
PRATARMĖ ŠEŠTAJAM LEIDIMUI 


Tai jau šeštą kartą peržiūrėta knyga, kurią parašiau prieš tris- 
dešimt ketverius metus; per visų tų leidimų laiką Didieji eko- 
nomistai tapo vyresni už mane tuomet, kai aš juos rašiau. 
Toks visai nenumatytas šio sumanymo — o jis atėjo man į gal- 
vą, kai dar buvau vyresniųjų kursų studentas — gyvavimas su- 
teikia dingstį bent trumpai papasakoti jo istoriją prieš iman- 
tis apibūdinti šiame, šeštajame, leidime padarytus pakeitimus. 

6-ojo dešimtmečio pradžioje, bebaigdamas universitetą, pra- 
gyvenimui uždirbdavau kaip nepriklausomas publicistas, 
griebdamasis, kai prispausdavo vargas ar pasitaikydavo pro- 
ga, ir labai tolimų nuo ekonomikos dalykų. Paskelbus vieną 
kitą tokį dalykėlį, Josephas Barnesas, leidyklos Simon ė 
Schuster vyresnysis redaktorius, pakvietė mane priešpiečių 
metu pasvarstyti galimos knygos idėjų. Nė viena iš jų nepasi- 
rodė vykusi, todėl ūpas dingo nė neįpusėjus valgyt, ir aš su- 
pratau, kad mano pirmieji priešpiečiai su leidėju vargu ar 
baigsis knygos išleidimo sutartimi. Tačiau Barnesas neketino 
taip lengvai pasiduoti. Jis ėmė teirautis apie mano magistra- 
tūros studijas Naujojoje socialinių mokslų mokykloje, ir ne- 
trukus aš pasijutau entuziastingai pasakojąs jam apie nepa- 
prastai įdomų seminarą Adamo Smitho tema; jį lankiau 
įkvėptas Adolpho Lowe, apie kurį skaitytojas sužinos kiek vė- 
liau, dėstymo. Dar prieš patiekiant desertą mums abiem jau 
buvo aišku, kad aš radau savo knygos temą. Po kito seminaro 
paskubėjau prisipažinti profesoriui Lowe apie pasiryžimą ra- 
šyti ekonominės minties raidos istoriją. 

Lowe, tikras vokiškojo akademinio išsilavinimo įsikūniji- 
mas, buvo apstulbintas. “Jūs nepajėgsite!", — pareiškė jis taip, 
lyg skelbtų teismo nuosprendį. Bet aš buvau tikras, kad pa- 
jėgsiu — kaip jau esu kažkur rašęs, šitoks įsitikinimas atsi- 
randa dėl pernelyg didelio pasitikėjimo savim ir drauge nenu- 
simanymo, koks paprastai esti būdingas vyresniojo kurso 
studentui. Per pertraukas tarp įvairių savanoriškų Įsipareigo- 
jimų ir studijų aš parašiau tris pirmuosius skyrius ir jaudin- 
damasis parodžiau juos profesoriui Lowe. Profesorius perskaitė 
rankraštį ir, kaip būdinga šiam įstabiam žmogu! (kuris ir šian- 
dien, jau pradėjęs dešimtąjį dešimtmetį, tebėra pats prielan- 
kiausias ir griežčiausias mano kritikas), pasakė: “Jūs privalo- 
te rašyti!" Jam padedant aš ir parašiau tai, kas dabar prieš 
jūsų akis. 

Kai knyga jau buvo baigta, reikėjo sugalvoti jai pavadini- 
mą. Aš supratau, kad žodis "ekonomika" iš anksto garantuoja 
komercinę knygos nesėkmę, ir laužiau galvą, kuo jį pakeitus. 
Kaip tik tada susilariau antricsiems lemtingiems priešpiečiams 
su Fredericku Lewisu Allenu, žurnalo Harper's redaktorium, 
kuriam buvau parašęs jau keliolika dalykėlių ir kuris man 
buvo stebėtinai malonus ir globėjiškas. Papasakojau jam apie 
savo vargus dėl pavadinimo ir pasakiau, kad knygą ketinu 
pavadinti Pinigų filosofai (The Money Philosophers), nors ir 
pats žinojau, kad tie "pinigai" čia nelabai tinka. “Tu, matyt, 
turi omeny ne 'pinigų', o 'pasaulio'", — tarė jis. "Priešpiečiai — 
nuo manęs", — tepasakiau aš. 

Leidėjai nebuvo taip patenkinti pavadinimu, kaip aš pats, 
ir kai, visų nuostabai, knyga susilaukė pirkėjų dėmesio, jie 
pasiūlė ją pavadinti kitaip — Didieji ekonomistai (The Great 
Economists). Laimei, to nebuvo padaryta. Matyt, pradžioje jie 
manė. kad publikai nebus priimtinas tas retas žodis "worldly" 
("pasaulio"), kuris tūkstančių studentų referatuose iš tiesų 
rašomas su klaida — “wordly" (“žodingas"), o galbūt numatė ir 
kitokių keblumų, apie kurių vieną po daugelio metų ir aš su- 


PRATARMĖ ŠEŠTAJAM LEIDIMUI 9 


žinojau*. Vienas studentas savo koledžo knygyne teiravosi kny- 
gos, kurios autoriaus jis neprisiminė, bet kurios keistas pava- 
dinimas, kick jis pamenąs, buvo “Omarų pilnas pasaulis"**. 

Per visus tuos metus Didžiųjų ekonomistų egzempliorių 
buvo parduota daugiau, negu aš kada nors galėjau įsivaizduo- 
ti; kaip man pasakoja, knyga ekonomikos teorijos studijoms 
suviliojo dešimtis tūkstančių nieko neįtariančių aukų. Aš ne- 
galiu atsakyti už kančias, kurias tie studentai patyrė dėl tokio 
savo pasirinkimo, bet buvo malonu iš daugelio ekonomistų 
išgirsti, kad jų susidomėjimą būsimąja profesija pirmoji su- 
kėlė būtent šioje knygoje pateikta ekonomikos teorijos vizija. 
Dėl to visada jausdavau didžiulį pasitenkinimą. 


Šis leidimas nuo ankstesniųjų skiriasi trimis aspektais. 
Pirmiausia, kaip ir anuose, šviežias žvilgsnis į jo puslapius 
įgalina mane ištaisyti klaidas, kurios neišvengiamai įsėlina 
rankraštin arba išaiškėja įdėmiau patyrinėjus jau išleistą kny- 
gą. Be to. naujas leidimas yra proga keisti kai kuriuos akcen- 
tus ir interpretavimą, atspindinčius mano paties evoliucionuo- 
jantį požiūrį. Nedideli keitimai, kuriuos pastebėtų nebent šios 
srities specialistai, yra tokie nereikšmingi, kad dėl jų neapsi- 
mokėtų naujas knygos leidimas. 

Antrasis pakitimas jau ryškesnis. Kai Didieji ekonomistai 
pasirodė pirmą kartą, Johnas Kennethas Galbraithas pasvei- 
kino juos itin plačia recenzija, tačiau kartu papriekaištavo dėl 
dviejų trūkumų. Pirmasis — visai neminiu Alfredo Marshallo, 


* Lietuviškojo vertimo leidėjai susidūrė su šiek liek panašiais rūpes- 
čiais ir dvejonėmis. bet argumentai šių dienų Lietuvos sąlygomis bu- 
vo kili; lai ir lėmė lietuviškąjį knygos pavadinimą — Didieji ekonomis- 
tai. Zodis "filosofai" lietuvių kalboje turi kur kas siauresnę prasmę 
negu anglų kalboje. o žodžiai "ekonomika", "ekonomistai", priešingai 
negu R. Heilbronerio pasakojamu laikotarpiu, mums kol kas yra grei- 
čiau atrakcingumo negu nuobodumo požymis (čia ir'toliau pastabos 
vertėjo). 

** Studentas pasakė pavadinimą. kuris fonetiškai labai panašus į tikrą- 
ji: "A World Full of Lobsters"; palyginkite su "The Worldly Philo- 
sophers". 

didžiojo karalienės Viktorijos epochos ekonomisto. Šitą neap- 
sižiūrėjimą tuoj pat ištaisiau. Antrasis trūkumas — knygoje 
nebuvo nuorodų, kurių aš nedėjau, bijodamas atbaidyti skai- 
tytojus. Galbraithas dėl šio rikto, kaip ir dėl pirmojo, buvo 
teisus, tačiau labai nesinorėjo keisti knygos apiforminimo, kai 
ji jau buvo pelniusi pripažinimą. Vis dėlto pats ilgai graužiau- 
si, jog minčių neparemiu citatomis, ir štai šiame leidime pa- 
galiau susitaikiau su sąžine knygos gale patalpindamas nuo- 
rodas. Turiu pridurti, kad visos tyrimų medžiagos, kuria 
remiantis buvo parašytas pirminis tekstas, jau seniai nebėra, 
tad tuos šaltinius turėjau suieškoti iš dalies padedamas at- 
minties, iš dalies naudodamasis Dr. Jaspalo Chatha'os erudi- 
cija ir stropumu, už ką jam csu didžiai dėkingas. Vienu kitu 
atveju visos pastangos buvo bergždžios: aš pažymėjau tuos 
atvejus pastabose. 

Iš visų šį pertvarkytą leidimą skatinusių motyvų svarbiau- 
sias man buvo noras iš naujo apmąstyti problemas, keliamas 
paskutiniuosiuose skyriuose. Anksčiau juose analizavau šiuo- 
laikinių ekonomistų panoraminius vaizdus, viltis, nuojautas. 
Po penkių knygos leidimų pamačiau, kad nė viena iš tų pro- 
gnozių nepasitvirtino, apie tai bylojo ir besikeičią sistemos 
institucinės realijos, ir nesėkmingos moderniosios ekonomi- 
kos teorijos pastangos įtikinamiau ir bent kiek tvirčiau apibū- 
dinti mūsų nūdienės istorinės situacijos ekonominę logiką. 

Tad, užuot bandęs sisteminti dar vieną ateities scenarijų, 
aš nusprendžiau pakeisti paskutiniuosius skyrius taip, kad 
būtų išryškinta pati ekonominės analizės esmė. Viliuosi, kad 
šis naujas išryškinimas sudomins skaitytojus ekonomikos te- 
orija kaip socialinio tyrinėjimo forma, nes toks tyrinėjimas 
siekia net giliau nei dramatiški pasakojimai apie didžiuosius 
ekonomistus. Ekonomikos teorija yra besiplečianti tema žmo- 
nių savivokos istorijoje, tačiau ji egzistuoja ne pati sau viena. 
Ekonounikos filosofija galiausiai pavergia kompleksiniais lai- 
mėjimų ir praradimų tyrinėjimais, kurie yra varomosios jėgos 

dar giliau slypinčioms dramoms — dorovės problemoms, jė- 
gos konfliktams, o dar gilesniame lygyje ir grėsmė visuomenės 
sąveikos gyvybiniams ryšiams. Ekonominės minties istorijoje 
galbūt labiausiai stebina tai, kad nei jos autoriai, nei jų mo- 
kintiniai paprastai nesuvokia šių svarbiausių jų atliekamos 
analizės aspektų. 

Bet visa tai dar teks parodyti. Leiskite šį labai asmeninį 
prisistatymą baigti padėka mano skaitytojams, ypač studen- 
tams ir dėstytojams, kurie buvo tokie dėmesingi, kad siuntė 
man pastabas dėl klaidų, reiškė nepritarimą arba palankią 
nuomonę — už tai visiems be išimčių esu dėkingas. Ir noriu 
išreikšti viltį, kad Didieji ekonomistai ir ateity atvers ekono- 
mikos teorijos perspektyvas tiek tiems skaitytojams, kurie ne- 
trukus taps omarų žvejais ar knygų leidėjais, tiek ir narsuo- 
liams, pasiryžusiems tapti ckonomistais. 


RosBERT L. HEILBRONER 
Bridgehampton, N.Y. 
1986-ųjų vasara. 


I SKYRIUS 


ĮVADAS 


Ši knyga pasakoja apie grupelę žmonių, kurių teisė į šlovę 
kick savotiška. Pagal visus mokyklinių istorijos vadovėlių kri- 
terijus jie buvo tiesiog niekas: nevadovavo armijoms, nesiuntė 
myriop Žmonių, nevaldė imperijų. menkai teprisidėjo prie is- 
torinių sprendimų. Keli pelnė pripažinimą, bet nė vienas ne- 
tapo tautos didvyriu; kai kurie buvo atvirai pajuokiami, bet nė 
vicnas ncbuvo laikomas visišku tautos išgama. Tačiau istori- 
joje jie paliko gilesnį pėdsaką negu daugelis valstybės veikėjų, 
kurie šildėsi kur kas ryškesnės šlovės spinduliuose, visuome- 
nę sujudino labiau nei skersai išilgai valstybių žygiuojančios 
armijos, gėrio ir blogio suvokimą paveikė stipriau už karalių 
ir parlamentų cdiktus. Jie veikė, formavo žmonių protus. 
Kas užvaldo žmonių protus, tampa galingesnis netgi už kar- 
dą ar karaliaus skeptrą, todėl tie žmonės kūrė ir keitė pasau- 
Iį. Gal vos vienas kitas iš jų bent kiek prisidėjo prie praktinės 
veiklos; daugiausia jic darbavosi kaip mokslo žmonės — ty- 
liai, nepastebimai ir ne itin paisydami, ką apic juos mano kiti. 
Tačiau po savęs jic paliko sugriuvusias imperijas, užsiplies- 
kusius žemynus; rėmė arba smerkė politinius režimus; sukir- 
šino klases ir netgi valstybes — ir taip darė ne todėl, kad būtų 
norėję kenkti, o dėl to, kad tokios galingos buvo jų idėjos. 

Kas buvo tie žmonės? Mes pažįstame juos kaip didžiuosius 
ekonomistus. Bet keista, kad taip mažai apie juos težinome! 
Atrodytų, ekonominių problemų draskomame pasaulyje, nuo- 
latos kupiname ūkinių rūpesčių bei ekonominių diskusijų, 
didieji ekonomistai turėtų būti žinomi ne menkiau už didžiuo- 
sius filosofus ar valstybės veikėjus. O iš tikrųjų jie tėra blan- 
kios praeities figūros, ir klausimai, kuriuos jie taip karštai 
svarstė, šiandien tekelia pagarbų nepasitikėjimą. Taip, sako- 
ma, ekonomikos teorija neabejotinai svarbus dalykas, bet ji 
šalta ir sudėtinga, taigi — geriausia ją palikti tiems, kurie šio- 
je painioje minties viešpatijoje jaučiasi kaip namuose. Vargu 
ar galima labiau klysti. Kas mano, kad ekonomikos teorija — 
vien profesoriams skirtas mokslas, pamiršta, jog būtent šis 
mokslas nuvedė žmones prie barikadų. Jei kas, užmetęs akį į 
ekonomikos vadovėlius, padarė išvadą, kad ekonomikos teo- 
rija atgrasus mokslas, tas panašus į žmogų, perskaičiusį 10- 
gistikos pradmenų vadovėlį ir nusprendusį, jog karų studijos 
yra gryna nuobodybė. 

Ne, yra visai ne taip; didieji ekonomistai darė tokius stebi- 
nančius ir tokius pavojingus tyrimus, kokių pasaulis nėra re- 
gėjęs. Jų svarstomos idėjos, skirtingai nei didžiųjų filosofų, 
nebuvo visai bereikšmės mūsų vargo pelių kasdieniam gyveni- 
mui; jų eksperimentai, priešingai nei gamtos mokslų praty- 
bos, negalėjo būti atliekami izoliuotose laboratorijose. Didžiųjų 
ekonomistų išvados drebino pasaulį, o jų klaidos buvo tiesiog 
pražūtingos. 

“Ekonomistų ir politikos mąstytojų idėjos, — rašė lordas 
Keynesas, pats didis ekonomistas, — tiek pagrįstos, tiek ir klai- 
dingos, yra galingesnės, nei įprasta manyti. Iš tikro, vargu ar 
kas nors kita vairuoja pasaulį. Praktiškieji žmonės, tikintys 
esą neveikiami jokių mokslinių srovių, paprastai esti kokio 
nors mirusio ekonomisto vergai. Kokie nors valdžios žinybų 
puspročiai, savo idėjas imantys iš lubų, faktiškai visą savo 
ekstazę semiasi iš kokio nors prieš keletą metų rašiusio moks- 


ĮVADAS 17 


linio rašeivos. Esu tikras, kad įvairių grupių interesų galia 
gerokai pervertinama, o idėjų nuolatinės įtakos reikšmė men- 
kinama."* 

Žinoma, ne visi ekonomistai buvo tokie titanai. Tūkstan- 
čiai jų rašė straipsnius ir knygas; dalis tų darbų yra nuobody- 
bės ir viduramžių mokslininkų uolumu ištyrinėtų smulkmenų 
paminklai. Jei šiandien ekonomikos teorijoje taip mažai žave- 
sio, jeigu ji stokoja nuotykių dvasios, kalti jos pačios darbi- 
ninkai. Nes didieji ekonomistai nebuvo vien intelektualūs en- 
tuziastai. Tyrimo objektu jie ėmė visą pasaulį ir vaizdavo jį 
įvairiausiais požiūriais — piktai, desperatiškai, viltingai. Jų 
cretiškos mintys evoliucionavo į visuotines sveiko proto tie- 
sas, visuotinės sveiko proto tiesos galop tapo pažintos kaip 
prietarai, ir tai buvo ne kas kita, kaip laipsniškas didelės 
šiuolaikinio gyvenimo dalies intelektualinio karkaso konstra- 
vimas. 


Keistesnį žmonių sambūrį — dar mažiau tinkamą pertvar- 
kyti pasauliui — sunku būtų ir įsivaizduoti. 

Tarp jų yra filosofas ir pamišėlis, kunigas ir biržos broke- 
ris, revoliucionierius ir didikas estetas, skeptikas, valkata. 
Skirtingos tautybės, likimai, temperamentai. Vieni nuostabaus 
intelekto, kiti — nuobodybės įsikūnijimas; vieni malonūs, kiti 
ncpakenčiami. Mažiausiai trys iš jų susikrovė turtą, bet dau- 
gelis nepajėgė susitvarkyti net su paprasčiausia savo pačių 
finansų ekonomika. Du buvo žymūs verslininkai, vienas nic- 
kad nepakilo aukščiau komivojažieriaus, dar vienas iššvaistė 
visą savo turtą. 

Jų požiūriai į pasaulį skyrėsi tiek pat, kick ir turtai — 
niekada nėra buvę tokios vaidingos mąstytojų grupės. 

Vienas visą gyvenimą kovojo dėl moterų teisių; kitas tvirti- 
no, jog moterys akivaizdžiai atsilicekančios nuo vyrų. Vienas 
skelbė, jog džentelmenai tėra užsimaskavę barbarai, o kitas 


*  Nuorodas žr. knygos pabaigoje. 

buvo įsitikinęs, kad kiekvienas nedžentelmenas yra laukinis. 
Vienas iš jų, labai turtingas, ragino panaikinti turtingųjų 
sluoksnį; kitas, visiškas skurdžius, nepritarė labdarai. Kele- 
tas tvirtino, csą šis pasaulis, kad ir koks netobulas, šiaip ar 
taip geriausias iš visų įmanomų; keletas kitų paaukojo visą 
savo gyvenimą įrodinėdami priešingai. 

Visi jie rašė knygas, ir nėra pasaulyje margesnės bibliote- 
kos. Vieno ar dviejų knygos buvo bestseleriai, kurie pasiekė 
netgi purvinas lūšnas Azijoje; kiti privalėjo sumokėti, kad pai- 
nios jų knygos būtų išleistos, ir niekada nesusilaukė bent kiek 
platesnio žmonių rato dėmesio. Tiktai keletas rašė tokia kal- 
ba, kuri uždega milijonus širdžių: kiti, ne mažiau nusipelnę 
žmonijai, rašė tokia proza, kad tarp žodžių, rodos, pasiklysta 
mintis. 

Todėl galime tvirtinti, kad ne jų asmenybės, ne gyvenimo 
kelias, ne polinkiai ir netgi ne idėjos juos siejo. Jų bendrasis 
vardiklis buvo kas kita: paprasčiausias žinių troškulys. Visus 
juos kerėjo pasaulis, plytintis aplinkui, — savo sudėtingumu 
ir išoriniu chaotiškumu, žiaurumu, kuris taip dažnai mas- 
kuojamas šventeiviškumu, ir pažanga, kurios lygiai taip pat 
dažnai niekas nesuvokia. Visi tie žmonės labai domėjosi tokių 
pat kaip jie žmonių elgsena — kaip šie kuria materialinį tur- 
tą ir kaip paskui to turto dalybose negailestingai nustumia 
kaimyną. 

Dėl to jie ir gali būti vadinami pasaulio mąstytojais, nes į 
filosofinės schemos drabužį stengėsi įvilkti labiausiai paplitu- 
sią žmonių veiklos rūšį — turto siekimą. Tai, ko gero, ne pati 
grakščiausia filosofijos rūšis, bet ji yra svarbiausia, ja labiau- 
siai domimasi. Kam gi šaulų į galvą ieškoti Tvarkos ir Siste- 
mos elgetos šeimoje ar pas biržos spekuliantą, kuris užgniau- 
žęs kvapą laukia katastrofos, arba icškoti Tvirtų Dėsnių ir 
Principų gatvės minioje ar pas daržovių pardavėją, šypsantį 
savo pirkėjui? Vis dėlto kaip tik didieji ekonomistai tikėjo, 
kad šitokios, iš pirmo žvilgsnio paskiros, gijos gali būti įaus- 

tos į vientisą kilimą, kuriame, jei pažvelgsime iš atokiau. pa- 
krikęs pasaulis atrodys kaip tvarkinga visuma, o sumaištis 
virs akordais. 

Kokio tvirto būta įsitikinimo! Ir net nuostabu, tasai įsitiki- 
nimas pasirodė esąs pagrįstas. Kada ekonomistai atskleidė 
amžininkams savo teorines schemas, elgeta ir biržos speku- 
liantas, daržovininkas ir nevaldoma minia liovėsi buvę vienas 
kito nepažįstančiais veikėjais, nesuvokiamu būdu vienusyk at- 
sidūrusiais scenoje; dabar kiekvienas jų vaidino savo vaidme- 
nį, laimingą arba dramatišką, ir jų visų dėka scenoje rutu- 
liojosi žmonijos drama. Pasirodžius ekonomistams, tasai 
banalusis arba chaotiškasis pasaulis tapo darnia visuomene 
Su nuosava gyvenimo istorija. 

Būtent šis visuomenės gyvenimo tvarkos ir esmės ieškoji- 
mas yra ekonomikos teorijos šerdis. Taigi tai yra svarbiausio- 
ji šios knygos tema. Mes išsiruošėme ne skaityti paskaitų apie 
ūkininkavimo principus, bet į kelionę po istoriją lėmusias idė- 
jas. Kelyje sutiksime ne vien mokslo vyrus, bet ir daugybę 
skurdžių, spekuliantų, tiek nusigyvenusių, tiek ir pralobusių, 
daug minios žmonių, netgi vieną kitą krautuvininką. Keliausi- 
me pracilin ir tenai, didžiųjų ekonomistų atskleistų schemų 
chaose, atrasime mūsų pačių visuomenės šaknis, taip susipa- 
me ne vien dėl to, kad neretai šie žmonės buvo itin spalvingos 
asmenybės, bet ir todėl, kad jų idėjos yra neatsiejamos nuo jų 
pačių. 

Patogiausia būtų pradėti iškart nuo pirmojo iš tų didžiųjų 
ekonomikos vyrų — nuo paties Adamo Smitho. Bet Smithas 
gyveno Amerikos revoliucijos laikais, ir mums tektų atsižvelg- 
ti į stulbinantį faktą, kad jau buvo praėję šeši tūkstančiai ra- 
šytinės istorijos metų, o joks pasaulinio masto ūkio filosofas 
dar nebuvo pasirodęs scenoje. Iš tikrųjų keistas dalykas: žmo- 
nės grūmėsi su ūkio problemomis dar iki faraonų laikų, ir per 
tuos šimtmečius žmonija susilaukė ne vieno įžymaus filosofo, 

daugybės garsių mokslininkų, politikų, istorikų, menininkų, 
šimtų pasižymėjusių valstybės veikėjų. Kaip galėjo atsitikti, 
kad neatsirado nė vieno tokio ekonomisto? 

Tam išsiaiškinti mums ir prireiks vieno skyriaus. Neištyrę 
ankstesniojo ir kur kas ilgiau nei mūsiškis egzistavusio pa- 
saulio — pasaulio, kuriame ekonomistas buvo ne tik nereika- 
lingas, bet ir neįmanomas, — nesugebėsime įrengti scenos, ku- 
rioje veiks didieji ekonomistai. Daugiausia dėmesio skirsime 
saujelei žmonių, gyvenusių per du pastaruosius šimtmečius. 
Bet pirmiausia turime suvokti pasaulį, kuris parengė jų pasi- 
rodymą, ir įsižiūrėti, kaip didžiosios revoliucijos perversmu 
ir agonija jis pagimdė moderniąją visuomenę — ekonomistų 
visuomenę. 


Il sKYRIUS 

Vos išlipusiam iš medžio žmogui iškilo problema, kaip išlikti, 
ir ne vien kaip individui, bet ir kaip socialinės grupės nariui. 
Žmonijos egzistavimas nenutrūko, vadinasi, tą problemą žmo- 
nėms išspręsti pasisekė, bet ligi šiol netgi turtingiausiuose 
kraštuose tebėra daug skurdo ir nepatenkintų reikmių, ir tai 
rodo, jog tasai sprendimas geriausiu atveju tebuvo dalinis. 

Tačiau nedera žmogų per daug griežtai smerkti už tai, kad 
jam nepasisekė sukurti rojaus žemėje. Nėra lengva surasti bū- 
dą išgyventi mūsų planetoje. Pritrūksta netgi vaizduotės, kai 
mes norime mintimis atkurti tas, rodos, amžinai nesibaigsian- 
čias pastangas prijaukinti pirmuosius gyvulius, surasti sėjai 
tinkamų grūdų, pirmąsyk apdoroti paviršines rūdas. Žmogus 
yra visuomeninė būtybė, ir tik todėl sugebėjo išsilaikyti. 

Bet kaip tik dėl to, kad žmogus visąlaik priklausė nuo savo 
gentainių, išlikimo problema jam tapo nepaprastai kebli. Žmo- 
gus — ne skruzdėlė, kurią Apvaizda maloningai aprūpino įgim- 
tais bendruomeniniais instinktais. Priešingai, žmogus dosniai 
apdovanotas egocentrinės prigimties. Palyginti silpnos fizinės 
jo jėgos verčia kooperuotis, o vidinės jėgos nuolat grasina su- 
siklosčiusius bendravimo ryšius išardyti. 

Pirmykštėje bendruomenėje konfliktą tarp savanaudišku- 
mo ir bendradarbiavimo išsprendžia pati aplinka: kai bado 


22 II SKYRIUS 


šmėkla ima žvelgti bendruomenci, pavyzdžiui, eskimams, į akis, 
akivaizdi būtinybė išlikti verčia kolektyviai dirbti kasdienius 
darbus. Kai aplinkybės nėra tokios atšiaurios, vyrai ir mote- 
rys, kaip aiškina antropologai, su savo darbais susitvarko lai- 
kydamiesi tvirtų, įprastinių giminystės ir tarpusavio pagalbos 
normų. Nuostabioje knygoje apie Afrikos bušmenus Eliza- 
betha Marshall Thomas aprašo, kaip sumedžiota antilopė yra 
dalinama tarp giminių ir tų giminių giminių, kol galiausiai "nė 
vienas asmuo negauna daugiau negu bet kuris kitas". Tačiau 
brandžiose visuomenėse tokio aiškaus aplinkos spaudimo, taigi 
ir visuomeninių prievolių sistemos, nebelikę. Kai vyrai ir mo- 
terys nedirba petys petin, kad išgyventų, — juk du trečdaliai 
žmonijos apskritai neprisiliečia prie žemės darbų, nesileidžia 
į kasyklas, savo rankomis nestato namų ir netgi neina į fabri- 
kus, — arba kada giminystės ryšiai nebetekę praktinės reikš- 
mės, žmogiškųjų būtybių tolesnis egzistavimas pasidaro įsta- 
bus visuomeninis reiškinys. 

Toks įstabus, kad iš tikrųjų visuomenės egzistencija pa- 
kimba ant plaukelio. Nūdienės žmonių bendruomenės tyko 
tūkstančiai pavojų: jei ūkininkai neužaugins pakankamai ja- 
vų, jei geležinkelininkai užsimanys tapti buhalteriais arba bu- 
halteriai — geležinkelininkais, jei pernelyg mažai žmonių pa- 
norės būti angliakasiais, plieno lydytojais, diplomuotais 
inžinieriais — žodžiu, jei bent kuris iš tūkstančių persipynu- 
sių visuomenės darbų bus nepadarytas, ūkinis gyvenimas ne- 
trukus bus beviltiškai dezorganizuotas. Kiekvieną dieną žmo- 
nija yra ties žlugimo galimybe — ir ne dėl gamtos jėgų grėsmės, 
o paprasčiausiai todėl, kad žmogaus veiksmai negali būti iš 
anksto numatomi. 


Per visą savo istoriją žmogus tėra sumanęs tris būdus, kaip 
nuo šios didelės nelaimės apsisaugoti. 

Viena vertus, jis garantavo savo giminės tęstinumą, visuo- 
menės gyvenimą organizuodamas pagal tradicijas, — kai įvai- 

riausios būtinos priedermės perduodamos iš kartos į kartą, 
laikantis papročių ir įpročių: sūnus tęsia tėvo veiklą, ir visa 
struktūra išlieka. Senovės Egipte, rašo Adamas Smithas, "re- 
liginiai principai kiekvieną žmogų įpareigodavo perimti tėvo 
profesiją, ir buvo laikoma didžiausia šventvagyste, jei jis dar- 
bo rūšį pakeisdavo". Dar visai neseniai panašiai tvarkytasi ir 
Indijoje, kai tam tikri darbai pagal tradiciją buvo skiriami 
tam tikrai kastai; iš tiesų daugumoje neindustrializuotų kraš- 
tų ir dabar kiekvienam žmogui nuo pat gimimo skirtas tam 
tikras darbas. 

Visuomenė gali elgtis ir kitaip. Norėdama išspręsti savo 
uždavinius, ji gali griebtis autoritarinės valdžios rimbo. Seno- 
vės Egipto piramidės buvo pastatytos ne todėl, kad šitai šovė 
į galvą kokiam sumaniam rangovui, o Tarybų Sąjungos penk- 
mečio planai buvo sudarinėjami ne dėl to, kad tokia buvusi iš 
senų senovės perimta tradicija arba kad jie atitiko asmeni- 
nius individų interesus. Tiek Rusija, tiek senovės Egiptas yra 
kad abi šios valstybės ekonomiškai išsilaikė visagalės valdžios 
dekretais bei bausmėmis, kurių griebtis manė esant reikalin- 
ga aukščiausioji valdžia. 

Daugybę šimtmečių žmogus sprendė savo išlikimo proble- 
mą pirmuoju arba antruoju būdu. Kol buvo remiamasi tradi- 
cijomis arba komandomis, ši veikla negalėjo pakilti iki tyrinė- 
jimų srities, kuri vadinama "ekonomika". Nors visuomenės 
istorijoje rasime stulbinančią ūkinę įvairovę, nors žmonių ben- 
druomenės garbino karalius ir komisarus, vietoje pinigų var- 
tojo džiovintas menkes ir nepakeliamus akmenis, gėrybes skir- 
stė paprasčiausiais komunistiniais principais ar pagal itin 
mįslingus ritualus, — kol visuomenė tvarkėsi pagal tradicijas 
arba komandas, ekonomistų jai, kad suvoktų save, nereikėjo. 
Teologų, politikos teoretikų, valstybės veikėjų, filosofų, isto- 
rikų — taip, bet ekonomistų, kaip nebūtų keista, — ne, nerei- 
kėjo. 

Ekonomistai turėjo laukti, kol bus rastas trečiasis būdas 
žmonių egzistavimo problemai spręsti. Jie turėjo laukti, kol 
susiklostys toji išganinga tvarka, kuri įgalins visuomenę pra- 
tęsti savo būtį, kiekvienam individui darant būtent tai, ką jis 
pats mano esant reikalinga; sąlyga vienintelė — individas turi 
laikytis vienos svarbiausios taisyklės. Ta tvarka buvo pava- 
dinta "rinkos sistema", o toji taisyklė buvo apgaulingai pa- 
prasta: kiekvienas turi daryti tai, kas duoda jam didžiausią 
piniginę naudą. Rinkos sistemoje ne tradicijų trauka ar val- 
džios botagas, o pelno vilionė kiekvieną nukreipia prie jo (ar- 
ba jos) darbo. Ir nors kiekvienas laisvas eiti ten, kur jo nosis 
užuodžia naudą, žmonių tarpusavio veiksmų sąveika garan- 
tuoja, jog visa, kas būtina visuomenei, bus padaryta. 

Kaip tik šitokiam paradoksaliam, subtiliam ir kebliam iš- 
likimo problemos sprendimui ir prisireikė ekonomistų. Pa- 
pročių arba komandų tvarkoma visuomenė paprasta, o dabar 
anaiptol nebuvo akivaizdu, kad jei kiekvienas asmuo ims siekti 
vien savo naudos, visuomenė išsilaikys. Nebuvo visai aišku, 
kad visi visuomenės darbai — ir purvinieji, ir tie “poniškie- 
ji" — bus atlikti, jei papročiai ir įsakymai nebedarys tvarkos. 
Kuo gali baigtis, kai visuomenė ima nebepaklusti valdovo dik- 
tatui? 

Galvosūkio ėmėsi ekonomistai. Bet kol pati rinkos siste- 
mos idėja nebuvo suvokta, tol nebuvo nė paties galvosūkio. 
Dar vos prieš kelis šimtmečius žmonės anaiptol nebuvo tikri, 
kad rinkos sistema nebekels įtarimo, pasidygėjimo ir nepasi- 
tikėjimo. Pasaulis amžių amžiais ėjo patogiu tradicijų ir įsa- 
kymų keliu; ir kad to saugaus būdo būtų atsisakyta, keičiant 
jį įtartina ir painia rinkos sistema, reikėjo tikros revoliucijos. 

Moderniosios* visuomenės formavimosi požiūriu tai buvo 
pati reikšmingiausia revoliucija iš visų kada nors buvusių — 
ji iš pagrindų sukrėtė žmoniją kur kas daugiau nei Prancūzi- 


* Siekdami vertimo tikslumo, čia ir toliau moderniąja visuomene va- 
dinsime maždaug nuo XIX amžiaus pradžios susiklosčiusį visuome- 
nės struktūros tipą. 

jos, Amerikos ir netgi Rusijos revoliucijos. Norėdami įvertinti 
jos didumą, suvokti posūkį, kuriuo ji pastūmėjo visuomenę, 
turime patys pasinerti į tą ankstesnįjį, seniai pamirštą pasau- 
lį, iš kurio galiausiai ir išsirutuliojo mūsų visuomenė. Tik 
tuomet paaiškės, kodėl ekonomistai turėjo taip ilgai laukti. 


Pirmasis stabtelėjimas: Prancūzija, 1305 metai. 

Atvykome į mugę. Šįryt čia atsikraustė keliaujantys pirk- 
liai su ginkluota apsauga, pasistatė linksmas dryžuotas pala- 
pines ir ėmė prekiauti — tiek su vietos gyventojais, tiek tarpu- 
savyje. Parduoda įvairiausias egzotiškas prekes: šilką ir taftą, 
prieskonius ir kvepalus, odas ir kailius. Vienos prekės atga- 
bentos iš Artimųjų Rytų, kai kurios iš Skandinavijos, kitos — 
iš visai netoli, keli šimtai mylių nuo čia. Visai kaip paprasti 
žmonės, vietiniai žemvaldžiai ir jų ponios uoliai apžiūrinėja 
prekystalius, aiškiai džiaugdamiesi tuo, kad gali nors trum- 
pam paįvairinti savo monotoniško, nejaukaus gyvenimo dva- 
ruose nuobodybę. Kartu su nematytomis prekėmis iš arabų 
šalių jie noriai įsigyja ir naujus žodžius iš tų neįsivaizduoja- 
mai tolimų kraštų: chalva, sirupas, tarifas, artišokas, špina- 
tas. 

Bet palapinių viduje užtinkame keistą vaizdą. Prekybos kny- 
goje, kuri guli atversta ant stalo, dažnai tėra vien sandėrių 
įrašai; užmetę akį į vieno pirklio knygą, perskaitome: "Apie 
Sekmines pasiskolinau dešimt guldenų iš vieno žmogaus. Pa- 
miršau jo vardą". Skaičiuojama daugiausia romėniškais skait- 
menimis, susumuota dažnai klaidingai; bent kiek sudėtinges- 
nė dalyba — lyg ir kokia paslaptis, kaip vartoti nulį — nelabai 
aišku. Ir nors žmonės šventiški, nuotaika gera, pati mugė yra 
menkutis įvykis. Visos prekės, per metus įvežamos į Prancū- 
ziją per Saint Gothard'o perėją (ten buvo įtaisytas pirmasis 
istorijoje kabantis tiltas), neužimtų vieno šiuolaikinio preki- 
nio traukinio; visos didžiojo Venecijos pirklių laivyno prekės 
nepripildytų net vieno šiuolaikinio prekybos laivo. 

Antras stabtelėjimas: Vokietija. Maždaug po 1550 metų. 

Andreasas Ryffas, barzdotas, brangių kailių drabužiais 
vilkįs pirklys, grįžta į Badeną; laiške žmonai jis rašo, kad 
aplankęs trisdešimtį mugių ir nuo balno net jo sėdynė pra- 
sitrynusi. Dar didesnį apmaudą keliančios kliūtys; kelyje jį 
maždaug kas dešimt mylių stabdžiusios muitų užkardos; 
vien tarp Bazelio ir Kėlno jis turėjęs sumokėti trisdešimt vie- 
ną rinkliavą. 

Ir tai dar esą ne viskas. Kiekviena jo aplankyta bendruo- 
menė turinti savo pinigus, savo taisykles ir normas, savo įsta- 
tymus ir tvarką. Vien Badeno apylinkėse esą 112 skirtingų 
ilgio matų, 92 ploto matai, 65 biriųjų medžiagų tūrio matai, 
163 matai javams seikėti ir 123 skysčio matai, 63 specialūs 
stipriųjų gėrimų matai bei 80 skirtingų svaro standartų. 

Keliamės dar toliau: Bostonas, 1639 metai. 

Vyksta teismas: toks Robertas Keayne'as, "lig šiol buvęs 
evangelijos išpažinėjas, didžiai gabus, turtingas vyras, turin- 
tis tik vieną vaiką, atvykęs į šią šalį sąžiningai gyventi ir evan- 
gelijos tiesoms skleisti", kaltinamas padaręs baisų nusikalti- 
mą: jis gavęs daugiau negu šešis pensus pelno iš vieno 
šilingo — tiesiog begėdiškas pasipelnymas. Teismas svarsto, 
ar reikia už šią nuodėmę jį ekskomunikuoti, bet atsižvelgia į 
jo nepriekaištingą praeitį, pasigaili ir paleidžia, uždėdamas 
dviejų šimtų svarų baudą. O vargšas ponas Keayne'as taip su- 
krėstas, kad bažnyčios tėvų akivaizdoje “su ašaromis prisipa- 
žįsta turįs tokią godžią, sugedusią širdį". Bostono klebonas 
neatsispiria pagundai panaudoti tokį puikų gyvą godaus nusi- 
dėjėlio pavyzdį — šykštuolio Keayne'o atvejis jam padės per 
sekmadienio pamokslą darsyk iškoneveikti kai kuriuos neti- 
kusius prekiavimo principus. Tarp jų yra ir tokie: 


1. Žmogus parduoda taip brangiai, kaip begali, ir perka 
taip pigiai, kaip sugeba. 

2. Jei žmogus dėl nelaimės jūrose ar dėl kitos priežas- 
ties netenka dalies prekių, jis gali pakelti likusių prekių 
kainas. 

3. Jis gali parduoti už tiek, už kiek buvo pirkęs, nors 
pirko per brangiai... 


Visa tai nedora, nedora, nedora, šaukia klebonas; siekti 
turto dėl turto — reiškia įpulti godumo nuodėmėn. 

Grįžtamę į Angliją ir Prancūziją. 

Didžioji anglų prekybos organizacija, Tolimųjų jūrų pirk- 
lių bendrovė (The Merchant Adventurers Company), surašė 
savo bendrovės oficialaus įforminimo straipsnius; tarp jų yra 
ir tokios bendrovės narių taisyklės: neleidžiama nepadoriai 
kalbėti, draudžiama ginčytis su brolijos nariais, negalima loš- 
ti kortomis, laikyti medžioklinių šunų; negalima gabenti gat- 
vėmis netvarkingų ryšulių. Tai tikrai savotiška verslo firma; ji 
veikiau panaši į masonų ložę. 

Prancūzijoje tuo metu ribas peržengė iniciatyva audimo pra- 
monėje, ir Colbert'as, stengdamasis sustabdyti tą pavojingą 
ir destruktyvią tendenciją, 1666 metais paskelbė taisyklių są- 
vadą. Nuo šiol Dijono ir Selangey audiniai privalėjo turėti 
1408 gijas, įskaitant ir pakraščius, nei daugiau, nei mažiau. 
Auxerre'o, Avallone'o ir dar dviejuose tekstilės miestuose gijų 
skaičius turėjo būti 1376, Chatillone'o — 1216. Bet koks dra- 
bužis, turįs kitokį audeklo gijų skaičių, turėjo būti kabina- 
mas ant gėdos stulpo žmonių pajuokai. Jei pažeidimas pasi- 
kartoja tris kartus, prie gėdos stulpo statomas pats pirklys. 

Visiems šiems papasakotiems fragmentams iš seniai pra- 
ėjusių laikų būdingas vienas bruožas. Štai Jis: pirma, mintis, 
kad asmeninės naudos pagrindu organizuota sistema būtų pri- 
imtina (jei ne būtina), dar nėra įleidusi šaknų. Antra, atskira, 
savarankiška ekonominė sfera dar neišsiskyrusi iš bendro vi- 
suomeninio konteksto. Kasdienių ūkinių reikalų sfera tebėra 
neišpainiojamai surizgusi su politinio, socialinio ir religinio 


28 II SKYRIUS 


gyvenimo visuma. Kol šios dvi sferos neatsiskirs, neatsiras 
nieko panašaus į dabartinio gyvenimo tempus ir emocijas. O 
kad jos atsiskirtų, dar reikės ilgos ir atkaklios kovos. 


Gali atrodyti keista, kad pasipelnymo principas yra paly- 
ginti nesenas; mums įkalta į galvą, jog žmogus iš esmės yra 
savanaudis ir jei tik paliktum jį veikti savo valia, jis visada 
elgtųsi kaip bet kuris savigarbos nestokojantis verslininkas. 
Nuolat girdime, jog pelno siekimas yra toks pat senas kaip ir 
žmogus. 

Bet taip nėra. Mūsiškai suprantamas pelno motyvas senas 
tiktai tiek, kiek senas yra "modernusis žmogus". Netgi šian- 
dien pelno dėl pelno siekimas yra svetimas didelei daliai pa- 
saulio gyventojų, ir visiškai akivaizdu, kad šito motyvo nebu- 
vo per beveik visą rašytinę istoriją. Seras Williamas Petty, įstabi 
septynioliktojo šimtmečio asmenybė (buvęs junga, sakalinin- 
ku, drabužių pirkliu, gydytoju, muzikos mokytoju ir galop įkū- 
ręs Politinės aritmetikos mokyklą), tvirtino, kad kai darbo 
užmokestis geras, norinčių dirbti "išvis reta, tokie pasileidę 
yra tie, kurie samdosi dirbti tik dėl to, kad turėtų pavalgyti 
arba, greičiau, išgerti". Seras Williamas ne vien davė valią sa- 
vo meto buržuazijos prietarams. Jis pastebėjo reiškinį, kuris 
ir šiandien būdingas neindustrializuoto pasaulio žmonėms: 
nekvalifikuoti darbininkai, neįpratę prie samdomojo darbo, 
nesmagiai jaučiasi fabriko gyvenime, nesuvokia minties, kad 
sunkiau ir daugiau dirbant didės atlyginimas ir nuolat kils 
gyvenimo lygis; jie, užuot sunkiau ir daugiau dirbę, verčiau 
pasirinks galimybę turėti daugiau laisvalaikio. Didesnių paja- 
mų siekimas, mintis, kad kiekvienas dirbantis asmuo ne tik 
gali, bet ir turi siekti geresnės savo materialinės būklės, buvo 
visiškai svetima didelei daliai Egipto, Graikijos, Romos ir vi- 
duramžių kultūrų žemesniojo ir vidutiniojo sluoksnio žmo- 
nių; ta mintis šiek tick ima sklisti Renesanso ir reformacijos 

epochose; beveik visiškai jos nėra ir daugumoje Rytų civiliza- 
cijų. Kaip universali visuomenės savybė, ši idėja yra tokia pat 
nauja kaip ir knygų spausdinimas. 

Taigi pasipelnymo idėja nieku gyvu nėra tokia visuotinė, 
kaip kad mes kartais manome, o visuomenės pritarimą ta idė- 
ja gavo dar vėliau ir nelengvai. Dar viduramžiais bažnyčia mo- 
kė, kad joks krikščionis neturi būti pirklys; tokiame mokyme 
slypėjo mintis, jog pirkliai yra tarsi visuomenės tešlos raugas. 
Shakespeare'o laikais eilinio, o iš tikrųjų kiekvieno piliečio, 
išskyrus aukštuomenę, gyvenimo tikslas buvo ne siekti auk- 
štesnės pakopos visuomenėje, bet išlaikyti turimąją. Netgi mū- 
sų tėvams piligrimams* mintis, kad pasipelnymas gali būti 
toleruojamas ar net priimtinas gyvenimo tikslas, būtų atro- 
džiusi ne kas kita kaip velnio sumanymas. 

Žinoma, turtas egzistavo visada, o godumas yra senas kaip 
Biblija. Bet yra didelis skirtumas tarp pavydo, kurį sukelia 
įtakingų žmonių turtas, ir visuotinės turtėjimo aistros, paskli- 
dusios visuomenėje. Į tolimas šalis keliaujančių pirklių buvo 
jau finikiečių jūreivių laikais, juos sutiksime ir kaip Romos 
perpirklius, ir kaip Venecijos pirklius, ir kaip Hanzos draugi- 
ją, ir kaip didžiuosius portugalų bei ispanų keliautojus, ieš- 
kančius kelio į Indiją ir trokštančius pralobti. Bet nedidelės 
grupės rizikingų kelionių negali nė lyginti su tuo, kai rizikos 
ir verslo idėja išjudina visą visuomenę. 

Pažvelkime, pavyzdžiui, į nepaprastą Fuggerių šeimą, di- 
džiuosius šešioliktojo amžiaus Vokietijos bankininkus. Savo 
klestėjimo metu Fuggeriai valdė aukso ir sidabro kasyklas, 
turėjo prekybos licencijas ir netgi teisę kaldinti savus pini- 
gus; jų lobiai pranoko karalių ir imperatorių turtą, jie net 
finansuodavo valdovų karus, dengdavo jų dvarų išlaidas. Bet 
kai senasis Antonas Fuggeris mirė, jo vyriausiasis sūnėnas 


* Pilgrims — angl. puritonai, kurie 1620 metais išvyko į Ameriką ir 


įkūrė Plymoutho koloniją Massachusetso valstijoje. 

Hansas Jakobas atsisakė perimti bankų imperiją, motyvuoda- 
mas tuo, kad jam pakanka miesto bei savo paties reikalų; 
Hanso Jakobo brolis Georgas pareiškė, kad jam geriau gyven- 
ti ramiai; trečiasis sūnėnas Christopheris irgi neparodė jokio 
noro. Nė vienas iš galimų turtų karalystės paveldėtojų nema- 
nė, kad dėl viso to verta vargintis. 

Išskyrus karalius (tuos, kurie finansiškai nebuvo ban- 
krutavę) ir saujelę tokių šeimų kaip Fuggeriai, pamatysime, 
kad ankstyvieji kapitalistai nebuvo visuomenės ramsčiai, o 
greičiau jos atstumtieji ir dėracinės*. Šen bei ten verslus 
jaunuolis, kaip šv. Godrikas Finkalietis, pradėdavo rinkti 
perlus jūros pakrantėje, prisirinkęs prekių iš sudužusių lai- 
vų likučių imdavo prekiauti ir, pakankamai pralobęs, pasi- 
traukdavo lyg šventasis į atsiskyrėlio gyvenimą. Bet tokių 
žmonių buvo nedaug. Kol viešpatavo mintis, jog gyvenimas 
žemėje tėra preliudija į amžinąjį gyvenimą, verslininkystės 
dvasia nei buvo skatinama, nei rasdavo palankesnės dirvos. 
Karaliai geidė lobių ir dėl to skelbdavo karus; diduomenė 
troško žemių ir kadangi joks savigarbos turintis kilmingasis 
savo valia neparduos iš protėvių paveldėtų dvarų, tai dėl jos 
taip pat tekdavo kariauti. Tačiau dauguma žmonių — bau- 
džiauninkai, kaimų amatininkai, netgi cechų meistrai — te- 
troško vieno: gyventi taip, kaip gyveno tėvai ir kaip, savo 
ruožtu, sūnūs turėtų gyventi. 

Kasdieniniame gyvenime nebuvo siekiama pasipelnyti, ir 
tokį neigiamą požiūrį į pasipelnymą visokeriopai palaikė baž- 
nyčia; šia prasme savotiškas pasaulis, egzistavęs nuo dešim- 
tojo iki šešioliktojo amžiaus, iš esmės skyrėsi nuo pasaulio, 
kuris atsirado vienu ar dviem šimtmečiais prieš Adamą Smi- 
thą ir kuris buvo jau panašus į mūsiškį. Bet buvo ir dar dides- 
nis skirtumas. Dar neegzistavo mintis apie galimybę "susikur- 
ti gyvenimą". Buvo manoma, jog ekonominis ir socialinis 


*  Dėracinė (pranc.) — išrautas su šaknimis, netekęs šaknų. 

gyvenimas yra tas pats dalykas. Darbas nebuvo priemonė tiks- 
lui pasiekti — užsidirbti pinigų, kad galėtum pirktis geidžia- 
mų daiktų. Darbas pats ir buvo tikslas, jis apėmė, žinoma, ir 
pinigus, ir prekes, bet tai buvo tik tradicijos, natūralios gy- 
vensenos dalis. Žodžiu, dar nebuvo didžiojo socialinio atradi- 
mo — "rinkos". 


Pačios rinkos egzistavo seniai, kiek tik siekia žmonijos at- 
mintis. Tell-el-Amarnos lentelės pasakoja apie gyvą prekybą 
tarp faraonų ir Viduržemio jūros rytų pakrantės karalių dar 
1400 metais prieš Kristaus gimimą: auksas ir karo vežimai 
buvo mainomi į vergus ir žirgus. Nors mainų idėja yra beveik 
tokia pat sena kaip žmogus, mes neturėtume klysti, manyda- 
mi, kad pasaulis visada turėjo polinkį mainikauti kaip dvide- 
šimtojo amžiaus amerikiečių moksleiviai. Grynai dėl vaizdu- 
mo paimkime keistą pavyzdį iš Naujosios Zelandijos maorių: 
sakoma, kad jų genčių negalima klausti, kiek maisto produk- 
tų vertas kablys tunams gaudyti, nes tokių mainų niekada ne- 
būna ir pats klausimas yra absurdiškas. Pasitelkime ir prie- 
šingą pavyzdį — kai kuriose Afrikos bendruomenėse visiškai 
normalu būtų teirautis, kiek jaučių verta moteris, nors tai 
tokie mainai, į kuriuos mes žiūrime lygiai taip pat, kaip mao- 
riai į maisto iškeitimą į žuvų kabliukus (nors ten, kur yra 
išlikęs kraičio paprotys, skirtumas tarp mūsų ir afrikiečių 
mažesnis). 

Bet rinkos, kuriose vyksta mainai tarp pirmykščių genčių, 
kur mainomi nerūpestingai ant žemės išdėlioti daiktai, arba 
šventiškos klajojančios viduramžių mugės yra visai ne tas, 
kas rinkos sistema. Skirtumas čia esminis: rinkos sistema 
nėra vien būdas mainytis prekėmis — tai visos visuomenės 
gyvenimą palaikantis ir lemiantis mechanizmas. 


Viduramžių pasaulio protams šis mechanizmas tebebuvo 
visai neaiškus. Kaip matėme, mintis dėl paplitusio pasipelny- 

mo buvo dar gana šventvagiška. Kiek platesnė mintis, kad vi- 
suotinis siekimas gauti pelno suvienytų žmonių bendruome- 
nę, būtų buvusi laikoma mažne bepročio teiginiu. 

Toks aklumas turėjo priežastį. Viduramžiai, Renesansas, 
reformacija, iš esmės visas pasaulis iki šešioliktojo ar septy- 
nioliktojo šimtmečio, negalėjo numatyti rinkos sistemos dėl 
labai svarbios priežasties: žemė, darbas ir kapitalas — svar- 
biausieji gamybos veiksniai, kuriuos išskirsto ir suderina rin- 
kos sistema — dar neegzistavo. Žinoma, žemė, darbas ir kapi- 
talas dirvos, žmonių ir padargų pavidalu visada gyvuoja su 
pačia visuomene. Bet apskritai žemės ir apskritai darbo idė- 
jos ne taip greitai susiranda vietą žmonių protuose, lygiai kaip 
ir abstrahuotos energijos arba materijos sąvokos. Žemė, dar- 
bas ir kapitalas kaip gamybos proceso "agentai", kaip nuas- 
meninti, dehumanizuoti ekonominiai elementai yra šiuolaiki- 
nės sąvokos, kaip, sakysime, diferencialinis skaičiavimas. Bent 
jau nėra daug vyresnės. 

Imkime, pavyzdžiui, žemę. Ne taip seniai, dar keturiolikta- 
jame ar penkioliktajame šimtmetyje, žemė kaip laisvai par- 
duodamas, nuomos pajamų duodantis turtas nebuvo žinoma. 
Žinia, pati žemė buvo — valdos, dvarai, karališkosios žemės, — 
bet tai anaiptol nebuvo nekilnojamasis turtas, kurį, kai rei- 
kia, būtų galima parduoti ir pirkti. Visos tos žemės sudarė 
visuomeninio gyvenimo pagrindą, socialinės padėties ir pres- 
tižo bazę ir buvo visuomenės karinės, teisminės bei adminis- 
tracinės struktūros pamatas. Nors tam tikromis sąlygomis (su 
daugybe apribojimų) žemė galėjo būti parduodama, bet ap- 
skritai ji nebuvo pardavinėjama. Tvirtai stovintis kilmingas 
viduramžių žmogus apie savo žemės pardavimą negalėjo nė 
pagalvoti, lygiai kaip Connecticuto gubernatorius apie kelių 
grafysčių pardavimą Rhode Island gubernatoriui. 

Nebuvo prekybos objektas ir darbas. Kada šiandien kalba- 
me apie darbo rinką, turime galvoje didžiulį darbo vietų pa- 
ieškų tinklą, kuris žmonėms padeda parduoti savo paslaugas 

palankiausiomis sąlygomis. Prieškapitalistiniame pasaulyje to- 
kio tinklo nebuvo. Buvo daugybė baudžiauninkų, parankinių 
ir padienių samdinių, bet dauguma šios darbo jėgos nesinau- 
dojo rinka, kad ją ten pirktų ar parduotų. Kaimuose valstie- 
čiai gyveno pririšti prie žemvaldžio dvaro; jie kepė duoną po- 
nų krosnyse ir malė miltus ponų malūnuose, dirbo ponų laukus 
ir tarnavo jų kariuomenėje, bet tik labai retai jiems už tai 
būdavo mokama arba ir visai nemokama. Visa tai buvo jų, 
baudžiauninkų, prievolės, o ne "darbas" pagal laisvai sudary- 
tą sutartį. O miestuose parankiniai tarnaudavo meistrams; jų 
mokymosi trukmę, mokinių skaičių, atlyginimo dydį, darbo 
valandų skaičių ir visa, ko jie konkrečiai buvo mokomi, — 
apibrėždavo meistrų gildijos. Meistras ir parankinis labai ma- 
žai derėdavosi arba visai nesiderėdavo, nebent ūmai dėl nepa- 
keliamų sąlygų kilus streikui. Jokios darbo rinkos nebuvo, 
kaip jos nėra, pavyzdžiui, medicinos specialybės absolventams 
ėmus stažuotis ligoninėje. 

Arba imkime kapitalą. Prieš kapitalizmą jis tikrai buvo kaip 
privatus turtas. Bet nors toks turtas egzistavo, nebuvo jokio 
akstino naudoti jį naujai besiplėtojančiai veiklai. Užuot sie- 
kus keisti ir rizikuoti, vyravo principas “pirmiausia saugu- 
mas". Pirmenybė priklausė ne trumpiausiems ir efektyviau- 
siems gamybos būdams, o tokiems, kurie trukdavo ilgiausiai 
ir reikalaudavo daugiausia darbo sąnaudų. Reklamuotis buvo 
draudžiama, ir pati mintis, kad vienas gildijos meistras galėtų 
gaminti geresnius produktus nei jo bendradarbiai, buvo lai- 
koma išdavikiška. Šešioliktojo šimtmečio Anglijoje, kai audi- 
mo pramonės masinė gamyba pirmąkart parodė savo blogąją 
pusę, audėjų gildijos kreipėsi su protestu į karalių. Tas nere- 
gėto našumo dirbtuves (manoma, kad jose buvo du šimtai au- 
dimo staklių, o jas aptarnavo didelis personalas, į kurį įeida- 
vo Ir mėsininkai-bei kepėjai) Jo Didenybė uždraudė: toks 
cfektyvumas ir tokia didelė turto koncentracija galėjo parody- 
lt blogą pavyzdį. 

Taigi viduramžių pasaulis negali būti laikomas rinkos sis- 
tema dėl to, jog jame nebuvo abstrakčių paties gamybos pro- 
ceso elementų. Viduramžiai neturėjo žemės, darbo ir kapita- 
lo, todėl tais laikais nebuvo rinkos; neturėdama rinkos 
(nepainiokime jos su spalvingais vietiniais turgumis ir su kla- 
jojančiomis mugėmis), visuomenė tvarkėsi pagal papročius ir 
tradicijas. Žemvaldžiai duodavo nurodymus, ir gamyba arba 
kildavo, arba smukdavo. Jei nurodymų nebūdavo, gyvenimas 
tekėdavo įprasta vaga. Jei Adamas Smithas būtų gyvenęs prieš 
1400-uosius metus, jam nebūtų buvę jokio reikalo kurti poli- 
tinės ekonomijos mokslą. Tada nebuvo jokių mįslių, skati- 
nančių aiškintis, kas palaiko viduramžių visuomenės gyveni- 
mą, ir jokių uždangų, už kurių prireiktų dirstelti, kilus norui 
sužinoti, iš kur atsiradusi tokia tvarka ir struktūra. Etika ir 
politika — taip; reikėjo daug ką išsiaiškinti ir patobulinti iš 
žemesniųjų žemvaldžių luomų ir didikų bei didikų ir kara- 
liaus santykių, be to, pasukti galvas dėl konflikto tarp bažny- 
čios doktrinos ir aiškiai į kitą pusę sukančių prekeivių luomo 
tendencijų. Bet ekonomika — ne! Kam reikia ieškoti abstrak- 
čių pasiūlos ir paklausos dėsnių, kaštų ir vertės, kada žemės 
naudojimo įstatymai, bažnyčios tiesos ir senolių papročiai iki 
galo paaiškina visą to meto pasaulį tarsi atversta knyga? Tais 
ankstyvaisiais laikais Smithas būtų galėjęs būti didis moralės 
filosofas, bet niekaip nebūtų tapęs didžiu ekonomistu; jam 
tada dar nebūtų buvę kas veikti. L 

Jokiam ekonomistui nebuvo kas veikti dar kelis šimtme- 
čius — kol pagaliau šis didysis, nuolat atsinaujinantis, savimi 
pasirūpinantis pasaulis prasiveržė triukšmingu, veržliu, anar- 
chiškai sujudusiu aštuonioliktuoju šimtmečiu. Žodis “prasi- 
veržė" gal kiek per dramatiškas, nes pokyčiai pamažu brendo 
šimtmečiais, o ne pliūptelėjo kaip vienkartinis gaivališkas pro- 
trūkis. Nors ir ilgai formavęsi, pokyčiai nebuvo rami evoliuci- 
ja, jie prasiveržė kaip agoniška visuomenės konvulsija, revo- 
liucija. 

Jau vien paversti preke žemę, t.y. visuomeninių santykių 
hierarchiją pakeisti galimybe rinktis tarp daugybės laisvai pri- 
einamų ir naudą duodančių žemės sklypų, reikėjo labai daug — 
iš pašaknų suardyti įsisenėjusią feodalinę gyvenseną. Kad iš 
dvarų globojamų valstiečių bei meistrų parankinių (nesvarbu, 
koks išnaudotojiškas bebūtų toks paternalizmas) atsirastų 
samdomi darbininkai, reikėjo, jog susikurtų įbauginta ir de- 
zorientuota klasė, vadinamasis proletariatas. Gildijų meistrų 
virtimas kapitalistais reiškė, kad drovūs, niekada nerizikavę 
uždarų cechų nariai turėjo išmokti gyventi pagal džiunglių įsta- 
tymus. 

Vargiai tai pavadintume taikia panorama. Niekas nenorėjo, 
kad šitaip komercializuotųsi gyvenimas. Kaip įnirtingai tam 
buvo priešinamasi, įsitikinsime, jei leisimės dar į vieną, jau 
paskutinę, kelionę praeitin ir pažiūrėsime, kaip vyko ekono- 
minė revoliucija. 


Mes vėl Prancūzijoje; eina 1666 metai. 

To meto kapitalistams nerimą kėlė iššūkis, kurį nenumal- 
domai sau iš paskos vilko besiplėtojantis rinkos mechaniz- 
mas — pokyčiai. 

Antai iškilo klausimas, ar audimo meistrų gildijos nariui 
leistinos gamybos naujovės? Sprendimas: “Jei audėjas suma- 
nė išausti savo sugalvotą audeklą, jis neturi tuojau pat riesti 
metmenų, bet pirma privalo gauti miesto teisėjų leidimą austi 
geidžiamo gijų skaičiaus ir ilgio audeklą: leidimas išduoda- 
mas po to, kai keturi vyriausi pirkliai ir keturi vyriausi gildi- 
jos audėjai pritaria tokiam leidimui". Galime įsivaizduoti, kiek 
panašių prašymų galėjo būti patenkinama. 

Vos išsprendus šią audimo bylą, skriaudžiamųjų šauksmas 
atsklinda iš sagų gamintojų gildijos; negirdėtas dalykas —siu- 
vėjai pradeda gaminti sagas iš audeklo! Valdžia, pasipiktinusi, 
kad naujovė gresia nusistovėjusiai verslo šakai, audeklinių 
sagų gamintojams uždeda baudą. Bet sagų gildijos seniūnams 

šito nepakanka. Jie reikalauja teisės krėsti žmonių namus ir 
drabužių spintas, bausti ir netgi suimti žmones gatvėse, jei jie 
dėvi drabužius su tomis klastingosiomis sagomis. 

Tokia komiška pokyčių ir naujovių baimė nebuvo vien ke- 
lių išsigandusių pirklių priešinimasis. Kapitalas kovojo su pa- 
sikeitimais, nepaisydamas nieko. Keletą metų anksčiau Angli- 
joje ne tik atsisakyta patentuoti naują rėmą kojinėms megzti, 
bet Slaptosios tarybos netgi įsakyta pavojingąjį išradimą su- 
naikinti. Marginto kartūno įvežimas Prancūzijon ėmė grėsti 
visai tenykštei audimo pramonei. Ir prieš tai imamasi priemo- 
nių, kurios kainavo 16 000 žmonių gyvybių! Vien Valence'os* 
mieste ir tik vienoje byloje už nusikaltimus dėl uždraustų kar- 
tūno gaminių 77 žmonės buvo nuteisti pakarti, 58 suketvir- 
čiuoti ant rato, 631 išsiųstas į galeras ir tik vienas vienintelis 
laimingasis, nusidėjęs su margintu kartūnu, išteisintas. 

Bet kapitalas nėra vienintelis gamybos veiksnys, kaip pa- 
klaikęs siekiantis išvengti pavojų, kuriuos sukelia rinkos gy- 
vensena. Dar baisesnis likimas gresia darbui. 

Vėl grįžkime į Angliją. 

Šešioliktojo šimtmečio pabaiga, didžioji anglų ekspansijos 
ir kelionių epocha. Karalienė Elžbieta su triumfu apkeliavo 
šalį. Bet ji sugrįžo nepaprastai sielvartaudama. "Visur pilna 
elgetų!", šaukia ji. Tai tikrai neįprasta, nes dar prieš šimtą 
metų Anglijos kaimuose didžiuma valstiečių dirbo savo že- 
mę — tai buvo jomenai, Anglijos pasididžiavimas, laisva, ne- 
priklausoma ir klestinti to meto šalies piliečių dauguma. O 
dabar — "visur elgetos"! Kas gi atsitiko per tą šimtmetį? 

Oatsitiko štai kas: masinis nusavinimo procesas arba, tik- 
riau sakant, šio proceso pradžia, nes nusavinimas tada tik 
prasidėjo. Nauja ir pelninga preke tapo vilnos, o jų gaminto- 
jams reikėjo ganyklų. Ganyklos kuriamos atitveriant bendruo- 
menių žemę. Ir staiga paskelbiama, kad tiek šitos bendruo- 


* Miestas Prancūzijoje, netoli Grenoblio. Ronos upės krante. 

menės žemės, kur kiekvienas galėjo ganyti gyvulius arba pasi- 
kasti durpių, tiek maži valstiečių sklypai, be jokios tvarkos 
išmėtyti lyg lopai skudurinėje antklodėje (jie neaptverti, ir žmo- 
nės atskiria savo sklypus tik pagal medį vienur arba akmenį 
kitur), esą dvarininko nuosavybė ir apylinkių žmonėms nebe- 
priklauso. Kur anksčiau buvo bendruomenės, dabar atsirado 
privati nuosavybė. Kur anksčiau dirbo jomenai, dabar ganosi 
avys. Toksai Johnas Halesas 1549 metais rašė: "...kur anks- 
čiau gyveno XL asmenų, dabar viskas priklauso vienam žmo- 
gui ir jo kerdžiui. Tikrai tos avys yra visų šių nelaimių prie- 
žastis, nesgi jos visame krašte sunaikino žemdirbystę, kuri 
teikė visokiausią maistą, o dabar visur tik avys, avys". 

Beveik neįmanoma įsivaizduoti atitvėrimų mastų ir pasek- 
mių. Jau šešioliktojo amžiaus viduryje prieš juos kilo maiš- 
tai; per vieną tokį sukilimą žuvo 3500 žmonių. Aštuoniolikto- 
jo šimtmečio viduryje šis procesas vis dar tebesmarkavo; savo 
baisiąją istorinę kelionę jis baigė beveik pasiekęs devyniolik- 
tojo šimtmečio vidurį. Antai 1820 metais, vos ne 50 metų po 
Amerikos revoliucijos, Sutherlando kunigaikštienė išvarė 
15 000 savo nuomininkų, dirbusių 794 000 akrų žemės, ir 
paleido toje žemėje ganytis 131 000 avių; kaip kompensaciją 
kickvienai iškeldintai šeimai išnuomojo vidutiniškai po du ak- 
rus visokių pakraščių žemės. 

Bet ne vien šis visuotinis žemės užgrobimas patraukia dė- 
mesį. Tragedija ištiko valstiečius. Netekę teisės naudotis ben- 
druomenės žeme, jie nebegalėjo išlikti kaip ūkininkai. Fabri- 
kų dar nebuvo, todėl jie negalėjo, net jei ir būtų norėję, tapti 
fabrikų darbininkais. Šitaip jie virto pačia skurdžiausia vi- 
suomenės klase, žemės ūkio proletarais, o kur žemės ūkio 
darbų stigo — valkatomis, kartais plėšikais, o apskritai — el- 
getomis. Anglijos parlamentas, ne juokais susirūpinęs dėl bau- 
ginančio skurdo plitimo visoje šalyje, bandė jį lokalizuoti. Jis 
pririšo skurdžius prie jų gimtų parapijų, mokėdamas ten men- 
kutę nuolatinę išmaldą, o klajojančius elgetas nurodė plakti, 
deginti jiems žymes arba luošinti. Vienas Adamo Smitho laikų 

dvasininkas parapijos darbo namus, kuriuose buvo laikomi 
vargšai, be jokios pašaipos pavadino "siaubo namais". Bet vi- 
sų blogiausia buvo tai, kad visos šios priemonės, kuriomis 
valstybė ėmėsi gintis nuo skurdžių, pririšdama juos prie vie- 
tinių parapijų, kuriose jų gyvastį palaikydavo tik skurdi pa- 
šalpa, užkirto kelią vieninteliam galimam problemos sprendi- 
mui. Ne, Anglijos valdančiosios klasės nebuvo visiškai beširdės 
ir žiaurios. Bet jos nesuvokė, kad šie žmonės galėtų būti jud- 
ri, mobili darbo jėga, kuri ieškotųsi darbo visur, kur tik rinka 
jį pasiūlytų. Kur tik pažiūrėsi, visi iškreiptai suvokė darbo, 
kaip ir kapitalo, suprekinimą, to bijojo ir su tuo kovojo. 
Taigi rinkos sistema su savo pagrindiniais komponentais — 
žeme, darbu ir kapitalu — gimė agonijoje, kuri truko nuo try- 
liktojo šimtmečio ligi pat devynioliktojo amžiaus. Ši revoliuci- 
ja, palyginti su kitomis, buvo be galo nesuprantama, nelaukta, 
netikėta. Bet niekas negalėjo sustabdyti didžiųjų rinkos jėgų. 
Jos iš pasalų suaižė papročių korsetą ir įžūliai nustūmė į šalį 
tradicijų normas. Kad ir kiek triukšmavo sagų gamintojai, au- 
deklinės sagos įžengė rinkon. Kad ir kaip stengėsi Slaptoji 
taryba, kojinių mezgimo rėmelis tapo toks vertingas įtaisas, 
kad septyniasdešimt metų vėliau ta pati Slaptoji taryba už- 
draudė jį išvežti iš šalies. Nors kažin kiek padaryta nuospren- 
džių mirti ant rato, marginto kartūno gamyba išsiplėtojo aki- 
moju. Nors senoji gvardija priešinosi iš paskutiniųjų, iš 
paveldimų žemės valdų susikūrė žemė kaip ekonominis ob- 
jektas; nors parankiniai ir meistrai protestuodami sutartinai 
aimanavo, iš bedarbių mokinių ir nuvarytų nuo žemės valstic- 
čių išaugo kitas esminis ekonominis veiksnys — darbas. 
Didysis visuomenės vežimas, taip ilgai riedėjęs švelnia tra- 
dicijų nuožulnuma, staiga ėmė lėkti varomas vidaus degimo 
variklio. Sandėriai, sandėriai, sandėriai ir pelnas, pelnas, pel- 
nas dabar suteikė jam naują ir stulbinančiai galingą paskatą. 


Iš kur kilo tos galingos jėgos, įstengusios sutriuškinti pa- 

togų, tvarkingą pasaulį ir jo vietoj įkurdinusios naują negei- 
džiamą visuomenę? 

Nebuvo kokios nors vienintelės jėgos arba priežasties. Nau- 
joji gyvensena brendo senosios viduje it peteliškė lėliukėje ir, 
kai ji įgijo pakankamai gyvybinės galios, senąją struktūrą iš- 
sprogdino į šipulius. Ekonominę revoliuciją sukėlė ne ryškūs 
istoriniai įvykiai, ne paskiri žygiai, ne tas ar kitas įstatymas ir 
ne įtakingos asmenybės. Tai buvo vidinio augimo procesas. 

Pirma, Europoje pamažu klostėsi nacionaliniai politiniai 
vienetai. Po valstiečių karų bei didžiųjų užkariavimų anksty- 
vajam feodalizmui būdingas izoliuoto egzistavimo būdas už- 
leido vietą centralizuotoms monarchijoms. Atsiradus monar- 
chijoms, sustiprėjo žmonių tautiniai jausmai; savo ruožtu 
monarchai ėmė globoti kai kurias ūkinės veiklos sritis, tokias 
kaip garsiųjų prancūzų gobelenų audimas bei laivyno ir ka- 
riuomenės išsiplėtojimas; kartu buvo globojamos ir su tuo 
susijusios šakos. Begalę taisyklių ir normų, kurios kamavo 
Andreasą Ryffą ir jo bendražygius, šešioliktojo amžiaus ke- 
liaujančius pirklius, pakeitė nacionaliniai įstatymai, bendri 
matai ir gerokai standartizuotos valiutos. 

Būdingas Europą revoliucionizuojančių politinių pokyčių 
aspektas — užjūrio kelionių ir atradimų skatinimas. Trylikta- 
jame šimtmetyje pirkliai broliai Polo įveikė rizikingą kelią iki 
pat didžiojo chano žemių: penkioliktajame šimtmetyje kara- 
lienės Izabelės globojamas Kolumbas leidosi į kelionę, many- 
damas plaukiąs tų pačių žemių link. Geografiniai atradimai 
pasidarė jau ne privatus, o visos šalies reikalas, nes ir visą 
gyvenimą ėmė lemti visuomeniniai pradai. Savo ruožtu anglų, 
ispanų ir portugalų jūrininkai-verslininkai tiesiog užtvindė Eu- 
ropą turtais ir užkrėtė ją turto geismu. “Kas turi aukso, — 
sakė Kristupas Kolumbas, — daro, ką tik nori, pagaliau net 
sielą gali pasiųsti į rojų." Kolumbo požiūris buvo amžiaus po- 
žiūris, todėl sparčiai kūrėsi pelno ir jam gauti progų siekianti 
visuomenė, kuri vis labiau troško pinigų. Tarp kitko, Rytų 

lobiai iš tiesų buvo pasakiški. Karalienė Elžbieta, gavusi savo 
dalį kaip sero Franciso Drake'o kelionės laivu “Golden Hynd" 
dalininkė, išmokėjo visas Anglijos užsienio skolas, subalan- 
savo biudžetą ir dar investavo užsienyje tokią sumą, kad tie 
pinigai, kartu su priaugančiomis palūkanomis, prilygo visam 
Britanijos užsienio turtui 1930 metais! 

Antrasis didysis pokyčių srautas pasireiškė lėtu religinės 
dvasios irimu, veikiant itališkojo Renesanso skeptiškam, ana- 
lizuojančiam bet humanistiniam požiūriui. Šiandienos pasau- 
lis išsikovojo vietą greta rytdienos pasaulio; kuo gyvenimas 
šioje žemėje darėsi svarbesnis, tuo svarbesni ėmė darytis ir 
materialinė gerovė bei kasdieniai patogumai. Padidėjus religi- 
niam tolerantiškumui, iškilo protestantizmas, kuris pasparti- 
no naujo požiūrio į darbą bei turtą kūrimąsi. Romos bažnyčia 
į pirklį visada žiūrėjo įtariai ir nesvyravo, paskelbdama palū- 
kininkavimą nuodėme. Bet dabar, kai pirklys socialiniais laip- 
teliais kasdien lipo vis aukštyn, kai iš naudingo priedėlio tapo 
integruota naujojo pasaulio dalimi, pirklio vaidmenį norom 
nenorom teko įvertinti iš naujo. Protestantizmo vadai grindė 
kelią dvasinio ir žemiškojo gyvenimo vienovei. Jiems buvo sve- 
timi gyvenimas nepritekliuje ir dvasinės kontempliacijos, jie 
skelbė, kad tikrasis pamaldumas yra stengtis kuo geriausiai 
panaudoti Dievo duotus gabumus kasdienei veiklai. Turto kau- 
pimas tapo pripažinta dorybe, ir tai ne dėl žmogaus mėgavi- 
mosi, o dėl didesnės Dievo garbės. Iš čia tik žingsnis bebuvo 
likęs, kad turtingumas būtų prilygintas dvasiniam tobulumui, 
o turtuoliai — šventiesiems. 

Viena dvyliktojo amžiaus pasaka kalba apie palūkininką, 
kurį užmušė krintanti statula, jam įžengus bažnyčion tuoktis. 
Paaiškėjo, kad statula buvo ne kieno nors, o kito palūkininko; 
šitaip atsiskleidė Dievo nemalonė pinigų skolintojams. Net sep- 
tynioliktojo amžiaus viduryje, kaip prisimename, vargšelis Ro- 
bertas Keayne'as dar turėjo rimtų nemalonumų su puritoni- 
škąja dvasine valdžia dėl savo verslininkavimo. Tokioje 

priešiškumo atmosferoje rinkos sistemai plėtotis buvo nelen- 
gva. Todėl kai dvasiniai lyderiai po truputį pripažino, kad rin- 
ka ne tik nekenkia, bet yra netgi naudinga, rinkos sistema 
gavo akstiną laisvai rutuliotis. 

Buvo dar vienas gilus materialinių pokyčių srautas, kuris 
galiausiai ir lėmė rinkos sistemos gimimą. Esam pratę many- 
ti, kad viduramžiai buvo stagnacijos ir sustabarėjimo laikme- 
tis. Tačiau per tuos penkis šimtus metų feodalinė santvarka 
įkūrė visą tūkstantį miestų (milžiniškas pasiekimas), sujungė 
juos nors ir prastais, bet naudoti tinkamais keliais ir aprūpi- 
no jų gyventojus maistu iš kaimų. Dėl to išplito pinigai ir mu- 
gės, žmonės įprato pirkti ir parduoti. Vykstant šitokiems po- 
kyčiams, galia vis labiau telkėsi piniginius reikalus išmanančių 
žmonių — pirklių — rankose ir pamažu slydo iš pasipūtusių 
kilmingųjų, kurie tų reikalų nepajėgė suprasti, rankų. 

Pažangą sudarė ne vien tik pinigų naudojimo išplitimas. 
Buvo ir labai svarbi techninė pažanga. Komercinė revoliucija 
negalėjo prasidėti, kol neišsirutuliojo tam tikra pinigų apskai- 
tos tvarka: nors dvyliktojo šimtmečio venecijiečiai jau naudo- 
jo gan sudėtingas apskaitos priemones, Europos pirkliai ap- 
skaitos žiniomis mažai tesiskyrė nuo šiandieninių mokinukų. 
Reikėjo daug laiko, kol buvo įsitikinta, kad būtina vesti bu- 
halterinę apskaitą: dvigubo įrašo principas prigijo tik septy- 
nioliktame šimtmetyje. Ir kol pinigų apskaita nebuvo raciona- 
liai sutvarkyta, didelio masto verslo operacijos buvo 
neįmanomos. 

Galbūt svarbiausia piniginių operacijų paplitimo pasekmė 
buvo mokslinio intereso sužadinimas. Nors pasaulis dar turė- 
jo palaukti, kol, jau po Adamo Smitho laikų, plykstelės gamy- 
bos technologijos perversmas, bet visa virtinė esminių ikiin- 
dustrinių išradimų jau buvo parengusi pramonės revoliuciją. 
Ikikapitalistinė epocha regėjo, kaip gimsta spausdinimo pre- 
sas, popieriaus fabrikas, vėjo malūnas, mechaninis laikrodis, 
žemėlapis ir daugelis kitų naujovių. Vietą po saule išsikovojo 

pati išradimo idėja; pirmąkart į bandymus ir naujoves imta 
žiūrėti palankiai. 

Nė vienas minėtųjų srautų savarankiškai nebūtų galėjęs 
transformuoti visuomenės. Daugelis jų pavieniui tegalėjo su- 
kelti konvulsijas žmonių bendruomenės organizme. Istorija 
nedaro staigių posūkių, ir visas didysis perversmas užėmė 
tam tikrą laiko atkarpą. Rinkos principais tvarkomo gyveni- 
mo elementai prasikalė greta senųjų tradicinių gyvensenos for- 
mų, o senųjų laikų liekanos išliko dar ilgai po to, kai rinka 
tapo vyraujančiu visuomenės ūkinės organizacijos principu. 
Antai meistrų gildijos ir feodalinės privilegijos Prancūzijoje 
išsilaikė iki pat 1790 metų. o Amatininkų statutas, reguliavęs 
gildijų veiklą Anglijoje, buvo panaikintas tik 1813 metais. 

Bet jau 1700 metais, 23 metai prieš Adamo Smitho gimi- 
mą, pasaulis, kuris kamavo Robertą Keayne'ą, draudė pirk- 
liams gabenti nedailiai supakuotus ryšulius, rūpinosi "teisin- 
gomis" kainomis ir kovėsi dėl teisės kiekvienam tęsti savo 
tėvo veiklą, buvo nykstantis pasaulis. Jo vietoj visuomenė ėmė 
pripažinti naują "akivaizdžių" nuostatų sistemą. Štai kai ku- 
rios iš jų: 

“Kiekvienas žmogus siekia naudos". 

“Jokie įstatymai negali drausti pelnytis". 

“Prekybinės veiklos pagrindinis tikslas yra pelnas". 

Atsirado nauja sąvoka — "ekonominis žmogus" — bespalvė 
šmėkliška būtybė, einanti ten, kur veda jos nuolat skaičiuo- 
jančios smegenys. Netrukus vadovėliai pradės pasakoti apie 
robinzonus kruzus negyvenamosc salose, savo reikalus tvar- 
kančius taip, lyg būtų šykščiausi sąskaitininkai. 

Visą Europos kasdienį ūkinį gyvenimą ėmė krėsti nauja 
turto ir spekuliavimo karštligė. 1718 metais Prancūzijoje ško- 
tas avantiūristas, vardu Johnas Law, užsuko didžiulę beproti- 
šką vertybinių popierių platinimo kampaniją, pardavinėdamas 
Mississippi bendrovės akcijas: toji bendrovė žadėjo imtis kas- 
ti auksą Amerikos kalnuose. Vyrai ir moterys tiesiog mušėsi 

gatvėse dėl teisės nusipirkti akcijų, neišvengta net žmogžu- 
dysčių, galima buvo praturtėti per vieną dieną. Vienas viešbu- 
čio patarnautojas pelnė trisdešimt milijonų livrų. Kai bendrovė 
priartėjo prie kracho tr baisūs nuostoliai visiems dalininkams 
buvo nebeišvengiami, vyriausybė, norėdama atitolinti nelai- 
mę, surinko tūkstantį valkatų, apginklavo juos kapliais bei 
kastuvais ir pervarė maršu per Paryžiaus gatves, vaizduodama 
tarsi kalnakasiai išvyksta į Eldorado žemę. Žinoma, bendrovė 
žlugo. Bet koks didžiulis skirtumas tarp baikščių kapitalistų, 
gyvenusių prieš šimtą metų, ir šios žaibiškai praturtėti trokš- 
tančios minios, besistumdančios Rue de Guincampoix. Kaip 
ištroškę pinigų turi būti žmonės, jei taip lengvai užkimba už 
tokios akivaizdžios apgavystės kabliuko! 

Suklysti buvo neįmanoma — gimdymo kančios baigėsi, pa- 
saulis išvydo rinkos sistemą. Nuo šiol egzistavimo problemas 
turi spręsti ne tradicijos ir ne komandos, bet laisva pelno 
siekiančių žmonių veikla; o tuos žmones sieja vien tik rinka. 
Ši sistema buvo pavadinta kapitalizmu. Jos pagrindą suda- 
ranti pelno idėja taip giliai įleido šaknis, kad žmonės netru- 
kus ėmė atkakliausiai tvirtinti, esą ši idėja nuo amžių buvusi 
žmogaus prigimties savastis. 


Tokią idėją reikėjo pagrįsti filosofiškai. 

Žmogus, kaip nuolat kartojama, iš kitų gyvūnų pirmiausia 
skiriasi savimone. Tai turėtų reikšti, kad sukūręs savo visuo- 
menę, žmogus nepalieka jos klostytis savaime; jam reikia įsi- 
tikinti, kad toji konkreti visuomenė, kurioje jis pats gyvena, 
yra geriausia iš visų galimų visuomenių ir kad visa tvarka joje 
daugsyk sumažintu masteliu tiksliai atspindi tvarką, kurią Ap- 
vaizda sukūrė už šio pasaulio ribų. Todėl kiekvienas amžius 
išsiugdo savus filosofus, gynėjus, kritikus ir reformatorius. 

Tačiau klausimai, dėl kurių laužė galvas ankstyvieji socia- 
liniai mąstytojai, narpliojo daugiau politinę. o ne ekonominę 
visuomenės gyvenimo pusę. Kol pasaulyje viešpatavo papro- 

čiai ir įsakymai, vargu ar ankstyviesiems filosofams turto ir 
skurdo problema apskritai iškildavo, nebent tik kaip dingstis 
bejėgiškai atsidusti arba kaip dar vienas argumentas, įrodan- 
tis žmogaus vidinį bevertiškumą. Kol žmonės, kaip kad bičių 
šeimoje, gimsta būti tranais, niekam per daug nerūpi darbo 
varguolių skurdo priežastys — karalienių užgaidos nepalygi- 
namai kilnesnė ir įdomesnė sritis. 

“Nuo gimimo valandos, — rašė Aristotelis, — vieni yra pa- 
ženklinti būti priklausomi, kiti — valdyti." Šiame teiginyje api- 
bendrinta ne tiek panicka, kiek abejingumas, su kuriuo ank- 
styvieji filosofai žvelgė į kasdienį pasaulį. Buvo tiktai 
pripažįstama, jog egzistuoja platus pamatinis dirbančios vi- 
suomenės sluoksnis, o pinigų ir prekybos dalykai rodėsi ne 
tik per daug atsiduodantys prakaitu, bet ir pernelyg vulgarūs, 
kad jais domėtųsi kilmingi bei mokyti žmonės. Idėjų kova vy- 
ko dėl karalių teisių, Dievo jos duotos ar kitaip atsiradusios, 
bei didžiųjų žemiškosios ir dvasinės galios klausimų, o ne dėl 
veržliųjų prekeivių reikmių. Nors asmeniniai turtai ir turėjo 
reikšmės pasaulio reikalų tvarkymui, bet kol kova dėl turto 
nebuvo tapusi visuotine ir gyvybiškai svarbia visuomenei, tol 
neprireikė ir bendrosios turto teorijos. 

Tačiau nepaisyti tokio koktaus stumdymosi prekyviečių pa- 
saulyje galima tik kurį laiką; ateina metas, kai atsilaikyti ne- 
beįmanoma. Kai rinkos reikalai prasismelkė į pačių filosofų 
darbo kabinetus, beliko klausti, ar čia nėra kokių nors rimtos 
sistemos požymių. Jau du šimtai metų prieš Adamo Smitho 
gimimą filosofai pradėjo kreipti į tą pusę savo teorijas apie 
kasdienį gyvenimą. 

Betgi į kokią keistą formų virtinę jie įrėmino pasaulį, steng- 
damiesi atskleisti svarbiausius jo motyvus! 

Iš pradžių ta pasigailėtina kova dėl būvio tiek turinio, tiek 
prasmės aspektais buvo apibūdinta kaip aukso kaupimas. Kris- 
tupas Kolumbas, Cortezas ir Francisas Drake'as buvo ne vien 
valstybės remiami keliautojai; jie buvo laikomi prisidėjusiais 

ir prie ekonominės pažangos. Buljonistams (taip vadiname 
knygelių ir esė apie prekybą rašytojus)* buvo akivaizdu, jog 
ekonominių siekių tikslas — tautos galybė, o pats svarbiau- 
sias tos galybės elementas yra auksas. Todėl jų filosofija buvo 
didelių armadų ir žygių, karališkų turtų ir nacionalinio sai- 
kingumo filosofija, ir jie buvo visiškai įsitikinę, kad jei turto 
siekti sekasi, tai tauta turėtų klestėti. 

Prasidedant aštuonioliktajam šimtmečiui, ankstesnis auk- 
so garbinimas ėmė atrodyti kiek naivokas. Ėmė rastis naujų 
koncepcijų, vis labiau pabrėžiančių prekybą kaip didįjį nacio- 
nalinio gyvybingumo šaltinį. Jų keliami filosofiniai klausimai 
sukosi ne apie tai, kaip užvaldyti aukso rinką, o kaip įgyti vis 
daugiau ir daugiau turto, kaip su kylančios pirklių klasės pa- 
galba siekti savo tikslų. 

Naujoji filosofija iškėlė ir naują socialinę problemą — kaip 
skurdžius išlaikyti skurdžiais. Visi buvo įsitikinę, kad vargšai 
dirbs sunkiausius kasdienius darbus, nereikalaudami per di- 
delio atlyginimo tik tol, kol jie bus skurdžiai. "Kad visuomenė 
būtų laiminga..., būtina, kad daug jos narių būtų bemoksliai 
ir skurdžiai", — rašė Bernardas Mandeville'is, sarkastiškiau- 
sias ir pikčiausias aštuonioliktojo šimtmečio pradžios komen- 
tatorius. Kaip tik todėl merkantilistai rašytojai žvelgė į pigią 
Anglijos žemės ūkio ir pramonės darbo jėgą ir niūriai pritarė 
tokiai būklei. 

Ne vien dėl aukso ir prekybos atsirado šiek tiek tvarkos 
elementų kasdienio gyvenimo chaose. Begalė publicistų, dva- 
sininkų, keistuolių ir fanatikų įvairiausiomis koncepcijomis 
teisino arba smerkė tokią visuomenės tvarką. Bėda tik ta, kad 
visi modeliai buvo visiškai nepatenkinami. Vienas dėstė, kad 
tauta jokiu būdu neturi pirkti daugiau negu parduoda, o kitas 
taip pat atkakliai tvirtino, jog tauta gyvens geriau, jei įsiveš 
daugiau nei išveža. Vieni teigė, kad tauta turtėja iš prekybos, 


* Iš anglų k. žodžio bullion — aukso arba sidabro lydinys, luitas. 

ir šlovino pirklius, kiti įrodinėjo, jog prekyba tėra parazitinė 
atauga ant sveiko ūkininko kūno. Dar vieni sakė, kad skur- 
džiams paties Dievo lemta būti skurdžiais, ir net jei Dievas 
nebūtų taip padaręs, jų skurdas vis tiek būtų lemiama tautos 
turtingumo sąlyga: kiti visuotinį skurdą laikė socialiniu blo- 
giu ir neįsivaizdavo, kaip skurdas gali kurti turtą. 

Visoje toje prieštaringų aiškinimų maišatyje vienas daly- 
kas buvo aiškus: žmogui reikia tam tikros intelektualinės sis- 
temos, padedančios suprasti pasaulį, kuriame gyvena. Šiurk- 
štus ir trikdantis ekonominis pasaulis grėsmingai darėsi vis 
svarbesnis. Nėra ko stebėtis, kad ir pats dr. Samuelis John- 
sonas rašė: "Prekybai labiau nei bet kam kitam reikia filoso- 
finio pagrindo". Žodžiu, atėjo ekonomistų laikas. 


Iš tos maišaties iškilo stulbinančios galios mąstytojas. 1776 
metais Adamas Smithas paskelbė savo Tautų turto prigimties 
ir priežasčių tyrimą (Inguiry into the Nature and Causes of 
the Wealth of Nations), ir tai buvo antrasis revoliucinis įvykis 
tais lemtingaisiais metais*. Vienoje vandenyno pusėje gimė 
politinė demokratija; kitoje jo pusėje susidarė visuomenės ūkio 
mechanizmas. Amerikos keliu pasuko anaiptol ne visa Euro- 
pa, bet, Smithui išdėsčius pirmąją tikrą šiuolaikinės visuo- 
menės struktūrą, visas Vakarų pasaulis tapo Smitho pasau- 
liu: tai, ką jis pamatė, ėmė matyti daugelis kartų po jo. Smithas 
niekada nelaikė savęs revoliucionieriumi, jis tik aiškino tai, 
kas jam pačiam buvo labai aišku, prasminga ir pastovu. Jis 
nupiešė pasaulio vaizdą, kurio šis taip troško. Po Tautų turto 
Žmonės pasaulį ir aplinką išvydo lyg kitomis akimis; jie pa- 
matė, kad jų atliekami darbai atilinka visos visuomenės reik- 
mes, sužinojo, kad visa visuomenė didingais žingsniais eina į 
tolimą, bet aiškiai regimą tikslą. 


* 1776 m. liepos 4-ąją paskelbta Jungtinių Šiaurės Amerikos Valstijų 
nepriklausomybės deklaracija. 

Kas XVIII a. 7 dešimtmetyje lankėsi Anglijoje, greičiausiai gir- 
dėjo apie kažkokį Adamą Smithą iš Glasgow universiteto. Dak- 
taras Smithas buvo plačiai žinomas, o gal net garsus žmogus; 
apie jį buvo girdėjęs Voltaire'as, Davidas Hume'as buvo jo bi- 
čiulis, net iš Rusijos keliavo studentai pasiklausyti jo moks- 
lingų, bet entuziastingų disputų. Pridursime, kad dr. Smithas 
buvo žinomas nc tik dėl mokslinių laimėjimų, bet ir kaip ryš- 
ki asmenybė. Antai jis garsėjo ir savo išsiblaškymu: kartą, 
vaikščiodamas su draugu ir rimiai nagrinėdamas kažkokią pro- 
blemą, įkrito į odų rauginimo duobę. kitąkart, pasakojama, 
jis pasigaminęs gėrimo iš duonos bei sviesto ir pasipiktinęs, 
kad prastesnės arbatos dar nėra ragavęs. Tokių keistenybių 
jis turėjo daug, bet jos netrukdė intelektualiniams sugebėji- 
mams. Smithas buvo vienas iš pačių žymiausių savo amžiaus 
mąstytojų. 

Glasgow Smithas skaitė moralės filosofijos paskaitas: tuo 
metu ši disciplina buvo suprantama daug plačiau nei mūsų 
laikais. Į moralės filosofiją įėjo gamtos teologija, etika, teisė ir 
politinė ekonomija. Taigi ji aprėpė viską nuo tauriausių žmo- 
gaus polinkių į tvarką ir harmoniją ligi kur kas mažesne tvar- 
kair harmonija pasižyminčios veiklos ganėtinai nuožmioje ko- 
voje dėl vietos gyvenime. 

Gamtos teologija — sistemos paieškos visatos maišalynė- 
ję — nuo seniausių laikų buvo žmogaus racionalizuojančio im- 
pulso objektas; mūsų atvykėlis galėjo jaustis gana laisvai, kol 
dr. Smithas aiškino gamtos dėsnius, kurie sudarė tariamo vi- 
satos chaoso pagrindą. Bet kai jis perėjo į kitą spektro pu- 
sę — didingos konstrukcijos paieškas kasdienio gyvenimo sam- 
brūzdyje, — mūsų keliautojas galėjo pajusti, kad garsusis 
daktaras iš tiesų ištempė filosofiją už įprastų ribų. 

Mat jei Anglijos aštuonioliktojo šimtmečio pabaigos socia- 
linė scena ir rodė kažką esant, tai tikrai ne racionalią tvarką 
ar moralinius siekius. Vos nusisukus nuo puikaus dykinėjan- 
čių klasių gyvenimo, visuomenė pasirodydavo esanti arena, 
kurioje vyksta žiauri, bjauriausia kova dėl egzistavimo. Už Lon- 
dono svetainių arba malonių turtingų dvarų kaimo vietovėse 
sienų regėjai vien godumą, žiaurumą ir išsigimimą, atmieštą 
pačiais iracionaliausiais, net gluminančiais daug ankstesnių 
ir seniai jau atgyvenusių dienų papročiais bei tradicijomis. 
Visuomenės organizmas priminė ne rūpestingai suderintą me- 
chanizmą, kur kiekviena dalis atlieka savo funkciją, o veikiau 
keistąją Jameso Watto garo mašiną: tamsu, triukšminga, jo- 
kios naudos, pavojinga. Net keista, kad dr. Smithas visoje toje 
maišatyje ėmėsi ieškoti tvarkos, sistemos ir tikslingumo! 

Tarkime, pavyzdžiui, kad mūsų keliautojas nuvyko pasi- 
žiūrėti Cornwallo kasyklų. Ten jis būtų pamatęs, kaip anglia- 
kasiai tamsiais šuliniais leidžiasi žemyn, pasiekę dugną, išsi- 
traukia iš už juostos žvakę ir išsitiesia pamiegoti, kol žvakė 
visai apvarva. Tada dvi ar tris valandas kasa rūdą iki kitos 
įprastinės pertraukos, kuri šįkart trunka tiek, kiek laiko rei- 
kia pypkei surūkyti. Ištisa pusė dienos praleidžiama dykinė- 
jant, kita pusė — kasant rūdą. Bet jei mūsų keliautojas būtų 
patraukęs kiek į šiaurę ir įsidrąsinęs būtų aplankęs Durhamo 
arba Northumberlando kasyklas, išvydęs būtų visai ką kita. 
Čia vyrai ir moterys dirba kartu, išsirengę iki juosmens, nere- 
tai išsekę ir apskritai nebepanašūs į žmones nuo nepakeliamo 

nuovargio. Viešpatauja grubiausi laukiniai papročiai; žvilgs- 
nių sužadinti seksualiniai potraukiai tenkinami čia pat, ko- 
kioje nors tuščioje šachtos atšakoje. Septynių ar dešimties 
metų vaikus, kurie per žiemą niekada nemato saulės šviesos, 
angliakasiai išnaudoja ir skriaudžia, teduodami jiems menką 
išmaldą už pintinių su anglimi tampymą. Nėščios moterys ang- 
lių vagonėlius traukia kaip arkliai ir net gimdo tamsiuose ur- 
vuose. 

Bet ne tik kasyklų gyvenimas atrodė margas, tradicinis ar 
žiaurus. Ir žemės paviršiuje pastabus keliautojas galėjo pa- 
matyti daugybę dalykų, kurie mažai kuo teprimintų tvarką, 
harmoniją ir sistemą. Daug kur klajojo grupės bežemių val- 
stiečių, ieškančių darbo. Iš Velso aukštumų per javapjūtę že- 
myn keliaudavo senųjų britų būriai (taip jie patys save vadin- 
davo); kartais visas būrys turėdavo vieną arklį, ir tą be balno, 
be kamanų; kitąkart jie visi paprasčiausiai eidavo pėsčiomis. 
Dažnai tarp jų būdavo tik vienas, mokantis angliškai; jis ir 
tarpininkaudavo tarp būrio ir nepriklausomų fermerių, ku- 
ricms siūlydavosi į javapjūtės talkininkus. Nenuostabu, kad 
uždarbiai tebuvo kokie šeši pensai per dieną. 

Galiausiai, jei mūsų lankytojas būtų sustojęs pramonės 
mieste, jis būtų pastebėjęs ir daugiau ryškių vaizdų — bet ir 
vėl — neišlavintam žvilgsniui visai neprimenančių pranašau- 
jamos tvarkos. Jis būtų galėjęs pasigrožėti fabriku, brolių Lom- 
be'ų pastatytu 1742 metais. Tų laikų mastais tai buvo didžiu- 
lis penkių šimtų pėdų ilgio ir šešių aukštų pastatas; jo viduje 
buvo mašinos, kurias Danielis Defoe apibūdino kaip suside- 
dančias "iš 26 586 ratų ir 97 746 judančių dalių; mašinos 
suverpia 73 726 jardus šilko siūlų su kiekvienu vandens rato 
apsisukimu, o ratas apsisuka tris kartus per minutę". Verta 
paminėti ir vaikus, kurie visą parą po dvylika ar keturiolika 
bjauriuose juoduose katiluose ir pamainomis ilsėjosi bara- 
kuose, kur, kaip buvo sakoma, lovos visada išlikdavo šiltos. 

Aštuonioliktajame amžiuje toks pasaulis galėjo atrodyti sve- 
timas, žiaurus, netikėtas — lygiai kaip atrodytų ir šiuolaiki- 
niam žmogui. Todėl juo nuostabiau, kai matai, jog tai derina- 
ma su dr. Smitho įsivaizduojama moralės filosofijos schema, 
ir kad šis mokslo vyras faktiškai tvirtino matąs visame tame 
margumyne aiškius didelių tikslingų dėsnių kontūrus, aprė- 
piančius ir įprasminančius visą visumą. 


Kas per žmogus buvo tasai rafinuotasis filosofas? 

“Tik mano knygose esu gražuolis", — taip kartą apibūdino 
save Smithas, su pasididžiavimu rodydamas draugui savo bran- 
ginamą biblioteką. Jis tikrai nebuvo labai gražus. Iš profilio 
medalionuose matyti atsikišusi apatinė lūpa, kone siekianti 
didelę erelišką nosį, liūdnos, kiek išverstos akys po sunkiais 
vokais. Visą gyvenimą Smithą kankino nervinė negalia: jam 
kretėjo galva, kalbėjo jis keistai ir užsikirsdamas. 

O dar tas jo garsusis išsiblaškymas. XVIII a. 9 dešimtme- 
tyje, kai Smithas buvo bebaigiąs šeštąją dešimtį, Edinburgho 
gyventojai nuolatos regėdavo juokingą vaizdą: žymiausias mies- 
to pilietis, apsirengęs šviesiu paltu, su kelnėmis iki kelių, 
baltomis šilkinėmis kojinėmis, batais su sagtimis, žema pla- 
čiabryle bebro kailio kepure, su lazda, eina grįstomis gatvė- 
mis, akis įsmeigęs į vieną lašką, lūpas judindamas lyg pote- 
riaudamas. Kas porą žingsnių suabejoja — sukti į šalį, o gal 
net citi atgal; vienas bičiulis jo eiseną yra pavadinęs kirmėli- 
ška. 

Liudijimų apie jo išsiblaškymą yra daug. Kartą jis išėjęs į 
sodą apsirengęs vien tik chalatu ir susimąstęs nuėjo penkioli- 
ka mylių, kol atsitokėjo. Kitą sykį, kai Smithas su garsiu draugu 
vaikštinėjo po Edinburghą, sargybinis sveikindamasis pakė- 
lęs ietį. Smithą, kuris taip pagerbiamas buvo daugybę kartų, 

"šįkart saliutuojantis karcivis staiga užhipnotizavo. Jis atida- 
vęs pagarbą savo lazda ir dar labiau apstulbinęs svečią, kai 
ėmęs žengti tiksliai sargybinio žingsniu, lazda kartodamas kiek- 

vieną ieties judesį. Kerams praėjus, Smithas stovėjęs aukštų 
laiptų viršuje, lazdą laikydamas parengties padėtyje. Visiškai 
nesuvokdamas padaręs kažką neįprasta, nuleidęs lazdą ir su- 
grįžęs prie tos pokalbio vietos, kurioje šis buvo nutrūkęs. 

Šis išsiblaškęs profesorius gimė 1723 metais Kirkcaldy 
miestelyje, Fife grafystėje, Škotijoje. Miestelyje gyveno pus- 
antro tūkstančio žmonių; kai gimė Smithas, kai kurie vietos 
miestiečiai vietoj pinigų tebevartojo vinis. Kai Smithui suėjo 
ketveri metai, įvyko keisčiausias atsitikimas. Smithą pagrobė 
pro šalį keliaujantys čigonai. Dėdės rūpesčiu (Smitho tėvas 
mirė prieš jam gimstant) čigonai buvo aptikti ir nusivyti; bėg- 
dami jie ir paliko jaunąjį Adamą šalikelėje. “Bijau, kad iš jo 
būtų išėjęs prastas čigonas", — rašė vienas jo ankstyvųjų bio- 
grafų. 

Nuo mažų dienų Smithas buvo stropus mokinys, nors la- 
biau nei kiti vaikai išsiblaškęs. Jis aiškiai linko į mokslus, 
todėl sulaukęs septyniolikos raitas atvyko į Oxfordą studijuoti 
ir ten liko šešeriems metams. Bet Oxfordas tuo metu nebuvo 
toks mokslo centras, kokiu tapo vėliau. Dauguma žinomų pro- 
fesorių jau seniai net neapsimetinėjo dėstą. Vienas svetimša- 
lis keliautojas yra užrašęs, kaip jį nustebino 1788 metais kar- 
tą tenai vykusi diskusija. Visi keturi jos dalyviai praleido 
diskusijai skirtą laiką nepraverdami burnos, kiekvienas pasi- 
nėręs į populiaraus romano skaitymą. Kadangi mokymas bu- 
vo daugiau išimtis negu taisyklė, Smithas tuos metus leido 
beveik neauklėjamas ir nemokomas, skaitydamas ką tinka- 
mas. Kartą jo vos neišmetė iš universiteto, nes kambaryje ra- 
do Davido Hume'o Traktatą apie žmogaus prigimtį (A Trea- 
tise of Human Nature) — Hume'o darbai buvo laikomi 
netinkama literatūra net būsimajam filosofui. 

1751 metais Smithui — jis dar neturėjo 28 metų — buvo 
pasiūlyta Glasgow universiteto logikos katedra, o neilgai tru- 
kus jis gavo moralės filosofijos katedrą. Ne taip kaip Oxfor- 
das, Glasgow tais laikais, Škotijos švietimo amžiuje, buvo rim- 

tas mokslo centras; universitete telkėsi gausybė talentingų žmo- 
nių. Bet jis vis vien smarkiai skyrėsi nuo šiuolaikinio univer- 
siteto. Pedantiškieji profesoriai čia nepritarė Smitho entuzia- 
zmui ir dėstymo laisvumui. Jį kaltino tuo, kad jis kartais 
šypsosi per religines apeigas (be abejo, būdamas susimąstęs), 
kad yra geras to begėdžio Hume'o draugas, kad sekmadieniais 
nesurengia krikščionybės pamokų, kad rašinėja raštus uni- 
versiteto senatui, prašydamas leisti išsiversti be maldų prieš 
paskaitas ir kad skaito maldas, primenančias "gamtos religi- 
ją". Visa tai tikriausiai galėtų būti vertinama ir ganėtinai tei- 
giamai, ypač jei prisiminsime, kad paties Smitho mokytojas 
Francis Hutchesonas pralaužė ledus Glasgow, atsisakydamas 
skaityti studentams paskaitas lotynų kalba! 

Tas nepritarimas tikriausiai nebuvo pernelyg griežtas, jei 
1758 metais Smithas pakilo iki dekano. Be abejonės, Glasgow 
jis buvo laimingas. Vakarais žaisdavo vistą (dėl išsiblaškymo 
jis buvo šiek tiek nepatikimas žaidėjas), lankydavosi moksli- 
ninkų susibūrimuose, gyveno ramiai. Studentų buvo mylimas, 
kaip dėstytojas — garsus, net Boswellas ateidavo jo pasiklau- 
syti, o jo keistą eiseną bei kalbos manierą jo garbintojai net 
ėmė pamėgdžioti. Knygų pardavėjų vitrinose netgi pasirodė 
mažų jo biustų. 

Bet toli gražu ne vien ekscentriškumas garsino Smithą. 1759 
metais jis išleido knygą, akimoju sukėlusią sensaciją. Tai bu- 
vo Moralės jausmų teorija (The Theory of Moral Sentiments); 
ji bematant iškėlė Smithą į priešakinės Anglijos filosofų gre- 
tas. Teorijoje buvo nagrinėjama moralinio pritarimo ir nepri- 
tarimo kilmė. Kaip atsitinka, kad žmogus, kuris yra savanau- 
diška būtybė, susikuria moralinę nuostatą, ignoruojančią savus 
interesus arba kilstelinčią juos į aukštesnį lygį? Smithas tei- 
gė, kad atsakymas glūdi mūsų sugebėjime persikelti į trečiojo 
asmens, nešališko stebėtojo padėtį ir šitaip susidaryti prie- 
lankią nuomonę apie objektyvias (priešingas savanaudiškoms) 
kokio nors dalyko ypatybes. 

Knyga ir jos tiriamos problemos sukėlė didžiulį susidomė- 
jimą. Vokietijoje das Adam Smith problem tapo mėgstama dis- 
kusijų tema. Mūsų požiūriu, dar svarbiau tai, kad tas trakta- 
tas susilaukė intriguojančio žmogaus, vardu Charlesas 
Townshendas, palankumo. Townshendas yra viena iš tų nuo- 
stabių asmenybių, kurių aštuonioliktajame amžiuje, kaip at- 
rodo, tikrai nestigo. Sąmojingas ir išsilavinęs Townshendas, 
Horace'o Walpole'o žodžiais tariant, buvo “apdovanotas visais 
didžiausiais talentais, jis galėjo tapti didžiausiu savo amžiaus 
vyru, jei tik jam nebūtų trūkę paprasto nuoširdumo, paprasto 
pastovumo ir sveiko proto". Townshendo nepastovumas buvo 
plačiai pagarsėjęs; buvo kandžiai juokaujama, kad ponas 
Townshendas serga, nes jam skauda šoną, bet atsisako pa- 
tikslinti — kurį. Kaip trūksta sveikos nuovokos, jis pademon- 
stravo, kai, būdamas Didžiosios Britanijos iždo kancleriu, pa- 
greitino Amerikos revoliuciją, — pirmiausia atimdamas iš 
kolonistų teisę patiems rinkti teisėjus, o po to uždėdamas di- 
džiulį muitą Amerikos arbatai. 

Bet nepaisant politinio trumparegiškumo, Townshendas bu- 
vo atsidavęs filosofijos ir politikos tyrėjas, ir šioje srityje — 
ištikimas Smitho šalininkas. Dar svarbiau tai, kad jis davė 
jam neįprastą pasiūlymą. 1754 metais Townshendas laimin- 
gai ir pelningai susituokė su Dalkeitho grafiene, Buccleucho 
kunigaikščio našle, ir dabar ieškojo auklėtojo savo žmonos 
sūnui. Aukštųjų sluoksnių jaunuolių lavinimo pagrindą suda- 
rydavo Didžioji kelionė — išvyka į Europą, kur jaunuolis įsi- 
gydavo rafinuotumo, taip išgarsinto lordo Chesterficeldo. Town- 
shendui šovė į galvą, kad dr. Smithas būtų idealus palydovas 
jaunajam kunigaikščiui, ir negaišdamas pasiūlė Smithui pen- 
kių šimtų svarų metinę algą. padengti visas kelionės išlaidas 
ir dar penkių šimtų svarų metinę pensiją iki gyvos galvos. 
Pasiūlymas buvo pernelyg geras, kad būtų galima atsisakyti. 
Ir geriausiu atveju Smithas niekada negaudavo daugiau nei 
šimtą septyniasdešimt svarų, kuriuos jis, kaip buvo įprasta 

tais laikais, pats surinkdavo iš savo studentų kaip mokestį už 
mokslą. Miela pažymėti, kad jo auklėtiniai atsisakė priimti iš 
Smitho jo grąžinamą mokesčio dalį, sakydami, kad jie jau ga- 
vę iš jo daugiau nei sumokėję. 

Auklėtojas ir jo jaunasis Grace'as išvyko į Prancūziją 1764 
metais. Aštuoniolika mėnesių jie gyveno Toulouse'oje; draugi- 
ja čia buvo nepakenčiamai nuobodi, Smitho prancūzų kalba 
baisi, ir ramus gyvenimas Glasgow rodėsi buvęs tiesiog len- 
gvapėdiškų linksmybių metas. Po to jie persikėlė į Prancūzi- 
jos pietus (čia Smithas sutiko ir ėmė garbinti Voltaire'ą bei 
atstūmė vieną jį įsimylėjusią markizę), iš ten — į Ženevą ir 
galiausiai į Paryžių. Stengdamasis išsklaidyti provincijos nuo- 
bodulį, Smithas ėmė rašyti darbą iš politinės ekonomijos, da- 
lyko, dėstyto Glasgow, kurį vakarais nuolat svarstė Edinbur- 
gho Rinktinėje draugijoje bei plačiai aptarinėjo su savo 
numylėtu bičiuliu Hume'u. Tai buvo knyga, kuri vėliau vadin- 
sis Tautų turtas (The Wealth of Nations), bet dar praeis dvy- 
lika metų, kol ji bus baigta. 

Paryžiuje buvo geriau. Tuo metu Smithas prancūziškai te- 
bekalbėjo siaubingai, bet jau galėjo ilgai šnekučiuotis su di- 
džiausiu Prancūzijos ekonomikos mąstytoju. Tai buvo Fran- 
cois Guesnay, Liudviko XV dvaro ir asmeninis ponios 
Pompadour gydytojas. Guesnay įkūrė ekonomikos mokyklą, 
žinomą fiziokratizmo vardu, ir sukūrė ekonomikos schemą, 
vadinamą tableau ėconomigue*. Buvo akivaizdu, kad toji tab- 
leau sumanyta gydytojo: neigdamas to meto įsitikinimą, kad 
turtas — tai aukso ir sidabro luitai, Guesnay aiškino, jog tur- 
tas gimsta gamyboje ir keliauja iš rankų į rankas per visuome- 
nę, pripildydamas visuomenės organizmą kaip kraujas krau- 
jotakos indus. Tableau padarė stiprų įspūdį — Mirabeau 
vyresnysis apibūdino ją kaip išradimą, prilygstantį raštui ir 
pinigams. Bet fiziokratų trūkumas buvo tas, kad jie teigė, jog 


Tableau ėconomigue (pranc.) — ekonominė lentelė, F. Guesnay iš- 
rasta schema apie produktų srautus nacionaliniame ūkyje. 

tiktai žemės ūkio darbuotojai kuria tikrąjį turtą, o žemės ūkio 
produkcijos perdirbėjai bei komersantai esą tik "steriliai" kei- 
čia jos pavidalą. Dėl to praktinei ūkinei veiklai Guesnay siste- 
ma mažai tegalėjo pasitarnauti. Tiesa, ji palaikė laissez-faire* 
politiką — tais laikais tai buvo radikali mintis. Apibūdindama 
pramonės sektorių kaip atliekantį vien sterilius, nieko nauja 
nesukuriančius veiksmus, ji nesugebėjo įžvelgti, jog darbas 
gali kurti turtą bet kurioje srityje, ne tik žemės ūkyje. 
Vienas iš didžiausių Smitho atradimų buvo tai, kad jis at- 
skleidė, jog darbas, o ne gamta, yra vertės šaltinis. Tikriau- 
siai tam įtakos turėjo ir tai, kad mokslininkas užaugo šalyje, 
kurioje virte virė prekyba, o ne dominavo, kaip Prancūzijoje, 
žemės ūkis. Kokia bebūtų priežastis, Smithas negalėjo sutikti 
su tuo, kad fiziokratizmo kultas (Guesnay pasekėjai, tokie kaip 
Mirabeau, tebuvo tik pataikūnai) taip iškelia žemės ūkį. Smi- 
thas labai žavėjosi prancūzų daktaru, — jei ne Guesnay mir- 
tis, jis būtų dedikavęs jam Tautų turtą, — tačiau fiziokratiz- 
mas buvo visiškai nepriimtinas škotiškai Smitho pasaulėjautai. 
1766 metais kelionė netikėtai nutrūko. Jaunesnysis kuni- 
gaikščio brolis, kuris buvo kiek vėliau prisijungęs prie jų, 
susirgo karštine ir, nors Smithas nepaprastai rūpinosi (išsi- 
kvietė ir Guesnay), mirė neatgavęs sąmonės. Jo globotinis 
Grace'as grįžo namo į Dalkeithą, o Smithas pirma nuvyko į 
Londoną, o paskui —į Kirkcaldy. Nepaisydamas Hume'o at- 
kalbinėjimų, tenai jisai išgyveno vos ne visą dešimtmetį, kol 
didysis traktatas įgijo apibrėžtą pavidalą. Didžiąją darbo dalį 
Smithas diktavo, stovėdamas priešais židinį ir nervingai trin- 
damas galvą į sieną, kol plaukų tepalas paliko tamsų ruožą 
ant panelio. Retkarčiais jis aplankydavo savo buvusiįjį auklė- 
tinį namuose Dalkeithe ir kartkartėmis vis vykdavo į Londoną 
padiskutuoti apie savo idėjas su garsiais to meto mokslinin- 
kais. Vienas iš jų buvo dr. Samuelis Johnsonas, kurio rinkti- 


*  Laissez-Jaire (pranc.) — teorija. teigianti. kad vyriausybė turėtų kuo 
mažiau kištis į ekonomikos valdymą. 

niam klubui Smithas priklausė, nors jis ir garbingasis leksi- 
kografas retai kada susitikdavo draugiškomis aplinkybėmis. 
Seras Walteris Scottas pasakojo, kad Johnsonas, pirmąsyk 
susitikęs su Smithu, užsipuolė šį dėl kažkokio pareiškimo. 
Smithas apgynė savo tiesą. Visi klausinėjo: "Ką pasakė John- 
sonas?" — “Ką gi, jis pasakė, — tarė Smithas baisiausiai pasi- 
piktinęs, — jis pasakė: "Tu meluoji!" — "O ką jūs atsakėte?" — 
“Aš pasakiau: — "Tu esi ... vaikas!" Tokiais žodžiais, pasako- 
ja Scottas, pirmą kartą susitiko ir išsiskyrė šie du didieji 
moralistai, ir taip atrodė klasikinis dviejų garsiųjų filosofijos 
mokytojų dialogas. 

Smithas dar sutiko žavų ir inteligentišką amerikietį, vardu 
Benjaminas Franklinas, kuris pateikė jam daugybę faktų apie 
Amerikos kolonijas ir padėjo gerai suvokti vaidmenį, kurį jos 
kada nors gali suvaidinti. Nėra abejonių, kad kaip tik Frankli- 
no paveiktas Smithas apie Amerikos kolonijas vėliau rašė, jog 
jose gyvena tauta, “kuri tikrai gali tapti viena iš didžiausių ir 
grėsmingiausių pasaulyje". 

1776 metais Tautų turtas buvo išspausdintas. Po dvejų 
metų Smithas buvo paskirtas Edinburgho muitinės įgalioti- 
niu, gaudamas sinekūrą su šešių šimtų svarų pajamomis per 
metus. Kartu su motina, kuri išgyveno devyniasdešimt metų, 
Smithas leido savo tylų ir ramų viengungišką gyvenimą; gied- 
ras, patenkintas ir, reikia manyti, toks pat išsiblaškęs iki am- 
žiaus pabaigos. 


O knyga? 
“Ji apibūdinama kaip "ne tik galingo proto, bet ir visos epo- 
chos pasireiškimas". Tačiau tiksliai kalbant tai nėra originali 
knyga. Jau prieš Smithą buvo gana daug stebėtojų, kurie gal- 
vojo apie pasaulį panašiai kaip ir jis: Locke'as, Stewartas, Man- 
deville'is, Petty, Cantillonas, Turgot, nekalbant jau apie Gues- 
nay ir Hume'ą. Smithas pasinaudojo jų visų darbais: jo veikale 
paminėta daugiau nei šimtas autorių pavardžių. Bet visi kiti 

šokinėjo nuo vieno dalyko prie kito, o Smithas aprėpė viską; 
kiti aptarė tik kai kurias problemas, Smithas nušvietė visą 
padėtį. Tautų turtas nėra absoliučiai originali knyga, bet ji be 
jokių abejonių yra šedevras. 

Pirmiausia ji pateikia didžiulę panoramą. Knyga prasideda 
garsiuoju epizodu, kuriame aprašoma itin siaura specializaci- 
ja, gaminant segtukus, ir apima tokius įvairius dalykus, kaip 
“paskutiniai bruzdėjimai Amerikos kolonijose" (aiškiai matyti 
Smithą manius, kad kol knyga išeis, revoliucinis karas jau 
bus pasibaigęs), nenaudingas studentų gyvenimas Oxforde ir 
silkių žvejybos statistika nuo 1771 metų. 

Pažvelgus į dalykinę rodyklę, sudarytą vėlesniajam Canna- 
no leidimui, matosi Smitho informacijos ir minčių diapazo- 
nas. Štai bent dešimt straipsnių, prasidedančių raide A: 


Abasidas, Saracėnų imperijos turtingumas 

Abrahamas, sveriamieji šekeliai 

Abisinija, druskos pinigai 

Aktoriai, viešieji, apmokami už panieką, tenkančią jų pro- 
fesijai 

Afrika, galingas karalius daug vargingesnis už valstietį Eu- 
ropoje 

Aludės, jų skaičius, netiesioginė girtuokliavimo priežastis 

Ambasadoriai, pirmoji jų paskyrimo priežastis 

Amerika (pateikiamas ištisas puslapis nuorodų) 

Arabai, jų kariavimo būdas 

Armija, ... jokio saugumo monarchui prieš nepatenkintą 
dvasininkiją. 


Smulkiu šriftu išspausdinta dalykinė rodyklė užima šešias- 
dešimt tris puslapius; ji baigiasi, paminėjusi bene viską: "Tur- 
tai, didžiausia jų nauda, jų konkretūs pavidalai; Skurdas, kar- 
tais pastūmėja visuomenę prie nežmoniškų įpročių; Skrandis, 
maisto troškimas siejasi su jo maža talpa; Mėsininkas, žiau- 

rus ir atgrasus užsiėmimas". Perskaitę devynis šimtus knygos 
puslapių, turime gyvą XVIII amžiaus 8-ojo dešimtmečio Angli- 
jos vaizdą, su mokiniais ir amatininkais, kylančiais kapitalis- 
tais ir žemvaldžiais, dvasininkais ir karaliais, su dirbtuvėmis, 
valstiečių ūkiais ir užsienio prekyba. 

Knyga sunkiai skaitoma. Dėstoma su visu enciklopedinės 
minties apdairumu, bet joje nerasime enciklopediškumui bū- 
dingo tikslumo ir tvarkos. Tai buvo amžius, kai autoriai neap- 
kamšydavo savo minčių visokiais "jei", “o" ir "tačiau", ir kai 
žmogui su Smitho intelektu faktiškai buvo visiškai įmanoma 
pasinaudoti visomis iki jo sukauptomis žiniomis. Todėl knyga 
nieko nevengia, nieko nemenkina ir nieko nebijo. Kokia erzi- 
nanti knyga! Kiek kartų joje atsisakoma glaustu sakiniu for- 
muluoti išvadą, kuri kruopščiausiai buvo įrodinėjama ištisus 
penkiasdešimt puslapių. Įrodyme taip gausu smulkmenų ir 
pastabų, kad nuolat tenka lupinėti visas puošmenas, norint 
prisikasti iki plieninio karkaso, laikančio visą struktūrą. Ėmę- 
sis sidabro klausimo, Smithas skiria septyniasdešimt penkis 
puslapius vien "ekskursui" apie jį: perėjęs prie religijos, jis 
parašo visą skyrių apie moralės sociologiją. Nors tekstas sun- 
kiasvoris, bet išmargintas giliomis įžvalgomis, pastebėjimais 
ir taikliomis frazėmis, kurios pagyvina šią didžiąją studiją. 
Kaip tik Smithas pirmasis pavadino Angliją “krautuvininkų 
nacija"; kaip tik jis parašė, kad "iš esmės filosofas genialumu 
ir sugebėjimais skiriasi nuo paprasto gatvės nešiko perpus 
mažiau negu šuo pėdsekys nuo šuns kurto". O apie Rytų Indi- 
jos bendrovę, kuri tais laikais niokojo Rytus, jis rašė: "Labai 
keista tokia valdžia, kurioje kiekvienas ministerijos darbuo- 
tojas trokšta išvykti iš šalies... kuo greičiausiai ir jau kitą 
dieną, vos išvykęs ir išsiveždamas savo laimę, tampa visiškai 
abejingas savo šaliai, nors ją praryti grėstų žemės drebėji- 
mas". 

Tautų turtas jokiu būdu nėra vadovėlis. Smithas rašo savo 
amžiui, o ne savo mokiniams; jis dėsto doktriną, kuri gali būti 

reikšminga valdant imperiją, o ne abstraktų traktatą akade- 
miniams svarstymams. Drakonai, kuriuos jis medžiojo (saky- 
sim, merkantilizmo filosofija, kuriai sutriuškinti jis skiria dau- 
giau kaip du šimtus puslapių), jo laikais tebebuvo gyvi, 
tebealsavo, nors buvo jau truputėlį pavargę. 

Ir paskutinė pastaba — knyga yra revoliucinė. Žinoma, Smi- 
thas vargiai būtų pritaręs perversmui, griaunančiam kilmin- 
gųjų klases ir į sostą keliančiam vargdienius. Nepaisant to, 
Tautų turto reikšmė yra revoliucinė. Smithas nėra, kaip pa- 
prastai manoma, apsukriosios buržuazijos gynėjas, jis žavisi 
jos veikla, bet įtariai žvelgia į jos motyvus, ir jam labai rūpi 
didžiųjų darbo masių kasdienės reikmės. Tačiau jis neturi 
tikslo palaikyti kurios nors vienos klasės interesus. Jam rūpi, 
kaip padidinti visos tautos turtą. O turtas Smithui susideda iš 
prekių, kurias vartoja visi tos visuomenės žmonės; atkreipki- 
te dėmesį į žodį visi — tai demokratinė, vadinasi, radikali tur- 
to filosofija. Nebėra aukso, lobių, karališkų turtų kategorijų: 
nebėra pirklių, fermerių arba cechų meistrų privilegijų. Mes 
csame moderniame pasaulyje, kuriame kiekvieno žmogaus var- 
tojamos prekės ir paslaugos yra galutinis ūkinio gyvenimo tiks- 
las ir prasmė. 


Ko moko mus Smitho knyga? 

Smitho dėmesys sutelktas į dvi didžiules problemas. Pir- 
ma, jis stengiasi atskleisti mechanizmą, kuris palaiko visuo- 
menės vienovę. Kaip gali būti, kad bendruomenė, kurioje kiek- 
vienas užsiėmęs vien savu interesu, neišsidraiko į šalis nuo 
išcentrinės jėgos? Kokia jėga vairuoja kiekvieno asmens indi- 
vidualią veiklą, kad ji atitinka visų interesus? Kaip visuome- 
nė, neturėdama centrinio planuojančio aparato ir ncbeveikia- 
ma amžiais gyvavusių tradicijų, įstengia pasickti, kad jai 
išgyventi būtini uždaviniai būtų išspręsti? 

Šie klausimai įgalino Smithą suformuluoti rinkos dėsnius. 
Tai, ko jis ieškojo, buvo, jo žodžiais tariant, “"nematomoji ran- 

ka", nukreipianti “žmonių asmeninius interesus ir aistras" ta 
kryptimi, “kuri labiausiai atitinka visos visuomenės intere- 
sus". 

Bet rinkos dėsniai — tiktai Smitho tyrimų dalis. Jį domina 
ir kitas klausimas: kur eina visuomenė? Rinkos dėsniai tai 
tarsi tokie dėsniai, kuric paaiškina, kodėl paleistas vilkelis 
išlaiko pusiausvyrą; bet yra dar kitas klausimas — ar gali suk- 
damasis vilkelis slinkti per stalą. 

Smithas ir kiti po jo dirbę garsūs ekonomistai nelaikė vi- 
suomenės statiška žmonijos būsena, nemanė, kad visuomenė 
karta po kartos nuolat reprodukuosis, nekeičiama ir nesikeis- 
dama. Priešingai, visuomenę jie regėjo kaip savo gyvenimo is- 
toriją turintį organizmą. Faktiškai visas Tautų turtas yra di- 
dis istorinis traktatas, aiškinantis, kaip "tobulos laisvės 
sistema", kitaip dar vadinama "prigimtinės laisvės sistema" 
(taip Smithas vadino komercinį kapitalizmą), susidarė ir kaip 
ji veikia. 

Bet kol sekame Smitho mintį, narpliojančią'rinkos veiki- 
mo dėsnius, tol negalime pereiti prie šios didesnės ir dar įdo- 
mesnės problemos. Juk rinkos dėsniai patys yra dar galinges- 
nių dėsnių, lemiančių visuomenės klestėjimą arba smukimą, 
sudėtinė dalis. Mechanizmas, kuris susieja nerūpestingą in- 
dividą su visais kitais jo gentainiais, veikia tą kitą mechaniz- 
mą, kuris padeda istoriškai keistis visai visuomenei. 

Todėl iš pradžių turime pažvelgti į rinkos mechanizmą. 
Tai nėra dalykas, jaudinantis vaizduotę arba pagreitinantis 
pulsą. Nepaisant sausumo, rinkos mechanizmas yra įdomus 
ir verčia mus žiūrėti į jį su pagarba. Rinkos dėsniai yra svar- 
būs ne tik norint suvokti Smitho pasaulį, bet ir tada, kai sie- 
kiame perprasti labai skirtingą Karlo Marxo arba dar kitokį 
mūsų dienų pasaulį. Ir kadangi mes visi, sąmoningai ar ne, 
pasiduodame jų galiai, reikia gana rūpestingai su jais susipa- 
Žinti. | 
+ "Smitho suformuluoti rinkos dėsniai iš esmės yra paprasti. 
Jie teigia, kad tam tikras elgesys tam tikroje socialinėje siste- 

moje sukelia aiškiai apibrėžtus ir numatomus rezultatus. Kal- 
bant konkrečiau, jie rodo, kaip savo naudos siekimo intere- 
sas analogiškai motyvuotų individų aplinkoje virsta konku- 
rencija. Toliau jie parodo, kaip konkurencija garantuoja, kad 
visuomenei reikalingos gėrybės bus pagamintos ir jos bus rei- 
kiamos kokybės, o jų kainos bus tokios, kokias visuomenė 
galės sumokėti. Pasižiūrėkime, kaip tai įvyksta. Še 

Pirmiausia taip yra dėl to, kad asmeninės naudos siekimas 
veikia kaip vairuojanti jėga, nukreipianti žmones dirbti tuos 
darbus, už kuriuos visuomenė pasirengusi mokėti. "Mes tiki- 
mės pietų ne dėl mėsininko, aludario ar kepėjo dosnumo, — 
sako Smithas, — bet dėl jų savanaudiškumo. Mes kreipiamės 
ne į jų žmogiškumą, bet į jų egoizmą ir niekada nekalbame 
jiems apie mūsų reikmes, bet apie jų naudą." 

Bet savanaudiškumas yra tik pusė vaizdo. Jis verčia žmo- 
nes veikti. Kažkas dar turi neleisti naudos ištroškusiems žmo- 
nėms veržtis iš varžančios visuomenės į besaikį pinigavimąsi; 
jei visuomenę skatintų vien savanaudiškumas, ji tebūtų negai- 
lestingų spekuliantų bendruomenė. Tas reguliatorius yra kon- 
kurencija, sava nauda tesuinteresuotų veikėjų susidūrimas rin- 
koje. Kiekvienas žmogus, siekdamas kuo didesnės gerovės sau 
ir nesukdamas galvos dėl veiklos pasekmių visuomenei, susi- 
tinka akis į akį su pulku panašiai nusiteikusių asmenų, no- 
rinčių to paties. Taigi kiekvienas trokšta pasinaudoti savo kai- 
myno godumu. Žmogus, kurį savanaudiškumas išmušė iš 
savitvardos, greitai pastebės, kad konkurentai jau užėmė jo 
vietą versle: jei jis perdaug užsiprašo už savo prekes arba 
atsisako mokėti darbininkams tiek, kick moka kiti, jis vienu 
atveju neteks pirkėjų, kitu — darbininkų. Šitaip, labai pana- 
šiai, kaip jau buvo dėstoma Moralės jausmų teorijoje, sava- 
naudiški žmonių motyvai sąveikaudami duoda visiškai netikė- 
tą rezultatą: socialinę darną. 

Pažvelkime, pavyzdžiui, į didelių kainų problemą. Tarki- 
me, kad yra šimtas pirštinių mezgėjų. Kiekvienas iš jų, trokš- 

damas asmeninės naudos, norėtų padidinti savo gaminių kai- 
ną virš jų gamybos kaštų ir šitaip gauti papildomo pelno. Bet 
niekas negali to padaryti. Jei kuris nors pakels kainą, jo kon- 
kurentai paverš jo pirkėjus ir išplės prekybą. Tik jei visi pir- 
štinių mezgėjai susitartų ir vieningai to susitarimo laikytųsi, 
jie galėtų išlaikyti perdėtai dideles kainas. Šiuo atveju susi- 
mokėlių koaliciją galėtų sugriauti verslus kitos šakos fabri- 
kantas, tarkime, avalynės gamintojas, kuris kapitalą perkeltų 
į pirštinių gamybą ir, nustatęs mažesnę kainą, užimtų rinką. 

Bet rinkos dėsniai ne vien tik palaiko konkurencines gami- 
nių kainas. Jie verčia gamintojus domėtis, kiek tų arba kitų 
prekių geidžia visuomenė. Įsivaizduokime, kad vartotojai nu- 
sprendžia, jog jiems reikia daugiau, negu gaminama, pirštinių 
ir mažiau batų. Tada prie pirštinių rikiuosis pirkėjų eilės, 0 
batų prekyba sumenks. Pasekmės — vartotojams norint pirkti 
daugiau, negu yra parduoti, pirštinių kaina ims didėti, o batų 
kainos pradės kristi, nes vis mažiau žmonių beužsuks į batų 
parduotuves. Bet kylant pirštinių kainoms, didės ir pelnas 
pirštinių pramonėje: o batų kainoms smunkant, kris ir avaly- 
nininkų pelnas. Ir vėl naudos siekimas atkurs pusiausvyrą. 
Darbininkai bus atleidžiami iš batų gamybos įmonių, nes ga- 
myba bus mažinama; jie pereis dirbti į pirštinių įmones, kur 
gamyba plėsis. Rezultatas akivaizdus: pirštinių gamyba padi- 
dės, o batų — sumažės. 

Pirmiausia šito ir nori visuomenė. Kai pirštinių bus gami- 
nama daugiau, negu reikalauja paklausa, jų kainos vėl bus 
kokios buvusios. Kadangi batų bus gaminama mažiau, jų per- 
teklius netrukus išnyks, ir kainos vėl taps įprastos. Per rin- 
kos mechanizmą visuomenė bus pakeitusi gamybos veiksnių 
išsidėstymą taip, kad šis atitiktų jos naujuosius poreikius. 
Tačiau niekas nenurodinėjo taip daryti, ir jokia centrinė pla- 
nuojanti žinyba nesudarinėjo gamybos planų. Naudos sieki- 
mas ir konkurencija, galynėdamiesi vienas su kitu, padarė 
reikiamus pokyčius. 

: "Ir dar vienas laimėjimas. Reguliuodama prekių kainas ir jų 
kiekį pagal neginčijamą pirkėjų paklausą, rinka kartu regu- 
liuoja ir pajamas tų, kurie bendradarbiauja gamindami tas 
prekes. Jei pelnas vienoje veiklos sferoje yra nepagrįstai dide- 
lis, įją plūstelės ir kiti verslininkai, kol galiausiai konkuren- 
cija sumažins viršpelnius. Jei vienoje šakoje darbo užmokes- 
tis gerokai didesnis, į šią privilegijuotą darbo sritį patrauks 
daugybė žmonių, kol pagaliau už tos rūšies darbą bus vėl mo- 
kama ne daugiau kaip už bet kokį kitą panašios kvalifikacijos 
ir įgudimo reikalaujantį darbą. Priešingai, jei pelnas arba darbo 
užmokestis kurioje nors verslo šakoje bus mažesni nei kitur, 
kapitalas ir darbas spruks iš jos, kol ir joje galiausiai kapita- 
lo ir darbo pasiūla tiksliau atitiks paklausą. 

Visa tai gali pasirodyti ganėtinai elementaru. Bet pasvar- 
stykime, ką padarė Smithas, savanaudiškumą apibrėžęs kaip 
varomąją ūkio jėgą. o konkurenciją — kaip jo reguliatorių. Vi- 
sų pirma, jis išaiškino, kaip užkertamas kelias nepagrįstam 
kainų atotrūkiui nuo prekės gamybos kaštų. Antra, jis pade- 
monstravo, kaip visuomenė gali paskatinti savuosius prekių 
gamintojus tiekti jai tai, ko ji nori. Trečia, parodė, kaip dide- 
lių kainų liga savaime praeina, nes didelės kainos paskatina 
kilti tokių prekių gamybą. Ir pagaliau jis atskleidė priežastį, 
dėl kurios kiekvieno didesnio visuomenės sluoksnio žmonių 
pajamos yra panašaus dydžio. Žodžiu, jis atskleidė rinkos me- 
chanizmą kaip savaime susireguliuojančią tinkamo visuome- 
nės aprūpinimo sistemą. = 

Atkreipkime dėmesį į žodžius “savaime susireguliuojančią". 
Nuostabusis rinkos rezultatas yra tai, kad ji pati apsisaugo. 
Jei tik gamybos apimtis arba kainos, arba tam tikros pajamų 
rūšys nukrypsta nuo visuomenėje nusistovėjusio lygio, įsikiša 
jėgos, grąžinančios juos atgal. Taigi turime įdomų paradoksą: 
būdama individualios ekonominės laisvės viršūnė, rinka yra 
ir jos griežčiausia prižiūrėtoja. Planuojančios žinybos spren- 
dimus galima ginčyti, galima netgi išsiderėti išlygų iš minist- 

ro, o rinkos mechanizmas neteikia jokių galimybių apeliuoti 
ir nepripažįsta jokių išlygų. Vadinasi, šiuo atveju ekonominė 
laisvė yra daug netikresnė, negu atrodo iš pirmo žvilgsnio. 
Rinkoje gali veikti ką tinkamas. Bet jei užsigeisi daryti tai, 
kam nepritaria rinka, individualiosios laisvės kaina bus eko- 
nominis žlugimas. 

Ar iš tikrųjų pasaulis veikia šitaip? Smitho laikais beveik 
taip ir buvo. Žinoma, ir jo laikais jau buvo veiksnių, kurie 
trukdė laisvai funkcionuoti rinkos sistemai. Jau radosi ga- 
mintojų grupių, kurios dirbtinai kėlė kainas, ir profesinių su- 
sivienijimų, kurie nepasidavė konkurencijos spaudimui, kai 
dėl to turėjo mažėti jų atlyginimai. Jau tada buvo galima įžvelgti 
dar didesnį nerimą keliančių ženklų. Brolių Lombe'ų fabrikas 
buvo ne vien tik inžinerinis stebuklas ir lankytojų stebėjimosi 
objektas; jis skelbė stambiosios masinės pramoninės gamy- 
bos ir nepaprastai galingų individualių darbdavių pasirodymo 
rinkoje pradžią. Vaikai medvilnės verpimo fabrikuose tikrai 
negalėjo būti laikomi rinkos veiksniu, turinčiu tokią pat galią 
kaip ir darbdaviai, kurie juos apgyvendindavo, maitindavo ir 
išnaudodavo. Nepaisant visų tų nerimą keliančių ženklų, aš- 
tuonioliktojo amžiaus Anglija buvo labai artima Smitho api- 
brėžtam modeliui, nors ir neatitiko jo absoliučiai. Visa verslo 
veikla tikrai buvo konkurencinė, vidutinė įmonė tikrai buvo 
maža, kainos tikrai kilo ir krito paklausai didėjant ir mažė- 
jant, o jų kitimas tikrai sukeldavo gamybos ir užimtumo po- 
kyčius. Smitho pasaulis buvo vadinamas atomistinės konku- 
rencijos pasauliu; joks gamybinio mechanizmo dalyvis, tiek iš 
kapitalo, tiek iš darbo sferos, jame nebuvo toks galingas, kad 
paveiktų konkurencijos mechanizmą arba jam pasipriešintų. 
Tai buvo pasaulis, kuriame kiekvienas rinkos veikėjas, nau- 
dos siekimo genamas, turėjo lėkti beribėje socialinės laisvės 
erdvėje. 

O šiandien? Ar tebeveikia tas konkurencinis rinkos me- 
chanizmas? 

Tai ne toks klausimas, į kurį paprasta atsakyti. Palyginti 
su aštuonioliktuoju šimtmečiu rinkos turinys smarkiai pasi- 
keitė. Mes jau nebegyvename atomistinės konkurencijos pa- 
saulyje, kuriame joks žmogus neįstengdavo plaukti prieš sro- 
vę. Nūdienio rinkos mechanizmo ypatybė yra dideli jo dalyvių 
mastai: gigantiškos korporacijos ir tokios pat gigantiškos pro- 
fesinės sąjungos tikrai nesielgia taip, kaip elgtųsi individu- 
alūs savininkai ir darbininkai. Patsai tų gigantų didumas įga- 
lina juos atlaikyti konkurencijos spaudimą, nepaisyti kainų 
signalų ir kur kas daugiau atsižvelgti į ilgalaikius savo intere- 
sus, o ne vien rūpintis tiesioginiais kasdieniais pirkimo ir 
pardavimo sandoriais. 

Be to, rinkos mechanizmo veikimo erdvę pakeitė ir vis di- 
dėjantis valdžios kišimasis. It tas viduramžių feodalas, val- 
džia nepripažįsta jokios viršesnės jėgos rinkoje; ne tiek laiko- 
si jos taisyklių, kiek stengiasi ją pertvarkyti. Akivaizdu, kad 
visi tie veiksniai susilpnino kažkada buvusią vadovaujančią 
rinkos funkciją: vėliau mes pažiūrėsime, ką apie tai yra pasa- 
kę kiti ekonomistai. Tačiau kad ir kokia naujoviška būtų dvi- 
dešimtojo amžiaus industrinė visuomenė, didieji naudos sie- 
kimo ir konkurencijos principai, nors jie būtų ir nusilpę ar 
apkarpyti, ir dabar tebediktuoja svarbiausias elgsenos taisyk- 
les, kurių joks šiuolaikinis ūkio procesų dalyvis negali visiš- 
kai nepaisyti. Pasaulis, kuriame gyvename, jau nėra atomisti- 
nis Smitho pasaulis, bet, pažvelgę giliau, visada pamatysime 
veikiant rinkos dėsnius. 


Bet rinkos dėsniai nusako tik ūkio subjektų elgseną, kuri 
susieja visuomenę. Kažkas dar turi priversti ją rutuliotis. Pra- 
ėjus devyniasdešimčiai metų po Tautų turto pasirodymo Kar- 
las Marxas atskleidė “judėjimo dėsnius", aiškinančius, kaip 
kapitalizmas lėtai, nenoromis, bet nenumaldomai eina į savo 
pražūlį. Tačiau ir pats Tautų turtas jau turėjo savo judėjimo 
dėsnius. Visiškai priešingai Marxo prognozėms, Smitho pa- 

saulis lėtai, noriai ir daugiau ar mažiau neišvengiamai ėjo į 
Valhalą*. 

Valhala turėjo būti paskutinis kelionės tikslas, kurį buvo 
numatę dauguma tyrėjų. Seras Johnas Byngas, 1792 metais 
keliaudamas po Šiaurės kraštą, aprašė, ką matęs pro karietos 
langą: “Ką gi, dabar čia didžiulis, mirgantis šviesomis fabri- 
kas... visas slėnis sugadintas... Seras Richardas Arkwrightas 
galbūt ir pelnė daug turto savo šeimai ir savo gimtinei, bet, 
kaip keliautojas, aš neapkenčiu jo projektų, kurie atsėlino į 
kiekvieną ramybės slėnį, sugriovė tvarką ir gamtos grožį". “O! 
Kas per užkampis tas MancHesteris", — ištarė seras Johnas, 
atvykęs į tą miestą. 

Tiesą sakant, didžioji Anglijos dalis buvo užkampiai. Trys 
šimtmečiai suirutės, kuri prikėlė žemę, darbą ir kapitalą, da- 
bar rodėsi tik kaip pasiruošimas tolesniems pokyčiams; nes 
pagaliau išlaisvinti gamybos veiksniai ėmė jungtis į naują bjau- 
rų derinį — fabriką. O su fabriku radosi ir naujų problemų. 
Dvidešimt metų prieš sero Johno išvykimą Richardas Arkw- 
rightas, kuris susikrovė nedidelį kapitalą, prekiaudamas pe- 
rukų gamybai skirtais moterų plaukais, išrado (ar nugvelbė) 
sukamąją verpstę. Tačiau, sukonstravęs savo mašiną, pama- 
tė, jog nėra taip lengva gauti žmonių dirbti su ja. Vietiniai 
darbininkai nepajėgė ištverti naujojo proceso “reikiamos spar- 
tos"; samdomasis darbas vis dar buvo niekinamas, ir ne vieno 
kapitalisto nauji fabrikai buvo sudeginti iki pamatų vien dėl 
aklos neapykantos. Arkwrightui teko kreiptis į vaikus — "jų 
maži piršteliai labai miklūs!" Be to, būdami dar neįpratę prie 
nepriklausomo valstiečių arba amatininkų gyvenimo, vaikai 
daug lengviau prisitaikydavo prie fabrikinio gyvenimo draus- 
mės. Šita akcija buvo sveikinama kaip filantropinis poelgis — 
argi vaikų darbas nepalengvins "nenaudingųjų vargšų" gyveni- 
mo sąlygų? 


Valhala (vok. — Walhalla) — senovės skandinavų mitologijoje — 
dievo Odino rūmai, mūšyje kritusių karių buveinė. 

Greta žavėjimosi, o kartu ir baisėjimosi fabrikais visuome- 
nę slėgė dar viena problema — tai visuotinė "nenaudingųjų varg- 
šų" problema. 1720 metais Anglijoje jų buvo pusantro milijo- 
no — stulbinantis skaičius, ypač prisimenant, kad joje iš viso 
tegyveno dvylika ar trylika milijonų žmonių. Todėl buvo apstu 
planų, kaip gelbėtis. Dauguma jų — kupini nevilties. Visi skun- 
dėsi išsikerojusiu vargšų tingumu, visus ėmė siaubas regint, 
kaip žemieji sluoksniai mėgdžioja aukštesniuosius. Darbo žmo- 
nės jau gėrė arbatą! Paprasti žmonės, atsisakę tradicinės ru- 
ginės arba miežinės duonos, įsigeidė kvietinės! Kur visa tai 
nuves, klausė tų dienų protai; argi vargšų skurdas ("kurį būtų 
išmintinga sumažinti, bet kvaila — panaikinti", kaip pasakė 
skandalingai pagarsėjęs Mandeville'is 1723 metais) nėra es- 
minis valstybės gerovės laidas? Kas ištiktų visuomenę, jei bū- 
tų leista išnykti neįveikiamoms visuomenės sluoksnių pertva- 
roms? 

Smitho laikais į didelę ir grėsmingą "žemesniųjų sluoks- 
nių" problemą tebebuvo žiūrima su siaubu, bet toks požiūris 
tikrai nebuvo būdingas paties Smitho filosofijai. “Jokia visuo- 
menė negali būti tikrai laiminga ir klestėti, jei jos didžioji 
dalis yra vargšai ir nuskriaustieji", — rašė jis. Smithas ne tik 
drąsiai suformulavo tokį radikalų teiginį, bet ir ėmė įrodinėti, 
kad visuomenė iš tikrųjų nuolat tobulėjo; tiksliau sakant, ji 
buvo norom nenorom stumiama teigiama kryptimi. Ji judėjo 
ne todėl, kad kas nors to norėjo ar kad parlamentas priėmė 
tokius įstatymus, arba kad Anglija laimėjo kokį mūšį. Judėjo 
todėl. kad po išorės reiškiniais slypėjo varomosios jėgos, ku- 
rios stūmė visą žmonių bendriją it galingas variklis. 

Stebint Angliją, Smithą sukrėtė vienas ryškus faktas. Tai — 
didžiulis našumo padidėjimas dėl darbo pasidalijimo ir spe- 
cializacijos. Tautų turto pradžioje Smithas aprašo segtukų fab- 
riką: “Vienas vyras tempia vielą, kitas ją tiesina, trečias — karpo, 
ketvirtas aštrina, penktasis šlifuoja, kad būtų galima pritaisyti 
galvutę; galvutei pagaminti reikia dviejų ar trijų operacijų: vi- 

sai atskira operacija — segtukus padėti, dar viena — juos nu- 
baltinti; rimtas darbas yra netgi sudėlioti segtukus į popie- 
rių... Aš esu matęs nedidelį tokio tipo fabrikėlį, kuriame dirbo 
tik dešimt žmonių, ir dėl to kai kurie iš jų turėjo atlikti po dvi 
arba tris skirtingas operacijas. Ir nors jie, būdami labai netur- 
tingi, tik bėdos verčiami dirbo prie mašinų, įtempę jėgas, ga- 
lėjo pagaminti apie dvylika svarų segtukų per dieną. Viename 
svare yra daugiau kaip keturi tūkstančiai vidutinio dydžio seg- 
tukų. Vadinasi, tie dešimt žmonių kartu galėjo pagaminti apie 
keturiasdešimt aštuonis tūkstančius segtukų per dieną... Bet 
jei kiekvienas iš jų būtų dirbęs atskirai ir nepriklausomai nuo 
kitų..., nė vienas, galima drąsiai sakyti, nebūtų pagaminęs nė 
dvidešimties, o kartais gal net nė vieno segtuko per dieną..." 

Vargu ar reikia aiškinti, kaip daug sudėtingesni yra šių 
dienų gamybos būdai, palyginti su aštuonioliktuoju šimtme- 
čiu. Ką besakytų Smitho kritikai, rašyti apie dešimties žmo- 
nių fabrikėlį ėmėsi ganėtinai stipriai jo paveiktas; o ką jis 
būtų manęs apie tokį fabriką, kuriame dirba dešimt tūkstan- 
čių žmonių! Bet didžiausias darbo pasidalijimo privalumas 
yra ne jo sudėtingumas — jis kaip tik supaprastina daugumą 
darbų. Privalumas yra tas, kad darbo pasidalijimas įgalina 
padidinti tai, ką Smithas vadina "visuotiniu turtingumu, ap- 
imančiu ir žemiausius žmonių sluoksnius". Žiūrint iš šiandie- 
nos pozicijų, tasai visuotinis aštuonioliktojo šimtmečio tur- 
tingumas atrodo kaip vien niaurus egzistavimas. Bet pažvelgę 
įtai iš istorinės perspektyvos ir palyginę aštuonioliktojo šimt- 
mečio Anglijos darbininko dalią su jo pirmtako dalia šimtu ar 
dviem šimtais metų anksčiau, aiškiai pamatysime, kad nors ir 
menkas buvo gyvenimo lygis, jis jau buvo gerokai pažengęs į 
priekį. Smithas įtikinamai pabrėžia šį faktą: 


Pažvelkite į paprasčiausių amatininkų arba padienių dar- 
bininkų būstą civilizuotoje klestinčioje šalyje ir pamatysi- 
te, kad žmonių, kurie nors kiek yra prisidėję prie šio būs- 


NUOSTABUSIS ADAMO SMITHO PASAULIS 


to įrengimo, yra kur kas daugiau, negu manėte. Pavyzdžiui, 
vilnonis apsiaustas, kuriuo rengiasi padienis darbininkas, 
kad ir iš pažiūros prastas ir šiurkštus, yra daugybės dar- 
bininkų darbo bendras vaisius. Avių piemuo, vilnų rūšiuo- 
tojas, vilnų kirpėjas ar šukuotojas, dažytojas, karšėjas, ver- 
pėjas, audėjas, vėlėjas, siuvėjas ir daugelis kitų turi prisidėti 
savo tokiais skirtingais darbais, kad pagamintų tokį pa- 
prastą daiktą. O dar kiek pirklių ir nešikų turi dėl to dirb- 
ti... kiek daug prekybos firmų ir laivų... kiek laivų statyto- 
jų, jūreivių, burių siuvėjų, virvių vijėjų... 


Jei panašiai prisimintume visus kitus to žmogaus apran- 
gos ir namų ūkio reikmenis, jo šiurkščius lininius apati- 
nius marškinius, avimus batus, lovą, kurioje jis miega,... 
viryklę, ant kurios gaminasi valgį, anglis, kuriomis jis nau- 
dojasi šiam tikslui, iškastas iš šachtų žemės gelmėse ir 
galbūt atgabentas iš toli jūromis ir sausuma, visus kitus 
virtuvės reikmenis, stalo įrankius, peilius ir šakutes, mo- 
lines ar alavines lėkštes, į kurias jis deda ir patiekia mais- 
tą, jei atkreipsime akis į daugybę rankų, kepančių jam duo- 
ną, darančių alų, stiklo langą, kuris įleidžia saulės šilumą 
bei šviesą, bet sulaiko vėją ir lietų, nepamiršdami, kiek 
žinių ir mokėjimo reikia, norint pagaminti šiuos nuosta- 
bius ir patogius dalykus...; jei, kartoju, patyrinėtume vi- 
sus tuos daiktus,... suprastume, kad be daugelio tūkstan- 
čių pagalbos ir bendradarbiavimo net pats menkiausias 
žmogus civilizuotoje šalyje negautų, ko jam reikia, mūsų 
klaidingu įsitikinimu, nesudėtingam, paprastam jo tradi- 
ciniam gyvenimui. Be abejo, palyginus su kur kas ištaigin- 
gesne turtingųjų prabanga, visi jo patogumai neabejotinai 
atrodys itin paprasti ir menki; ir vis dėlto, matyt, tiesa, 
kad bet kurio Europos princo materialinė aplinka dažniau- 
stai tiek daug nepranokdavo darbštaus ir taupaus valstie- 
čio aplinkos, kiek valstiečiai šiuo požiūriu pranoko dauge- 

lį Afrikos karalių, nors šie buvo absoliutūs dešimčių tūks- 
tančių nuogų laukinių gyvenimo ir mirties viešpačiai. 


Kokia jėga veda visuomenę į tą nuostabų gerovės ir turto 
didėjimą? Iš dalies tai daro pats rinkos mechanizmas; mat rin- 
ka žmogaus kūrybines galias įtraukia į tokią aplinką, kuri ska- 
tina, netgi verčia jį kurti, tobulinti, plėsti, rizikuoti. Tačiau, be 
nepailstančios rinkos energijos, yra dar gilesnių jėgų. Iš tiesų 
Smithas mato du giliai glūdinčius elgsenos dėsnius, kurie suka 
rinkos mechanizmą didėjančio darbo našumo spirale. 

Pirmasis yra kaupimo dėsnis. ž 

Prisiminkime, kad Smithas gyveno tokiu metu, kai kylan- 
tys pramonės kapitalistai galėjo sutelkti ir iš tikrųjų sutelkda- 
vo turtus iš savo investicijų. Richardas Arkwrightas, būdamas 
jaunas dirbęs kirpėjo mokiniu, mirė 1792 metais, palikda- 
mas 500 000 svarų sterlingų turto. Samuelis Walkeris, pradė- 
jęs savo kelią dirbdamas kalviu vinių dirbtuvėje Rotherhame, 
paliko jos vietoje 200 000 sv.st. vertės plieno liejyklą. Josia- 
has Wedgwoodas, šlubčiodamas medine koja po savo kerami- 
kos fabriką ir, kur tik pamatęs aplaidumo, keverzojęs “Tai 
netinka Jos. Wedgwoodui", paliko 240 000 sv.st. turto ir daug 
žemės sklypų. Pramoninės revoliucijos ankstyvoji stadija už- 
tikrindavo krūvas pinigų kiekvienam, kas buvo pakankamai 
greitas, pakankamai apsukrus bei pakankamai darbštus ir ne- 
atsiliko nuo to meto tempų ir galimybių. 

O pirmas ir paskutinis, pats svarbiausias vos ne kiekvieno 
kylančio kapitalisto tikslas visada buvo taupyti ir kaupti. De- 
vynioliktojo šimtmečio pradžioje Manchesteryje buvo surink- 
ta 2500 sv.st. sekmadienio mokykloms kurti. Bendra suma, 
kurią pateikė šiam vertingam sumanymui didžiausi regiono 
darbdaviai, medvilnės verpimo fabrikantai, sudarė 90 sv.st. 
Jaunoji pramonės aristokratija turėjo geresnių vietų savo pi- 
nigams įdėti, negu skirti juos neproduktyviai labdarai — pini- 
gus reikėjo kaupti, ir Smithas nuoširdžiai tam pritarė. Vargas 


NUOSTABUSIS ADAMO SMITHO PASAULIS 71 


tam, kas nekaupia! Lygiai ir tam, kuris eikvoja nuosavą kapi- 
talą — "kaip tam, kuris neteisėtai panaudoja kokio nors reli- 
ginio fondo pajamas pasaulietiniams tikslams, apmokėdamas 
jomis už dykinėjimą, nors tas lėšas sutaupę jo pirmtakai buvo 
paaukoję darbštumui paremti". 

Tačiau Smithas neteisino kaupimo dėl paties kaupimo. 
Jis vis dėlto buvo filosofas su mąstytojui būdinga panieka 
turtingųjų tuštybei. Kapitalo kaupimą Smithas vertino kaip 
teikiantį didžiulę naudą visuomenei. Juk kapitalas, panaudo- 
tas mašinoms įsigyti, lemia tą nuostabųjį darbo pasidalijimą, 
kuris didina produktyviąsias žmogaus galias. Šitaip kaupi- 
mas tampa dar vieiu Smitho dviašmeniu kardu: asmeninis 
godumas tarnauja visuomenės gerovei. Smithas nesuka gal- 
vos dėl problemos, su kuria susidurs dvidešimtojo šimtme- 
čio ekonomistai: ar asmeninės santaupos tikrai sąlygoja dau- 
giau darbo vietų. Pasaulį jis mato gebantį amžinai tobulėti, o 
rinkos dydį jam riboja tik jos geografiniai parametrai. Kaup- 
kite, sako Smithas, ir pasaulis tik laimės. Sveikoje jo laikų 
atmosferoje iš tikrųjų nebuvo pagrindo nepritarti, kad kaup- 
tų tie, kas pajėgia. 

Tačiau — ir čia visas sudėtingumas — kaupimas greitai pa- 
sieks tokią padėtį, kai daugiau kaupti bus nebeįmanoma. Mat 
kaupti — tai turėti vis daugiau įrengimų, o daugiau įrengimų 
reikalauja vis daugiau samdomųjų darbininkų. Savo ruožtu 
šitai anksčiau ar vėliau pareikalaus vis didesnių atlyginimų, 
kol pelnas, kaupimo šaltinis, išsibaigs. Kaip šią kliūtį įveikti? 
Su šia kliūtimi susidoros antrasis didysis sistemos dėsnis: 
gyventojų skaičiaus dėsnis. 

Smithas darbininkus traktavo kaip ir bet kurią kitą pre- 
kę — jei yra paklausa, turi būti ir darbininkų. Jei atlyginimai 
dideli, dirbančių žmonių skaičius didės; jei atlyginimai kris, 
mažės ir dirbančių žmonių skaičius. Smithas tiesiai parciš- 
kia: "...paklausa žmonėms, kaip ir bet kuriai kitai prekei, bū- 
linai reguliuoja žmonių gamybą". 

Šitoks samprotavimas nėra toks naivus, kaip gali pasirody- 
ti iš pirmo žvilgsnio. Smitho laikais žemesniųjų visuomenės 
sluoksnių kūdikių mirtingumas buvo stulbinančiai didelis. "Ne 
retenybė, — rašo Smithas, — ...kad Škotijos aukštumose dvi- 
dešimt vaikų pagimdžiusiai motinai neliko nė dviejų gyvų." 
Daugelyje Anglijos vietų pusė vaikų mirdavo, nesulaukę nė 
ketverių metų, ir beveik visur pusė vaikų išgyvendavo lik iki 
devynerių ar dešimties. Prasta mityba, baisios gyvenimo sąly- 
gos, šaltis ir ligos rinko šiurpią duoklę iš vargingesniųjų gy- 
ventojų. Taigi nors didesnis darbo užmokestis galėjo paveikti 
gimimų skaičių tik nežymiai, užtat kur kas labiau galėjo atsi- 
liepti darbingo amžiaus sulauksiančių vaikų skaičiui. 

Vadinasi, pirmasis kaupimo rezultatas būtų didesni darbi- 
ninkų klasės atlyginimai, o tai, savo ruožtu, sąlygotų darbi- 
ninkų skaičiaus padidėjimą. Dabar ims veikti rinkos mecha- 
nizmas. Lygiai kaip didesnės kainos rinkoje sukėlė pirštinių 
gamybos padidėjimą, o dėl didesnio pirštinių kiekio, savo ruož- 
tu, ėmė kristi pirštinių kainos, taip ir didesnis darbo užmo- 
kestis sąlygos didesnį samdomųjų darbininkų skaičių, o tai 
ims veikti kaip darbo užmokesčio mažinimo veiksnys. Gyven- 
tojų skaičius, kaip ir pirštinių gamyba, yra liga, kuri pati pra- 
eina, jei tik tai priklausytų vien nuo darbo užmokesčio. 

Vadinasi, kaupimo procesas yra apdraustas. Jo sužadintą 
atlyginimų padidėjimą, kuris ėmė kelti grėsmę tolesnio kaupi- 
mo pelningumui, švelnina gyventojų skaičiaus kilimas. Kaupi- 
mas ima pats sau kelti pavojų, bet pačiu laiku tas pavojus 
pašalinamas. Didelio užmokesčio kliūtį pašalina gyventojų skai- 
čiaus didėjimas, kurį ir buvo paskatinęs tas didelis darbo 
užmokestis. Tiesiog žavingas šis savaiminis kliūčių kūrimo ir 
jų šalinimo, skatinimo ir stabdymo procesas, kuriame tas pats 
veiksnys, lyg jau traukiantis sistemą pražūtin, kartu nepaste- 
bimai sukuria sąlygas, būtinas jos stiprybei palaikyti. 

O dabar pastebėkime, kad Smithas sukonstravo milžiniš- 
ką, begalinę visuomenės grandinę. Jo vizijoje visuomenė pra- 

deda žygį aukštyn taip pat dėsningai ir neišvengiamai, kaip 
vienas kitą sąlygojančių matematinių teiginių sistema. Balan- 
suojantis rinkos mechanizmas bet kuriame pradiniame taške 
pirmiausia sulygina bet kurioje šakoje gaunamas darbo ir ka- 
pitalo pajamas, žiūri, kad būtų gaminama tiek paklausių pre- 
kių, kiek jų reikia, ir seka, kad prekių kainos, veikiamos kon- 
kurencijos, nepranoktų savo gamybos kaštų. Be to, visuomenė 
dar ir keičiasi. Jau nuo pat pradžios kaupiamas turtas, ir dėl 
to didėja gamybos pajėgumai bei darbo pasidalijimas. Kol kas 
viskas — Į gerąją pusę. Tačiau dėl kaupimo kils darbo užmo- 
kestis, nes kapitalistai kvies darbininkus į naujus fabrikus. 
Kylant atlyginimams, tolesnis kaupimas taps nebepelningas. 
Sistemai ims grėsti sustingimas. Bet tuo metu darbininkai pa- 
sinaudos didesniais atlyginimais ir augins vaikus geresnėmis 
sąlygomis, jų mirtingumas sumažės. Vadinasi, darbininkų pa- 
siūla padidės. Didėjant gyventojų skaičiui, konkurencija tarp 
darbininkų numuš darbo užmokestį. Kaupimas galės tęstis 
toliau, prasidės naujas visuomenės kilimo spiralės lankas. 

Tai, ką aprašo Smithas, nėra verslo ciklas. Tai ilgai trun- 
kantis procesas, šimtametė evoliucija. Ir ji nuostabiai tikra. 
Jei tiktai nesikišama į rinkos mechanizmą, viską negailestin- 
gai sureguliuoja anksčiau susiklostę ryšiai. Didžiulis sąvei- 
kaujantis mechanizmas suderintas su visa jame esančia vi- 
suomene: tik žmonių įgeidžiai, kad orientuotųsi gamintojai, ir 
turimi tautos fiziniai ištekliai lieka šitos priežasčių ir pasek- 
mių grandinės išorėje. 

Pažymėkime ir tai, kad Smitho sistema numato, jog padė- 
tis nuolatos gerėja. Tiesa, darbininkų skaičiaus didėjimas vi- 
sada tempia atlyginimus žemyn link minimalaus dydžio, kad 
tik užtektų pragyventi. Bet link nereiškia į; kol tebevyksta kau- 
pimas, o tai, Smitho manymu, truks labai ilgai, visuomenė iš 
tikrųjų turi neišsenkamas galimybes gerinti savo dalią. Smi- 
lhas nepasidavė pagundai teigti, jog šis pasaulis yra pats ge- 
riausias iš visų įmanomų; jis buvo skaitęs Voltaire'o Kandidą 

ir nebuvo dr. Panglosas. Bet nėra priežasčių, dėl kurių pasau- 
lis negalėtų judėti geresnio gyvenimo ir pažangos link. Jei tik 
rinkos mechanizmas nebūtų trikdomas, jei jam ir didiesiems 
visuomenės dėsniams būtų leidžiama laisvai veikti, neabejoti- 
na pažanga būtų akivaizdi. 

Gale labai ilgo laikotarpio, nusitęsiančio gerokai už akira- 
čio, galima būtų įžiūrėti ir galutinį visuomenės judėjimo tiks- 
lą. Jį pasiekus "natūralus" darbo užmokestis, ilgai ir po tru- 
putį kilęs, galiausiai vėl nusmuks iki vien egzistavimą 
tepalaikančio lygio, nes visuomenė bus išnaudojusi visus savo 
išteklius ir nebegalės kaupti. Gerai seksis žemės savininkams, 
nes gyventojų bus daug ir jų spaudimas Dievo duotam ir ne- 
kintamam turtui — žemės pasiūlai — padidės. Tačiau kapita- 
listų dalia bus ganėtinai sunki; kadangi turtingieji bus padau- 
ginę savo turtą iki neregėtų mastų, verslo tvarkymo darbas ir 
toliau bus atlyginamas, bet pelno beliks ašaros; kapitalistai 
turės sunkiai triūsti, už tai jie gaus gerus atlyginimus, bet 
turtuolių prabangos tikrai neturės. Taigi tai būtų keistas tur- 
to ir skurdo kratinys. 

Bet kelias į galutinio visuomenės sustojimo vietą dar buvo 
tolimas, ir reikėjo labai daug nuveikti, norint pateisinti di- 
džiules kelionės nuo Smitho pasaulio iki tos galutinės stovyk- 
lavietės laiko sąnaudas. Tautų turtas yra veiklos programa, 0 
ne utopijos projektas. 


Knygos idėjos plito lėtai. Praėjo beveik aštuoneri metai, 
kol ji pirmąsyk buvo pacituota parlamente, — tai padarė Char- 
lesas Jamesas Foxas, įtakingiausias Bendruomenių rūmų na- 
rys (kuris vėliau prisipažino, kad iš tiesų niekada neskaitė 
tos knygos). Tik 1800 metais knyga tapo visuotinai pripažin- 
ta. Iki to laiko ji jau devynis kartus buvo išleista Anglijoje, 
susiradusi skaitytojų Europoje ir Amerikoje. Jos šalininkai 
pasirodė iš visai netikėtos pusės. Tai buvo kylanti kapitalistų 
klasė — ta pali klasė, kurią Smithas negailestingai kritikavo 

už jos “bjaurųjį godumą", o apie jos atstovus sakė, jog jie 
"nėra ir neturėtų būti žmonijos vadovai". Į visa tai buvo numo- 
ta ranka dėl vienos išvados, kurią Smithas padarė savo veika- 
le: netrukdykite rinkai veikti. 

Ką Smithas norėjo tuo pasakyti — tai vienas dalykas, visai 
kas kita — kaip tai suprato jo šalininkai. Kaip jau minėjome, 
Smithas nebuvo kurios nors vienos klasės interesų reiškėjas. 
Jis buvo savo sistemos tarnas. Visa jo ekonominė filosofija 
kilo iš besąlygiško tikėjimo rinkos sugebėjimu pakreipti sis- 
temą taip, kad būtų gaunama didžiausia nauda. Rinka — tas 
nuostabusis socialinis mechanizmas — gali pasirūpinti viso- 
mis visuomenės reikmėmis tik tuo atveju, jeigu jai niekas ne- 
trukdys veikti; tik tada evoliucijos dėsniai galės kelti visuo- 
menę į deramą lygį. Smithas nebuvo nusiteikęs nei prieš 
samdomuosius darbininkus, nei prieš kapitalistus; prielan- 
kus buvo nebent vartotojams. “Vienintelis visos gamybos tiks- 
las ir prasmė yra vartojimas", — rašė jis, pratęsdamas mintį 
platesne kritika, nukreipta į sistemas, kurios gamintojų inte- 
resus kėlė aukščiau už paprastų vartotojų interesus. 

Tačiau šitoje Smitho laisvos ir netrikdomos rinkos panegi- 
rikoje kylantys pramonininkai rado, ko jiems labai reikėjo: 
Smitho tyrinėjimai teoriškai pateisino jų siekimus užkirsti kelią 
pirmiesiems valdžios bandymams pagerinti skandalingas to 
meto gyvenimo sąlygas. Juk Smitho teorija neabejotinai veda 
į laissez-faire doktriną. Smitho nuomone, žinoma, kuo ma- 
žiau valdžios — tuo geriau: visos vyriausybės yra išlaidžios, 
neatsakingos ir neproduktyvios. Ir vis dėlto Smithas nebūti- 
nai yra nusistatęs prieš visus vyriausybės veiksmus, skirtus 
bendram gerovės lygiui pakelti, nors po jo mirties gerbėjai ir 
norėjo šitai įrodyti. Jis, pavyzdžiui, įspėja apie kvailinantį ma- 
sinės gamybos poveikį: "didžiosios žmonių dalies sąmonė for- 
muojama darbo vietose. Jei žmogus visą gyvenimą atlieka vos 
kelias paprastas operacijas..., paprastai jis tampa toks kvai- 
las ir nemokša, koks tik gali būti žmogiškasis padaras". Ir 

pranašauja, kad eilinio darbininko žmogiškosios savybės su- 
menkės, “jei valdžia nepasirūpins ir neužkirs tam kelio". Jis 
pritaria ir visuotiniam švietimui, kad valstybės gyventojai ne- 
būtų pasmerkti nieko nenutuokiančių didžiulės mašinos 
krumpliaračių vaidmeniui. 

Tai, prieš ką pasisako Smithas, yra valdžios kišimasis į 
rinkos mechanizmą. Jis yra prieš importo apribojimus ir len- 
gvatas eksportininkams, prieš įstatymus, saugančius pramo- 
nę nuo konkurentų, ir prieš vyriausybę, leidžiančią pinigus 
neproduktyviems tikslams. Įsidėmėkime, kad visi tokie vyriau- 
sybės veiksmai trukdo rinkos mechanizmui. Smithui niekad 
neteko susidurti su problema, kuri vėlesnėms kartoms sukėlė 
tiesiog intelektualinę kančią — vyriausybė stiprina ar silpnina 
rinkos ūkio sistemą, kišdamasi į ją su socialiniais įstatymais? 
Be vargšų globos, Smitho laikais iš esmės nebuvo jokių socia- 
linių įstatymų — vyriausybė nesivaržydama buvo valdančiųjų 
klasių sąjungininkė, o joje vyko didžiausios grumtynės, spren- 
džiant, kam turi atitekti daugiau naudos — žemvaldžių ar pra- 
monininkų klasei. Nė vienam rimtam asmeniui nė į galvą ne- 
ateidavo mintis, ar darbo žmonių klasei neturėtų priklausyti 
koks nors balsas, sprendžiant ūkio problemas. 

Didysis Smitho sistemos priešas yra ne tiek pati vyriausy- 
bė, kiek bet kurio pavidalo monopolija. "To paties verslo žmo- 
nės retai susitinka tarpusavyje, — rašė Smithas, — bet jų po- 
kalbiai baigiasi sąmokslu prieš visuomenę arba kokiu nors 
sutarimu padidinti kainas." Ir bėda dėl tokio elgesio yra ne ta, 
kad jis pats savaime moraliai smerktinas, — tai pagaliau tėra 
neišvengiama žmogaus savanaudiškumo pasekmė, — o ta, kad 
jis sutrikdo tolygų rinkos funkcionavimą! Ir Smithas, žinoma, 
teisus. Jei rinkai patikėta pagaminti didžiausius prekių kie- 
kius mažiausiomis kainomis, tai bet kuris išorės veiksnys, 
trukdantis rinkai, būtinai sumenkins visuomenės gerovės ly- 
Ej. Jei, kaip buvo Smitho laikais, joks skrybėlių meistras vi- 
soje Anglijoje negali priimti daugiau nei du pamelstrius arba 

Joks peiliakalys Sheffielde — daugiau kaip vieną pameistrį, tai 
rinkos sistema nebegalės duoti didžiausios naudos. Jei, kaip 
Smitho laikais, elgetos yra pririšti prie vietinių parapijų ir 
jiems neleidžiama ieškotis darbo ten, kur jo galėtų būti, rinka 
nepajėgs pritraukti tiek darbininkų, kiek jai reikėtų. Jei, kaip 
buvo Smitho laikais, didžiosioms bendrovėms suteikiama mo- 
nopolinė užsienio prekybos teisė, tai visuomenė nebegaus vi- 
sos naudos, kurią galėtų teikti pigesnės užsienio prekės. 

Todėl, sako Smithas, visos tokios kliūtys turi būti pašalin- 
tos. Rinka turi pati laisvai nusistatyti natūralius kainų, darbo 
užmokesčio, pelno ir gamybos lygius; jei kas kištųsi į rinkos 
veiklą, tik padarytų nuostolių tikrajam šalies turtui. Bet ka- 
dangi kiekvienas vyriausybės veiksmas — netgi tokie, kaip įsta- 
tymas, reikalaujantis baltinti kalkėmis fabrikų pastatus, arba 
įstatymas, draudžiantis rakinti vaikus prie staklių — gali būti 
laikomi trukdančiais laisvą rinkos veiklą, Tautų turtas buvo 
dažnai cituojamas, priešinantis humanistinio pobūdžio įstaty- 
mams. Žmogus, kuris perspėjo visuomenę, kad godūs aštuo- 
nioliktojo šimtmečio pramonininkai "paprastai linkę apgaudi- 
nėti ir netgi engti žmones", keistai ir neteisingai tapo tų pačių 
pramonininkų šventuoju ekonominiu patronu. Netgi šiandien, 
kada kai kas atmeta tikrąsias jo idėjas, Smithas visuotinai 
laikomas konservatyviuoju ekonomistu, nors iš tikrųjų jis buvo 
daug atviriau nusistatęs prieš verslininkų motyvus negu patys 
naujausi liberalieji ekonomistai. 

Tam tikra prasme visas nuostabusis Smitho pasaulis iš- 
reiškia aštuonioliktojo šimtmečio tikėjimą neabejotinu racio- 
nalumo ir tvarkos triumfu prieš sumaištį ir chaosą. Nesisten- 
kite daryti gera, — sako Smithas. Tegul gėris atsiranda pats 
kaip šalutinis savanaudiškumo produktas. Kaip troško šis fi- 
losofas įdiegti tokį tikėjimą į didįjį visuomenės mechanizmą ir 
savanaudiškus instinktus paversti visuomenės vertybėmis! 
Smithas nedvejodamas tiki išvadomis, išplaukiančiomis iš jo 
filosofinių pažiūrų. Jis įtikinėja, kad teisėjus turi apmokėti 

ne valstybė, o tie, kas bylinėjasi, nes šitaip savanaudis intere- 
sas privers juos greičiau spręsti iškeltas bylas. Jis nemato 
geros ateities naujoms verslo organizacijoms, vadinamosioms 
akcinėms bendrovėms (korporacijoms), nes sunku patikėti, 
kad tokie nuasmeninti dariniai galėtų sutelkti pakankamą sa- 
vanaudiškumo potencialą, reikalingą imantis painių ir daug 
triūso reikalaujančių sumanymų. Netgi didžiuosius humani- 
stinius judėjimus, tokius kaip, pavyzdžiui, vergovės panaiki- 
nimas, Smithas remia savais argumentais; vergovę reikėtų pa- 
naikinti, sakė jis, nes visuomenei galiausiai tai bus pigiausia. 

Visas painus iracionalusis pasaulis Smitho sistemoje re- 
dukuotas iki racionalios schemos, kurioje žmogiškosios dale- 
lės juda paprasčiausioje erdvėje tarp dviejų polių, slinkda- 
mos prie pelno ir toldamos nuo nuostolių. Didžioji sistema 
veikia ne todėl, kad ją valdo žmogus, o dėl to, kad savanaudi- 
škumas ir konkurencija išrikiuoja visas dalelytes reikiama tvar- 
ka; daugiausia, ką čia gali padaryti žmogus, tai padėti reali- 
zuotis šiai natūraliai socialinei traukai, pašalinti kliūtis, 
trukdančias laisvai veikti šiai socialinei fizikai ir liautis ne- 
protingai bandžius gelbėtis iš šitokios nelaisvės. 

Ir vis dėlto, nepaisant visos tos aštuonioliktojo šimtmečio 
atmosferos, tikėjimo racionalumu, prigimtiniais dėsniais, me- 
chaniška žmonių veiksmų bei refleksų sąveika, Smitho pasau- 
lyje rasime ir nuoširdesnių vertybių. Nepamirškime, kad šioje 
doktrinoje didysis visos naudos adresatas yra vartotojas, o ne 
gamintojas. Pirmą kartą kasdienį gyvenimą aiškinančioje filo- 
sofijoje vartotojas yra karalius. 


Kas išliko iš viso to? 

Didžioji evoliucijos schema neišliko. Netrukus pamatysi- 
me, kad vėlesnieji ekonomistai žiūrėjo į tai jau gerokai kitaip. 
Bet nelaikykime Smitho pasaulio vien primityviu bandymu 
spręsti uždavinį, kuris jam buvo neįveikiamas. Smithas buvo 
priešindustrinio kapitalizmo ekonomistas; jis nesulaukė tų die- 

nų, kai rinkos sistemai ėmė grasinti milžiniškos įmonės ir kai 
jo atskleistus kaupimo bei gyventojų skaičiaus dėsnius, pra- 
ėjus penkiasdešimčiai metų, sutrikdė socialinės tėkmės. Kai 
Smithas gyveno ir kūrė, dar nebuvo pažintas reiškinys, kurį 
galėtume pavadinti verslo ciklu. Tada egzistavo kaip tik jo 
aprašytasai pasaulis, ir jo susisteminimas buvo įstabi to pa- 
saulio veržliųjų tendencijų analizė. 

Kažko vis dėlto Smitho koncepcijoje stinga. Jis įžvelgė vi- 
suomenės evoliuciją, bet nepamatė revoliucijos, Pramonės re- 
voliucijos. Stebėdamas grėsmingą fabrikų sistemą, ką tik pra- 
dėtą bandyti korporacinę verslo organizavimo formą bei dar 
silpnas samdomųjų darbininkų pastangas sukurti jų reikalus 
ginančias organizacijas, Smithas nepamatė, kad pasirodė nau- 
jos, galingos ir grėsmingos socialinės jėgos. Iš esmės jo siste- 
ma teigia, kad aštuonioliktojo šimtmečio Anglija amžinai liks 
nepasikeitusi. Ji didės vien kiekybiškai: bus daugiau žmonių, 
daugiau prekių, daugiau turto; jos turinys liks koks buvęs. 
Smithas matė statiškos visuomenės dinamiką; ji plečiasi, bet 
nebręsta. 

Bet nors Smitho evoliucijos sistema buvo gerokai patobu- 
linta, jo nupiešta didžioji rinkos panorama ir šiandien lieka 
kaip įstabus laimėjimas. Tiesą sakant, Smithas neatrado rin- 
kos, kiti jau anksčiau už jį buvo pastebėję, kaip savanaudi- 
škumo ir konkurencijos sąveika parūpina visuomenei visa, 
kas jai reikalinga. Tačiau Smithas pirmasis suvokė tokios są- 
veikos reikalaujamų veiksmų filosofiją, pirmasis nupiešė tokį 
platų, susistemintą vaizdą. Jis buvo žmogus, privertęs Angli- 
ją, o paskui ir visą Vakarų pasaulį, suvokti, kaip rinka susieja 
visuomenę, pirmasis tuo pagrindęs visą visuomenės sąrangos 
rūmą. Vėliau ekonomistai nugludins Smitho rinkos aprašy- 
mus ir išnarplios rimtus to aprašymo trūkumus. Bet niekas 
nepatobulins aprašymo formos — taip sodriai ir gyvybingai 
Smithas apibūdino pasaulį šiuo aspektu. 

Galima tiktai žavėtis Smitho enciklopediniu akiračiu ir 
žiniomis. Tik aštuonioliktajame šimtmetyje galėjo būti para- 

šyta tokia didelė, išsami, argumentuota, kandi ir nuodugni 
knyga. Kalbant iš.esmės, Tautų turtas bei Moralės jausmų 
teorija kartu su keliais kitais rašiniais rodo Smithą buvus 
daug daugiau negu vien ekonomistą. Jis buvo filosofas, psi- 
chologas, istorikas, sociologas; sukūrė pasaulėžiūrą, apiman- 
čią žmogaus paskatas, Istorijos stadijas, ekonomikos mecha- 
nizmą; visa tai buvo (kaip Smithas vadino) Didžiojo Gamtos 
Architekto plano išraiška. Šia prasme Tautų turtas yra dau- 
giau negu tik politinės ekonomijos šedevras. Jis yra didžiojo 
žmonijos kelionės epo dalis. 

Tai dar ne viskas; Tautų turtas tebestebina mus savo skvar- 
biais pastebėjimais. Smithas šimtą penkiasdešimt metų anks- 
čiau negu Veblenas parašė, jog "turtingųjų žmonių daugumai 
didžiausias džiaugsmas iš turto yra jo demonstravimas; ir to 
turto, jų akimis žiūrint, niekada negana, kol negali parodyti, 
jog tavo turtas turi tokių ypatybių, kokių niekieno kito turtas 
negali turėti". Smithas, kaip savo laiką pralenkęs politinis vei- 
kėjas, rašė: “Jei kurios nors Britų imperijos provincijos ne- 
duoda savo dalies visos imperijos naudai, tai tikrai laikas Di- 
džiajai Britanijai atsisakyti išlaidų toms provincijoms ginti karo 
metu, bet kuriai civilinei ar karinei žinybai palaikyti jose tai- 
kos metais, ir reikia stengtis pritaikyti savo ateities perspek- 
tyvas ir projektus prie realių aplinkybių". 

Tikriausiai joks ekonomistas niekada taip plačiai nebeap- 
rėps savo amžiaus kaip Smithas. Tikrai niekada niekas nebu- 
vo toks blaivus, toks bešališkas, toks aštriai kritiškas, be pa- 
giežos, toks optimistiškas, nors ir ne utopistas. Žinoma, jis 
operavo savo meto įsitikinimais; faktiškai jis padėjo tuos įsi- 
tikinimus nukalti. Tai buvo humanizmo ir proto amžius; bet 
tiek humanizmas, tiek proto veikla tais laikais galėjo būti taip 
iškreipti, kad juos buvo galima panaudoti kaip argumentus 
žiaurumui ir smurtui; tuo tarpu Smithas niekada nebuvo šovi- 
nistas, apologetas ar nuolaidžiautojas. "Paklauskime, vardan 
ko, — rašė jis Moralės jausmų teorijoje, — triūsia ir bruzda 

šis pasaulis? Koks yra godumo ir ambicijų, turto, valdžios ir 
pranašumų vaikymosi tikslas?" Tautų turtas atsako į šį klau- 
simą: visas-tas turtų ir garbės graibstymas turi savo galutinį 
pateisinimą — šitaip kyla paprastų žmonių gerovė. 

Gyvenimo pabaigoje Smithas susilaukė garbės ir šlovės. 
Burke'as išsiruošė į Edinburghą jo aplankyti; Smithas buvo 
išrinktas jo senojo Glasgow universiteto lordu rektoriumi; jam 
dar gyvam esant pasirodė Tautų turto vertimai į danų, pran- 
cūzų, vokiečių, italų, ispanų kalbas. Tiktai Oxfordas jį ignora- 
vo — taip ir nesiteikė suteikti Smithui garbės laipsnio. Vieną 
sykį Pittas jaunesnysis, tada ministras pirmininkas, surengė 
susitikimą su Addingtonu, Wilberforce'u ir Grenville'u, kartu 
buvo pakviestas ir Smithas. Kai senasis filosofas įžengė į kam- 
barį, visi atsistojo. "Prašom sėdėti, džentelmenai", — tarė jis. 
“Ne, — atsakė Pittas, — mes stovėsime, kol Jūs atsisėsite, nes 
visi esame Jūsų mokiniai." 

Smithas mirė 1790 metais; jam buvo šešiasdešimt septy- 
neri. Keista, jo mirtis susilaukė palyginti nedaug dėmesio; ma- 
tyt, žmonės buvo pernelyg susirūpinę Prancūzų revoliucijos 
įvykiais ir galimais jų atgarsiais Anglijos provincijoje. Smithą 
palaidojo Canongate'o bažnyčios kapinėse; kuklus antkapis 
skelbia, kad čia guli Adamas Smithas, Tautų turto kūrėjas. 
Sunku būtų sugalvoti amžinesnį paminklą. 


IV sKYRIUS 


NIŪRIOS KUNIGO MALTHUSO IR 
DAVIDO RICARDO NUOJAUTOS 


Greta visuotinės skurdo problemos dar vienas įkyrus klausi- 
mas trikdė Angliją beveik visą aštuonioliktąjį šimtmetį — kiek 
Žmonių gyvena šalyje. Nerimą kėlė tai, kad natūralių Anglijos 
priešų Europos kontinente žmonių skaičius, britų akimis, ky- 
la kaip potvynis, kai Anglijoje, jų įsitikinimu, dėl menkų iš- 
teklių gyventojų skaičius mažėja. 

Tai nereiškė, kad Anglija bent kiek tiksliau žinojo, kiek 
britų gyvena salyne; kaip tikra hipochondrikė Anglija ėmė ai- 
manuoti, neturėdama jokių statistinių duomenų. Dar tik arti- 
nasi 1801 metai, kai įvyks pirmasis gyventojų surašymas ir 
kai jis bus apšauktas kaip "galutinis smūgis paskutiniams 
anglų laisvės likučiams". Todėl ligtolinės britų žinios apie sa- 
vo žmonių išteklių būklę priklausė nuo statistikų mėgėjų pa- 
stangų: nuo dr. Price'o, nonkonformistų* dvasininko, vaisti- 
ninko bei kavos ir arbatos pirklio Houghtono ir Gregory'o 
Kingo, pagal profesiją žemėlapių gamintojo. 

Remdamasis dūmtraukių mokesčių įrašais bei krikšto kny- 
gomis, Kingas 1696 metais apskaičiavo, kad Anglijoje ir Velse 
yra apytikriai penki su puse milijono gyvųjų sielų — regis, tai 


* Nuo viešpalaujančios anglikonų bažnyčios atskilę tikintieji. 

buvo nepaprastai tikslus įvertinimas. Bet Kingui rūpėjo ne tik 
esama būklė. Žvelgdamas į ateitį, jis rašė: "Tikėtina, kad kitą 
kartą žmonių skaičius Anglijoje padvigubės maždaug per atei- 
nančius šešis šimtus metų, tai yra mūsų Viešpaties 2300 me- 
tais... Dar kartą padvigubės, kaip galima tikėtis, per dvylika 
arba trylika šimtų metų, kitaip sakant, apie mūsų Viešpaties 
3500 arba 3600 metus. Tada karalystėje gyvens 22 milijonai 
gyvųjų sielų... su sąlyga, — apdairiai pridūrė žemėlapių ga- 
mintojas, — kad pasaulis tvers taip ilgai". 

Tačiau Smitho laikais Kingo prognozės apie švelniai didė- 
jantį gyventojų skaičių užleido vietą kitokioms pažiūroms. Gre- 
tindamas aštuonioliktojo šimtmečio įrašus apie piniginį dūm- 
traukių mokestį su ankstesniais duomenimis, dr. Richardas 
Price'as įrodė, kad, palyginti su restauracijos periodu*, Angli- 
jos gyventojų skaičius sumažėjo 30 procentų. Tokio skaičiavi- 
mo patikimumas buvo aiškiai įtartinas, ir kiti tyrėjai karštai 
ginčijo jo rezultatus. Nepaisant to, dr. Price'o išvados, kurio- 
mis jis pats taip tvirtai tikėjo, gana daug kieno buvo laikomos 
tikru faktu, nors, atsižvelgiant į to meto politinius interesus, — 
labai nemaloniu faktu. “Gyventojų skaičiaus mažėjimas, — de- 
javo Williamas Paley, teologas reformatorius, — yra didžiau- 
sia nelaimė, kokia tik gali ištikti valstybę, ir ją atitaisyti turi 
būti tikslas, kurio reikia siekti... pirmiau negu bet kokių kitų 
politinių tikslų". Savo įsitikinimais Paley nebuvo vienišas; mi- 
nistras pirmininkas Pittas jaunesnysis netgi išleido naują įsa- 
ką dėl pagalbos skurstantiems, specialiai skirtą didesniam 
gimstamumui skatinti. Įsake buvo nurodyta vaikams mokėti 
dosnias pašalpas, mat Pittui buvo visiškai aišku, kad žmonės, 
turintys vaikų, turtina valstybę, net jeigu jų atžaloms lemta 
skursti. 

Žiūrint šiuolaikinėmis akimis į tas nuomones dėl gyvento- 
jų skaičiaus, stebina ne pats svarstymas — mažėja tauta ar 


* Restauracija — laikotarpis, prasidėjęs po 1660 m., kai Anglijoje bu- 
vo atkurta monarchija ir Karolis II tapo karaliumi. 

"ne. Retrospekcija rodo kitą įdomų dalyką — kaip tiksliai kiek- 
vienas požiūris į gyventojų skaičiaus problemą atitinka bend- 
rą filosofiją, kuri tiki gamtos dėsniais, priežastimis ir pažan- 
ga. Gyventojų skaičius mažėja? Tad reikia paskatinti, kad 
didėtų, kad "natūraliai" atitiktų tuos švelnius dėsnius, kuriuos 
Smithas parodė esant laisvo rinkos ūkio pagrindiniais princi- 
pais. Gyventojų skaičius didėja? Labai gerai, nes visi sutinka, 
kad gyventojų daugėjimas yra valstybės turto šaltinis. Nesvar- 
bu, kaip dalijamas pyragas, nes pats faktas palankus optimis- 
tinėms visuomenės raidos prognozėms. Kitaip tariant, gyven- 
tojų skaičiaus problematikoje, kaip ji tada suprasta, nebuvo 
nieko tokio, kas pakirstų žmonių tikėjimą savo ateitimi. 

Niekas, regis, neapibendrino šitų optimistinių pažiūrų taip 
naiviai ir taip plačiai kaip Williamas Godwinas. Pamokslinin- 
kas ir publicistas Godwinas įsižiūrėjo į jį supantį negailestin- 
gą pasaulį ir, didžiai susikrimtęs, užsisklendė savyje. Bet žvelg- 
damas į ateitį, jis regėjo ją šviesią. 1793 metais jis išleido 
knygą Politinis teisingumas (Political Justice), kurioje išpei- 
kė dabartį, bet pažadėjo, nors ir negreit, ateisiant laikus, ka- 
da "nebus karų, nebus nusikaltimų, nebus teisingumo admi- 
nistravimo, kaip dabar vadiname, nebus ir vyriausybės. 
Nebebus nei ligų, sielvarto, liūdesio ir pagiežos". Kokia nuo- 
stabi vizija! Knyga, žinoma, buvo labai maištinga, nes Godwi- 
no utopija kvietė į visišką lygybę ir gryniausią anarchišką ko- 
munizmą: net vedybų sutartis dėl turto nuosavybės turėjo būti 
panaikinta. Slaptoji taryba, atsižvelgdama į tai, kad knyga la- 
bai brangi (egzempliorius kainavo tris ginėjas), nusprendė ne- 
traukti autoriaus atsakomybėn, o aristokratų salonuose tapo 
labai madinga diskutuoti apie pono Godwino bebaimes idė- 
jas. 

Vienas iš tokių salonų buvo Albury namai netoli Guildfor- 
do; juose gyveno senas džentelmenas, kurį nekrologe 1800 
metais Džentelmeno žurnalas (Gentleman's Magazine) api- 
būdino kaip “ekscentrišką individą pačia tikriausia to žodžio 


NIŪRIOS MALTHUSO IR RICARDO NUOJAUTOS 85 


reikšme". Tas ekscentrikas buvo Danielis Malthusas, Hume'o 
bičiulis ir aistringas Rousseau gerbėjas; su pastaruoju jis ne 
kartą rinko augalus netolimose apylinkėse, vėliau iš jo gavo 
dovanų herbariumą ir knygų rinkinį, — kai šis prancūzų filo- 
sofas dar kartą pamėgino įgyvendinti savo raginimus atsisaky- 
ti turto. Kaip daugelis kitų laisvalaikio nestokojančių, bet smal- 
sių to meto džentelmenų, Malthusas niekuo taip nesidžiaugė 
kaip sužadinančio intelektualaus pokalbio galimybe; o pašne- 
kovu jis paprastai pasitelkdavo savo talentingąjį sūnų, dvasi- 
škąjį tėvą Thomasą Robertą Malthusą. 

Godwino aprašytasai rojus, savaime suprantama, tuojau 
tapo svarstymų objektu, ir senajam Malthusui, kaip ir buvo 
galima tikėtis iš tokio patiklaus keistuolio, toji itin protingai 
sutvarkyta utopija buvo "prie širdies". Tuo tarpu jaunasis Mal- 
thusas nebuvo toks patiklus kaip tėvas. Dar daugiau, diskusi- 
jai rutuliojantis, jis įžiūrėjo vis daugiau neįveikiamų kliūčių, 
skiriančių realiąją žmonių visuomenę nuo tos mielos įsivaiz- 
duojamos šalies, kurioje amžinai viešpatauja ramybė ir gau- 
sa. Kad įtikintų tėvą, sūnus detaliai surašė visus savo priešta- 
ravimus. Sūnaus idėjos Malthusui padarė tokį įspūdį, jog šis 
įtikino sūnų tezes išspausdinti ir pateikti visuomenei. 

Šitaip 1798 metais nepasirašytas dešimties tūkstančių žo- 
džių traktatas išvydo pasaulį. Jis vadinosi Apybraiža apie gy- 
ventojų skaičiaus principą, kaip būsimosios visuomenės to- 
bulinimo veiksnį (An Essay on the Principle of Population as 
It Affects the Future Improvement of Society). Veikalui pasi- 
rodžius, vienu ypu į šipulius subiro visos tuščios viltys, kad 
visata yra harmoninga. Vos keliais puslapiais jaunasis Mal- 
thusas išmušė žemę iš po kojų savimi patenkintiems to meto 
mąstytojams ir vietoje pažangos nupiešė skurdžios, niūrios ir 
atšiaurios ateities paveikslą. 

Apybraiža teigė, kad pati gyventojų skaičiaus kitimo pri- 
gimtis turi tendenciją pralenkti visų gyvenimo reikmenų kie- 
kį. Dar toli gražu nepasiekusi aukštesnio lygio visuomenė pa- 

kliūva į beviltiškus spąstus — žmonių reprodukcija neišven- 
giamai veda žmoniją į tikros žūties prarają. Užuot sukusi į 
Utopijos šalį, žmonija savo likimo yra visiems laikams pa- 
smerkta beviltiškoms grumtynėms tarp godžių vis daugėjan- 
čių burnų ir niekados visų nepatenkinančio Gamtos aruodo, 
nors ir kaip stropiai bešniukštinėtum tame aruode. 

Nenuostabu, kad Carlyle'is, perskaitęs Malthuso kūrinį, 
ekonomikos teoriją pavadino “niūriuoju mokslu", o vargšas 
Godwinas skundėsi, jog Malthusas šimtus pažangos šalininkų 
pavertė reakcionieriais. 


Vienu pribloškiančiu intelektualiu smūgiu Malthusas su- 
griovė visas savimi patenkinto ir patogia pažanga įtikėjusio 
amžiaus viltis. Bet lyg to dar nepakaktų — tuo pačiu metu dar 
vienas visai kitokio kirpimo mąstytojas likusioms aštuonio- 
liktojo amžiaus pabaigos ir devynioliktojo amžiaus pradžios 
nusiraminimo nuotaikoms rengė coup de grūce*. Tikras lai- 
mės vaikas biržos brokeris Davidas Ricardo netrukus baigs 
ekonomikos funkcionavimo teoriją, kuri, nors ir ne taip staiga 
kaip Malthuso, bet tyliai pasklis pasaulyje, griaudama Smitho 
atvertą gerovės vaizdą. 

Tai, ką nustatė Ricardo, buvo nuosprendis visuomenės te- 
orijai, teigiančiai, kad kiekvienas narys drauge su visais kyla 
pažangos laipteliais aukštyn. Priešingai negu Smithas, Ricar- 
do niatė, kad tie laipteliai įvairioms klasėms veikia skirtin- 
gai — vieni su triumfu ropščiasi į pačią viršūnę, o kiti, pakilę 
vos kelis žingsnelius, vėl bloškiami atgal į papėdę. Dar blo- 
giau — tie, kurie suka tų laiptelių rankeną, apskritai niekur 
nejuda, o daugiausia laimi tie, kurie nė piršto nepajudina. Jei 
toliau, plėtodami metaforą, pažvelgtume į tuos, kurie artėja 
prie viršūnės, pamatytume, jog ir jie tenai nesijaučia gerai; 
vyksta nuožmi amžina kova dėl saugios vietos ant laiptelių. 


Coup de grūce (pranc.) — gailestingumo kirtis; juo riteris nutrauk- 
davo mirtinai sužeisto draugo kančias. 

Smithas visuomenę laikė didele šeima, o Ricardo ją suvokė 
kaip iš vidaus susiskaidžiusią stovyklą: ir nereikia stebėtis, 
kodėl jis regėjo ją būtent tokią. Praėjus keturiasdešimčiai me- 
tų po Tautų turto pasirodymo, Anglija jau buvo skilusi į dvi 
priešiškas frakcijas: kylančius pramonininkus, užsiėmusius 
savo fabrikais ir susirūpinusius socialiniu prestižu bei teise 
būti atstovaujamiems parlamente, ir didžiuosius žemvaldžius, 
turtingą, galingą ir įsitvirtinusią aristokratiją, kuri žvelgė į 
įžūlių nouveaux riches* brovimąsi ir piktinosi. 

Žemvaldžiai ant kapitalistų niršo ne dėl to, kad šie “darė 
pinigus". Pasipiktinimą kėlė atkaklus pramonininkų tvirtini- 
mas, esą maisto kainos per didelės. Mat netrukus po Smitho 
Anglija, lig tol ilgai eksportavusi javus, buvo priversta pirktis 
grūdų iš užsienio. Nors dr. Price'as pliauškė, kad netrukus 
Anglijos gyventojų skaičius labai labai sumažės, būtent dėl 
gyventojų gausėjimo grūdų poreikis viršijo pasiūlą, ir kviečių 
bušelio kaina pakilo keturgubai. Kylant kainoms, didėjo ir 
žemės ūkio pelnas. Štai Rytų Lotijos (East Lothian) fermoje, 
Škotijoje, pelnas ir renta kartu sudarė 5696 investuoto kapita- 
lo; kitoje trijų šimtų akrų fermoje, tipiškame vidutinio dydžio 
ūkyje — pelnas 1790 m. buvo 88 sv.st., 1803 m. — 121 sv.st., 
o dar po dešimties metų — 160 sv.st. Apskritai visoje šalyje 
žemės renta per 20—25 metus padidėjo mažiausiai dvigubai. 

Javams taip smarkiai brangstant, verslūs prekeiviai ėmė 
pirkti kviečius bei kukurūzus užsienyje ir gabenti juos į šalį. 
Savaime suprantama, kiekvienam žemės savininkui tai kėlė 
rimtą nerimą. Aristokratijai žemės ūkis buvo ne vien gyveni- 
mo būdas, bet ir verslas, didelis verslas. Pavyzdžiui, 1799 m. 
Lincolnshire'o grafystės Reevesby'o dvare serui Josephui Bank- 
sui prireikė net dviejų kambarių raštinei įrengti. Jis perskyrė 
juos nedegama siena ir geležinėmis durimis ir didžiavosi, kad 
prireikė šimto penkiasdešimt šešių stalčių visiems ūkio po- 


* Nouveau riche (pranc.) — pažodžiui: naujasis turtuolis; staigiai pra- 


turtėjęs naujokas. 

pieriams išskirstyti. Nors šis žemvaldys gyveno savo žemėje ir 
mylėjo ūkį, nors kasdien susitikdavo su savo nuomininkais įr 
dalyvaudavo svarstant javų sėjomainas bei įvairių trąšų nau- 
dingumą, jis nepamiršdavo, kad jo pajamos priklauso nuo der- 
liaus kainų. 

Štai kodėl į pigių užjūrio javų srautą negalėjo būti žiūrima 
abejingai. Žemvaldžių laimei, priemonės kovai su tokia gre- 
siančia bėda buvo čia pat, po ranka. Viešpataudami parla- 
mente, dvarų savininkai paprasčiausiai apsišarvavo juos gi- 
nančia teisine protekcionizmo sistema. Jie išleido Grūdų 
įstatymus, kuriais nustatė paslankias muitų rinkliavas įveža- 
miems javams; kuo mažesnė įvežtinių javų kaina, tuo didesnis 
muitas. Šitaip buvo sukurtas būdas neįsileisti į Anglijos rinką 
pigių kviečių. 

Bet atėjus 1813 metams, padėtis pasidarė nebevaldoma. 
Vienu metu sutapo prastas derlius ir karas su Napoleonu, ir 
javų kainos pakilo iki badmečio lygio. Kviečiai buvo pardavi- 
nėjami jau po 117 šilingų už kvoterį* — maždaug 14 šilingų 
už bušelį**. Taigi bušelis kviečių kainavo dukart tiek, kiek 
darbininkas uždirbdavo per savaitę (kad geriau įsivaizduotu- 
me, palyginkime tai su aukščiausia kviečių kaina Amerikoje 
ligi šio amžiaus aštuntojo dešimtmečio: 3,50 dolerio už bušelį 
1920 metais, kai vidutinis savaitės atlyginimas sudarė tais 
metais 26,00 dolerių). 

Nėra abejonių, tai buvo fantastiška grūdų kaina, ir šaliai 
iškilo gyvybinis klausimas, ką daryti. Parlamentas gerai ištyrė 
padėtį ir padarė išvadą, kad muitai užsienio javams turi būti 
dar padidinti! Samprotaujama buvo taip: padidėjusios kainos 
ims veikti kaip paskata, po kurio laiko padidės kviečių augi- 
nimas Anglijoje. 


*  Kvoleris (guarter — angl.) — tradicinis anglų grūdų saikas. Kvote- 
rį sudarė 8 bušeliai. 

** Bušelis (bushel — angl.) — tradicinis anglų grūdų ir vaisių saikas, 
maždaug 36.4 litro. Jį sudarė 8 galonai. 

Šito pramonininkams buvo jau per daug. Priešingai nei 
žemės savininkai, kapitalistai geidė pigių grūdų, nes nuo maisto 
kainų labai priklausė atlyginimai, kuriuos jie turėjo mokėti 
darbininkams. Pramonininkai kovėsi dėl pigesnio maisto ne 
dėl humanistinių motyvų. Žymus Londono bankininkas Ale- 
xanderis Baringas parlamente pasakė, kad "“samdomajam dar- 
bininkui tas pats, ar kaina bus 84, ar 105 šilingai už kvoterį, 
jis turės duonos riekę ir pirmuoju, ir antruoju atveju". Barin- 
gas tuo norėjo pasakyti, kad ir kokia būtų duonos kaina, dar- 
bininkas turės gauti atlyginimą, pakankamą nusipirkti duo- 
nos, bet vien tik duonos. O tiems, kurie moka mokesčius nuo 
samdos sumų ir siekia pelno, yra didelis skirtumas, ar ja- 
vai — ir atlyginimai — kainuoja daug, ar mažai. 

Verslininkai organizavosi; parlamentas buvo užverstas pe- 
ticijomis, kurių dar niekada negauta tiek daug. Iš nuotaikų 
šalyje darėsi aišku, kad, geriau nepasvarsčius, skelbti naujus 
Grūdų įstatymus ir didesnes javų kainas nebūtų išmintinga. 
Abejuose — Bendruomenių ir Lordų — rūmuose buvo sudary- 
tos naujos komisijos, ir sprendimas laikinai atidėtas. Laimė, 
po metų Napoleonas buvo sumuštas, ir grūdų kainos vėl nu- 
krito iki normalesnio lygio. Kokią politinę galią tebeturėjo žem- 
valdžių klasė, galime spręsti iš to, kad tik po trisdešimties 
metų Grūdų įstatymai galutinai buvo išbraukti iš įstatymų są- 
vadų ir pigūs javai galėjo būti laisvai įvežami į Didžiąją Brita- 
niją. 

Nesunku suprasti, kodėl Ricardo, rašęs pačiame to krizės 
laikotarpio viduryje, į ekonomikos problemas žiūrėjo kitaip ir 
daug pesimistiškiau negu Smithas. Smithas žvelgė į pasaulį ir 
matė jame didelę santarvę; Ricardo regėjo aštrų konfliktą. Tau- 
tų turto autoriui buvo pakankamai argumentų tikėti, kad mie- 
laširdingoji Apvaizda kiekvieną apdovanos jam derama dali- 
mi; domiajam biržos brokeriui, rašiusiam puse amžiaus vėliau, 
ne tik visuomenė buvo suskilusi į nesutaikomas grupes, bet 
rodėsi neišvengiama, kad ir teisusis konflikto laimėtojas — 

sunkiai triūsiantis pramonininkas — praloš. Mat Ricardo bu- 
vo įsitikinęs, jog vienintelė klasė, kuri tikrai gali turėti nau- 
dos iš visuomenės pažangos, yra žemvaldžiai — kol jie dar ga- 
li valdyti grūdų kainas. 

“Žemvaldžių interesai visada yra priešingi bet kurios kitos 
visuomenės klasės interesams", — rašė Ricardo 1815 metais, 
ir šia vienareikšme išvada nepaskelbtasis karas buvo pripa- 
žintas lemiama stiprėjančios rinkos sistemos politine kova. 
Atvirai apibrėžus tokį priešiškumą, galutinai išnyko nepagrįs- 
ta viltis, kad šis pasaulis galėtų būti geriausias iš visų įmano- 
mų. Dabar atrodė, kad jei visuomenė nenuskendo Malthuso 
numatytame tvane, ji bus suplėšyta į gabalus Ricardo klastin- 
gų judančių laiptų. 


Turime įdėmiau pasižiūrėti į niūriojo dvasiškio ir skepti- 
škojo biržos brokerio didžiulį nerimą skleidžiančias idėjas. 
Bet pirmiausia pažvelkime į juos pačius. 

Sunku būtų įsivaizduoti du žmones, kurie savo kilme ir 
tolesne karjera skirtųsi labiau negu Malthusas ir Ricardo. Malt- 
husas, kaip žinome, buvo ekscentriško Anglijos vidurinės kla- 
sės aukštesniojo sluoksnio airio sūnus; Ricardo buvo iš Olan- 
dijos imigravusio žydų pirklio ir bankininko sūnus. Į filosofiją 
linkusio tėvo prižiūrimas Malthusas buvo nuosekliai rengia- 
mas studijoms universitete (vienas iš Malthuso repetitorių pa- 
teko į kalėjimą, mat pareiškė viltį, kad prancūzų revoliucionie- 
riai įsiverš į Angliją ir užkariaus ją); Ricardo, vos keturiolikos 
metų sulaukęs, pradėjo dirbti pas tėvą. Malthusas visą savo 
gyvenimą paskyrė akademiniams tyrimams; jis buvo pirmasis 
profesionalus ekonomistas, dėstantis koledže, kurį Rytų Indi- 
jos bendrovė įkūrė Haileybury savo jauniems administrato- 
riams mokyti; Ricardo, sulaukęs dvidešimt dvejų metų, ėmėsi 
savarankiško verslo. Malthusas niekada nebuvo turtuolis; tu- 
rėdamas dvidešimt šešerius metus Ricardo jau buvo finansiš- 
kai nepriklausomas, o 1814 metais, kai, sulaukęs keturiasdc- 

šimt dvejų, pasitraukė iš aktyvios veiklos, turėjo turto, kurio 
vertė buvo tarp 500 000 ir 1 600 000 svarų sterlingų. 

Bet, nors tai kiek ir keistoka, mokslininkas Malthusas do- 
mėjosi realaus pasaulio faktais, o verslo žmogus Ricardo — 
teorija; verslininkui rūpėjo vien neapčiuopiami dėsniai, pro- 
fesorius nuogąstavo, ar tie dėsniai atitinka tikrąjį pasaulį. 
Pagaliau būtent Malthusas, kurio pajamos buvo kuklios, gynė 
turtinguosius žemvaldžius, o Ricardo, turtuolis ir vėliau pats 
tapęs Žemės savininku, priešingai, — kovojo prieš jų intere- 
sus. 

Kaip nevienodi jie buvo kilme, išsimokslinimu ir profesine 
karjera, taip visiškai skirtingai buvo ir priimami. Vargšo Mal- 
thuso padėtį nusako jo biografo Jameso Bonaro žodžiai: “Tuo 
metu jis buvo labiausiai įžeidinėjamas žmogus. Pats Bonapar- 
tas nebuvo didesnis už jį žmonijos priešas. Publikos akyse tai 
buvo žmogus, ginantis raupus, vergiją ir vaikų žudymą; žmo- 
gus, siūlantis panaikinti nemokamas sriubas, uždrausti ank- 
styvas vedybas, nebeteikti parapijų išmokų vargšams ir kuris 
"buvo toks įžūlus, kad pamokslaudamas apie pražūtingus šei- 
mų kūrimo pavojus, pats drįso vesti'". "Nuo pat pradžių, — 
rašo Bonaras, — Malthusas nebuvo ignoruojamas. Ištisus tris- 
dešimt metų liete liejosi jo teiginių paneigimai". 

Ir visi įžeidinėjimai buvo skirti žmogui, kuris kvietė pa- 
saulį į "dorovinį susilaikymą". Žinoma, Malthusas nebuvo nei 
šventuolis (pagal to meto standartus), nei, be abejo, koks žmo- 
gėdra. Tiesa, kad jis ragino panaikinti pagalbą vargšams ir 
net pareiškė, kad nereikia remti namų statybos darbo žmonių 
klasėms. Bet visa tai jis darė giliai širdyje turėdamas kaip tik 
vargingųjų klasių tikruosius interesus, ir iš esmės jo pažiūros 
buvo kai kurių šiuolaikinių socialinių teoretikų pažiūrų prie- 
šybė, kai šie abejingai aiškino, esą vargšams turi būti leidžia- 
ma ramiai mirti miestų gatvėse. 

Taigi Malthuso pozicija buvo ne taip beširdiška, kaip iki 
kraštutinumo logiška. Pagal jo teoriją didžiausias pasaulio 


92 IV SKYRIUS 


rūpestis yra tai, kad jame per daug žmonių, o visa, kas galėtų 
paskatinti “ankstyvą sueitį", tiktai didina bendrąjį žmonijos 
skurdą. Žmogus, kuriam “nėra jokios laisvos užuobėgos ga- 
lingojo Prigimties kumščio akivaizdoje", gali būti palaikomas 
labdara; bet jei jis dėl to dauginsis, toji labdara tėbus užmas- 
kuotas žiaurumas. 

Tačiau logika ne visada būna populiari, ir tas, kuris rodo 
niūrią visuomenės ateitį, vargiai gali tikėtis visuotinio pripaži- 
nimo. Jokia kita doktrina nebuvo taip plūstama; Godwinas 
paskelbė, kad "tikrasis pono Malthuso rašinio tikslas yra įro- 
dyti, kokias pražūtingas klaidas daro tie, kurie siekia apgal- 
votai ir iš esmės tobulinti žmonių visuomenę". Tad nenyosta- 
bu, kad į Malthusą buvo žiūrima kaip į nepageidautiną tarp 
padoriai mąstančių Žmonių. 

Tuo tarpu Ricardo fortūna šypsojosi nuo pat pradžių. Gi- 
męs žydų šeimoje, jis nutraukė ryšius su ja, tapo krikščioniu 
unitaristu*, kad galėtų vesti kvakerių** merginą, kurią buvo 
įsimylėjęs. Tais laikais tolerancija nebuvo visuotinis reiški- 
nys, antai jo tėvas turėjo prekiauti toje biržos vietoje, kuri 
buvo vadinama Žydų taku, bet Ricardo pasiekė ir atitinkamą 
socialinį statusą, ir platų asmeninį pripažinimą bei pagarbą. 
Antroje gyvenimo pusėje, jau būdamas Bendruomenių rūmų 
narys, jis buvo pakviestas kalbėti abejų rūmų pusių vardu. 
"Aš neturiu iliuzijų, — pasakė jis, — jog įveiksiu nerimą, ku- 
ris apima mane kiekvieną kartą, kai išgirstu savo paties bal- 
są." Vienas jo amžininkas tą balsą apibūdino kaip šiurkštų ir 
rėksmingą, kitas — kaip švelnų ir malonų, nors ir nepapra- 
stai aukštą; kaip ten bebuvę, Rūmai visada įdėmiai šito balso 
klausydavosi. Karštais ir logiškai nepriekaištingais aiškini- 


*  Unitaristai (unitarians — angl.) — krikščionių bažnyčios nariai, ku- 


rie atmeta Trejybės sampratą ir tiki, kad Dievas yra vienas asmuo. 
Kvakeriai (guakers — angl.) — krikščioniškos Bičiulių bendruome- 
nės nariai, kurie vietoj formalių bažnytinių apeigų rengia neformalius 
susitikimus ir be išlygų nepripažįsta prievartos bei karo. 


.- 

mais, ignoruodamas pavienių faktų atsitiktinumus ir susitelk- 
damas ties baziniais visuomenės sąrangos dalykais, "tarsi pats 
būtų atėjęs iš kitos planetos", Ricardo pagarsėjo kaip žmogus, 
lavinantis Bendruomenių rūmus. Netgi jo radikalumas — jis 
buvo atsidavęs žodžio ir susirinkimų laisvės šalininkas ir par- 
lamentarų korupcijos bei katalikų persekiojimo priešininkas — 
nepakenkė jam reiškiamai pagarbai. 

Abejotina, ar jo ištikimieji šalininkai daug suvokė, ką per- 
skaitė, nes nėra ekonomisto, kurį suprasti būtų sunkiau negu 
Ricardo. Bet nors tekstas buvo keblus ir painus, jo prasmė 
aiški: kapitalistų ir žemvaldžių interesai nesutaikomai prie- 
šiški, o žemvaldžių interesai visuomenei žalingi. Todėl, kiek 
Ricardo supratę, kiek ne, pramonininkai pasirinko jį savo tri- 
būnu: jų intereso dėka politinė ekonomija tapo tokia populia- 
ri, kad namų ponios, samdydamos guvernantes, ėmė teirau- 
tis, ar šios galinčios dėstyti vaikams jos principus. 

Kol ekonomistas Ricardo žengė kaip dievaitis (nors iš tik- 
rųjų jis buvo itin kuklus ir drovus žmogus), Malthusas buvo 
nustumtas į žemesnį statusą. Jo apybraižą apie gyventojų skai- 
čių žmonės skaitė, ja žavėjosi, o paskui vėl ir vėl ją neigė; ir 
tas neigimo aistringumas akivaizdžiai liudijo Malthuso studi- 
jos galią. Taigi Ricardo idėjos buvo karštai aptariamos, o Mal- 
thuso indėlis į ekonomikos mokslą — išskyrus apybraižą apie 
gyventojų skaičių — susilaukė tik palankios tolerancijos arba 
buvo visai ignoruojamas. Mat Malthusas jautė, kad viskas šia- 
me pasaulyje negerai, bet visiškai nesugebėjo pateikti savo 
argumentų aiškiai ir logiškai. Jis buvo toks eretiškas, kad 
teigė, jog gamybos smukimas, depresija, "visuotinis prisotini- 
mas", kaip.jis sakydavo, gali kelti rūpesčių visuomenei; Ricar- 
do be vargo įrodė, kad ši mintis yra absurdiška. Kaip apmau- 
du šiuolaikiniam skaitytojui! Intuityvusis Malthusas rėmėsi 
vien faktais ir puikiai nujautė rimtas problemas, bet jo aiški- 
nimai su painiais pavadinimais neturėjo jokių galimybių įveikti 


94 IV SKYRIUS 


kandaus biržos brokerio, kuris pasaulį traktavo vien kaip didelį 
abstraktų mechanizmą, talento. 

Todėl jiedu ginčydavosi dėl visko. Kai Malthusas 1820 me- 
tais paskelbė savo Politinės ekonomijos principus (Principles 
of Political Economy), Ricardo nepasibodėjo surašyti daugiau 
kaip 220 puslapių pastabų, kad nurodytų gerbiamo dvasinin- 
ko įrodinėjimų klaidas, o Malthusas būtinai suko iš kelio sa- 
vo knygoje, kai tik atsirasdavo proga parodyti klaidingą argu- 
mentaciją, kuri, jo įsitikinimu, buvo būdinga Ricardo 
pažiūroms. 

Keisčiausia, kad juodu buvo artimi bičiuliai. Jie susipaži- 
no 1809 metais, kai Ricardo laikraštyje Morning Chronicle 
paskelbė cilką meistriškų laiškų dėl aukso lydinių kainos, o 
paskui sutriuškino tokį poną Bosanguet, kuris buvo toks ne- 
atsargus, jog išdrįso aiškinti priešingai. Pirma Jamesas Mil- 
lis, o paskui ir Malthusas susirado tų laiškų autorių, ir tarp 
trijulės užsimezgė draugystė, kuri truko iki jų dienų pabai- 
gos. Jie nuolat susirašinėjo ir sukę apsukę lankė vienas kitą. 
"Jie drauge ieškojo Tiesos, — rašė tų metų rašytoja Maria Ed- 
geworth savo žaviame dienoraštyje, — ir guviai džiaugdavosi 
ją radę, nepaisydami, kuris tai padarė pirmasis." 

Ne visada tai buvo rimtos diskusijos, jie buvo gyvi žmonės. 
Malthusas, ar laikydamasis savo paties teorijos, ar dėl kokių 
kitų priežasčių, vedė vėlai, bet visada mėgo susibūrimus. Kai 
jis mirė, vienas iš pažįstamų taip apibūdino jo gyvenimą Rytų 
Indijos koledže: “Prislopinti jaunų žmonių juokeliai, išorinė 
pagarba, retkarčiais pamaištavimai; jaunos panelės, šaudan- 
čios iš lanko; keistas profesoriaus perso mandagumas... ir 
truputį senamadžių susibūrimų vasaros vakarais palaima — 
viskas pasibaigė". 

Feljetonistai lygino jį su šėtonu, bet Malthusas buvo aukš- 
tas, gražus švelnios sielos vyras; studentai, jam negirdint, va- 
dino jį “"Tėvuku". Jis turėjo vieną savotišką defektą — iš savo 
proprosenelio buvo paveldėjęs skeltą gomurį, todėl kalbėjo 

labai neraiškiai; ypač prastai tardavo raidę I, ir žmonėse klai- 
džiojo linksmas pasakojimas, kaip jis vienai kurčiai ir Įžymiai 
ledi šaukė į klausomąjį ragelį: “Gal ledi galėtų aplankyti Kil- 
larney'o malūnus?" Dėl šio defekto bei jo pavardės asociacijų 
su gyventojų pertekliaus idėja viena jo pažįstama rašė: 


Aną savaitę svečiavosi filosofas Malthusas. Aš parinkau jam 
malonią nevedusių žmonių draugiją... jis yra gero charak- 
terio vyras ir, jei tik nėra kokių nors gimstamumo padidė- 
jimo požymių, labai paslaugus kiekvienai damai... Malthu- 
sas yra tikras moralės filosofas, ir aš beveik sutikčiau 
kalbėti taip neraiškiai, jei tik sugebėčiau galvoti ir elgtis 
taip išmintingai. 


Ricardo irgi mėgdavo namuose atsipalaiduoti; plačiai pa- 
garsėję buvo jo pusryčiai, ir, regis, jis buvo itin susižavėjęs 
šaradomis*. Panelė Edgeworth savo knygoje Gyvenimas ir raš- 
tai perteikia vieną tokios šarados ratą: 


dabita — p. Smithas, p. Ricardo, Fanny, Harriet ir Maria, 
vaizduoja gaidį. Tie patys ir tos pačios kruopščiai šukuo- 
jasi. P. Ricardo, vienas pats pasipūtęs eina, dabita, la- 
bai juokinga. 


Jis buvo nepaprastai talentingas verslininkas. “Talentas 
turtėti, — rašė jo brolis, — nėra pernelyg vertinamas, bet gal 
jokioje kitoje srityje ponas R. neparodė tokių retų sugebėjimų 
kaip versle. Jo absoliutus susigaudymas verslo vingrybėse, 
stebėtinai greitas operavimas skaičiais, jo sugebėjimas be jo- 
kių matomų pastangų susitvarkyti su savo didžiuliais sandė- 
riais, jo blaivumas ir sveikas protas — visos šios savybės įga- 
lino jį toli aplenkti visus amžininkus fondų biržoje." Seras 


Šarada (pranc. — charade) — žaidimas, kuriame reikia atspėti už- 
mintą žodį, kai las žodis arba jo dalys vaizduojami nedidele scenele. 

Johnas Bowringas vėliau teigė, kad Ricardo sėkmė rėmėsi su- 
pratimu, jog žmonės apskritai linkę perdėti įvykių reikšmin- 
gumą. “Todėl jei, pavyzdžiui, biržoje būdavo priežastis kursui 
truputį kilti, jis pirkdavo akcijas, nes buvo tikras, kad kursas 
nepagrįstai kils dar labiau, ir jis gaus pelno; o kai akcijų kur- 
sas krisdavo, jis jas parduodavo, nes žinojo, jog nerimas ir 
panika numuš tą kursą daug žemiau, negu aplinkybės reika- 
lautų." 

Juodviejų su Malthusu draugija iš tiesų buvo tarsi aukštyn 
kojomis sukomponuota — teoretizuojantis biržos brokeris ir 
praktiškasis teologas; ji buvo juo labiau kurioziška, jei pridė- 
sime, kad teoretikas pinigų pasaulyje jautėsi kaip namuose, o 
faktų ir skaičių mylėtojas tenai visiškai nesiorientavo. 

Napoleono karų metais Ricardo įėjo į sindikatą, kuris iš 
iždo įsigijo vyriausybės vertybinių popierių ir po to platino 
juos žmonėms. Ricardo ne kartą darė paslaugas Malthusui, o 
vieną kartą atsivedė jį pasirašyti nedidelio paketo obligacijų, 
kurios davė kunigui šiek tiek pelno. Waterloo mūšio išvakarė- 
se Malthusas pakliuvo į tipišką "buliaus" padėtį* fondų biržo- 
je, ir toji įtampa jo nervams pasirodė per didelė. Jis parašė 
laišką Ricardo, ragindamas šį "pasinaudoti dar tebesančia pro- 
ga realizuoti tą nedidelį manosios dalies pelną, kurį jūs buvo- 
te toks malonus man pažadėti... jei tai tik nėra neteisinga ar 
nepatogu". Ricardo pakluso draugui, bet, skatinamas stipres- 
nės profesionalaus biržos perpirklio nuojautos, pats maksi- 
maliai pasinaudojo "buliaus" padėtimi. Wellingtonas nugalė- 
jo; Ricardo pelnė didžiulę sumą, o vargšo Malthuso dėl 
neapdairumo niekas negalėjo paguosti. Tuo tarpu Ricardo dva- 
siškam tėvui lyg tarp kitko rašė: "Aš laimėjau tiek daug, kiek 


. 


Vertybinių popierių prekiautojai fondų biržoje skirstomi į "bulius" ir 
"lokius"; “buliais" vadinami tie akcijų prekeiviai, kurie tikisi jų kurso 
kilimo ir todėl superka jas, kad vėliau pardavę gautų pelno. "Lokiai" 
yra besitikintys akcijų kurso kritimo, todėl jas parduoda, vėliau ke- 
tindami supirkti kur kas mažesnėmis kainomis. 

tik galėjau tikėtis ar geisčiau laimėti kylant kursui. Toji pa- 
skola davė man didelį pelną... Dabar truputį apie senąją mud- 
viejų problemą", — ir jis vėl pasinėrė į diskusiją apie teorinę 
prekių kainų kilimo reikšmę. 

Jų nesiliaujanti diskusija laiškais bei susitikinėjant tęsėsi 
iki 1823 metų. Paskutiniajame laiške Malthusui Ricardo rašė: 
“Savo darbą, mano brangusis Malthusai, aš jau atlikau. Kaip 
Įprasta diskutuojantiems, mudu kiekvienas po daugybės gin- 
čų likome su savo nuomone. Bet šie ginčai niekada nežalojo 
mūsų draugystės; ir aš visai nenorėčiau, kad jūs su mano 
nuomone sutiktumėte labiau, negu aš sutinku su jūsiške". Tais 
metais jis staiga mirė, sulaukęs penkiasdešimt vienerių; Mal- 
thusui dar buvo lemta gyventi iki 1834 metų. Štai jo nuomonė 
apie Ricardo: “Nieko, išskyrus savo šeimą, aš nemylėjau la- 
biau nei jį". 


Malthuso ir Ricardo nuomonės skyrėsi beveik visais klau- 
simais, bet dėl Malthuso teiginių apie gyventojų skaičių ginčų 
nekildavo. Savo garsiojoje 1798 metų Apybraižoje Malthusas, 
atrodė, ne tik visiems laikams atskleidė šią problemą, bet ir 
daug ką paaiškino apie žiaurų, nesibaigiantį, Anglijos visuo- 
menę persekiojantį skurdą. Kai kurie kiti tyrėjai taip pat, nors 
ir miglotai, suvokė ryšį tarp gyventojų skaičiaus ir skurdo, ir 
tuo metu populiarus buvo abejotinas pasakojimas apie salą 
netoli Čilės, kurioje toksai Juanas Fernandezas paleido pora 
ožkų, kad kada nors vėliau prireikus tose vietose rastų mė- 
sos. Po kiek laiko aplankęs salą ir pamatęs, kad ožkų prisi- 
daupino be skaičiaus, jis įkurdino ten ir pora šunų, kurie taip 
pat dauginosi ir medžiojo ožkas. "Šitaip, — rašė autorius, dva- 
slskasls tėvas Josephas Townshendas, — vėl buvo atstatyta pu- 
ausvyra. Iš dviejų biologinių rūšių pirmoji, silpnesnioji, tu- 
ejo sumokėti skolą gamtai; o aktyvioji ir stiprioji savo gyvastį 
Išsiaujiojo". Ir pridūrė: "Žmogiškųjų būtybių skaičių reguliuo- 
ja malsto kiekis". 


98 IV SKYRIUS 


Gamtoje turi būti išlaikyta pusiausvyra, — teigė ši paradig- 
ma, —bet jos dar nepakako padaryti galutinėms triuškinan- 
čioms išvadoms, kurias, sprendžiant šią teorinę problemą, 
galėjai numanyti. Tai liko padaryti Malthusui. 

Jis pradėjo nuo susižavėjimo grynai skaitmeninėmis gali- 
mybėmis, kurios glūdėjo dvigubinimo idėjoje. Jo supratimą 
apie stulbinančią dauginimosi galią gausiai palaikė kiti, vėles- 
nieji tyrėjai. Vienas biologas apskaičiavo, kad kiekviena gyvu- 
lių pora, kasmet atsivedanti dešimt porų palikuonių, per dvi- 
dešimt metų susilauktų 700 000 000 000 000 000 000 
palikuonių; o Havelockas Ellisas pateikė pavyzdį apie vieną 
smulkutį organizmą, kuris, be kliūčių daugindamasis, iš vie- 
nos mažytės savo gyvasties per trisdešimt dienų pagamintų 
masę, milijoną kartų didesnę už Saulę. 

Tačiau mūsų tikslams tokie pavyzdžiai apie gamtoje glū- 
dinčią vaisingumo galią yra beprasmiai. Esminis klausimas 
yra toks: kiek stipri normali reprodukcinė žmonių galia? Mal- 
thusas padarė prielaidą, kad žmogiškosios būtybės linkusios 
padvigubinti savo skaičių per dvidešimt penkerius metus. 
Tiems laikams ši prielaida buvo palyginti nuosaiki. Ji reiškė, 
kad vidutinė šeima turėtų būti iš šešių žmonių, kurių du mir- 
tų nesulaukę vedybinio amžiaus. Pasitelkdamas Amerikos duo- 
menis, Malthusas įrodė, kad gyventojų skaičius tenai per pra- 
ėjusius pusantro šimto metų padvigubėjo kas dvidešimt penkeri 
metai, o kai kuriose miškingose vietovėse, kur gyvenimas bu- 
vo laisvesnis ir sveikesnis, net kas penkiolika metų! 

Šitą žmonijos dauginimosi tendenciją (įrodinėjimui neturi 
reikšmės, ar žmonių skaičius padvigubėja per dvidešimt pen- 
kerius, ar per penkiasdešimt metų) Malthusas supriešino su 
nenuginčijamu faktu, kad žemės plotas, skirtingai nei žmo- 
nės, negali didėti. Sunkiai triūsiant, žemės plotą galima pra- 
plėsti, bet nedaug ir iš lėto; priešingai nei žmonės žemė negali 
daugintis. Vadinasi, burnų skaičius didėja geometriškai, o 
dirbamos žemės plotas plėstis gali tik aritmetiškai. 

Rezultatas, žinoma, toks pat neišvengiamas kaip ir logiška 
išvada: anksčiau ar vėliau žmonių skaičius viršys maisto kie- 
kį. "Pasaulio gyventojų skaičių laikydami bet kokio dydžio, 
kad ir, pavyzdžiui, tūkstančio milijonų, — rašė Malthusas Apy- 
braižoje, — ... pamatysime, kad žmonių giminė didės santy- 
kiu 1, 2, 4, 8, 16, 32, 64, 128, 256, 516 ir t.t., o pragyvenimo 
reikmenys — 1, 2, 3, 4, 5, 6, 7, 8, 9, 10 ir t.t. Po dviejų su 
ketvirčiu amžiaus gyventojų skaičiaus ir jų pragyvenimo reik- 
menų kiekio santykis bus kaip 512 su 10; po trijų šimime- 
čių — 4096 su 13, o po dviejų tūkstančių metų skirtumas tarp 
šių dviejų dydžių negalės būti net apskaičiuotas." 

Tokio šiurpaus ateities vaizdo pakaktų išgąsdinti bet ku- 
riam žmogui. "Šis požiūris, — rašė Malthusas, — yra kiek me- 
lancholiškas." Susirūpinęs kunigas padarė išvadą, kad neati- 
taisomas ir vis labiau gresiantis atotrūkis tarp valgytojų 
skaičiaus ir maisto kiekio gali turėti tik vieną pasekmę: di- 
desnioji žmonijos dalis amžiams pasmerkiama skurdui. Bet 
didžiulis ir dar didėti gresiantis atotrūkis šiaip ar taip turės 
būti sustabdytas: kaip bežiūrėtum, žmonės be maisto išgyven- 
ti negali. Štai kodėl primityviose gentyse egzistuoja kūdikių 
žudymo paprotys; štai kodėl karai, epidemijos, bet visų pir- 
miausia — skurdas. 

Ir dar lyg šito būtų negana: "Badas, atrodo, yra paskutinis, 
pats baisiausias gamtos ginklas. Gyventojų skaičiaus didėji- 
mo galia yra tiek stipresnė už žemės galią užtikrinti egzistavi- 
mą..., kad pirmalaikė mirtis vienokiu ar kitokiu būdu privalo 
lankyti žmones. Žmonijos ydos yra aktyvūs ir sumanūs gyven- 
tojų skaičiaus mažėjimo pagalbininkai... Bet jei jos šitame iš- 
naikinimo kare nuveiktų per mažai, kaip siaubinga rikiuotė 
atakon pakils masinės ligos, epidemijos, maras, šluodami žmo- 
nes tūkstančiais ir dešimtimis tūkstančių. Jei ir dar sėkmė 
nebus garantuota, iš užnugario prisėlins didžiulis neišvengia- 
mas badas ir vienu galingu kirčiu subalansuos žmonių skai- 
čių su maisto kiekiu pasaulyje". 

Nėra ko stebėtis, kad vargšas Godwinas skundėsi, esą Mal- 
thusas pažangos bičiulius pavertęs reakcijos šalininkais. Nes 
jo mokymas iš tiesų yra nevilties doktrina. Niekas, niekas ne- 
gali išvaduoti žmonijos iš nuolatinės grėsmės pražūti dėl savo 
pačios dydžio — tik trapus "dorovinio susilaikymo" šiaudas. 
Bet kiek patikimas tasai dorovinis susilaikymas didžiojo lyti- 
nio geismo akivaizdoje? 


Ar Malthusas buvo teisus? 

Dar visai neseniai, mūsų amžiaus 8-ojo dešimtmečio pra- 
džioje, bendras pasaulio gyventojų skaičiaus didėjimo vaizdas 
rodėsi patvirtinąs jo nuogąstavimus, bent jau menkiau išsi- 
vysčiusiose pasaulio dalyse. Tais metais demografai jau kal- 
bėjo apie 20 milijardų žmonių — penkis kartus daugiau, negu 
gyveno 1970 metais — galimybę, jei to augimo tempai netrik- 
domi išsilaikytų ir ateinančius penkiasdešimt metų. 

Šiandien švytuoklė tam tikru laipsniu pakeitusi kryptį. Iš 
tiesų, gyventojų skaičiaus problemos svarstymas visada atro- 
do lyg švytuoklės judėjimas tarp dviejų priešingų nuomonių: 
pastebime, kad ir pats Malthusas savo garsiosios apybraižos 
antrajame leidime, pasirodžiusiame vos penkeri metai po pir- 
mojo, jau kur kas optimistiškesnis ir viliasi, kad darbo žmo- 
nės išmoks savanoriškai "susilaikyti", atidėdami vedybų lai- 
ką. 

Apdairų šių dienų optimizmą labiausiai lemia esminiai tech- 
nologijos šuoliai, ypač vadinamoji žalioji revoliucija, kuri to- 
kiose šalyse, kaip Indija, nepaprastai padidino derlingumą. 
Šiandien Indija gamina tiek maisto produktų, kad nedidelę jų 
dalį gali net eksportuoti. Ir nors agronomai vis dar kasmet 
sulaikę kvapą laukia, koks bus derlius, baisioji pasaulinio 
bado vizija, išplaukianti iš Malthuso pasiūlos ir paklausos 
skaičiavimų, jau nebėra realistinė prognozė. Priblokšti televi- 
zijos žiūrovai, 1980 metais stebėję skeletais tapusius Etiopi- 
jos ir Sacharos zonos šalių žmones, regėjo ne išsipildančias 

Malthuso pranašystes, o vietinių sąlygų — sausros ir nepakan- 
kamo transporto tinklo — pasekmes. 

Vis dėl to Malthuso pranašautai šmėklai nuvyti reikia dau- 
giau nei vien maisto gamybos padidėjimo. Nors pasaulinis ba- 
das vargu ar tikėtinas, bet, pasak ekspertų, gyventojų skai- 
čius auga sparčiai. Jungtinių tautų organizacija, remdamasi 
dabartiniais gimstamumo ir mirtingumo rodikliais, progno- 
zuoja, kad po penkiasdešimties metų Indijoje gyvens tiek žmo- 
nių, kiek šiandien gyvena Kinijoje, Bangladeše jų bus triskart 
daugiau, o Kenijoje — net penkiskart! Tie skaičiai tiesiogiai 
dar nereiškia, kad jau bus badas, bet jie sukels nepaprastai 
pavojingas socialines problemas, kai vis daugiau gausėjančių 
kaimo gyventojų bus priversti palikti žemę ir keltis į miestus. 
1981 m. Nobelio instituto surengtame simpoziume gyventojų 
skaičiaus klausimais demografai kalbėjo apie pavojų, kurį ke- 
lia gal penkiolika besivystančiose šalyse augančių megapolių 
su daugiau kaip 20 milijonų gyventojų kiekviename. “Driek- 
damiesi lyg kokios ataugos tie tirštai apgyventi žmonių gardai 
iš tiesų meta kuo rimčiausią politinį iššūkį to pasaulio ša- 
lims, — kalbėjo vienas stebėtojas. — Kaip šitas miestų gyven- 
tojų mases apsaugoti nuo apatijos dūlėsių, suturėti nuo anar- 
chijos ir maišto pagundų?" 

Galbūt dar svarbiau, — mes negalime pamiršti, jog Mal- 
thusas buvo teisus, kai teigė, jog gyventojų skaičius, didėda- 
mas eksponentiškai, neišvengiamai yra pajėgus praryti be pėd- 
sakų bet kurį žemės ūkio našumo padidėjimą. Vadinasi, 
stengiantis balansuoti, būtina valdyti ne tik pasiūlos, bet ir 
paklausos veiksnius. Vaikų gamybą reikia kontroliuoti taip 
kaip ir maisto. 

Ar pasaulio gyventojų skaičių apskritai įmanoma kontro- 
liuoti? Gal ir stebėtina, bet atsakymas — taip. Stebėtina todėl, 
kad demografai visada abejojo, ar tautos, labiausiai kenčian- 
čios nuo gyventojų skaičiaus "ligos", įveiktų valstiečių tamsu- 
mą, organizuotą religijos priešinimąsi ir politinę apatiją. Da- 

bar įsivyravusi daug optimistiškesnė pažiūra. Net tokios skir- 
tingos šalys, kaip Meksika ir Kinija, neseniai abejingos arba 
atvirai priešiškos gimimų reguliavimui, paskutiniaisiais me- 
tais ėmėsi entuziastingai jį diegti. Netgi Indija, ilgus metus į 
neviltį variusi demografus, ėmėsi ryžtingų, kartais, tiesą sa- 
kant, net negailestingų priemonių planinei tėvystei realizuoti. 

Ir pastangos ėmė duoti rezultatus. 1970—1975 metais, ne- 
paisant vyravusio pesimizmo, pirmą kartą Istorijoje gyventojų 
skaičiaus augimas sulėtėjo. Pats gyventojų skaičius anaiptol 
nenustojo didėjęs — JTO ekspertai numato, kad šiandien 5 
milijardų Žemės gyventojų skaičius gali didėti iki 10 milijar- 
dų, kol didėjimas sustos. Bet pagaliau bent jau augimo tempai 
lėtėja, vadinasi, per dviejų kartų laikotarpį augimas gali liau- 
tis, o tai prieš dešimtį metų buvo paprasčiausiai neįtikėtina. 

Bėda tik ta, kad ši pažanga pasiskirsčiusi netolygiai. Vaka- 
rų Europoje, pavyzdžiui, jau dabar yra NGSA — Nulinis gyven- 
tojų skaičiaus augimas. Jungtinių Amerikos Valstijų būsimo 
gyventojų skaičiaus apskaičiavimai vis sumažinami ir dabar 
manoma, kad 250 milijonų amerikiečių sulauksime tik maž- 
daug 2020 metais; tas skaičius kiek padidins mūsų koncen- 
traciją, bet nepajėgs rimčiau grėsti mūsų gyvensenos kokybei. 

Tačiau skurdžiausiose pasaulio dalyse, kur maisto santy- 
kinai mažiausia, prognozės nėra tokios guodžiančios. Tiesa, 
gimimų skaičius po truputį mažėja ir tenai, bet lėčiau nei Va- 
karuose ir, be to, iš daug aukštesnio išeities taško. Malthuso 
išpranašauta šmėkla dar ilgai nedings iš Sacharą juosiančių 
Afrikos šalių. 

Įdomu, kad pats Malthusas niekada nenukreipė žvilgsnio į 
tas pasaulio dalis, kur šiandien ši problema itin aštri. Jam 
rūpėjo ne žemynai rytuose ir pietuose, o Anglija ir Vakarų 
pasaulis. Ir čia, laimei, Malthusas visiškai klydo. 1860 m. 
Didžiojoje Britanijoje apie 6096 vedusių porų turėjo keturis ir 
daugiau vaikų. 1925 m. jau tik viena šeima iš penkių turėjo 
tiek vaikų. Ir priešingai, šeimų tik su vienu arba dviem vai- 

kais skaičius per tą patį laikotarpį padidėjo nuo 10*4 iki dau- 
giau nei pusės visų šeimų. 

Kas išgelbėjo Vakarus nuo Malthuso prognozuotų dvigubė- 
jimų ir jų kartojimosi? Pagrindinį vaidmenį, be abejo, suvai- 
dino gimimų reguliavimas. Pradžioje jis buvo vadinamas neo- 
maltusianizmu, — Malthusas nuo šio pavadinimo krūptelėtų, 
nes jis niekada tokiai praktikai nepritarė. Aukštuomenė per 
visą istoriją, sakytume, reguliavo gimimus, ir tai buvo viena iš 
priežasčių, dėl kurios turtingieji sutelkdavo vis daugiau turto, 
o vargšai susilaukdavo vis daugiau vaikų. Anglijoje ir apskri- 
tai Vakaruose palaipsniui įsigalint gerovei, vargšai ne tik mai- 
tinosi ir rengėsi vis geriau, bet ir išmoko riboti savo palikuo- 
nių skaičių, kaip tai darė turtingesniosios klasės. 

Svarbus procesas, neigiantis Malthuso pranašystes Vaka- 
ruose, buvo ir neregėto masto urbanizacija. Kaimo ūkiuose 
vaikai gali būti aktyvas, o miestuose jie esti pasyvas. Šitaip 
ekonominiai motyvai susijungė su gilėjančiomis žiniomis apie 
gimimų reguliavimo būdus ir užkirto kelią bauginančiam de- 
mografiniam sprogimui. 

Taigi Anglijai pačios blogiauslos prognozės nepasitvirtino, 
ir žiauriajai Malthuso apskaičiavimų logikai liko pasmerktos 
tik tos pasaulio dalys, kuriose turtas ir pažanga vėlavo. Žino- 
ma, Malthuso laikais nieko panašaus net apytikriai nebuvo 
galima numatyti. 1801 m. Britanijoje, nepaisant didžiausių 
nuogąstavimų ir gandų, kartais net pranašaujančių, kad ruo- 
šiama karinė diktatūra, buvo surengtas pirmasis gyventojų 
surašymas. Johnas Rickmanas, valstybės tarnautojas ir stati- 
stikas, apskaičiavo, kad per tris dešimtmečius Anglijos gyven- 
tojų skaičius išaugo 2590 . Nors toks rezultatas buvo tolimas 
padvigubėjimui, niekas neabejojo, jog jei masės žmonių negy- 
ventų skurde ir ligose, gyventojų skaičius didėtų kaip sniego 
griūtis. Niekas nesugebėjo numatyti, kad ateityje gimimų tem- 
pas lėtės; jau greičiau visiems atrodė, kad Britanija amžiams 
pasmerkta skurdui, kurį platina nepaliaujamai besidauginą 

žmonės, vargiai kapanodamiesi dėl menko duonos kąsnio. 
Skurdas nebeatrodė atsiradęs atsitiktinai ar Dievo valia, ar 
net dėl žmonių nejautrumo. Rodės, lyg kokia pikta apvaizda 
žmonių giminę pasmerkė amžinam sielvartui, tarsi šykštuolė 
gamta iš visų žmonijos pastangų tobulėti kūrė kandų farsą. 

Visa tai varė į neviltį. Paley, kuris pasisakydavo už didesnį 
gyventojų skaičių “kaip prioritetinį tarp visų kitų politinių tiks- 
lų", dabar staiga persimetė Malthuso pusėn; Pittas, kuris troš- 
ko, kad šalis nuolatos turtėtų vaikais, dabar iš pagarbos ku- 
nigo teiginiams atšaukė savo įstatymą dėl didesnės pagalbos 
skurdžiams. Coleridge'as apibendrino liūdną panoramą. "Baig- 
damas sakau: pažiūrėkite į šią galingą tautą, — rašė jis, — į 
jos valdovus ir išminčius, paklūstančius ir Paley'ui, ir Mal- 
thusui! Vargas jai, vargas!" 


Kas dar nebuvo galutinai prislėgtas Malthuso rašinių, galė- 
jo kreiptis į Ricardo. 

Iš pirmo žvilgsnio jo pasaulis — bent jau po Malthuso — 
nebuvo toks bauginantis. Ricardo visuomenės charakteristi- 
ka, pateikta 1817 m. išleistuose Politinės ekonomijos princi- 
puose (Principles of Political Economy), yra sausa, santūri ir 
koncentruota; čia nė su žiburiu nerasi gyvenimo, jo sodrių 
detalių, taip būdingų Smithui. Ricardo knygoje nėra nieko, 
išskyrus abstrakčius esminius teiginius, kuriuos dėsto intele- 
ktas, susitelkęs ties kur kas pastovesniais dalykais nei nuolat 
besikeičianti kasdienio gyvenimo tėkmė. Tie teiginiai tokie fun- 
damentalūs, paprasti, neišgražinti ir proporcingi, kokios yra 
Euklido tezės, bet, skirtingai nuo grynai geometrinių išvadų 
visumos, ši sistema žmogiška, nes tai yra tragiška sistema. 

Norėdami suvokti tą tragizmą, trumpam stabtelėkime ir 
susipažinkime su pagrindiniais pjesės veikėjais. Kaip jau sa- 
kėme, tai ne žmonės, o prototipai. Ir, suprantama, tie prototi- 
pai ne gyvena, įprasta šio žodžio reikšme, o paprasčiausiai 
veikia pagal "elgsenos dėsnius". Čia nerasime nieko panašaus 

į triukšmingą Smitho pasaulį; vietoje jo stebėsime lėlių teatro 
spektaklį, kuriame iš realaus pasaulio belikę vien ekonomi- 
niai motyvai. 

Taigi su kuo mes susitiksime? Pirmiausia ten bus darbi- 
ninkai, neindividualizuoti ekonominės energijos vienetai, ku- 
rių vienintelis žmogiškas bruožas — beviltiškas prisirišimas 
prie švelniai vadinamų "šeimyninės visuomenės džiaugsmų". 
Jų neišgydomas potraukis tiems džiaugsmams ir lemia, kad 
kai tik padidėja atlyginimai, nedelsiant pagausėja ir gyvento- 
jų. Darbininkai gauna savo sausą duonos plutą, nes, anot Ba- 
ringo, be jos nepratęstų giminės. Tačiau jeigu žiūrėtume į at- 
eitį, dėl tokios savo bejėgystės šie žmonės pasmerkti vos 
egzistuoti. Kaip ir Malthusas, Ricardo matė vienintelę išeitį 
darbo žmonėms — "susilaikymą", ir nors troško jiems gero, 
gebėjimu save kontroliuoti tikėjo ne per daugiausiai, 

Toliau sutinkame kapitalistus. Tai ne nuolaidūs Smitho 
prekeiviai. Šitie yra pilka ir vienoda kohorta, kurios vieninte- 
lis gyvenimo tikslas — kaupti, tai yra telkti pelną ir jį reinves- 
tuoti, samdant dirbti vis daugiau žmonių; ir tai jie daro su 
nenukrypstamu patikimumu. Bet kapitalistų dalia nelengva. 
Viena, konkuruodami tarpusavyje jie labai greitai praranda 
galimybę gauti didėlesnį pelną, kuris galėtų atitekti laiminga- 
jam, išradusiam naują gamybos būdą ar aptikusiam neįpras- 
tai pelningą realizavimo rinką. Antra, jų pelnai be galo pri- 
klauso nuo atlyginimų, kuriuos turi mokėti, o tai, kaip 
matysime, sukelia rimtų sunkumų. 

Bet kol kas, juoba nesant realistinių detalių, šis pasaulis 
nėra pernelyg tolimas Smitho pasauliui. Skirtumai atsiranda, 
kai Ricardo pereina prie žemės savininkų. 

Žemės savininkai, Ricardo akimis, yra tie vieninteliai lai- 
mingieji, kuriems dėl esamos visuomenės santvarkos atitenka 
visa nauda. Darbininkai dirba ir už tai gauna darbo užmokes- 
tį: kapitalistai užsiima verslu ir gauna pelną. O žemės savinin- 
kai pelnosi iš žemės galių, ir jų pajamų — rentos — tiesiogiai 

neveikia nei konkurencija, nei gyventojų skaičiaus kitimas. 
Faktiškai jie pelnosi visų kitų sąskaita. 

Trumpam stabtelėkime ir pasiaiškinkime, kaip Ricardo pri- 
ėjo tokios išvados, juolab kad jo niaurus požiūris į visuomenę 
remiasi tuo, kaip jis apibrėžė žemės savininkų gaunamą ren- 
tą. Ricardo renta nebuvo paprasta kaina, mokama už naudo- 
jamą žemę, kaip, sakysim, palūkanos yra kapitalo kaina, o 
darbo užmokestis — darbo kaina. Renta jam buvo labai savo- 
tiška pajamų rūšis, atsirandanti neabejotinai dėl nevienodo 
žemės sklypų produktyvumo. 

Tarkime, aiškino Ricardo, yra du kaimynai-žemės savinin- 
kai. Vieno savininko žemė yra derlinga, ir su šimtu žmonių 
bei turima technika jis gali surinkti pusantro tūkstančio bu- 
šelių grūdų. Antrojo savininko žemė ne tokia vaisinga; su tiek 
pat žmonių ir technikos jis gaus tik tūkstantį bušelių. Tai 
grynai gamtos sąlygotas faktas, bet jis turi ekonomines pasek- 
mes: laimingesniojo savininko ūkyje grūdai pagal sąnaudas 
vienam bušeliui bus pigesni. Kadangi abiejų kaimynų kapitalo 
išlaidos vienodos ir abu turi mokėti vienodus atlyginimus, tai, 
savaime aišku, kaštų požiūriu pranašesnis bus tas, kuris gaus 
penkiais šimtais bušelių grūdų daugiau. 

Renta ir atsiranda dėl šio kaštų skirtumo, aiškino Ricardo. 
Jei, pavyzdžiui, paklausa tokia didelė, kad dirbti žemę apsi- 
moka ir prastesniuose ūkiuose, tuomet auginti grūdus derlin- 
gesnėse žemėse bus tikrai labai pelninga. Kuo didesnis skir- 
tumas tarp dviejų ūkių, tuo didesnė diferencinė renta. Tarkime, 
vos beapsimoka auginti javus labai nederlingoje žemėje, kur 
kaštai — 2 doleriai už bušelį; tuomet laimingasis žemės savi- 
ninkas, savo derlingame sklype išauginąs grūdus, atsieinan- 
čius jam po 50 centų už bušelį, tikrai gaus didelę rentą. Juk 
abu ūkiai parduos rinkoje grūdus vienoda kaina, sakykime, 
po 2,10 dolerio, ir derlingesnio sklypo šeimininkas į kišenę 
įsidės nuo kiekvieno bušelio po 1,50 dolerio, t.y. tą gamybos 
kaštų skirtumą. 

Lyg ir nematyti čia kokio pavojaus. Bet patalpinkime tai 
Ricardo vaizduojamame pasaulyje, ir aikštėn iškils grėsmin- 
gos šio proceso pasekmės. 

Ricardo ekonominį pasaulį regėjo kaip nuolat besiveržian- 
tį plėstis. Kapitalistai kaupė pelną ir statė naujas dirbtuves 
bei fabrikus. Dėl to didėjo darbo jėgos paklausa. Šis procesas 
keldavo atlyginimus, bet tik laikinai, nes geresnis darbo ap- 
mokėjimas netrukus paskatindavo nepataisomas dirbančiųjų 
mases pasinaudoti apgaulingais šeimyninės visuomenės džiaug- 
smais, ir, rinkon plūstelėjus dar daugiau samdomųjų darbi- 
ninkų, visi pasiekimai nueidavo šuniui ant uodegos. Štai čia 
Ricardo pasaulis smarkiai skiriasi nuo viltingųjų Smitho per- 
spektyvų. Gyventojų skaičiui didėjant, įrodinėjo Ricardo, ne- 
išvengiamai teks plėsti dirbamų žemių ribas. Daugės valgyto- 
jų, daugiau prireiks ir grūdų, o tam reikės turėti daugiau žemės. 
Natūralu, kad naujai apsėti sklypai nebus tokie derlingi, kaip 
jau naudojami, nes ar rastum ūkininką, kuris pirmiausia ne- 
būtų pradėjęs dirbti derlingiausios žemės. 

Taigi, kai daugės gyventojų, teks dirbti vis daugiau žemės, 
ir grūdų gamybos kaštai tolydžio didės. Tas pats bus, žinoma, 
ir su grūdų pardavimo kainomis, vadinasi, ir su geras žemes 
valdančių savininkų renta. Ir augs ne tik renta, bet ir darbo 
užmokestis. Nes kuo brangiau atsieis grūdų gamyba, tuo dau- 
giau reikės mokėti už samdomųjų darbininkų darbą, kad jie 
ir toliau įstengtų nusipirkti savąją duonos žiauberę ir išliktų 
gyvi. 

Tai ir yra tragedija. Kapitalistai — žmonės, užtikrinantys 
visuomenės pažangą — patirs dvigubą spaudimą. Viena ver- 
tus, atlyginimai, kuriuos jie turi mokėti, kyla, nes brangsta 
duona. Kita vertus, turtėja žemės savininkai, nes kuo daugiau 
prastų žemių įtraukiama gamybon, tuo didesnę rentą duoda 
derlingi sklypai. Žemės savininkams tenkanti visuomenės py- 
rago dalis didėja, ir tėra tik viena klasė, kurios sąskaita toji 
žemvaldžių dalis gali didėti, — kapitalistai. 

Kaip ši išvada skiriasi nuo puikaus Smitho pažangos regi- 
nio! Smitho pasaulyje, plečiantis darbo pasidalijimui ir turtė- 
jant visuomenei, kiekvieno jos nario gyvenimas palaipsniui 
gerėja. Dabar matome, kad Smithas taip samprotavo todėl, 
jog nesugebėjo suvokti žemės išteklius esant ypatingai silpna 
pažangos vieta. Smitho koncepcijoje nėra derlingos Žemės sty- 
giaus, taigi — ir tos ribos, už kurios renta ima didėti, augant 
gyventojų skaičiui. 

Kaip kontrastas Smitho schcmai, Ricardo pasaulyje pelnė- 
si tiktai žemės savininkai. Darbininkai visiems laikams buvo 
pasmerkti vien egzistuoti, nes po kiekvieno atlyginimų padi- 
dėjimo atsirasdavo pulkas vaikų, ir atlyginimų prieaugis kaip- 
mat išgaruodavo. Kapitalistai, kurie dirbo, kaupė ir investavo, 
susigriebė, kad visos jų pastangos eina pernick, mat atlygini- 
mų išlaidos didėja, o pelnas vis mažesnis. Tuo tarpu žemval- 
džiai, kurie apskritai nieko neveikė, tik susirinkdavo rentą, 
galėjo ramiai sau sėdėti ir žiūrėti, kaip auga rentos suma. 

Tad nėra ko stebėtis, kad Ricardo kovojo prieš Grūdų įsta- 
tymus ir įrodinėjo, jog pigių javų importas į Britaniją duotų 
didelės naudos. Netenka stebėtis ir dėl to, kad žemės savinin- 
kai trisdešimt metų nagais ir dantimis laikėsi įsikibę, neleis- 
dami įvežti į šalį pigių grūdų. Natūralu, jog Ricardo aiškinimų 
teorija labiausiai atitiko jaunosios pramonininkų klasės reik- 
mes. Argi pramonininkai galėjo atsakyti už tai, kad darbo už- 
mokestis mažas? Ne, nes čia kaltas pačių darbininkų aklu- 
mas, stumiantis juos nuolatos daugintis. Ar jie buvo atsakingi 
už visuomenės pažangą? Taip, bet kokia nauda iš to kapitali- 
stams, kad jie eikvoja jėgas ir kaupia pelną, idant toliau rizi- 
kuodami plėstų gamybą? Viskas, ką jie gaudavo už savo var- 
gus, buvo abejotinas malonumas matyti, kaip didėja renta ir 
darbo užmokestis, o jų gaunamas pelnas mažėja. Juk būtent 
jie, pramonininkai, vairavo krašto ūkio mašiną, o žemvaldžiai 
tik sėdėjo išsidrėbę ant užpakalinės tos mašinos sėdynės, pa- 

siėmę sau ir visus uždarbius, ir malonumą. Iš tiesų, nuovokus 
kapitalistas turėjo klausti savęs, ar apskritai verta prasidėti. 


Kas galėjo tokiomis aplinkybėmis staiga atsistoti ir pasa- 
kyti, kad Ricardo žemvaldžių atžvilgiu neteisus, jei ne kunigas 
Malthusas! 

Prisiminkime, kad Malthusas buvo ne vien gyventojų skai- 
čiaus klausimų žinovas. Pirmiausia ir svarbiausia jis buvo eko- 
nomistas ir faktiškai būtent jis iškėlė “rikardiškąją" rentos 
teoriją dar iki šios ėmėsi ir išplėtojo pats Ricardo. Bet iš sa- 
vosios teorijos Malthusas padarė anaiptol ne tas išvadas, ko- 
kiomis pagarsėjo jo bičiulis. “"Renta, — aiškino Malthusas Po- 
litinės ekonomijos principuose, kurie išėjo trim metais vėliau 
už Ricardo knygą, — yra atlyginimas už šiandieninę drąsą ir 
išmintį bei už praeities pastangas ir sumanumą. Kiekvieną 
dieną žemė įkainojama darbštumo ir gabumų vaisiais." “Tiesą 
sakant, — pridėjo Malthusas išnašoje, — p. Ricardo pats yra 
žemvaldys ir geras pavyzdys to, ką aš noriu pasakyti." 

Tai nebuvo labai įtikinantis atsakas. Ricardo nevaizdavo 
žemvaldžio kaip klastingos blogio figūros. Jis gerai žinojo, 
kad žemių savininkai neretai didina savo ūkių produktyvumą, 
nors pažymėdavo, jog šitaip elgdamiesi jie atlieka jau kapita- 
listų funkcijas. Bet su nepaneigiama logika Ricardo įrodinėjo, 
kad kaip žemės savininkai, net ir visai nesirūpindami ūkiais, 
jie vis tiek gaus vis daugiau pajamų grūdų kainoms kylant. Be 
niekieno valios ekonomikos augimo jėgos veikė taip, kad vi- 
sas prieaugis plaukė į žemės savininkų kišenes. 

Galėtume ir toliau stebėti šio ginčo peripetijas. Bet svarbu 
pažymėti, kad baisiosios rentos pasekmės, nusakytos Ricar- 
do, niekada neįsikūnijo. Pramonininkai galiausiai pergalėjo 
žemvaldžius ir užsitikrino pigaus maisto importą. Kalvų šlai- 
tai, kuriais Ricardo laikais jau grėsmingai kopė aukštyn kvie- 
čių laukai, per keletą dešimtmečių vėl virto ganyklomis. Svar- 
bu buvo ir tai, jog gyventojai gausėjo ne taip sparčiai, kad 

suvalgytų šalies išteklius. Ricardo teorija teigia, kad renta at- 
siranda dėl skirtumų tarp geriausių ir blogiausių žemių; aki- 
vaizdu, jog jei gyventojų gausėjimas valdomas, tai tas skirtu- 
mas nebus toks, kad rentinės pajamos Išaugtų iki socialiai 
pavojingų proporcijų. Bet minutėlę pamąstykime apie tai, kas 
būtų, jei Britanijai šiandien tektų išmaitinti vien savo krašte 
išaugintais grūdais, tarkime, šimtą milijonų gyventojų. Ir įsi- 
valzduokime, kad senieji Grūdų įstatymai niekada nebuvo pa- 
naikinti. Ar dar kyla abejonių, kad Ricardo apibūdinta visuo- 
menė su viešpataujančiais joje žemvaldžiais — ne šiurpi 
realybė? Šiandieniniame Vakarų pasaulyje rentos problema 
jau beveik vien akademinis klausimas. Bet taip yra ne dėl to, 
kad Ricardo analizė būtų buvusi klaidinga; Ricardo iškeltos 
dilemos mums neteko išgyventi tik todėl, kad industrializuoto 
gyvenimo tempai išgelbėjo mus nuo Malthuso prognozių: in- 
dustrializmas ne tik pristabdė gimimų tempus, bet ir be galo 
padidino pajėgumus gaminti maisto produktus turimose že- 
mėse. 

Tuo tarpu Malthusas rado ir dėl ko kito nerimauti. Jis 
susirūpino dėl vadinamojo “visuotinio prisotinimo", — kai rin- 
ka užtvindoma pirkėjų neturinčiomis prekėmis. 

Ši mintis mums anaiptol ne svetima, bet Ricardo ji atrodė 
kvaila iki absurdo. Anglija turėdavo rūpesčių prekyboje, bet 
visų jų priežastis buvo galima nesunkiai aptikti konkrečiuose 
reiškiniuose — tai bankrutavo koks bankas, tai prasiveržė ri- 
zikingų spekuliavimų banga, tai kilo karas. Ricardo matema- 
tiniam protui svarbiausia buvo tai, kad visuotinio "prisotini- 
mo" sąvoką nesunku įrodyti esant logiškai negalima. Vadinasi, 
taip negalėjo būti. 

Ricardo įrodinėjimus buvo atskleidęs jaunas prancūzas, 
vardu Jean-Baptiste Say. Jis paskelbė dvi labai paprastas prie- 
laidas. Pirma, Say tikėjo, kad prekių geidimas yra beribis. 
Maisto troškimą gali riboti žmogaus skrandžio pajėgumai, kaip 
sakė Smithas, bet drabužių, baldų, prabangių ir puošnių dalykų 
geidimas atrodo neišmatuojamai didelis. Ne tik paklausa yra 

be galo didelė, teigė Say. bet ir pajėgumas visa tai pirkti ga- 
rantuotas. Mat kiekvienos prekės gamybai kažkas sunaudoja- 
ma — kiekviena tų sąnaudų rūšis, apskaičiuota pinigais, t.y. 
kaip kaštų rūšis, yra kažkieno pajamos. Ar tuos kaštus suda- 
rė atlyginimai, ar renta, ar pelnas, prekę pardavus, visa tai 
virsta kieno nors pajamomis. Tai kaip galėtų atsirasti tas vi- 
suotinis prisotinimas? Yra prekių paklausa, bet yra ir paja- 
mos joms pirkti. Tik laikini apsirikimai gali sukliudyti rinkai 
susirasti pirkėjus, kad šie ištuštintų jos sandėlius. 

Nors Ricardo pripažino tokį iš paviršiaus pagrįstą aiškini- 
mą, Malthusas — ne. Buvo nelengva surasti silpnąją šio įrodi- 
nėjimo vietą, jis rodėsi logiškai nepažeidžiamas. Tačiau Mal- 
thusas pažvelgė giliau į tą išorinį prekių keitimą į pajamas ir 
iškėlė keistą mintį. Ar negali būti taip, pasakė jis, kad taupy- 
mo aktas prekių paklausą daro per mažą, lyginant su jų pa- 
siūla? 

Pasikartodami pažymėsime, kad šiandienos tyrinėtojams 
tai skamba kaip jaudinančiai perspektyvi analizės kryptis. Bet 
Ricardo sakė, kad tai ąkivaizdi ir banali nesąmonė. “Ponas 
Malthusas, atrodo, visai neprisimena, kad taupyti reiškia iš- 
leisti, lygiai kaip ir visa, ką jis pats vadina išlaidomis", — rašė 
Ricardo vienoje kritinėje pastaboje. Tuo jis norėjo pasakyti, 
kad neįsivaizduoja žmogaus, kuris savo pajamas atsidėjęs tau- 
pytų ne darbui ir įrengimams pirkti, nes tik šitaip jis gautų 
dar daugiau pelno, o kokiam kitam tikslui. 

Tai pastatė Malthusą į keblią padėtį. Jis kaip ir Ricardo 
manė, kad taupymas reiškia išlaidas, žinoma, gamybiniais tiks- 
lais. Ir vis dėlto kažkas buvo tame Malthuso įrodinėjime — o, 
jeigu jis galėtų parodyti pirštu. Bet šito jis taip ir nesugebėjo 
padaryti. Pavyzdžiui, įrodinėdamas, kad kaupimas savo esme 
nėra visiškai toks, kaip manė Ricardo, Malthusas rašė: 


Daugelis pirklių susikrovė didelius turtus, tačiau iš to tur- 
tėjimo laikotarpio vargu ar atsirastų bent vieneri metai, 

kada kuris nors pirklys būtų ne padidinęs, o sumažinęs 
savo išlaidas prabangos, pasilinksminimų ir labdaros da- 
lykams. 


Į tai Ricardo atsakė triuškinančiu komentaru: 


Tai tiesa, bet tas iš pirklių, kuris, gaudamas tokį patį pel- 
ną, vengtų išlaidauti prabangos, pasilinksminimų ir labda- 
ros dalykams, praturtėtų greičiau nei kiti. 


Vargšas Malthusas! Jam šioje dvikovoje amžinai nesiseka. 
Jo argumentai supainiojami, ir jis pats tai tikriausiai žinoda- 
vo. Kartą Malthusas parašė: “Apie p. Ricardo, kaip socialinio 
ekonomisto, talentą esu tokios geros nuomonės ir taip įsitiki- 
nęs jo absoliučiu nuoširdumu bei tiesos meile, kad atvirai 
prisipažįstu — kartais jaučiuosi beveik paraližuotas jo autori- 
teto, bet lieku neįtikintas argumentų". Būsimųjų kartų nelai- 
mei Malthusas pats niekada nesugebėjo įrodinėti įtikinamai 
ar visiškai suprantamai. Nes suklupo ties reiškiniu, kuris vie- 
ną gražią dieną patrauks didžiausią ekonomistų dėmesį — ga- 
mybos pakilimų ir smukimų problema, tuo tarpu Ricardo iki 
kaklo buvo pasinėręs visai į kitą — paskirstymo problemą. 
Malthusui nepaprastos svarbos klausimas buvo "kiek ten yra?", 
o Ricardo — “kas ką gauna?" Tad nėra ko stebėtis, kad jiedu 
taip ir nesiliovė diskutavę, mat kalbėjo apie skirtingus daly- 
kus. 


Ką jie davė mokslui, kai ginčas liovėsi? 

Ricardo įnašas yra aiškus. Jis apnuogino pasaulį iki pa- 
čios esmės ir leido jį tyrinėti bet kam panorusiam: visas me- 
chanizmas atviras. To mechanizmo abstraktume glūdėjo jo jė- 
ga, nes smarkiai supaprastinto pasaulio išgryninta struktūra 
leido ne tik atskleisti rentos dėsnius, bet ir nušvietė tokius 
gyvybinius klausimus, kaip užsienio prekyba, pinigai, mokes- 

čiai, ekonominė politika. Sukurdamas pasaulio modelį, Ri- 
cardo ekonomikos teorijai įteikė galingą Įrankį — abstrakciją, 
kuriai tenka pagrindinis vaidmuo, kai reikia pašalinti kasdie- 
nio gyvenimo deformacijas bei suvokti viduje slypintį mecha- 
nizmą. Be abejo, kaip pastebėjo jau ir Ricardo amžininkai, 
abstrakcijos įrankį galima naudoti ir kebliems reiškiniams 
ignoruoti; šis metodas dabar žinomas kaip "Ricardo yda". Ir 
vis dėlto turime būti dėkingi Ricardo supaprastinimo talentui 
už tai, kad ekonomika šiandien gali pretenduoti į mokslą. Ir 
galbūt dėl to Ricardo polinkio pernelyg supaprastinti ekono- 
mikos mokslas vis dėlto laikomas kaip mokslas. 

Malthusui niekada nesisekė taip, kaip Ricardo, kurti ab- 
straktųjį pasaulį, todėl ir jo išliekamąją vertę turintis moksli- 
nis indėlis yra mažesnis. Tačiau jis išryškino bauginančią gy- 
ventojų gausėjimo problemą, ir vien jau dėl šito jo vardas išliks 
gyvas. Malthusas jautė, nors ir negalėjo paaiškinti, ir bendro- 
jo gamybos smukimo problemą, kuri parūps ekonomistams 
praėjus šimtmečiui po jo knygos pasirodymo. 

Ir vis dėlto, žiūrint šių dienų akimis, svarbiausias juodvie- 
jų įnašas yra, ko gero, ne tie tyrimų pasiekimai. Visai nesąmo- 
ningai Malthusas ir Ricardo padarė vieną nuostabų dalyką. 
Jie pakeitė savojo šimtmečio optimistinę pasaulėžiūrą į pesi- 
mistinę. Tapo nebeįmanoma į žmoniją žiūrėti kaip į areną, 
kurioje prigimtinės visuomenės jėgos kiekvienam jos nariui 
būtinai garantuoja geresnį gyvenimą. Priešingai, tos prigimti- 
nės jėgos, kurios lig šiol atrodė kaip kažkieno tikslingai orien- 
tuotos garantuoti pasauliui santarvę ir taiką, dabar pasirodė 
besą linkinčios bloga ir grėsmingos. Jei žmonija ir neaima- 
nuos pertekusi alkanų burnų, tai, atrodė, jai teks kentėti nuo 
pirkėjų nerandančių prekių pertekliaus. Ir bet kuriuo atveju 
ilgos kovos už pažangą baigtis — niūri būklė, kai darbininkas 
vos gali egzistuoti, iš kapitalisto nesąžiningai atimamos jo pa- 
jamos, o žemės savininkas džiaugiasi nepelnytu ir nuolat di- 
dėjančiu grobiu. 

Šiems dviem vyrams visai nemenkas laimėjimas buvo įti- 
kinti žmones, kad jie gyvena nerealiame pasaulyje. Bet jų įro- 
dinėjimai pasirodė tokie įtaigūs, jog žmonės ėmė Ieškoti išei- 
ties ne atsižvelgdami į numanomų prigimtinių socialinių dėsnių 
sistemą, bet ignoruodami ją. Malthusas ir Ricardo parodė, 
kad visuomenė, palikta pati sau, galiausiai pritvinks neteisy- 
bės ir skurdo. Užtat nenuostabu, kad reformatoriai ėmėsi teigti, 
esą jei jau taip turi atsitikti, tai reikia sutelkti pastangas kovai 
prieš šitą "natūralią" visuomenės raidos tendenciją. Jei drei- 
favimas išmes mus ant uolų, tai turėsime irtis prieš srovę; 
šitaip utopiniai socialistai atmetė liūliuojantį tikėjimą funda- 
mentaliu pasaulio teisingumu. 

Tam tikra prasme Malthusas ir Ricardo buvo paskutinioji 
karta, kuri dar tikėjo protu, tvarka ir pažanga. Jie nebūvo 
apologetai ir negynė jų nepatenkinančios tvarkos. Pasakytume 
kitaip: jie buvo bešališki; stovėjo toliau ir aukščiau gyvenimo 
upės ir objektyviai stebėjo srovės kryptį. Ir jei pamatė ką ne- 
malonaus — ką gi, jų negalima už tai kaltinti. 

Žmonės, rutulioję savo idėjas, kur jos bevestų, buvo skru- 
pulingiausio sąžiningumo tyrinėtojai. Gal dera pacituoti išna- 
šą, kurioje Malthusas nurodo, jog žemvaldžių priešas Ricardo 
pats yra žemvaldys: 


Šiek tiek keistas faktas, kad p. Ricardo, pats stambus ren- 
tos gavėjas, taip menkai teįvertintų jos svarbą valstybei; 
tuo tarpu aš, kuris niekada rentos nesu gavęs ir nesitikiu 
gauti, turėčiau, ko gero, būti apkaltintas jos reikšmės per- 
vertinimu. Šių mūsų padėties ir nuomonių skirtumų pa- 
kanka liudyti abiejų nuoširdumą bei remtis tvirta prielai- 
da, kad ir kokių subjektyvių nukrypimų kas beatrastų mūsų 
sukurtose doktrinose, niekas ten neaptiks to, nuo ko, ma- 
nyčiau, sunkiausia apsidrausti — nesąmoningo savo pa- 
dėties ir interesų pasireiškimo. 

Kai abiejų tyrinėtojų jau nebebuvo, seras Jamesas Mackin- 
toshas, škotų filosofas, šitaip nuostabiai išreiškė jiems dera- 
mą pagarbą. "Aš šiek tiek pažinojau Adamą Smithą, — rašė 
jis, — gerai pažinau Ricardo, o su Malthusu buvome artimi 
bičiuliai. Argi nieko nebyloja apie mokslą faktas, kad trys įžy- 
miausi jo atstovai kartu buvo ir trys geriausi žmonės, kuriuos 
aš pažinojau?" 


V SKYRIUS 

Nesunku suprasti, kodėl Malthusui ir Ricardo pasaulis atrodė 
toks niūrus. XIX a. 3-ojo dešimtmečio Anglija — tikrai gūdi 
vieta; ji buvo ką tik atšventusi pergalę po ilgo karo žemyne, 
bet dabar susipančiojo dar sunkesnėje kovoje čia, namuose. 
Buvo akivaizdu, kad kerojanti fabrikų sistema vis ilgina so- 
cialinių nuoskaudų sąskaitą ir kad turės išaušti atlygio diena. 

Iš tiesų, pasakojimai apie viešpatavusias ankstyvojo fabri- 
kų laikotarpio darbo sąlygas tokie šiurpūs, kad šiandieniniam 
skaitytojui šiaušiasi plaukai. 1828 metais The Lion, radikalus 
to meto žurnalas, išspausdino neįtikėtiną istoriją apie Rober- 
tą Blincoe, vieną iš aštuoniasdešimties beglobių vaikų, nu- 
siųstų į fabriką Lowdhame. Maždaug dešimties metų berniu- 
kus ir mergytes ten dieną ir naktį plakdavo ne tik už menkiausią 
pražangą, bet ir šitaip palaikant jų silpstantį darbingumą. Ta- 
čiau sąlygos Lowdhame dar buvo humaniškos palyginus su 
Littono fabriku, kur vėliau atsidūrė perkeltas Blincoe. Čia vai- 
kai kartu su kiaulėmis grumdydavosi dėl jovalo lovyje; juos 
spardydavo, kumščiuodavo ir prievartaudavo; Ellice'as Need- 
hamas, darbdavys, turėjo baisų įprotį taip sugnybti vaiko au- 
sį, kad jo nagai, perskrosdami gyvą audinį, įsiremdavo vienas 
į kitą. Įmonės dešimtininkas buvo dar baisesnis. Jis pakabin- 
davo Blincoe už riešų virš mašinos, kad kojas per kelius vai- 

kui tektų sulenkti, o tuomet ant jo pečių kraudavo sunkius 
nešulius. Žiemos šaltyje berniukas ir visi jo likimo draugai 
stirendavo beveik nuogi, o jų dantis (kaip galima suprasti, 
grynai dėl sadistinės užgaidos) brūžindavo dilde! 

Suprantama, toks baisus žiaurumas buvo veikiau išimtis 
negu taisyklė; galime įtarti, kad užsidegęs taisyti bloga žurna- 
listas kiek persūdė pasakojimą. Bet net jeigu ir taip — publi- 
kacija vis tiek nepaprastai įtaigiai iliustruoja to meto visuo- 
menės atmosferą, kurioje net beširdiškiausi nežmoniškumai 
būdavo laikomi įprasta tvarka, dar daugiau — už tokią tvarką 
niekas neatsakė. Šešiolikos valandų darbo diena anaiptol ne- 
buvo jokia išimtis, ir dauguma darbininkų šeštą ryto slinkda- 
vo į dirbtuves, o dešimtą vakaro vilkdavosi namo. Daugelyje 
fabrikų valdytojai neleisdavo darbininkams atsinešti savų laik- 
rodžių, laikydami tai didžiuliu įžeidimu, o vienintelis kontro- 
linis fabriko laikrodis pasižymėdavo keista savybe — skubėti, 
kai išpuldavo tos skurdžios pietų minutės. Turtingiausieji ir 
įžvalgiausieji pramonininkai tikriausiai apgailestaudavo dėl to- 
kių išsišokimų, bet jų fabrikų administratoriai arba į kampą 
įspeisti konkurentai toleruodavo tai per daug nesijaudindami. 

Siaubingos darbo sąlygos nebuvo vienintelė neramumų prie- 
žastis. Visuotinai plito mašinos, o tai reiškė, kad žmonių ran- 
kas dabar keitė niekada nesiskundžiąs plienas. Jau 1779 me- 
tais aštuonių tūkstančių darbininkų minia atakavo fabriką ir 
sudegino jį iki pamatų, aklai sukildama prieš nepermaldauja- 
mai efektyvias mašinas, o apie 1811 metus tokie protestai 
prieš naują technologiją apėmė visą Angliją. Kraštovaizdį iš- 
margino sudaužyti fabrikai, o įkandin skambėdavo žodžiai — 
“Nedas Luddas praėjo". Sklido gandai, kad minios veiksmams 
vadovavo karalius Luddas ar generolas Luddas. Žinoma, tai 
netiesa. Luditus, kaip juos vadino, buvo užvaldžiusi grynai 
spontaniška neapykanta fabrikams, kuriuos laikė savo kalėji- 
mais, ir samdomajam darbui, su kuriuo vis dar negalėjo apsi- 
prasti. 

Tačiau bruzdėjimai sukėlė rimtą susirūpinimą šalyje. Ri- 
cardo bene vienintelis iš respektabilių piliečių pripažino, kad 
mašinos galbūt ne visada iškart duoda naudą samdomajam 
darbininkui, ir dėl tokios savo nuomonės buvo palaikytas pra- 
radusiu įprastą įžvalgumą. Dauguma stebėtojų nelinko daug 
samprotauti: žemieji sluoksniai nutrūko nuo saito, ir už tai 
turi būti griežtai nubausti. Diduomenei atrodė, kad artėja įtū- 
žęs ir siaubą keliantis Armagedonas. Poetas Southey rašė: "Nie- 
kas, išskyrus kariuomenę, dabar jau nebegali apsaugoti mūsų 
nuo tos baisiausios iš nelaimių, nuo vargšų maišto prieš tur- 
tinguosius, ir vargu ar beišdrįsiu paklausti savęs — ar ilgai 
bus galima pasikliauti kariuomene"; o Walteris Scottas deja- 
vo: “... žemė slysta iš po kojų". 

Kas dar stebėsis, kad Malthusas ir Ricardo buvo sutemų ir 
nesantaikos pranašai! 


Bet Didžiojoje Britanijoje buvo viena vieta, kuri tais tam- 
siais ir nerimastingais metais švietė lyg švyturys per audrą. 
Atšiauriuose Škotijos kalnuose, dienos kelio atstumu nuo Glas- 
gow, tokiame primityviame krašte, kad muitinės užkardos sau- 
gotojai iš pradžių net atsisakė priimti aukso monetas (mat 
niekad nebuvo tokių matę), stovėjo niūrūs septynių aukštų 
plytiniai mažos bendruomenės, vadinamos New Lanarku, fab- 
rikai. Kalvotu keliu iš Glasgow į jį jodavo nenutrūkstamas 
lankytojų srautas (nuo 1815 iki 1825 metų New Lanarko sve- 
čių knygoje pasirašė dvidešimt tūkstančių žmonių), o tose lan- 
kytojų miniose buvo ir tokių kilmingų, kaip antai didysis ku- 
nigaikštis Nikolajus, vėliau tapsiąs Rusijos caru Nikolajum I, 
Austrijos princai Johanas ir Maksimilianas bei ištisa virtinė 
parapijų delegacijų, publicistų, reformatorių, jausmingų po- 
nių bei skeptiškų verslininkų. 

Visi jie atvykdavo pamatyti gyvą įrodymą, kad pramoninio 
gyvenimo skurdas ir palaidumas nėra vienintelė ir neišvengia- 
ma socialinė išeitis. Čia, New Lanarke, driekėsi tvarkingos 

eilės darbininkų namų, kurių kiekviename buvo po du kam- 
barius; gatvėse šiukšlės buvo pilamos į tvarkingas krūvas ir 
laukiama, kol bus išvežtos, užuot vertus kur papuola. O fabri- 
kuose — dar neįprastesnis vaizdas, džiuginantis lankytojų akis. 
Virš kiekvieno darbininko kabo nedidelis medinis kubelis, 
kurio keturi šonai nudažyti skirtingomis spalvomis: juoda, 
mėlyna, geltona ir balta. Spalvos, pradedant nuo šviesiausios 
ir baigiant tamsiausia, žymėjo darbininko elgesį: balta reiškė 
pavyzdingą elgesį, geltona — gerą, mėlyna — neutralų, juoda — 
blogą. Vienu žvilgtelėjimu fabriko vadovas galėjo pamatyti, kaip 
elgiasi visa jo darbo jėga. Vyravo geltona ir balta spalvos. 
Dar kas nuostabu — fabrikuose nebuvo vaikų, bent jau nė 
vieno, turinčio mažiau kaip dešimt ar vienuolika metų, o tų, 
kurie dirbo, darbo diena buvo trumpesnė, tik dešimties ir 
trijų ketvirčių valandos. Dar daugiau, jie niekada nebuvo bau- 
džiami, apskritai nė vienas čia nebuvo nubaustas, išskyrus 
keletą nepataisomų suaugusiųjų, kuriuos išvijo už nuolatinį 
girtavimą ar kokią kitą panašią ydą; drausmė, rodos, čia buvo 
palaikoma greičiau gerumu negu baime. Fabriko valdytojo du- 
rys buvo visada atviros, ir bet kas galėjo (taip ir darė) pareikš- 
ti nesutinkąs su kokia nors taisykle ar nurodymu. Kiekvienas 
galėjo pasižiūrėti į knygą, kurioje būdavo smulkiai aprašomas 
jo elgesys ir pagal kurią nustatoma jo kubelio spalva, ir jei 
kas nors jautėsi įvertintas neteisingai, galėjo skųstis. 
Nuostabiausi buvo maži vaikai. Užuot laigiusius lyg be gal- 
vos po gatves lankytojai juos matydavo organizuotai dirban- 
čius arba žaidžiančius didžiulėje mokykloje. Mažiausieji mo- 
kėsi aplinkinių uolienų ir medžių pavadinimų, kiek vyresni — 
gramatikos iš piešinių, kuriuose generolas Daiktavardis 
kovėsi su pulkininku Būdvardžiu ir kapralu Prieveiksmiu. Tai 
nebuvo darbas, o jei ir taip, tai — džiaugsmą teikiąs darbas. 
Tolydžio vaikai susiburdavo padainuoti ir pašokti, pamoko- 
mi jaunų merginų, kurioms buvo įteigta, kad joks vaiko klau- 
simas negali likti neatsakytas, kad joks vaikas nėra blogas 

be priežasties, kad bausmė neturi būti skausminga ir kad vai- 
kai greičiau išmoksta veikiami pavyzdžio, o ne įtikinėjimo. 

Tai iš tiesų turėjo būti nuostabus ir įkvepiantis reginys. O 
dalykiškai nusiteikusiems džentelmenams, kuriuos, beje, la- 
biau patraukdavo ne tick laimingų vaikų vaizdas, kiek švel- 
niosios panelės mokytojos. reikšmingas buvo ir nepaneigia- 
mas faktas, jog New Lanarkas yra rentabilus, nepaprastai 
rentabilus. Šią įstaigą tvarkė šventasis, bet ne tik — tas as- 
muo buvo ir neregėtai praktiškas. 


Taigi šventasis, tvarkęs visą New Lanarką, buvo ne tik prak- 
tiškas, bet išvis sunkiai įsivaizduojamas asmuo. Kaip ir dau- 
gelis devynioliktojo šimtmečio pradžios reformatorių, kuriuos 
mes dabar vadiname utopiniais socialistais, Robertas Owe- 
nas, "kilniaširdis p. Owenas iš New Lanarko", buvo keistas 
prakticizmo ir naivumo, pergalių ir nesėkmių, sveiko proto ir 
beprotystės mišinys. Tai buvo žmogus, kuris plūgus kvietė 
keisti kastuvais, kuris, pradėjęs vos ne nuo nulio, tapo stam- 
biu kapitalistu, o iš stambaus kapitalisto virto aršiu privačios 
nuosavybės priešininku: žmogus, kuris skatino plėsti labda- 
rą, nes už tai bus susilaukta dividendų, ir kuris vėliau ragino 
pinigus apskritai panaikinti. 

Sunku patikėti, kad vieno žmogaus gyvenime gali būti tiek 
permainų. Pradžia buvo tarsi iš Horatio Algero* kūrinių. Owe- 
nas gimė vargingų tėvų šeimoje Velse 1771 metais; devynerių 
metų liovėsi lankęs mokyklą ir tapo lino audinių pirklio, ne- 
įtikėtina McGuffogo pavarde, mokiniu. Jis galėjo pasilikti pas 
tą pirklį visam laikui ir galiausiai susilaukti meto, kai konto- 
ra ims vadintis "McGuffogas ir Owenas", bet kaip tikras legen- 
dų apie verslininkus herojus jis nusprendė vykti į Mancheste- 
rį: tenai, būdamas vos aštuoniolikos metų ir teturėdamas šimtą 
svarų sterlingų, pasiskolintų iš brolio, jis įsikūrė kaip mažas 


*  Horatio Alger (1832—1899) — JAV rašytojas, jaunimo mėgiamų nuo- 
tykinių knygų autorius. 

kapitalistas ir ėmė gaminti tekstilės dirbtuvių įrangą. Bet di- 
džiausia sėkmė dar buvo prieš akis. Didelės verpyklos savi- 
ninkas p. Drinkwateris vieną gražią dieną liko be įmonės val- 
dytojo ir į vietinį laikraštį davė skelbimą, kviesdamas 
kandidatus. Owenas niekad neturėjo reikalų su verpyklomis, 
bet konkursą laimėjo taip, kad gausybei rašytojų, propaguo- 
jančių principą “drąsiems sekasi", būtų geriausias pavyzdys. 
"Aš užsidėjau skrybėlę, — rašė Owenas po daugiau nei pusės 
šimtmečio, — ir patraukiau tiesiai į p. Drinkwaterio kontorą. 
"Kiek tau metų?" 'Gegužę bus dvidešimt', — atsakiau. 'Kick kar- 
tų per savaitę būni girtas?'... 'Aš niekada savo gyvenime nebu- 
vau girtas', — tariau, ir mane nuo tokio netikėto klausimo iš- 
pylė raudonis. "Kokio nori atlyginimo?" "Trijų šimtų per 
metus', — atsakiau jam. 'Ką?, — p. Drinkwateris ganėtinai nu- 
stebo ir pakartojo mano žodžius, — tris šimtus per metus! Šį- 
ryt čia jau net nežinau kiek teiravosi vietos ir nemanyčiau, 
kad visų jų pageidavimai kartu sudarytų sumą, kurios pats 
prašai'. 'Aš negaliu vadovautis kitų reikmėmis, — atsakiau, — 
ir mažiau prašyti negalėsiu'." 

Toks poelgis buvo būdingas Owenui, ir jis laimėjo. Žavus 
dvidešimtmetis jaunuolis tiesia nosimi pailgame veide ir dide- 
lėmis, nuoširdžiomis akimis, bylojančiomis apie atvirą būdą, 
tapo kone stebuklu tekstilės pramonėje. Jau po šešių mėne- 
sių p. Drinkwateris pasiūlė jam ketvirtadalį verslo. Bet tai 
tebuvo legendinės karjeros pradžia. Po kelerių metų Owenas 
nugirdo apie eilę dirbtuvių, parduodamų apleistame New La- 
narko kaime — visai atsitiktinai jos priklausė žmogui, kurio 
dukterį jaunuolis mylėjo. Laimėti ir dirbtuves, ir jų savininko 
dukters ranką rodėsi neįmanomas žygdarbis: p. Dale'as, tų 
dirbtuvių šeimininkas, aistringas presbiterionas, niekada ne- 
būtų pritaręs radikalioms laisvamaniškoms Oweno idėjoms, 
todėl teko rimtai pasukti galvą, kur gavus kapitalo dirbtu- 
vėms įsigyti. Nė kiek nedvejodamas Owenas nužygiavo tiesiai 
pas p. Dale'ą, kaip kažkada buvo ėjęs pas p. Drinkwaterį, ir 

padarė neįmanoma. Gavo pasiskolinti pinigų, nupirko dirbtu- 
ves ir, be viso to, laimėjo dukters ranką. 

Viskas galėjo taip ir nusistovėti. Per vienerius metus Owe- 
nas iš esmės pertvarkė New Lanarko bendruomenę; per pen- 
kerius ji tapo nebeatpažįstama; dar po dešimties metų ji buvo 
garsi visame pasaulyje. Tokių laimėjimų daugeliui jau ir pa- 
kaktų, juolab kad greta visoje Europoje pripažinto įžvalgumo 
ir labdaros Owenas dar susikrovė mažiausiai 60 000 svarų 
sterlingų asmeninį turtą. 


Bet pasiektu Owenas nepasitenkino. Nepaisant staigaus šuo- 
lio į aukštumas, jis save laikė ne veiklos, o idėjų žmogum; 
New Lanarkas niekada nebuvo jam vien tuščias filantropijos 
gestas, o veikiau proga išbandyti teorijas, kurias plėtojo var- 
dan visos žmonijos pažangos. Mat Owenas tikėjo, kad žmonija 
nėra geresnė už savo aplinką, ir jei tik toji aplinka pasikeistų, 
žemėje galima būtų sukurti tikrą rojų. New Lanarke jis ir ga- 
lėjo išbandyti savo idėjas lyg laboratorijoje, ir kadangi jos aki- 
vaizdžiai pasitvirtino, atrodė, nėra jokių priežasčių, kliudan- 
čių atskleisti jas pasauliui. 

Netrukus Owenas sulaukė tokios progos. Nurimo Napole- 
ono karai, įkandin jų atslinko neganda. Šalį krėtė karų pasek- 
mė, kurią Malthusas būtų pavadinęs "visuotiniu prisotinimu"; 
nuo 1816 iki 1820 metų, išskyrus vienerius metus, ūkio rei- 
kalai buvo labai blogi. Skurdas grasino sprogimu: kilo "duo- 
nos ir kraujo" maištai, šalį pagavo isterija. Yorko ir Kento 
kunigaikščiai kartu su grupe kilmingųjų sudarė komitetą tirti 
nelaimės priežastims ir, savaime suprantama, pakvietė garsų 
filantropą p. Oweną supažindinti juos su savo pažiūromis. 

Vargu, ar komitetas tikėjosi to, ką išgirdo. Be abejonės, 
komiteto žmonės laukė maldavimų reformuoti fabrikus, mat 
p. Owenas buvo plačiai žinomas kovotojas už trumpesnę dar- 
bo dieną ir vaikų darbo uždraudimą. Bet vietoj to kilmingieji 
asmenys pasijuto besiklausą paskaitos apie tai, kaip iš pa- 
grindų reorganizuoti visuomenę. 

Owenas įrodinėjo, kad skurdo problema būtų išspręsta, 
jei vargšai taptų produktyviais darbuotojais. Tuo tikslu jis siūlė 
kurti bendro darbo kaimus, kuriuose nuo 800 iki 1200 žmo- 
nių drauge dirbtų laukuose ir fabrikuose, sudarydami save 
išlaikantį vienetą. Šeimos gyventų namuose, išdėstytuose ly- 
giagretainiu (Owenas vadino jį paralelogramu, ir tas pavadini- 
mas iškart patraukė publikos dėmesį), ir kiekviena šeima tu- 
rėtų atskirą kambarį, bet svetainė, skaitymo kambarys ir 
virtuvė būtų bendri. Vaikai, sulaukę trejų metų, turėtų būti 
dažnai maitinami atskirai, kad būtų galima juos tuo pat metu 
ir auklėti, formuojant charakterį tolesniam gyvenimui. Aplink 
mokyklą būtų sodai ir daržai — juos turėtų prižiūrėti kiek vy- 
resni vaikai, o už daržų plytėtų javų laukai — jau nebereikia 
nė sakyti, kad jie būtų įdirbami ne plūgais, o vien kastuvais. 
Atokiau nuo gyvenamųjų namų turėtų stovėti fabrikų pastatai, 
taigi iš esmės tai būtų iš anksto suplanuotas kompleksinis 
miestelis, kibucas, komuna. 

Kilmingasis komitetas pasijuto užkluptas iš netyčių. Jis 
vargiai buvo pasiruošęs skatinti planingas socialines bendruo- 
menes tomis nevaržomo laissez-faire dienomis. P. Owenui pa- 
dėkojo, bet jo idėjas rūpestingai ignoravo. Tačiau retas galė- 
davo taip susitelkti vienam tikslui kaip Owenas. Jis reikalavo 
dar sykį peržiūrėti, kaip būtų galima įgyvendinti jo planus, ir 
ticsiog užvertė parlamentą savo pažiūras aiškinančiais trakta- 
tais. Ir Oweno atkaklumas vėl laimėjo. 1819 m. buvo sudary- 
tas specialus komitetas (į jį įėjo ir Ricardo), kurio tikslas — 
pamėginti surinkti 96 000 svarų sterlingų vienam reikiamo 
dydžio bandomajam bendro darbo kaimui. 

Ricardo į tai žvelgė skeptiškai, nors ir norėjo išbandyti 
planą, tuo tarpu šalis nebuvo nė skeptiška — ji apskritai tą 
idėją laikė pasibjaurėtina. Vieno vedamojo autorius rašė: "Ro- 
bertas Owenas, eskvairas, kilniaširdis medvilnės verpėjas... 
mano, kad visos žmogiškosios būtybės yra tarsi augalai, jau 
kelis tūkstantmečius augantys ne žemėje ir dabar prašantys 

vėl juos pasodinti. Todėl jis nusprendė diegti juos naujoviš- 
kais kvadratais". 

Williamas Cobbettas, tada buvęs tremtyje Amerikoje už sa- 
vo paties radikalias idėjas, pasisakė dar kandžiau: "Šis džen- 
telmenas, — rašė jis, — siekia kurti elgetų bendruomenę... Bus 
pasiekta nuostabi santarvė, laimė ir nauda visai šaliai. Kaip 
visi tie mažieji juodų akių, sukruvintų nosių ir užmaukšlintų 
kepurių reikalai gali būli sutvarkyti, aš negaliu suprasti. Kaip 
bežiūrėtum, p. Oweno planas siūlo visišką naujovę, nes, ma- 
nau, joks žmogus pasaulyje dar nėra girdėjęs apie elgetų ben- 
druomenę... Sudie, p. Owenai iš Lanarko". 

Owenas, žinoma, neplanavo elgetų bendruomenės. Priešin- 
gai, jis tikėjo, kad skurdžiai gali tapti turto gamintojais, jei 
jiems būtų suteikta galimybė dirbti, o jų bjaurūs socialiniai 
įpročiai, veikiami geros aplinkos, nesunkiai virstų dorybin- 
gais. Šitaip galėtų kilstelėti ne tik skurdžiai. Bendro darbo 
kaimai būtų taip akivaizdžiai tobulesni, lyginant su pramoni- 
nio gyvenimo netvarka, kad kitos bendruomenės visai natūra- 
liai pasektų jų pavyzdžiu. 

Tačiau aiškiai matėsi, kad Owenas šalininkų neturi. Rim- 
tai nusiteikę žmonės Oweno plane matė grėsmę nusistovėju- 
siai tvarkai, o radikalams jis atrodė tiesiog farsas. Bandoma- 
jam kaimui įkurti reikalingi pinigai taip ir nebuvo surinkti. 
Užtat atkakliojo filantropo jau niekas nebegalėjo sustabdyti. 
Jis visada buvo humanistas, o dabar nutarė tapti profesiona- 
liu švietėju. Jis susikrovė turtą, o dabar nusprendė skirti jį 
savo idėjoms realizuoti. Owenas pardavė savo dalį New Lanar- 
ke ir 1824 m. ėmėsi kurti ateities bendruomenę. Visai ne be 
pagrindo reikalingai aplinkai jis pasirinko Ameriką, nes kur 
geriau kurti utopiją, jei ne tarp žmonių, kurie jau penkiasde- 
šimt metų naudojasi politinėmis laisvėmis? 

Iš vokiečių atsikėlėlių religinės rapitų sektos jis nusipirko 
trisdešimties tūkstančių akrų žemės ruožą prie Wabasho upės 
Posey apygardoje Indianos valstijoje. 1826 metų liepos ket- 

virtąją Owenas oficialiai įkūrė bendruomenę viltingu pavadi- 
nimu Naujoji darna (New Harmony), paskelbdamas Dvasinės 
nepriklausomybės deklaraciją — nepriklausomybės nuo pri- 
vačios nuosavybės, tracionalios religijos ir vedybų — ir paliko 
ją verstis savarankiškai. 

Šis planas negalėjo pavykti ir nepavyko. Owenas įsivaizda- 
vo, kad utopija ima skleistis visame pasaulyje, bet visai nebu- 
vo pasirengęs atpratinti žmones nuo netobulos senosios vi- 
suomenės aplinkos. Nebuvo jokio išankstinio pasiruošimo: 
visiškoj sumaišty per kelias savaites pasipylė aštuoni šimtai 
naujakurių. Nebuvo net pagalvota apie galimus piktnaudžiavi- 
mus. Vienas Oweno kompanionas įžeidė jį, neteisėtai užgro- 
bęs dalį žemės ir ėmęs tenai varyti degtinę. Kadangi pats Owe- 
nas gyveno kitur, tarpusavy besivaržančios bendruomenės 
suskilo: atsiskyrė tokio Williamo McClure'o vadovaujama Mak- 
lurija, kiti disidentai perėmė likusias bendruomenes. Įprotis 
savintis pasirodė stipresnis už idėjos diktuojamą discipliną: 
žiūrint atgalios, galima tik stebėtis, jog bendruomenė pajėgė 
išlikti taip ilgai, kiek ji apskritai gyvavo. 

Atėjus 1828 metams, jau buvo aišku, kad sumanymas žlu- 
go. Owenas pardavė žemę (per šią pavojingą užmačią jis nete- 
ko keturių penktadalių savo turto) ir dėl savo projektų išvyko 
pas prezidentą Jacksoną, o po to pas Santa Anną* Meksikoje. 
Išskyrus mandagų dėmesį, jokio intereso šiedu džentelmenai 
neparodė. 

Tada Owenas grįžo Anglijon. Jis vis dar buvo labdaringa- 
sis p. Owenas (nors gal kiek pašlijusios reputacijos), ir čia 
jo laukė dar vienas, netikėtas, jau paskutinis posūkis. Rei- 
kalas štai koks: dauguma išjuokė tuos bendro darbo kai- 
mus, bet Oweno mokymas viename visuomenės sluoksnyje — 
darbininkų klasėje — suleido gilias šaknis. Tai buvo pirmųjų 


* Antonio Lopez de Santa Anna (maždaug 1795—1876) — meksikiečių 
revoliucionierius ir generolas, keletą kartų Meksikos prezidentas. 

profesinių sąjungų laikai, ir verpėjų, puodžių, statybininkų 
lyderiai ėmė laikyti Oweną žmogumi, kuris galėtų atstovauti 
jų interesams — būti tikru visų jų vedliu. Skirtingai nei Oweno 
luomo žmonės, šie jo mokymą traktavo rimtai, ir kol kilmin- 
gujų komitetai diskutavo apie bendro darbo kaimus, tikro- 
sios darbininkų kooperatinės sąjungos, besiremią jo trakta- 
tais, visoje šalyje kūrėsi kiek kuklesniu mastu — kaip 
'gamintojų ir vartotojų kooperatyvai; buvo, beje, ir keli ne- 
lemti bandymai p. Oweno idėjas įkūnyti paraidžiui ir bandy- 
ti apsieiti be pinigų. 

Gamintojų kooperatyvai žlugo be išimčių visi, o bepinigiai 
mainai baigėsi tokiais pat bepinigiais ir neatitaisomais ban- 
krotais. Bet vienas kooperatyvų elementas prigijo. Dvidešimt 
aštuoni idėjai atsidavę žmonės, pasivadinę Rochdale'o pionie- 
riais, pradėjo vartotojų kooperatyvų sąjūdį. Owenas neteikė 
Jam didelės reikšmės, bet laikui bėgant tas judėjimas išaugo 
toks stiprus, kad iš jo, kaip vieno didžiausių šaltinių, galios 
sėmėsi Didžiosios Britanijos leiboristų partija. Paradoksalu, 
kad liko gyvuoti judėjimas, kuriam Owenas skyrė mažiausia 
dėmesio, tuo tarpu projektai, kuriems atidavė širdį ir jėgas. 
nugrimzdo nebūtin. 

Laiko kooperatyvams Owenas neturėjo dėl rimtos priežas- 
ties: grįžęs iš Amerikos, jis sumanė didžiulę moralinę kampa- 
niją, kurion paniro su jam būdingu veržlumu. Kadaise netur- 
tingas jaunuolis, vėliau — kapitalistas, dar vėliau — socialinis 
reformatorius, dabar jis apie save sutelkė darbininkų klasės 
judėjimo lyderius. Šiam projektui jis suteikė tikrai įspūdingą 
pavadinimą: Gamybinių ir naudingųjų klasių didžioji nacio- 
nalinė moralinė sąjunga. Po kiek laiko pavadinimą sutrumpi- 
no iki Didžioji nacionalinė jungtinė profesijų sąjunga, bet ir 
toks jis buvo pernelyg ilgas, tad netrukus liko: Didžioji nacio- 
nalinė sąjunga (Grand National). Po jos vėliava susivienijo pro- 
fesinių sąjungų vadovai, ir 1833 m. Anglijos darbininkų kla- 
sės judėjimas pradėjo oficialiai veikti. 

Ši visą šalį vienijanti sąjunga buvo šiuolaikinių pramoni- 
nių profsąjungų pirmtakas. Ji turėjo penkis šimtus tūkstan- 
čių narių — tiems laikams tai milžiniškas skaičius — ir ap- 
ėmė kiekvieną svarbesnę darbininkų sąjungą Anglijoje. Tačiau, 
skirtingai nuo šiandieninių profsąjungų, tos sąjungos tikslai 
neapsiribojo darbo dienos trukme, atlyginimais ar net fabrikų 
valdytojų prerogatyvomis. Didžioji nacionalinė sąjunga turėjo 
būti ne tik žmonių gyvenimo sąlygų gerinimo, bet ir rimtų 
socialinių pokyčių įrankis. Todėl greta didesnių atlyginimų ir 
geresnių darbo sąlygų reikalavimų sąjungos programoje buvo 
ir neaiškus mišinys iš Oweno raštų: bendro darbo kaimai, 
pinigų panaikinimas bei daugelis kitų idėjų. 

Owenas suglumino šalį dar kartą — dabar jau paskutinį. 
Tai jau buvo fiasko. Anglija profesinėms sąjungoms buvo pa- 
sirengusi ne daugiau negu Amerika rojui jos žemėse. Vietinės 
darbininkų sąjungos nebegalėjo kontroliuoti savo narių, o spo- 
radiški streikai silpnino nacionalinę organizaciją. Owenas ir 
jo padėjėjai susikivirčijo: pastarieji apkaltino jį ateizmu, o šis 
juos — klasinės neapykantos kurstymu. Įsikišo vyriausybė ir, 
be skrupulų naudodama prievartą, stengėsi sužlugdyti augan- 
tį sąjūdį. Darbdaviai išgirdo privatinei nuosavybei skambant 
laidotuvių varpus Didžiojoje nacionalinėje sąjungoje, todėl ra- 
gino bausti ją pagal įstatymus, išleistus varžyti profesinių są- 
jungų kūrimąsi. Joks besiformuojantis judėjimas neatlaikytų 
tokio antpuolio. Per dvejus metus Sąjungos nebeliko; šešias- 
dešimt ketverių metų Owenas buvo suvaidinęs paskutinį isto- 
rinį vaidmenį. 

Šis didis ir nepailstantis, nors jau senas, kovotojas triūsė 
dar dvidešimt metų, propagavo savo kooperatyvų idėjas, tebe- 
agitavo už kastuvus, kurstė naivų nepasitikėjimą pinigais. 1839 
metais, nepaisant grupės įžymių Žmonių, susibūrusių į Bedie- 
vybei taikiai slopinti sąjungą, protestų, jis gavo audienciją pas 
karalienę Viktoriją. Bet Oweno giesmė jau buvo sugiedota. 
Paskutiniaisiais gyvenimo metais jis pasitraukė į spiritualiz- 

mą, toliau rašė nesibaigiančius traktatus aple vieną ir tą patį, 
o kartu savo nuostabiąją Autobiografiją. Mirė Owenas 1858 
m., būdamas aštuoniasdešimt septynerių ir dar kupinas vil- 
čių bei idėjų. 

Koks romantiškas ir fantastiškas gyvenimas! Žiūrint atgal, 
ko gero, ir traukia labiau jo gyvenimo istorija nei idėjos. Owe- 
nas niekada nebuvo iš tiesų originalus, o juo labiau lankstus 
mąstytojas. “Robertas Owenas yra žmogus, negalintis galvoti 
kitaip, negu buvo dėstoma knygoje, kurią jis perskaitė", — 
šitaip negailestingai jį apibūdino vienas to meto publicistas, 
o Macauley, kuris sprukdavo į šalį jau vien išgirdęs jo balsą, 
pasakė, kad Owenas — "amžinai romi nuobodybė". 

Net ir labiausiai norėdamas nepavadintum jo ekonomistu. 
Bet jis buvo daugiau negu ekonomistas — jis buvo ekonomi- 
kos novatorius, ėmęsis perkurti pirmines charakteristikas, ku- 
riomis ekonomistai buvo įpratę operuoti. Kaip visi utopiniai 
socialistai Owenas troško pertvarkyti pasaulį, bet kol kiti apie 
tai rašė, įtikinamai arba nelabai, jis ėjo visų priešakyje ir iš 
tikrųjų bandė jį keisti. 

Geriau pagalvojus, vieną didelę idėją jis mums vis dėlto 
paliko. Ją nuostabiai perteikia epizodas, papasakotas jo sū- 
naus Roberto Dale'o Oweno autobiografijoje. 

“Mano brangioji Karolina, kai vaikas rėkia vien dėl užgai- 
dos, — tarė jo tėvas (Robertas Owenas), — pasodink jį ant grin- 
dų vidury kambario ir neimk ant rankų, kol nenustos šau- 
kęs." "Bet, brangusis, jis klyks visą valandą." "Ir tegul klykia." 
“Jis pakenks savo mažiems plaučiams, gali net atsirasti spaz- 
mos." “Nemanau. Kaip bebūtų, jam pakenks nepalyginamai 
daugiau, jei išaugs nepaklusnus berniukas. Žmogus yra ap- 
linkybių kūrinys." 

“Žmogus yra aplinkybių kūrinys." O kas kuria aplinkybes, 
jei ne pats žmogus? Pasaulis nėra neišvengiamai geras arba 
blogas, jis yra toks, kokį mes jį padarome. Šitaip mąstydamas 

Owenas paliko mums vilties filosofiją, kuri galingesnė už vi- 
sas nerealias jo idėjas apie kastuvus, plūgus, pinigus ar ben- 
dro darbo kaimus. 


Owenas, be abejonės, yra romantiškiausias iš visų devy- 
nioliktojo amžiaus publicistų, protestavusių prieš ankstyvąjį 
kapitalizmą, bet anaiptol ne savotiškiausias. Pagal charakte- 
rio tvirtumą pirmenybė atitektų grafui Henri de Rouvroy de 
Saint-Simonui, o neginčijamu idėjų ekscentriškumu lygaus sau 
neturi Charles'as Fourier. 

"Saint-Simonas, kaip jau liudija jo ilga ir sudėtinga pavar- 
dė, buvo aristokratas; jo šeima tvirtino kilusi iš Karolio Di- 
džiojo. Gimęs 1760 m. jis buvo auklėjamas taip, kad giliai 
suvoktų savo protėvių kilmingumą ir svarbą išlaikyti vardo 
šlovę; jaunuolį jį kas rytą žadindavo tarnas sušukdamas: 
"Kelkitės, pone grafe, šiandien jums reikia atlikti didelius 
darbus". 

Žinojimas, kad esi istorijos išrinktasis, gali iškrėsti žmo- 
gui keistų pokštų. Saint-Simonui tai suteikė tiesiog ekstrava- 
gantiško atlaidumo sau privilegiją. Dar berniukas jis painiojo 
ištikimybę principams su grynai bukagalvišku užsispyrimu; 
pasakojama, kai pravažiuojantis vežimas pertraukė jo vaikiš- 
ką žaidimą, jis krito skersai kelio ir užsispyrė nesikelti — o 
kas jaunąjį grafą išdrįstų nustumti į griovį? Vėliau lygiai taip 
pat užsispyręs jis atsisakė eiti komunijos, kaip buvo liepęs 
tėvas, bet šis, matyt, labiau įpratęs prie sūnaus užgaidų ir jau 
tikrai nejausdamas jam dėl to jokios pagarbios baimės, pa- 
prasčiausiai uždarė jį į kalėjimą. 

Saint-Simono nuolaidumas sau galėjo nuvesti jį į labiau- 
siai nesivaržančią socialinę grupę valstybėje — į Liudviko XVI 
dvarą. Bet šią jo būdo savybę išpirko meilė nepriimtiniausiai 
karališkiesiems rūmams idėjai — demokratijai. 1778 m. jau- 
nasis grafas išvyko į Ameriką ir pasižymėjo Amerikos revoliu- 
cijos kare. Jis kovėsi penkiuose mūšiuose, buvo apdovanotas 

Cincinato ordinu ir, svarbiausia, tapo aistringu naujųjų lais- 
vės ir lygybės idėjų šalininku. 

„Bet tai dar nebuvo jo didieji darbai. Revoliucijos mūšiai 
pasibaigė jam esant Louisianoje; iš ten jis nukeliavo Meksi- 
kon, kad paragintų vicekaralių kasti kanalą (Panamos kanalo 
dar nebuvo). Tai būtų galėję išgarsinti jo vardą, bet idėja nu- 
ėjo niekais, mat devyni dešimtadaliai čia buvo idėjos ir tik 
vienas dešimtadalis plano, ir jaunasis revoliucionierius didi- 
kas grįžo į Prancūziją. 

Jis kaip tik spėjo į revoliuciją, prasidedančią Prancūzijo- 
je, ir energingai į ją įsitraukė. Grafo gimtojo Falvy miesto, 
netoli Peronne, gyventojai paprašė jo būti meru, bet jis atsisa- 
kė, paaiškindamas, girdi, išrinkti į šį postą senos kilmingos 
šeimos atstovą būtų blogas precedentas, o kada miestiečiai 
vis dėlto jį išrinko, šįkart į Nacionalinį susirinkimą, grafas 
pasiūlė panaikinti titulus ir pirmiausia tai padarė su savuoju, 
tapdamas tiesiog piliečiu Bonhomme*. Jo demokratiniai po- 
linkiai nebuvo poza, Saint-Simonas iš tikrųjų labai atjautė 
visus žmones. Kartą, dar prieš revoliuciją, jis prašmatnia ka- 
rieta skubėjo į Versalį ir prasilenkė su valstiečio važiu, įklim- 
pusiu kelyje. Saint-Simonas išlipo iš karietos, plasnodamas 
savo elegantiškais rūbais, padėjo valstiečiui išsikapstyti iš pur- 
vo ir taip susidomėjo jo šneka, kad savąją karietą paleido ir 
su naujuoju bičiuliu nukeliavo į Orleaną. 

„Revoliucija pasielgė su juo labai keistai. Viena vertus, jis 
sumaniai perpardavinėjo bažnyčios žemes ir iš to susikrovė 
nedidelį turtą; kita vertus, kūrė didžiulį švietimo projektą ir, 
kadangi dėl to tekdavo bendrauti su užsieniečiais, — pateko 
nemalonėn, kol galiausiai buvo pasodintas į areštinę. Iš tenai 
pabėgo, bet netrukus kaip tikras romantiškas kilmingasis vėl 
pasidavė, mat sužinojo, kad jo viešbučio šeimininkas netei- 
singai apkaltintas, girdi, padėjęs jam pabėgti. 


*  Bonhomme (pranc.) — žmogus. 

Šįkart Saint-Simoną uždarė į kalėjimą. Ir tenai, vienutėje, 
staiga jį aplankė idėja, kurios, pasirodo, laukė visą gyvenimą. 
Kaip dažnai esti, idėja gimė sapne; Saint-Simonas taip aprašo 
šį epizodą: 

“Pačiu žiauriausiu revoliucijos laikotarpiu, kai aš kalėjau 
Liuksemburgo pilyje, naktį mane aplankė Karolis Didysis* ir 
tarė: 'Nuo pat pasaulio sutvėrimo jokia šeima neturėjo garbės 
padovanoti žmonijai didvyrį ir kartu aukščiausio lygio filoso- 
fą. Ši garbė buvo palikta mano namams. Sūnau, tavo sėkmė 
filosofijoje prilygs manajai šlovei mūšiuose ir valstybės gyve- 
nime'". 

Saint-Simonui nieko daugiau nereikėjo. Jį paleido iš ka- 
lėjimo, ir dabar jis visus pinigus, kuriuos turėjo sukaupęs, 
skyrė malšinti pašėlusiam žinių troškuliui. Šis žmogus iš 
tiesų užsimojo sužinoti viską, ką tik buvo galima sužino- 
ti, — mokslininkai, ekonomistai, filosofai, politikai, visi Pran- 
cūzijos šviesuoliai buvo kviečiami į jo namus, jų tyrimai 
apmokami, o jie patys nuolatos klausinėjami, ar gali Saint- 
Simonas aprėpti visą pasaulio intelektualiąją sferą. Jo pasi- 
ryžimas buvo groteskiškas. Kartą nusprendęs, kad jo socia- 
linėms studijoms vis dar nepakanka žinių iš pirmųjų lūpų 
apie šeimos gyvenimą, — vedė, sudarydamas trejų metų su- 
tartį. Pakako vienerių: žmona per daug kalbėjo, svečiai per 
daug valgė, ir Saint-Simonas nusprendė, kad vedybos kaip 
edukacinė institucija turi trūkumų. Vietoj to jis siekė po- 
nios de Staėl, įstabiausios moters Europoje, rankos; ji vie- 
nintelė moteris, nusprendė Saint-Simonas, galinti suprasti 
jo planus. Jie susitiko, bet pasimatymas išėjo blankokas; ji 
pastebėjo, kad jis yra kupinas esprit**, bet vargu ar didžiau- 
sias filosofas pasaulyje. Šitaip susiklosčius aplinkybėms, iš- 
blėso ir jo entuziazmas. 


* Karolis Didysis (742—814) — frankų karalius (768—814). šventosios 
Romos imperijos imperatorius (800—814). 
** Esprit (pranc.) — protas, dvasia, sąmonė, nuotaika. 

Enciklopedinio išsilavinimo siekimas, kad ir tikrai vilio- 
jantis, finansiniu požiūriu pasirodė esąs pražūtingas. Jo iš- 
laidos buvo gausios iki beprotybės, nelauktai labai daug pini- 
gų prisireikė vedyboms. Todėl netrukus Saint-Simonui teko 
apsiriboti visai kukliomis išlaidomis, o dar po kurio laiko jis 
tiesiog ėmė skursti. Jis buvo priverstas susirasti raštininko 
darbą ir galiausiai tapo priklausomas nuo savo seno tarno, 
duodančio maistą ir būstą, malonės. Ir visą laiką jis rašė, 
kaip pašėlęs liejosi nesibaigiantis traktatų, pastabų, pamoky- 
mų ir visuomenės tyrimų srautas. Jis siųsdavo savo rašinius 
įžymiausiems to meto mecenatams, patetiškai kreipdamasis: 


PoNE: 

Būkite mano išgelbėtojas, aš mirštu iš bado... Jau 15 die- 
nų gyvas vien duona ir vandeniu... pardaviau viską, išsky- 
rus drabužius, kad galėčiau sumokėti už mano darbų pa- 
dauginimą. Žinojimo aistra ir visuomenės gerovės siekis, 
troškimas rasti taikius būdus užbaigti tą baisiąją krizę, 
kuri apėmė visos Europos visuomenę, įstūmė mane į šią 
vargingą būklę... 


Niekas neužsisakė Saint-Simono darbų. Nors šeima 1823 m. 
jam paskyrė nedidelę pensiją, iš nevilties jis bandė nusišauti. 
Bet nieko negalėdavo padaryti taip, kaip norėdavo. Ir dabar 
tik neteko akies. Ligotas, nuskurdęs, pasišventęs ir išdidus 
Saint-Simonas gyveno dar dvejus metus. Prieš pat mirtį jis 
pasikvietė kelis išlikusius savo mokinius ir pasakė: "Atminki- 
te, kad dideliems darbams reikia aistros!" 


Ką gi jis nuveikė, kad pateisintų tokią teatrališką mirtį? 

Keistas dalykas: sukūrė pramoninę religiją. Ir padarė tai 
ne savo knygomis, kurių, niekieno neskaitomų, buvo ganėti- 
nai daug, ne savo paskaitomis, netgi ne "didelių darbų" dary- 
mu. Kažkokiu būdu pats inspiravo sektą, surinko nedidelę 

pasekėjų grupę ir pateikė visuomenei įvaizdį, kokia ji galėtų 
būti. 

Tai buvo keista, pusiau mistinė neorganizuota religija, ir 
dėl to stebėtis netenka, kadangi ji buvo suręsta ant nebaigto ir 
svyruojančio įvairių idėjų karkaso. Nebuvo netgi manyta, kad 
ji taps religija — nors tuoj po Saint-Simono mirties jau fakti- 
škai egzistavo sen-simoniečių bažnyčia su šešiomis jai pri- 
klausančiomis šventyklomis Prancūzijoje ir filialais Vokietijo- 
je bei Anglijoje. Galbūt geriau ją lyginti su brolijos ordinu; jo 
mokiniai dėvėjo mėlynus apsiaustus ir tarpusavyje skirstėsi į 
"tėvus" ir "sūnus". Ir kaip gražus idėjos, vardan kurios kovojo 
pats įkūrėjas, simbolis, buvo dėvima speciali liemenė, kurios 
jie negalėdavo nei užsivilkti, nei nusivilkti be kits kito pagal- 
bos, o tai dar labiau pabrėždavo kiekvieno žmogaus priklau- 
somybę nuo jo brolių. Bet gana greitai toji bažnyčia išsigimė į 
eilinį kultą, nes vėlesnieji sen-simoniečiai sukūrė savą mora- 
lės kodeksą, kuris kai kuriais atvejais mažai kuo tesiskirdavo 
nuo rafinuotai užšifruoto amoralumo. 

Evangelija, kuriai meldėsi Saint-Simonas, šiandien vargu 
ar ką nustebintų. Ji skelbė, kad "žmogus privalo dirbti", jei 
nori ragauti visuomenės išaugintus vaisius. Tačiau palyginus 
su išvadomis, kurios buvo daromos iš šios prielaidos, Rober- 
to Oweno lygiagretainių ("paralelogramų") visuomenė buvo tie- 
siog neregėto aiškumo. 

“Tarkime, — rašė Saint-Simonas, — kad Prancūzija staiga 
netenka penkiasdešimties savo žymiausių fizikų, penkiasde- 
šimties žymiausių chemikų, penkiasdešimties žymiausių fi- 
ziologų... matematikų... mechanikų" ir taip toliau, kol nepri- 
skaičiuojama trys tūkstančiai mokslininkų, menininkų ir 
auksakalių meistrų (niekas nėra pagyręs Saint-Simono už sti- 
liaus ekonomiškumą). Koks bus rezultatas? Ištiks katastrofa, 
kuri sunaikins pačią Prancūzijos sielą. 

O dabar tarkime, tęsia Saint-Simonas, užuot netekusi to 
palyginti nedidelio skaičiaus asmenybių, Prancūzija vienu ypu 

praranda visą viršutinįjį socialinį sluoksnį: poną karaliaus 
brolį,.hercogą de Barry, keletą hercogienių, aukštus valdžios 
pareigūnus, ministrus, teisėjus ir dešimt tūkstančių turtin- 
giausių žemės savininkų — iš viso trisdešimt tūkstančių žmo- 
nių. Kokios bus pasekmės? Labai apgailėtinos, sako Saint- 
Simonas, kadangi visi jie geri žmonės, tačiau pats nuostolis 
bus grynai emocinis; valstybė vargu ar nors kiek nukentės. 
Bet kurie kiti žmonės galės atlikti tų mielų padykėlių funk- 
cijas. 

Pasakojimo moralas aiškus. Visų profesijų ir socialinių 
sluoksnių darbo žmonės — les industriels — iš visuomenės nu- 
sipelnė didžiausio atlyginimo, o dykaduoniai užsitarnavo ma- 
žiausio. O kaip yra pas mus? Keisčiausiai iškreipiant teisin- 
gumą, yra visai priešingai: tie, kurie dirba mažiausiai, gauna 
daugiausia. 

Saint-Simonas siūlo pastatyti piramidę teisingai. Visuome- 
nė iš tiesų yra organizuota kaip milžiniškas fabrikas, todėl tą 
fabriko principą reikia realizuoti iki galo. Vyriausybei turi rū- 
pėti ekonomika, o ne politika, ji turi tvarkyti reikalus, o ne 
valdyti žmones. Atlyginimas turi būti proporcingai paskirsto- 
mas pagal žmogaus visuomeninį indėlį, didžioji dalis turi ati- 
tekti aktyviesiems fabriko nariams, o ne tingiems stebėtojams. 
Tai, ką skelbia Saint-Simonas, nėra revoliucija ir net ne so- 
cializmas, kaip mes šiandien jį suprantame. Tai šlovinimo 
giesmė industriniam procesui ir protestas prieš tai, kad triū- 
siančioje visuomenėje tokia didžiulė turto dalis tenka dyka- 
duoniams. 

Bet nėra nė žodžio apie tai, ką reikėtų daryti; vėlesnieji 
sen-simoniečiai žingtelėjo žingsnį toliau už savo idėjinį tėvą ir 
ragino panaikinti privatinę nuosavybę, bet net ir tai nepadėjo 
jiems aiškiai išdėstyti visuomenės pertvarkymo programos. 
Visas jų mokymas buvo darbo religija, bet jai labai stigo tin- 
kamo katekizmo; tas mokymas atskleidė didelį neteisingumą, 

skirstant visuomenės turtą, bet labai menkai tenurodė, ką dary- 
ti tiems, kurie norėjo sutvarkyti reikalus, kaip derėtų. 


Gal kaip tik toks programos stygius ir padėjo išgarsėti žmo- 
gui, kuris buvo visiška Saint-Simono priešingybė. Eksdidiką 
inspiravo jo aistra didžiajai idėjai, o Charles'io Fourier veiklą 
įkvėpė aistra smulkmenoms. Kaip ir Saint-Simonas Fourier 
tikėjo, kad tvarkos pasaulyje beviltiškai maža, užtat jo siūlo- 
mas receptas buvo konkretizuotas iki smulkmenų. 

Saint-Simonas buvo nuotykių ieškotojas gyvenime, Fou- 
rier — vaizduotėje. Jo biografija gana blanki: gimė 1772 m., 
Besancono prekybininko sūnus, gyvenimą praleido kaip nevy- 
kęs keliaujantis pirklys. Tam tikra prasme jis nieko ir nenu- 
veikė, nebuvo netgi vedęs. Turėjo dvi aistras: gėlėms ir ka- 
tėms. Tik gyvenimo pabaigoje viešai skundėsi, jog visus 
paskutiniuosius metus sąžiningai sėdėdavęs nurodytomis va- 
landomis savo kambarėlyje, laukdamas pasirodant kokio stam- 
baus kapitalisto, kuris pasisiūlytų finansuoti jo sukurtus pa- 
saulio pertvarkymo projektus. Mažasis prekeivis taip ir rašė: 
"Aš vienintelis pertraukiau dvidešimt amžių trunkančią politi- 
nę silpnaprotystę: tik mane vieną minės dabartinė ir būsimo- 
sios kartos, kai ieškos savo begalinės laimės ištakų". Slegia- 
mas tokios didelės atsakomybės jis tikrai negalėjo nesėdėti 
nustatytomis valandomis savo vietoje, jei pasirodytų išganyto- 
jas kapitalistas su palyda, gabenančia maišus pinigų. Bet joks 
kapitalistas nepasirodė. 

Fouricr, kalbant mandagiai, buvo ekscentrikas, kalbant dar 
tiksliau, ko gero, kvaištelėjęs. Jo pasaulis buvo išgalvotas: jis 
tikėjo, kad Žemei skirta gyvuoti 80 tūkstančių metų — ketu- 
riasdešimt tūkstančių metų stiprėjančios vibracijos ir tiek 
pat — silpnėjančios. Tarp tų dviejų fazių (ne aritmetine pras- 
me!) yra aštuonių tūkstančių metų Laimės apogėjaus laikotar- 
pis (Apogėe du Bonheur). Mes gyvename penktoje iš aštuonių 
pažangos stadijų, jau perkopę Sumaišties, Laukiniškumo, Pa- 

triarchalizmo ir Barbarystės stadijas. Priekyje dar laukia Ga- 
rantacijos stadija (neprastas įžvalgumas) ir tada jau ryškus 
kilimas į Darną. Bet pasiekus aukščiausią palaimą, sūpuok- 
lės pakeis kryptį, ir toliau mes keliausime atgal visomis pako- 
pomis iki pat pradžios. 

Kuo toliau žengsime keliu į Darną, tuo daugiau pastebėsi- 
me neregėtų pakitimų: Šiaurės polių apjuos Šiaurės karūna, 
paskleisdama švelnią rasą, jūra taps limonadu, senąjį vienišą 
Mėnulį pakeis šeši nauji, atsiras naujos gyvūnų rūšys, labiau 
atitinkančios Darnos stadiją: antiliūtas, paklusnus ir itin pa- 
slaugus žvėris, antibanginis, kuris galės būti įkinkomas į lai- 
vus, antilokys, antivabzdžiai, antižiurkės. Žmogaus gyvenimas 
truks šimtą keturiasdešimt ketverius metus, iš kurių šimtas 
dvidešimt teks nevaržomam mėgavimuisi lytine meile. 

Visa tai, pridėjus dar kitų planetų gyventojų aprašymus 
pirmuoju asmeniu, Fourier rašiniams suteikia pamišimo po- 
žymių. Gal jis toks ir buvo. Bet nukreipęs savo kosminį regė- 
jimą į Žemę, jis mato joje chaosą ir vargą, kartu — būdus, 
kaip pertvarkyti visuomenę. 

Jo siūlomi sprendimai yra labai detalūs. Visuomenė turės 
būti organizuota į falangas — prancūziškai phalanstėres, — 
kurios tvarkytųsi maždaug kaip koks “Grand Hotel" viešbutis 
ir nedaug kuo skirtųsi nuo Oweno bendro darbo kaimų. Tas 
viešbutis aprašytas labai kruopščiai: yra centrinis pastatas 
(apgalvoti visi jo kambariai ir jų išmatavimai), o aplink plyti 
laukai ir pramoniniai statiniai. Jūs galėsite pasirinkti gyveni- 
mą viešbutyje pagal savo finansines išgales; bus pirma, antra 
ir trečia klasės, su tiek privatumo, kiek pageidausite (galima 
ir valgyti savo kambariuose), ir bent tiek buvimo draugijoje, 
kad jus pasiektų kultūrinės įtakos. Veiklos efektyvumą užtik- 
rins jos centralizavimas; senas viengungis Fourier piešia tokį 
smagų centralizuotos virtuvės paveikslą, kad seilės skiriasi. 

Visi, žinoma, privalės kasdien keletą valandų dirbti. Bet 
niekas ir taip nevengs darbo, nes kiekvienas galės dirbti tai, 

ką labiausiai mėgsta. Taip bus išspręsta ir purvino darbo pro- 
blema, klausiant, kam "šis darbas patinka. Vaikams, žinoma. 
Taigi susidarys Mažosios gaujos, kurios linksmai trauks į sker- 
dyklas arba eis taisyti kelių, žodžiu, mėgausis gyvenimu. O ta 
vaikų mažuma, kuri vengs purvinų darbų, susitelks į Mažuo- 
sius būrius, kurie prižiūrės gėles ir taisys savo tėvų tarties 
klaidas. Darbuotojai draugiškai lenktyniaus, kas, pavyzdžiui, 
geriau išaugins kriaušes arba špinatus, o galiausiai (kada fa- 
langų principas įsigalės visame pasaulyje ir jame atsiras 
2985 984 privalančios susikurti phalanstėres) kils ir didelės 
batalijos tarp omleto meistrų ir šampano specialistų. 

Visa sistema bus nepaprastai pelninga, jos rentabilumas 
sieks 30 procentų. Bet tai bus visos bendruomenės pelnas: 
penkios dvyliktosios jo dalys atiteks darbui, keturios dvylik- 
tosios — kapitalui ir trys dvyliktosios — "talentui"; šitaip kiek- 
vienas bus raginamas tapti turto bendrasavininkiu, lygiai kaip 
ir bendro darbo dalyviu. 

Nors Fourier idėja atrodė keista ir fantastiška, ją pasigavo 
net tokioje praktiškumo ir sveiko proto tvirtovėje kaip Jung- 
tinės Amerikos Valstijos. Vienu metu čia buvo virš keturias- 
dešimties falangų, o pridėję dar Oweno bendruomenes ir įvai- 
rių tipų religinius judėjimus, gautume mažiausiai šimtą 
septyniasdešimt aštuonias veikiančias utopistines grupes, ku- 
rių kiekvienoje — nuo penkiolikos iki devynių šimtų narių. 

Jų įvairovė buvo neaprėpiama: vienos religingos, kitos ap- 
siėjo visai be Dievo; vienos griežtos, kitos palaidos; vienos 
kapitalistinės, kitos anarchistinės. Buvo Trumbullo falanga 
Ohio valstijoje ir Moderniųjų laikų — Long Island'e; buvo Onei- 
da, Brook Farm, New Ikaria ir dar viena ryškesnė Šiaurės 
Amerikos falanga New Jersey valstijoje, gyvavusi nuo 1843 iki 
1855 metų, o po to, jau pusiau viešbutis, pusiau bendruome- 
nė, vegetavusi dar iki dvidešimtojo amžiaus ketvirtojo dešimt- 
mečio. Iš žymių žmonių, gimusių tenai, paminėtinas kritikas 
Alexanderis Woolcottas. 

Nė viena iš tų sufantazuotų bendruomenių neįleido giliai 
šaknų. Svajonių pasauliai, susidurdami su realybe, patiria rūs- 
čius išbandymus, o iš visų utopinių visuomenės pertvarkymo 
projektų nė vienas nebuvo taip nutolęs nuo praktiškojo gyve- 
nimo kaip phalanstėre idėja. Ir vis dėlto nė viena idėja nevi- 
liojo taip kaip ši. Kas gi nenorėtų gyventi falangoje, jei tik 
būtų galima? Fourier negailestingai tiksliai pavaizdavo var- 
gingą, nelaimingą savo meto gyvenimą, tačiau jo receptuose 
buvo pernelyg daug dangiškų elementų mirtinoms ligoms gy- 
dyti. so 

a 

Ar utopistai atrodo juokingi? Tiesa, kad visi ję buvo svajo- 
tojai, bet, Kaip-yra pasakęs Anatole'is France'as, jei nebūtų 
svajotojų, žmonija tebegyventų urvuose. Tarp jų tikrai nebuvo 
nė vieno, kuris neturėtų pamišimo požymių: net Saint-Simo- 
nas rimtai samprotavo, kad vieną gražią dieną bebrai, kaip 
protingiausi gyvūnai, galėtų užimti žmonių vietą. Bet dėmesio 
utopistai nusipelnė ne dėl ekscentriškumo ar turtingų bei pa- 
trauklių savo fantazijų. Mūsų dėmesio jie nusipelnė drąsa, o 
norėdami įvertinti jų drąsą, turime perprasti ir suvokti to me- 
to intelektualinę atmosferą. 

Jie gyveno pasaulyje, kuris buvo ne tik šiurkštus ir negai- 
lestingas, bet dar ir tobulino savąjį žiaurumą, prisidengda- 
mas ekonomikos dėsniais. Prancūzų finansininkas ir valsty- 
bės veikėjas Neckeris devynioliktojo šimtmečio pradžioje rašė: 
“Jei tik būtų įmanoma atrasti maistą, ne tokį malonų kaip 
duona, bet dvigubai maistingesnį, žmones priverstų valgyti tik 
kartą per dvi dienas". Žodžiai skambėjo atšiauriai, bet juose 
būta logikos. Žiaurus buvo pasaulis, o ne žmonės. Tą pasaulį 
tvarkė ekonomikos dėsniai, o su jais niekas nei galėjo, nei 
drįso juokauti; jie tiesiog veikė, ir piktintis dėl neteisybės, 
kokia ji bepasirodytų, veikiant tiems dėsniams, buvo taip pat 
kvaila, kaip ir apraudoti jūros potvynius bei atoslūgius. 


UTOPINIŲ SOCIALISTŲ VIZIJOS 139 


Dėsnių buvo nedaug, bet jie nepermaldaujami. Mes jau ma- 
tėme, kaip Smithas, Malthusas ir Ricardo ištyrė ekonominio 
paskirstymo dėsningumus. Jų atskleisti dėsniai, atrodė, ne 
tik paaiškina, kaip žmonių darbo rezultatai visuomenėje linkę 
pasiskirstyti, bet ir kaip jie turi būti paskirstomi. Dėsniai ro- 
dė, kad konkurencija pelnus suvienodina ir apriboja, kad at- 
lyginimai visada susiję su gyventojų skaičiumi, o žemės savi- 
ninkų surenkama renta, visuomenei plėtojantis, auga. Čia ir 
buvo visa esmė. Rezultatas galėjo nepatikti, bet buvo neabejo- 
tinai aišku, kad tas rezultatas yra natūrali visuomenės raidos 
išdava: čia nėra asmeninės piktos valios ar manipuliacijų. Eko- 
nomikos dėsniai veikia kaip traukos dėsniai, ir nesutikti su 
jais atrodė taip pat absurdiška, kaip ir abejoti traukos dės- 
niais. Užtat vienas iš elementarių ekonomikos principų ir tei- 
gia: "Prieš šimtą metų tik mokslo žmonės galėjo juos (ekono- 
mikos dėsnius) suvokti. Šiandien jie žinomi kiekvienam 
pradinukui, ir vienintelė tikra problema, kad jie yra pernelyg 
paprasti". 

Todėl nėra ko stebėtis, kad utopistai buvo tokie radikalūs. 
Dėsniai iš tiesų rodėsi nepažeidžiami, o vis dėlto visuomenės 
būklė, susiklosčius! jiems veikiant, buvo nepakenčiama. Tad 
utopistai sukaupė drąsą ir paskelbė, jog būtina keisti visą 
sistemą. Jeigu jtai kapitalizmas, sakė jie, rodydami į Robertą 
Blincoe, prirakintą prie staklių, — tai reikia kažko kito: ben- 
dro darbo kaimų, moralinių kodekšų arba kurortiškai malo- 
nios phalanstėre atmosferos. Utopistai — o jų buvo gerokai 
daugiau nei paminėtieji šiame skyriuje — ketino reformuoti 
širdį, o ne galvą. 

"Tai viena priežastis, dėl ko mes juos vadiname utopiniais 
socialistais. “Utopija" čia reiškė ne vien idealistinius tikslus; 


jlbuvoir būdas pasirinkti priemones: Skirtingai nuo komuni- 
stų, šie reformatoriai vylėsi įtikinti aukštesniųjų klasių atsto- 
vus, kad socialinė pertvarka galiausiai būsianti naudinga ir 
jiems. Komunistai kreipėsi į mases ir ragino prireikus prie- 


varta artėti prie tikslo, o socialistai, ieškodami savo projektų 

šalininkų, kreipėsi į jiems artimiausius sluoksnius — į inteli- 
gentiją, petit bourgeois, laisvamanius viduriniųjų sluoksnių 
piliečius bei intelektualiai išsilaisvinusius aristokratus. Net 
Owenas vylėsi, kad jo bendraluomiai dirbtuvių savininkai su- 
pras, kas teisus. 

Bet, antra, nepamirškime, kad jie buvo utopiniai socialis- 
tai. O tai reiškia — ekonomikos reformatoriai. Utopijų kūrėjai 
egzistavo jau nuo Platono laikų, bet tik nuo Prancūzų revoliu- 
cijos jie ėmė reaguoti ne vien | politinę, bet ir į ekonominę 
neteisybę. O kadangi tą "siaubo kambarį", prieš kurį utopistai 
sukilo, sukūrė ankstyvasis kapitalizmas, tai nieko nuostabaus, 
kad jie nusigręžė nuo privatinės nuosavybės bei grumtynių už 
asmeninį turtą. Retas iš jų galvojo apie reformas sistemos vi- 
duje, prisiminkime, kad tai buvo pirmųjų, dar labai nedrąsių 
fabrikų įstatymų epocha ir kad tęs nenoriai įvykdytos refor- 
mos, kainavusios tiek kančių, buvo itin gerbiamos kaip pir- 
moji spraga tvirtovėje. Utopistai troško daugiau negu refor- 
mos — jie svajojo apie naują visuomenę, kurioje artimo meilės 
principas taptų stipresnis už asmeninės naudos siekimą per 
kitų galvas. Žmonijos pažangos svertus jie tikėjosi surasti te- 
nai, kur turtas naudojamas bendruomeniškai, kur sklinda ben- 
dros nuosavybės šiluma.  - i 

Jie buvo labai gerų ketinimų žmonės. Ir vis dėlto, nepai- 
sant visų gražių norų bei nuoširdžių teorijų, utopistai stokojo 
respektabilumo; jiems trūko 'asmenybės, kurios širdis įbūtų 
su jais, bet galva daug tvirčiau laikytųsi ant pečių. Ir jie šura- 
do tokį žmogų, patyrusį neįsivaizduojamą metamorfozę, — iš 
visuotinai pripažinto iškiliausio to šimtmečio ekonomisto ta- 
pusį įsitikinusiu socialistu, tai — Johnas Stuartas Millis. 


Kiekvienas iš aprašytųjų šiame skyriuje žmonių yra ypatin- 
ga asmenybė, bet J. S. Millis, ko gero, įstabiausias iš jų. Jo 
tėvas buvo Jamesas Millis, istorikas, filosofas, publicistas, 
artimas Ricardo ir Jeremy'o Benthamo draugas, vienas iš žy- 

miausių devynioliktojo šimtmečio pradžios intelektualų. 
Jamesas Millis turėjo tvirtą nuomonę beveik apie viską, o ypač 
apie auklėjimą. Jo sūnus Johnas Stuartas Millis buvo nepa- 
prastas šito paliudijimas. 

Johnas Stuartas Millis gimė 1806 metais. 1809 (ne 1819) 
metais jis pradėjo mokytis graikų kalbos. Septynerių metų 
buvo perskaitęs daugumą Platono dialogų. Dar po metų, jau 
išstudijavęs Herodotą, Ksenofontą, Diogeną, Laercijų ir dalį 
Lukiano, ėmėsi lotynų kalbos. Tarp aštuonerių ir dvylikos įvei- 
kė visą Vergilijų, Horacijų, Livijų, Salustijų, Ovidijų, Terenci- 
jų, Lukrecijų, Aristotelį, Sofoklį ir Aristofaną; išmoko geomet- 
riją, algebrą ir diferencinį skaičiavimą; parašė Romos istoriją, 
visuotinės ankstyvųjų amžių istorijos santrauką, Olandijos is- 
toriją ir keletą eilėraščių. "Aš iš viso niekada nerašiau graikų 
kalba, net ir proza, ir tik truputį lotyniškai, — rašė jis savo 
garsiojoje Autobiografijoje. — Ne dėl to, kad mano tėvas netei- 
kė reikšmės tokioms pratyboms..., bet todėl, kad tikrai netu- 
rėjau tam laiko." 

Sulaukęs brandaus dvylikos metų amžiaus Millis ėmėsi 10- 
gikos ir Hobbeso veikalų. Trylikos padarė visų esamų politi- 
nės ekonomijos Žinių apžvalgą. 

Tai buvo keistas ir mūsų įprastiems standartams siaubin- 
gas auklėjimas. Jokių atostogų, idant šios "nepakenktų įpro- 
čiui dirbti ir neišugdytų pomėgio dykinėti", jokių bendraam- 
žių draugų ir net galimybės suvokti, jog jo auklėjimas ir 
ugdymas taip smarkiai skiriasi nuo įprastinio. Stebuklas ne 
tai, kad vėliau Millis sukūrė įžymius veikalus, bet kad pajėgė 
išlikti nesužlugdytas kaip asmenybė. Vis dėlto, būdamas dvi- 
dešimties, patyrė tam tikrą nervinį išsekimą; nuobodus ir ra- 
finuotas intelektualaus darbo ir įtampos pasaulis, kuriame jis 
išaugo, staiga tapo sterilus ir nebepatenkinantis, ir kai kiti jo 
amžiaus jaunuoliai tik pradėdavo suvokti, kad grožį galima 
rasti intelektualiojoje veikloje, vargšas Millis dar turėjo grožį 
rasti grožyje. Jis iškentėjo nykios melancholijos laikotarpį, 

po to skaitė Goethe, Wordsworthą, Saint-Simoną — autorius, 
kurie apie širdį kalbėjo taip rimtai, kaip jo tėvas apie protą. Ir 
tada jis susitiko su Harrieta Taylor. 

Nelaimei, egzistavo ir ponas Tayloras. Harrieta Taylor ir 
Millis nepaisė jo; jiedu pamilo vienas kitą ir ištisus dvidešimt 
metų susirašinėjo, kartu keliavo ir net gyveno kartu — visą tą 
laiką (jei tikėtume jų laiškais) išlikdami nekalti. O po to 
p. Tayloras mirė, taigi kliūties nebeliko, ir jiedu pagaliau su- 
situokė. 

Tai buvo nuostabiausia pora. Harrieta Taylor (o vėliau jos 
duktė Helena) tarsi vainikavo taip vėlai prasidėjusį Millio pa- 
budimą; abi moterys jam atvėrė akis į moterų teises ir, dar 
svarbiau, į žmonių teises. Jau po Harrietos mirties, apmąsty- 
damas savo gyvenimą, Millis apžvelgė jųdviejų persiliejantį po- 
veikį jam ir rašė: “Kas dabar ar kada nors vėliau galvotų apie 
mane ir mano darbus, niekada neturėtų pamiršti, kad visa tai 
ne vieno, bet trijų intelektų ir sąžinės vaisius". 

Kaip jau minėjome, Millis išstudijavo visą iki tol buvusią 
politinės ekonomijos literatūrą dar trylikos metų. Dar po tris- 
dešimties parašė garsųjį savo veikalą, du didžiulius, meistri- 
škus Politinės ekonomijos principų (Principles of Political Eco- 
nomų) tomus. Tarsi būtent šiam tikslui ir būtų kaupęs žinias 
ištisus trisdešimt metų. 

Millio knyga yra visa aprėpianti tos mokslo srities apžval- 
ga: ji nagrinėja rentą ir darbo užmokestį, kainas ir mokes- 
čius, joje apžvelgiamos ir tos tyrimų kryptys, kurias kažkada 
nužymėjo Smithas, Malthusas ir Ricardo. Bet veikalas toli gražu 
ne vien atšviežina senąsias, jau iki dogmų surambėjusias dokt- 
rinas. Jis atskleidžia naują tiesą, kuri, Millio įsitikinimu, yra 
tiesiog fundamentaliai svarbi. Kaip ir daugelis didžiųjų įžval- 
gų, atradimas labai paprastas. Jo esmė ta, kad tikroji ekono- 
mikos dėsnių sfera yra ne paskirstymas, o gamyba. 

Tai, ką teigė Millis, buvo labai aišku: ekonominiai gamy- 
bos dėsniai turi ryšį su gamta. Nėra nieko subjektyvaus, kada 

sprendžiama, kurioje šakoje darbas yra našesnis, ir nieko sa- 
vavališko ar pasirinktino nustatant tokį reiškinį, kaip mažė- 
jantis žemės produktyvumas. Gamtos išteklių stoka, jos ne- 
permaldaujamumas — realiai egzistuojantys dalykai, ir ūkio 
veikimo taisyklės, aiškinančios mums, kaip pagerinti savo dar- 
bo rezultatus, yra tokios pat nepriklausiančios nuo žmogaus 
ir besąlygiškos, kaip ir dujų plėtimosi arba cheminių elemen- 
tų sąveikos dėsniai. 

Bet — ir tai, ko gero, didžiausias bet ekonomikos teorijo- 
je — ekonomikos dėsniai nieko nekalba apie paskirstymą. Mes, 
kaip tik sugebėdami geriausiai pagaminę tam tikrą turtą, gali- 
me elgtis su juo kaip tinkami. "Kai daiktai jau sukurti, — sa- 
ko Millis, — žmonės, individualiai ar kolektyviai, gali daryti 
su jais ką nori. Gali atiduoti juos naudoti kam tik sumanys ir 
kokiam nori laikui... Net jei daiktą pagamino vienas žmogus, 
niekieno nepadedamas, jis vis tiek negalės jo be visuomenės 
leidimo laikytis sau. Ne tik visuomenė, bet ir kiti žmonės gali 
ir galiausiai paims iš jo tą daiktą, jeigu visuomenė... neaprū- 
pins darbu ir nemokės atlyginimų žmonėms, kad šie leistų 
pagaminusiajam turėtis savo daiktą. Vadinasi, turto paskir- 
stymą lemia visuomenės įstatymai ir papročiai. Taisyklės, pa- 
gal kurias skirstoma, priklauso nuo to, kokios yra viešpatau- 
jančiosios bendruomenės dalics nuostatos ir pažiūros, ir 
skirtingu metu bei skirtingose šalyse jos esti labai įvairios, o 
tuo labiau bus nevienodos, jei žmonės sąmoningai jas rink- 
sis..." 

Tai buvo galingas smūgis Ricardo pasekėjams, kurių mo- 
kytojas iš savo objektyvistinių apibendrinimų nunėrė visuo- 
menei tikrus tramdomuosius marškinius. Tai, ką pasakė Mil- 
lis, kai jau kartą tapo pasakyta, — buvo aiškiau aiškaus. Niekai, 
jei visuomenėje išryškėjo "natūralūs" atlyginimų mažėjimo, pel- 
nų išsilyginimo, rentos didėjimo ar kitokie procesai. Jei vi- 
suomenei nepatinka "natūralūs" tų procesų rezultatai, telieka 
juos pakeisti. Visuomenė gali apmokestinti ir teikti subsidi- 

jas, ji gali nusavinti ir išdalinti. Ji gali visą turtą atiduoti ka- 
raliui arba iš savo ūkio padaryti vieną milžinišką labdaros 
kiemą: gali reikiamą dėmesį skirti ekonominėms paskatoms 
ir gali —rizikuodama pati — to nedaryti. Kaip ji besielgtų, “tai- 
syklingo" paskirstymo nebus — bent jau pagal ekonomikos 
mokslo kriterijus. Todėl nėra jokio pagrindo visuomenės dar- 
bo vaisių paskirstymą teisinti "dėsniais": skirsto patys žmo- 
nės taip, kaip jiems atrodo tikslinga. 


Vis dėlto Millio atradimas nebuvo toks fundamentalus, kaip 
jis pats manė. Konservatyvieji ekonomistai tuoj atkreipė dė- 
mesį, kad žmonės, kišdamiesi į paskirstymo procesą, neiš- 
vengiamai kišis ir į gamybos procesą: pavyzdžiui, 100 procen- 
tų pelno mokestis neabejotinai darys didžiulį poveikį 
gaminamos produkcijos kiekiui, lygiai kaip ir tą mokestį su- 
renkančiajam. Marxas, žvelgdamas kitu aspektu, pažymėjo, 
kad neįmanoma taip griežtai atskirti paskirstymo nuo gamy- 
bos, kaip tai padarė Millis, nes įvairios visuomenės kuria sa- 
vo mokėjimų struktūras kaip integruotas jų gamybos būdo 
dalis: antai feodalinė visuomenė apskritai neturi "darbo už- 
mokesčio", lygiai kaip kapitalistinėje visuomenėje nėra feoda- 
linių duoklių. 

Šitaip ir iš kairės, ir iš dešinės kilusi kritika atkreipė dė- 
mesį, jog bet kurios visuomenės laisvė formuoti paskirstymo 
struktūrą turi ribas, ir daug siauresnes, negu manė Millis. Ir 
vis dėlto būtų neteisinga nuvertinti Millio atradimą, kaip, be- 
je, ir pervertinti. Nes tos ribos reiškia, kad išlieka galimybė 
manevruoti, kad kapitalizmas gali būti reformuojamas. Iš tie- 
sų Naujasis kursas“ ir gerovės kapitalizmas Skandinavijos val- 
stybėse ir yra realizuotas Millio suvokimas apie visuomenę, 


* Naujasis kursas (New Deal) — prezidento F. D. Roosevelto vadovau- 
jamos JAV vyriausybės 1933 m. pradėtas įvairių programų sistemos 
įgyvendinimas, siekiant kurti darbo vietas ir teikti finansinę pagalbą 
verslui Didžiosios krizės metais. 

kuri bando taisyti savo "natūralų" plėtojimąsi, pasitelkdama 
ir moralinius kriterijus. Ar kas pasakytų, jog visa tai neskati- 
no rimtų, kad ir ribotų, socialinių pokyčių? 

Be jokios abejonės, Millio laikais jo padarytos išvados vei- 
kė kaip šviežio oro gurkšnis. Tokiu metu, kai manieringumas 
ir veidmainiavimas buvo įprasti dalykai, Millis prabilo remda- 
masis itin aiškiomis moralinėmis nuostatomis. Pavyzdžiui, savo 
Principuose, apibrėžęs atrastąjį didįjį skirtumą tarp gamybos 
ir paskirstymo, jis ėmėsi tyrinėti įvairius tuometinių utopistų 
siūlomus "komunizmo" projektus; skubame pridurti, kad Mar- 
xo komunizmo tarp jų nebuvo, Millis apie tokį visai nežinojo. 

Millis apsvarstė įvairias kritines pastabas, kurias galima 
būtų pareikšti tiems "komunistiniams" projektams ir daugelį 
jų įvertino kaip neblogai argumentuotus. Bet galiausiai savo 
nuomonę jis apibendrino tokia smogiančia pastraipa: 


Jei... tektų rinktis tarp komunizmo su visomis jo galimy- 
bėmis ir dabartinės padėties visuomenėje su visomis jos 
kančiomis ir neteisybėmis; jei privatinė nuosavybė ir to- 
liau neišvengiamai sąlygos, kad visas darbu sukurtas pro- 
duktas bus skirstomas, kaip dabar matome, beveik atvirkš- 
čiai proporcingai darbo indėliui — didžiausia dalis tenka 
tiems, kurie iš viso niekada nėra dirbę, geroka dalis eina 
tiems, kurie darbuojasi beveik tik nominaliai, ir taip to- 
liau vis mažėjančia proporcija, atlyginimui kaskart menkė- 
jant, kai darbas vis sunkesnis ir vis purvinesnis, kol paga- 
liau už patį sunkiausią, alinantį fizinį darbą negali tikėtis 
netgi tiek, kad nusipirktum būtiniausių daiktų: jei alterna- 
tyva būtų šitai ar komunizmas, tai visi dideli ar maži ko- 
munizmo sunkumai tesvertų tiek, kiek dulkelė ant svar- 
styklių. 


Tačiau, pridūrė Millis, tokio pasirinkimo anaiptol nerei- 
kės daryti. Jis buvo įsitikinęs, kad pats privatinės nuosavybės 

principas dar nėra gerai išbandytas. Europos įstatymuose ir 
institucijose vis dar gausu iš feodalinės praeities atsineštos 
prievartos, jie stokoja reformų dvasios, kuri, Millio manymu, 
atsirastų, jei tik būtų įgyvendinami jo veikaluose nagrinėjami 
principai. 

Todėl galiausiai, visai prieš patardamas imtis tikrai revo- 
liucinių permainų, jis sustojo; sustojo dėl dviejų priežasčių. 
Pirma, atšiaurią ir šiurkščią kovą už kasdieninį duonos kąsnį 
jis laikė vožtuvu, kuris reikalingas išleisti žmonių energijai. 

“Aš prisipažįstu, — rašė jis, — kad nesižaviu gyvenimo ide- 
alu, kurį gina maną, jog normali žmogaus būsena yra nuolatos 
grumtis, idant galėtum stumtis į priekį: kad trypti, grūstis, 
irtis alkūnėmis ir lipti kitiems ant kulnų, kas ir sudaro da- 
bartinio visuomenės gyvenimo turinį, — yra labiausiai trokš- 
tama žmogaus dalia arba dar kas nors, o ne vienos iš industri- 
nės pažangos fazių bruožai, su kuriais nederėtų taikstytis." 

Kita vertus, antipatija turto goduliui neapakino Millio, jis 
suvokė ir jo naudingumą: "Bet tokia išeitis, kada žmonių ener- 
gija naudojama grumtis už praturtėjimą, kaip seniau būdavo 
panaudojama karams, kol protingesnės galvos nėra sugalvo- 
jusios būdų, kaip išmokyti visus siekti aukštesnių dalykų, yra 
nedvejotinai geriau, nei kad ta energija stingtų ir rūdytų. Kol 
jausmai grubūs, jiems reikia ir grubių paskatų, tad tegu jie 
visa tai ir turisi". 

Ir antroji, ko gero, įtikinamesnė priežastis. Pasverdamas 
visus įsivaizduojamos komunistinės visuomenės "už" ir "prieš", 
Millis įžvelgė vieną sudėtingą aplinkybę, kurią apibūdino ši- 
taip: 


Svarbus klausimas, ar ras ten sau kokią pricbėgą charak- 
terio individualumas; ar bendruomenės opinija nebus tiro- 
niškas jungas; ar kiekvieno asmens visiška priklausomybė 
nuo kitų bei galimybė visiems sekti kiekvieną nesumals 

visų į nuobodžią minčių, jausmų ir veiksmų monotoniją... 
Visuomenė, kurioje ujamas ekscentriškumas, nėra sveika. 


Čia Millis rašo jau “politinį" tekstą, o po kiek laiko taps 
traktato Apie laisvę (On Liberty), ko gero, žymiausio savo vei- 
kalo, autoriumi. Bet dabar mus domina Millis ekonomistas. 
Jo Principai buvo kur kas daugiau nei vien socialinių reformų 
galimybių tyrinėjimas. Ši knyga kartu pateikė ir stambaus mas- 
telio socialinį modelį, brėžiantį kapitalistinės sistemos tra- 
jektoriją, panašiai kaip anksčiau Smitho ir Ricardo modeliai. 
Bet Millio modelio paskirtis buvo kitokia nei visų ligšiolinių. 
Kaip jau matėme, pirmiausia Millis, be viso kito, tikėjo gali- 
mybe pakeisti socialinę elgseną. Todėl jis nebepriėmė aiškini- 
mo apie niūrias Ricardo pažiūras lėmusį pagrindinį mechani- 
zmą — aiškinimo apie gyventojų skaičiaus kitimą, kuris 
sužlugdo bet kokias galimybes gerinti darbo žmonių būklę. 
Millis galvojo, jog darbininkų klasės gali būti taip išsilavinu- 
sios, kad perprastų Malthuso atskleistą pavojų ir pačios są- 
moningai reguliuotų savo narių skaičių. 

Ir jeigu žmonių skaičiaus spaudimo darbo užmokesčiui ne- 
belieka, tai Millio modelis suka į šalį nuo Ricardo ir Smitho 
modelių. Kaip ir šiuose modeliuose, čia kaupimo procesai di- 
dins darbo užmokestį, bet Millio modelyje padidėjus darbo 
užmokesčiui nekils vaikų antplūdis, kuris mažintų atlyginimų 
spaudimą pelnui. Todėl samdomojo darbo apmokėjimas pa- 
kils, o kapitalo kaupimo procesas baigsis. Šitaip Millio siste- 
ma pasiekia aukštą stabilų plokštikalnį, kurį prieitų ir Smi- 
tho arba Ricardo modeliai, jei juose nebūtų numatytas 
nuolatinis gyventojų skaičiaus didėjimo spaudimas. 

O tada atsiranda nauja išeitis. Užuot traktavęs tą stabilu- 
mo stadiją kaip baigiamąją kapitalizmo sistemoje ir ekonomi- 
nės pažangos raidoje, Millis laiko ją pirmąja švelnaus sociali- 
zmo faze, kurioje žmonės rūpinsis ne vien ekonomikos augimu, 
bet ir nukreips savo energiją į tokius svarbius dalykus kaip 

teisingumas ir laisvė. Toje būsimoje stabilioje visuomenėje 
bus galimi dideli socialiniai pokyčiai. Valstybė neleis žemės 
savininkams naudotis neuždirbtomis pajamomis, mokesčiais 
pakirs palikimus. Samdomųjų darbininkų sąjungos pakeis or- 
ganizacinę įmonių struktūrą, kurioje žmonės pavaldūs meist- 
rams. Dėl akivaizdaus konkurencinio pranašumo suklestės dar- 
bininkų kooperatyvai. Kai ankstesni šeimininkai išparduos 
įmonių darbuotojams turtą ir atsistatydins, gavę nuolatinę pen- 
siją, kapitalizmas palaipsniui išnyks. 

Ar visa tai tik utopinė fantazija? Žvelgdami atgal į neregėto 
ekonominio vystymosi šimtmetį, kuris praėjo nuo paskutinio- 
jo Principų leidimo, galime tik šyptelti, prisiminę Millio tikė- 
jimą, jog Anglija (ir tuo pačiu pasaulio kapitalizmas) nuo sta- 
biliosios pakopos tebuvo “rankos atstumu". Ir vis dėlto, 
žiūrėdami į būsimas problemas, kurių kapitalizmo raida su- 
lauks per kitą vienos ar dviejų kartų laikotarpį, ir vėl apmąs- 
tydami, kokiu laipsniu kai kurios kapitalistinės valstybės, pa- 
vyzdžiui, Švedija arba Austrija, sugebėjo pritaikyti ir pakeisti 
savo institucijas socializmo pusėn, — negalime atmesti Millio 
vizijos kaip paprasčiausio karalienės Viktorijos epochai bū- 
dingo "gerų norų galvojimo". Millis tikrai yra iš tos epochos ir 
galbūt kaip tik dėl to į jį kartais pernelyg lengvai numojama 
ranka, mat jo rami, argumentuota proza, santūri net iškalbin- 
gumo ekstazėje, neskamba taip, kad patrauktų šiandieninio 
klausytojo ausį. Šiaip ar taip Millis turi kelią grįžti — jis susi- 
ras užpakalines duris, jei jau nebuvo įleistas pro paradines. 

Tarkime jam pagarbų "sudie". Jis gyveno iki 1873 metų, 
garbinamas, kone dievinamas, buvo atleisti nedideli jo polin- 
kiai į socializmą mainais už suteiktą viltį ir išsklaidytą Mal- 
thuso bei Ricardo neviltį. Pagaliau ir jo siūlymai nebuvo jau 
tokie radikalūs, kad jų negalėtų priimti ir dauguma ne socia- 
listų: žemės rentos apmokestinimas, paveldėjimo mokesčiai, 
darbo žmonių kooperatyvų kūrimas. Jis nepervertino profesi- 
nių sąjungų galimybių, o tai irgi buvo į gera, nes tarnavo respek- 


UTOPINIŲ SOCIALISTŲ VIZIJOS 149 


tabilioms pažiūroms. Visas jo mokymas buvo angliškas iki 
pašaknų: evoliucinis, optimistinis, realistinis, vengiantis bet 
kokių radikalių virštonių. 

Politinės ekonomijos principai tapo nepaprastai populia- 
rūs. Milliui esant gyvam išėjo septyni to brangaus dvitomio 
leidimai ir, kaip jam buvo būdinga, pigią vieno tomo knygą, 
kad ji taptų prieinama darbo žmonėms, Millis išleido savo 
lėšomis. Iki jo mirties buvo išparduoti penki tokie pigūs vei- 
kalo leidimai. Millis buvo pripažintas didžiuoju savo laikų eko- 
nomistu; apie jį kalbėta kaip apie teisėtą Ricardo pasekėją ir 
įpėdinį, ne vienas jį lygino net su pačiu Smithu. 

Jis pelnė didelę pagarbą ne tik dėl nuopelnų ekonomikoje. 
Greta veikalo Apie laisvę Millis parašė Logiką (Logic), Svar- 
stymus apie atstovaujamąją vyriausybę (Considerations on 
Representative Government) ir Utilitarizmą (Utilitarianism) — 
kiekvienas iš tų veikalų buvo klasika atitinkamoje mokslo sri- 
tyje. Šis žmogus buvo daugiau negu įžymybė, jis jau artėjo 
prie šventojo. Kai Herbertas Spenceris, jo didysis varžovas 
filosofijoje, atsidūrė tokiame skurde, kad nebegalėjo baigti 
sumanyto ciklo apie socialinę evoliuciją, ne kas kitas, o Millis 
pasisiūlė finansuoti jo sumanymą. "Labai prašau jūsų nesvar- 
styti šio pasiūlymo asmeninio prielankumo aspektu, — rašė 
jis savajam oponentui, — nors netgi ir tuo atveju turėčiau vil- 
ties, jog man būtų leista tai pasiūlyti. Bet viskas yra kitaip — 
tai paprasčiausias siūlymas bendradarbiauti vardan svarbaus 
visuomeninio tikslo, kuriam įgyvendinti jūs atiduodate savo 
darbą ir jau atidavėte sveikatą." 

Tai nebuvo labai būdingas poelgis. Millis rūpinosi tik dviem 
dalykais: savo žmona, kuriai, draugų nuomone, buvo atsida- 
vęs kone aklai, ir žinių troškimu, nuo kurio jau niekas nebūtų 
jo nukreipęs. Išrinktas į parlamentą, gindamas žmonių teises, 
Millis peržengė to meto nuostatas, ir jo požiūris pralaimėjo, 
tačiau jis nė negalvojo jo keisti. Kaip jis pasaulį regėjo, taip 

apie jį ir kalbėjo, ir rašė, ir vienintelis asmuo, kurio nuomonė 
jam buvo svarbi, tai jo numylėta Harrieta. 

Kai ji mirė, tokia pat reikalinga jam tapo jos duktė Helena. 
Dėkingumo vedinas Autobiografijoje Millis rašė: “Tikrai nie- 
kam iki manęs Fortūna nebuvo tokia maloninga, kad po skau- 
džios netekties leistų ištraukti antrą laimingą gyvenimo loteri- 
jos bilietą". Šis nuostabiai protingas ir tikrai didis žmogus 
pasitraukė iš aktyvios veiklos, kad paskutiniąsias gyvenimo 
dienas praleistų su Helena Avignone, netoli Harrietos kapo. 

Vienas paskutinis sutapimas, Jo ekonomikos šedevras su 
išdėstyta jame pažangos ir taikių permainų bei pagerinimų 
galimybės idėja iš spaudos išėjo 1848 metais. Gal tai ir nebu- 
vo naują epochą kurianti knyga, bet ji tikrai buvo naują epo- 
chą žyminti knyga. Kaip keistas likimo pokštas tais pat metajs 
pasirodė ir kita, mažesnė knyga, veikiau brošiūra, Komunistų 
manifestas (The Communist Manifesto), rūsčiais žodžiais tuose 
keliuose puslapiuose sugriovusi visą ramybę ir drąsinantį nuo- 
saikumą, kuriais J. S. Millis buvo apdovanojęs pasaulį. 


VI skYRIUS 


NEPERMALDAUJAMA KARLO MARXO 
SISTEMA 


Manifestas prasideda grėsmingais žodžiais: "Šmėkla klaidžio- 
ja po Europą — komunizmo šmėkla. Visos senosios Europos 
jėgos susivienijo į šventą medžioklę prieš tą šmėklą: popie- 
žius ir caras, .Metternichas ir Guizot, prancūzų radikalai ir 
vokiečių policininkai". 

Šmėkla iš tikrųjų egzistavo: 1848-ieji senajai tvarkai že- 
myne buvo teroro metai. Ore tvyrojo revoliucijos karštis, po 
kojomis dundėjo žemė. Vienu metu — vienu trumpu momen- 
tu —aatrodė, kad senoji tvarka tikrai suirs. Prancūzijoje lėto- 
kas Luji Pilypo, solidaus viduriniosios klasės karaliaus, reži- 
mas grūmėsi su krize ir galiausiai žlugo; karalius atsisakė 
sosto ir pasislėpė Surrey viloje, o Paryžiaus darbininkai paki- 
lo į audringą, nekoordinuotą sukilimą ir virš Hotel de Ville 
iškėlė raudoną vėliavą. Belgijoje įbaugintas monarchas pats 
pasisiūlė atsistatydinti. Berlyne iškilo barikados ir ėmė zvimbti 
kulkos, Italijoje pradėjo siautėti minios, o Prahoje ir Vienoje 
masiniai maištai mėgdžiojo Paryžių, užgrobdami miestuose val- 
džią. 

“Komunistai išdidžiai neketina slėpti savo pažiūrų ir keti- 
nimų, — skelbė Manifestas. — Jie atvirai pareiškia, kad jų tiks- 

lai gali būti pasiekti tik jėga nuvertus visą esamą visuomenės 
santvarką. Tegul viešpataujančios klasės dreba prieš Komuni- 
stinę Revoliuciją. Proletarai, be savo grandinių, neturi ko pra- 
rasti. O laimės jie visą pasaulį". 

Valdančiosios klasės tikrai drebėjo ir komunizmo grėsmę 
regėjo visur kur. Jų baimė buvo pagrįsta. Prancūzijos metalo 
liejyklose darbininkai dainavo revoliucines dainas, akompa- 
nuojant kurtinantiems jų kūjų smūgiams, ir vokiečių poetas 
romantikas Heinrichas Heine, lankęsis fabrikuose, rašė, kad 
“mūsų kilmingųjų sluoksnių žmonės iš tiesų net neįsivaizduo- 
ja, kokia demoniška gaida skamba tose dainose". 

Bet, nepaisant aiškių Manifesto žodžių, demoniškoji gaida 
nekvietė į komunistinę revoliuciją, tai buvo tik žlugusių vilčių 
ir rezignacijos šauksmas. Juk visa Europa buvo reakcijos 
gniaužtuose, Anglijos sąlygos, palyginus su jais, atrodė tiesiog 
idiliškos. J. S. Millis Prancūzijos valdžią apibūdino kaip "ne- 
turinčią jokių tobulinimo siekių ir... besiremiančią beveik vien 
cūzija, žinoma, nebuvo vienintelė, pretenduojanti į tokią abe- 
jotiną šlovę. Vokietijoje, tiksliau — Prūsijoje, einant jau ket- 
virtajam devynioliktojo amžiaus dešimtmečiui, vis dar nebuvo 
parlamento, nebuvo žodžio, spaudos laisvės, susirinkimų tei- 
sės bei prisiekusiųjų teismo, nebuvo toleruojama jokia min- 
tis, kuri bent per plauką nukryptų nuo pasenusio supratimo 
apie šventas karalių teises. Italija buvo anachronistiškų kuni- 
gaikštysčių kratinys. Rusiją su Nikolajum I (nepaisant caro 
vizito į Oweno New Lanarką) istorikas Tocgueville'is apibūdi- 
no kaip "kertinį despotizmo akmenį Europoje". 

Jei kas nors tą neviltį būtų sutelkęs ir nukreipęs, demoni- 
škoji gaida iš tikrųjų būtų galėjusi virsti revoliucijos maršų. 
Bet maištai faktiškai buvo spontaniški, nedisciplinuoti ir be- 
tiksliai; iš pradžių, tiesa, buvo pasiekta pergalių, bet vėliau, 
kol nugalėjusieji svarstė, ką daryti toliau, senoji santvarka 
pergalingai siūbtelėjo atgal į savo vietą. Revoliucinis įkarštis 

atvėso, o kur taip neatsitiko, buvo negailestingai nuslopintas. 
Dešimties tūkstančių aukų kaina Paryžiaus minios buvo pri- 
verstos paklusti Nacionalinei gvardijai, Luji Napoleonas pa- 
ėmė valstybę į savo rankas ir netrukus Antrąją respubliką pa- 
vertė Antrąja imperija. Belgijoje šalis nusprendė, kad geriau 
bus karalių paprašius likti; jis priėmė jam reiškiamą nuolan- 
kumą ir panaikino susirinkimų teisę. Minios Vienoje ir Ven- 
grijoje buvo apšaudytos tvirtovių artilerijos ugnimi, o Vokieti- 
jos Konstitucinė asamblėja, narsiai diskutavusi respublikos 
klausimais, subyrėjo į besivaidijančias grupuotes ir tada gė- 
dingai pasiūlė šalį Prūsijos karaliui Frydrichui Vilhelmui IV. 
Dar gėdingiau buvo, kai monarchas pareiškė nė nemanąs pri- 
imti karūnos, siūlomos jam nekilmingų prasčiokų. 

Revoliucija pasibaigė. Ji buvo nuožmi, kruvina, tačiau nie- 
ko vėl neišsprendė. Europoje atsirado vienas kitas naujas vei- 
das, bet apskritai politika liko beveik nepasikeitusi. 

Tačiau nedidelė darbininkų klasės lyderių grupelė, ką tik 
susikūrusi Komunistų lyga, nematė priežasties, dėl kurios rei- 
kėtų pulti neviltin. Taip, revoliucija, kuriai jie teikė daug vil- 
čių, išsikvėpė, ir radikalieji judėjimai, apėmę visą Europą, 
dabar buvo persekiojami daug negailestingiau negu bet kada 
anksčiau. Bet į visa tai galima buvo žiūrėti pakankamai ra- 
miai. Jų istorijos supratimu, 1848 metų sukilimai buvo tik 
nedidelio masto generalinė repeticija prieš grandiozinį spek- 
taklį, numatytą ateičiai, o dėl galutinės to bauginančio spekta- 
klio sėkmės negali kilti nė šešėlio abejonės. 

Toji Lyga buvo ką tik paskelbusi savo tikslų deklaraciją ir 
pavadinusi ją Komunistų manifestu. Neneigiant jo plakatišku- 
mo bei kandumo, Manifestas buvo parašytas ne vien dėl to, 
kad kurstytų revoliucinius jausmus arba dar vienu balsu pri- 
sijungtų prie visur skambančio triukšmingo protesto. Mani- 
estas buvo sumanytas, kad pateiktų istorijos filosofiją, pagal 
kurią komunistinė revoliucija istorijos raidoje yra ne tik gei- 
džiama, bet ir įrodoma kaip neišvengiama. Skirtingai nuo 

utopistų, kurie taip pat norėjo pertvarkyti visuomenę trokšta- 
ma linkme, komunistai neapeliavo į žmonių gailestį ar polinkį 
statyti oro pilis. Jie verčiau žmonėms siūlė galimybę susieti 
savo likimą su žvaigžde ir žiūrėti, kaip toji žvaigždė nenumal- 
domai slenka istorijos zodiaku. Šitoje koncepcijoje nebelikę 
susirėmimo, kuriame viena arba antra pusė turėtų laimėti dėl 
kokių nors moralinių ar emocinių priežasčių, arba dėl to, kad 
šios stovyklos atstovai manė, jog egzistuojanti santvarka yra 
nežmoniška. Vietoje šito buvo pateikta šaltakraujiška analizė, 
parodanti, kuri pusė privalo laimėti, ir kadangi toji pusė buvo 
proletariatas, tai jo vadams reikėjo tik luktelti. Galvojant apie 
proceso baigtį, jie negalėjo pralošti. 

Manifestas buvo programa, parašyta ateičiai. Bet viena ap- 
linkybė nustebintų jos autorius. Jie buvo pasirengę laukti — 
bet ne septyniasdešimt metų. Jie jau atidžiai žvalgėsi po Eu- 
ropą, dairydamiesi tinkamiausio revoliucijos inkubatoriaus. 
Ir niekada nė nepagalvojo mesti akį Rusijos pusėn. 


Manifestas, kaip kiekvienas žino, buvo Karlo Marxo, pik- 
tojo genijaus, proto vaisius. Kalbant tiksliau, veikalas buvo jo 
ir jo garsaus bendražygio, tėvynainio, rėmėjo ir kolegos Fried- 
richo Engelso bendro darbo rezultatas. 

Jiedu yra įdomūs ir, be abejonės, nepaprastai žymūs žmo- 
nės. Bėda tik ta, kad jie jau nebe vien tik žmonės; Marxą- 
žmogų užtemdė Marxas-statula, o Engelsą — Marxo šešėlis. Jei 
šiuodu vyrus vertintume skaičiuodami garbinančiųjų nosis, 
tai Marxą turėtume laikyti religiniu vadovu, tolygiu Kristui ar- 
ba Mahometui, o Engelsas būtų tarsi Šventas Povilas arba Šven- 
tas Jonas. Marxo—Engelso institute Maskvoje mokslininkai į 
jų veikalus įsigilinę su tokiu stabmeldiškumu, kokį patys iš- 
juokia ateistiniuose muziejuose kitoje gatvės pusėje. Bet Ru- 
sijoje Marxas ir Engelsas yra kanonizuojami, o daugelyje kitų 
šalių juos vis dar kala prie kryžiaus. 

Jie nenusipelnė nei vieno, nei kito, nes nebuvo nei šventie- 
ji, nei šėtonai. Ir jų darbai nėra nei Biblija, nei prakeikti raš- 
tai. Jie priklauso didžiajai gretai ekonominių veikalų, kurie 
ryškina, nušviečia ir aiškina mums pasaulį ir, kaip ir kiti di- 
dieji lentynose išrikiuoti darbai, yra ne be ydų. Pasauliui Mar- 
xas įstrigo atmintin kaip revoliucionierius. Bet jei nebūtų jis 
gyvenęs, būtų buvę kiti socialistai bei kiti naujos visuomenės 
pranašai. Tikrasis, neišnykstantis Marxo ir Engelso paliki- 
mas yra ne jų revoliucinė veikla, abudu, beje, ne kažin ką 
gyvendami ir pasiekė. Marxas kaip socialinis ekonomistas — 
štai su kuo galiausiai turėjo susiremti kapitalizmas. Nes ryš- 
kiausias pėdsakas, kurį Marxas paliko istorijoje, buvo jo nu- 
matymas, kad kapitalizmas neišvengiamai turės žlugti. Šito 
numatymo pagrindu komunizmas ir surentė savąjį statinį. 


Bet pirmiausia pažvelkime į tuodu vyrus. 

Savo išvaizda jie buvo tiesiog vienas kito priešingybės. Mar- 
xas atrodė kaip revoliucionierius. Jo vaikai vadino jį "mau- 
ru", nes jo oda buvo tamsi, o akys gilios ir blizgančios. Kres- 
nas, tvirto kūno sudėjimo ir kiek rūsčios išvaizdos, ypač dėl 
didžiulės barzdos. Tai nebuvo paprastas žmogus, jo namai 
verste užversti daugybe apdulkėjusių popierių, sumestų be 
jokios tvarkos, o jis pats, apsirengęs kaip papuola, vaikščio- 
davo tarp jų, apniktas akis graužiančio tabako dūmų debesė- 
lio. Tuo tarpu Engelsas puikiai tiktų būti jo niekinamos bour- 
gecisie atstovu; aukštas, šviesus ir gana elegantiškas, jo figūra 
bylojo, kad šis žmogus mėgęs fechtuotis, dalyvauti raitose me- 
džioklėse su skalikais ir Weserio upę kartą perplaukęs ketu- 
rissyk be pertraukos. 

Jiedu skyrėsi ne tik išvaizda, jų ir charakteriai buvo visiš- 
kos priešingybės. Engelsas — linksmas, atidus, apdovanotas 
guviu ir lanksčiu protu; sakoma, kad jis galėjo, nors ir varga- 
nai, susišnekėti dvidešimčia kalbų. Jis nevengė buržuazinių 
gyvenimo malonumų, tarp jų buvo ir išrankus skonis vynui, ir 
įdomu pastebėti, kad nors savo meilę nukreipė į proletariatą, 


156 VI SKYRIUS 


išeikvojo daug laiko, romantiškai (ir nesėkmingai) bandyda- 
mas įrodyti, jog jo šeimininkė, darbininkų klasės atstovė Ma- 
ry Burns (o vėliau, po jos mirties, jos sesuo Lizzie) buvo gar- 
siojo škotų poeto palikuonės“. 

Marxo būta kur kas nuobodesnio. Tai tipiškas vokiečių 
mokslininkas, lėtas, skrupulingas, stropiai iki liguistumo sie- 
kiąs tobulumo. Engelsas galėjo tėkštelti mokslinį traktatą vie- 
nu prisėdimu, Marxas prie kūrinio visada vos ne mirtinai ka- 
muodavosi. Engelsą kiek trikdė tik arabų kalba su jos keturiais 
tūkstančiais veiksmažodžių šaknų, Marxas ir po dvidešimties 
metų praktikos angliškai tebekalbėjo su baisiu teutonišku ak- 
centu. Kai jis rašo apie didelį “čoką", kurį patyrė dėl konkre- 
čių įvykių, galime beveik girdėti, kaip jis kalbėjo. Bet, nepai- 
sant viso to nepaslankumo, Marxo intelektas buvo stipresnis; 
kur Engelsas suteikdavo platumą ir polėkį, Marxas parūpin- 
davo gylį. 

Jiedu susitiko, jau antrą kartą, 1844 metais Paryžiuje, ir 
nuo tada prasidėjo jų bendradarbiavimas. Engelsas atvyko 
tiesiog aplankyti Marxo, bet jiedu turėjo taip daug ką vienas 
kitam pasakyti, kad pokalbis truko dešimt dienų. Nuo to lai- 
ko vargu ar galima būtų rasti kurio nors vieno iš jų darbą, 
kurio antrasis nebūtų redagavęs, perrašęs ar bent dėl jo po- 
lemizavęs; neatsitiktinai jųdviejų susirašinėjimas apima ke- 
letą tomų. 

Jų keliai į tą susitikimą Paryžiuje labai skyrėsi. Engelsas 
buvo pamaldaus, riboto intelekto kalvinisto, Reino krašto fab- 
rikanto sūnus. Kai dar jaunuolis Friedrichas parodė nesuvo- 
kiamą polinkį poezijai, tėvas išvežė jį į Bremeną mokytis eks- 
porto verslo ir gyventi su vienu dvasiškiu: religija ir sugebėji- 
mas daryti pinigus, Casparo Engelso manymu, būsią geri 
vaistai romantiškai sielai. Engelsas klusniai mokėsi verslo, 
bet visa, ką aplinkui regėdavo, vertindavo kaip maištinga as- 


* Robert Burns (1759—1796) — škotų poetas, išgarsėjęs dainomis ir 
baladėmis. 


NEPERMALDAUJAMA KARLO MARXO SISTEMA 157 


menybė, nerūpestinga, bet prieštaraujanti griežtoms tėvo nor- 
moms. Verslo reikalais jis nuėjo į dokus, ir įdėmus jo žvilgs- 
nis pastebėjo ten ne tik pirmos klasės patalpas, “raudonmedį, 
inkrustuotą auksu", bet ir žemiausios klasės kajutes, kur žmo- 
nės buvo "suspausti kaip grindinio akmenys". Jis pradėjo skai- 
tyti radikaliąją to meto literatūrą ir, sulaukęs dvidešimt dve- 
jų, ėmė išpažinti “komunizmo" idealus; pats žodis “komuniz- 
mas" tada dar neturėjo tikslaus apibrėžimo, tikrai aišku buvo 
tik tai, kad jis atmeta idėją apie privačią nuosavybę kaip vi- 
suomenės ūkinės veiklos organizavimo priemonę. 

Po to jis išvyko į Manchesterį užsiimti tenai tekstile — savo 
tėvo verslu. Manchesteryje, kaip ir tuose Bremeno laivuose, 
pirmiausia Engelsas pamatė fasadą. Akiai mielos gatvės su 
išsirikiavusiomis parduotuvėmis, priemiesčiai, supantys miestą 
jaukiomis vilomis. Bet buvo ir kitas Manchesteris. Jis slėpėsi 
už pirmojo ir driekėsi ten, kur fabrikų savininkai, keliaudami 
į savo kontoras, niekada neužklysdavo. Jame glaudėsi sunykę 
žmonės, gyvenantys nedoroje ir neviltyje, besiguodžiantys deg- 
tine ir tikėjimais bei svaiginą save ir savo vaikus opijaus tink- 
tūra, kuri padėdavo užmiršti beviltišką, brutalų gyvenimą. Pa- 
našias sąlygas Engelsas buvo matęs pramoninėse gyvenvietėse 
gimtajame Reino krašte, bet dabar jis ištyrinėjo Manchesterį 
taip detaliai, kad žinojo kiekvieną menkiausią lūšną, kiekvie- 
ną skurdžiausią buveinę. Savo atradimus paskelbė kaip žiau- 
riausią nuosprendį koks tik kada nors buvo paskelbtas pra- 
moninės epochos lūšnynams knygoje Darbininkų klasės 
padėtis Anglijoje 1844 metais (The Condition of the Working 
Class in England in 1844). Kartą apie tų vietų skurdą pasako- 
jo vienam kilmingam bičiuliui, pastebėdamas, kad niekad nė- 
ra matęs taip “blogai pastatyto miesto". Jo draugas ramiai 
išklausė jį ir tarė: “Ir vis dėlto čia daromi labai nemenki pini- 
gai, su kuo jus ir sveikinu, sere". 

Jis ėmė rašyti; jo traktatai įrodinėjo, kad didieji anglų eko- 
nomistai tėra esamos tvarkos apologetai, ir vienas tų darbų 

padarė stiprų įspūdį jaunuoliui, vardu Karlas Marxas, Pary- 
žiuje tuo metu leidusiam radikalų filosofinį žurnalą. 

Priešingai nei Engelsas, Marxas buvo kilęs iš liberalios, 
net šiek tiek radikalios šeimos. Jis gimė 1818 metais Triere, 
Vokietijoje, ir buvo antrasis sūnus pasiturinčioje žydų šeimo- 
je, kuri netrukus po to priėmė krikščionybę, kad advokatas 
Heinrichas Marxas savo darbe būtų mažiau varžomas. Jis net- 
gi buvo paskirtas Justizrat, šį garbės titulą pripažindavo žy- 
miems teisininkams; bet kartu dalyvaudavo nelegalių banketų 
klubuose, kur būdavo skelbiami tostai už respublikonišką Vo- 
kietiją, o savo jaunesnįjį sūnų auklėjo Voltaire'o, Locke'o ir 
Diderot kūriniais. Ė 

Heinrichas Marxas vylėsi, kad sūnus studijuos teisę. Bet 
Bonos ir Berlyno universitetuose jaunasis Marxas pasijuto esąs 
įtrauktas į didžiąsias to meto filosofijos diskusijas. Filosofas 
Hegelis buvo pateikęs svarstyti revoliucingą schemą, ir kon- 
servatyvieji Vokietijos universitetai, vertindami ją, visur susi- 
skaldė. Hegelis aiškino, kad gyvenimo principas yra pokyčiai. 
Kiekviena idėja, kiekviena jėga neišvengiamai išugdo savo prie- 
šybę, abi jos susiliejančios į "vienovę", kuri, savo ruožtu, su- 
kurianti prieštaravimą. Ir pati istorija, kalbėjo Hegelis, yra ne 
kas kita, kaip tokių nuolatos susiduriančių ir kuriančių idėjų 
bei jėgų srautas. Pokyčiai — dialektiniai pokyčiai — yra neiš- 
vengiami žmonių gyvenime. Su viena išimtimi: Prūsijos valsty- 
bėje dėsniai liaujasi veikę, Prūsijos valdžia, teigė Hegelis, yra 
tarsi "tikras žemiškas dievas". 

Tai buvo galingas stimulas jaunam studentui. Marxas pri- 
sijungė prie grupės jaunų intelektualų, žinomų jaunahėgeli- 
ninkų vardu ir diskutavusių, naudojantis Hegelio terminologi- 
ja, tokiais drąsiais klausimais, kaip ateizmas bei grynasis 
teorinis komunizmas, ir pats nusprendė tapti filosofu. Ir būtų 
tapęs, jei ne tos dieviškosios valstybės įsikišimas. Marxo my- 
limas profesorius Bruno Baueris, labai norėjęs išrūpinti jam 
paskyrimą Bonoje, buvo atleistas už prokonstitucinius bei anti- 
religinius pasisakymus (abi pražangos akivaizdžiai smerkti- 

nos), ir jaunajam dr. Marxui akademinė karjera tapo nepasie- 
kiama. 

Tuomet jis pasuko į žurnalistiką. Rheinische Zeitung, ne- 
didelis viduriniosios klasės liberalus laikraštis, kuriam jis 
dažnokai parašinėdavo, paprašė jo imtis redaktoriauti. Mar- 
xas sutiko; jo karjera tęsėsi lygiai penkis mėnesius. Marxo jau 
tada būta radikalo, bet tas jo radikalizmas buvo daugiau filo- 
sofinis negu politinis. Kai Friedrichas Engelsas atvyko pas jį 
su pagarbos vizitu, Marxas, galima sakyti, nepritarė tam įžū- 
liam, komunistinių idėjų pritvinkusiam jaunuoliui, o kai pats 
Marxas buvo apkaltintas esąs komunistas, jo atsakymas nu- 
skambėjo dviprasmiškai: "Aš nežinau, kas yra komunizmas, — 
pasakė jis, — bet negali būti taip lengvai pasmerkta socialinė 
filosofija, kurios tikslas — ginti engiamuosius". Tačiau, nepai- 
sant atsižadėjimo, Marxo rašomi vedamieji valdžiai atrodė ne- 
priimtini. Jis parašė kandų darbą, smerkiantį įstatymus, ku- 
rie draudė valstiečiams naudotis labai sena jų teise rinkti 
miškuose stagarus; už tai susilaukė kritikos. Jis parašė veda- 
mąjį apie apverktinas butų sąlygas; dėl to buvo įspėtas. O kai 
nuėjo pernelyg toli, pasakydamas keletą nemalonių dalykų apie 
Rusijos carą, Rheinische Zeitung buvo uždraustas. 

Marxas išvyko į Paryžių ir ėmėsi redaguoti kitą radikalų 
žurnalą, kuris gyvavo beveik taip pat trumpai kaip ir laikraš- 
tis. Užtat jo interesai dabar pakrypo politikos ir ekonomikos 
pusėn. Atviras Prūsijos valdžios savanaudiškumas, nepalau- 
žiamas Vokietijos bourgeoisie priešinimasis bet kam, kas pa- 
lengvintų Vokietijos darbo klasių gyvenimo sąlygas, beveik ka- 
rikatūriškos nuostatos, kuriomis turtingosios ir valdančiosios 
Europos klasės reaguodavo į įvykius, — visa tai jo mintyse su- 
silydė kaip dalis naujos istorijos filosofijos. Ir kai Engelsas 
atvyko jo aplankyti ir jie abu sudarė tvirtą sąjungą, toji filoso- 
fija ėmė įgauti konkretų pavidalą. 


Ši filosofija dažnai vadinama dialektiniu materializmu; 
dialektiniu, kadangi ji perėmusi Hegelio idėją apie ncišven- 

giamus pokyčius, ir materializmu, kadangi remiasi ne idėjų 
pasauliu, o socialinės bei fizinės aplinkos sąlygomis. 

“Materialistinis istorijos supratimas, — po daugelio metų 
rašė Engelsas garsiojoje studijoje Anti-Dūhring (ji buvo nu- 
kreipta prieš vokiečių profesorių Eugeną Dūhringą), — remia- 
si teiginiu, kad gamyba, o paskui ir jos produktų mainai su- 
daro kiekvienos visuomeninės santvarkos pagrindą, kad 
kiekvienoje istoriškai pasireiškiančioje visuomenėje produk- 
tų paskirstymas, o kartu su juo ir visuomenės pasidalijimas 
klasėmis arba luomais priklauso nuo to, kas ir kaip gamina- 
ma bei kaip vyksta šių gamybos produktų mainai. Todėl visų 
socialinių permainų ir politinių perversmų galutinių priežas- 
čių reikia ieškoti ne žmonių protuose, ne jų augančiame amži- 
nosios tiesos ir teisingumo supratime, o gamybos ir mainų 
būdo pasikeitimuose, jų reikia ieškoti ne tam tikros epochos 
filosofijoje, bet ekonomikoje". 

Argumentavimas tvirtas. Kiekviena visuomenė, sako Mar- 
xas, sukurta ekonominiu pagrindu — tokia yra rūsti žmonių 
gyvenimo realybė, nes žmonės turi organizuoti savo veiklą, 
kad galėtų rengtis, maitintis ir turėti pastogę. Šitas veiklos 
organizavimas įvairiose visuomenėse įvairiu istoriniu laiko- 
tarpiu gali labai skirtis. Jis gali būti klajoklinis arba parem- 
tas medžiokle, turėti amatininkų cechų formą arba sudėtingos 
industrinės visumos struktūrą. Tačiau kokia forma žmonės 
bespręstų savo pagrindines ekonomikos problemas, visuome- 
nei būtinas ištisas neekonominės veiklos ir minties “antsta- 
tas" — ji turi būti saistoma įstatymų, prižiūrima vyriausybės 
ir inspiruojama religijos bei filosofijos. 

Tačiau minties antstatas negali būti pasirinktas atsitikti- 
nai. Jis privalo atspindėti bazę, iš kurios kyla. Jokia medžio- 
tojų bendruomenė negalėtų išplėtoti arba naudoti industrinės 
visuomenės teisinės sistemos, kaip ir industrinė visuomenė 
negalėtų naudotis pirmykštės bendruomenės supratimu apie 
teisę, tvarką ir valdžią. Pažymėkime, kad materializmo doktri- 


NEPERMALDAUJAMA KARLO MARXO SISTEMA 161 


na neatmeta inspiruojančio idėjų vaidmens ir produktyvumo. 
Ji tik tvirtina, kad mintys ir idėjos yra aplinkos produktas, 
nors jų tikslas keisti tą aplinką. 

Pats materializmas linkęs sumenkinti idėjas iki vien pasy- 
vių ūkinės veiklos palydovų vaidmens. Bet Marxas to niekada 
neteigė. Naujoji teorija dialektiška buvo tiek, kiek ji buvo ma- 
tertalistinė: ji teigė pokyčius, nuolatinius ir neišvengiamus po- 
kyčius; ir idėjos, kilusios šitoje niekad nesibaigtančioje tėk- 
mėje vienu laikotarpiu, galėjo padėti formuoti kitą istorinį 
laikotarpį. “Žmonės patys kuria savo istoriją, rašė Marxas, 
aptardamas Luji Napoleono 1852 metų coup d'ėtat, bet jie 
nedaro to kaip panorėję, jie nekuria istorijos pagal pačių pa- 
sirinktas aplinkybes, o daro tai pagal aplinkybes, kurias tie- 
siogiai randa, gauna ir paveldi iš praeities." 

Bet dialektinis — besikeičiąs — šitokios teorijos istorinis 
aspektas priklausė ne vien nuo idėjų ir socialinių struktūrų 
sąveikos. Veikė dar vienas, kur kas galingesnis veiksnys. Kei- 
tėsi pats ekonominis pasaulis, t.y. pats pamatas, ant kurio 
buvo statomas idėjų karkasas, nestovėjo vietoje. 

Pavyzdžiui, veikiami geografinių atradimų bei politinio vie- 
nijimosi paskatų tarp izoliuotų Viduriniųjų amžių rinkų ėmė 
rastis ryšiai, ir gimė naujas komercinis pasaulis. Išradimų 
dėka senąjį rankinį malūną pakeitė garo malūnas, o nauja 
socialinės organizacijos forma padarė pradžią fabrikams. 
Abiem atvejais lemiančioji ekonominio gyvenimo struktūra pa- 
ti pakeitė savo išraišką, o po to privertė atitinkamai sociališ- 
kai adaptuotis ir bendruomenę, kurioje ji plėtojosi. "Ranki- 
nis malūnas kuria visuomenę su viešpataujančiu feodalu, — rašė 
Marxas, — o garo malūnas — visuomenę su pramoniniu kapi- 
talistu." 

Ir jei jau tokie pokyčiai įvyko, jie sukels ištisą virtinę pa- 
sekmių. Rinka ir fabrikas nesiderino su feodaline gyvensena, 
nors ir užgimė jos gelmėse. Jie reikalavo sau naujo kultūrinio 
ir socialinio konteksto. Ir tame sunkiame formavimosi proce- 

se padėjo sukurti juos atitinkančias naujas socialines klases: 
rinka išugdė naują pirklių klasę, o fabrikas išleido į gyvenimą 
pramonės proletariatą. 

Socialinių pokyčių procesas nebuvo vien naujų išradimų, 
spaudžiančių senuosius institutus, reikalas: šis procesas lė- 
mė ir naujų klasių, keičiančių senąsias, kūrimąsi. Visuome- 
nė, aiškino Marxas, esti klasinės struktūros, kur kiekviena 
klasė jungia individus, turinčius vienodą — palankią arba ne- 
palankią — padėtį esamoje gamybos sistemoje. Ekonominiai 
pokyčiai graso visai šiai struktūrai. Kai gamybos organizaci- 
niai ir techniniai veiksniai pakinta, pavyzdžiui, fabrikai su- 
griauna namudinę gamybą, visuomeniniai gamybos santykiai 
pasikeičia taip pat; tie, kas buvo viršuje, gali netekti pagrindo 
po kojomis, o buvusieji apačioje gali kilstelėti aukščiau. Kaip 
tik tokį visuomenės klasių padėties susikeitimą esame regėję 
Ricardo laikų Anglijoje, kai kapitalistai, plaukdami ant Pra- 
moninės revoliucijos bangos, grasino iš žemės savininkų at- 
imsią šimtmečiais turėtas privilegijas. 

Šitaip subręsta konfliktas. Klasės, kurių padėčiai kyla pa- 
vojus, stoja į kovą su klasėmis, kurių padėtis stiprėja: feoda- 
liniai žemvaldžiai kovoja su kylančiais pirkliais, o cechų meis- 
trai priešinasi jauniems kapitalistams. 

Bet istorijos procesui tas pats, kas kam patinka arba ne- 
patinka. Sąlygos palaipsniui keičiasi, ir taip pat laipsniškai, 
bet užtikrintai persitvarko visuomenės klasės. Dramatiškoje 
sumaištyje keičiasi turto pasiskirstymas. Istorija ir yra nesi- 
liaujančios klasių kovos dėl visuomeninio turto paskirstymo 
scena. Ir kol visuomenės funkcionavimo mechanizmas keičia- 
si, joks turto paskirstymas nėra galutinis. 

Ką ši teorija pranašavo Marxo ir Engelso laikų visuome- 
nei? Ji bylojo apie revoliuciją — neišvengiamą revoliuciją. Nes 
ir kapitalizmas, remiantis apibūdinta analize, turi gamybos 
"jėgas" ir "santykius" — technologinį bei organizacinį pagrin- 
dą, o taip pat įstatymų, politinių teisių ir ideologijos antstatą. 

Plėtojantis kapitalizmo techninei bazei, antstate neišvengia- 
mai didėja įtampa. 

Būtent taip Marxas ir Engelsas regėjo pasaulį 1848 me- 
tais. Ekonominė kapitalizmo bazė — jo pagrindas realybėje — 
yra pramoninė gamyba. Jo antstatas — privačios nuosavybės 
sistema, dėl kurios dalis visuomeninio produkto atitenka tiems, 
kam priklauso didysis technikos priemonių aparatas. Ir čia 
slypi konfliktas, kadangi bazė ir antstatas neatitinka vienas 
kito. 

Kodėl? Todėl, kad tipiška prėkių gamyba — pramoninė ga- 
myba yra itin organizuotas, integruotas, visapusiškai susais- 
tytas procesas, 0 privačios nuosavybės antstatas yra labiau- 
siai individualistinis iš visų visuomeninių sistemų. Todėl 
antstatas ir bazė susiduria: fabrikams reikia visuomeninio pla- 
navimo, tuo tarpu privati nuosavybė jo nepakenčia; kapitaliz- 
mas tampa toks sudėtingas, kad jį jau reikia reguliuoti, o ka- 
pitalistai primygtinai reikalauja pražūtingos veiksmų laisvės. 

Rezultatas dvejopas. Pirma, anksčiau ar vėliau kapitaliz- 
mas sunaikins pats save. Neplaningos gamybos prigimtis ūki- 
nę veiklą vers nuolatos dezorganizuotis — ves į krizes, nuo- 
smukius ir socialinį gamybos mažėjimo chaosą./Tiesiog sistema 
yra tapusi pernelyg sudėtinga, ji nuolatos išsiderina, praran- 
da ritmą, vienų gaminių prigamindama per daug, kitų — ne- 
pakankamai. 

Antra, kapitalizmas, pats to nesuvokdamas, išugdys įpėdi- 
nį. Savo didžiaisiais fabrikais jis ne tik sukurs socializmo 
techninę bazę — racionaliai planuojamą gamybą, — bet ir iš- 
ugdys kvalifikuotą bei drausmingą klasę, nepatenkintąjį pro- 
letariatą, kuris bus socializmo kūrėjas. Vidinių jėgų varomas 
kapitalizmas sukels savo paties žlugimą ir išugdys savo paties 
priešą. | 

Toks istorijos suvokimas turėjo didžiulę reikšmę — ne tik 
dėl to, ką jis pranašavo ateičiai, bet ir dėl visiškai naujos 
perspektyvos vertinti praeitį. Buvo pasiūlyta susipažinti su is- 

torijos “ekonomine interpretacija", ir dabar galėjome ramiai 
iš naujo įvertinti praeitį, žvelgdami, tarkime, į kylančiųjų sep- 
tynioliktojo šimtmečio prekeivių klasių bei kilmingos žemės 
aristokratijos tarpusavio kovą. Tačiau Marxui ir Engelsui tai 
nebuvo vien pratybos istorijai perrašyti. Dialektika vedė į at- 
eitį, ir toji ateitis, kaip buvo išdėstyta Komunistų manifeste, 
bylojo apie revoliuciją kaip tikslą, kurio linkui juda kapitali- 
zmas. Manifestas niūriais žodžiais skelbė: “Taigi, vystantis 
šiuolaikinei pramonei, iš po buržuazijos kojų išmušamas pats 
pagrindas, kuriuo remdamasi ji gamina ir pasisavina darbo 
vaisius. Pirmiausia ji ugdo savo pačios duobkasius. Jos žlugi- 
mas ir proletariato pergalė yra lygiai neišvengiami". 


Manifestas su savo kiaurai žvelgiančiu ir negailestingu is- 
torijos traktavimu buvo parašytas ne Paryžiuje. Marxo veikla 
šiame mieste tęsėsi labai trumpai. Ten jis leido kandų, radi- 
kalų žurnalą ir vėl užgavo jautrias Prūsijos vyriausybės sty- 
gas; jos reikalavimu iš Prancūzijos sostinės jis buvo ištrem- 
tas. 

Marxas jau buvo vedęs — 1843 metais susituokė su Jenny 
von Westphalen, kuri gyveno gretimame name, kai jie augo. 
Jenny buvo prūsų aristokrato ir valstybės Slaptosios tarybos 
nario duktė; nepaisant kilmės ir pareigų, baronas von West- 
phalenas buvo humanistas ir liberalas. Jis kalbėdavosi su jau- 
nuoju Marxu apie Homerą ir Shakespeare'ą ir netgi papasako- 
jo jam apie Saint-Simono idėjas, nors vietinis vyskupas ir 
apšaukė jas eretiškomis. O jei kalbėtume apie Jenny — ji bu- 
vo miesto gražuolė. Dailutė ir apsupta garbintojų galėjo leng- 
vai pasirinkti "tinkamesnę" porą nci tamsiaveidis jaunuolis iš 
kaimyninio namo. Bet ji mylėjo jį, ir abiejų šeimos palankiai 
žvelgė į jųdviejų draugystę. Marxams tokios vedybos turėjo 
būti reikšminga socialinė pergalė, o baronui, matyt, — vykęs 
jo humanistinių idėjų patvirtinimas. Įdomu tik, ar jis būtų 

sutikęs, jei būtų žinojęs, kas nutiks jo dukteriai. Juk Jenny 
bus priversta nakvoti kalėjime drauge su paprasčiausia pro- 
stitute, jai teks maldauti kaimyno pinigų, kad galėtų nupirkti 
karstą vieno iš savo vaikų laidotuvėms. Užuot naudojusis ma- 
loniais patogumais ir visuomeniniu prestižu Triere, ji daug 
gyvenimo metų praleis dviejuose niūriuose kambariuose Lon- 
dono lūšnyne, dalindamasi su vyru priešiškai nusiteikusio pa- 
saulio apkalbomis. 

Ir vis dėlto tai buvo labai vienas kitam atsidavusiųjų san- 
tuoka. Su svetimais žmonėmis Marxas būdavo šiurkštus, pa- 
vydus, įtarus ir piktas, bet jis buvo linksmas tėvas ir mylintis 
vyras. Vienu metu, kai žmona sirgo, Marxas turėjo ryšių su 
Lenchen, Westphalenų šeimos tarnaite, be jokio užmokesčio 
likusia su jais visam laikui, bet net ir ši neištikimybė, iš ku- 
rios gimė nepripažintas kūdikis, negalėjo suardyti didelės ais- 
tros saitų. Vėliau, daug vėliau, kai Jenny merdėjo, o Marxas 
sirgo, jų duktė aprašė šią jaudinančią sceną. 


Mūsų brangioji mama gulėjo dideliame priekiniame kam- 
baryje, o Mauras — mažame kambarėlyje už jo... Niekada 
aš nepamiršiu to ryto, kai jis pasijuto pakankamai susti- 
prėjęs, kad galėtų nueiti į mamos kambarį. Būdami kartu, 
jie vėl tapo jauni — ji tarsi jauna mergina ir jis kaip įsi- 
mylėjęs jaunuolis, abu tik įžengiantys į gyvenimą, — o ne 
senas, ligų nukamuotas vyras ir sena mirštanti moteris, 
amžiams atsisveikinantys vienas su kitu. 


Marxų šeima atvyko į Londoną 1849 metais. Ištremti iš 
Paryžiaus prieš ketverius metus jie buvo persikėlę į Briuselį, 
kur gyveno (ir kur buvo sukurtas Manifestas) iki 1848 metų 
revoliucijos proveržių. Kai Belgijos karalius savo susvyravu- 
siame soste vėl pasijuto pakankamai tvirtas ir ėmė griežtai 
kontroliuoti radikaliuosius veikėjus sostinėje, Marxai trum- 
pam išvyko į Vokietiją. 


166 VI SKYRIUS 


Visur kartojosi ta pati istorija. Ir ten Marxas ėmėsi reda- 
guoti laikraštį, tad galėjo nesutapti tik laikas, per kurį valdžia 
jį uždarė. Paskutinįjį numerį Marxas atspausdino raudonai — 
ir jau ieškojosi prieglobsčio Londone. 

Dabar jis atsidūrė beviltiškoje finansinėje būklėje. Engel- 
sas Manchesteryje gyveno savo keistą dvilypį gyvenimą (buvo 
gerbiama figūra Manchesterio fondų biržoje), jis ir aprūpin- 
davo Marxus nesibaigiančiais čekiais ir paskolomis. Jei Mar- 
xas būtų geriau tvarkęs finansinius reikalus, šeima būtų gyve- 
nusi padoriai. Bet jis niekada nesubalansuodavo savo sąskaitų. 
Todėl jei vaikai turėdavo muzikos pamokas, šeima šaldavo be 
kuro. Gyvenimas buvo nuolatinės grumtynės su bankroto grės- 
me, visą laiką smaugė piniginiai rūpesčiai. 

Jų iš viso buvo, įskaitant Lenchen, penki. Marxas neturėjo 
darbo, išskyrus jo niekad nesibaigiantį sėdėjimą Britų muzie- 
juje nuo dešimtos valandos ryto iki septynių vakaro. Jis ban- 
dė šiek tiek uždarbiauti, rašydamas straipsnius apie politinę 
padėtį New Yorko laikraščiui Tribune, kurio redaktorius Char- 
lesas A. Dana buvo furjeristas ir linko vienam kitam išpuoliui 
Europos politikos adresu. Kurį laiką tai padėjo, nors ir čia 
Engelsas gelbėdavo Marxą, surašydamas jam daugelį tų skiau- 
čių, o Marxas tuo tarpu laišku štai taip patarinėdavo: “Tu tu- 
rėtum savo straipsnius apie karą paspalvinti kiek ryškiau". 
Kai straipsniai baigėsi, Marxas bandė gauti tarnautojo vietą 
geležinkelių žinyboje, bet jo nepriėmė dėl baisios rašysenos. 
Todėl jam teko užstatyti viską, kas dar buvo likę, nes šeimos 
sidabras ir brangenybės jau buvo seniai parduoti. Kartais jo 
skurdas būdavo toks didelis, kad tekdavo sėdėti namie, nes 
apsiaustas ir net batai būdavo nunešti į lombardą; kitais atve- 
jais pritrūkdavo pinigų nusipirkti pašto ženklą, kad išsiųstų 
leidėjui rankraštį. Ir negana viso šito, jam dar tekdavo kęsti 
baisius skausmus. Kartą grįžęs vėlai vakare namo, ištisą kan- 
kinančią dieną rašęs Britų muziejuje, pastebėjo: “Tikiuosi, 
kad buržuazija, kiek ji begyvuos, turės dėl ko prisiminti mano 

karbunkulus". Jis ką tik buvo baigęs baisųjį Das Kapital sky- 
rių apie darbo dieną. 

Vienintelė paspirtis buvo Engelsas. Marxas rašė jam be 
paliovos, aptardamas ekonomikos, politikos, matematikos, ka- 
rinės taktikos ir visus kitus šios žemės dalykus, bet daugiau- 
sia savo paties padėtį. Štai tipiška tokių laiškų ištrauka: 


Mano žmona serga. Mažoji Jenny serga. Lenchen ištiko kaž- 
kokia nervinė karštligė, o aš negaliu išsikviesti gydytojo, 
nes neturiu kuo jam sumokėti. Jau gal aštuonias ar dešimt 
dicnų mes gyvename vien duona ir bulvėmis, o dabar ne- 
aišku, ar galėsime nusipirkti ir tai... Danai aš nieko nepa- 
rašiau, nes neturėjau nė penso laikraščiams... Kaip man 
išsivaduoti iš šitų prakeiktų rūpesčių? Galiausiai, ir tai 
užvis bjauriausia, bet būtina, kad nepasimirtume, — per 
šias paskutiniąsias 8—10 dienų aš kreipiausi į keletą tipų 
iš Vokietijos, prašydamas bent kelių šilingų ir pensų... 


Tiktai paskutiniaisiais metais pasidarė kiek lengviau. Se- 
nas bičiulis paliko Marxui nedidelį palikimą, ir dabar jis ga- 
lėjo gyventi kiek geresnėmis sąlygomis, net neilgam išvažiuoti 
pasigydyti. Engelsas taip pat pagaliau tapo paveldėtoju ir me- 
tė verslą: 1869 metais jis paskutinį kartą apsilankė savo kon- 
toroje ir laukais atėjo pasilikti Marxo dukters, “mosuodamas 
ore lazda ir švytinčiu veidu dainuodamas". 

1881 metais mirė Jenny; ji palaidojo du iš savo penkių 
vaikų, tarp jų ir vienintelį sūnų: buvo sena ir pavargusi. Mar- 
xas laip sirgo, kad negalėjo net vykti į laidotuves; Engelsui 
pažvelgus, jis ištarė: "Mauras taip pat mirė". Ne visiškai — jis 
tempė dar dvejus metus; buvo nepatenkintas žentais, kuriuos 
savo vyrais pasirinko dvi jo dukterys, bet dar labiau irzo dėl 
rietenų darbininkų klasės judėjime ir padarė pareiškimą, ku- 
ris ir šiandien nesiliauja kankinęs atsidavusių jo šalininkų 

("aš nesu marksistas", — kartą pasakė jis); ir vieną kovo po- 
pietę tyliai užgeso. 


Ką jis nuveikė per tuos ilgus nepriteklių metus? 

Visų pirma, įkūrė tarptautinį darbininkų klasės judėjimą. 
Dar visai jaunas Marxas rašė: "Iki šiol filosofai įvairiais bū- 
dais tik aiškino pasaulį, tačiau esmė ta, kad jį reikia keisti". 
Marxas ir Engelsas savajame istorijos aiškinime proletariatą 
įšventino į riterius: dabar jie ėmėsi vadovauti ir patarinėti 
proletariatui, kad šis galėtų maksimaliai veikti istoriją. 

Tų pastangų neapvainikavo didelė sėkmė. Tais pat metais, 
kai išėjo Manifestas, buvo sukurta Komunistų lyga, tačiau ji 
niekada netapo kuo nors gerokai daugiau kaip vien popierine 
organizacija; Manifesto, išreiškusio jos programą, tada netgi 
viešai nepardavinėjo, o kai 1848 metų revoliucija užgeso, Ly- 
ga taip pat liovėsi gyvuoti. 

Jos vietoje 1864 metais atsirado kur kas ryžtingesnių sie- 
kių organizacija, Tarptautinė darbo žmonių sąjunga (Interna- 
tional Workingmen's Association). Šis Internacionalas didžia- 
vosi septyniais milijonais narių ir buvo gana pajėgus prisidėti 
prie žemyną apėmusios streikų bangos bei užsitarnauti gąsdi- 
nančią reputaciją. Bet ir jis buvo pasmerktas trumpai istori- 
jai. Internacionalą sudarė ne atkaklių ir drausmingų komuni- 
stų armija, bet marga minia ovenistų, prudonistų, furjeristų, 
išvėsusių socialistų, aršių nacionalistų ir tredjunionininkų, 
kurie šnairai žiūrėjo į bet kokią revoliucinę teoriją. Tikrai 
sumaniai Marxas išlaikė savo kompaniją penkerius metus, o 
po to Internacionalas suiro: kai kurie nuėjo paskui Bakuniną, 
žmogų milžiną su tikro revoliucionieriaus biografija, pažen- 
klinta Sibiru ir tremtimi (pasakojama, kad jo oratorinis me- 
nas buvęs toks įtaigus, jog jo klausytojai būtų galėję persi- 
pjauti gerkles — užtektų jam to paprašyti), kiti grįžo prie 
nacionalinių problemų. Paskutinysis Internacionalo susirin- 
kimas įvyko New Yorke 1874 metais. Tai buvo liūdna pabaiga. 

Bet nepalyginamai svarbesnis už Pirmojo internacionalo 
sukūrimą buvo tasai ypatingas stilius, kurį Marxas suteikė 
darbininkų klasės reikalams. Marxas buvo nepaprastai vai- 
dingas, nepakantus ir jau nuo pat pradžių nepajėgė įsivaiz- 
duoti, kad galėtų būti teisus tas, kuris nesutinka su jo sam- 
protavimais. Jo, kaip ekonomisto, kalba buvo preciziška, kaip 
filosofo ir istoriko, ji buvo išraiškinga, o kaip revoliucionie- 
riaus — šiurkšti. Jis smuko net iki antisemitizmo. Savo opo- 
nentus vadino "storžieviais", "sukčiais" ir net "blakėmis". Dar 
veiklos pradžioje Briuselyje gyvenantį Marxą aplankė vokietis 
siuvėjas, vardu Weitlingas. Weitlingas buvo išbandytas darbi- 
ninkų judėjimo dalyvis, jo kojas ženklino randai nuo Prūsijos 
kalėjimų retežių, jau daug metų jis pasiaukojamai ir narsiai 
veikė vokiečių darbo žmonių labui. Jis atvyko pas Marxą pa- 
sišnekėti apie tokius dalykus, kaip teisingumas, brolybė, so- 
lidarumas, bet pakliuvo į negailestingą egzaminą apie sociali- 
zmo "mokslinius principus". Vargšas Weitlingas sumišo, jo 
atsakymai pasirodė nepakankami. Marxas, lig tol sėdėjęs kaip 
vyriausiasis egzaminuotojas, ėmė piktai žingsniuoti po kam- 
barį. “"Nemokšiškumas dar niekam nėra padėjęs", šaukė jis. 
Tuo vizitas ir baigėsi. 

Kitas ekskomunikuotasis buvo Willichas. Šis atsistatydi- 
nęs prūsų kapitonas dalyvavo revoliucijos kovose Vokietijoje, 
o vėliau jam buvo lemta tapti įžymiu junionistų generolu Ame- 
rikos pilietiniame kare. Bet jis nusitvėrė "nemarksistinės" idė- 
jos, kad vietoje "susidariusių sąlygų" revoliucijos varomoji jė- 
ga gali būti ir "grynas noras"; už tokią nuomonę, — kuri, kaip 
vieną gražią dieną įrodė Leninas, nebuvo tokia jau ir fantasti- 
ška, —jis taip pat buvo išstumtas iš darbininkų judėjimo. 

Toks sąrašas galėtų tęstis be galo. Tačiau, ko gero, joks 
incidentas nebuvo toks iššaukiantis ir lemtingas visam judėji- 
mui, galiausiai viduje išsigimusiam į "raganų medžioklę", ieš- 
kant "nukrypusiųjų" ir "kontrrevoliucionierių", kaip nesantai- 
ka tarp Marxo ir Pierre'o Proudhono. Proudhonas buvo 

prancūzų kubiliaus sūnus, savarankiškai išsilavinęs talentin- 
gas socialistas, prancūzų inteligentiją pribloškęs knyga, pava- 
dinta Kas yra nuosavybė? (Ou'est-ce gue la proprietė?). Proud- 
honas atsakė, kad "nuosavybė yra vagystė", ir kvietė likviduoti 
milžiniškus privačius turtus, bet ne visą privačią nuosavybę. 
Marxas ir jis ne kartą susitiko, kalbėjosi, susirašinėjo, ir kar- 
tą Marxas pasiūlė jiedviem, taip pat ir Engelsui suvienyti jė- 
gas. Proudhono atsakymas yra toks įtaigus ir įžvalgus, kad 
verta pacituoti didesnę jo ištrauką. 


Patyrinėkime kartu, jei jūs pageidaujate, visuomenės dės- 
nius, jų pasireiškimo požymius, būdą, kuriuo mes juos 
išsiaiškiname; bet dėl Dievo meilės, sugriovę visą a priori 
dogmatizmą, dabar patys nesumanykime indoktrinuoti žmo- 
nių ... Aš visa širdimi pritariu jūsų minčiai pritraukti kuo 
įvairiausių nuomonių; tęskime gerą ir lojalią polemiką, duo- 
kime pasauliui pamatuotos ir įžvalgios tolerancijos pavyz- 
dį, bet netapkime — būdami judėjimo priešakyje — naujo 
netolerantiškumo lyderiais, nevaizduokime naujos religi- 
jos apaštalų, net jei tai būtų logikos religija, argumentų 
religija. Susitelkime kartu ir paskatinkime visokius nuo- 
monių skirtumus, atsisakykime bet kokio privilegijuotu- 
mo, bet kokio misticizmo, niekada nelaikykime, kad klau- 
simas išspręstas amžiams, ir, nors panaudojome paskutinį 
argumentą, pradėkime, jei reikia, iš naujo — iškalbingai ir 
ironiškai. Tokiomis sąlygomis aš mielai prisijungsiu prie 
jūsų sąjungos. Kitaip — ne! 


Marxo atsakymas buvo toks: Proudhono parašyta knyga va- 
dinosi Skurdo filosofija (La Philosophie de la misėre), Marxas 
sutriuškino ją atsikirsdamas knyga Filosofijos skurdas. 

Nepakantumo nuostata išliko visam laikui. Po Pirmojo in- 
ternacionalo radosi romus ir gerų ketinimų Antrasis — jis sujun- 

gė tokio masto socialistus, kaip Bernardas Shaw, Ramsay Mac- 
Donaldas ir Pilsudskis (taip pat Leninas ir Musolinis!), o vė- 
liau gėdingasis Trečiasis, organizuotas Maskvos rankomis. Ir 
kaip bežiūrėtume, šių didžiulių judėjimų poveikis tikriausiai 
yra menkesnis už atkaklų ribotumą, tiesiog siutinantį absoliu- 
tų nesugebėjimą pripažinti kitokias nuomones, — štai ką ko- 
munizmas paveldėjo iš savo vienintelio didžiojo įkūrėjo. 

Jei per ilgus tremties metus Marxas nieko daugiau nebūtų 
nuveikęs, vien organizavęs revoliucinį darbininkų judėjimą, 
šiandien jis nebūtų tokia reikšminga figūra pasaulio istorijo- 
je. Jis tebuvo vienas iš viso būrio revoliucionierių ir anaiptol 
ne sėkmingiausiai darbavęsis; jis tebuvo vienas iš daugelio 
socializmo pranašų ir, tiesą sakant, beveik nieko neparašęs, 
kokia galėtų būti toji naujoji visuomenė. Išliekamasis Marxo 
įnašas kitkas: tai dialektinio materializmo teorija, aiškinanti 
žmonijos istoriją, ir, net dar svarbiau, — jo pesimistinė kapi- 
talistinės ekonomikos perspektyvų analizė. 

“Kapitalizmo istorija, — skaitome Komunistų internacionalo 
programoje, priimtoje 1929 metais (tai savotiška šiuolaikinė 
Komunistų manifesto redakcija), — visiškai patvirtino marksi- 
stinę teoriją apie kapitalistinės visuomenės raidos dėsnius ir 
jos prieštaravimus, vedančius į visos kapitalistinės sistemos 
žlugimą." Kokie tie dėsniai? Ką Marxas prognozavo sistemai, 
kurią gerai pažino? 


Atsakymas pateiktas milžiniškame veikale Kapitalas (Das 
Kapital). Turint galvoje tiesiog liguistą Marxo skrupulingumą, 
tenka stebėtis, kad tas veikalas apskritai buvo parašytas — 
tam tikra prasme jis ir liko nebaigtas. Visa tai truko aštuonio- 
lika metų; 1851-aisiais veikalas turėjo būti baigtas “per pen- 
kias savaites"; 1859-aisiais — "per šešias savaites"; 1865-aisiais 
jis buvo "užbaigtas" — didžiulis pluoštas neįskaitomų rank- 
raščių, kuriems paruošti spaudai kaip I tomą prireikė dvejų 
metų. Kai 1883 metais Marxas mirė, liko dar trys tomai: En- 

gelsas išleido antrąjį tomą 1885 metais ir trečiąjį 1894 me- 
tais. Paskutinysis (ketvirtasis) tomas nepasirodė iki 1910 me- 
tų. 


Veikale yra du tūkstančiai penki šimtai puslapių tiems, 
kas išdrįstų imtis jį skaityti. Ir kokių puslapių! Vienuose jų 
dėstomi smulkiausi techniniai dalykai, išgaunamas tiesiog ma- 
tematinis tikslumas; kituose verpetuoja aistra ir pyktis. Tai 
parašė ekonomistas, perskaitęs kiekvieno ekonomisto darbus, 
vokietis pedantas, nepraleidęs nė vieno taško ant "i", brūkš- 
nelio ant "t", emocionalus kritikas, galėjęs pasakyti, jog kapi- 
talas "kaip vampyras trokšta šviežio darbininkų kraujo", ir 
aiškinęs mums, kad kapitalas atėjo į šį pasaulį "iš kiekvienos 
poros nuo galvos iki kojų, trykšdamas krauju ir purvu". 

Ir vis dėlto nevertėtų daryti skubios išvados, kad ši knyga 
tėra irzlus tekstas, smerkiantis nedorų piniguočių nuodėmes. 
Šitai prasismelkia pastabose, išduodančiose totalinį žmogaus 
atsidavimą kovai su savo teoriniu priešininku, bet didysis kny- 
gos nuopelnas, kad ir kaip būtų keista, — tai visiškas atsiri- 
bojimas nuo bet kokių moralės svarstymų. Knygoje pasakoja- 
ma su įtūžiu, bet analizuojama pasitelkus beaistrę logiką. 
Marxas apibrėžė savo tikslą — atskleisti esmines kapitalizmo 
sistemos tendencijas, jo vidaus raidos dėsnius ir šito siekda- 
mas susilaikė nuo paprastesnio, bet ne tokio įtaigaus būdo 
parodyti sistemos trūkumus vien juos išvardijant. Vietoje to 
jis surentė itin griežtą, išgrynintą įsivaizduojamojo kapitaliz- 
mo struktūrą ir šioje uždaroje abstrakčioje struktūroje, tame 
tariamame kapitalizme, iš kurio pašalinti visi akivaizdūs rea- 
laus gyvenimo netobulumai, persekioja savo grobį. Jeigu jis 
įrodytų, kad ir geriausias iš visų įmanomų kapitalizmų slenka 
katastrofon, tai jau tikrai nebūtų sunku įrodyti, jog realusis 
kapitalizmas eis tuo pačiu keliu, tik sparčiau. 

Taigi Marxas įrengia sceną. Mes įžengiame tobulo kapitali- 
zmo pasaulin: nėra monopolijų, nėra profsąjungų, niekas ne- 

turi jokių ypatingų pranašumų. Tai pasaulis, kuriame kiek- 
viena prekė parduodama tiksliai pagal jos tikrąją kainą. Ir ta 
tikroji kaina vadinama labai apgaulingu žodžiu — verte. Pre- 
kės vertė, sako Marxas (iš esmės sekdamas Ricardo), yra joje 
įkūnytas darbo kiekis. Pagaminti skrybėlę reikia dvigubai dau- 
giau darbo, negu pasiūti batų porą, vadinasi, skrybėlių kaina 
bus dvigubai didesnė už batų kainą. Darbas čia, žinoma, su- 
prantamas ne tik kaip tiesioginis fizinis darbas; tai gali būti ir 
aptarnaujančiojo personalo darbas, pasiskirstantis daugeliui 
prekių, arba tai darbas, kuris kažkada buvo sunaudotas paga- 
minti mašinai ir kurį dabar ta mašina dalimis perkelia į jos 
gaminamus produktus. Bet kokia bebūtų forma, viskas ga- 
liausiai pervedama į darbą, ir visų prekių, gaminamų šioje 
tobuloje sistemoje, kainos atitinkamai priklauso nuo jose tie- 
siogiai ar netiesiogiai įkūnyto darbo kiekio. 

Šiame pasaulyje vienas prieš kitą stovi du didieji kapitali- 
stinės dramos herojai — darbininkas ir kapitalistas; žemės sa- 
vininkas šiuo metu nustumtas į antraeilę padėtį visuomenėje. 
Tiedu herojai nėra visai tokie patys veikėjai, kokius esame 
sutikę anksčiau panašiose ekonominėse scenose. Darbinin- 
kas jau nebe dauginimosi instinktų vergas. Tai laisvas, besi- 
derąs subjektas, įžengiantis rinkon, kad parduotų prekę, savo 
nuosavybę — darbo jėgą, ir jei jo darbo užmokestis didėja, jis 
nėra toks kvailas, kad švaistytų jį žlugdančiam savo klasės 
gausėjimui. 

Priešais, scenoje, stovi kapitalistas. Jo godumas ir turto 
troškimas sarkastiškai aprašyti skyriuose, kurie tarsi atsiskyrė 
nuo abstrakčiojo pasaulio, idant pažvelgtų į 1860 metų Angli- 
ją. Bet verta pastebėti, jog kapitalistas pinigų trokšta ne vien 
iš godulio; jis yra savininkas ir įmonininkas, įsitraukęs į ne- 
sibaigiančias lenktynes su savo partneriais, kitais savininkais 
ir įmonininkais; jis privalo stengtis kaupti, nes toje konku- 
rencinėje aplinkoje, kurioje jis veikia, arba pats kaupi, arba 
tave kažkas praryja. 


174 VI SKYRIUS 


Taigi scena įrengta, ir veikėjai užima savo vietas. Ir štai 
iškyla pirmoji problema. Kaip, klausia Marxas, šitokiomis są- 
lygomis gali rastis pelnas? Jei kiekvienas parduoda tiksliai 
pagal vertę, tai kas gaus neuždirbtą prieaugį? Juk niekas ne- 
išdrįs pakelti savo prekės kainos virš konkurencijoje susi- 
klosčiusio lygio, ir net jei vienas pardavėjas įstengs apgauti 
kokį pirkėją, tas pirkėjas dėl to mažiau išleis kitoms prekėms 
pirkti — taigi vieno žmogaus pelnas bus kito žmogaus nuosto- 
lis. Kaip tada gali susidaryti pelnas visoje sistemoje, jei vis- 
kas mainoma pagal tikrąją vertę? 

Tai atrodo paradoksalu. Nesunku paaiškinti pelną, jei tar- 
sime, kad yra monopolijos, kurioms nereikia paklusti nive- 
liuojančioms konkurencijos jėgoms, arba jei sakysime, kad 
kapitalistai gali mokėti už darbą mažiau nei jis vertas. Bet 
Marxas nedarė nė vienos iš tų prielaidų — sau kasti kapą turi 
idealus kapitalizmas. 

Atsakymą į šią dilemą Marxas suranda vienoje prekėje, ku- 
ri skiriasi iš visų kitų. Ši prekė — darbo jėga. Darbininkas, 
kaip ir kapitalistas, savąjį produktą parduoda tiksliai už tiek, 
kiek jis vertas — pagal jo vertę. Šio produkto vertė, kaip ir 
kiekvieno parduodamo dalyko vertė, yra jame įkūnyto darbo 
kiekis, šiuo atveju tai darbo kiekis, reikalingas darbo jėgai 
"pagaminti". Kitaip tariant, iš samdomojo darbininko perka- 
ma energija verta tokio visuomeniškai būtino darbo kiekio, 
koks yra reikalingas palaikyti darbininko egzistavimui. Smi- 
thas ir Ricardo visiškai su tuo sutiktų: darbuotojo vertė yra 
pinigai, būtini jam pragyventi. Tai jo gyvenimo minimumo at- 
lyginimas. 

Kol kas viskas aišku. Bet čia ir prieiname prie pelno mįs- 
lės įminimo. Parsisamdydamas dirbti darbininkas gali reika- 
lauti tik tokio atlyginimo, kokio užsitarnauja. Atlyginimo dy- 
dis priklausys, kaip jau matėme, nuo darbo laiko, būtino 
užtikrinti jo pragyvenimą. Sakykim, visuomenėje reikia dirbti 
šešias valandas, kad darbininkas išgyventų (už darbo valandą 

mokant vieną dolerį), vadinasi, tas žmogus bus "vertas" šešių 
dolerių per dieną. Ir ne daugiau. 

Bet priimtas į darbą darbininkas įsipareigoja dirbti ne še- 
šias valandas. Tiek dirbti pakaktų tik jo paties pragyvenimui. 
Priešingai, jis sutinka dirbti visą aštuonių valandų, o Marxo 
laikais ir dešimties ar vienuolikos valandų darbo dieną. Vadi- 
nasi, jis pagamins dešimties arba vienuolikos valandų darbo 
dydžio vertę, o užmokėta jam bus tik už šešias valandas. Jo 
atlyginimas padengs minimalias pragyvenimo išlaidas, kurios 
yra jo tikroji “vertė", bet mainaiš už tai jis kapitalistui atiduos 
visą darbo dieną kurtą vertę. Šitaip sistemoje atsiranda pel- 
nas. 

Marxas tą neapmokėtą darbo dalį pavadino “pridedamąja 
verte". Šiuose žodžiuose nėra jokio moralinio pasipiktinimo. 
Darbininkas turi teisę tik į savo darbo jėgos vertę. Jis ją visą 
gauna į rankas. Tuo tarpu kapitalistas gauna visą vertę, darbi- 
ninko sukurtą per darbo dieną, o ši yra ilgesnė už tas valan- 
das, kurios jam buvo apmokėtos. Tad kapitalistas, realizuo- 
damas savo gaminius, gali parduoti juos pagal tikrąją jų vertę 
ir vis dėlto gauti pelną. Nes jo produktuose darbo laiko įkūny- 
ta daugiau negu tas darbo laikas, kurį jam teko apmokėti. 

Kodėl taip gali būti? Taip atsitinka todėl, kad kapitalistai 
monopolizuoja vieną dalyką — pačias gamybos priemones. Pa- 
gal teisines privačios nuosavybės normas kapitalistams pa- 
samdytas darbas "priklauso" tiek, kiek mašinos ir įrengimai, 
be kurių vyrai ir moterys negalėtų dirbti, yra jų nuosavybė. 
Jei kas nors nenori dirbti kapitalisto nustatytą valandų skai- 
čių, — darbo negaus. Kaip ir bet kuris asmuo toje sistemoje, 
darbininkas neturi nei teisės, nei galios pareikalauti daugiau, 
negu jis, kaip prekė, yra vertas. Sistema yra tobulai "teisinga", 
bet, nepaisant to, visi darbininkai yra apgaunami, nes jie pri- 
verčiami dirbti ilgiau, negu jiems reikia, kad pragyventų. 

Ar visa tai keista? Prisiminkime, kad Marxas aprašo laiko- 
tarpį, kai darbo diena buvo ilga, kartais nepakeliamai ilga, o 


176 VI SKYRIUS 


darbo užmokestis apskritai mažai teviršijo sumą, kurios rei- 
kėjo palaikyti gyvybę. Pridedamosios vertės idėja gali būti sun- 
kiai suvokiama pasaulyje, kuriame alinantis ir menkai apmo- 
kamas darbas jau beveik praeitis, bet ji anaiptol nebuvo vien 
teorinė konstrukcija tuomet, kai rašė Marxas. Pakaks vieno 
pavyzdžio: 1862 metais viename Manchesterio fabrike pus- 
antro mėnesio laikotarpiu vidutinė vienos darbo savaitės truk- 
mė buvo 84 valandos! Prieš tai 18 mėnesių jos trukmė buvo 
78 ir pusė valandos. 

Bet visa tai dar tik dramos apipavidalinimas. Yra pagrindi- 
niai veikėjai, yra jų motyvai, užmegzta ir intriga — "prideda- 
mosios vertės" atsiradimas. Dabar scenoje prasideda veiks- 
mas. 

Visi kapitalistai gauna pelną. Bet visi jie tarpusavyje kon- 
kuruoja. Dėl to stengiasi kaupti, kad galėtų didinti gamybos 
mastus, nustumdami konkurentus. Bet didinti nėra lengva. 
Tam reikia daugiau darbininkų, o kad jų būtų, dėl darbo jė- 
gos reikia konkuruoti su kitais kapitalistais. Darbo užmokes- 
tis ima didėti. Pridedamoji vertė, priešingai, iš lėto mažėja. 
Atrodytų, Marxo kapitalistai greitai susidurs su ta pačia dile- 
ma, kurią išgyvendavo Smitho ir Ricardo kapitalistai, — jų pel- 
nus suris didėjantys atlyginimai. 

Smithas ir Ricardo dilemą išsprendė, nurodydami darbi- 
ninkų klasės polinkį gausėti, kai tik apmokėjimas už darbą 
padidėja. Tačiau Marxas, kaip ir Millis, atmeta tokią galimy- 
bę. Marxas dėl jos nesiginčija, jis paprasčiausiai smerkia Mal- 
thuso doktriną kaip “paskvilį apie žmonių giminę", pagaliau 
proletariatas, — vadovaujanti ateityje klasė, — negalės būti toks 
trumparegis, kad iššvaistytų, ką laimėjęs, tenkindamas neža- 
botą kūniškąjį instinktą. Bet savo kapitalistus nuo šių rūpes- 
čių Marxas išvaduoja visai taip pat. Jis sako, kad, gelbėda- 
miesi nuo didėjančio darbo užmokesčio grėsmės, jie savo 
įmonėse diegs darbą taupančias mašinas. Taip dalis darbo 
jėgos vėl atsidurs gatvėje ir ten, jau kaip "pramoninė rezervi- 

nė armija", atliks tą pačią funkciją, kokią Smitho ir Ricardo 
doktrinose atlieka gyventojų skaičiaus didėjimas: dėl konku- 
rencijos darbo užmokestis kris vėl iki ankstesniosios "ver- 
tės" — gyvenimo minimumo lygio. 

Ir čia prasideda lemtingas posūkis. Atrodytų, kapitalistas 
išsigelbėjo, nes, mašinų dėka sukurdamas nedarbą, sutrukdė 
didėti atlyginimams. Bet neskubėkime. Tuo pačiu būdu, ku- 
riuo jis viliasi išsisukęs nuo vienos dilemos, — užšoka ant ki- 
tos. 

Mat žmones pakeisdamas mašinomis, jis tuo pat metu pel- 
ną kuriančias gamybos priemones pakeičia jokio pelno neku- 
riančiomis. Atminkime, kad Marxo idealaus kapitalistinio pa- 
saulio modelyje niekas negauna pelno vien sumaniai 
derėdamasis. Kad ir kiek būtų verta mašina, galime būti tikri, 
kapitalistas užmokėjo už ją visą jos vertę. Jei mašina per visą 
jos gyvavimo laiką sukurs dešimties tūkstančių dolerių vertę, 
tai mūsų kapitalistas, reikia manyti, ir turėjo sumokėti visus 
dešimt tūkstančių dolerių be jokių išlygų. Pelną jis gali gauti 
tik iš gyvojo darbo, vien iš neapmokėto pridedamojo darbo 
laiko. Vadinasi, mažindamas darbininkų skaičių arba santy- 
kinę jų dalį, jis galabija žąsis, dedančias aukso kiaušinius. 

Ir vis dėlto nelaimingajam tenka tai daryti. Jo veiksmuose 
nėra nieko mefistofeliško. Jis tik paklūsta impulsui kaupti ir 
stengiasi nenusileisti konkurentams. Kai jo mokamas atlygi- 
nimas didėja, jis privalo įdiegti darbą taupančias mašinas, 
idant sumažėtų gamybos kaštai ir būtų išsaugotas pelnas, — 
jei jis to nedarys, už jį padarys kaimynas. Bet, būdamas pri- 
verstas darbininkus keisti mašinomis, jis tuo pačiu privalo 
siaurinti bazę, kuri neša jam pelną. Tai tarsi graikų drama, 
kurioje žmonės noromis nenoromis žengia pasitikti likimo ir 
kurioje visi priverstinai bendradarbiauja, artindami sau pra- 
žūtį. 

Burtai mesti. Pelnui mažėjant, kiekvienas kapitalistas sa- 
vo fabrike dvigubins pastangas, diegdamas naujas darbą tau- 


178 VI SKYRIUS 


pančias, kaštus mažinančias mašinas. Tik būdamas bent per 
žingsnį priekyje visų jis gali tikėtis pelno. Bet kadangi kiek- 
vienas daro lygiai tą patį, gyvojo darbo (o dėl to ir pridedamo- 
sios vertės) santykis su bendrąja gamybos apimtimi ir toliau 
mažėja. Pelno norma krenta ir krenta. Ir priešaky jau regėti 
pražūtis. Pelnas sumažėja taip, kad gamyba apskritai daugiau 
nebepelninga. Mašinoms išstumiant žmones, mąžta vartojimas, 
o dirbančiųjų skaičius nebedidėja tiek, kiek didėja gamyba. 
Prasideda bankrotai. Grumiamasi dėl galimybių parduoti pre- 
kes sumažintomis kainomis, todėl mažesnės firmos žlunga. 
Prasideda kapitalizmo krizė. 

Krizė dar nerciškia, kad spektaklis baigėsi. Net priešingai. 
Iš darbo išmesti darbininkai priversti sutikti su mažesniais 
už darbo jėgos vertę atlyginimais. Mažinant neišparduodamų 
mašinų kainas, stipresnieji kapitalistai gali įsigyti jas pigiau 
už tikrąją jų vertę. Ir po kurio laiko pridedamoji vertė vėl 
atsiranda. Vėl prasideda toks pat žygis pirmyn. Šitaip kiekvie- 
na krizė sukuria sąlygas sistemai plėtotis. Krizė — arba, šiuo- 
laikine terminologija, ūkinio aktyvumo sulėtėjimas, recesija — 
yra būdas, kurio dėka sistema veikia, o ne per kurį ji žlunga. 

Bet tas veikimas labai specifinis. Kiekvieno atsinaujinimo 
laukia tokia pati pabaiga: konkurencija dėl darbininkų, di- 
desni atlyginimai, gyvąjį darbą pakeičiančios mašinos, siaurė- 
janti pridedamosios vertės bazė, dar aršesnė konkurencija, 
nauja krizė — gilesnė nei ankstesnioji. Gilesnė, nes kiekvie- 
nos krizės metu didesniosios firmos prisijungia mažesniąsias, 
ir kada pramoniniai monstrai galiausiai griūva, duženų būna 
kur kas daugiau, nei kritus mažoms įmonėms. 

Ir pagaliau drama baigiasi. Marxas tai aprašo taip įspūdin- 
gal, kaip būna vaizduojamos amžinosios pragaro kančios: "Nuo- 
lat mažėjant kapitalo magnatų, kurie uzurpuoja ir monopoli- 
zuoja visą šio keitimosi proceso naudą, skaičiui, masiškai auga 
skurdas, priespauda, pavergimas, išsigimimas, išnaudojimas, 
bet kartu su tuo auga ir pasipiktinimas vis gausėjančios darbi- 

ninkų klasės, kurią lavina, vienija ir organizuoja pats kapita- 
listinės gamybos proceso mechanizmas... Gamybos priemo- 
nių centralizacija ir darbo suvisuomeninimas pagaliau pasie- 
kia tokį laipsnį, kada jie jau nebedera prie savo kapitalistinio 
kevalo. Jis sprogsta į gabalus. Išmuša paskutinė privačios ka- 
pitalistinės nuosavybės valanda. Ekspropriatoriai ekspropri- 
juojami". 


Taigi drama baigiasi taip, kaip Marxas numatė savo dia- 
lektikoje. Sistema — grynoji sistema — subyra, stengdamasi iš- 
spausti savo energijos šaltinį, pridedamąją vertę. Žlugimą pa- 
spartina nuolatinis nestabilumas, kylantis dėl iš pagrindų 
neplaninės kapitalistinės ekonomikos prigimties. Nors ir yra 
jėgų, kurių veikimas pratęsia sistemos galavimąsi, šiaip ar 
taip paskutinės jos mirtinos grumtynės yra neišvengiamos. 

Kaip smarkiai toks požiūris skiriasi nuo ankstesniųjų! Smi- 
tho kapitalizmo laipteliai nuolatos kilo aukštyn, bent jau kiek 
akys pajėgė aprėpti. Ricardo požiūriu, tą aukštyn kopimą stab- 
dydavo didėjantis valgytojų skaičius nepakankamam dirbamos 
žemės plotui, dėl kurio judėjimas pirmyn atsidurdavo bevilti- 
škoje būklėje, o laimingieji žemės savininkai gaudavo netikė- 
tus pelnus. Millis regėjo kiek palankesnę perspektyvą, atras- 
damas, kad visuomenė gali paskirstyti produktą kaip nori, 
nepaisydama "ekonominių dėsnių", esą diktuojančių to pa- 
skirstymo tvarką. Bet Marxui net ir ši išganinga galimybė at- 
rodė nepagrįsta. Mat materialistinis požiūris į istoriją jam sa- 
kė, kad valstybė tėra politinis valdymo organas ekonomiką 
valdančiųjų rankose. Mintis, kad ji gali veikti kaip tam tikras 
arbitras, trečioji jėga, tarp konfliktuojančių pusių išlaikanti 
reikalavimų pusiausvyrą, jam atrodė vien naivus pageidavi- 
mas. Ne, vidinė logika, dialektinis vystymasis nežadėjo jokio 
išsigelbėjimo sistemai, kuri ne tik susinaikins pati, bet kartu 
ir pagimdys savo paveldėtoją. 

Kaip toji paveldėtoja turėtų atrodyti, Marxas mažai ką ga- 
lėjo pasakyti. Ji, žinoma, būtų "beklasė", tuo Marxas norėjo 

pasakyti, kad visuomenės ekonominio susiskaidymo bazė, be- 
siremianti nuosavybe, bus pašalinta, jei visos prekių gamybos 
priemonės priklausys visuomenei. Bet kaip visuomenė valdys 
"savo" fabrikus; pagaliau, kas ta "visuomenė", ar gali tenai 
atsirasti — o gal tikrai bus? — aršūs nesutarimai tarp valdy- 
tojų ir valdomųjų, tarp politikos lyderių ir paprastų žmonių, — 
apie visa tai Marxas nesvarstė. Pereinamuoju "socializmo" lai- 
kotarpiu bus “proletariato diktatūra", po jos jau "grynas" 
komunizmas. 

Reikia nepamiršti, kad Marxas nebuvo realaus socializmo 
kūrėjas. Tas didžiulis uždavinys atiteks Leninui. Das Kapi- 
tal — kapitalizmo paskutiniojo teismo dienos knyga, ir Mar- 
xas beveik nieko nėra parašęs, kas bus po Paskutiniojo teis- 
mo, kaip atrodys ateitis. 


Kokia mūsų reakcija į tuos apokaliptinius argumentus? 

Nesunku atmesti visą doktriną. Prisiminkime, kad sistema 
remiasi verte — darbine verte — ir kad raktas į jos gyvybę sly- 
pi ypatingame reiškinyje, pavadintame pridedamąja verte. Ta- 
čiau realiajame pasaulyje egzistuoja ne "vertės", o tikros kon- 
krečios kainos. Marxui reikia įrodyti, kad dolerių ir centų 
pasaulis atspindi, tiesa, kiek apytikriai, jo sukurtąjį abstrak- 
tųjį pasaulį. Bet, persikeldamas iš verčių pasaulio į kainų pa- 
saulį, jis atsiduria baisiuose matematikos brūzgynuose. Ir fak- 
tiškai padaro klaidą. 

Tai nėra neištaisoma klaida, ir prasiskverbus pro dar tan- 
kesnius matematikos erškėtynus Marxo lygtis galima padaryti 
visai "teisingomis". Bet klaidą nurodžiusiems kritikams var- 
giai rūpėjo, kaip tą schemą sutvarkyti, tad jų nuosprendis, 
kad Marxas "neteisus", ir buvo galutinis. Kai pagaliau lygtys 
buvo ištaisytos, niekas į nuosprendžio neteisingumą nebekreipė 
dėmesio. Nes, nepaisant matematinio grynumo, Marxo mode- 
lyje yra begalė kitų problemų. Ar iš tikrųjų pridedamosios 
vertės sąvoką galime vartoti monopolijų pasaulyje arba moks- 

linių technologijų sąlygomis? Ar Marxas tikrai įveikė visus 
sunkumus, naudodamas "darbą" kaip vertės matą? 

Tokio pobūdžio klausimai ir šiandien jaudina marksizmo 
mokslininkų pasaulį, o daugumą nemarksistinių ekonomistų 
visą schemą paskatino nublokšti į šalį kaip nepatogią ir ne- 
lanksčią. Bet šitaip darant pražiūrimos dvi labai svarbios Marxo 
analizės ypatybės. 

Pirma, tai buvo daugiau negu tiesiog dar vienas ekonomi- 
kos "modelis". Marxas tiesiogine šio žodžio prasme išrado naują 
socialinių tyrimų funkciją — pačios ekonomikos teorijos kriti- 
ką. Didelė Kapitalo dalis skirta parodyti, kad ankstesnieji eko- 
nomistai nesugebėjo suprasti tikrosios jų tyrimų paskirties. 
Imkime, pavyzdžiui, vertės problemą, kuri rūpėjo Smithui ir 
Ricardo. Abu jie nevienodai sėkmingai stengėsi įrodyti, kaip 
kainos atspindi (arba nesugeba atspindėti) darbo laiko, įkū- 
nyto įvairiose prekėse, kiekius. 

Bet tikrai stulbinantis dalykas yra ne tai, atkreipė dėmesį 
Marxas. Sudėtingiausias klausimas štai koks: kaip galima kal- 
bėti apie "darbą" — bendrą vertės mato vardiklį, kai konkre- 
tūs vyrų ir moterų darbai tokie skirtingi. Ricardo kalbėjo apie 
darbo valandas, reikalingas sužvejoti lašišą ir sumedžioti el- 
nią, kaip nustatančias tų dviejų prekių mainų santykį — tai 
yra, jų kainas. Bet dar niekas niekada nesumedžiojo elnio su 
meškere ir nesužvejojo lašišos miškų tankmėse. Kaip tad ga- 
lima naudoti "darbą" kaip bendrą matą, lemiantį mainų pro- 
porcijas? 

Atsakyti, sako Marxas, galima taip: kapitalistinė visuome- 
nė sukuria specialią darbo rūšį — abstraktųjį darbą, tai yra, 
darbą, išgrynintą nuo tam tikrų individualių ikikapitalistinio 
pasaulio požymių, darbą, kuris gali būti perkamas ir parduo- 
damas kaip ir kviečiai bei anglis. Todėl tikrasis “darbinės 
vertės teorijos" supratimas yra ne kainų susidarymo nustaty- 
mas, kaip manė Smithas ir Ricardo, 0 visuomeninės sistemos, 
kurioje darbo jėga tampa preke, apibūdinimas. Toji visuome- 

nė —tai kapitalizmas, kuriame istorinės jėgos (tokios kaip 
atitvėrimų banga Anglijoje) pagimdė nuosavybės neturinčią dar- 
bininkų klasę, likusią be jokio pasirinkimo ir priverstą par- 
duoti savo darbo jėgą — sugebėjimą dirbti — kaip prekę. 

Šitaip Marxas išrado "socioanalizės" rūšį, kuri pačią eko- 
nomikos teoriją traktuoja visiškai kitaip. O greta šio įžymaus 
įnašo Marxo sukurtas kapitalizmo modelis, kad ir gremėzdiš- 
kas, pasirodė esąs veikiantis, atsiskleidžiantis neįprastu bū- 
du. Jei atsižvelgtume į pagrindines jo prielaidas — veikėjų 
mise-en-scėne*, jų motyvus ir aplinką — modelio nusakyta pa- 
dėtis pasikeitė, ir pasikeitė taip, kaip buvo numatyta. Jau 
žinome, kokie tie pokyčiai: kaip mažėja pelnai, kaip kapitali- 
stai ieško naujų mašinų, kaip kiekvienas pakilimas baigiasi 
krize, kaip mažos firmos kiekvienos tokios krizės metu išnyk- 
sta didesnėse bendrovėse. Visas šias tendencijas Marxas vadi- 
no kapitalizmo sistemos “judėjimo dėsniais" — tai kelias, ku- 
riuo kapitalizmas žengs ateitin. Ir nuostabu, kad tiek daug tų 
jo pranašysčių pasitvirtino. 

Antai pelnas kapitalistinėje ekonomikoje iš tikrųjų linkęs 
mažėti. Taip prognozavo ne vien Marxas, kaip ir pelnas, beje, 
mažėja ne vien dėl jo nurodytų priežasčių. Tačiau, kaip yra 
pažymėjęs Smithas, Ricardo arba Millis — ir bet kuris versli- 
ninkas tai patvirtintų, — konkurencijos aštrėjimas bei didė- 
jantys atlyginimai iš tiesų mažina pelną. Atsiribojant nuo visai 
nepajudinamų monopolijų (jų tėra keletas), pelnas yra skiria- 
masis kapitalizmo požymis ir kartu jo Achilo kulnas, nes joks 
verslas negali nuolat išlaikyti savo prekių kainų, didesnių už 
jų kaštus. Tėra vienas būdas nuolat gauti pelną: verslas — 
arba visa ekonomika — turi plėstis. 

Tačiau būtinybė plėstis patvirtina antrąją Marxo modelio 
prognozę: nepaliaujamą naujos technikos ieškojimą. Neatsi- 
tiktinai pramoninis kapitalizmas prasideda nuo Pramoninės 


* "Mise-en-scėne (pranc.) — mizanscena (spektaklio, kino filmo): ak- 
torių ir rekvizito padėtis kuriuo nors vienu vaidinimo momentu. 

revoliucijos, nes, kaip įrodė Marxas, technologinė pažanga nėra 
vien kapitalizmo palydovė, o yra esminė sudedamoji jo dalis. 
Kad išliktų, verslas privalo diegti naujoves, išradinėti ir eks- 
perimentuoti; verslas, pasitenkinantis praeities pasiekimais, 
neilgai tvers šiame iniciatyviame pasaulyje. Ir anaiptol nėra 
netipiškas nesenas vienos didžiulės chemijos bendrovės pa- 
reiškimas, esą 60 procentų pajamų ji gaunanti iš gaminių, 
kurie prieš dešimt metų buvo nežinomi; nors šioje pramonės 
šakoje daroma ypač daug išradimų, bet pasitvirtina ir bend- 
ras ryšys tarp pramonės naujovių ir firmų rentabilumo. 

Modelis bylojo dar apie tris kapitalizmo tendencijas, ku- 
rios taip pat pasitvirtino. Vargu ar reikia darkart įrodinėti, 
jog paskutiniam šimtmety egzistavo ūkinės veiklos krizės ar 
iškilo gigantiškos firmos. Bet dėl drąsių Marxo prognozių tu- 
rime pastebėti štai ką. Polinkio į krizes — tai, ką mes dabar 
linkę vadinti verslo ciklais — joks kitas Marxo laikų ekono- 
mistas nelaikė neatskiriamu kapitalizmo bruožu, nors vėlesni 
įvykiai prognozes apie ciklinius pakilimus bei nuosmukius 
visiškai patvirtino. Ir visame verslo pasaulyje Kapitalo pasiro- 
dymo metu stambumas buvo greičiau išimtis negu taisyklė, 
mažos verslo įmonės vis dar duodavo toną. Tvirtinimas, jog 
versle dominuos didžiulės firmos, 1867 metais buvo toks stul- 
binantis, koks šiandien būtų teigimas, jog po penkiasdešim- 
ties metų Amerika taps mažų įmonėlių, išstūmusių milžiniš- 
kas korporacijas, šalimi. 

Ir pagaliau Marxas buvo tikras, kad smulkūs nepriklauso- 
mi amatininkai ar savarankiškai besiverčią šeimininkai ne- 
sugebės pasipriešinti masinei gamybai, ir todėl vis didėjanti 
darbingų žmonių dalis turės parduoti savąją darbo jėgą rin- 
koje, tai yra tapti "proletarais". Ar taip ir įvyko? Ką gi, devy- 
nioliktojo šimtmečio pirmajame ketvirtyje maždaug trys ket- 
virtadaliai visų amerikiečių dirbo kaip savarankiški šeiminin- 
kai, turėdami ūkius arba dirbtuvėles. Šiandien tik apie 10 
procentų darbo jėgos triūsia savarankiškai. Galime nelaikyti 

įstaigos tarnautojo, autobuso vairuotojo arba banko kasinin- 
ko proletarais, bet Marxo terminologija visi jie yra darbinin- 
kai, priversti kapitalistams siūlyti savo darbo jėgą, tuo tarpu 
ūkininkas arba batsiuvys patys yra savo gamybos priemonių 
savininkai. 

Apskritai paėmus, modelis pasirodė turįs nepaprastą pra- 
našišką galią. Kartu atkreipkime dėmesį į štai ką: visi tie po- 
kyčiai, didžiuliai ir grėsmingi, negalėjo būti atskleisti vien tik 
tyrinėjant prieš Marxo akis besidriekiantį pasaulį. Nes tai is- 
toriniai pokyčiai, jie kyla iš lėto ir apima didelius laiko tarp- 
snius; jie tikri taip, kaip ir nepastebimi — lyg medžio augi- 
mas. Tik suvedę visą ekonominę sistemą į mikrovisatą ir 
tyrinėdami ją pagreitinto gyvenimo sąlygomis, galėtume su- 
vokti būsimuosius pokyčius. 

Suprantama, tai nebuvo visiškai tikslu. Marxas galvojo, kad 
pelnai mažės ne tik verslo ciklo viduje, kas iš tikrųjų ir vyk- 
sta, bet kad tai bus ilga šimtametė mažėjimo tendencija; deja, 
taip neatsitiko. Bet nepaisant visų trūkumų, — kaip pamatysi- 
me vėliau, Markso modelis tikrai nėra neklaidingas, — kapi- 
talizmo veikimą jis išpranašavo nepaprastai aiškiai. 

Tačiau visos ligi šiol paminėtos Marxo pranašystės buvo 
visai nepavojingos. Liko paskutinė modelio prognozė; kaip skai- 
tytojas prisimena, pabaigoje Marxo "grynasis kapitalizmas" 
žlunga. 

Pradžioje tebūnie leista pasakyti, kad ir ši prognozė netu- 
rėtų būti lengvai atmesta į šalį. Rusijoje ir Rytų Europoje ka- 
pitalizmas iš tiesų išnyko; Vokietijoje ir Italijoje jis nudreifa- 
vo į fašizmą. Ir nors čia karai, brutalios politinės jėgos, lemties 
neišvengiamybė bei sąmoningos revoliucionierių pastangos — 
viskas drauge padarė savo, karti tiesa yra tai, kad daugiausia 
šie pokyčiai vyko dėl Marxo numatytos priežasties: kapitaliz- 
mas žlugo. 

Kodėl jis žlunga? Iš dalies todėl, kad išugdė, kaip Marxas 
teigė, nestabilumą. Vis stiprėjančios ekonominės krizės drau- 

ge su karų atneštomis nelaimėmis sugriovė žemesniųjų ir vi- 
duriniųjų klasių pasitikėjimą sistema. Bet tai dar ne viskas. 
Europos kapitalizmas pralaimėjo ne tiek dėl ekonominių, kiek 
dėl socialinių priežasčių — ir Marxas šitai taip pat numatė! 

Juk Marxas pripažino, kad sistemos ekonominiai sunku- 
mai nėra neįveikiami. Nors jo laikais antimonopoliniai įstaty- 
mai arba anticiklinės priemonės nebuvo žinomi, bet tokia veikla 
nebuvo ir neįsivaizduojama, taigi technine prasme Marxo pro- 
gnozėje nebuvo nieko neišvengiama. Marxo numatytas žlugi- 
mas buvo pagrįstas kapitalizmo koncepcija, pagal kurią vy- 
riausybė politiškai nepajėgi ištaisyti sistemos klaidų; nepajėgi 
ideologiškai ir net emocionaliai. Kad kapitalizmas ištaisytų 
tas klaidas, reikėtų vyriausybės, kuri kilstelėtų aukščiau vie- 
nos klasės interesų, o tai reiškė tikėti, kad žmonės patys ga- 
lėtų susiturėti nuo troškimo nedelsiant praturtėti. Marxo ana- 
lizė vertė tuo abejoti. 

Būtent toji socialinio lankstumo stoka, prisirišimas prie 
trumpalaikio intereso silpnino Europos kapitalizmą — bent jau 
iki II pasaulinio karo pabaigos. Žmogui, skaičiusiam Marxo 
darbus, baisu atsigrįžti į niaurų pasiryžimą, su kuriuo tiek 
daug valstybių nepaliaujamai laikėsi kurso, vedančio, Marxo 
tvirtinimu, į pražūtį. Atrodė, šių šalių vyriausybės, pačios to 
nesuvokdamos, patvirtina Marxo pranašystes, atkakliai dary- 
damos tai, ką Marxas ir numatė jas darysiant. Kai carų valdo- 
ma Rusija negailestingai numalšino visą demokratinį profsą- 
jungų judėjimą, kai Anglijoje ir Vokietijoje oficialiai buvo 
skatinamos monopolijos ir karteliai, marksistinė dialektika iš 
tiesų atrodė visa grėsmingai numatanti. Per devynioliktojo šimt- 
mečio pabaigos ir dvidešimtojo pradžios laikotarpį, žiūrėda- 
mas į milžinišką prarają tarp turtingų ir vargšų bei regėdamas 
visišką pirmųjų abejingumą antriesiems, nemaloniai jauti, kad 
psichologiniai Marxo dramos stereotipai tikrai buvo paimti iš 
gyvenimo. 

Kitaip tuo laikotarpiu reikalai klostėsi Amerikoje. Mes taip 
pat turėjome savo reakcionierių ir revoliucionierių. Jungtinių 

Valstijų ekonominėje istorijoje apstu išnaudojimo ir kitų bjau- 
rumų. Bet čia kapitalizmas plėtojosi šalyje, kurios nepalietė 
bejausmė aristokratiško kilmingumo ranka bei šimtmečiais 
besiformavusių klasių nuostatos. Tai tam tikru laipsniu sąly- 
gojo atšiauresnį nei Europoje socialinį klimatą, nes čia "griež- 
to individualizmo" principo mes laikėmės dar ilgai po to, kai 
žmogų jau buvo beviltiškai užgožusi masinio industrializmo 
aplinka, tuo tarpu Europoje greta neslepiamų klasinių skirtu- 
mų egzistavo tradicinis noblesse oblige. Amerikos aplinkoje 
atsirado tam tikras pragmatizmas traktuojant tiek asmeninę, 
tiek valstybės valdžią, taip pat visuotinis demokratijos idealų 
palaikymas, kuris saugiai išvairavo valstybės struktūrą pro 
uolas, ant kurių, deja, buvo užšokta daugelyje užsienio šalių. 

Atsakymas į Marxo analizę ir glūdi būtent tokiame gebėji- 
me keistis. Iš tikrųjų kuo įdėmiau žvelgiame į kapitalizmo 
istoriją, ypač į paskutiniuosius dešimtmečius, tuo daugiau įgy- 
jame pagarbos Marxo minties įžvalgumui ir tuo aiškiau regi- 
me jo ribas. Nes daug Marxo diagnozuotų kapitalizmo proble- 
mų tebeegzistuoja ir šiandien, tarp jų visų pirma ekonominio 
nestabilumo tendencija bei turto ir valdžios koncentracija. Ta- 
čiau įvairiose šalyse tos panašios problemos buvo sprendžia- 
mos nepaprastai skirtingai. Pavyzdžiui, Norvegija, pagal Mar- 
xo kriterijus, būdama tikrai kapitalistinė šalis (jos gamybos 
priemonės didžia dalimi yra privati nuosavybė ir rinkos me- 
chanizmas, reikia manyti, kuria pridedamąją vertę), kapitali- 
zmo "judėjimo dėsnius" kompensavo neeiline pajamų perskir- 
stymo programa, dėl kurios Norvegija yra tapusi viena 
egalitariškiausių pasaulio valstybių. Japonija, struktūra ir iš- 
ore taip pat neabejotinai kapitalistinė, savo didžiosiose ben- 
drovėse, įveikus bandomąjį laikotarpį, visiems darbuotojams 
garantuoja darbo vietą iki gyvenimo pabaigos. Prancūzija turi 
labai išplėtotą nacionalinio planavimo sistemą. Anglija, iš ku- 
rios pavyzdžio Marxas ir Engelsas mokėsi bei tyrė žiaurų ir 
išnaudotojišką kapitalizmą, pokario metais buvo lyderė, di- 


NEPERMALDAUJAMA KARLO MARXO SISTEMA 187 


egdama nacionalinius sveikatos apsaugos planus, socialines 
garantijas “nuo lopšio iki karsto", pigius butus ir panašiai. 
Švedija taip pat, jei ne daugiau, atšiauri ir negailestinga kaip 
Anglija tais laikais, apie kuriuos rašė Marxas, dabar, ko gero, 
yra demokratiškiausia valstybė pasaulyje — tiek politikos, tiek 
ekonomikos požiūriu. 

Šitaip išaiškėjo, kad kapitalizmas yra ekonominė struktū- 
ra, gebanti smarkiai adaptuotis. Negalima pasakyti, kad kapi- 
talizmas būtų įveikęs visas savo problemas. Bet turint galvoje 
anksčiau pateiktus pavyzdžius (prie jų dar prijungtume Nau- 
jąją Zelandiją ir Austriją), jau nebeįmanoma klasikinį Marxo 
scenarijų laikyti "neišvengiama" kapitalistinės visuomenės rai- 
dos kryptimi. Tai, žinoma, nereiškia, kad kiekviena kapitali- 
stinė šalis prisitaikys ir evoliucionuos taip, kaip tai vyko Skan- 
dinavijos valstybėse. Pavyzdžiui, Jungtinėse Amerikos Valsti- 
jose devynioliktojo šimtmečio pabaigos ir dvidešimtojo pradžios 
laikotarpiu dėl lankstumo ir pragmatizmo kapitalizmas gyva- 
vo sėkmingiau nei kitose šalyse, bet paskutiniaisiais metais, 
atrodo, yra pasukęs mažesnės negu užsienyje socialinės atsa- 
komybės keliu. Tačiau jau pats tas faktas, jog Jungtinės Val- 
stijos anksčiau buvo avangarde, o valstybės, šiandien atsidū- 
rusios priekyje, kažkada nuo JAV atsiliko, yra pakankamas 
įrodymas, jog ateitis nėra nulemta iš anksto. Didžiajai komu- 
nistinio pasaulio daliai "kapitalizmas" — vis dar visuomenė, 
suręsta pagal XIX a. 6-ojo dešimtmečio Anglijos kapitalizmo 
stereotipus, su siaurakakčiais fabrikantais ir reakcingomis vy- 
riausybėmis, bet dvidešimtojo šimtmečio laimėjimai (ir ne- 
sėkmės) byloja, kad kapitalizmas ir šiandien gali išugdyti tin- 
kamą visuomenę, kaip ir bet kuris jau susikūręs socializmas. 

Tačiau, atsiriboję nuo perlenkimų apie neišvengiamą kapi- 
talizmo žūtį, Marxo analizės neturėtume nepaisyti. Ji išlieka 
kaip grėsmingiausias ir skvarbiausias kapitalizmo tyrinėjimas, 
kokį tik šis kada nors yra pergyvenęs. Tas tyrimas nėra atlik- 

tas vadovaujantis moraliniais kriterijais, kai linguojama gal- 
vomis ir malama liežuviais matant, koks ydingas pelno moty- 
vas, tai jau veikiau penas marksistui revoliucionieriui nei mar- 
ksistui ekonomistui. Mat kad ir kiek Marxo tyrime būtų 
entuziazmo, vertinimas vis tiek lieka bešališkas, ir būtent dėl 
šios priežasties jo niūrios išvados yra prasmingos. 

Galiausiai turime prisiminti, kad Marxas buvo ne tik didis 
ekonomistas. Kalboje prie kapo duobės Engelsas pasakė, jog 
“taip kaip Darwinas atskleidė gyvosios gamtos evoliucijos dėsnį, 
taip Marxas atskleidė žmonijos istorinės raidos dėsnį". Žino- 
ma, šitaip tvirtinti tikrai per daug, bet Engelsas neklydo, pa- 
brėždamas, kad Marxo požiūris į istorinį procesą, kaip į vi- 
suomeninių klasių kovos dėl viešpatavimo areną, — ypač 
reikšmingas. Marxas mokė mus ne tik žvelgti į istoriją, bet ir 
žiūrėti pro istoriją, taip kaip Freudas mokė žvelgti pro asme- 
nybės išorę į psichinius procesus mūsų viduje arba Platonas 
pro neištyrinėtų idėjų širmą — į filosofijos klausimus, slypin- 
čius už jos. 

Tai ir paaiškina, kodėl Marxo vardas, kaip Freudo bei Pla- 
tono, lieka su mumis. Marxas tikrai nebuvo neklystantis, kiek 
aklai jam kas besimelstų. Teisingiau būtų galvoti apie jį kaip 
apie neišvengiamą — didįjį tyrinėtoją, palikusį gilų, neišdil- 
domą pėdsaką jo paties atrastame socialinės minties žemyne. 
Visi, kurie nori tyrinėti jį toliau, nesvarbu, sutinka ar ne su 
Marxo išvadomis, turi pareikšti didelę pagarbą žmogui, pir- 
majam atradusiam tą žemyną visiems žmonėms. 


VII SKYRIUS 


KARALIENĖS VIKTORIJOS PASAULIS 
IR NEKONVENCIONALIOJI EKONOMIKOS 
TEORIJA 


Karlas Marxas savo išvadą apie kapitalizmo žūtį Manifeste 
paskelbė 1848 metais; sistemai diagnozuota nepagydoma li- 
ga, ir nors tikslūs terminai nebuvo nurodyti, manyta, kad pa- 
skutinis mirtinas mūšis jau netoli, ir artimiausias giminai- 
tis — komunistai — pagaliau išgirs paskutinį sistemos ato- 
dūsį, kuris reikš, kad valdžią paveldi jie. Dar net iki 1867 
metais pasirodant Kapitalui pradėta budėti prie karšinčiaus, 
ir su kiekvienu biržos spekuliacijų karštligės ciklu, su kick- 
vienu pramonės smuktelėjimu vilties kupini žmonės slinko 
arčiau mirties patalo ir vienas kitam kalbėjo, kad netrukus 
išmuš Lemiamosios revoliucijos valanda. 

Bet sistema nemirė. Taip, daugelis Marxo nustatytų funk- 
cinių dėsnių pasitvirtino realiais procesais: didžiosios firmos 
tapo dar didesnės, o pasikartojantys gamybos nuosmukiai ir 
nedarbas kamavo visuomenę. Bet kartu su šiais išsipildžiu- 
siais žūties prognozės paliudijimais kitas svarbus ir grėsmin- 
gai suformuluotas marksistinis simptomas nejudėjo iš vietos: 
"vis didėjantis proletariato skurdas" niekaip nedidėjo. 

Dabar marksistai ilgai diskutavo, ką ši Marxo frazė galėjo 
reikšti. Jei ji reiškė tik tai, kad vis daugiau ir daugiau fizinio 
darbo žmonių patirs "skurdą", tapdami proletarais — samdo- 
mojo darbo žmonėmis, tai Marxas, kaip jau matėme, buvo 
teisus. Bet jei jis turėjo galvoje vis didėjantį jų fizinį skurdą, 
tuomet klydo. 

Antai Karališkoji komisija, sudaryta ištirti 1886 metų kri- 
zę, išreiškė ypatingą pasitenkinimą darbo klasių gyvenimo są- 
lygomis. Tai nebuvo vien kapitalistų klasės gynėjų demagogi- 
ja. Sąlygos tikrai tapo geresnės — aiškiai kur kas geresnės. 
Vėliau, žvelgdamas į devynioliktojo šimtmečio aštuoniasde- 
šimtųjų metų padėtį, seras Robertas Giffenas rašė: "Reikia 
atkreipti dėmesį, kad prieš penkiasdešimt metų darbo žmo- 
gus, gaunantis maždaug pusę arba tik šiek tiek daugiau negu 
pusę dabartinio vidutinio darbo užmokesčio, kartais tiesiog 
visiškai priklausydavo nuo duonos kainų svyravimo, balan- 
suodamas ties bado riba. Faktiškai periodiški badmečiai prieš 
penkiasdešimt metų buvo visų karalystės darbo žmonių bū- 
dingos gyvenimo sąlygos". O tuo laikotarpiu, kai Giffenas šitai 
rašė, kainos nors ir buvo padidėjusios, darbo užmokestis kilo 
dar sparčiau. Pirmą kartą Anglijos darbo žmonės gaudavo tiek, 
kad be didelio vargo galėdavo sielą suturėti kūne — tai liūd- 
nas praeities komentaras, bet viltinga pranašystė ateičiai. 

Ne tik darbo užmokestis padidėjo, bet ir pats pridedamo- 
sios vertės šaltinis sumažėjo: gerokai sutrumpėjo darbo die- 
na. Pavyzdžiui, Jarrow laivų statykloje ir New Castle'o chemi- 
jos fabrike darbo savaitė sutrumpėjo nuo šešiasdešimt vienos 
valandos iki penkiasdešimt keturių, nors sunkiausiomis sąly- 
gomis dirbančiuose tekstilės fabrikuose krūvis buvo suma- 
žintas tik iki penkiasdešimt septynių valandų. Tekstilės fabri- 
kų savininkai skundėsi, esą jų išlaidos darbo užmokesčiui 
padidėjusios gerokai daugiau negu 20 procentų. Pažanga kai- 
navo brangiai, užtat ji davė apčiuopiamus dividendus. Pagerė- 
jus gyvenimo sąlygoms, 1848 metų neramumai atslūgo. “Jūs 

nesudominsite jų šnekomis apie politiką, kol jie turi gerai 
apmokamą darbą", — šitaip vienas Staffordshire'o fabrikan- 
tas išreiškė nuomonę apie savo darbininkų pažiūras. 

Net Marxui ir Engelsui teko pripažinti šią tendenciją. "Ang- 
lijos proletariatas ima vis labiau buržuazėti, — dejavo Engel- 
sas laiške Marxui, — ir atrodo, kad šitos buržuaziškiausios iš 
visų nacijos tikslas — greta buržuazijos turėti buržuazinę ari- 
stokratiją ir buržuazinį proletariatą." 

Tapo aišku, kad Marxas su savo prognozėmis apie gresian- 
čią lemtį paskubėjo. Akliems jo pasekėjams, žinoma, ta suar- 
dyta įvykių eiga nekliudė patogiai sau galvoti, kad "neišvengia- 
ma" lieka neišvengiama ir vienos ar dviejų kartų klausimas — 
menkniekis didžiajame istorijos žygyje pirmyn. Bet nemarksi- 
stiniams įvykių stebėtojams didysis karalienės Viktorijos laik- 
mečio pakilimas reiškė ir kai ką daugiau. Pasaulis vėl prisi- 
pildė vilties ir perspektyvų, ir tokio atskalūno, kaip Karlas 
Marxas, pranašystės dabar teatrodė apmaudaujančio radikalo 
kliedesiai. Štai kodėl Marxo paruoštas intelektualusis bom- 
bardavimas praėjo beveik visiškoje tyloje; vietoje įžeistųjų pyk- 
čio Marxas susilaukė kur kas stipresnio smūgio — tiesiog gė- 
dingo abejingumo. 

Visa esmė ta, kad ekonomikos mokslas liovėsi buvęs ben- 
dru požiūriu į pasaulį, kai vienu atveju filosofas, kitu — bir- 
žos brokeris, trečiu — revoliucionierius imasi nušviesti visą 
platų vieškelį, kuriuo žengia visuomenė. Ekonomikos moks- 
las tapo specifine sritimi specialiai pasirengusiems moksli- 
ninkams, kurių tyrimai labiau panėšėjo į tiksliai taikinin nu- 
kreiptus spindulius, nei į plačiai aprėpiančią švyturio šviesą 
kaip ankstyvųjų ekonomistų darbuose. 

Tai turėjo ir priežastį: kaip jau matėme, karalienės Vikto- 
rijos laikais Anglijos burėse nusistovėjo pūtę devynioliktojo 
šimtmečio antrosios pusės pažangos ir optimizmo vėjai. Page- 
rėjimas tvyrojo tiesiog ore, ir visai natūralu, kad mažai kam 
rūpėjo ramybę drumsčiantys klausimai apie kelionės esmę. 
Tad tokiomis ekonominio pakilimo sąlygomis atsirado visa 

virtinė aiškintojų — mokslininkų, kurie detaliai tyrinėjo sis- 
temos veikimą, bet nesiėmė kvestionuoti esminių sistemos pri- 
valumų bei daryti kokių nors nerimastingų prognozių apie ga- 
lutinę jos baigtį. Naujoji mokslinė srovė įsivyravo ekonominės 
minties tėkmėje. Jos indėlis dažnai būdavo svarbus, tačiau ne 
esminis. Tokie žmonės, kaip Alfredas Marshallas, Stanley Je- 
vonsas, Johnas Batesas Clarkas ir aplink juos gausėją univer- 
sitetų profesoriai, ekonomikos pasaulyje jau neberegėjo jokių 
vilkų, taigi — ir jokių gyvybiškai svarbių ekonomikos teorijos 
problemų. Visas tas pasaulis dabar buvo apgyvendintas ro- 
miomis, nors ir įsivaizduojamomis, avimis. 

Niekas tų avių neapibūdino aiškiau kaip mažas Matemati- 
nės psichikos (Mathematical Psychics) tomelis, pasirodęs 1881 
metais, lygiai dveji metai iki Marxo mirties. Jo autorius buvo 
ne vienas iš didžiausių, bet, ko gero, vienas iš pačių išradin- 
giausių mokslo vyrų — keistuolis, drovus profesorius, vardu 
Francis Ysidro Edgeworthas, tos pačios, jau minėtos Marios 
Edgeworth, kuri kažkada sprendė šaradas kartu su Ricardo, 
sūnėnas. 

Edgeworthas, be abejonės, buvo nepaprastai talentingas 
mokslininkas. Per baigiamuosius egzaminus Oxforde, gavęs 
itin sudėtingą klausimą, jis pasiteiravo egzaminuotojų: “Turiu 
atsakyti trumpai ar galima išsamiai?", ir ėmėsi dėstyti ištisą 
pusvalandį, atsakymą paįvairindamas ekskursais graikų kal- 
ba, nustėrusiems egzaminuotojams klausantis. 

Bet Edgeworthas susižavėjo ekonomika ne dėl to, kad šis 
mokslas teisino, aiškino ar smerkė pasaulį, arba kad jis at- 
skleidė naujas — šviesias ar niūrias — ateities perspektyvas. 
Šį nepaprastą žmogų ekonomikos teorija pakerėjo tuo, kad 
joje buvo operuojama kiekybe ir kad viskas, kas apibūdinama 
kiekybiškai, gali būti išversta į matematikos kalbą! Norint tai 
padaryti, tereikia palikti įtampos kupiną ankstesniųjų ekono- 
mistų pasaulį, užtat mainais gausi tokių grakščių metodų ir 
tokio pasigėrėtino tikslumo pasaulį, jog anas praradimas bus 
dosniai kompensuotas. 

Norint sukurti štai tokį matematinį tikrovės atspindį, teko, 
suprantama, pasaulį supaprastinti. Edgeworthas tai padarė, 
suformuluodamas prielaidą: kiekvienas žmogus yra malonu- 
mų mašina. Pačią sąvoką sukūrė Jeremy Benthamas devynio- 
liktojo šimtmečio pradžioje, naudojęs ją savajame “"Laimingu- 
mo skaičiavimo" moksle, tiksliau — filosofinėje doktrinoje, 
kurioje žmoniją jis traktuoja kaip pelno ir nuostolių skaičiuo- 
tojų visumą ir kur kiekvienas savo gyvenimą tvarko taip, kad 
jo psichinis sumavimo mechanizmas patirtų kuo didesnį ma- 
lonumą. Dabar šiai bendrai filosofijai Edgeworthas suteikė 
matematikos tikslumą ir gavo kažką panašaus į Pangloso "ge- 
riausią iš visų įmanomų pasaulių". 

Iš visų žmonių, kurie pritartų tokiam visuomenės aiškini- 
mui, Edgeworthas, regis, buvo labiausiai netikęs. Kaip malo- 
numų mašina pats jis buvo tokios prastos konstrukcijos, kad 
sunku Ir įsivaizduoti. Tiesiog neurotiškai drovus, jis stengda- 
vosi išvengti žmonių draugijos ir gelbėdavosi savo-klubo nuo- 
šalume; nuolat slegiamas materialių daiktų, beveik nepatyrė 
malonumo, kurį žmonėms paprastai suteikia pats daiktų tu- 
1ejimas. Edgewortho kambariai buvo be baldų, biblioteka pri- 
cinama visiems, o tarp jam priklausiusių daiktų stigo indų, 
tašymo reikmenų, net pašto ženklų. Galima spėti, kad didžiau- 
stas malonumų šaltinis jam buvo pamėgtos įsivaizduojamos 
Xanadu šalies ekonomikos aprašymas. 

Bet kokie bebūtų Edgewortho motyvai, jo prielaida apie 
malonumų mašiną davė puikius intelekto vaisius. Jei ekono- 
mikos teorija turėjo būti mokslas apie žmogiškąsias malonu- 
mų mašinas, besivaržančias tarpusavyje dėl dalies bendroje 
visuomenės malonumų sankaupoje, tuomet su visu diferenci- 
nlo skaičiavimo nepaneigiamumu galima įrodyti, kad tobulos 
konkurencijos pasaulyje kiekviena malonumų mašina gautų 
didžiausią, kokį tik visuomenė gali suteikti, malonumų kiekį. 

Kitaip tariant, jei šis pasaulis vis dar ne pats geriausias iš 
visų, aišku, kad jis gali toks būti. Deja, pasaulis organizuotas 

ne pagal tobulos konkurencijos žaidimo taisykles; žmonės ne- 
įveikia apgailėtino įpročio laikytis draugėje ir kvailai nepaiso 
naudos, kurios susilauktų, jei atkakliai siektų vien savų inte- 
resų; pavyzdžiui, profesinės sąjungos atvirai neigia principą 
“kiekvienas už save", o dėl akivaizdaus turto ir padėties nevie- 
nodumo pradinės jėgų pozicijos šiame žaidime — toli gražu 
ne neutralios. 

Bet tai niekai, sakė Edgeworthas. Gamta pasirūpino ir šiais 
dalykais. Susivienydamos profesinės sąjungos gali kažkiek lai- 
mėti per trumpą laikotarpį, tačiau nesunku įrodyti, jog ilgo 
laikotarpio sąlygomis turės pralošti, nes jos tėra laikinas su- 
trikimas idealioje procesų schemoje. Ir jei gimimas kilmingo- 
je šeimoje bei didelis turtas pradžioje, atrodytų, lemia ekono- 
minio žaidimo rezultatus, metamatinė psichika ir čia 
sureguliuoja problemą. Mat nors visi individai yra malonumų 
mašinos, kai kurie iš jų — geresnės malonumų mašinos nei 
kitos. Antai vyrai yra geriau pasirengę tvarkyti savo psichinio 
banko sąskaitas negu moterys, o subtili "meistriškumo ir ta- 
lento aristokratija" į gero gyvenimo malonumus reaguoja jaut- 
riau nei negrabiai nutašytos darbo klasių malonumų mašinos. 
Taigi žmogiškosios matematikos skaičiavimai vis dar gali būti 
naudingi; jie besąlygiškai pateisino lyčių ir padėties skirtu- 
mus, regimus kiekvieno žmogaus aplinkoje. 

Bet matematinė psichikos teorija darė kur kas daugiau, 
nei vien racionaliai aiškino konservatyvizmo principus. Edge- 
worthas iš tikrųjų tikėjo, kad algebrinis individo veiklos išty- 
rimas žmonių giminei gali duoti naudingų rezultatų. Jo anali- 
zėje randame, pavyzdžiui, tokias sąlygas: 

“Su tokiais abstrakčiais tyrimais, — rašė Edgeworthas, — 
žinoma, būtų juokinga pasinerti praktinės politikos jūron. Bet 

jie nėra ne vietoje, kai mes pakylame prie nuostatų mažųjų 
šaltinių bei slaptųjų motyvacijos versmių, kur slypi kiekvie- 
nos praktinės veiklos pradžia." 

Tai bent kategorija — "mažieji nuostatų šaltiniai"! Įdomu, 
ką pagalvotų Smithas, jei žinotų, kad jo veiklūs pirkliai, rajūs 
samdiniai ir besidauginančios darbininkų klasės išvirto į ši- 
tokią daugybę bejėgių malonumų ieškotojų? Kartą Henry Sidg- 
wickas, Edgewortho amžininkas ir J. S. Millio mokinys, pyk- 
telėjęs pareiškė, kad savo pietus jis suvalgė ne todėl, jog 
susumavo šio veiksmo dėka patirtus malonumus, o papras- 
čiausiai todėl, kad buvo alkanas. Bet protestuoti nebuvo pras- 
mės: matematinės psichikos schema pasirodė tokia elegantiš- 
ka, apgaunanti, taip atsieta nuo varginančio žmonių 
nelankstumo ir taip laimingai nesusitepusi kokiais nors svar- 
stymais apie žmonių siekius ir socialinius konfliktus, kad iš- 
kart susilaukė pasisekimo. 

Edgeworthas ne vienintelis ėmėsi šitaip dehumanizuoti po- 
litinę ekonomiją. Jau Marxo gyvenimo metais sukerojo ištisa 
matematinė ekonomikos teorijos mokykla. Vokietijoje ekono- 
mistas, pavarde von Thūnenas, paskelbė formulę, kuria, kaip 
pats tvirtino, galima tiksliai apskaičiuoti teisingą darbo už- 


mokestį: 
Aa -p 


Van Thūnenas šią formulę taip mėgo, kad prašė išgraviruo- 
ti ant savo antkapio; nežinome tik, ką apie ją manė dirbantys 
žmonės. Prancūzijoje pagarsėjęs ekonomistas Lėonas Walras 
įrodė, kad matematikos pagalba galima tiksliai apskaičiuoti 
kainas, kurios iki galo subalansuotų rinką; žinoma, norint tai 
padaryti, reikia turėti rinkos pusiausvyros lygtį kiekvienai kon- 
krečiai prekei ir sugebėti išspręsti uždavinį, kuriame lygčių 
bus keli šimtai tūkstančių, o iš tiesų — milijonai. Bet nesi- 
baiminkime sunkumų, teoriškai šis uždavinys gali būti išspręs- 

tas. Manchesterio universitete profesorius Jevonsas parašė po- 
litinės ekonomijos traktatą, kuriame kova dėl egzistencijos 
buvo supaprastinta iki "Malonumo ir skausmo skaičiavimų". 
“Manoji ekonomikos teorija... savo pobūdžiu yra grynai mate- 
matinė", — rašė Jevonsas, ir iš tiesų jo dėmesys prasprūsda- 
vo pro kiekvieną ekonominio gyvenimo aspektą, jei tik šis ne- 
pasiduodavo privalomam jo schemos preciziškumui. Gal dar 
labiau pažymėtina, kad profesorius rengėsi rašyti (nors gyve- 
nimas nutrūko anksčiau, nei jis spėjo tai padaryti) knygą, pa- 
vadintą Ekonomikos teorijos principai (Principles of Econo- 
mics): svarbu, kad politinę ekonomiją jau buvo pradėta vadinti 
ekonomikos teorija, o jos įvadiniai aiškinimai ėmę virsti pa- 
grindiniais tekstais. 

Visa tai nebuvo vien kokios kvailystės, nors pakako ir šito. 
Ekonomikos teorija, kaip bebūtų, tiria žmonių grupių veiks- 
mus, 0 šios, kaip ir atomų grupės, yra linkusios paklusti sta- 
tistiniams dėsningumams bei tikimybių dėsniams. Todėl kai 
profesūra ėmėsi tyrinėti pusiausvyros — padėties, į kurią 
krypsta rinka, kai maksimalios naudos siekią individai tarpu- 
savy stichiškai sąveikauja — idėją, ši tikrai atskleidė kai ku- 
rias visuomenės gyvenimo tendencijas. Walras lygtys ir dabar 
naudojamos, kai norima apibūdinti socialinės sistemos požy- 
mius ramybės būsenoje. 

Klausimas tik tas, ar sistema "ramybės būsenoje" tikrai 
atspindi svarbiausias visuomenės gyvenimo realijas? Anksty- 
vieji ekonomistai, pradedant Smithu ir baigiant Milliu bei, Ži- 
noma, Marxu, tvirtai laikėsi idėjos, kad visuomenė iš prigim- 
ties vystosi. Tiesa, tasai vystymasis gali sutikti kliūčių, prarasti 
energijos arba atsidurti ekonominiam nuosmuky, bet pagrin- 
dinė ekonominio pasaulio jėga vis dėlto neatskiriama nuo po- 
linkio augti. 

Būtent šio esmingo suvokimo stigo naujajai srovei gilinan- 
tis į pusiausvyrą — kaip įdomiausią ir potencialiausią naujų 
atradimų požiūriu sistemos ypatybę. Kapitalizmas staiga nu- 

stojo buvęs lemiančia istorine visuomenės priemone ir tapo 
banalios, kone visai beistorinės struktūros modeliu. Sistemos 
varomoji jėga — o būtent ji taip traukė visus ankstesniuosius 
tyrinėtojus — dabar darėsi nepastebima, ignoruojama, užmir- 
štama. Naujoji perspektyva ėmėsi atskleisti įvairiausius kapi- 
talistinės ekonomikos aspektus, bet tik ne jos istorinę misiją. 


Ir kaip šito blankaus lygčių pasaulio antrininkas suklestė- 
jo nekonvencionalioji, pogrindinė ekonomikos teorija. Pogrin- 
dis ekonomikos moksluose egzistavo visada — kaip savotiška 
keistuolių ir eretikų, kurių doktrinos nepajėgė įgyti respekta- 
bilumo, izoliacija. Vienas iš tokių nepažabojamų autorių buvo 
Bernardas Mandeville'is, kuris šokiravo aštuonioliktąjį šimt- 
metį, sąmojingai įrodinėdamas, jog dorybė yra yda, o yda — 
dorybė. Mandeville'is paprasčiausiai atkreipė dėmesį į štai ką: 
amoralaus turtuolio švaistomi pinigai duoda varguoliams už- 
darbį, tuo tarpu apie dorybingo skatikų taupytojo šykštų sąži- 
ningumą šito nepasakysi, vadinasi, teigė Mandeville'is, indivi- 
dualus amoralumas gali didinti visuomenės gerovę, o 
individualus dorumas būti jai našta. Rafinuota pamoka, pa- 
teikta jo Pasakėčioje apie bites (Fable of the Bees), aštuonio- 
liktojo amžiaus visuomenei buvo dar neįkandama; didysis žiuri 
Middlesexe 1723 m. pasmerkė Mandeville'io knygą kaip pa- 
žeidžiančią viešąją tvarką, a patį Mandeville'į smarkiai kriti- 
kavo Smithas ir visi kiti. 

Bet ankstesniuosius ckscentrikus ir šarlatanus dažniau- 
siai atblokšdavo pripažintų mąstytojų, tokių kaip Smithas ar- 
ba Ricardo, nepalanki nuomonė, o dabar pogrindis savo rek- 
rūtus telkė jau dėl kitų priežasčių. Oficialiame ekonomikos 
mokslo pasaulyje tiesiog nebeliko vietos norintiems įnešti į jį 
visą žmonių elgsenos gamą, troškus karalienės Viktorijos pa- 
saulio tvarkingumas stokojo tolerancijos tiems, kurie, diagno- 
zuodami visuomenės būklę, suabejodavo dorove arba užsimin- 
davo apie būtinas radikalias reformas. 

Šitaip pogrindis pradėjo naują gyvenimą. Į jį nukeliavo Mar- 
xas, nes jo mokymas buvo atstumiantis. Ten pat buvo priskir- 
tas ir Malthusas, nes jo idėja apie “visuotinį prisotinimą" bu- 
vo aritmetinis absurdas, o abejonės dėl taupymo naudos iš 
esmės kirtosi su viktorijietiškuoju taupumo garbinimu. Uto- 
pistai į šitą draugiją pateko todėl, kad tai, ką jie kalbėjo, buvo 
visiška nesąmonė ir jau tikrai ne "ekonomika", ir pagaliau ten 
pakliūdavo kiekvienas, kurio doktrina neatitiko elegantiškojo 
pasaulio, kurpiamo auditorijose profesorių; šių nepagrįstu įsi- 
tikinimu, tas pasaulis egzistavo ir už universiteto sienų. 

Pogrindis — kur kas įdomesnė vieta negu ramybės kara- 
lystė virš jo. Jame sutikdavai daugybę nuostabiausių asmeny- 
bių, ten pynėsi keistų, pranašiškų idėjų kamuolys. Pavyzdžiui, 
nekonvencionaliųjų ekonomistų draugėje buvo žmogus, likęs 
beveik pamirštas, ekonomikos idėjoms sparčiai judant pir- 
myn. Tai — Frėdėricas Bastiat, ekscentriškas prancūzas, gy- 
venęs nuo 1801 iki 1850 metų ir per tokį trumpą laiką, ir dar 
per trumpesnius — vos šešerius! — literatūrinio darbo metus 
ekonomikos teorijon įdiegęs patį efektyviausią ginklą — pa- 
šaipą. Pažiūrėkite į šį bepročių pasaulį, sakydavo Bastiat. Jie 
deda milžiniškas pastangas, kad iškastų po kalnu tunelį ir 
sujungtų dvi šalis. O ką daro tada? Tiek dirbę, kad palengvin- 
tų prekių mainus, jie iš abiejų kalno pusių pastato po muitinę 
ir prekių kelionę tuo tuneliu padaro baisiausiai sudėtingą! 

Bastiat turėjo talentą atskleisti absurdą; jo nedidelėj kny- 
gelėj Ekonomikos sofizmai (Sophismes ėconomigues) humoro 
buvo tiek, kiek tik apskritai gali būti ekonomikos mokslo vei- 
kale. Antai, kai Prancūzijos nacionalinis susirinkimas svarstė 
Paryžiaus—Madrido geležinkelio klausimą, toks p. Simiot įro- 
dinėjo, kad Bordeaux miesto geležinkely turi būti spraga, — 
linijos pertraukimas labai padėtų prasigyventi Bordeaux neši- 
kams, durininkams, viešbučių savininkams, vežikams ir 
visiems kitiems, o kai turtės Bordeaux, turtingesnė bus ir Pran- 
cūzija. Bastiat godžiai pasistvėrė šią idėją. Puiku, tarė jis, bet 
neapsiribokime vien Bordeaux. "Dėl pertrauktos geležinkelio 

linijos pelnysis Bordeaux,... vadinasi, Angoulėme, Poitiers, 
Tours, Orlėans... taip pat turėtų reikalauti perkirsti geležin- 
kelį vardan bendro intereso... Šitaip mes įsitaisysime geležin- 
kelį su begale tarpų ir galėsime jį vadinti Neiglamu geležinke- 
liu." 

Bastiat tarp ekonomistų garsėjo sąmoju, bet asmeninis jo 
gyvenimas buvo tragiškas. Gimęs Bayonne'oje, labai anksti li- 
ko našlaitis, maža to, dar susirgo plaučių tuberkulioze. Jis 
mokėsi universitete ir vėliau bandė imtis verslo, bet komercija 
aiškiai buvo ne jam. Tada perėjo į žemės ūkį, bet ir ten sekėsi 
ne geriau; lyg grafas Tolstojus jis buvo kupinas gerų ketinimų, 
bet kuo daugiau kišosi į savo šeimos ūkio reikalus, tuo tie 
reikalai ėjo prastyn. Jis svajojo apie herojiškus žygius, bet jo 
kariniai nuotykiai buvo tiesiog donkichotiški: 1830 metais, 
Burbonams pabėgus iš Prancūzijos, Bastiat surinko šešių šim- 
tų vyrų būrį ir, nepaisydamas galimų nuostolių, vedė juos į 
šturmą prieš rojalistų citadelę. Vargšas Bastiat — tvirtovė nuo- 
lankiai nuleido vėliavą ir ta proga visus pakvietė vidun į puotą. 

Kartais atrodė, jog jis pasmerktas nesėkmėms. Bet šitaip, 
prieš savo valią priverstas dykinėti, Bastiat susidomėjo eko- 
nomika, ėmė skaityti ir diskutuoti aktualiais tuo metu klausi- 
mais. Vienas kaimyninės šalies garbingas ponas paragino jį 
išdėstyti mintis popieriuje; Bastiat parašė straipsnį apie lais- 
vąją prekybą ir nusiuntė į vieną Paryžiaus žurnalą. Jo mintys 
buvo originalios, o stilius nuostabiai kandus. Straipsnį at- 
spausdi7o, ir šis kuklus provincijos mokslininkas per vieną 
naktį išgarsėjo. 

Bastiat atvyko į Paryžių. “Jis neturėjo laiko pasinaudoti 
Paryžiaus siuvėjo arba skrybėlininko paslaugomis, — rašo 
M. de Molinari, — ir šitokį jį, ilgais plaukais, mažyte skrybėle, 
plačiu surdutu ir paveldėtu lietsargiu, apsirikęs galėjai palai- 
kyti doru valstiečiu, pirmąsyk išsiruošusiu apžiūrėti sostinės." 

Tačiau provincijos mokslininkas turėjo geliančią plunks- 
ną. Jis kasdien skaitydavo Paryžiaus laikraščius, aprašančius, 

kaip Prancūzijos parlamento deputatai ir ministrai ginčijasi, 
gindami vienpusės naudos bei savų trumparegiškų interesų 
politiką, ir tada rašydavo atsakomąjį reportažą, kuris sukrės- 
davo Paryžių skaitytojų kvatojimu. Pavyzdžiui, kai Deputatų 
palata XIX a. 5-ajam dešimtmety įstatymais padidino muitus 
visoms užsienio prekėms, kad palankesnėmis sąlygomis plė- 
totųsi Prancūzijos pramonė, Bastiat sukūrė tokį ekonominės 
satyros šedevrą: 


ŽVAKIŲ, VAŠKINIŲ ŠVIESTUVŲ, LEMPŲ, ŽVAKIDŽIŲ, GAT- 
VIŲ ŽIBINTŲ, ŽNYPLIŲ DAGTIMS, GESINTUVŲ MEISTRŲ 
BEI ALIEJAUS, LAJAUS, DERVOS, SPIRITO IR APSKRITAI 
VISKO, SUSIJUSIO SU APŠVIETIMU, GAMINTOJŲ PETI- 
CIJA 


PoNAMS DEPUTATŲ PALATOS NARIAMS 
KiLMINGIEJI PONAI, 


„Mes kenčiame nuo nebepakeliamos svetimo varžovo 
konkurencijos; tas varžovas, kaip atrodo, turi kur kas 
palankesnes nei mes sąlygas gaminti šviesą, todėl jis tie- 
siog užtvindo ja mūsų nacionalinę rinką pasakiškai žema 
kaina... Šis varžovas... yra ne kas kitas, o Saulė. 


Meldžiame Jūsų, teikitės priimti įstatymą, liepiantį aklinai 
užsklęsti visus langus, stoglangius, liukus, uždaryti išorės 
ir vidaus langines, užtraukti užuolaidas, žaliuzes, uždengti 
durų akutes; žodžiu, uždengti visas angas, skyles, plyšius 
ir tarpus. 


... Jei Jūs uždarysite visas įmanomas angas, pro kurias 
praeina natūrali šviesa, ir sukursite dirbtinės šviesos po- 
reikį, kas iš mūsų tautiečių prancūzų fabrikantų neturės 
dėl to naudos? 


„„„Jei bus vartojama daugiau lajaus, tai reikės daugiau jau- 
čių ir avių... jei bus vartojama daugiau aliejaus, tai reikės 

auginti daugiau aguonų, alyvmedžių... mūsų dykvietės su- 
žaliuos dervomis turtingais medžiais. 


Spręskite, bet būkite logiški; nes jeigu Jūs užkertate kelią, 
kaip yra dabar, geležies prekėms, javams, užsienio audi- 
niams, nustatydami jiems muitus tokia proporcija, lyg jų 
pačių kainos būtų artimos nuliui, tai kaip nelogiška būtų 
leisti importuoti Saulės šviesą, kurios kaina Iš tikrųjų lygi 
nuliui kiaurą dieną! 


Kad taip dramatiškai — tegu ir fantastiškai — būtų ginama 
laisvoji prekyba, pasaulis dar nebuvo regėjęs. Bet Bastiat pro- 
testavo ne vien prieš apsauginius muitų mokesčius: jis šaipėsi 
iš kiekvieno ekonomikoje dviprasmiškai suvokiamo atvejo. 
1848 metais, kai socialistai ėmė kelti savo idėjas apie visuo- 
menės išgelbėjimą, paisydami daugiau jausmų nei idėjų tiks- 
lingumo, Bastiat nukreipė į juos tą patį ginklą, kurį naudojo 
prieš ancien rėgime*. “Kiekvienas nori gyventi valstybės išlai- 
komas, — rašė jis. — Tačiau pamiršta, kad valstybė gyvena 
kiekvieno išlaikoma." 

Bet ypatingasis jo taikinys, labiausiai nekenčiamas "sofiz- 
mas" buvo teoriškas asmeninio gobšumo pateisinimas, nau- 
dojantis pretenzinga iškaba apie apsauginius muitus, įveda- 
mus atseit dėl "nacionalinės gerovės". Kaip jam patikdavo 
triuškinti tokį apgaulingą mąstymą, kai prisidengus liberalio- 
mis ekonomikos pažiūromis būdavo ginamos prekybos kliū- 
tys! Kai atitinkama Prancūzijos ministerija pasiūlė padidinti 
muitus importuojamiems audiniams, idant būtų "apginti" pran- 
cūzų darbo žmonės, Bastiat replikavo šiuo nuostabiu para- 
doksu: 

“Paskelbkite tokį įstatymą, — rašė Bastiat prekybos minis- 
trui. — Nuo šiol niekam neleidžiama naudotis jokiomis sijo- 
mis ir gegnėmis, išskyrus tas, kurios nutašytos ir apdailintos 


*  Ancien rėgime (pranc.) — senasis režimas. 

atšipusiais kirviais... Mat dabar tereikia šimto kirvio kirčių, o 
tada prireiks trijų šimtų. Dabar darbas atliekamas per valan- 
dą, o tada reikės trijų valandų. Kokia stipri parama bus su- 
teikta darbo žmonėms!.. Kas nuo šiol norės turėti stogą, turės 
laikytis mūsų reikalavimų, lygiai kaip ir kiekvienas šiandien, 
norintis pirkti drabužį nugarai prisidengti, privalo laikytis Jū- 
siškių". 

Jo kritika, kad ir kandi, mažai ką reiškė. Jis išvyko į Ang- 
liją susitikti su tenykščiais laisvosios prekybos sąjūdžio lyde- 
riais ir grįžo organizuoti laisvosios prekybos asociacijos Pary- 

„žiuje. Ši gyvavo vos aštuoniolika mėnesių — mat Bastiat niekada 
nebuvo geras organizatorius. 

Bet atėjo 1848-ieji, ir Bastiat išrinko į Nacionalinį susirin- 
kimą. Tuo metu jam atrodė, kad pavojus gresia iš priešingos 
pusės — iš žmonių, pernelyg daug dėmesio skiriančių sistemos 
trūkumams ir jos vieton galinčių aklai pasirinkti socializmą. 
Jis pradėjo rašyti knygą Ekonomikos darnumai (Harmonies 
ėconomigues), kurioje ketino parodyti, jog regimoji pasaulio 
netvarka yra tik paviršinė; po ta išore tūkstančiai skirtingų, 
veržlių savanaudiškų jėgų, veikiamos rinkos, virsta aukštesnės 
kokybės visuomenine gėrybe. Tačiau Bastiat sveikata jau buvo 
beviltiškai pašlijusi. Jis vos begalėjo alsuoti, veidas nuo nio- 
kojančios ligos atrodė mirtinai išbalęs. Jis dar nuvyko į Pizą, 
kur laikraščiuose perskaitė žinutę apie savo paties mirtį, taip 
pat įprastas užuojautos frazes: apgailestaujame dėl mus pali- 
kusio "didžiojo ekonomisto", “įžymaus literato". Draugui jis 
parašė: "Ačiū Dievui, aš nemiriau. Užtikrinu Tave, iki pasku- 
tinio atodūsio gyvensiu be skausmo ir beveik džiaugsmingai, jei 
būsiu tikras, kad draugams, kurie mane mylėjo, palieku ne 
karčią širdgėlą, bet gerą, švelnų, truputį melancholišką prisi- 
minimą". Jis grumte grūmėst,-kad knyga būtų parašyta anks- 
čiau, nei nebebus jo paties. Bet jau buvo per vėlu. 1850 metais 
jis paliko pasaulį, paskutinėmis akimirkomis šnabždėdamas 
kažką, kas budinčiam kunigui pasirodė lyg "tiesa, tiesa..." 

Ekonomikos žvaigždyne Bastiat tėra maža žvaigždelė. Jis 
buvo nepaprastai konservatyvus, tačiau net tarp konservato- 
rių neįtakingas. Atrodytų, jo misija buvo pradurti visus to me- 
to pompastikos burbulus; bet atidėjus į šalį juokus ir sąmojų, 
rimtesnis yra štai koks klausimas: ar sistema visada prasmin- 
ga? Ar tikrai yra paradoksų, kada visuomenės gerovė ir asme- 
ninė gerovė konfrontuoja? Ar galime pasitikėti nesąmoningu 
asmeninio materialinio intereso veikimu, kai kiekvieno apsi- 
sukimo metu jį iškraipo toli gražu ne nesąmoningas jo sukur- 
tos politinės struktūros mechanizmas? 

Šitų klausimų Eliziejaus laukuose niekas tiesiai nekėlė. 
Savojo aštrialiežuvio paradoksų oficialusis ekonomikos moks- 
las menkai paisė. Jis ramiai yrėsi link malonumų trokštančio 
pasaulio kiekybinių grožybių, o Bastiat kelti klausimai taip ir 
liko neatsakyti. Iš tiesų matematinė psichologija vargiai padėtų 
išspręsti Neigiamo geležinkelio arba Atšipusių kirvių dilemą: 
Jevonsas, kuris kaip ir Edgeworthas, buvo didis kovotojas už 
tai, kad ekonomikos teorija taptų "mokslu", prisipažino: “Po- 
lilikoje tai aš nesusigaudau". Deja, nesusigaudė ne jis vienas. 


Pogrindis ekonomikos moksle ir toliau klestėjo. 1879 me- 
tais jis įgijo atstovą iš Amerikos, barzdotą, geraširdį, pašėlu- 
siai savimi pasitikintį žmogų, kuris pasakė, kad "...tokia po- 
litinė ekonomija, ...kokios moko dabar, yra beviltiška ir 
demobilizuojanti. Bet taip yra todėl, kad ji lig šiol pažeminta 
ir supančiota; klaidingai dėstomi jos teiginiai; nepaisoma 10- 
ginės darnos; jos tariami žodžiai įstringa galugerklyje, o pro- 
testai prieš neteisybę virsta tos neteisybės pagrindimu". Ir tai 
dar ne viskas. Šis eretikas ne tik tvirtino, kad ekonomikos 
teorija nesugeba įminti skurdo mįslės, nors atsakymas yra 
jai prieš pat nosį, bet ir teigė, jog, panaudojus jo siūlomą 
metodą, atsiskleistų visiškai naujas pasaulis: “Trūksta Žo- 
džių visa tai nupasakoti! Tai Aukso amžius, apie kurį poetai 
kūrė ciles, o garbinami pranašai kalbėjo metaforomis!.. Tai 

krikščionybės viršūnė — Dievo miestas su jaspio sienomis ir 
perlų vartais!" 

Tas naujokas buvo Henry George'as. Nieko stebėtina, kad 
jis atsidūrė nekonvencionaliame ekonomikos moksle, mat ank- 
stesnė jo karjera rimtiems lyg vienuolyno broliukai tikrosios 
doktrinos sergėtojams, be abejonės, turėjo atrodyti gana keis- 
tas pasirengimas rimtai samprotauti. George'as savo gyveni- 
me ragavo visko: buvo keliautojas, aukso ieškotojas, samdo- 
mas darbininkas, jūreivis, raidžių rinkėjas, Žurnalistas, 
valstybės tarnautojas, dėstytojas. Jis net niekada nelankė ko- 
ledžo; trylikos metų metė mokyklą ir junga išplaukė 586 tonų 
laivu Hindoo į Australiją ir Kalkutą. Tuo metu, kai jo bendra- 
amžiai kalė lotynų kalbą, jis turėjo nusipirkęs prijaukintą bež- 
džionėlę, matė, kaip nuo takelažo krenta žmogus, ir jau darėsi 
lieknas, smarkus, nepriklausomas, kelionių aistros užvaldy- 
tas paauglys. Grįžęs iš Rytų, bandė dirbti spaustuvėje savo 
gimtajame Philadelphia mieste, o sulaukęs devyniolikos vėl 
išplaukė į jūrą, šįkart į Kaliforniją, svajodamas apie auksą. 

Prieš išvykdamas jis įvertino save pagal frenologinę lente- 


lę: 
Polinkis įsimylėti „2 didelis 
Polinkis turėti vaikų < vidutinis 
Prieraišumas.. „ks didelis 
SėshimaS 4 k k a S didelis 
Gebėjimas susikaupti. < o menkas 


ir taip toliau su įvertinimu "visiškas" ties gebėjimu teikti pe- 
no, "menkas" — ties imlumu, "didelis" — nusakant savigarbą 
ir "menkas" — linksmumą. Kai kuriais atžvilgiais įvertinimas 
buvo neprastas, nors keista regėti apdairumą įvertinant balu 
"didelis", nes kai 1858 metais George'as pasiekė San Franci- 
Sco, nors ir buvo pasirašęs sutartį metams, paspruko į krantą 
ir iškeliavo Victorijos bei aukso link. Jis rado aukso, bet pa- 

aiškėjo, kad tas auksas netikras, tada nusprendė, kad vis dėl- 
to jo gyvenimas jūroje. Bet užuot atsidavęs šiam pasiaukoji- 
mui — neatsitiktinai jo pažymys eilutėje "gebėjimas susikaup- 
ti" buvo prastas, — tapo raidžių rinkėju vienoje San Francisco 
spaustuvėlėje, paskui svėrėju ryžių malūne, o po to, paties 
žodžiais tariant, "valkata". Dar vienas žygis į aukso laukus vėl 
baigėsi nesėkmingai, ir į San Francisco jis grįžo visiškas skur- 
džius. 

Jis sutiko Annie Fox ir slapta kartu su ja pabėgo; ji buvo 
nekalta septyniolikmetė, o jis — gražus jaunuolis su Billo Co- 
dy ūsais ir smaila barzdele. Patikli jaunoji mis Fox, slaptai 
dingdama iš namų su savo būsimuoju vyru, pasiėmė didžiulį 
ryšulį; jaunasis nuotykių ieškotojas vylėsi, kad jame galbūt 
brangenybės, bet paaiškėjo, jog ten tik Šeimyninė poezijos 
knyga (Household Book of Poetry) ir keletas kitų tomelių. 

Prasidėjo be galo sunkūs vargo metai. George'as buvo at- 
sarginis spaustuvės darbininkas, darbo atsirasdavo retai, 0 ir 
tas pats menkai apmokamas. Annie susilaukus antro vaiko, 
jis rašė: "Aš ėjau gatve ir ryžausi gauti pinigų iš pirmo pasitai- 
kiusio žmogaus, kurio išvaizda bylos, kad jis galėtų man jų 
duoti. Sustabdžiau vieną tokį — ne vietinį — ir pasakiau, kad 
man reikia 5 dolerių. Jis paklausė, ką su jais veiksiu. Aš atsa- 
kiau, kad gimdo mano žmona ir kad neturiu už ką jai nupirkti 
maisto. Jis davė man pinigų. Jei jis to nebūtų padaręs, man 
atrodo, kad iš nevilties aš jį būčiau užmušęs". 

Tuo metu, būdamas dvidešimt šešerių, George'as pradėjo 
rašyti. San Francisco laikraščio Times rinkykloje parašė 
straipsnį ir nusiuntė jį aukštyn redaktoriui Noahui Brooksui. 
Šiam kilo įtarimas, kad vaikinas rašinį bus nuplagijavęs, bet 
kai per kelias dienas nieko panašaus nepasirodė jokiame ki- 
tame laikraštyje, jis atspausdino straipsnelį ir tada nusileido 
žemyn žvilgtelėti į George'ą. Išvydo gana žemo ūgio gležną jau- 
nuolį, stovintį ant paties pasidaryto paaukštinimo, idant pa- 
siektų raidžių kasą. George'as tapo reporteriu. 

Po kelerių metų jis paliko Times ir perėjo į San Francisco 
Post, gana karingą leidinį. George'as ėmė rašyti neįprastomis 
temomis: apie kinų kuli* ir jų tarpusavio santykius, apie grobs- 
tomą geležinkelio žemę, apie vietinių trestų machinacijas. Jis 
parašė išsamų laišką J. S. Milliui į Prancūziją imigracijos klau- 
simu ir buvo pagerbtas ilgu pritariančiu atsakymu. Neseniai 
susidomėjęs politika, protarpiais, laikydamasis geriausių žur- 
nalistikos tradicijų, jis nevengė ir rizikingų sumanymų: antai, 
kai laivas Sunrise atvyko į miestą su nuslėpta istorija apie 
kapitoną ir jo padėjėją, supjudžiusius įgulą taip, jog du žmo- 
nės iššoko per bortą ir nuskendo, George'as ir jo laikraštis 
Post iššniukštinėjo visą šią istoriją ir pasiekė, kad laivo vadai 
stotų prieš teismą. 

Kai leidinį nupirko kiti savininkai, George'as nusistvėrė 
valstybinę sinekūrą — tapo dujų skaitiklių inspektorium. Ne, 
kuo mažiau dirbti nebuvo jo tikslas; dabar jis pradėjo skaityti 
didžiuosius ekonomistus ir, jau būdamas vietinis autoritetas, 
aiškiai suformulavo, kas jį labiausiai domina. Jam reikėjo lai- 
ko studijuoti, rašyti bei skaityti paskaitas darbo žmonėms apie 
didžiojo Millio idėjas. 

Kai Kalifornijos universitetas įkūrė politinės ekonomijos 
katedrą, plačiai svarstyta jo rimta kandidatūra į katedros pro- 
fesoriaus vietą. Bet tam reikėjo perskaityti paskaitą dėstytojų 
ir studentų auditorijai, ir George'as ten per daug nesivaržė, 
teigdamas, pavyzdžiui, kad ir tokius dalykus: “Politinės eko- 
nomijos vardo šaukiamasi prieš kiekvieną darbo klasių ban- 
dymą padidinti atlyginimus", — ir, kad šokas būtų garantuo- 
tas, dar pridūrė: “Studijuoti politinę ekonomiją nereikia nei 
specialių žinių, nei didžiulės bibliotekos, nei brangios labora- 
torijos. Jums nereikia naudotis net vadovėliais ir klausytis 
dėstytojų, pakanka, kad imtumėt mąstyti". 


*  Kuli (angl. — coolie, cooly) — taip seniau europiečiai Indijoje ir Ki- 
nijoje vadino fizinio darbo darbininkus: mažai apmokamas padienis 
darbininkas. 


KARALIENĖS VIKTORIJOS PASAULIS 207 


Tai buvo jo universitetinės karjeros pradžia ir pabaiga. Pro- 
fesoriaus vietai rado tinkamesnį kandidatą, o George'as grįžo 
prie publicistikos ir studijų. Ir tada visai netikėtai “dienos 
metu gatvėje man šovė į galvą mintis, vizija, impulsas — va- 
dinkite kaip tinkami... Tai pastūmėjo mane rašyti Pažangą ir 
skurdą (Progress and Poverty) ir palaikydavo, kai noras viską 
mesti atrodydavo neįveikiamas. Ir kai nakties gūdumoje visi- 
škai vienas užbaigiau paskutinįjį puslapį, puoliau ant kelių ir 
pravirkau kaip vaikas". 

Kaip tr galima buvo tikėtis, tai širdimi parašyta knyga, pro- 
testo ir drauge vilties šauksmas. Ir, ką taip pat galėjai numa- 
tyti, jai pakenkė pernelyg didelis jausmingumas bei per men- 
kas profesinis apdairumas. Bet koks tai kontrastas nuobodiems 
amžininkų rašiniams — nenuostabu, kad ekonomikos teori- 
jos sergėtojai negalėjo rimtai svarstyti argumentų, dėstomų 
štai tokiu stiliumi: 


Imkime... kokį nors praktišką verslo žmogų, kuris nesi- 
mokė jokių teorijų, bet užtat žino, kaip daryti pinigus. Pa- 
sakykime jam: "Štai mažas kaimelis. Po dešimties metų jis 
taps dideliu miestu — geležinkelis pakeis pašto diližanus, 
elektros šviesa — žvakes; jis bus pertekęs visokiausių ma- 
šinų ir patobulinimų, kurie daug kartų padidins kuriamą- 
ją darbo galią. Ar tada, po dešimties metų, palūkanos bus 
nors kiek didesnės?" 


Jis jums atsakys: "Ne!" 


“O paprastų darbininkų atlyginimas bent kiek padidės...?" 
Jis atsakys: "Ne, paprastų darbininkų atlyginimas nė kiek 
nepadidės..." 

“Tai kas tada padidės?" 

"Renta, žemės vertė. Nedelskite, įsigykite bent nedidelį 
žemės sklypą ir laukite." 


Ir jei tokiomis sąlygomis jūs paklausysite patarimo, dau- 

giau nieko jums nebereikės veikti. Galėsite sau sėdėti ir 
žįsti pypkę: galėsite gulinėti lyg tie Neapolio lazzaroni ar 
Meksikos leperos; galėsite sumanę balionu pakilti į orą 
arba nusileisti olon; ir nė piršto nepajudinęs, nė trupinė- 
liu neprisidėjęs prie visuomenės turto, per dešimtį metų 
jūs tapsite turtuoliu! Naujajame mieste galėsite turėti pra- 
bangius rūmus, bet miestui priklausą pastatai šalia jūsiš- 
kio atrodys kaip elgetynai. 


Nėra reikalo cituoti viso energir.g0 argumentavimo, esmė 
matyti ištraukoje. George'ą žeidžia. žmonės, kurių pajamos, 
kartais pasakiškai didelės, atsiranda ne iš visuomenei teikia- 
mų jų paslaugų, o vien dėl to, kad kažkada jiems nusišypsojo 
laimė įgyti žemę geroje vietoje. 

Žinoma, daug anksčiau tai pastebėjo Ricardo. Bet Ricardo 
geriausiu atveju tik pažymėjo, jog dėl besivystančios visuome- 
nės tendencijos turtinti žemės savininkus didėja kapitalistų 
nesėkmės. Tuo tarpu George'ui tai buvo viso labo pirmas žing- 
snis į problemą. Renta išreikšta neteisybė ne tik atimdavo iš 
kapitalistų sąžiningai uždirbtą jų pelną, bet ir slėgė paprastų 
darbininkų pečius. Dar daugiau, jis nustatė, kad žemės renta 
yra ir jo vadinamųjų industrinių “paroksizmų", kartkartėm 
iki pašaknų sukrečiančių visuomenę, priežastis. 

Argumentai nebuvo labai aiškūs. Visų pirma, jie rėmėsi 
štai kuo: renta nuo pat pradžios yra tam tikra visuomenės 
apiplėšimo forma, vadinasi, natūralu, kad ji byloja apie žemės 
savininkams neteisėtai, darbininkų ir pramonininkų sąskai- 
ta, atitenkančią sukurto produkto dalį. O dėl paroksizmų — 
ką gi, George'as buvo įsitikinęs, kad renta neišvengiamai veda 
prie spekuliavimo žemės kainomis (Vakarų pakrantėje iš tie- 
sų taip ir buvo) ir neišvengiamai — į galutinę katastrofą, kuri 
patrauks paskui save ir likusią kainų sistemos dalį. 

Atskleidus tikrąsias skurdo ir pažangos stabdymo priežas- 
tis, George'ui nesunku buvo pasiūlyti ir gydymą — nustatyti 

vieną stambų mokestį. Tai būtų mokestis už žemę, apimantis 
visas rentos rūšis. Iš visuomenės organizmo pašalinus auglį, 
žmonės įžengs į aukso amžių. Vienintelis mokestis ne tik iš- 
laisvins nuo visų kitų mokesčių rūšių būtinybės, bet ir, panai- 
kindamas rentą, “pakels atlyginimus, padidins kapitalo paja- 
mas, su šaknimis išraus vargą, išgyvendins skurdą, suteiks 
kiekvienam norinčiam gerai apmokamą darbą, duos laisvę pa- 
sireikšti žmogaus galioms, apvalys viešąją valdžią ir pakylės 
civilizaciją į didesnes aukštumas". Mokestis bus — nerastum 
geresnio žodžio — visa išgydantis vaistas. 

Visą šią tezę sunku nuodugniai įvertinti. Žinoma, Ji yra 
naivi, o lyginti rentą su nuodėme gali šauti į galvą tik tokiam 
savo pranašiška misija įtikėjusiam žmogui kaip George'as. Taip 
pat ir spekuliavimą žeme kaltinti dėl pramoninės gamybos 
nuosmukių buvo tolygu išdidinti vieną smulkų besiplėtojan- 
čios ekonomikos aspektą iki nerealių proporcijų: spekuliavi- 
mas žeme gali kelti rūpesčių, tačiau pramonės gamyba patir- 
davo didelius smukimus ir šalyse, kuriose žemės sklypų kainų 
niekaip nepavadintum išpūstomis. 

Taigi čia gaišti neverta. Bet kai prieiname prie pagrindinės 
teiginio dalies, turime stabtelti. Reikalas tas, kad George'o 
pateikta ūkio funkcinių ryšių diagnozė yra paviršutiniška ir 
netiksli, o esminė visuomenės sąrangos kritika yra etikos, bet 
ne visuomenės mechanizmo dalykas. Kodėl, klausia George'as, 
turi egzistuoti renta? Kodėl žmogus turi gauti naudos vien iš 
paties nuosavybės fakto, mainais visuomenei nieko neduoda- 
mas? Galime pateisinti pramonininko pajamas, jo pelną lai- 
kydami atlygiu už įžvalgumą ir sumanumą, bet kur tasai įžval- 
gumas Žmogaus, kurio seneliui priklausė ganykla, o dabar, 
dviem kartomis vėliau, jos vietoje visuomenė ketina statyti dan- 
goraižį? 

Tai provokuojantys klausimai, bet nėra paprasta vienu gais- 
tu pasmerkti rentos institutą. Mat žemės savininkai nėra vien 
pasyvūs visuomenės plėtojimosi vaisių raškytojai. Panašiai 

bendros pažangos vaisiais naudojasi ir akcininkas, kurio ben- 
drovė plečiasi, ir darbininkas, kurio darbo našumas didėja 
dėl technikos pažangos, ir vartotojas, kurio realiosios paja- 
mos kyla, kai turtėja visuomenė. Taigi neuždirbtos pajamos, 
kurias gauna geroje vietoje sklypą turįs žemės savininkas, įvai- 
riais būdais atitenka ir kiekvienam mūsų. Todėl problema yra 
ne žemės renta, o apskritai neuždirbtos pajamos; ir kol tai yra 
tikrai rimta problema, jos negalima traktuoti vien kaip žemės 
nuosavybės klausimo. 

Taigi rentos problema nėra tokia drastiška, kokią ją regėjo 
George'as. Didelė visuminių rentos įmokų dalis atitenka smul- 
kių sklypų savininkams, ūkininkams, nuosavų namų savinin- 
kams, eiliniams piliečiams. Ir net monopolinėje rentinių paja- 
mų zonoje — didmiesčių nekilnojamojo turto operacijose — 
veikia dinamiška ir lanksti rinka. Renta nėra amžiams susiju- 
si su kuriuo nors subjektu kaip archaiškais feodalų laikais, 
dabar ji, kai žemė nuolatos perkama ir parduodama, kaskart 
iš naujo įkainojama, — eina iš rankų į rankas. Pakanka pažy- 
mėti, kad Jungtinėse Valstijose rentos pajamų dalis naciona- 
linėse pajamose nuo 6 procentų 1929 metais sumažėjo iki 
mažiau nei 2 procentų šiandieną. 

Bet nesvarbu, ar iškeltoji tezė buvo logiškai pagrįsta, ar 
jos moralinis nuosprendis absoliučiai pateisinamas. Knyga už- 
gavo nepaprastai jautrią stygą. Pažanga ir skurdas tapo best- 
seleriu, ir akimoju George'as pakliuvo tautos įžymybių greto- 
sna. “Pažangą ir skurdą aš laikau šio pusšimčio metų 
knyga", — pasakė San Francisco laikraščio Argonaut apžval- 
gininkas, o New Yorko Tribune pareiškė, kad jie "nieko pana- 
šaus nebuvo skaitę nuo pat Adamo Smitho Tautų turto pasiro- 
dymo". Net tokie leidiniai kaip Examiner ir Chronicle, kurie 
knygą pavadino "žalingiausiu politinės ekonomijos traktatu iš 
visų, paskelbtų per daugybę metų", — tik pasitarnavo, kad ji 
dar labiau išgarsėtų. 

George'as išvyko į Angliją: po paskaitų ciklo iš ten grįžo 
jau kaip tarptautinė figūra. Jis sutiko rungtis dėl New Yorko 

mero posto ir trijų turų rinkimuose aplenkė Rooseveltą, tik 
nežymiai pralaimėdamas Tammany* kandidatui. 

Vienintelio mokesčio tezė dabar buvo jo religija. Jis orga- 
nizavo Žemės ir Darbo klubus, skaitė paskaitas entuziastingų 
klausytojų auditorijoms tiek čia, tiek ir Didžiojoje Britanijoje. 
Jo draugas paklausė: “Ar visa tai reiškia karą? Ar tu gali tikė- 
tis, bent kol nesi radęs būdo numaldyti žmonių baimės, iš 
savininkų žemę atimti taikiai?" “Aš nemanau, — atsakė Geor- 
ge'as, — kad tektų imti šaudyti. Bet jei tai neišvengiama — ką 
gi. Niekad nebuvo šventesnio reikalo. Tikrai, nieko nebuvo 
šventesnio!" 

“Jis buvo švelniausias ir maloniausias žmogus, — komen- 
tuoja jo draugas Jamesas Russellas Tayloras, — nepripažįs- 
tantis šūvių iš pykčio, o štai dabar jis buvo pasiryžęs visuoti- 
niam karui, jei tik jo evangelija nebūtų priimta. Tai narsa,... 
kuri individui suteikia daugumos galią." 

Ką ir kalbėti, šią doktriną prakeikė visas respektabilusis 
pasaulis. Vienas katalikų kunigas, bendradarbiavęs su Geor- 
ge'u kovoje dėl mero posto, laikinai buvo ekskomunikuotas, 
pats popiežius kreipėsi su enciklika žemės klausimu; o kai 
George'as nusiuntė jam rūpestingai atspausdintą ir įrištą at- 
sakymą, nesusilaukė jokio dėmesio. "Aš neįžeidinėsiu savo 
skaitytojų, svarstydamas šį negarbėn nugrimzdusį projektą", — 
rašė generolas Francis A. Walkeris, vienas žymiausių to meto 
Jungtinių Valstijų profesionaliųjų ekonomistų; bet kol valdi- 
ninkija į George'o knygą žvelgė šokiruota arba įžeidžiančiai 
Juokaudama, jis užsikariavo sau plačiausią auditoriją. Jokia 
knyga apie ekonomiką Jungtinėse Valstijose nebuvo parduota 
taip gausiai, kaip Pažanga ir skurdas; Anglijoje jo vardas ta- 
po kone bendriniu. Ir tai dar ne viskas; jo idėjomis — nors 
paprastai kiek švelnesne forma — naudojosi tokie žmonės, kaip 


. 


Tammany (taip pat Tammany draugija) — JAV demokratų politinė 
organizacija, susikūrusi ir veikusi New Yorke (pavadinimas kilęs iš 
XVII a. gyvenusio delavarų genties vado vardo). 

Woodrow Wilsonas, Johnas Dewey, Louis Brandeis. Ir šian- 
dien tebėra ištikimų George'o šalininkų. 

1897 metais jau senas, pasiligojęs, bet vis dar atkaklus jis 
leido sau antrąkart stoti į kovą mero rinkimuose, labai gerai 
suvokdamas, kad rinkiminės kampanijos įtampa gali būti per 
didelė jo nesveikai širdžiai. Taip ir buvo; Jis buvo apšauktas 
“plėšiku", “kitų žmonių teisių grobiku", “anarchijos ir griovi- 
mo apaštalu" ir numirė rinkimų išvakarėse. Jo karstą lydėjo 
tūkstančiai žmonių. Jis buvo religingas, ir tikėkimės, kad jo 
siela įžengė tiesiai dangun. Na, o dėl jo reputacijos — ką gl, 
jos šeimininkas pakliuvo tiesiai pogrindžio ekonomikos teori- 
jon, kur tebėra ir šiandien: pusiau mesijas, pusiau kuoktelė- 
jęs, drumsčiąs ramybę abejonėmis dėl mūsų ekonominių in- 
stitutų moralumo. 


Bet nekonvencionalioje ekonomikos teorijoje vyko ir šis 
bei tas svarbesnio už George'o rentos triuškinimą bei jo jaus- 
mingą viziją apie Dievo miestą, kuris bus pastatytas perėjus 
prie vienintelio mokesčio. Angliją, Europos žemyną ir Jungti- 
nes Valstijas užvaldė nauja, stipri dvasia, pasireiškianti štai 
tokiais plintančiais šūkiais: “Anglosaksų rasei neabejotinai lem- 
ta būti vyraujančia pasaulio istorijos ir civilizacijos jėga". Toks 
nusiteikimas neužsisklendė Anglijoje: kitoje La Manšo pusėje 
Victoras Hugo skelbė: “Žmonijai reikia Prancūzijos": Rusijoje 
absoliutizmo užtarėjas Konstantinas Pobiedonoscevas pareiš- 
kė, kad Rusijai, išvengusiai Vakarų dekadanso užkrato, yra 
lemta būti Rytų lydere. Vokietijoje kaizeris aiškino, kodėl der 
alte Gott* yra jų pusėje; o Naujajame pasaulyje Rooseveltas iš 
savęs lipino panašios filosofijos užtarėją Amerikai. 

Prasidėjo imperializmo amžius, ir žemėlapių braižytojai už- 
sivertė darbu, kaitaliodami spalvas, kurios reiškė nuosavybės 
teisę į labiau atsilikusius žemynus. Tarp 1870 ir 1898 metų 


* Senasis Dievas (vok.). 

Britanija prie savo imperijos prijungė 4 milijonus kvadratinių 
mylių ir 88 milijonus žmonių: Prancūzija įsigijo beveik tiek 
pat teritorijos su 40 milijonų sielų; Vokietija laimėjo milijoną 
kv. mylių ir 16 milijonų kolonijų gyventojų; Belgija pasiėmė 
900 000 kv. mylių ir 30 milijonų žmonių; net Portugalija da- 
lyvavo varžybose, prisijungdama 800 000 kv. mylių naujų že- 
mių ir 9 milijonus gyventojų. 

Žiūrint iš esmės, per tris kartas pasikeitė Žemės vaizdas. 
Bet dar svarbiau, kad tos trys kartos liudijo ir pasikeitusį 
Vakarų požiūrį į patį pokyčių procesą. Prisiminkime, Smitho 
laikais škotų filosofas į pirklių pastangas vaidinti karalius 
žiurėjo su panieka, taip pat pasisakė už Amerikos kolonijų 
nepriklausomybę. Smerkiančiam Smitho požiūriui į kolonijas 
buvo plačiai pritariama: Jamesas Millis, Johno Stuarto Millio 
tėvas, kolonijas pavadino "išplėtota sistema aukštesniosioms 
klasėms šelpti", ir net Disraelis 1852 metais prisijungė prie 
jų, pareiškęs, kad "tos nelaimingos kolonijos — tai girnapu- 
sės ant mūsų kaklo". 

Bet dabar viskas pasikeitė. Britanija sukūrė imperiją, kaip 
dažnai būdavo pažymima, per išsiblaškymą, bet imperializ- 
mui žengiant vis tvirčiau, tasai išsiblaškymas virto pastovu- 
mu. Lordas Rosebery apibendrino tų laikų nuotaikas, Britani- 
jos imperiją pavadindamas "didžiausia pasaulietine jėga, kokią 
tik pasaulis žino, gėriui skleisti". “Taip, — pasakė Markas Twai- 
nas, stebėdamas karalienės Viktorijos jubiliejaus procesiją, 
kuri demonstravo pompastišką didžiavimąsi Anglijos valdo- 
mis, — anglai yra minimi Šventajame rašte, ten sakoma: 'Pa- 
laiminti yra nuolankieji, nes jiems atiteks pasaulis'." 

Dauguma žmonių į imperijų kūrimosi lenktynes žiūrėjo pa- 
lankiai. Kiplingas Anglijoje buvo šlovinamas poetas, o viena 
populiari dainelė visuotinius jausmus išreiškė tokiomis eilu- 
tėmis: 


Mes nenorime kariauti, bet prisiekiame — jei teks, 

Tai turėsime laivų, nestokosime žmonių, 
o ir aukso, kiek bereiktų, mums pakaks!* 


Kiek kitaip pritarimą reiškė tie, kurie sutiko su seru Char- 
lesu Crossthwaite'u, kad tikroji santykių tarp Britanijos ir Sia- 
mo problema — išspręsti, “kas paims | savo rankas prekybą 
su jais ir kaip iš to mes galime gauti daugiausia naudos, mat 
tada turėtume naujas rinkas savo prekėms, o taip pat užimtu- 
mą tiems atliekamiems šių dienų produktams — mūsų jauni- 
mui". 

Ir iš tiesų imperijos kūrimo procesas jos kūrėjams atnešė 
suklestėjimą. Anaiptol ne mažytė dalis viso to gerovės prieau- 
gio, kuris teko darbininkų klasei ir kuris taip pradžiugino 
Depresijos komitetą, buvo sunkaus užjūrio žmonių darbo re- 
zultatas: kolonijos dabar buvo proletariato proletariatas. Už- 
tat ir nenuostabu, kad imperializmo politika tapo tokia popu- 
liari. 

Oficialioji ekonomikos mokslo "palata" visu tuo metu sto- 
vėjo vienoje pusėje, ramiai stebėdama imperijos augimo pro- 
cesą ir apsiribodama pastabomis apie tai, kokį poveikį galėtų 
turėti naujos valdos tarptautinei prekybai. Ir vėl ne kas kitas, 
o nekonvencionaliojo mokslo kritikai atkreipė pasaulio dėme- 
sį į naują istorinį fenomeną. Žvelgdami į pasaulines varžybas 
dėl viešpatavimo, jie pamatė kai ką daugiau nei vien konfliktą 
tarp valstybių politikos ar sunkiai paaiškinamų valdžios žmo- 
nių įgeidžių. 

Jie pamatė visai kitą kapitalizmo slinkties kryptį; iš esmės 
kalbant, imperializmą jie suvokė kaip reiškinį, bylojantį apie 
besikeičiančią paties kapitalizmo prigimtį. Ir kas dar svar- 
biau, tame naujame nenutrūkstančiame ekspansijos procese 
jie nuspėjo pačią pavojingiausią tendenciją iš visų, būdingų 
kapitalizmui ir žinomų nuo seniau, — tendenciją, vedančią į 
karą. 


* We don't want to fight, but by jingo if we do. 
We've got the ships, we've gol the men, we've gol the money too! 

Pirmasis žmogus, suformulavęs tokį kaltinimą, buvo švel- 
naus būdo eretikas, jo paties žodžiais tariant, "Midlando* vi- 
dutinio dydžio miesto viduriniosios klasės viduriniojo sluoks- 
nio" produktas. Johnas A. Hobsonas buvo trapus žemo ūgio 
vyras, nuolat susirūpinęs savo sveikata ir kankinamas mik- 
čiojimo, kuris ypač nervindavo jį paskaitų metu. Jis gimė 1858 
metais ir universitetinei karjerai rengėsi Oxforde; iš visko, ką 
mes žinome apie jo kilmę ir asmenį (o žinome ne tiek daug, 
nes šis drovus ir uždaras žmogus mokėdavo sėkmingai iš- 
vengti aprašymų Who's Who žinynuose), jam buvo lemta augti 
uždaroje beveidėje anglų privatinėje mokykloje. 

Bet atsitiko du dalykai. Jis perskaitė Ruskino, britų kriti- 
ko ir eseisto, darbus, kuriais šis išjuokė karalienės Viktorijos 
laikų buržuazinius kanonus, šlovinančius piniginę vertę, ir 
kuris paskelbė: “Turtas yra gyvenimas!" Iš Ruskino Hobsonas 
perėmė idėją apie ekonomikos teoriją kaip daugiau humanita- 
rinį, o ne bejausmį mokslą, ir liovėsi tobulinęs ortodoksinį 
mokymą, imdamasis skelbti dorybes pasaulio, kuriame koo- 
peruoto darbo gildijos žmogaus asmenybę vertins labiau nei 
algų ir pelnų pasaulis. Mano schema, tvirtino Hobsonas, yra 
"tokia pat neabejotina, kaip Euklido geometrijos teorema". 

Kaip utopistas jis galėjo tikėtis pripažinimo, anglai mėgsta 
ekscentrikus. Bet jis buvo eretikas, tradicijų laužytojas ir to- 
dėl ekonomikos moksle tapo parijum. Atsitiktinumas suvedė 
jį su asmeniu, vardu A. F. Mummery, nepriklausomu mąstyto- 
ju, sėkmės lydimu verslininku ir bebaimiu alpinistu (1895 
metais jis pasitiko savo mirtį Nanga Parbato viršūnėse). “Ma- 
no bendravimas su juo, nereikia nė aiškinti, — rašė Hobso- 
nas, — vyko ne tose fizinėse aukštumose. Bet jam pakluso ir 
proto aukštumos..." Mummery mąstė apie priežastis, dėl ku- 
rių vyksta periodiški ūkio veiklos nuosmukiai, kamavę verslo 


* Midlands — Vidurio Anglijos dalis, apimanti keletą grafysčių ir pasi- 
žyminti perdirbamosios pramonės susitelkimu. 

žmones jau nuo aštuonioliktojo šimtmečio pradžios, ir apie jų 
kilmę turėjo vieną idėją, kurią, anot Hobsono, universitetų 
šulai laikė “pagrįsta tiek, kiek pagrįsti bandymai įrodyti Že- 
mės plokštumą". Mat Mummery, įsidėmėjęs, ką sakė Malthu- 
sas, manė, jog krizių priežastis glūdi per dideliuose taupymo 
mastuose, chroniškame ūkio sistemos nesugebėjime perka- 
mąją galią paskirstyti taip, kad būtų nupirktas visas jos su- 
kurtas produktas. 

Iš pradžių Hobsonas prieštaravo, bet vėliau įsitikino, kad 
Mummery teisus. Dviese jie parašė Pramonės fiziologiją (The 
Physiology of Industry), išdėstydami savo eretiškąją mintį, kad 
taupymas gali sugriauti gerovę. Šito oficialiajam pasauliui jau 
buvo per daug. Argi visi didieji ekonomistai, pradedant Smi- 
thu, neakcentuodavo, kad taupymas tėra viena auksinės mo- 
netos, vadinamos kaupimu, pusė? Argi kiekvienas taupymo 
aktas automatiškai nepadidina visuminio kapitalo, kuris nau- 
dojamas kurti žmonėms darbo vietas? Sakyti, kad taupymas 
gali sukelti nedarbą, reiškė ne tik grynų gryniausią nesąmonę, 
bet ir kategorišką priešiškumą vienam iš socialinio stabilumo 
kertinių akmenų — taupumui. Ekonomikos pasaulis sukrės- 
tas: Londono universiteto vakariniai kursai nusprendžia, kad 
jie gali apsteiti be p. Hobsono; Labdaros organizacijų draugija 
atšaukia kvietimą pašnekesiui. Mokslininkas buvo tapęs ere- 
tiku, dabar prieš savo valią eretikas tapo tremtiniu. 

Visa tai, atrodytų, menkai siejasi su imperializmo proble- 
ma. Bet idėjos klaidžioja vingiuotais keliais. Ištremtas iš res- 
pektabiliojo pasaulio Hobsonas pasuko socialinės kritikos ke- 
liu ir kaip socialinis kritikas dabar atkreipė dėmesį į didžiąją 
to meto politinę problemą — Afriką. 

Afrikos problemos atsiradimas buvo sudėtingas ir jaudi- 
nantis. Tenai, Transvaalio krašte, 1836 metais olandų persi- 
kėlėliai įkūrė savo nepriklausomas valstybes, vieningas "kaf- 
rus čaižančių, Bibliją skaitančių" fermerių bendruomenes. Jų 
pasirinktas kraštas buvo ne tik erdvus, saulėtas ir prielankus 

žmogui, bet ir turto jame buvo daugiau, nei galėjai regėti. 1869 
metais atrasti deimantai; 1885 metais — auksas. Per keletą 
metų rami jaučių traukiamų važių žinginė atsikėlėlių gyven- 
vietėse išvirto į beprotišką spekuliuotojų bendrijos šėlsmą. 
Scenoje pasirodė Cecilis Rhodesas su geležinkelių ir fabrikų 
projektais; pamišimo priepuolyje jis palaimino įsiveržimą į 
Transvaalį, ir ilgai kaitusi įtampa tarp anglų ir olandų sutrau- 
kė saitus. Prasidėjo būrų karas. 

Hobsonas jau buvo išvykęs į Afriką. Šis "baikščiausias iš 
visų Dievo tvarinių", kaip pats save vadino, keliavo po Cape- 
towną ir Johannesburgą, kalbėjosi su Krugeriu ir Smutsu, o 
galiausiai papietavo su pačiu Rhodesu jo įsiveržimo į Transva- 
alį išvakarėse. Rhodesas buvo sudėtinga ir komplikuota as- 
menybė. Vienas žurnalistas pacitavo, ką jis kalbėjo dveji me- 
tai iki Afrikos avantiūros. 

“Vakar buvau Londono East Ende, dalyvavau bedarbių mi- 
tinge. Klausiausi maištingų kalbų, kurios buvo tikras šauks- 
mas "duonos", "duonos", "duonos", ir grįždamas namo svars- 
čiau, ką matęs... Mano puoselėjama idėja išspręstų socialines 
problemas; tai yra, norėdami apsaugoti 40 000 000 Jungtinės 
Karalystės gyventojų nuo kruvino pilietinio karo, mes, koloni- 
jų pareigūnai, privalome užimti naujų žemių, kad jose įkur- 
dintume perteklinius gyventojus, apsirūpintume naujomis rin- 
komis jų fabrikuose ir kasyklose gaminamoms prekėms. Aš 
visada sakiau ir sakau — imperija yra būdas spręsti duonos ir 
sviesto klausimą." 

Mes nežinome, ar tokį pat požiūrį jis dėstė ir Hobsonui, 
tikėtina, kad taip ir buvo. Bet reikalo esmės tai nekeičia. Nes 
tai, ką Hobsonas pamatė Afrikoje, netikėčiausiu būdu derino- 
si su ekonomine erezija, kuria jis ir Mummery tikėjo: per di- 
delio taupymo teorija. 

Jis grįžo į Britaniją rašyti apie šovinizmą ir karą Afrikoje 
ir 1902 metais pateikė pasauliui knygą, kurioje Afrikos įspū- 
džiai keistai persipynė su jo eretiškomis pažiūromis. 

Knyga vadinosi Imperializmas (Imperialism); tai — triuš- 
kinantis kūrinys. Jame sutelkta galingiausia ir negailestin- 
giausia kritika, kokia tik kada nors buvo nukreipta prieš pel- 
no sistemą. Blogiausia, ką apie tokią sistemą tvirtino 
Marxas, — kad ji sunaikins save; Hobsonas teigė, kad ji gali 
sunaikinti ir pasaulį. Imperializmo procesą jis regėjo kaip ne- 
įveikiamą ir nepaliaujamą kapitalizmo tendenciją gelbėtis nuo 
paties susikurtos dilemos, kaip tendenciją, būtinai reikalau- 
jančią tarptautinių prekybinių užkariavimų ir dėl to neišven- 
giamai su savim nešančią karo riziką. Niekada dar kapitaliz- 
mui nebuvo paskelbtas toks esmingas moralinis kaltinamasis 
aktas. 


Kokia buvo Hobsono kaltinimų esmė? 

Dėl nuasmeninto pobūdžio ir negailestingų išvadų jo argu- 
mentai rodėsi beveik marksistiniai (nors Hobsonas nejautė 
jokios simpatijos nei marksistams, nei jų tikslams). Jais bu- 
vo teigiama, kad kapitalizmas susidūrė su neišsprendžiamais 
vidaus sunkumais ir kad į imperializmą yra priverstas pasuk- 
ti ne tiek geisdamas daugiau užkariauti, kiek dėl to, kad ap- 
skritai išliktų kaip ekonominė sistema. 

Kapitalizmo vidaus problema, kuriai praeityje tekdavo ste- 
bėtinai mažai dėmesio — tai kapitalizmo sukeliamas nelygus 
turto paskirstymas. Pelno sistemos funkcionavimas, labai daž- 
nai pasireikšdavęs kaip iškreiptas turto paskirstymas, ilgai 
buvo vien moralinio susirūpinimo dalykas, ir Hobsonui buvo 
palikta nurodyti ekonomines jo pasekmes. 

Tos jo įvardintos pasekmės nustebino visus. Pajamų nely- 
gybė vedė į keisčiausią dilemą — į paradoksalią padėtį, dėl 
kurios nei turtingieji, nei skurdžiai negalėjo vartoti pakanka- 
mai prekių. Skurdžiai negalėjo dėl to, kad jų pajamos buvo 
per menkos, o turtingieji — kad pajamos per didelės! Kitaip 
tariant, sakė Hobsonas, kad rinka būtų subalansuota, šalies 
ūkis turi suvartoti viską, ką pagamina: kiekviena prekė turi 

turėti pirkėją. Taig! jei skurstantieji negali nusipirkti nieko 
daugiau už būtiniausias prekes, kas nupirks visa kita? Savai- 
me aišku, turtingieji. Bet, nestokodami pinigų, turtingieji sto- 
koja fizinių galimybių vartoti tokiu mastu: žmogus su milijono 
dolerių pajamomis turėtų suvartoti prekių tūkstantį kartų dau- 
giau, negu jų suvartoja žmogus, kuris išlaidoms tegali skirti 
tūkstantį dolerių. 

Nelygaus turto paskirstymo pasekmė — turtingieji privers- 
ti taupyti. Jie taupo ne tik todėl, kad daugelis jų to nori, bet 
todėl, kad neturi kitos išeities — jų pajamos paprasčiausiai 
per didelės lyginant su galimybe vartoti. 

Šis taupymas ir kėlė rūpestį. Kad ekonomika būtų apsau- 
gota nuo pražūtingų pasekmių, kurias sukeltų nepakankama 
perkamoji galia, mechanišką turtingojo visuomenės sluoksnio 
taupymą reikėjo padaryti naudingą. Bet čia ir kyla klausimas — 
kaip panaudoti tokias santaupas. Klasikinis atsakymas teigė, 
kad jas reikia investuoti — statyti dar daugiau fabrikų bei ga- 
minti dar daugiau produkcijos ir tokiu būdu pasiekti dar auk- 
štesnį gamybos masto bei produktyvumo lygį: Smithas, Ricar- 
do, Millis, visi didieji ekonomistai, būtent taip ir sprendė šią 
problemą. Bet Hobsonas čia matė kliūtį. Jei dauguma žmonių 
Jau dabar vargiai beišgali nupirkti visas į rinką išmestas pre- 
kes, nes jų pajamos per mažos, tai kaip, klausė jis, nuovokus 
kapitalistas gali investuoti į įrengimus, kurie sviestų į per- 
krautą rinką dar daugiau prekių? Ką galima laimėti, leiskite 
paklausti, panaudojus santaupas dar vienam avalynės fabri- 
kui, jei rinka jau ir taip užtvindyta batais virš įperkamo kie- 
kio? Ir ką reikia daryti? 

Hobsono atsakymas buvo velniškai tikslus. Mechaniškai 
susidariusios turtingųjų santaupos turi būti investuotos taip, 
kad, tebepriklausydamos jiems, nedidintų produkcijos pasiū- 
los krašto ūkyje. Jos galėtų būti investuojamos užjūryje. 

Tai ir yra imperializmo genezė. "Didieji pramonės šulai, — 
rašė Hobsonas, — stengiasi išplėsti kanalus, kad jų pertekli- 
nis turtas nutekėtų į užsienio rinkas ir jų užsienio investici- 


220 VII SKYRIUS 


joms, o tai sumažintų namuose nesuvartojamas prekes ir ka- 
pitalą". 

Pasekmės čia pražūtingos. Nes toli gražu ne viena valstybė 
užjūriuosna siunčia savo perteklinę produkciją. Visos valsty- 
bės plaukia vienoje valtyje. Tad šitaip prasideda pasaulio da- 
lybų lenktynės — kiekviena valstybė saviems investuotojams 
bando atitverti turtingiausias ir pelningiausias, kokias tik gali 
užgrobti, rinkas. Šitaip Afrika tampa milžiniška rinka (ir pi- 
gių žaliavų šaltiniu), kuriai lemta būti padalintai tarp Angli- 
jos, Vokietijos, Italijos, Belgijos kapitalistų: Azija virsta tur- 
tingu pyragu, raikomu japonų, rusų ir olandų. Indija pasidaro 
prekių iškrovimo aikštele Britanijos pramonei, o Kinija tam- 
pa tokia pat Indija Japonijai. 

Šitaip imperializmas tiesia kelią karan — ne per nutrūkt- 
galviškas avantiūras ar klasikų plunksnos vertas tragedijas, o 
niekingu būdu, kuriuo kapitalistinės valstybės varžosi tarp 
savęs dėl nepanaudoto turto realizavimo rinkų. Banalesnę prie- 
žastį pralieti kraują sunku ir sugalvoti. 

Savaime aišku, tokia prievartos ir kovos teorija susilaukė 
neitin daug pritarimų oficialiajame ekonomistų pasaulyje. Buvo 
teigiama, kad Hobsonas “suvelia ekonomikos teoriją su paša- 
liniais dalykais", o kadangi tie "pašaliniai dalykai" malonumų 
besivaikančiam pasauliui vargiai ką reiškė, tai oficialusis pa- 
saulis imperializmo teoriją laikė tiesiog blogų manierų de- 
monstravimu, o to visada gali tikėtis iš žmogaus, kurio ekono- 
mikos mokymas atmeta tokias sveikam protui akivaizdžias 
tiesas kaip visuomeninis taupumo naudingumas. 

Šitą doktriną rūpestingai stengėsi apeiti tie, kurie galėjo ją 
protingai, tegu ir kritiškai, įvertinti, užtat su atlapa širdimi 
priėmė kitas neoficialaus pasaulio būrys — marksistai. Paga- 
liau pati idėja ir nebuvo visai originalus Hobsono kūrinys, jos 
variantus jau buvo paskelbę vokiečių ekonomistas Rodbertu- 
sas bei Rosa Luxemburg, liepsninga vokiečių revoliucionierė. 

Tačiau Hobsono analizė buvo platesnė ir gilesnė, o oficialiojo- 
je marksistų doktrinoje ją įkurdino ne kas kitas, kaip jų vado- 
vaujantysis teoretikas — tremtinys, vardu Vladimiras Iljičius 
Uljanovas, geriau žinomas kaip Leninas. 

Čia Hobsono teorija kiek pasikeitusi. Hobsonas narpliojo 
klausimą, kodėl kapitalistinės valstybės taip godžiai ieško ko- 
lonijų, nors iki tol dešimtmečiais buvo joms abejingos. Hob- 
sono imperializmo teorija nebuvo dogma, o juo labiau "geleži- 
niais" argumentais šarvuota absoliučiai neišvengiamo karo 
pranašystė. Iš tikrųjų ji reiškė viltį, kad besivaržą imperiali- 
stinės šalys sugebės susitarti, kaip galutinai įsikurdinti pa- 
saulyje ir taikiai koegzistuoti pagal principą "gyvenk ir leisk 
gyventi kitiems". 

Tuo tarpu marksistiniame mokyme ši teorija įgavo daug 
grėsmingesnį ir fatališkesnį toną. Imperializmo doktrina buvo 
ne tik įmontuota kaip paskutinysis akmuo ekonominėje mar- 
ksizmo arkoje, bet ir išplėsta už Hobsono suteiktų jai rėmų 
tiek, kad paaiškintų visą nūdienio kapitalizmo socialinį turi- 
nį. Ir koks šiurpus vaizdas iškilo prieš akis! 


Imperializmas, aukščiausioji kapitalizmo vystymosi stadi- 
ja, nepaprastai padidina pasaulio ūkio gamybines jėgas, 
pertvarko visą pasaulį pagal savo paties pavidalą ir įtrau- 
kia visas kolonijas, visas rases, visas tautas | finansinio 
kapitalo išnaudojimo sferą. Tuo pat metu monopolinė ka- 
pitalo forma vis didesniu mastu ugdo parazitinio išsigimi- 
mo ir puvimo elementus... Imperializmas sukaupia neap- 
sakomus turtus iš milžiniškų viršpelnių, kuriuos jis 
išspaudžia iš milijonų darbininkų ir valstiečių kolonijose. 
Šio proceso metu imperializmas sukuria pūvančios, para- 
zitiškai išsigimstančios rantjė valstybės tipą ir ištisą para- 
zitų sluoksnį, kuris gyvena iš kuponų karpymo. Imperiali- 
zmo epocha, užbaigdama socializmo materialinių prielaidų 
(gamybos priemonių koncentracijos. darbo suvisuomeni- 

nimo gigantiškais mastais, stiprėjančių darbininkų orga- 
nizacijų) kūrimo procesą, tuo pat metu aštrina prieštaravi- 
mus tarp "didžiųjų galybių" ir provokuoja karus, kurie su- 
ardo vieningą pasaulio ūkį. Todėl imperializmas yra 
pūvantis, mirštantis kapitalizmas. Jis yra paskutinioji ka- 
pitalizmo viso vystymosi stadija; jis yra pasaulinės sociali- 
stinės revoliucijos pradžia. 


Šio teksto autorius — Bucharinas; rašymo aplinkybės — 
Trečiasis internacionalas; data — 1929 metai. Nepaisant au- 
toriaus, aplinkybių ir datos, girdime Lenino balsą. O kas dar 
nemaloniau, — Lenino koncepcija apie niokojantį ir sunaiki- 
namą kapitalizmą, viduje pūvantį, o išorėje grobuonišką, — ir 
dabar tebėra oficialusis Sovietų aiškinimas apie pasaulį, ku- 
riame visi mes gyvename. 


Pats imperializmo faktas nekelia jokių abejonių. Bet kuris 
žmogus, susipažinęs su devynioliktojo amžiaus pabaigos ir 
dvidešimtojo pradžios istorija, sugebės išskirti plėšimo, teri- 
torijų didinimo ir kolonijų priespaudos laikotarpį, kurį iš- 
duodanti gija tęsiasi per begalinius tarptautinio nepasitikėji- 
mo sukeltus incidentus, antagonizmą ir karus. Dabar Pirmąjį 
pasaulinį karą nebemadinga laikyti "grynai" impertalistiniu su- 
sirėmimu, užtat nekyla abejonių, jog imperialistinis grumdy- 
masis dėl geresnės padėties daug prisidėjo, kad jis įsiliepsno- 
tų. 

Užkariavimai ir kolonijos žinomi nuo senovės Egipto laikų 
ir, kaip jau mūsų laikais parodė Rusijos įsiveržimas į Vengri- 
ją, Čekoslovakiją ir Afganistaną, jie tebevyksta ir toliau, ne- 
svarbu, ar egzistuoja kapitalizmas, kuriuo galima būtų visa 
tai pateisinti, ar jo apskritai nėra. Tuo tarpu klausimas, kurį 
mums iškelia imperializmo ekonominė teorija, yra toks — ar 
paskutiniųjų penkiadešimties metų užkariavimai buvo grin- 
džiami kokiais kitais motyvais, palyginus su užkariavimais, 

įvykdytais anksčiau arba galimais ateity. Nesunku suprasti, 
kai valdžios trokšta dinastinė valstybė. Imperializmo atveju 
mums reikia nustatyti, ar gerokai nuasmenintos rinkos ūkio 
jėgos gali atvesti prie tokių pačių pasekmių. 

Kolonijinės sistemos šalininkai tvirtina, kad negali. 1868 
metais Bismarckas rašė: “Visa nauda, kurią neva gaunanti met- 
ropolija, yra beveik vienos iliuzijos. Anglija jau atsisako savo 
kolonijinės politikos; ji nustatė, kad jai tai per brangu". Bis- 
marcko pastabas kartojo ir kiti sistemos gynėjai: jie pabrėž- 
davo, kad kolonijos "neapsimoka", kad didžiosios valstybės 
kolonizacijos ėmėsi ne laisva valia, bet buvo priverstos tai 
daryti dėl civilizacijos misijos pasaulyje, kad kolonijos laimė- 
jo daugiau negu metropolijos, ir taip toliau. 

Bet visi jie nutylėjo esmę. Taip, kai kurios kolonijos neap- 
simokėjo — 1865 metais Bendruomenės rūmų komitetas Tak- 
tiškai rekomendavo atsisakyti visų Britanijos valdų, išskyrus 
teritorijas Afrikos vakarų pakrantėje, dėl to, kad tai labai ne- 
pelninga. Gerai, tarkime, visos kolonijos nedavė pelno, užtat 
kai kurios jų metropolijas turtino pasakiškai: pavyzdžiui, ar- 
batos plantacijos Ceilone rekordiniais metais teikdavo 50 pro- 
centų dividendų nuo investuoto kapitalo. Tarkime, visa pra- 
monė neturėjo sau naudos iš užsienio rinkų, užtat kai kurios 
svarbios šakos vargiai ar beišliktų, jei tų rinkų nebūtų; klasi- 
kinis pavyzdys šiuo atveju yra britų medvilnės pramonės 
priklausomybė nuo Indijos rinkos. Ir apskritai visai Anglijai 
užsienio investicijos buvo neabejotinai pelninga rinka santau- 
poms: tarp 1870 ir 1914 metų pusė Anglijos santaupų buvo 
investuota užsienyje, ir dividendų bei palūkanų srautas iš už- 
sienio investicijų sudarė 10 procentų Britanijos nacionalinių 
pajamų. 

Be abejonės, grynai ekonominiai motyvai čia buvo persipy- 
nę su daugybe kitokių, todėl imperializmo ekonominės nau- 
dos mechanizmas nebuvo toks paprastas, kokį jį pateikė Hob- 
sonas. Bet apskritai vargu ar rastum bent vieną Europos 

valstybių brovimosi į Afriką ir Aziją paaiškinimą, kuris nepa- 
žymėtų ekonominės naudos. Pavyzdžiui, didžiulių plantacijų 
Javoje ir Sumatroje ūkis olandų kapitalui suteikė gyvybiškai 
svarbių pelningų investicijų galimybę; Malajos atveju nepa- 
prastai pelningos ir pigios žaliavos garantavo Džonui Buliui 
pelningą tarptautinę monopoliją; Vidurinieji Rytai reiškė naf- 
tą ir strategiškai svarbią laivybos Suezo kanalu kontrolę. "Ko 
stinga mūsų ūkio šakoms,... ko stinga joms vis labiau ir la- 
biau, tai rinkos", — kalbėjo vienas Prancūzijos ministras 1885 
metais, o 1926 metais dr. Schachtas, tada Vokietijos Reichs- 
banko prezidentas, pareiškė: “Kova už žaliavas vaidina svar- 
biausią vaidmenį pasaulio politikoje, net didesnį negu prieš 
karą. Vienintelė Vokietijos išeitis — įsigyti savų kolonijų". Įvai- 
riose šalyse motyvai galėjo skirtis, bet visi jie turėjo bendrą — 
ekonominės naudos vardiklį. 


Ar tai reiškia, kad imperializmas iš tiesų neatskiriama ka- 
pitalizmo dalis? Atsakyti nėra paprasta. Kapitalizmas nuo pat 
ankstyvųjų savo dienų tikrai buvo ekspansinė sistema, kurios 
varomoji jėga — pastangos kaupti vis daugiau ir daugiau kapi- 
talo. Todėl nuo pat pradžių matome, kad kapitalistinės firmos 
į užsienio kraštus dairėsi ir dėl rinkų, ir dėl pigių žaliavų; 
taip pat svarbu ir tai, kad kapitalistinių šalių vyriausybės pa- 
prastai remdavo ir gindavo savo privačius verslininkus tuose 
užjūrio žygiuose. 

Toks gerokai imperialistinis scenarijus neturėtų kelti abe- 
jonių. Bet į šį kapitalistinės ekspansijos procesą mes ėmėmės 
pažvelgti truputį kitu, nei Hobsonas ar Leninas, aspektu. Ne- 
atrodytų, kad varomoji jėga gali būti namuose nesunaudotų 
santaupų gausėjimas, reikalaujantis investuoti užsienyje. Jau 
greičiau pagrindinis varomasis mechanizmas yra nepaprastas 
kapitalistinis gamybos organizavimas, gebantis išstumti kitus 
būdus ir įsikurti neckapitalistinėje aplinkoje. Tikrai, kažką tu- 
ri tasai technologijų pasirinkimas. efektyvumas, pats kapitali- 

stinio gamybos būdo dinamizmas, dėl ko šios sistemos eks- 
pansija tampa “nesulaikoma". 

Todėl šiandien imperializmą mes linkę laikyti kapitalo in- 
ternacionalizacijos dalimi, procesu, kuris prasidėjo net anks- 
čiau, nei galutinai susiformavo kapitalizmas, ir kuris dar ir 
dabar nesustojęs. Bet reikia griežtai skirti įvairių epochų in- 
ternacionalizacijos procesą. Imperializmas, kuris daug "nusi- 
pelnė", kad kiltų Pirmasis pasaulinis karas, nebuvo vien ir tik 
kapitalistinių gamybos būdų perkėlimas į Afriką, Aziją ir Lo- 
tynų Ameriką. Buvo, suprantama, ir tai, plius atviras politinis 
kišimasis, baisus išnaudojimas, karinė jėga ir visuotinis nesi- 
skaitymas su neturtingesnių tautų interesais. Nesunku matyti 
faktą, kad devynioliktojo šimtmečio pabaigoje—dvidešimtojo 
pradžioje Anglijos kapitalas Indijoje buvo investuojamas ir skir- 
stomas daugiausia pagal Anglijos poreikius, o ne pagal Indi- 
jos reikmes. Belgų Kongo arba olandų Indijos atvejais žodį 
"daugiausia" reikėtų keisti žodžiu "ištisai". 

Tam tikra šio senojo imperializmo dalis išlieka ir dabar, 
nors išoriškai jis reiškiasi kitaip. Antrasis pasaulinis karas 
apskritai padarė galą kolonijiniams santykiams, leidusiems 
egzistuoti! senajam ekonominiam viešpatavimui. Ten, kur prieš 
karą buvo vien bebalsės kolonijos, po karo susikūrė nepri- 
klausomos valstybės; ir nors daugelis tų valstybių buvo (ir 
tebėra) nualintos ir silpnos, jų valstybinis statusas nebelei- 
džia Europos valstybėms nevaržomai ten viešpatauti, ką jos 
ramiausiai darė pirmojoje šio šimtmečio pusėje. 

Kiek kitaip padėtis klostėsi Jungtinių Valstijų atveju. Čia 
karinė jėga prieš neišsivysčiusias šalis buvo panaudota daug 
kartų ir po karo — prieš Kubą, Vietnamą ir Nikaragvą, jei im- 
tume tik paskutiniuosius atvejus, — dėl ko Jungtinės Valsti- 
jos paveldėjo nepavydėtiną pagrindinės pasaulio imperialisti- 
nės valstybės titulą. Bet motyvai, paskatinę mūsų 
imperialistines avantiūras, — ne tie, dėl kurių devynioliktame 
šimtmetyje jūrų pėstininkai būdavo siunčiami į bananų res- 

publikas ar karo laivai į Kiniją. Mes gynėme ne Amerikos nuo- 
savybę, bet Amerikos ideologiją. Panašiai kaip anglai Prancū- 
zų revoliucijos metais, mūsų vyriausybė pajuto grėsmę galin- 
gos revoliucinės jėgos — pasaulinio komunizmo, kurio 
tikėtiniausiais rekrūtais, atrodo, galėjo tapti silpnos ir nesta- 
bilios Trečiojo pasaulio valstybės. Kaip tik dėl to mes reaguo- 
davome beveik į kiekvieną socializmo tendenciją tose valsty- 
bėse, laikydami ją užsienio jėgų valdomo komunistinio režimo 
pradžia, ir rėmėme kiekvieną reakcingą vyriausybę tuose kraš- 
tuose kaip tos pačios kovos prieš komunizmą dalį. 

Kuo baigsis ši, gynyba pagrįsta, bet į puolimą orientuota 
politika, matysime ateityje. Galbūt Jungtinės Valstijos suge- 
bės išlaikyti kapitalizmui saugų pasaulį, priversdamos socia- 
listines vyriausybes, susidarančias mažai išsivysčiusiame pa- 
saulyje, pačias galynėtis su savo ekonominiais ir kariniais 
sunkumais. Gali būti, kad tokia politika baigsis mūsų pačių 
rezignacija ir demoralizavimusi. Tačiau kokios bebūtų pasek- 
mės, šis imperializmo aspektas panašus veikiau į problemą, 
kaip apsaugoti didžiąją karalystę nuo išorės įtakų (problemą, 
žinomą nuo senovės Kinijos ar Romos laikų), negu į tiesioginę 
verslo firmų paramą, kuri praėjusiame šimtmety buvo nesle- 
piama imperinio veržimosi priežastis. Kitaip tariant, tai grei- 
čiau tiesioginio politinio, o ne netiesioginio ekonominio tarp- 
tautinio viešpatavimo forma. 


Yra, beje, ir antras — neabejotinai ekonominis — besikei- 
čiančios imperializmo išraiškos aspektas. Tai įspūdingas tarp- 
tautinių korporacijų Iškilimas, kai jos ima veikti kaip pagrin- 
dinės institucijos, kurių dėka kapitalas keliauja iš gimtinės į 
užsienį. 


Tarptautinės korporacijos yra milžiniškos bendrovės, to- 
kios kaip IBM, General Motors, Unilever ir Royal Dutch Shell, 
kurios gamybos arba perdirbimo procesus išdėsto daugelyje 

šalių. Tokia korporacija gali siurbti naftą Viduriniuosiuose 
Rytuose arba Afrikoje, perdirbti ją Europoje ar Amerikoje ir 
pardavinėti Japonijoje; arba ji gali kasti geležies rūdą Austra- 
lijoje, lydyti ją Japonijoje ir gatavas metalo sijas gabenti į 
Jungtines Valstijas. 

Tarptautinės korporacijos sąlygojo du pokyčius visuotinia- 
me kapitalo internacionalizacijos procese. Pirma, jos pakeitė 
jo geografines kryptis. Klasikinio imperializmo laikais, kaip 
jau matėme, kapitalizmo ekspansija buvo orientuota daugiau- 
sia į žaliavų šaltinių arba svarbiausių prekių, tokių kaip teks- 
tilė, rinkas. Tarptautinės korporacijos nuo tokių svarbiausių 
prekių pasuko prie sudėtingos technologijos, kur jos yra pa- 
saulio lyderės, gaminių, pavyzdžiui, kompiuterių ir vaistų. Re- 
zultatas — stebėtinai pasikeitęs išvežamo kapitalo išsidėsty- 
mas. 1897 metais beveik pusė Amerikos išvežamo kapitalo 
buvo investuota į plantacijų, geležinkelių bei kasyklų nuosa- 
vybę. Šiandien tose šakose mūsų užsienio investicijų belikę 
mažiau nei penktadalis. Tuo tarpu didžiausioji užsienio in- 
vesticijų dalis perėjo į apdirbamąją pramonę ir net trys ket- 
virtadaliai tų investicijų patenka į Europą, Kanadą bei kitas 
išsivysčiusias kapitalistines šalis. Panašiai ir Prancūzijos, Ja- 
ponijos, Vokietijos didžiuma užsienio investicijų susirado vie- 
tą išsivysčiusiame pasaulyje (tarp jų Jungtinėse Valstijose), o 
ne buvusiose mūsų planetos kolonijinėse dalyse. 

Antroji ekonominė tarptautinių korporacijų gausėjimo pa- 
sekmė yra jų nepaprastas gebėjimas sudėtingą technologiją 
derinti su pigiu ir primityviu darbu. Neįtikėtinai sudėtingi me- 
chanizmai, kurių gamyba remiasi modernioji ekonomika, — 
pavyzdžiui, kompiuterių dalys arba televizijos aparatūros 
komplektai, — gali būti gaminami pasaulio honkonguose, pie- 
tų korėjose arba tailanduose, naudojant itin sudėtingas maši- 
nas, valdomas ką tik ryžių laukus palikusių vyrų ir moterų. 
Imperializmo požiūriu tokie rezultatai tiesiog stulbinantys. Dėl 
pajėgumo ištisus gamybos procesus perkelti į tuos pasaulio 

kraštus, kurie dar vakar buvo agrariniai, neregėtu mastu ėmė 
sektis eksportuoti socialinius kapitalizmo institutus. Kaip ma- 
tėme ankstesniuose skyriuose, patys gamybos veiksniai atsi- 
rado iš ikikapitalistinių socialinių struktūrų didžiosios eko- 
nominės revoliucijos metu, lygiai taip mūsų laikais nauja 
ekonominė revoliucija rinkos ūkį atneša į tuos regionus, ku- 
rie anksčiau pasaulio ekonomikoje buvo pasyvūs. Šiuo aspek- 
tu dabartinis imperializmas yra didžiulė jėga, įkvepianti kapi- 
talizmui gyvybę kitose pasaulio dalyse. 

Tuo pat metu naujasis imperializmas labai sustiprino kon- 
kurenciją išsivysčiusiose kapitalistinės sistemos “gimtinėse". 
Tai kilo ne tik dėl nacionalinių rinkų persipynimo, apie ką jau 
kalbėjome, bet ir dėl to, jog tarptautinių korporacijų gamybos 
filialai menkai išsivysčiusiuose regionuose gali tiekti "gimto- 
sioms" šalims mažų gamybos kaštų prekes. Niekas geriau už 
Jungtines Valstijas nežino, kad Hongkonge ar Taivanyje paga- 
minti televizoriai, Pietų Korėjoje pagaminti ar Meksikoje su- 
rinkti automobiliai gali būti parduodami daug lengviau už to- 
kią pat produkciją, pagamintą Kalifornijoje arba vidurio vakarų 
valstijose. 

Dar per anksti pranašauti šio gamybos internacionalizavi- 
mo ir konkurencijos stiprėjimo pasekmes. Neabejotina tik tai, 
kad mes judame globalinio ūkio kryptimi, kai naujoms, pa- 
saulio mastu iškerojusioms firmoms nelengva egzistuoti likus 
senoms valstybių sienoms ir teisėms. Apsvarstę imperializmo 
problemą, turėsime padaryti kiek ironišką išvadą, kad proce- 
sas, kuriuo buvo siekta sumažinti kapitalui daromą spaudi- 
mą, baigėsi tuo, jog tas spaudimas dar padidėjo. 


Hobsonas mirė 1940 metais; Londono Times nuosaikiame 
nekrologe teisingai pažymėjo tiek jo pranašiškas idėjas, tiek 
visuotinio pripažinimo stoką. 

Jis iš tiesų liko nepripažintas. Garsiausias karalienės Vik- 
torijos laikų ekonomistas buvo visiškai kitoks nei Hobsonas: 

tai buvo Alfredas Marshallas — toks pat logiškas, nuosaikus 
ir “oficialus", koks Hobsonas buvo intuityvus, kraštutiniškas 
ir, jei galima pasakyti, niekieno neįgaliotas. Bet visai logiška 
šią kelionę per šešėlinius nekonvencionalaus pasaulio regio- 
nus baigti grįžimu į karalienės Viktorijos laikų dienos šviesą. 
Toje šviesoje dirbą ekonomistai galėjo nepastebėti nerimą ke- 
liančių požymių, pakliuvusių labiau rizikuoti linkusių tyrinė- 
tojų akiratin, bet jie atliko vieną darbą, kurio nepadarė ereti- 
kai: jie mokė savąjį — ir net mūsiškį — pasaulį teorijos apie 
ekonomiką. 

Vien pažvelgę į Marshallo portretą regime mokytojo stere- 
otipą: žili ūsai, Žili skysti plaukai, geros šviesios akys — puiki 
profesoriška išvaizda. Jam mirus, 1924 metais, kai didžiausi 
Anglijos ekonomistai reiškė pagarbą jo atminimui, vienas jų, 
profesorius C. R. Fay nupiešė šį neišdildomą karalienės Vik- 
torijos epochos profesoriaus portretą chez lui*: 


Pigou pasakė man, kad turėčiau nuvykti pasimatyti su juo 
dėl disertacijos temos. Taigi vieną popietę, jau beveik tem- 
stant, aš nuvykau į Balliol Croftą. "Prašom, užeikite", — 
tarė jis, skubiai įeidamas iš nedidelio koridoriaus; užlipau 
paskui jį laiptais aukštyn. “Ar jau turite ką pasirinkęs?", — 
paklausė jis manęs. Aš atsakiau “ne". "Jei ne, tai klausyki- 
te", — tarė, išimdamas mažą knygą juodais viršeliais. Jis 
ėmė skaityti temų sąrašą, prieš tai nurodęs man pakelti 
ranką, kai prieis prie tokios temos, kuri man patiktų. Su- 
sijaudinęs aš norėjau sustoti jau ties pirmąja, bet Mars- 
hallas nė neatkreipė dėmesio ir skaitė toliau. Maždaug ant- 
rojo puslapio viduryje jis priėjo prie "Dabartinės Vokietijos 
finansų krizės". Buvau praleidęs vieną vasarą Greifswalde, 
ir parodžiau, kad sutinku. "Tai jums visiškai netiktų", — 
pasakė jis. Aš nutilau vėl gal penkioms minutėms ir, nusi- 


Čia: nuosavą, jo palies (pranc.). 

tvėręs žodžio "Argentina", antrąsyk daviau ženklą, dėl ko 
jis sustojo. Turėjau vienintelį argumentą — du mano dėdės 
ten buvo lankęsi verslo reikalais. “O jūs pats tenai buvo- 
te?", — paklausė jis. “Ne", — atsakiau aš, ir jis ėmė skaity- 
ti toliau. Po kelių akimirksnių sustojo ir paklausė: “Ar jau 
radote patinkančią temą?" "Nežinau", — pradėjau aš. "Nie- 
kas niekada neranda, — pasakė jis, — bet toks mano me- 
todas. O dabar sakykite, ką jūs norėtumėte nagrinėti?" Aš 
iškvėpiau: “Vokietijos ir Anglijos darbo Jėgos palyginimą". 
Vietoje atsakymo (jau buvo visiškai tamsu) jis įjungė mažą 
kambarinį šviestuvą su elektros mygtuku ir ėmė vaikštinė- 
ti palei lentynas, rinkdamas knygas anglų ir vokiečių kal- 
bomis — von Nostitzas, Kuhlmanas, iš viso apie trisdešimt 
knygų. “Dabar, — tarė jis, — aš paliksiu jus susipažinti; kai 
baigsite, pasignalizuokite apačion, ir Sarah atneš jums ar- 
batos." 


Visa tai be galo tolima rietenoms dėl Afrikos, kurios jaudi- 
no Hobsoną, arba triukšmingoms spekuliacijoms Amerikoje, 
kurios sudarė terpę George'o idėjoms gimti. Marshallas, kaip 
ir jo amžininkas Edgeworthas, buvo tipiškas universiteto pro- 
duktas. Nors jis ir buvo nuvykęs Amerikon ir net pervažiavo ją 
iki San Francisco, jo gyvenimas, pažiūros — neišvengiamai ir 
ekonomikos teorija — dvelkė Cambridge'o aplinkos ramybe ir 
rafinuotumu. 

Ko jis vis dėlto mokė? Mes jau pateikėme tą žodį, išreiš- 
kiantį naują, karalienės Viktorijos epochos požiūrį į ekonomi- 
ką ir dabar tinkantį nusakyti pagrindinį Marshallo tyrinėjimų 
objektą — "pusiausvyros" terminą. Priešingai Bastiat, kuris bu- 
vo pasinėręs į ekonominės sofistikos iracionalumą, arba Ge- 
orge'ui, kuris ekonominiais pateisinimais užmaskuotame gy- 
venime regėjo neteisybę, arba Hobsonui, kuris objektyviuose 
kapitalistinės ekonomikos procesuose ieškojo slypint griau- 
nančių tendencijų, — Marshallas pirmiausia domėjosi ekono- 

minio pasaulio adaptyvine ir susireguliuojančia prigimtimi. 
Kaip vėliau rašė jo įžymiausias mokinys J. M. Keynesas, Mar- 
shallas sukūrė "ištisą Koperniko sistemą, kurioje visi ekono- 
minės visatos elementai laikosi savo vietose dėl savitarpio at- 
svaros ir sąveikos". 

Daug kas iš tų dalykų, žinoma, buvo išaiškinta jau anks- 
čiau. Smithas, Ricardo, Millis yra atskleidę rinkos sistemą 
kaip labai sudėtingą ir veiksmingą mechanizmą su grįžtamuo- 
ju ryšiu. Bet tarp bendro vaizdo ir smulkiai apibūdintų deta- 
lių driekėsi daug neištyrinėtos teritorijos ir miglotų aiškini- 
mų: Marshallo paveldėta rinkos pusiausvyros teorija kur kas 
labiau imponavo iš toliau, negu įdėmiau į ją įsižiūrėjus. Keb- 
lumų būta net dėl tokių esminių dalykų, kaip, pavyzdžiui, ar 
kainos atspindi prekės gamybos kaštus, ar tos prekės suke- 
liamą pasitenkinimą, — kitaip tariant, ar deimantų kaina auk- 
šta dėl to, kad juos sunku rasti, ar dėl to, kad žmonės patiria 
malonumą jais puošdamiesi? Gali būti, kad tokie klausimai 
niekieno, išskyrus ekonomisto, širdies neprivers stipriau plak- 
ti, ir vis dėlto kol jie neatsakyti, sunku aiškiau samprotauti 
apie daugelį problemų, kurias ekonomikos teorija užsimojusi 
ištyrinėti. 

Kaip tik tokių keblių ekonomikos teorijos klausimų ir ėmėsi 
Marshallas. Savo garsiuosiuose Ekonomikos teorijos princi- 
puose (Principles of Economics) jis sulydė matematiškai tiks- 
lius samprotavimus su ramiu, laisvu, paprastais pavyzdžiais 
išmargintu ir nuostabiai aiškiu stiliumi. Net eilinis verslinin- 
kas galėjo suprasti tokio pobūdžio ekonomikos teoriją, mat 
visi sudėtingi loginiai įrodinėjimai čia sąmoningai iškelti į 
nuorodas (dėl ko Keynesas ne visai pagarbiai pašmaikštavo, 
girdi, bet kuriam ekonomistui geriau skaityti nuorodas ir ne- 
paisyti teksto negu atvirkščiai). Šiaip ar taip knygą lydėjo mil- 
žiniška sėkmė; pirmąsyk išleista 1890 metais, ji dar ir dabar 
tebėra rekomenduojamas šaltinis studentams, trokštantiems 
tapti ekonomistais. 

Ką svarbaus įnešė Marshallas į ekonomikos teorijos kon- 
ceptualiąsias vingrybes? Pagrindinis indėlis, prie kurio Mar- 
shallas pats nuolatos grįždavo, buvo šis — jis akcentavo lai- 
ko, kaip paties svarbiausio elemento susidarant pusiausvyrai, 
svarbą. 

Marshallas pažymėjo, kad pusiausvyra savo turinį keičia 
priklausomai nuo to, ar ekonomikos susireguliavimo proce- 
sas vyksta trumpu laikotarpiu, ar ilgu. Trumpu laikotarpiu 
pirkėjai ir pardavėjai susitinka ir derasi prekyvietėse, tačiau 
derybų procesas sukasi iš esmės apie pastovų prekių kiekį, 
tarkime, apie deimantus, kuriuos deimantų pirkliai atsivežė 
savo lagaminuose. Tuo tarpu ilgu laikotarpiu deimantų kiekis 
nėra pastovus. Gali būti atidarytos naujos kasyklos, jei dei- 
mantai paklausūs; senos kasyklos gali būti uždarytos, jei pa- 
siūla per didelė. Taigi labai trumpu laikotarpiu lemia vien 
psichologiškai paaiškinamas deimantų naudingumas (tai yra, 
jų paklausa), darantis betarpiškiausią poveikį jų rinkos kai- 
nai; užtat ilgu laikotarpiu, kai vis atsinaujinantis pasiūlos srau- 
tas prisitaiko prie vartotojų poreikių, gamybos kaštai vėl įro- 
do savo reikšmę. Žinoma, kaštai ir naudingumas niekada negali 
būti visiškai atskirti nuo kainos susidarymo; pasiūla ir pa- 
klausa, kaip sakė Marshallas, yra tarsi “žirklių ašmenų pora," 
ir klausti, — pasiūla ar paklausa reguliuoja kainą, — yra taip 
pat beprasmiška, kaip ir klausti, viršutinė ar apatinė žirklių 
pusė kerpa medžiagą. Bet jei kerpa abi žirklių pusės, tai viena 
iš jų, jei galėtume taip pasakyti, yra aktyvioji, o kita — pasy- 
vioji pusė; naudingumo-paklausos pusė yra aktyvioji, kai ker- 
pama konkrečioje rinkoje per trumpą laikotarpį; kaštų-pasiū- 
los pusė yra aktyvioji, kada kirpimas trunka ilgesnį laikotarpį, 
per kurį gamybos mastas ir struktūra gali būti pakeisti. 

Kaip ir visais kitais atvejais, į kuriuos Marshallas nukreip- 
davo savo analitiškąjį protą, tai buvo kelrodiška įžvalga. Bet 
iš Principų sklido daugiau nei teorinė tobulybė. Marshallas 
buvo ne tik nuostabiausias protas "oficialiajame" ekonomikos 

mokslo pasaulyje, bet kartu ir labiausiai užjaučiąs protas. Nuo- 
širdus susirūpinimas darbo varguoliais, “paniekintais skur- 
džiais", kuriuos jis matė vykdamas į Londono lūšnynus, ir 
pačia ekonomikos teorija kaip socialinės būklės gerinimo įran- 
kiu —visa tai neatskiriamai jausta jo knygoje. Ekonomikos 
teorija, jo supratimu, — tai "tiesos atskleidimo instrumentas", 
ir ypatingoji tiesa, į kurią jis kreipė instrumentą, buvo skurdo 
priežastys ir būdai jį šalinti. 

Kodėl gi tad jis netapo tokiu reikšmingu ekonominės min- 
ties istorijoje, kaip, atrodytų. jo talentas ir pusiausvyra jam 
tai garantavo? Atsakymas gali atrodyti ne be ironijos, bet ten- 
ka nurodyti būtent tą Marshallo analizės elementą, kuris yra 
jo svarbiausias įnašas į ekonomikos analizę — laiko elemen- 
tą. Esmė čia ta, kad laikas Marshallui buvo abstraktus laikas; 
tai laikas, kurio metu matematinės kreivės sklaidosi ir vėl 
susieina, o teoriniai eksperimentai gali būti daromi ir kartoja- 
mi, bet tai ne laikas, per kurį kas nors Iš tikrųjų vyksta. Ki- 
taip tariant, tai nėra negrįžtama istorinio laiko tėkmė ir, svar- 
biausia, nėra tas istorinis laikas, kuriame gyveno pats 
Marshallas. Minutėlei pagalvokite, kokiu metu jis gyveno: smur- 
tinė antikapitalistinė Rusijos revoliucija, visą pasaulį apėmęs 
karas, pirmieji antikolonializmo dundesiai. Pagalvokite, kas 
ne už ilgo laukė: kapitalizmo žlugimas didelėje Europos daly- 
je. pasikeitęs valstybinės valdžios vaidmens suvokimas dau- 
gelyje šalių, pasaulį krečią ekonomikos nuosmukiai Jungtinė- 
se Valstijose. Ir nei Marshallas, nei juolab jo oficialieji kolegos 
negalėjo nieko esmingesnio arba apskritai nieko pasakyti, kuo 
čia galėtų būti naudinga ekonomikos teorija, numatydama ir 
paaiškindama visas šias didžiules permainas. Natura non fa- 
cit saltum — gamta nedaro staigių šuolių — toks buvo Princi- 
pų motto tiek jų paskutiniajame leidime 1920 metais, tiek ir 
pirmajame 1890 metais. Faktas, kad istorija gali daryti stai- 
gius šuolius, kad ekonomikos pasaulis gali būti neatskiriamai 
susijęs su istorijos pasauliu, kad vadovėlio ilgas ir trumpas 

laikotarpiai yra visiškai kitoks "laikas", nei laikas, kurį nepa- 
ilstamai tiksi visuomenės laikrodis, — visa tai buvo labai toli 
nuo pusiausvyros teiginio, kurį Marshallas padarė savo eko- 
nominių tyrimų šerdimi. Jam negalima priekaištauti už tai, 
ką jis teigė, nes jis buvo nuoširdžiai atsidavęs tyrimams ir 
giliai tikėjo savo išvadomis. Bėda ta, kad nė vienas iš jo teigi- 
nių nesiekė labai toli. 

Bet net ir šitai, žvelgiant į praeitį, galima būtų atleisti, jei 
ne vienas dalykas. Visą tą laiką, per kurį Marshallas ir jo 
kolegos tobulino savo subtilųjį pusiausvyros mechanizmą, ke- 
li neortodoksalūs atskalūnai tvirtino, esą ne pusiausvyra, 0 
pokyčiai — ūmūs: pokyčiai — būdingi realiajam pasauliui, ir 
būtent jie turi būti ekonominių tyrimų objektas. Jų manymu, 
karas, revoliucija, gamybos smukimas, socialiniai konfliktai — 
štai pagrindinės ekonominės analizės problemos, — o ne pu- 
siausvyra ir dailūs susireguliavimo procesai stabilioje vadovė- 
lių visuomenėje. Bet kai tie eretikai ir diletantai atkreipė į tai 
karalienės Viktorijos epochos oficialiųjų akademinių sluoks- 
nių dėmesį, jų įsikišimas papiktino, jų perspėjimai buvo ig- 
noruoti, o iš rekomendacijų pasišaipyta. 

Oficialiosios visuomenės pasitenkinimas savimi nebuvo vien 
apgailėtina laikmečio apraiška, tai buvo didžiausios reikšmės 
intelektualinė tragedija. Nes jei akademinio pasaulio atstovai 
būtų atkreipę dėmesį į tuos atskalūnus, jei Marshallas pasižy- 
mėtų nerimastingu Hobsono įžvalgumu arba Edgeworthas — 
George'o socialinės neteisybės pojūčiu, didžioji dvidešimtojo 
amžiaus katastrofa galėjo ir neištikti pasaulio, visiškai nepa- 
siruošusio radikaliems socialiniams pokyčiams. Žvelgdami at- 
galios, mes mokomės, kad idėjų, kokios eretiškos jos bebūtų, 
negalima ramiai ignoruoti — ir pirmiausia to negali daryti tie, 
kurių interesai yra, geriausiąja šio, taip dažnai neteisingai var- 
tojamo, žodžio prasme, konservatyvūs. 


VIII skvRIUS 


LAUKINĖ THORSTEINO VEBLENO 
VISUOMENĖ 


Jau buvo praėję šimtas dvidešimt penkeri metai, kai 1776-ai- 
siais iš spaudos išėjo Tautų turtas ir, atrodė, per tąlaiko tarpsnį 
didieji ekonomistai nepaliko neištyrinėję pasaulio nė vienu as- 
pektu: jo didybės ir menkumo, jo naivumo ir kartais bloga 
lemiančių apraiškų, jo grandiozinių technologijos laimėjimų ir 
dažnai tarp žmogiškųjų vertybių įsigraužiančių ydų. Tačiau šis 
daugialypis pasaulis su dešimtimis skirtingiausių interpretaci- 
jų vis dėlto turėjo vieną bendrą savybę. Tai buvo Europos pa- 
saulis. Kaip besikeistų jo visuomenės struktūra, tai buvo vis dar 
Senasis, kiek pedantiškas pasaulis. 

Todėl šį tą reiškė, kai Dickas Arkwrightas, barzdaskučio 
mokinys, išradęs verpimo mašiną ir nepaprastai pralobęs, virto 
seru Richardu; grėsmė tradiciniam kilmingųjų viešpatavimui 
Anglijoje buvo subtiliai pašalinta, tokius praturtėlius be išly- 
gų oficialiai priimant į kilmingųjų pagal kraują ir papročius 
broliją. Tiesa, tie praturtėliai atsitempdavo su savimi ir vidu- 
riniosios klasės nuostatas, ir net antiaristokratišką nusistaty- 
mą, bet jie taip pat atsinešdavo ir neaiškų suvokimą, kad vi- 
suomenėje egzistuoja aukštesnis sluoksnis, kurio vien turtu 
pasiekti neįmanoma. Kaip liudija daugybė papročių komedi- 

jų, visada buvo skirtumas tarp alaus magnato su visais jo mi- 
lijonais ir nusipirkta garbe bei nuskurdusio, tačiau barono 
titulą paveldėjusio jo kaimyno. Sėkmės lydimas pinigų dary- 
tojas Europoje galėjo būti turtingas kaip Krezas, tačiau jo tur- 
tų reputaciją kiek menkino akivaizdus dalykas — tie turtai reiš- 
kė tik vieną ir jokiu būdu ne paskutinį žingsnį visuomenės 
pakopomis. 

Visiškai kitokia padėtis buvo Amerikoje. Šią šalį įkūrė žmo- 
nės, itin priešiški skirstymuisi pagal vardą ir kilmę, ir net jos 
nacionalinė sąmonė giliai persmelkta asmeninės nepriklauso- 
mybės bei individualios sėkmės dvasios. Amerikoje žmogus 
buvo geras tiek, kiek jis įrodė toks esąs, ir jo pripažinimui 
patvirtinti nereikėjo jokių genealogijos specialisto paslaugų. 
Todėl nors tamsios ir drėgnos Naujosios Anglijos dirbtuvės 
per daug nesiskyrė nuo niūrių senosios Anglijos dirbtuvių, 
žvilgtelėjus į jų šeimininkų manieras ir elgseną, panašumas 
sumažėdavo. Europos kapitalistą vis dar gožė feodalinės pra- 
eities šešėlis, o Amerikos pinigų darytojas mėgavosi saule — 
niekas čia nekliudė jam veržtis į valdžią ar nežabotai naudotis 
savo turtu. Kunkuliuojančioje devynioliktojo šimtmečio ant- 
rojoje pusėje pinigai Jungtinėse Valstijose buvo priemonė pel- 
nyti visuomenės pripažinimą, ir atitinkamo turto savininku 
tapusiam amerikietiškajam milijonieriui nereikėjo jokių pa- 
pildomų vizų įžengiant į aukštesniąsias klases. 

Taigi pinigų darymo žaidimai Naujajame pasaulyje buvo 
grubesnis ir ne toks džentelmeniškas dalykas, kaip konku- 
rencinė kova užsienyje. Statomos sumos buvo stambesnės ir 
sėkmės galimybės didesnės. Tad ir kilnumo būta mažiau. An- 
tai XIX a. 7-ajame dešimtmetyje Cornelius Vanderbiltas, 1e- 
gendinis laivybos ir prekybos genijus, nusprendė, kad kom- 
panionai graso jo interesams — ne toks jau retas tais laikais 
atsitikimas. Jis parašė jiems laišką: 

Džentelmenai: 
Jūs ketinate mane sužlugdyti. Aš nesikreipsiu į teismą, 
nes bylinėjimasis per ilgai truktų. Aš pats jus sužlugdysiu. 


Nuoširdžiai — COoRNELIUS VAN DERBILTAS 


Taip ir padarė. “Kodėl aš turėčiau sukti galvą dėl įstaty- 
mų? Argi neturiu galios pats?", — klausė laivybos giganto šei- 
mininkas. Panašiai, tik gal truputį švelniau, vėliau išsireiškė 
J. Pierpontas Morganas. Kai jo bendrininkas, teisėjas Gary, 
vienu ypatingu atveju išdrįso juridiškai paprieštarauti, Mor- 
ganas pratrūko: "Na, žinai, nemanau, kad man reikia teisinin- 
ko, kuris sakytų, ko negaliu daryti. Aš samdau jį, kad pasaky- 
tų, kaip turiu daryti tai, ką noriu daryti". 

Amerikiečiai savo amžininkus Europoje pralenkė ne tik 
nuostabiai nepaisydami juridinių procesų, bet ir kautynėms 
pasirinkdami ne džentelmenų rapyrą, o žalvarinį mušeikų kas- 
tetą. Geras pavyzdys būtų kova už Albany—Susguehanna ge- 
ležinkelį — svarbią grandį susisiekimo sistemoje, — dėl kurio 
plėšėsi Jimas Fiskas ir aristokratas Morganas. Morganas sa- 
vo rankose turėjo vieną linijos galą, o kita galutinė stotis bu- 
vo Fisko tvirtovė. Konfliktas buvo išspręstas, kiekvienai pu- 
sei savosios linijos gale pastačius lokomotyvus ir paleidus juos 
kaip du gigantiškus žaisliukus vieną priešais kitą. Bet net ir 
tada pralaimėjusieji nepasidavė ir atsitraukė kaip tik sugebė- 
dami geriausiai — išardydami bėgius ir sugriaudami estaka- 
das. 

Šitame mėlėe* dėl viršenybės kurioje nors šakoje niekas 
neprašė pasigailėjimo ir niekas jo nerodė. Pravertė net dina- 
mitas, panaudotas atsikratyti vienu ypač atkakliu Standard 
Oil grupuotės konkurentu, o jau ne tokios smurtinės priemo- 
nės, kaip, pavyzdžiui, įkaitų grobimas, minimos čia veikiau 
dėl to, kad buvo išradingos, o ne dėl to, kad amoralios. 1881 


*  Mėlėe (pranc.) — ..., čia: ginčas, sumaištis. 

metais, kai neregėta pūga išvertė telegrafo linijas New Yorke, 
Jay Gouldas, negailestingas pinigų rinkų šeimininkas, buvo 
priverstas pasiųsti nurodymus savajam brokeriui per kurjerį. 
Jo priešai čia įžvelgė gerą progą ir pasinaudojo ja: jie pagrobė 
vaikiną, pakeisdami jį kitu maždaug tokios pat išvaizdos, ir 
keletą savaičių Gouldas su išgąsčiu stebėjosi, kad visi jo veiks- 
mai kažkokiu būdu iš anksto žinomi konkurentams. 

Nėra ko aiškinti, kad piratai, vertę vienas kitą eiti per len- 
tą užrištomis akimis, vargu ar galėjo pagarbiai elgtis ir su 
visuomene. Mulkinti ir išnaudoti investuotojus buvo įprastas 
dalykas, o fondų birža buvo laikoma kažkuo panašiu į privatų 
turčių kazino, kuriame publika stato lažyboms sumas, o fi- 
nansų magnatai krupjė ratą pasuka taip, kaip jiems reikia. O 
kai tokia tvarka, kas apskritai gali atsitikti su visu kazino? — 
šitai buvo palikta visuomenės rūpesčiui, ir tokia pažiūra gal 
būtų net pagirtina, jei tie patys magnatai nebūtų darę visko, 
kad žmones prisiviliotų į savo draustinius. 

Publika, tenka pastebėti, mielai sureaguodavo, kai tik pa- 
sklisdavo žinia, kad Gouldas ar Rockefelleris perka geležin- 
kelio liniją, vario kasyklas ar plieno lydymo bendrovę, pub- 
lika tuoj puldavo naudotis proga. Faktas, kad kiekvieno 
didelio pasipelnymo atveju žmones apmulkina kaip aveles, 
niekada nesutrikdydavo jų begalinio tikėjimo, ir būtent šito 
tikėjimo jėga darė tikrus finansų stebuklus. Tiesiog galvą ap- 
sukantis pavyzdys, kaip Henry Rogersas ir Williamas Rocke- 
felleris, neišleisdami nė vieno nuosavo dolerio, pirko Anacon- 
da vario bendrovę (Anaconda Copper Company). Štai kaip jie 
tai padarė: 


1. Rogersas ir Rockefelleris išrašė 39 milijonų dolerių čekį 
Marcusui Daly už Anakonda turtą su sąlyga, kad šis depo- 
nuos čekį National City banke ir kurį laiką paliks neliestą. 
2. Po to jiedu įsteigė fiktyvią organizaciją, pavadintą 
Amalgamated Copper Company (Jungtinė vario bendrovė), 

tariamais direktoriais paskirdami savus tarnautojus, ir 
pavedė jai nupirkti Anakonda — ne grynais, o už 75 milijo- 
nų dolerių vertės Amalgamated akcijų, kurios buvo atspaus- 
dintos specialiai šiam tikslui. 

3. Iš National City banko Rogersas ir Rockefelleris pasi- 
skolino 39 milijonus dolerių, kad padengtų čekį, kurį bu- 
vo išrašę Marcusui Daly, o kaip šios paskolos garantiją 
patcikė 75 milijonų dolerių vertės Amalgamated akcijų. 
4. Tada jie pardavė Amalgamated akcijas rinkoje (pradžio- 
je pagarsinę jas per savo brokerius) už 75 milijonus dole- 
rių. 

5. Gavę tas pajamas, jie padengė 39 milijonų skolą Na- 
tional City banke ir į kišenę įsidėjo 36 milijonus dolerių 
kaip abiejų pelną iš šio sandėrio. 


Žinoma, šitokioms "daryk-ką-nori" operacijoms reikėjo ir 
tiesiog stulbinančio nesąžiningumo. Chicago, St. Paulo ir Kan- 
saso geležinkelių prezidentas A. B. Stickney pastebėjo, kad jis 
visur kur pasitikės savo broliais geležinkelių prezidentais kaip 
džentelmenais, bet nė akimirksniui nepaleis iš akių jų kaip 
geležinkelių prezidentų. Tokiam ciniškam pareiškimui būta 
pagrindo. Štai geležinkelių vadovų susitikime, sukviestame su- 
sitarti dėl bendrų pervežimų tarifų, kurie išgelbėtų linijas nuo 
nuolatinio pragaištingo karo, kai tarifų mažinimu būdavo sie- 
kiama kits kitą žlugdyti, vienos geležinkelio bendrovės prezi- 
dentas išsmuko per pertrauką telegrafuoti sutartą tarifų len- 
telę savo kontorai, kad bendrovė pirmoji juos sužinotų ir 
sumažintais tarifais aplenktų visas kitas bendroves. Visai at- 
sitiktinai jo telegrama buvo sučiupta, ir kai kitą kartą vėl visi 
susirinko, teko įsitikinti. kad net ir vagių santykiuose nėra 
jokio garbingumo. 

Tai buvo amžius, į kurį mes jau įpratom atsigręžti rausda- 
mi iš gėdos. Jis iš tiesų buvo groteskiškas prašmatnumu (kai 
kuriuose pobūviuose, demonstruojant kvapą gniaužiantį tur- 

tą, cigaretės būdavo vyniojamos į šimto dolerių banknotus) ir 
beveik viduramžiškas savo karingumu. Tačiau nesuvokime ano 
meto neteisingai. Savivaliaudami publikos atžvilgiu, turtingi 
šios žemės viešpačiai lygiai taip pat negailestingai trypė ir vie- 
nas kitą, o jų begėdiškas, principų nepripažįstąs elgesys buvo 
ne tiek apgalvota niekšybė ar sąmoningas tyčiojimasis iš krikš- 
čioniškųjų idealų, kiek nežabota energija, nepaistusi nei sąži- 
nės, nei rafinuotos elgsenos kanonų. "Aš nieko publikai ne- 
skolingas", — kartą pasakė Morganas, ir ši pastaba buvo 
veikiau jo filosofijos išraiška, nei beširdis defi* pasauliui. Ta- 
me finansų magnatų amžiuje komercinė veikla buvo brutali, ir 
moralės kainą visada būdavo galima numušti. 


O ką su visu tuo darė ekonomistai? 

Ne taip jau daug. Profesionalūs Amerikos ekonomistai se- 
kė savo mokytojų Europoje pėdomis, ir Amerikos pasaulį 
įspraudė į tokį šabloną, koks niekada jai netiko. Fantastiškas 
tiesiog galvažudiškos pinigų konkurencijos lošimas buvo vaiz- 
duojamas kaip "taupymo ir kaupimo" procesas, atviras suk- 
čiavimas — kaip "verslumas", epochos auksu dengtos ekstra- 
vagancijos — kaip bespalvis "vartojimas". Iš tiesų vaizdas buvo 
taip išgrynintas, kad tapo nebeatpažįstamas. Galėjai perskai- 
tyti tokį iškilų veikalą, kaip Johno Bateso Clarko Turto pa- 
skirstymas (Distribution of Wealth) ir nesužinoti, kad Ameri- 
ka buvo milijonierių kraštas, galėjai išstudijuoti F. H. Taussigo 
Ekonomikos teoriją (Economics) ir nė karto nesusidurti su 
spekuliacine fondų birža. Jei kas nors pasiskaitytų profeso- 
riaus Laughlino straipsnius žurnale Atlantic Monthly, sužino- 
tų, kad dideli turtai randasi dėka "pasiaukojimo, pastangų ir 
sugebėjimų", ir dar jis būtų pamokytas, kad kiekvienas žmo- 
gus "turi teisę naudotis savo pastangų vaisiais, nepaisydamas 
visų kitų", — reikia manyti, čia įėjo ir teisė pirkti valdžią taip, 
kaip ir deimantus. 


*  "Defi (pranc.) — iššūkis. 

Žodžiu, oficialioji ekonomikos teorija buvo apologetinė ir 
nesusigaudanti, ji nusisuko nuo ekscesų ir persisotinimo, ku- 
rie Amerikos scenoje buvo svarbiausi, ir vietoje jų piešė tai- 
syklingų linijų ir blankių spalvų stereotipą. Jai nestigo sąži- 
nės, drąsos ar intelektualios kompetencijos, užtat ji kentėjo 
nuo reiškinio, kurį Malthusas kartą pavadino "nepastebimu 
padėties ir interesų šališkumu". Amerikos ekonomistai buvo 
pernelyg smarkiai pasinėrę į entuziastingųjų laikų tėkmę, kad 
atsiplėštų nuo savo objekto ir ramiai bei atidžiai pažvelgtų į jį 
iš atstumo. 

Reikėjo, kad pažvelgtų pašalietis — gal toks kaip Tocgu- 
eville'is* ar Bryce'as**, — kuris sceną regėtų kur kas aiškiau 
ir iš perspektyvos, kaip būdinga svetimiems. Tokį žvilgsnį ir 
turėjo Thorsteinas Bunde Veblenas — gimęs Amerikoje, bet 
savo prigimtimi tikrai ne jos pilietis. 


Thorsteinas Veblenas buvo be galo keistas žmogus, val- 
stietiškos išvaizdos, tikras norvegų ūkininkas. Fotografijoje 
matome lygius ir glotnius plaukus, perskirtus per gnomiškos 
galvos vidurį ir apverstos V pavidalu krentančius abipus že- 
mos ir nuožulnios kaktos. Į jus žvelgia veriančios ir mąslios 
valstiečio akys; nosis tiesi, netvarkingi ūsai slepia burną, o 
trumpa reta barzda dengia smakrą. Jis apsirengęs storo audi- 
nio laisvu kostiumu, o prie liemenės prisegtas stambus žioge- 
lis: juo pritvirtintas laikrodis. Fotografijoje nematyti dar dvie- 
jų žiogelių, įsegtų kelnėse, kurie prilaiko puskojines, ir tai 
mums būtų tik užuomina apie liesą ir tvirtą kūno sudėjimą, 
žengiant aukštai keliamas kojas, tykią lyg medžioklio eiseną. 

Po keista išvaizda slėpėsi dar keistesnė asmenybė. Tos 
skvarbios akys galėjo reikšti tokį pat skvarbų intelektą, o kai- 
miečio išorė — suklaidinti, sprendžiant apie šį žmogų. Bet iš- 


* Alexis de Tocgueville (1805—1859) — prancūzų publicistas ir valsty- 
bės veikėjas. 

** James Bryce (1838—1922) — anglų teisininkas, valstybės velkėjas Ir 
istorikas. 

orėje niekas nebylojo apie svarbiausią Vebleno gyvenimo ypa- 
tybę: jo svetimumą visuomenei. 

Šalinimasis žmonių dažnai yra ligos požymis, ir pagal mū- 
sų supratimą Veblenas iš tiesų turėjo sirgti neuroze. Mat jis 
sugebėjo beveik hermetiškai izoliuotis. Jis ėjo per gyvenimą 
tarsi nusileidęs iš kito pasaulio, ir todėl elgsena, jo amžinin- 
kų akims atrodžiusi natūrali, jam buvo rėžianti, egzotiška ir 
keista lyg laukinės genties ritualai antropologo akiai. Kiti eko- 
nomistai — neišskiriant nei Smitho, nei Marxo — ne tik buvo 
savoje visuomenėje, bet ir priklausė jai; kartais pilni susiža- 
vėjimo juos supančiu pasauliu, kartais kupini nevilties ir įnir- 
šę dėl to, ką regi. Tik ne Veblenas. Bruzdančioje, augančioje, 
tuntais erzeliuojančioje visuomenėje, kurioje gyveno, jis lai- 
kėsi atskirai, — neįsitraukęs, neužsiangažavęs, tolimas, nuo- 
šalus, abejingas — svetimas. 

Kadangt svetimas, tai ir ne konformistas, bet ir ne radika- 
las. Pasaulis Veblenui buvo nejaukus ir atstumiantis, jis pri- 
sitaikė prie jo kaip misionierius prie laukinių žmonių krašto, 
atsisakydamas tapti čiabuviu, tačiau už savo neliečiamybę mo- 
kėdamas baisią vienatvės kainą. Daug kas juo žavėjosi, net 
mylėjo, bet artimų draugų jis neturėjo: nebuvo nė vieno vyro, 
į kurį jis kreiptųsi vardu, nė vienos moters, kurią atsidavęs 
mylėtų. 

Kaip ir tikėtina, Veblenas buvo pilnas keistenybių. Jis at- 
sisakė turėti telefoną, knygas laikė kartu su jų įpakavimo dė- 
žutėmis, sukrautas rietuvėse palei sienas, ir nematė jokios 
prasmės kasdien kloti lovą, tiesiog rytą užmesdavo užtiesalą, 
o vakare nutraukdavo. Pritingėdamas ir lėkščių nemazgodavo 
tol, kol ištuštėdavo indauja, o tada visą nešvarių indų krūvą 
plaudavo žarna nukreipta vandens srove. Būdamas nekalbus, 
jis ištisas valandas išsėdėdavo tylėdamas, kai tuo tarpu lan- 
kytojai trokšte trokšdavo išgirsti jo žodį. Šaipydamasis iš kon- 
vencijų, jis visiems studentams surašydavo vienodus pažymius, 
nesvarbu, kaip kas dirbo, bet kai vienam studentui stipendi- 

jai gauti reikėjo aukštesnio pažymio, Veblenas mielai pakeitė 
Cį A. Tikras enfant terrible*, ant kurio grieždavo dantį kole- 
džų vadovai, jis (jei administracija reikalaudavo) tikrindavo 
studentus pagal sąrašą su perdėtu uolumu, rūpestingai dėda- 
mas į vieną pusę korteles studentų, kurių nebūdavo paskai- 
toje, ir kai jau avys būdavo atskirtos nuo ožkų, neva netyčia 
vėl abi krūvelės sumaišydavo. Keistai sadistiškas, galėdavo 
krėsti tokius beprasmiškus juokus, kaip, sakysim, pasisko- 
linti maišą iš kurio nors ūkininko ir grąžinti jį su širšių liz- 
du viduj. Retai kada užgaidus, kartą vienai mažai mergaitei, 
pasiteiravusiai, ką reiškia inicialai T. B., jis atsakė, jog jie 
reiškia Teddy Bear**; mergaitė taip jį ir vadino, bet daugiau 
niekas nedrįso daryti kaip ji. Buvo paslaptingas ir visada at- 
sisakydavo kuo nors įsipareigoti; štai tipiškas atvejis — kaž- 
kieno paklaustas nuomonės apie vieno sociologo rašinį žur- 
nale, kurį pats Veblenas ir leido, atsakė: "Vidutiniškai 
puslapyje yra 400 žodžių, o profesoriaus N vidurkis — 375". 
Ir galbūt užvis keisčiausia buvo, kad šis kandus ir nemalo- 
nus vyriškis turėjo nenusakomą savybę — patraukti moteris. 
Jis visada būdavo įsipynęs į kokį nors ryšį, ir nebūtinai savo 
iniciatyva. "Ir ką gali daryti, jei moteris eina tiesiai į tave?", — 
paklausė jis vienąsyk. 

Ši gluminanti ir sudėtinga, aklinai savyje užsidariusi as- 
menybė turėjo tik vieną išraiškos būdą: rašė aštria lyg ašme- 
nys anglų kalba, labai panašiu į jį patį stiliumi — painiu ir 
perkrautu specialia informacija bei terminologija, primenan- 
čiu chirurginį būdą, kai objektas apnuoginamas ir perskro- 
džiamas visai be kraujo, — toks aštrus esti lancetas. Jis rašė 
apie filantropiją ir vadino tą darbą "pragmatiškos romantikos 
apybraižomis"; apie religiją, apibūdindamas ją kaip "n-ojo ma- 
tavimo neapčiuopiamybių, tinkamų parduoti, gaminimą". Apie 


. 


Enfant terrible (pranc.) — pažodžiui: baisus vaikas; žmogus, kelian- 
lis sumišimą perdėm laisvu, netaklišku elgesiu. 
** Teddy Bear (angl.) — žaislinis meškiukas iš minkštos medžiagos. 

pagrindines bažnyčių organizacijas jis rašė kaip apie “par- 
duotuvių tinklus", o atskirą bažnyčią vadino “"mažmenų krau- 
tuvėle" — žiaurokos, bet įspūdingos frazės. Lazdą, skirtą pa- 
siramsčiuoti, jis apibūdino kaip “skelbimą, kad jos nešėjo 
rankos neužsiima naudingomis pastangomis", taip pat paste- 
bėjo, kad ji yra ir ginklas: "Panaudoti tokią realią ir primityvią 
puolimo priemonę labai paranku kiekvienam, kas apdovano- 
tas bent nedidele žiaurumo doze". Apdovanotas žiaurumu! Ko- 
kia negailestinga ir vis dėlto keistai bejausmė frazė. 

Tačiau koks viso to ryšys su ekonomikos teorija? Įprasta 
šio žodžio prasme — jokio. Ekonomikos teorija Veblenui ne- 
turėjo jokio ryšio su mandagiu ir precizišku karalienės Vikto- 
rijos laikų profesorių žaidimu, kuris pasaulio procesus aiški- 
no diferencialiuoju skaičiavimu; ji taip pat mažai panėšėjo ir 
į ankstyvųjų ekonomistų pastangas aiškinti, kaip radosi įvai- 
rūs svarbūs dalykai. Veblenas norėjo sužinoti dar kažką: pir- 
miausia, kodėl reiškiniai yra "tokie, kokius juos betarpiškai 
regime. Todėl jo tyrimas prasideda ne nuo ekonominio žaidi- 
mo, bet nuo jo žaidėjų, ne nuo karkaso, bet nuo visos papro- 
čių ir dorovės normų sistemos, kuri susiklostė į ypatingą žai- 
dimo rūšį, vadinamą “ekonomikos sistema". Žodžiu, jis rausėsi 
ekonominio žmogaus, jo ekonominių apeigų ir ritualų prigim- 
ty, ir šitaip, beveik antropologiškai tiriančiam, jam buvo svar- 
bu pastebėti, kad džentelmenai nešiojasi lazdas ir lanko baž- 
nyčią, taip pat, kaip ir žinoti, kad žemės savininkai gauna 
produkto dalį, vadinamą renta. Jis troško įsiskverbti į tikrąją 
jo gyvenamos visuomenės prigimtį, ir, tyrinėdamas tą apga- 
vysčių bei priimtų elgesio normų painiavą, stengdavosi atkreipti 
dėmesį ir į užuominas, ir į akivaizdžius dalykus, kur tik jie 
pasirodydavo: drabužiuose, manierose, kalbėsenoje ar man- 
dagioje elgsenoje. Tarsi psichoanalitikas jis dažnai sutelkda- 
vo dėmesį ties menkiausiomis smulkmenomis, jei tik tikėda- 
vosi, kad tas ar kitas mažmožis gali byloti apie svarbų, bet 
paslėptą realybės reiškinį, ir vėl kaip analitikas ieškodavo pras- 

mių, kurios tipiškam protui dažnai būdavo keistos ir net at- 
stumiančios. 


Vebleno visuomenės tyrimas, kaip pamatysime, buvo ne- 
gailestingas. Tačiau jo analizė yra pašiepianti ne taip dėl noro 
paniekinti, kaip dėl ypatingo šaltakraujiškumo, su kuriuo jis 
vertino labiausiai mūsų pamėgtus samprotavimus. Tarsi Veb- 
lenas su niekuo nebūtų susipažinęs, tarsi nebūtų nieko kas- 
dieniško, kas nenusipelnytų jo dėmesio, taigi ir nieko, kas 
galėtų likti neįvertintas. Tiesą sakant, tik ypač savotiškai su- 
siformavęs protas pasivaikščiojimų lazdoje galėtų įžvelgti už- 
maskuotą dykinėjimo skelbimą ir barbarišką ginklą. 

Atrodo, kad bešališkumas jam buvo būdingas nuo pat ma- 
žumės. Veblenas gimė 1857 metais pasienio fermoje — kaip 
ketvirtasis sūnus ir šeštasis vaikas imigrantų iš Norvegijos 
šeimoje. Jo tėvas Thomasas Veblenas buvo santūrus ir atsiri- 
bojęs Žmogus, lėtai mąstantis ir nepriklausomas; Veblenas 
vėliau rašė apie jį kaip apie nuostabiausią protą, kokį kada 
nors buvo sutikęs. Jo motina Kari buvo nuoširdi, judri, ūmaus 
būdo; tai ji mokė Thorsteiną Islandijos padavimų ir Norvegi- 
jos sagų, kuriomis jis žavėjosi visą gyvenimą. Bet nuo pat pra- 
džių jis buvo keistas vaikas — tingus, mansardoje prikepęs 
prie knygų, užuot dirbęs kasdienius darbus, gabus kurti pra- 
vardes, kurios kaipmat “prilipdavo", ne pagal metus protin- 
gas. Jaunesnysis brolis kartą pastebėjo: “Kiek tik prisimenu, 
visąlaik galvojau, kad jis žino viską. Galėdavai klausti bet ko, 
jis visada kuo smulkiausiai tau atsakys. Vėliau išsiaiškinau, 
kad nemažai iš to, ką jis man pasakodavo, būdavo gryniausi 
prasimanymai, bet net ir jo melas buvo vykęs". : 

Iš prigimties keistą individualybę veikė ir auklėjimas, įva- 
ręs pleištą tarp jo ir pasaulio, kurį jam reikėjo priimti tokį, 
koks yra. Jo vaikystė buvo tipiška persikėlėlių šeimoms: pa- 
prasta, niūri, padrika. Visi dėvėjo namų darbo drabužius, fab- 
rikinės gelumbės niekas nebuvo net matęs, apsiaustus siūda- 

vo iš veršio odos. Kava ir cukrus buvo prabangos dalykai; 
prabanga buvo ir toks paprastas drabužis kaip apatiniai bal- 
tiniai. Bet dar svarbiau, — tai buvo izoliuota atvykėlio vaikys- 
tė. Amerikoje norvegai gyveno glaudžiai susitelkusiomis ir už- 
daromis bendruomenėmis, visi jose kalbėjo norvegiškai ir 
tikrąja tėvyne laikė Norvegiją. Veblenui anglų teko mokytis 
kaip užsienio kalbos, tik įstojęs koledžan jis pagaliau ją tobu- 
lai išmoko; kas charakteringa tokioje uždaroje patriarchali- 
škoje bendruomenėje — pirmoji netiesioginė žinia, jog teks vyk- 
ti į koledžą, Vebleną pasiekė tik pašaukus jį iš darbų laukuose, 
kai savo lagaminus jau rado sukrautus ir sukeltus į vežimą. 

Tada jam buvo septyniolika metų, o šeimos parinktasis 
koledžas — Carleton College Academy, nedidelis Rytų pakran- 
tės kultūros ir švietimo forpostas, ne per toli nuo tos parapi- 
jos Minesotoje, kurioje ūkininkavo Veblenai. Thorsteiną pa- 
siuntė vildamiesi, kad jis taps liuteronų dvasininku, ir 
Carletoną vaikinas rado esant perdėm religingą. Deja, prijau- 
kinti šį gyvą, religijos autoriteto nepripažįstantį intelektą, pri- 
versti paklusti uolaus pamaldumo atmosferai jau buvo bevil- 
tiška. Savaitinėje privalomoje prakalboje, užuot kurpęs įprastą 
pranešimą apie būtinumą atvesti pagonis į tikėjimą, Veblenas 
sukėlė sąmyšį tarp kolegų, paskelbdamas "Kanibalizmo patei- 
sinimą" ir “Girtuoklio apologiją". Paklaustas, ar jis gina šiuos 
ydingus reiškinius, Veblenas mandagiai atsakė, kad jis tiesiog 
užsiimąs moksliniais stebėjimais. Dėstytojai ir studentai pri- 
pažino jo genijų, bet truputį privengė. Johnas Batesas Clar- 
kas, jo mokytojas (kuriam buvo lemta tapti vienu žymiausių 
profesionalių ekonomistų Jungtinėse Valstijose), mėgo jį, ta- 
čiau laikė "nepritapėliu". 

Šiam keistam ir talentingam "nepritapėliui" Carletone pa- 
sitaikė neįtikėtinai gera proga. Tarp Vebleno ir koledžo prezi- 
dento dukterėčios Ellenos Rolfe įsiplieskė romanas. Ji buvo 
inteligentiška, protinga ir savarankiška asmenybė, ir visai na- 
tūraliai jiedu palinko viens kito pusėn. Veblenas skaitė Elle- 

nai Spenserį, atvertė ją į agnosticizmą ir įtikinėjo esant pir- 
mąja vikingų karžygio Gange Rolfe palikuone. 

Jiedu susituokė 1888 metais, bet jų sąjungai buvo lemta 
patirti daugybę vingių. Tam uždaram vyrui, galėjusiam dova- 
noti bet ką, tik kažin ar bent kiek meilės, regis, nuolat buvo 
reikalinga moters globa ir, be vienos kitos išimties (viena gra- 
žuolė pavadino jį “šimpanze"), jis patyrė jos su kaupu. Bet nė 
viena moteris neturėjo jam kokios nors reikšmės; Veblenas 
vargu ar buvo ištikimas Ellenai, ir ji ne kartą ir ne du buvo jį 
palikusi, — tai dėl netakto kalboje, tai dėl žiauraus elgesio su 
ja, tai dėl visiškos rezignacijos stengiantis suprasti jo paslap- 
tingą ir Intravertišką mąstyseną. Tačiau pats Veblenas daugelį 
metų vis siekdavo rapprochement*, atvykdamas pas ją į butą, 
kur ji glausdavosi pabėgusi, iš anksto neįspėjęs, nešinas per 
ranką nukarusia juoda kojine ir teiraudamasis: "Ar šis drabu- 
žis jūsų, ponia?" 

Baigęs Carletoną, Veblenas apsisprendė universitetinei kar- 
jerai. Čia ir prasidėjo ilgas, niekada nesibaigiąs vilčių žlugi- 
mas, žymėjęs visą jo profesinį gyvenimą. Veblenas tikrai ne- 
buvo atkaklus, kovodamas dėl savo interesų, ir vis dėlto 
kažkokia nelemtis sekiojo jo pėdomis: sakysim, kartą jis susi- 
ruošė paprašyti buvusio studento pasiteirauti jam vietos miesto 
rūpybos organizacijoje New Yorke; studentas sutiko — bet tik 
dėl to, kad susirastų darbą pats. Bet tai nutiko jau daug vė- 
liau. O kol kas Veblenas gavo vietą mažytėje Monona Academy 
Viskonsino valstijoje, o po metų, kai Monona buvo uždaryta 
visiems laikams, išvyko į Johno Hopkinso universitetą, tikė- 
damasis gauti stipendiją filosofijos studijoms. Nepaisant ge- 
ranoriškų rekomendacijų, stipendija taip ir neišdegė, tad Veb- 
lenas persikėlė į Yale'o universitetą ir 1884 metais ten baigė 
doktorantūrą, gaudamas Ph.D. ir "broad a"**, bet jokių atei- 
ties garantijų ir jokių perspektyvų. 


*  Rapprochement (pranc.) — susitaikymas. 


** "broad a" — t. y. JAV rytų pakrantės aukštuomenės tarsena. 

Jis grįžo namo, sirgdamas Bostone susigriebta maliarija, 
ir dabar jam buvo reikalinga speciali dieta. Bet Veblenas buvo 
kas tik nori, tik ne dėkingas ligonis. Jis įsipykdavo šeimai, 
mat paimdavo arklį ir vežimaitį, kai šeimynykščiams jų la- 
biausiai reikėdavo, tr dar aiškindavo jiems, kad jie visi džio- 
vininkai ir kad jiems niekada nesiseks, nes yra nepakanka- 
mai nedori. Jis ištisai gulinėdavo ir dykinėdavo. “Jam pasise- 
kė, — rašė jo brolis, — pasitraukti iš klano ir šeimos, kur 
šeimyninis susiklausymas ir vieningumas buvo tapę religija... 
Thorsteinas buvo vienintelis dykinėtojas labai padorioje ben- 
druomenėje... Jis skaitė ir dykinėjo, dykinėjo ir skaitė." 

Skaitė jis, aišku, viską: politinius traktatus, ekonomikos, 
sociologijos veikalus, liuteronų giesmių knygas, antropologi- 
jos darbus. Bet jo dykinėjimas stiprino izoliaciją nuo visuo- 
menės, ji darėsi vis skaudesnė ir gilesnė. Jis dirbdavo atsitik- 
tinius papildomus darbus, kartais knebinėdavosi prie kokių 
beprasmių išradimų, labai prieštaringai komentuodavo žymes- 
niuosius įvykius, rinko herbarijus, šnekučiuodavosi su tėvu, 
parašė keletą straipsnių ir dairėsi darbo. Nerado. Mat nebuvo 
baigęs teologijos fakulteto ir todėl negalėjo dirbti religiniuose 
koledžuose; taip pat jam stigo elegancijos bei tinkamesnės 
išvaizdos, kad atsivertų kitų koledžų durys. Vedybos su Elle- 
na, nemažam jos šeimos siaubui, bent iš dalies buvo ir būdas 
pasirūpinti pragyvenimu, tikėtasi, kad šitaip jis gaus ekono- 
misto vietą Atchison, Topeka ir Santa Fe geležinkelyje, kur jos 
dėdė buvo prezidentas. 

Bet įsikišo kaprizingoji Vebleno nelemtis. Geležinkelis pa- 
tyrė finansinių nesėkmių ir pateko bankų komisijos priežiū- 
ron — darbo vieta prapuolė. Atsirado kita, Iowa'os universite- 
te, su jo Ph.D., rekomendaciniais laiškais ir žmonos giminystės 
ryšiais paskyrimas atrodė garantuotas. Bet ir šitos vietos ne- 
pasisekė gauti, mat jam labai pakenkė agnosticizmas ir įtaigu- 
mo stoka; nepasisckė gauti ir dar vienos vietos St. Olafo kole- 
dže, kurią atsakė tiesiog paskutinę minutę. Galėjai pamanyti, 

kad piktos dvasios susimokė prieš Vebleną, versdamos likti jį 
atskirty. 

Atsiskyrėlio gyvenimas tęsėsi septynerius metus, ir per vi- 
sus tuos metus Veblenas iš esmės nieko neveikė, tik skaitė. 
Galiausiai buvo sušauktas šeimos pasitarimas. Kaip bežiūrė- 
tum, jam jau trisdešimt ketveri, o jis dar nebuvo turėjęs jokio 
padoraus darbo. Šeima nusprendė, kad reikia vėl imtis studi- 
jų, idant iš naujo pabandytų įeiti į akademinį pasaulį. 

Jis pasirinko Cornellio universitetą ir 1891 metais įžengė 
į J. Laurence'o Laughlino kabinetą, pranešdamas "aš esu Thor- 
steinas Veblenas". Laughlinas, konservatyviosios ekonomikos 
teorijos šulas, turėjo smarkiai nustebti, atvykėlis buvo su meš- 
kėno kepure ir mūvėjo velveto kelnėmis. Bet kažkuo jis vis 
dėlto padarė įspūdį pagyvenusiam profesoriui. Šis nuėjo pas 
universiteto prezidentą ir išrūpino Veblenui specialią bendra- 
darbio stipendiją, o po metų, kai duris atvėrė Chicago univer- 
sitetas ir Laughliną priėmė kaip savo Ekonomikos fakulteto 
vadovą, šis drauge pasiėmė ir Vebleną su 520 dolerių alga per 
metus. Galima dar pridurti, kad Laughlinui mirus, jo svar- 
biausiu įnašu į ekonomikos teoriją pripažinta tai, kad jis Chi- 
cago universitetui parūpino Vebleną. 

Chicago universitetas buvo ne tik pirmoji Vebleno darbo- 
vietė, sulaukus trisdešimt penkerių, bet ir pirmoji institucija, 
savotiškai atspindėjusi visuomenę, kurią jis rengėsi bc gailes- 
čio tyrinėti. Universitetą įkūrė Rockefelleris, ir populiari stu- 
dentiška dainelė skambėjo taip: 


Johnas D. Rockefelleris 
Žmogus, kokie nesimėto; 
Dovanoja atliekamus centelius 
Č. universitetui. 


Universitetas nebuvo, kaip kas nors galėjo manyti, atkak- 
laus konservatizmo tvirtovė. Jau veikiau tai buvo lyg koks finan- 

sinio giganto reprezentacinis pastatas, kurį surentė ir į mokslo 
sferas įkėlė verslo pasaulis. Universiteto prezidentas buvo Wil- 
liamas Rainey Harperis, ambicingas vos trisdešimt šešerių me- 
tų vyras, kurį juo besižavįs Hinesas Page'as apibūdino kaip 
tipišką pramonės firmos vadovą. Harperio būta išties verslaus 
vadovo, kuris nedvejodamas iš kitų koledžų grobdavo geriau- 
sius žmones, viliodamas juos atlyginimais, todėl Chicago uni- 
versitetui, kaip ir Standard Oil koncernui, jo gimdytojui, gry- 
nai didžiulių finansinių galimybių dėka pavyko sutelkti žymią 
Amerikos intelektualiojo kapitalo dalį. Visa tai vėliau sarkasti- 
škai aprašys Vebleno plunksna, bet ta proga ir pats Veblenas 
pakliuvo į atitinkamą intelektualią aplinką. Universitete dirbo 
Albertas Michelsonas, kuriam buvo lemta nustatyti šviesos greitį 
su ligi tolei nežinomu tikslumu, fiziologas Jacgues'as Loebas, 
sociologas Lloydas Morganas; čia buvo milžiniška biblioteka, 
pradėtas leisti naujas ekonomikos žurnalas. 

Vebleną ėmė pastebėti. Jo didžiulė erudicija pelnė pripaži- 
nimą. “Antai eina dr. Veblenas, kuris moka dvidešimt šešias 
kalbas", — sakydavo kuris studentas. Žinomas mokslininkas 
Jamesas Haydenas Tuftsas, kartą netikėtai užėjęs pas jį į eg- 
zaminą, pasakojo: “Kai aš įėjau, egzaminas buvo prasidėjęs ir 
kažkas, man nepažįstamas, uždavinėjo klausimus. Pasirodė, 
kad jo šneka yra lėčiausia iš visų, kokias tik buvau girdė- 
jęs, — tiesiog vargiai galėjai išlaikyti atmintyje klausimo pra- 
džią, laukdamas pabaigos. Bet po minutės aš ėmiau pastebėti, 
kad susidūriau su aštriu protu, kuris skverbiasi į fundamen- 
talias problemas, neatskleisdamas savo paties pažiūrų, išsky- 
rus pasiryžimą prisikasti iki dalykų esmės". 

Tačiau jo atsiribojusi asmenybė buvo neprieinama. Niekas 
nežinojo, ką jis apie viską galvoja: Žmonės klausdavo jo žmo- 
nos, ar jis iš tikrųjų socialistas; jai tekdavo atsakyti, jog ir 
pati nežinanti. Jis niekuomet nenusimesdavo savo šarvų, vi- 
sada buvo ginkluotas mandagiu, gerai valdomu objektyvumu, 
kuriuo nuplėšdavo nuo pasaulio emocinį apvalkalą, ir geroku 
atstumu laikydavo tuos, kuriems labai norėjosi prasiskverbti 

pro jo asmens skydą. “Profesoriau Veblenai, pasakykite man, — 
kartą paklausė vienas studentas, — ar jūs apie ką nors galvo- 
jate rimtai?" “Taip, — atsakė jis suokalbininko šnabždesiu, — 
bet niekam to nesakykite." 

Auditorijon — tai vėlesnių metų, bet taikliai šį žmogų api- 
būdinantys faktai — jis ateidavo išvargęs ir sunykęs po ilgo 
vakarojimo prie knygų ir, švystelėjęs ant stalo stambų vokišką 
tomą, jo puslapius imdavo sklaidyti nervingais pirštais, pa- 
geltusiais nuo vienintelės tuštybės — potraukio brangioms ci- 
garetėms. Dvasininkas Howardas Woolstonas, buvęs studen- 
tas, šitaip aprašo užsiėmimą: “Žemu gergždžiančiu balsu jis 
pradėjo pasakoti apie senovės germanų kaimų ūkį. Štai jis 
priėjo prie kelių teisiškai nelegalių sumanymų, kuriuos įvedė 
kylanti aristokratija, o aprobavo dvasininkija. Jo lūpas iškreipė 
sardoniška šypsena, akyse šmėsčiojo pikti kipšiukai. Su kan- 
džiu sarkazmu jis išnagrinėjo suktą prielaidą, esą aristokratų 
norai buvo Dievo valia. Jis nurodė panašių poteksčių esant ir 
šiuolaikinėse institucijose. Ir tyliai sukikeno. O paskui, grįžęs 
prie istorijos, dėstė toliau". 

Deja, ne visi įvertino tokį Vebleno mokymo stilių. O jam 
kuo studentų būdavo mažiau, tuo geriau, jis nė nesistengdavo 
pagyvinti diskusijos; faktiškai, matyt, patikdavo atsikratyti jais. 
Kartą vienos religingos studentės jis paklausė, kokia yra jo- 
sios bažnyčios vertė jai pačiai, jei matuotume tą vertę alaus 
statinaitėmis, o kitai, stropiai konspektuojančiai jo pasakoji- 
mą ir paprašiusiai pakartoti vieną sakinį, atsakė, girdi, saki- 
nys, jo manymu, nevertas pakartojimo. Jis murmėdavo, kal- 
bėdavo nerišliai, nukrypdavo nuo temos. Jo grupės mažėdavo; 
vienoje kartą liko tik vienas studentas, o vėliau ir kitame uni- 
versitete raštelis ant durų su tekstu “Thorsteinas Veblenas, 
nuo 10 iki 11 val., pirmadieniais, trečiadieniais ir penktadie- 
niais" palaipsniui buvo ištaisytas į tokį: “pirmadieniais, nuo 
10 iki 10.05". 

Bet tiems nedaugeliui, kurie atidžiai klausėsi nuobodaus 
monotoniško balso, atpildas buvo jo unikali individualybė. 

Kartą vienas studentas atsivedė svečią, kuris po to pasakė: 
“Na, tai tiesiog šiurpino. Tas balsas galėtų būti numirėlio, 
kalbančio be galo lėtai, ir jei iš po tų nuleistų vokų nesklistų 
akių šviesa, — pagalvotum, kad taip ir yra. Tačiau, — pridūrė 
studentas, — tie, kas diena dienon klausėsi jo, jau žinojo, kad 
tokia neįprasta kalbos maniera nuostabiai tiko perteikti beša- 
lišką ir truputį pašaipų intelektą, aižantį regimas daiktų for- 
mas. Tas bešališkas, laisvai klajojantis intelektas traukė, ir 
vis dėlto jautei jį priklausant suluošintai asmenybei. Jo moks- 
liškas protas buvo nepaprastas ir žavus. Atmintyje jis saugojo 
ir tokias smulkmenas, kurios galėtų būti neįveikiamos dauge- 
liui protų ir taptų savitikslėmis; kartu jis niekada nepraras- 
davo nuostabaus sugebėjimo brėžti didžiules schemas. Tylus 
balsas per vieną minutę galėjo kuo išradingiausiai pasinaudo- 
ti truputėliu kasdienio žargono arba populiariu dviciliu, taip 
paryškindamas reiškiamą nuomonę, ir čia pat posmas po pos- 
mo deklamuoti lotynišką viduramžių giesmę". 

Jo namų ūkis buvo tokia pat painiava, kaip ir politinė eko- 
nomija, kurią jis siekė išnarplioti. Jis gyveno Chicago su žmo- 
na Ellena, bet tai netrukdė jam gana įžūliai — prezidento Har- 
perio nepasitenkinimui — flirtuoti. Kai Veblenas nuėjo taip toli, 
kad išvyko į užsienį su svetima moterimi, jo padėtis universi- 
tete tapo nebetoleruotina. Jis ėmė dairytis kitos vietos. 

Chicago Veblenas praleido keturiolika metų, galiausiai 1903 
metais ėmęs gauti didžiulę tūkstančio dolerių algą. Bet tie 
metai nepraėjo veltui, pagaliau jo nepasotinamai smalsus, go- 
džiai imlus protas ėmė reikštis rezultatais. Talentinga esė se- 
rija ir dviem įspūdingom knygom jis pelnė pripažinimą visoje 
šalyje, tiesa, galbūt daugiau dėl savo keistumo, nei dėl ko 
kito. 


Pirmąją knygą Veblenas parašė keturiasdešimt dvejų me- 
tų. Jis dar vis buvo eilinis, kukliai apmokamas dėstytojas ir 
tais metais kreipėsi į prezidentą Harperį,. prašydamas padi- 

dinti algą įprastais keliais šimtais dolerių. Harperis atsakė, 
kad Veblenas per menkai garsinęs universitetą, o Veblenas 
atkirto, girdi, jis ir neketinęs to daryti. Jei Vebleno nebūtų 
užtaręs Laughlinas, anas būtų išėjęs, na o jei taip būtų atsiti- 
kę, tai prezidentas Harperis būtų netekęs didžiausio savo uni- 
versiteto garsintojo. Mat Veblenas kaip tik rengėsi išleisti Dy- 
kinėjančios klasės teoriją (The Theory of the Leisure Class). 
Nėra jokių užuominų, kad šia knyga jis tikėjosi ypatingai nu- 
stebinti; jis jau buvo skaitęs ją kai kuriems savo studentams, 
sausai pastebėdamas, kad jie laiko ją daugiaskiemene, jam 
teko ją keliskart perrašyti, kol leidėjai sutiko priimti tekstą. 
Bet visai netikėtai knyga sukėlė sensaciją. Williamas Deanas 
Howellsas paskyrė jai dvi ilgas recenzijas, ir veikalas tiesiog 
per vieną naktį tapo to meto inteligentų vade mecum*, kaip 
vienas žymus sociologas pasakė Veblenui, “ji sukėlė rytietišką 
sąmyšį". 

Nereikia stebėtis, kad kūrinys sukėlė tokį susidomėjimą — 
dar nebuvo taip blaiviai analizuojančios, taip kandžiai para- 
šytos knygos. Galėjai atsiversti ją kur papuola ir kikenti, skai- 
tydamas piktas įžvalgas, dygliuotas frazes ir negailestingą 
nuomonę apie visuomenę, kurioje absurdas, žiaurumas ir bar- 
bariškumas patogiai įsitaisę šalia savaime suprantamų, pa- 
pročių nugludintų ir tokių įprastų gyvensenos dalykų. Efektas 
buvo sukrečiantis, groteskiškas ir komiškas, o pats žodžių 
parinkimas — tiesiog puikus. Štai nedidelė ištrauka: 


„„Pasakojama, kad Prancūzijos karalius... atsisveikino su 
gyvenimu vien dėl to, kad, laikydamasis gero tono, buvo 
net per daug morališkai tvirtas. Kažkur pasišalinus patar- 
nautojui, kurio pareiga buvo prireikus perkelti savo vieš- 
paties krėslą į kitą vietą, monarchas nesiskųsdamas liko 


Vade mecum (lotyn.) — eik su manim; kurios nors srities žinynas. 
vadovas, informacinė knyga. 

sėdėti priešais židinį, dėl ko jo karališkasis asmuo bevilti- 
škai apskrudo. Užtat taip elgdamasis jis išgelbėjo savo Itin 
Karališkąją Didenybę — liko nesuteptas liokajų rankų. 


Dauguma žmonių knygą traktavo vien kaip aristokratijos 
klasių papročių satyrą ir įspūdingą ataką prieš turtingųjų kvai- 
lystes bei silpnybes. Jei žiūrėtume paviršutiniškai, tokia ji ir 
atrodė. Savo barokine proza Veblenas išplėtojo teiginį, kad 
dykinėjančioji klasė pranašumą prieš kitus demonstruoja iš- 
laidaudama, nesvarbu — daug ar mažai,ir kad dėl to jos ski- 
riamojo požymio — dykinėjimo — ji patiria tuo didesnį malo- 
numą, kuo labiau atkreipia publikos dėmesį. Pasitelkus begalę 
pavyzdžių, knygoje negailestingai tyrinėjamas požiūris, kada 
"brangesnis" būtinai reiškia "geresnį". Štai pavyzdys: 


Mes visi nuoširdžiai ir be jokių negerų abejonių jaučiamės 
dvasiškai pakylėti, kai kasdienį maistą valgome, net tarp 
keturių savo namų sienų, naudodamiesi rankų darbo si- 
dabro įrankiais, arbatą gerdami iš rankomis nuspalvintų 
porceliano puodelių (dažnai abejotinos meninės vertės) virš 
brangiai kainavusios staltiesės. Bet koks sąlygų pablogėji- 
mas, lyginant su tomis, prie kurių šiuo požiūriu esame 
įpratę, yra tarsi skaudus mūsų žmogiškojo orumo įžeidi- 
mas. 


Didžioji knygos dalis ir buvo skirta kruopščiai ištirti mūsų 
kasdienio gyvenimo ekonominę psichopatologiją: piniginio pa- 
dorumo kanonai čia apibrėžti taip išsamiai ir neįprastai, lyg 
būtų ką tik atkasti archeologiniai radiniai. Tą knygos didžiu- 
mą galėjai skaityti tiesiog gardžiuodamasis: šalyje, kur klesti 
reklama ir būtina neatsilikti nuo Džounsų, nieko kito ir nelie- 
ka, kaip tik linguoti galva ir liūdnai gėrėtis tiksliu savo por- 
tretu. 

Tačiau mūsų polinkio demonstruoti save aprašymas, kad 
ir koks taiklus ar juokingas, buvo ne daugiau kaip iliustraci- 

nė knygos medžiaga. Pati knyga, kaip sako pavadinimas, — tai 
dykinėjančios klasės teorijos studija. Žinoma, Veblenas galė- 
jo pasitenkinti pradėta kelione, komentuodamas ir dar para- 
doksalesnius vietos kraštovaizdžio reginius, bet jam rūpėjo 
galutinė tos kelionės stotis — tokie klausimai, kaip, pavyzdžiui, 
“kokia yra ekonominė žmogaus prigimtis? Kaip atsitinka, kad 
jam kuriant savo bendruomenę atsiranda dykinėtojų klasė? 
Kokia yra paties dykinėjimo ekonominė prasmė?" 

Klasikinio tipo ekonomistai į tokius klausimus atsakinėtų 
bendrais sveiko proto terminais. Pasaulį jie regėjo individų, 
racionaliai siekiančių pagerinti savo padėtį, požiūriu. Kartais, 
kaip, pavyzdžiui, Malthuso beviltiškai besidauginančių darbo 
žmonių atveju, viršų paimdavo gyvuliška žmogaus prigimtis, 
tačiau apskritai visuomenę klasikai vaizdavo kaip mąstančių 
būtybių sambūrį. Konkurencinėje kovoje vieni kilo į viršų, ki- 
ti likdavo apačioje, ir tie, kuriems pasisekė ar kurie buvo ga- 
na sumanūs, kad prakustų, labai natūraliai naudodavosi savo 
turtu taip, kad triūsti tektų kuo mažiau. Viskas buvo be galo 
paprasta ir visiškai pagrįsta. 

Tačiau toks žmonių bendruomenės suvokimas Veblenui 
menkai ką tereiškė. Jis anaiptol nebuvo tikras, kad jėgos, 
jungiančios visuomenę į visumą, yra racionaliai apskaičiuoja- 
mų savanaudiškų interesų sąveika, jis net nebuvo iki galo įsi- 
tikinęs, kad pats dykinėjimas yra vertinamas labiau nei dar- 
bas. Dėka savo apsiskaitymo jis buvo susipažinęs su bendruo- 
menėmis, į kurias šiaip jau retai atkreipiamas dėmesys: 
Amerikos indėnais, Japonijos ainais, Nilgiri kalvų todais ir 
Australijos bušmėnais. Paprastose šių tautelių ekonomikose, 
atrodė, visai nėra dykinėjančių klasių. Dar labiau stebino, jog 
tose bendruomenėse, kuriose išlikimo kaina buvo darbas, kiek- 
vienas jos narys, kokia bebūtų jo funkcija, dirbo nė kiek nesi- 
jausdamas, kad jo triūsas gali jį žeminti. Deramą tų bendruo- 
menių ūkių funkcionavimą užtikrino ne samprotavimai apie 
pelną ir nuostolius, o visiškai suprantamas didžiavimasis meis- 

triškumu bei tėviškas rūpinimosi ateities kartomis jausmas. 
Vyrai rungėsi pralenkti kits kitą kasdieniuose darbuose, ir jei 
darbo vengimas — dykinėjimas — ir buvo atleidžiamas, tai ger- 
biamas jau tikrai nebuvo. 

Bet įdėmiam Vebleno žvilgsniui atsivėrė ir kitokios rūšies 
bendruomenės. Polineziečiai, senieji Islandijos gyventojai, šo- 
gunatai feodalinėje Japonijoje buvo kitokio pobūdžio ikiin- 
dustrinės visuomenės: jose aiškiai tarpo dykinėjančios kla- 
sės. Pažymėtina, kad tai nebuvo tinginių klasės. Priešingai, jų 
nariai buvo vieni iš labiausiai užsiėmusių tose bendruomenė- 
se. Tačiau visas jų "darbas" buvo grobikiškas: jie savo turtus 
užgrobdavo jėga arba klasta ir prie turto gamybos proceso 
neprisidėdavo nei sunkiu darbu, nei meistriškumu. 

Nors dykinėjančios klasės pasiimdavo savo dalį, mainais 
neatlikdamos jokių produktyvių paslaugų, jos tai darydavo ben- 
druomenei visiškai pritariant. Esmė čia ta, jog tos bendruo- 
menės buvo ne tik pakankamai pasitikinčios savimi, kad iš- 
laikytų negamybinę klasę, bet ir pakankamai energingos, kad 
žavėtųsi ja; į tuos, kurie iškilo iki dykinėjančiųjų gretų, buvo 
žiūrima toli gražu ne kaip į niekam tikusius ar kokius sugedė- 
lius, priešingai — jie buvo laikomi stipriaisiais ir gabiaisiais. 

Visa evoliucija baigėsi tuo, kad požiūris į darbą iš esmės 
pakito. Dykinėjančios klasės veiklą — turto įgijimą jėga — im- 
ta laikyti garbinga ir kilnia. Tuo pačiu, pagal kontrasto taisyk- 
lę, tikras darbas pasidarė niekinamas. Varginantis darbo po- 
būdis, kurį klasikiniai ekonomistai manė esant būdingą pačiai 
Žmogaus prigimčiai, Vebleno nuomone, buvo kadaise garbin- 
go gyvenimo būdo išsigimimas, įsigalint grobimo dvasiai; jei 
bendruomenė žavisi bei aukština jėgą ir grubią narsą, tai ji 
negali aukštinti žmogaus triūso. 

O koks viso to ryšys su Amerika arba Europa? Nemenkas. 
Nes šiuolaikinis žmogus, Vebleno akimis žiūrint, tėra tik jo 
barbariškųjų protėvių šešėlis. Vargšas Edgeworthas sudrebė- 
tų, išgirdęs tokią nuomonę, mat ji reikštų nei daug, nei ma- 

žat, o lik išvadą, kad vietoj jo malonumų ieškojimo mašinų 
lurėtų veikti kariai, vadai, žyniai, pėdsekiai ir visa už jų susi- 
spielusi nuolanki, pagarbios baimės apimta paprasta liaudis. 
“Laukinio gyvenimo drausmė, — rašė Veblenas vienoje vėles- 
nėje esė, — buvo nepalyginamai ilgiau už visas kitas trukusi 
ir, matyt, įtempčiausia vystymosi fazė visoje žmonijos gyvavi- 
mo istorijoje; taigi dėl paveldimumo žmogaus prigimtis tokia 
ir tebėra, neišvengiamai tokia ir bus — laukinė žmogaus pri- 
gimtis". 

Taigi moderniame gyvenime Veblenas regėjo praeities pali- 
kimą. Dykinėjančioji klasė pakeitė savo užsiėmimą, ištobuli- 
no metodus, tačiau jos tikslas liko tas pats — plėšikiškas gė- 
rybių grobimas nedirbant. Ši klasė, žinoma, dabar nebegrobia 
turtų arba moterų, šitos barbarybės nebėra. Bet dabar ji gvie- 
šiasi pinigų, ir jų kaupimas bei gausus arba rafinuotas nau- 
dojimas tapo šiuolaikiniu ant vigvamo sukabintų skalpų pa- 
kaitalu. Dykinėjančioji klasė ne tik pati seka įsisenėjusiu 
grobimo pavyzdžiu, bet ją dar skatina ir senoji žavėjimosi as- 
menine jėga nuostata. Visuomenės akyse dykinėjančiosios kla- 
sės nariai tebėra karingesni ir grasesni už kitus, todėl liku- 
sioji pilka liaudis tuos geresniuosius beždžioniauja. Visi — eilinis 
darbininkas, viduriniosios klasės miesčionis ir kapitalistas — 
demonstratyviai naudodami pinigus, o faktiškai demonstraty- 
viai juos švaistydami — siekia parodyti savo grobuonišką 
šaunumą. “Norint pasirodyti visuomenės akyse, —aiškino Veb- 
lenas, — būtina pasickti tam tikrą, tiksliai neapibrėžtą, visuo- 
tinai priimtą turto standartą; lygiai kaip ankstesnėje grobimo 
stadijoje barbarų bendruomenės žmogui reikėjo pasiekti pri- 
imtą jo gentyje (izinės ištvermės, sumanumo ir ginklo valdy- 
mo standartą." Analogiškai modernioje visuomenėje visi ne 
tik varžosi dėl nuožmaus pranašumo savo amžininkų akyse, 
bet ir —o tai to paties proceso kita pusė — "instinktyviai" jau- 
čia niekinantį požiūrį į visus kitus negrobikiškus egzistavimo 
būdus, tokius kaip darbas. 

Ar tai skamba nenatūraliai? Mums neįprasta apie save gal- 
voti kaip apie barbarus ir mums nepatinka, jei kas mus su 
jais lygina, ar tiesiog šaipomės iš tokio palyginimo. Bet kad ir 
koks keistas bebūtų šitoks gretinimas, Vebleno stebėjimuose 
yra tiesos grūdas. Visuomenė iš tikrųjų menkina fizinį darbą, 
supriešindama jį su “kilnesniu" užsiėmimu įstaigų kabinetuo- 
se. Turtas iš tikrųjų dažniausiai kaupiamas — bent jau tada, 
kai tai daryti sekasi — gerokai pralenkiant racionalius porei- 
kius. Mums nebūtina pripažinti antropologinių Vebleno argu- 
mentų (kai kurie jų silpnoki, turint galvoje šiuolaikinius pir- 
mykščių bendruomenių tyrimus), kad galėtume naudotis šia 
pagrindine jo išvada: ekonominio elgesio motyvus daug ge- 
riau suvokiame paisydami giliai slypinčių nelogiškumų, negu 
pasitelkdami devynioliktojo šimtmečio išdailintus racionalu- 
mo bei sveiko proto argumentus. 

Nėra prasmės gilintis, kokie tie nelogiškumai — psicholo- 
giniai ar antropologiniai. Pakaks pastebėti, jog kai bandome 
atsekti savo veiksmų ištakas, atsiduriame podirvyje, glūdin- 
čiame daug giliau už gražučius malonaus racionalumo aiški- 
nimus. Antai Robertas ir Helena Lyndai savo klasikiniame vei- 
kale Vidurmiestis (Middletown) atskleidė, kad Didžiosios krizės 
metais visi žmonės, išskyrus vargingiausiąją darbininkų kla- 
sės dalį, išlaidas maistui ir drabužiams sumažino pirmiau, 
negu ėmėsi mažiau eikvoti kai kuriems "būtiniems" praban- 
gos dalykams; o apie šiuolaikinių viduriniųjų ir aukštesniųjų 
klasių savęs demonstravimą vardan demonstravimo pakanka- 
mai byloja bet kurio žurnalo reklaminiai puslapiai. Niekas 
neišvengia konkurencinio lenktynių viruso, ir todėl grobuoni- 
škų Vebleno barbarų nuostatos, nors tik literatūrine prasme, 
padeda mums suprasti mūsų pačių nuostatas. 

Dabar galime padaryti ir galutinę išvadą. Pažiūra į žmogų 
kaip į menkai civilizuotą barbarą ne tik paaiškina, kodėl egzi- 
stuoja dykinėjančios klasės ir kodėl savęs demonstravimo iš- 
laidos laikomos normaliomis. Ji taip pat parodo būdą ir kaip 

perprasti pačią socialinės tarpusavio priklausomybės esmę. 
Juk ankstesniesiems ekonomistams ne kažin kaip sekėsi pa- 
aiškinti, kas susieja visuomenę į visumą, kai galingi ją suda- 
rančių klasių interesai tokie skirtingi. Tarkime, Marxas tei- 
sus, ir proletariatas tikrai buvo visiškai ir nesutaikomai 
priešiškas kapitalistams, tai kas tada trukdė revoliucijai kilti 
tuoj pat? Veblenas turi paruošęs atsakymą. Žemesniosios kla- 
sės nėra priešiškai nusiteikusios aukštesniųjų klasių atžvil- 
giu, abu sluoksniai susieti neapčiuopiamais, bet be galo tvir- 
tais bendrų nuostatų ryšiais. Darbininkai nenori atsikratyti 
valdytojų, jie trokšta rungtis su jais. Jie patys nenoromis su- 
tinka su bendra nuomone, kad jų atliekamas darbas lyg ir 
mažiau "garbingas" negu jų vadovų darbas, ir jų tikslas nėra 
išsigelbėti nuo aukštesniosios klasės, bet, priešingai, — įsi- 
jungti į ją. Dykinėjančios klasės teorija sudaro socialinio sta- 
bilumo teorijos esmę. 


Po to, kai 1899 metais išėjo Dykinėjančioji klasė, Veble- 
nas įgijo vardą — nors daugiau kaip satyrikas nei ekonomis- 
tas. Radikalai ir intelektualai garbino jį, bet jis jų pagyrimus 
niekino. Tuo tarpu kolegos, ekonomistai, vis dar laužė galvas, 
ar jis ne socialistas, ir dvejojo, kaip į jį žiūrėti — rimtai ar ne. 
Jų sutrikimas pateisinamas: Veblenas vienu sakiniu gyrė Mar- 
xą, kitu — kritikavo, o jo rimčiausius visuomenės vertinimus 
dažnai paslėpdavo savotiškas intelektualus juokavimas, kurį 
galėjai palaikyti arba nesveiku humoru, arba be galo atvirai 
reiškiamu požiūriu. 

Tuo tarpu Veblenas rengė kitą knygą — savąjį verslo siste- 
mos apibūdinimą. “Knyga, kuria aš, manau, išsiskirsiu, — ra- 
šė jis savo pažįstamai, poniai Gregory, — yra dar labiau 'už', 
arba, kaip sako mano draugai, skaitę ją, 'šalia' temos. Ji vadi- 
nasi Verslo įmonės teorija (The Theory of Business Enterpri- 
se) — tai klausimas, kuriuo aš galėsiu laisvai be jokių suvar- 
žymų teoretizuoti, nes manęs nesaistys faktai." 

Naujoji knyga pasirodė 1904 metais. Rėmėsi ji faktais ar 
ne, bet buvo dar ryškesnė ir net keistesnė už pirmąją. Rodėsi, 
kad joje dėstomos pažiūros apskritai neturi ryšio su sveiku 
protu. Nuo pat Smitho laikų kiekvienas ekonomistas kapitali- 
stą laikė svarbiausiu veikėju ekonomikos scenoje, gerai tai ar 
blogai, bet būtent jis buvo visuotinai pripažintas pagrindinis 
ekonominės pažangos variklis. Atėjus Veblenui, viskas susi- 
jaukė. Verslininkas tr toliau buvo centrinė figūra, bet tik jau 
ne variklis. Dabar jis charakterizuojamas kaip sistemos sabo- 
tuotojas! 

Ką ir kalbėti, tik labai ekscentriškas požiūris į visuome- 
nę galėjo pateikti tokį sąmyšį keliantį vertinimą. Veblenas pra- 
dėjo ne nuo interesų konflikto, kaip tai darė Ricardo, Mar- 
xas arba karalienės Viktorijos laikų ekonomistai; jis pradėjo 
viena pakopa žemiau, ne žmonių, o technologijos lygmeny. Itin 
žavėjęsis mašinomis, visuomenę jis regėjo valdomą mašinų, 
supančiotą jų sukelto standartizavimo, paklūstančią jų regu- 
liarių procesų ciklams, priklausomą nuo jų diktuojamo tiks- 
lumo ir punktualumo. Dar daugiau —ir patį ūkinį procesą 
jis traktavo kaip iš esmės savo turiniu mechaninį. Ekonomi- 
ka reiškė gamybą, o gamyba reiškė, kad, gaminant prekes, 
atitinkamai lyg mašina yra sukabinama ir visuomenė. Tokiai 
ir inžinieriai, patvarkantys, kas reikia, kad būtų užtikrintas 
kuo efektyviausias visų dalių veiklos koordinavimas. Bet, ap- 
skritai imant, teisingiausia būtų visuomenę įsivaizduoti kaip 
gigantišką, tačiau visiškai bejausmį mechanizmą, labai spe- 
cializuotą, labai gerai suderintą žmogiškąjį laikrodžio mecha- 
nizmą. 

Kur tada verslininko vieta šioje schemoje? Mat verslininko 
interesas daryti pinigus, o tuo tarpu mašina ir jos inžinieriai 
neturi jokio kito tikslo — vien gaminti prekes. Jei mašina vei- 
kia gerai ir yra suderinta, kur vieta žmogaus, kurio vienintelis 
tikslas — pelnas? 

Abstrakčiau žiūrinti, tos vietos nėra. Mašinai nerūpi vertės 
ir pelnai, ji išleidžia materialines gėrybes. Todėl verslininkui 
čia nėra ko veikti, kol jis nepersikvalifikuos į inžinierius. Ta- 
čiau kaip dykinėjančios klasės narys jis nesuinteresuotas būti 
inžinierium, jis nori kaupti. O tai yra kažkas tokio, kam ma- 
šina apskritai nenumatyta. Todėl verslininkas savo tikslą pa- 
siekia ne veikdamas pagal visuomeninės mašinos taisykles, o 
susimokydamas prieš ją! Jo funkcija yra ne padėti gaminti 
prekes, bet sukelti pertrūkius nuolatiniame produkcijos sraute, 
kad vertės imtų svyruoti, ir jis galėtų pasinaudoti tais sutriki- 
mais, gaudamas pelną. Tuo tikslu patikimo kaip mašina pa- 
saulinio gamybos aparato viršuje verslininkas surenčia kredi- 
to, paskolų bei įsivaizduojamo kapitalizavimo antstatą. Apačioje 
visuomenė mašinaliai juda pagal nusistovėjusią tvarką; viršu- 
je gi finansų antstatas svyruoja ir kaitaliojasi. Ir šiam realiam 
finansiniam pasauliui sūpuojantis, galimybės pelnui nuolatos 
tai atsiranda, tai išnyksta, tai vėl atsiranda. Tačiau tokia pel- 
no siekimo kaina yra didelė, visuomenės pastangoms rūpintis 
savimi nuolatos kenkiama, jos trikdomos, net tyčia klaidinant 
nukreipiamos į šalį. 

Iš pirmo žvilgsnio šitokia tezė vos ne šokiruojanti. Teigti, 
kad verslininkai turi veikti prieš gamybos interesus, daugiau 
nei erezija. Pagaliau tai tiesiog kvaila. 

Bet, prieš atmesdami šią teoriją kaip aštraus ir, sakytum, 
iškreipto proto vaisių, dar kartą žvilgtelėkime į sceną, kurioje 
Veblenas surado savo objektą. Tai buvo, prisiminkime, Ame- 
rikos pramonės laikai, kuriuos Matthew Josephsonas vyku- 
siai pavadino plėšikų magnatų metais. Jau matėme pavyzdžių 
apie aroganciją ir keistą, nepaaiškinamą galią, kuria dispona- 
vo verslo titanai visai kaip dauguma barbarų vadų, ir žinome, 
kaip toli jie išdrįsdavo nueiti, siekdami dažnai grobikiškų tiks- 
lų. Ir nors tai yra grūdai Vebleno malūnui, jų nepakanka tvir- 
tinimui apie sabotažą pateisinti. Šiuo tikslu turime atkreipti 
dėmesį į dar vieną plėšikų magnatų trūkumą: tiems vyrams 
nerūpėjo prekių gamyba. 

Tai galima iliustruoti vienu 1868 metų incidentu. Tuokart 
Jay Gouldas grūmėsi su Vanderbiltu dėl Erie geležinkelio kon- 
troliavimo; ūkio istorija užfiksavo spalvingą epizodą, kai Goul- 
das ir jo žmonės buvo priversti sprukti valtimi į kitą Hudsono 
upės krantą ir užsibarikaduoti viename New Jersey viešbučių. 
Tiktai mus čia domina ne tas primityvus jųdviejų susirėmi- 
mas, o visiškas abejingumas pačiam geležinkeliui. Antai grum- 
damasis su Vanderbiltu, Gouldas gavo laišką iš geležinkelio 
valdytojo, kuriame šis rašė: 


Geležiniai bėgiai suskilinėjo, atšoko sluoksniais, nusidė- 
vėjo taip, kaip dar niekada nėra buvę sudėvėti, ir vargu ar 
beliko bent mylia kelyje tarp Jersey City ir Salamanca arba 
Buffalo, kur būtų saugu važiuoti traukiniais normaliu grei- 
čiu, daugybę kelio atkarpų galima saugiai pravažiuoti tik 
sumažinus visų traukinių greitį iki 10 ar 15 mylių per va- 
landą. 


Kai avarijų ėmė dažnėti, vienas tos linijos viceprezidentų 
pasakė: "Žmonės gali patys pasirūpinti savimi. Jiems tai sek- 
sis bent jau ne blogiau, kaip man rūpintis geležinkeliais", — 
jis turėjo galvoje karštligiškas pastangas durstyti yrančius ge- 
ležinkelio finansus. 

Gouldas nebuvo išimtis. Retai kuris iš Amerikos finansų 
aukso amžiaus herojų bent kiek rimčiau domėjosi tų pamatų, 
ant kurių laikėsi jų akcijų, obligacijų ir kreditų struktūra, 
solidumu. Vėliau Henry Fordas pradės itin smarkiai į gamy- 
bos reikalus įnikusių pramonės vadovų epochą, bet Harrima- 
nai, Morganai, Frickai ir Rockefelleriai kur kas labiau domė- 
josi milžinišku neapčiuopiamo turto manipuliavimu negu 
prekių gamybos verslo banalybe. Antai Henry Villardas 1883 
metais buvo plačiai išgarsintas kaip verslo didvyris; tais me- 
tais jis įkalė Auksinę bėgvinę, užbaigdamas savo didžiąją trans- 
žemyninę Northern Pacific liniją. Jį džiaugsmingai sveikino 

tūkstančiai susirinkusiųjų, indėnų vadas Sėdintis Jautis (tam 
renginiui specialiai Išleistas iš kalėjimo) oficialiai užleido sa- 
vosios Sioux genties medžioklės plotus geležinkeliui, o ekono- 
mistai paskelbė, kad Villardo finansinės nuodėmėlės — menk- 
niekis, palyginus su jo, organizatoriaus, genijum. Bet gerbėjai 
pasijustų visai kitaip, jei žinotų apie laišką, kurį parašė kon- 
kuruojančios geležinkelio linijos žmogus, Jamesas Hillas. Šis 
į Villardo imperiją žvelgė ne taip entuziastingai pareikšda- 
mas: “...linijos nutiestos tinkamose apylinkėse, dalis jų tur- 
tingos ir gainina daug pervežamos produkcijos; tačiau jų vir- 
timas tikru kapitalu dar toli ateityje, o maršrutų ir reljefų 
parinkimas yra klaikus. Praktiškai tos linijos turėtų būti nu- 
tiestos iš naujo". 

Arba dar vienas pavyzdys: United States Steel Corporation 
įkūrimas 1901 metais. Vebleno akimis, plieno kombinatas buvo 
didžiulė visuomeninė plieną gaminanti mašina, fabrikų, auk- 
štakrosnių, geležinkelio linijų ir rūdos kasyklų kompleksas, 
valdomas bendrai, kad koordinuojamų procesų veikla būtų 
kuo efektyvesnė. Bet U.S.Steel korporaciją "sukūrusių" žmo- 
nių akimis šis motyvas buvo tik antraeilis. Galiausiai atsira- 
dusios bendrovės-monstro fizinis kapitalas buvo maždaug 
682 milijonų dolerių vertės, tačiau jam sutelkti obligacijų iš- 
platinta už 303 milijonus dolerių, privilegijuotųjų akcijų už 
510 milijonų ir paprastųjų akcijų už 508 milijonus dolerių. 
Kitaip tariant, finansinė bendrovė buvo dvigubai "didesnė" nei 
realioji, ir už jos paprastųjų akcijų neslypėjo nieko, išskyrus 
vos juntamą "reputacijos" aromatą. Ir vis dėlto, kurdami šias 
neapčiuopiamas vertybes, J. Morgan and Company uždirbo 
12,5 milijonų dolerių komisinių, o bendrovės steigėjų pelnas 
iš akcijų pasirašymo sudarė 50 milijonų dolerių. Iš viso pa- 
leisti korporaciją veikti kainavo 150 milijonų dolerių. Visa tai 
dar būtų galima pateisinti, jei naujoji monopolija tarnautų 
tikslui, apie kurį kalbėjo Veblenas, — veiktų kaip neregėtai 
efektyvi mašina gaminti plienui. Bet taip nebuvo. Dar trylika 

metų plieniniai bėgiai kainavo 28 dolerius už toną, tuo tarpu 
jų gamybos kaštai nesickė nė pusės tos sumos. Kitaip tariant, 
visa ši technologinio suvienijimo teikiama nauda buvo prara- 
sta stengiantis išlaikyti vien tikėjimu paremtus finansus. 

Anų laikų šviesoje Vebleno teorija neatrodo dirbtinė. Ji 
gėlė, kadangi veiklą, kuri buvo laikoma intelektualinio sudė- 
tingumo viršūne, apibūdino kaip laukinį ritualą. Tačiau esmi- 
nė Vebleno tezė buvo pernelyg gausiai paremta faktais: di- 
džiųjų verslo tūzų funkcija tikrai smarkiai skyrėsi nuo funkcijų 
žmonių, faktiškai tvarkiusių gamybos mechanizmą. Įžūlios fi- 
nansinės gudrybės prekių gamybos srautą, be jokios abejo- 
nės, sutrikdydavo ne mažiau, negu paskatindavo. 

Gana keista, kad knyga sukėlė mažesnį furorą nei Dykinė- 
Jančios klasės teorija. Verslo įmonei taip ir nepavyko tapti ne 
vien profesionalus, bet ir vienu ypu šalies inteligentiją paver- 
gusia knyga, kaip kad pasisekė pirmajai. Ji gerokai sudėtin- 
gesnė, specialesnė, joje net yra keletas formulių, matyt, sten- 
giantis kolegoms įrodyti, kad Veblenas, jei tik panori, geba 
rašyti Ir "specialius" ekonominius tekstus. Bet šios knygos 
bešališka ir beaistrė poza slepia priešiškumą, kurio negali 
nepastebėti. Verslininkai Veblenui iš esmės — grobuonys, kiek 
nuodugniai ir logiškai jie ar jų gynėjai bedangstytų savo veiklą 
pasiūlos, paklausos ar ribinio naudingumo argumentais. Vė- 
liau esė "Pramonės kapitonas" Veblenas aprašė, kokį jis iš 
tikrųjų regįs verslininką; ištrauka paaiškina, ką reiškia frazė 
"budrus laukimas", kai šis terminas vartojamas įmonininko 
funkcijai apibūdinti: 


Be abejonės, "budraus laukimo" terminas pirmiausia var- 
totinas apibūdinti sąmonės struktūrą rupūžės, kuri jau su- 
brendo ir sau skirtą vietą rado kokioje nors intensyvesnio 
judėjimo juostoje, kur daugybė musių ir vorų zuja pirmyn 
atgal, sutikdami visareginčios ir maloningos Apvaizdos 
jiems skirtą lemtį. Tačiau be didelių pastangų šį terminą 

galima vartoti ir nusakant susiklosčiusią tvarką, kai pati- 
kimais verslo principais vadovaujasi pramonės tūzai. Ši- 
taip įsikūrusios rupūžės fizionomijoje atsispindi neabejo- 
tina, miela gerovė, o malonūs gabaritai, rodos, patikina 
nedvejotinu lyg piramidė minėtų principų stabilumu. 


Tačiau Verslo įmonės teorija išvengė tokios retorikos, ka- 
dangi Veblenas turėjo rimtą tikslą — pateikti socialinių poky- 
čių teoriją. Kalbant tiksliau, tai buvo verslininko ir jį palai- 
kiusios sistemos visiško išnykimo teorija. Veblenas tikėjo, kad 
verslo lyderių dienos suskaičiuotos, kad, nepaisant jų galy- 
bės, prieš juos rikiuojasi grėsmingas varžovas. Tai ne proleta- 
riatas (Dykinėjančioje klasėje buvo parodyta, kaip žemutinių 
sluoksnių gyventojai žiūri į savuosius lyderius), bet kur kas 
galingesnis priešas — mašina. 

Juk mašina, manė Veblenas, "atmeta antropomorfinius mąs- 
tymo įpročius". Ji priverčia žmones mąstyti tiksliomis, išma- 
tuojamomis realios tikrovės kategorijomis ir neužsiimti prie- 
tarais bei gamtos sudvasinimu. Kaip tik dėl to tiems, kurie 
susiduria su mechanizuotais procesais, darosi kaskart sun- 
kiau tikėti "prigimtine teise" bei socialine diferenciacija, su- 
darančia sąlygas "dykinėjančiajai klasei" egzistuoti. Šitaip ir 
yra susiskirsčiusi visuomenė: ne skurdžiai prieš turtinguo- 
sius, bet technikai prieš verslininkus, mechanikai prieš karo 
vadus, mokslininkai prieš apeigininkus. 

Vėlesniame knygų cikle, svarbiausia dviejose — Inžinieriai 
ir kainų sistema (The Engineers and the Price System) bei 
Pašaliečių nuosavybė ir verslo įmonė (Absentee Ownership 
and Business Enterprise) — Veblenas daug detaliau apsistojo 
ties "revoliucijos" sąvoka. Galiausiai visuomenėje bus sukomp- 
lektuotas inžinierių korpusas, kuris perims į savo rankas ver- 
slo sistemos chaosą. Jie jau valdo realiąją gamybos proceso 
galią, tačiau kol kas dar nesuvokia verslo sistemos nesuderi- 
namumo su tikrąja pramonės sistema. Tačiau vieną gražią die- 

hą inžinieriai pasitars, atsikratys “pašaliečių nuosavybės lei- 
tenantų" ir ims tvarkyti ekonomiką pagal gigantiškos, gerai 
„sureguliuotos gamybinės mašinos principus. O jeigu ne? Tada 
verslo grobikiškumas didės, kol galiausiai išsigims į aiškią 
Jėgos, neslepiamų privilegijų bei vienvaldiško komandavimo 
sistemą, kuri verslininko sieloje pažadins senojo karo vado 
recidyvus. Mes tokią sistemą pavadintume fašizmu. 

Tačiau Veblenui, rašiusiam 1921 metais, iki šito dar buvo 
toli. Jo Inžinierių ir kainų sistemos paskutinysis sakinys toks: 
"Susiklosčiusi padėtis neturėtų rimčiau jaudinti sergėtojų ar 
didelės dalies pasiturinčių piliečių, sudarančių pagrindines 
savininkų pašaliečių gretas, bent kol kas". Šitas “bent kol kas" 
būdingas Veblenui. Nepaisant nenatūralaus nuasmeninto sti- 
liaus, iš jo rašinių sklinda priešiškumas. Šiaip ar taip tai ne 
jo asmeninis priešiškumas, kokia nors įžeisto individo pagie- 
ža, bet šypsantis ir ironiškas bešališkumas žmogaus, regin- 
čio, jog visa tai praeina, jog laikui bėgant ritualai ir fantazijos 
užleis vietą kažkam kitam. 

Dar ne laikas įvertinti, ką pasakė Veblenas, tas laikas ateis 
vėliau. Bet turime pastebėti įdomų sugretinimą. Bendras Veb- 
leno požiūris primena mums vieną itin ne "veblenišką" figū- 
rą — keistuolį, pusiau beprotį utopinį socialistą, grafą Saint- 
Simoną. Prisiminkime, kad Saint-Simonas taip pat garbino 
gamintojus ir išjuokė dekoratyviuosius pareigūnus. Gal mūsų 
nuomonę apie Vebleno panieką verslo tūzams sušvelnins ir 
pastebėjimas, jog savo laiku Saint-Simono pasišaipymas iš 
titulo “ponas karaliaus brolis" tikriausiai taip pat šokiravo 
tradiciškai mąstančią visuomenę. 


1906-ieji buvo paskutinieji Vebleno metai Chicago. Jis jau 
pradėjo garsėti užsienyje; jam teko lankytis pobūvyje, kuria- 
me dalyvavo Norvegijos karalius, ir, demonstruodamas neįpras- 
tą jausmingumą, pobūvio meniu Veblenas nusiuntė motinai, 
kurią labai sujaudino sūnaus susitikimas su karaliumi. Ta- 


LAUKINĖ THORSTEINO VEBLENO VISUOMENĖ 267 


čiau namuose nebuvo viskas taip gerai. Vebleno flirtai nužen- 
gė per toli ir, nepaisant išleistų knygų bei neseniai gauto do- 
cento (assistant professor) laipsnio, jo elgesys anaiptol nebu- 
vo toks, kokiu turėjo garsėti universitetas pagal prezidento 
Harperio kriterijus. 

Jis ėmė ieškoti naujos vietos. Tačiau tasai Vebleno pagar- 
sėjimas buvo veikiau dėl skandalų, nei pelnytas solidžia repu- 
tacija, todėl susirasti kitą universitetą buvo labai nelengva. 
Galiausiai jis išvyko į Stanfordą. Garsas apie jį jau buvo pa- 
sklidęs ir ten: jo gąsdinanti erudicija, asmens neprieinamu- 
mas, nesantuokiniai polinkiai. Ir visa tai buvo gana pagrįsta. 
Jis įtaigiai veikė keletą savo kolegų, ištvėrusių tą jo iš proto 
varantį atsisakymą nors kam nors kuo nors įsipareigoti, ir 
tapo žinomas kaip “paskutinysis viską žinąs žmogus". Tačiau 
jo privatus gyvenimas liko nepasikeitęs: kartą vienas bičiulis, 
tikėdamas pasielgsiąs taktiškai, jauną ledi, gyvenusią jo na- 
muose, apibūdino kaip dukterėčią. “Ji nėra mano dukterė- 
čia", — pareiškė Veblenas. Ir tuo užbaigė diskusiją. 

Žmona išsiskyrė su juo 1911 metais. Veblenas turėjo būti 
nepakenčiamas vyras (jis tyčia savo kišenėse palikdavo gerbė- 
jų laiškelius, kad žmona juos surastų) ir vis dėlto, nors tai ir 
skamba graudokai, būtent ji vylėsi, kad galiausiai santuoka 
savaime susitvarkys. Bet to nebuvo niekada, nebent trumpą 
laiką; kartą, kai Ellena pamanė esanti nėščia, Veblenas pani- 
kuodamas išsiuntė ją namo. Jis laikė save visiškai netinkamu 
tėvystei, ir šiuos būgštavimus motyvavo antropologiškai — kaip 
vyriškos lyties nereikšmingumą šeimoje. Galiausiai skyrybos 
tapo neišvengiamybe. "Ponas Veblenas, — rašė Ellena ilgo laiš- 
ko, kupino užuojautos sau, pabaigoje, — kaip numatyta sky- 
rybų byloje, turi mokėti man 25 dolerius kas mėnesį — bet 
tikriausiai jis to nedarys". Ji neapsiriko. 

Tais metais, kai jie išsiskyrė, jis vėl persikėlė kitur, šį- 
kart į Missouri universitetą. Jis įsikūrė savo draugo Daven- 
porto namuose; Davenportas buvo žinomas ekonomistas ir sa- 

votiškas žmogus, kabinetą įsirengęs rūsyje. Vebleno gyveni- 
me šis laikotarpis buvo itin produktyvus. Jis permąstė Chi- 
cago praleistus metus ir mokymosi centrų išsigimimą į galin- 
gų visuomeninių kontaktų bei amerikietiškojo futbolo centrus 
apibendrino tokia kandžia plunksna, kokia dar niekada ne- 
buvo palietusi Amerikos universitetų; darbas vadinosi Aukš- 
tasis mokslas Amerikoje (The Higher Learning in America). 
Dar kai knyga buvo renkama, Veblenas pusiau rimtai pasakė, 
kad jei reikėtų paantraštės, ji būtų tokia: Visuotinio ištvirki- 
mo studija. 

Bet kur kas svarbiau, kad jis nukreipė žvilgsnį į Europą, 
kur telkėsi artėjančio karo grėsmė, ir apie Vokietiją, lyginda- 
mas šią dinastinę ir karingą valstybę su soliteriu, parašė to- 
kius sarkastiškus žodžius: “...soliterio santykį su savo šeimi- 
ninku nėra lengva perteikti gražiais žodžiais, o juolab paliudyti 
tokiu įtikinančiu būdu, kuris, remiantis nusistovėjusių pa- 
pročiu, garantuotų išsaugoti jo prieraišumą šeimininkui". Kny- 
gos apie Imperinę Vokietiją (Imperial Germany) likimas buvo 
neįprastas; nors vyriausybės propagandos skyrius norėjo pa- 
naudoti ją karo tikslams, Pašto tarnyba joje rado tiek daug 
nemalonių pastabų Britanijai ir Jungtinėms Valstijoms, kad 
siuntinėti paštu uždraudė. 

Kada karas pagaliau prasidėjo, Veblenas pasiūlė Washing- 
tonui savo paslaugas: šis žmogus, kuriam patriotizmas tereiš- 
kė vieną iš barbarų kultūros požymių, pats, pasirodo, buvo ne 
be šio jausmo. Bet Washingtone jį stumdė it karštą bulvę, 
kiekvienas buvo girdėjęs apie jį, tačiau niekas nepageidavo. 
Galiausiai valdininkai nugrūdo jį į nereikšmingą postą Maisto 
tarnyboje. Čia jis elgėsi kaip įpratęs: rašė memorandumus, 
kaip geriausiai nuimti derlių, bet kadangi jo pasiūlymai ap- 
ėmė visapusį kaimo socialinio ir ūkinio gyvenimo reorganiza- 
vimą, tai buvo pavadinti "įdomiais" ir padėti į šalį. Jis siūlė 
įvesti didelius mokesčius samdantiems namų tarnus, kad bū- 
tų išlaisvinta papildomos darbo jėgos, į tai irgi žiūrėta pro 

pirštus. Šis pasiūlymas būdingas Veblenui: kamerdineriai ir 
liokajai, sakė Jis, “yra dažniausiai labai gerai sudėti, todėl jie 
puikiai tiks dirbti uostų ir geležinkelių stočių krovėjais — kai 
tik kasdienis darbas sutvirtins jų raumenis ir apmažins gaba- 
ritus". 

1918 metais jis atvyko į New Yorką rašyti liberaliam žur- 
nalui Ciferblatas (Dial). Veblenas buvo ką tik išleidęs Taikos 
prigimties tyrimą (An Inguiry into the Nature of the Peace), 
kuriame niūriai konstatavo, kad Europos alternatyvos — arba 
amžiams išsaugoti senąją tvarką su visu jos barbarišku karo 
skatinimu, arba atsisakyti pačios verslo sistemos. Jo darbo 
programa buvo iš pradžių aptarta, bet po to prarado patrauk- 
lumą; Veblenas atkakliai propagavo ją Ciferblate, bet su kiek- 
vienu numeriu tiražas mažėjo. Jį pakvietė skaityti paskaitų ką 
tik įsteigtoje Naujojoje socialinių tyrimų mokykloje, surinku- 
sioje pulkelį žvaigždžių: Johną Dewey, Charlesą A. Beardą, 
Deaną Roscoe Poundą. Bet net ir čia Veblenui nepasisekė: jis 
ir toliau auditorijoje murmėjo po nosimi, o jo paskaitos, pra- 
džioje perpildytos klausytojų, netrukus tesulaukdavo vos sau- 
jelės besidominčių. 

Tai buvo keistas garsenybės ir nevykėlio mišinys. 
H. L. Menckenas rašė, kad "veblenizmas švietė visu ryškumu. 
Paplito veblenistai, Vebleno klubai, Vebleno vaistai visoms pa- 
saulio širdgraužoms gydyti. Chicago buvo net "Vebleno mergi- 
nos" — matyt, "Gibsono merginos"* pasiekė vidutinį amžių ir 
daug kuo nusivylė". Bet pačiam Veblenui tai nieko nereiškė. 
Jo biustas, pastatytas Naujosios mokyklos vestibiulyje, patį jį 
sutrikdė taip smarkiai, kad galiausiai tą daiktą teko iškelti į 
nuošalesnę vietą bibliotekoje. Pats jis tvarkėsi visai bejėgiš- 
kai, kasdieniniuose buities dalykuose lyg auklės jį globojo ke- 
li ištikimi buvę studentai, tarp jų Wesley Mitchellas ir Isadore 


* "Gibsono mergina" — madinga, jauna XIX a. pabaigos amerikietė, ko- 
kia buvo vaizduojama JAV dailininko-iliustratoriaus Charleso Dana 
Gibsono (1867—1944) piešiniuose. 

Lubin, tuo metu jau ir patys žinomi ekonomistai. Kurį laiką 
jis nekantriai laukė pasirodant naujojo pasaulio požymių — 
inžinierių ir technikų epochos, — vylėsi, kad Rusijos revoliu- 
cija galėtų apreikšti tokios epochos pradžią. Bet jam teko nu- 
sivilti tuo, ką pamatė, ir, kaip rašė Horace'as Kallenas iš 
Naujosios mokyklos, “kada paaiškėjo, jog naujasis pasaulis 
negimė, Veblenas tarsi atsipalaidavo nuo savo valios ir intere- 
sų, tarsi atsigręžė į mirties pusę..." 

Labai pavėluotai jam pasiūlė tapti Amerikos ekonomistų 
asociacijos (American Economic Association) prezidentu. Pa- 
siūlymo jis nepriėmė tardamas: “Jie nepasiūlė šito, kai man 
labai reikėjo". Galiausiai vėl grįžo į Kaliforniją. Išsamioje jo 
biografijoje Josephas Dorfmanas pasakoja, kaip jis atvyko į 
savo trobelę Vakaruose ir pamanė, jog kažkas neteisėtai bus 
užgrobęs jo sklypą. “Jis pasiėmė kirvuką ir ėmė nuosekliai 
daužyti langus, įnikdamas į šį darbą su buka jėga, primenan- 
čia pamišimą, kai fiziškai neveiklus žmogus pykčio priepuoly- 
je staiga ima veikti." Tai, žinoma, buvo nesusipratimas, ir Veb- 
lenas netrukus tenai įsikūrė, apsistatęs kaimiškais rankų darbo 
baldais, kurie turėjo jam priminti vaikystę, vilkėdamas šiurkš- 
čiais darbiniais drabužiais, kuriuos parsisiųsdindavo iš Se- 
ars, Roebuck firmos, nieko netrikdydamas aplink, net piktžo- 
lių, leisdamas žiurkėms bei skunsams šmirinėti tarp kojų ir 
šniukštinėti po trobą, kai jis pats sėdėdavo nekrustelėdamas, 
giliai paskendęs liūdnose mintyse. 

Atsigręžiant atgal, gyvenimas neatrodė nei laimingas, nei 
sėkmingas. Antroji žmona, kurią jis vedė 1914 metais, sirgo 
persekiojimo manija, ją prižiūrėjo gydytojai, draugai buvo to- 
li, jo darbus perėmė diletantai, beveik visi ekonomistai ne- 
kreipė į jį dėmesio, o inžinieriai apskritai jo darbų nežinojo. 

Jam jau buvo septyniasdešimt, ir jis nieko neberašė. “Aš 
nusprendžiau nepažeisti sabato,* — aiškino jis. — Tai toks pui- 


*  Sabbalh (angl.) — poilsio diena, septintoji savaitės diena; žydų reli- 


gijoje — šeštadienis, krikščionių religijoje — sekmadienis. 


LAUKINĖ THORSTEINO VEBLENO VISUOMENĖ 271 


kus dalykas — sabatas". Buvę studentai atvyko jo aplankyti ir 
rado jį nuo visko atsiribojusį dar labiau nei anksčiau. Jis 
turėjo nuolankiausių garbintojų ir gaudavo laiškų iš apsispren- 
dusių būti jo pasekėjais. “Ar negalėtumėte pasakyti, kuriame 
name Chicago jūs parašėte savo ankstesniuosius darbus ir, 
jei būtų galima, kuriame kambaryje?" — teiravosi vienas jų. 
Kitas, įveikęs Verslo įmonės teoriją, rašė prašydamas patarti, 
kaip uždirbti pinigų. 

1929 metais, keli mėnesiai prieš didįjį krachą, Veblenas 
mirė. Jis paliko testamentą ir tokius pieštuku parašytus ir 
nepasirašytus nurodymus: “Taip pat noriu, kad po mirties bū- 
čiau kremuotas, jei nėra kliūčių tai padaryti kaip galima sku- 
biau ir pigiau, visiškai be jokių ritualų ir ceremonialų; mano 
pelenai turi būti laisvai išpilti jūron arba į kokį nors didesnį 
upelį, įtekantį jūron; niekur ir nickada neturi būti statomas 
mano atminimui joks antkapis, kapo plokštė, daromi įrašai, 
kuriami atvaizdai, lentelės ar kitokios rūšies paminklai su 
mano vardu; niekur niekada neturi būti skelbiamas joks ma- 
no nekrologas, portretas, biografija arba laikomos už mane 
pamaldos; neturi būti spausdinami, publikuojami arba kitais 
būdais reprodukuojami, kopijuojami ar platinami man bei ma- 
no rašyti laiškai". 

Kaip visados esti, jo prašymas nebuvo išpildytas: palaikai 
kremuoti ir pelenai išsklaidyti virš Ramiojo vandenyno, tačiau 
įamžinimas rašytiniu žodžiu prasidėjo tuojau pat. 


Ką galima galvoti apie šią keistą asmenybę? 

Vargu ar dar reikia pažymėti, kad jis operavo kraštutinu- 
mais. Pavyzdžiui, jo pateikiama dykinėjančios klasės charak- 
teristika viename puslapyje — šedevras, o kitame — karikatū- 
ra. Kai jis aptinka nebylų turto komponentą visų mūsų 
priimtuose grožio kanonuose, kai ironiškai pastebi, jog "džen- 
telmeno skrybėlės ar lakinių pusbačių prabangiam blizgesy 

tikro grožio nė kiek ne daugiau kaip tokiam pat nuzulintos 
rankovės blizgesy", — jo pastaba prasminga, ir turime tik nuo- 
lankiai pripažinti, kad į mūsų skonį prasismelkusios snobiz- 
mo apraiškos. Bet kai jis rašo, kad "plačiai paplitusi ekono- 
miškumc idėja, kur! beveik neatskiriama nuo karvės, yra 
nepajudinama kliūtis naudoti tą gyvulį papuošimams", — nu- 
slysta į absurdą. Nenuorama Menckenas ir pasigavo jį su tuo 
teiginiu: “Ar neteko kada genialiajam profesoriui, apmąstan- 
čiam didžiąsias savo problemas, paėjėti laukų takeliu? Ar ne- 
teko jam, šitaip Žingsniuojančiam, kirsti karvių ganyklos? Ar, 
tai darydamas, nepraėjo jis kartais ir pro pačios karvės pa- 
sturgalį? Ar, eidamas pro tą pasturgalį, nežingtelėjo jis kar- 
tais neapdairiai ir ...?" 

Nemaža panašios kritikos galima pasakyti ir Vebleno cha- 
rakterizuojamo verslininko arba šiuo atžvilgiu ir pačios dyki- 
nėjančios klasės adresu. Nėra abejonių, laimingųjų Amerikos 
kapitalizmo dienų finansų magnatai buvo plėšikų magnatai, ir 
Vebleno nutapytas jų portretas, nors negailestingas, yra ne- 
jaukiai arti tiesos. Tačiau Veblenas, kaip ir Marxas, rimtai 
nesidomėjo, kokiu mastu verslo sistemos institucijos, kaip 
monarchija Anglijoje, gali prisitaikyti prie smarkiai besikei- 
čiančio pasaulio. Ir kas dar svarbiau — nes tai ypač artima 
Vebleno pozicijai — jis nepastebėjo, jog mašina, toji visa api- 
manti gyvenimo tvarkytoja, įmonininko funkcijos turinį keičia 
tiek pat, kiek ji keičia eilinio darbuotojo mąstyseną, ir dėl to 
pats įmonininkas, vykdydamas didžiulės ir nepailstančios ma- 
šinos valdytojo pareigas, bus priverstas laikytis vis labiau biu- 
rokratėjančių formų. 

Tiesa, kad Vebleno susižavėjimas mašina verčia mus būti 
atsargokais — mat nelyriškam filosofui tai ne itin dera. Gali- 
ma sutikti, kad mašinos verčia mus galvoti labai dalykiškai — 
bet apie ką? Charlie Chaplinas kino filme Naujieji laikai ne- 
buvo laimingas ar gerai prisitaikęs žmogus. Inžinierių korpusas 

tikrai gali efektyviau administruoti mūsų visuomenę, bet ar 
jis valdys ją humaniškiau — štai kur klausimas. 

Tačiau Veblenas tiksliai užčiuopė svarbiausią pokyčių pro- 
cesą, tais laikais net užgožusį kitus, bet keistai nepastebėtą 
nė viename to meto ekonomistų darbų. Tas procesas — tai 
technologijos ir mokslo, kaip svarbiausiojo dvidešimtojo am- 
žiaus istorinių pokyčių veiksnio, iškilimas. Veblenas matė, 
kad technologijų amžiaus takoskyra yra tokia pat ryški, kaip 
ir kitos istorinės pakopos, ir kad laipsniškas mašinų diegi- 
mas tiek į siauriausius tarpelius, tiek aprėpiant didžiausius 
žmonių veiklos tarpsnius, užbaigia revoliuciją, kuri lygintina 
su laukinių gyvulių prijaukinimu ar miestų atsiradimu. Kaip 
kiekvienas didis atradėjas, atskleidęs tai, kas akivaizdu, bet 
lig tol nepastebėta, Veblenas buvo pernelyg nekantrus; jis ti- 
kėjosi, kad procesai, kuriems reikia ištisų kartų ir net šimt- 
mečių, subręs per kelis dešimtmečius ar net keletą metų. Ta- 
čiau būtent jo nuopelnas, kad mašiną jis suvokė kaip vieną 
svarbiausių to meto ūkinio gyvenimo faktų, ir vien už šią ta- 
lentingą įžvalgą Veblenas turi užimti deramą vietą pasaulio 
mąstytojų galerijoje. 

O greta šito ekonomikos teorijai jis padovanojo naują porą 
akių žvelgti į pasaulį. Veblenui be gailesčio aprašius kasdie- 
nio gyvenimo papročius, pasidarė nejauku toliau naudotis neo- 
klasikiniu visuomenės įvaizdžiu, kuriame ji atrodė lyg arbatė- 
lei susirinkusi gerų manierų draugija. Jis karčiai pasišaipė iš 
karalienės Viktorijos epochos ekonomistų, kartą šitaip para- 
šęs: "Aleutų salų čiabuvių gauja, naršanti paplūdimyje po bangų 
mūšos išmestas laivų skeveldras ir dumblius su grėbliais ir 
magiškais užkeikimais, kad pasigautų sau vėžiagyvių, laiko- 
ma... užsiėmusia išradingu, hedonistiniu rentos, atlyginimų 
ir palūkanų balansavimu". Jis išjuokė klasikų pastangas pri- 
mityvią žmonių kovą apibūdinti įspraudus į bekūnę ir bekrau- 
ję schemą, lygiai taip-jis aikšlėn iškėlė ir bergždžius bandy- 
mus šiuolaikinio žmogaus veiksmus suvokti kategorijomis, 

paimtomis iš netobulo ir pasenusio išankstinių nuostatų rin- 
kinio. Žmogus, sakė Veblenas, negali būti iki galo suprastas 
vadovaujantis įmantriais “ekonominiais dėsniais", kai tiek jo 
įgimtas žiaurumas, tiek kūrybingumas glaistomi veiklos ra- 
cionalumo aiškinimais. Jis daug tiksliau nusakomas ne mei- 
likaujančiais žodžiais, o kur kas fundamentalesniais antropo- 
logų arba psichologų terminais: kaip stiprių ir iracionalių 
paskatų, lengvatikis, neišauklėtas, mėgstąs ritualus tvarinys. 
Palikite ramybėje pataikūniškus prasimanymus, prašė jis eko- 
nomistų, ir išsiaiškinkite, kodėl žmogus elgiasi taip, kaip jis 
elgiasi. 

Vebleno mokinys Mitchellas, pats garsus ekonomikos tyri- 
nėtojas, taip apibendrino jo nueitą kelią: “Thorsteinas Veble- 
nas sudrumstė ramybę — tarsi ateivis iš kito pasaulio įpras- 
tus dalykus, su kuriais tyrinėtojai buvo nesąmoningai 
apsipratę, jis tiesiog skroste išskrodė, lyg tos įprasčiausios 
kasdienės mintys būtų keisti produktai, išorės jėgų įterpti į 
šios žemės gyventojus. Visuomenės mokslai dar neturėjo kito 
tokio išlaisvintojo, vadavusio protus iš subtilios aplinkybių 
tironijos, ir kito tokio užkariautojo, išplėtusio tyrimų karalys- 
tės plotus". 

Keletą metų prieš mirtį Thorsteinas Veblenas padarė neįtikė- 
tiną dalyką — išbandė laimę fondų biržoje. Vienas draugas 
rekomendavo jam naftos bendrovių akcijas, ir Veblenas, gal- 
vodamas apie finansines senatvės problemas, surizikavo iš- 
leisti dalį savo santaupų. Pradžioje investicija atnešė jam šiek 
tiek pelno, tačiau nuo gimimo persekiojusi nelemtis apsireiš- 
kė ir čia — vos spėjo akcijų kaina pakilti, kai paaiškėjo, jog 
bendrovė įsivėlusi į eilinį naftos skandalą. Netrukus Vebleno 
investicijos liko bevertės. 

Pats įvykis nėra reikšmingas, išskyrus tai, kad Vebleno 
šarvuose jis liudija esant dar vieną mažytį įskilimą. Tačiau, 
jei žvelgtume kitu aspektu, ši graudi nesėkmė netikėtai daug 
pasako. Juk Veblenas pats tapo svaiginančios vilionės, apaki- 
nusios visą Ameriką, auka: jei jau blaiviausias jos stebėtojas 
susigundo nuryti gurkšnį, tai ar verta stebėtis, kad visa šalis 
tiesiog apgirtusi nuo klestėjimo eliksyro. 

Klestėjimo požymiai matėsi iš tiesų visur. XX a. 3-iojo de- 
šimtmečio pabaigoje Amerika buvo suradusi darbo 45 milijo- 
nams savo piliečių, kuriems ji išmokėjo apie 77 milijonus 
dolerių algomis, renta, pelnu ir palūkanomis — tokio pajamų 
srauto pasaulis dar nebuvo regėjęs. Kai Herbertas Hooveris 
nuoširdžiai atviraširdiškai pasakė: "Jau greitai su Dievo pa- 

dėjimu išvysime dieną, kai mūsų kraštas bus atsikratęs skur- 
do", — jis galėjo būti neįžvalgus, pagaliau kas to išvengtų. Ta- 
čiau jis rėmėsi nepaneigiamu faktu, jog vidutinė amerikiečių 
šeima gyveno geriau, valgė geriau, rengėsi geriau ir naudojosi 
didesniu kiekiu patogumų, negu bet kuri vidutinė šeima iki 
šiol pasaulio istorijoje. 

Visuomenėje skleidėsi nauja gyvenimo vizija, dvasiškai kur 
kas pakilesnė už plėšikiškus finansų magnatų idealus. Joh- 
nas J. Raskobas, Demokratų partijos pirmininkas, suteikė jai 
tikslų apibūdinimą savo straipsnio Ponių namų žurnalui (La- 
dies' Home Journal) pavadinimu: “Kiekvienas privalo būti tur- 
tingas". “Jei žmogus kas savaitę atideda 15 dolerių, — rašė 
Raskobas, —ir juos investuoja į perspektyvias paprastąsias 
akcijas, po dvidešimties metų jis turės mažiausiai 80 000 do- 
lerių, o mėnesio pajamos iš tų investicijų sieks 400 dolerių. 
Jis bus turtuolis." Šis aritmetikos pratimėlis joks fokusas, 
jame tik numatyta, kad toks žmogus gaunamus dividendus, 
maždaug 6 procentus per metus, nuolat reinvestuos. Bet buvo 
ir dar labiau viliojantis kelias tapti turtuoliu. Jei Raskobo 
receptui pritariąs entuziastas išleistų savo dividendus, o to- 
liau tik paprasčiausiai leistų pinigams didėti kartu su akcijų 
kainomis, turtą jis įgytų taip pat greitai ir, beje, gerokai leng- 
viau. Tarkime, 1921 metais už 780 dolerių, sutaupytų kas 
savaitę atidedant po 15 dolerių, jis įsigytų akcijų. 1922 metų 
gale tie jo pinigai jau turėtų 1092 dolerių vertę. Jeigu dabar 
jis vėl taip pat panaudotų metines 780 dolerių santaupas, 1925 
metais jau turėtų 4800 dolerių, po metų 6900 dolerių, 1927 
metais — 8800 dolerių ir neįtikėtiną 16 000 dolerių sumą — 
1928 metais. Fantastika? 1929 metų gegužy jo didžiulis tur- 
tas jau viršytų 21 000 dolerių, vertų dešimt kartų daugiau už 
šio šimtmečio 9-ojo dešimtmečio dolerius. Ir kai šitaip Di- 
džioji bulių* rinka jau bus veikusi pusę vienos kartos gyveni- 


* Žr. nuorodą 96 psl. 

mo, beveik nenutrūkstamai kylant akcijų kursui, — kas galės 
būti apkaltintas sumanęs tokį karališką būdą pralobti. Kirpė- 
jas ir batų valytojas, bankininkas ir verslininkas, — visi azar- 
tiškai lošė ir visi laimėdavo, ir vienintelis klausimas, iškilęs 
žmonėms, buvo — kodėl jie nepagalvojo apie tai anksčiau. 

Vargu ar verta detaliai pasakoti apie pasekmes. Paskutinę 
baisiąją 1929 metų spalio savaitę vertybinių popierių rinka 
žlugo. Fondų biržos brokeriams turėjo tuomet atrodyti, tarsi 
Niagara staiga būtų plūstelėjus pro langus — salėn įgriuvo ne- 
sustabdoma lavina reikalavimų parduoti klientų akcijas. Visi- 
škai nusiplūkę brokeriai prakaitavo ir laisvinosi apykakles, it 
apduję stebėjo, kaip milžiniški turtai tirpsta lyg cukraus vata; 
jie šaukė iki užkimimo, bandydami atkreipti kokio nors pir- 
kėjo dėmesį. Niūriai iškalbingi ano meto juokai, — sako, su 
kiekviena Goldmano Sachso akcija įteikdavę ir revolverį, o 
užsisakant kambarį viešbutyje, tarnautojas klausdavęs: "Mie- 
goti ar iššokti?" 

Kada pašalino griuvėsius, į liekanas buvo baisu žiūrėti. 
Per du beprotiškus mėnesius rinka prarado visą pagrindą, 
sukurtą per dvejus dangiškai dosnius metus; 40 milijardų do- 
lerių paprasčiausiai išnyko. Po trejų metų mūsų investuotojo 
popierinis 21 000 dolerių turtas buvo sumažėjęs 80 procentų; 
jo pradinės 7000 dolerių santaupos dabar buvo vertos tik 4000 
dolerių. Vizija, kad "kiekvienas žmogus — turtingas žmogus" 
pasirodė besanti haliucinacija. 

Žvelgiant į praeitį, kitaip ir negalėjo būti. Fondų birža bu- 
vo suręsta iš paskolų lyg iš korių ir galėjo išlaikyti tiek, kiek 
galėjo, bet ne daugiau. Negana to, jos pamatai buvo iš išklibu- 
sių ir sutrūnijusių rąstų, laikiusių didingą gerovės fasadą. Pir- 
mininko Raskobo formulė apie pralobimą išeinant pensijon 
aritmetiškai buvo, žinoma, pakankamai teisinga, bet ji nieka- 
da neklausė, kaip žmogus gali atidėti 15 dolerių, jei kas savai- 
tę voke jam įteikiama tik 30. 

Pajamų srautas visuomenėje savo apimtimi buvo tikrai 
įspūdingas, bet stebint jo skaidymąs! į milijonus galutinių at- 
šakų, tapdavo aišku, jog visuomenė tomis pajamomis naudo- 
josi labai nevienodai. Maždaug 24 000 šeimų socialinės pira- 
midės viršūnėje gaudavo triskart didesnį pajamų kiekį negu 
visi 6 milijonai šeimų, susigrūdusių jos papėdėje — vidutinės 
vienos šeimos pajamos piramidės viršūnėje buvo 630 kartų 
didesnės už šeimos piramidės apačioje vidutines pajamas. Ir 
tai buvo ne vienintelis defektas. Begalinio klestėjimo gaudesy 
liko užmiršti du milijonai darbo neturinčių žmonių, o už kla- 
sikinių marmuro fasadų jau šešeri metai prieš katastrofą bu- 
vo pradėję bankrutuoti bankai — po du kasdien. Ir dar faktas, 
kad vidutinis amerikietis savo gerove naudodavosi tiesiog sa- 
vižudiškai: jis užstatydavo savo turtą iki paskutinės tabure- 
tės, išteklius pavojingai didindavo neatsispirdamas pagundai 
pirkti išsimokėtinai, o paskui savo likimą apdrausdavo uoliai 
pirkdamas fantastiškus kiekius akcijų — manoma, apie 300 
milijonų akcijų — ne tiesiogiai už savas pajamas, o už likutį, 
tai yra už pasiskolintus pinigus. 

Tada visa tai negalėjo, o gal ir galėjo, tačiau tikrai nebuvo 
pastebėta. Retą dieną kokia nors garsi asmenybė nepatvirtin- 
davo, jog tautos savijauta puiki. Net tokį žymų ekonomistą 
kaip Irvingas Fischeris iš Yale'o universiteto užliūliavo tasai 
išoriško klestėjimo vaizdas, ir jis paskelbė, girdi, mes žengia- 
me "didele, nesikeičiančia plynaukšte" — šis išsireiškimas su- 
kėlė makabrišką juoką, mat lygiai po savaitės akcijos nuo tos 
plynaukštės garmėte garmėjo žemyn. 

Visa tai, žinoma, buvo dramatiška, tačiau ne beprotiška 
fondų biržos suirutė labiausiai pakirto tvirtą visos kartos ti- 
kėjimą niekad nesibaigsiančia gerove. Didžiausią smūgį paty- 
rė šeimos. Štai keli pavyzdžiai iš tų niūrių metų. Indianos 
valstijoje, Muncie mieste, pagarsėjusiame išrinkus jį šalies 
“Vidurio miestu", baigiantis šio šimtmečio 4-ajam dešimtme- 
čiui kiekvienas ketvirtas darbininkas buvo netekęs darbo. 

Chicago dauguma dirbančių moterų gaudavo mažiau nei 25 
centus per valandą, o kas ketvirta iš jų — net mažiau nei 10 
centų. Vien New Yorko Bowery'je du tūkstančiai bedarbių kas- 
dien susirinkdavo eilėse prie dalinamo maisto. Visos valsty- 
bės mastu gyvenamųjų namų statyba sumažėjo 95 procentais. 
Pražuvo pinigai devyniuose milijonuose taupomųjų sąskaitų. 
Bankrutavo 85 tūkstančiai firmų. Bendra tarnautojų algų su- 
ma sumažėjo 40 procentų, dividendai — 56 procentais, darbi- 
ninkų atlyginimai — 60 procentų. 

Bet slogiausia Didžiojoje krizėje buvo tai, kad nesimatė jos 
pabaigos, jokio pasikeitimo į gera, jokio palengvėjimo. 1930 
metais publika narsiai švilpavo "Vėl sugrįžta laimės dienos", 
tačiau nacionalinės pajamos strimgalviais riedėjo nuo 87 mi- 
lijardų dolerių iki 75 milijardų. 1931 metais šalis niūniavo 
“Turiu penkis doleriukus", tuo tarpu nacionalinės pajamos 
krito iki 59 milijardų. 1932 metais paplito nauja dainelė — 
“Brolau, ar gali susitaupyti dešimt centų?", o nacionalinės pa- 
jamos tirpo iki apgailėtinų 42 milijardų dolerių. 

Atėjus 1933 metams, amerikiečių visuomenė faktiškai bu- 
vo sugniuždyta. Šalies pajamos dar sumažėjo — iki 39 mili- 
jardų dolerių. Daugiau nei pusė gerovės, turėtos vos prieš ket- 
verius metus, išnyko be pėdsakų; vidutinis gyvenimo lygis 
dabar bebuvo toks, koks prieš dvidešimt metų. Gatvių kam- 
puose, namuose, Hooverville'o kaimeliuose* it šmėklos slan- 
kiojo 14 milijonų bedarbių. Rodės, išdidus tikėjimas ateitimi 
amžiams paliko Ameriką. 

Sunkiausia buvo pakelti bedarbystę. Milijonai žmonių, ne- 
turinčių darbo, buvo lyg trombozė visuomenės kraujo apyta- 
koje; ir kol jų nenuginčijamas buvimas įtaigiau už bet kokius 
rašinius įrodinėjo, jog su ūkio sistema kažkas negerai, eko- 


* Herbertas Clarkas Hooveris (1874—1964), 31-asis JAV prezidentas, 
vadovavęs JAV vyriausybei Didžiosios krizės laikotarpiu (1929—1933); 
nesėkmingai bandė rasti būdų pagelbėti skurstantiems šalies žmo- 
nėms. 

nomistai tik grąžė rankas, laužė galvas ir šaukėsi Smitho dva- 
sios, tačiau nei diagnozės pateikti, nei vaistų pasiūlyti jie ne- 
įstengė. Nedarbas — ši nedarbo rūšis — paprasčiausiai nebu- 
vo net minimas tarp galimų sistemos bėdų, mat jis buvo 
absurdiškas, nepriimtinas ir todėl neįmanomas. Bet jis buvo. 

Atrodytų logiška, kad žmogus, siekiąs išspręsti paradok- 
są, kai nepakankama gamyba egzistuoja šalia nesėkmingai ieš- 
kančių darbo žmonių, turėtų būti iš kairiojo sparno, tai yra 
ekonomistas su dideliu prielankumu proletariatui, piktas žmo- 
gus. Bet atsitiko visai kitaip. Žmogus, kuris ėmėsi šios pro- 
blemos, buvo beveik diletantas ir su niekuo nelinkęs vaidytis. 
Tiesiog jo talentai šakojosi į visas puses. Pavyzdžiui, jis buvo 
parašęs itin sunkiai įkandamą knygą apie matematines tiki- 
mybes, Bertrandas Russellas apie šią knygą pasakė: jos “per 
daug išgirti neįmanoma"; po to jis sujungė savo meistriškumą 
sudėtingos logikos srityje su nuojauta daryti pinigus — ir su- 
kaupė 500 000 svarų sterlingų turtą pačiu slidžiausiu pratur- 
tėjimo būdu: imdamasis tarptautinių valiutų ir prekių sandė- 
rių. Dar nuostabiau, kad didelę savo matematikos veikalo dalį 
jis parašė laisvalaikiu, miat buvo valstybės pareigūnas, o as- 
meninį turtą susikrovė atiduodamas tam tik pusę valandos 
per dieną, dar neišlipęs iš patalo. 

Bet visa tai tėra paskiri jo universalumo pavyzdžiai. Jis, 
žinoma, buvo ekonomistas — Cambridge'o dėstytojas su visu 
orumu ir erudicija, būtinais tokiam postui, bet kai atėjo lai- 
kas rinktis žmoną, jis susilaikė nuo kilmingų mokslo panelių 
ir pasirinko vieną iš pagrindinių garsiosios Diagilevo trupės 
balerinų. Jis gebėjo tuo pat metu būti būti ir Bloomsbury drau- 
gijos — Britanijos avant-garde ryškiausių intelektualų sam- 
būrio — numylėtiniu, ir gyvybės draudimo bendrovės, t.y. gy- 
venimo srities, kuriai vargu ar prikištum intelektualinės 
ambicijas, pirmininku. Jis buvo stabilus ramstis kebliuose 
tarptautinių santykių reikaluose, tačiau oficialus korektišku- 
mas nesutrukdė jam pažinti kitus Europos politikus su jų 

meilužėmis, neurozėmis ir finansiniais prietarais. Jis kolek- 
cionavo modernųjį meną dar iki šis užsiėmimas tapo madin- 
gas, bet tuo pat metu buvo ir klasikinių pomėgių žmogus, tu- 
rėjęs puikiausią pasaulyje asmeninį Newtono kūrinių rinkinį. 
Jis vadovavo teatrui, o vėliau tapo Anglijos banko direkto- 
rium. Jis pažinojo Rooseveltą ir Churchillį, Bernardą Shaw ir 
Pablo Picasso. Jis žaidė bridžą kaip apsigimęs lošėjas, pirme- 
nybę teikdamas efektingam lošimui prieš racionalius kontrak- 
tus ir kartu kaip beaistris statistikas stebėdamas, kiek pri- 
reiks laiko padvigubinti laimėjimą. Kartą jis pasakė, kad gailisi 
gyvenime tik dėl vieno dalyko — norėtųsi, kad būtų gėręs dau- 
giau šampano. 


Jo vardas buvo Johnas Maynardas Keynesas; tai sena britų 
pavardė (tariama panašiai kaip žodis "rains"), kurios ištakos 
gali būti atsektos nuo tokio Williamo de Cahagnes'o, minimo 
1066 metais. Keynesas buvo tradicionalistas, jis linko many- 
ti, kad didybė išsaugoma * šeimose, ir iš tiesų — jo tėvas buvo 
Johnas Neville'is Keynesas, taip pat gerai žinomas ekonomis- 
tas. Bet čia buvo daugiau negu paprastas talento paveldėji- 
mas; tai atvejis, kai laimingas atsitiktinumas vienam asme- 
niui sukrauna talentus, kurių pakaktų pusei tuzino žmonių. 

Jis gimė 1883-iaisiais — tais pat metais, kada mirė Mar“ 
xas. Bet šie du ekonomistai, štai tokiu būdu "susitikę" istori- 
joje ir abu padarę giliausią poveikį kapitalistinės sistemos 
filosofijai, vargu ar galėjo labiau vienas nuo kito skirtis. Mar; 
xas buvo pagiežingas, užspeistas rūpesčių, niūrus ir nusivy- 
lęs; kaip žinome, tai Pasmerktojo Kapitalizmo paveikslo auto- 
ius: 2 Regis mylėjo gyvenimą ir plaukė per jį energingai, 


buvo Gyvybingojo "Kapitalizmo architektas. Marxo aistringo ata 
tastrofos pranašavimo ištakas, ko gero, atsektume jo žlugdan- 
čiose nesėkmėse, žymėjusiose visą kasdienį gyvenimą; jei taip, 
tai Keyneso, tikinusio kapitalizmo rekonstrukcijos galimybe, 
jėga tikrai kilo iš jo mėgavimosi gyvenimu bei didelės sėkmės. 

Jo veikystė buvo viktorijietiška, praleista senojo tipo mo- 
kykloje, bet jau tada matėsi pirmieji jo talento požymiai. Ketu- 
rių su puse metų berniukas jau aiškinosi sau ekonominį palū- 
kanų turinį, sulaukęs šešerių, domėjosi, kaip dirba jo 
smegenys, kai suėjo septyneri, tėvas surado jam "iš tiesų Ža- 
vingą kompaniją". Jis ėmė lankyti p. Goodchildo paruošiamą- 
ją mokyklą, kur įsitikino savo įgimtu sugebėjimu valdyti ben- 
draamžius: turėjo “vergą", kuris klusniai kėblindavo iš paskos, 
nešdamas jo vadovėlius, už ką šiam mainais būdavo pagelbs- 
tima ruošiant sudėtingesnius namų darbus, ir dar turėjo vie- 
ną “komercinę sutartį" su kitu nemėgstamu berniuku: Keyne- 
sas sutiko jam paiminėti iš bibliotekos po vieną knygą kas 
savaitę, už ką antroji pusė mainais įsipareigojo nesiartinti prie 
pirmosios arčiau kaip per penkiolika jardų. 

Keturiolikos metų Keynesas kreipėsi stipendijos į Etono 
mokyklą ir gavo ją. Priešingai siaubą varantiems pasakojimams 
apie privačias anglų mokyklas, ten jis nebuvo nei sadistiškai 
ujamas, nei intelektualiai gniuždomas. Ten jis pražydo — gau- 
davo geriausius pažymius, ne kartą buvo apdovanotas už pui- 
kų mokymąsi, nusipirko šviesiai violetinės spalvos liemenę, 
pamėgo šampaną, tapo aukštas ir gal kiek kumpielėjęs, už- 
siaugino ūsus, ėmė irkluoti, pasidarė didelis ginčininkas ir, 
nevirsdamas snobu, tapo tikru Etono patriotu. Tačiau laiškas 
tėvui, rašytas septyniolikos metų, rodo neįprastą tokiam am- 
žiui įžvalgumą. Anglų-būrų karas tuo metu buvo pasiekęs kul- 
minaciją, ir mokyklos direktorius pasakė kalbą; Keynesas pen- 
kiomis frazėmis puikiai ją perteikė: “Tai buvo įprasti niekai. 
Turime išreikšti dėkingumą; neužmirškime mokyklos garbės; 
ką bedarytum, turi atlikti tik labai gerai; kaip visados anks- 
čiau". 

Etone jį lydėjo didelė sėkmė, o Cambridge'o universiteto 
King's koledže laukė tiesiog triumfas. Alfredas Marshallas mal- 
davo atsidėti ekonomikai, profesorius Pigou — būsimasis Mar- 
shallo įpėdinis — kartą per savaitę vaišindavo jį pusryčiais. Jį 

išrinko Sąjungos sekretorium — iš šio posto beveik automati- 
škai būdavo tampama vienos iš garsiausių pasaulyje nevyriau- 
sybinės diskusijų draugijos prezidentu; jį susirado Leonardas 
Woolfas ir Lyttonas Strachey (kurio meilužiu jis tapo), ir ši- 
taip susiformavo vėliau išgarsėsiančios Bloomsbury'o grupės 
branduolys; jis kopė į kalnus (Strachey skundėsi “nesuskai- 
čiuojama daugybe kvailų kalnų"), pirko knygas, iki išnaktų 
diskutuodavo, jis švytėte švytėjo. Jis buvo fenomenalus. 

Bet net ir fenomenai turi valgyti, ir todėl reikėjo spręsti 
klausimą, ko imtis. Pinigų jis turėjo mažai, o universitetinės 
karjeros perspektyva siūlė jų dar mažiau. Tuo tarpu Keyneso 
planai buvo didesni: “Aš norėčiau vadovauti geležinkeliui arba 
organizuoti trestą, arba bent jau apgaudinėti investuojančią 
publiką, — rašė jis Strachey'ui, — taip lengva ir taip įdomu 
tvarkytis su tokiais dalykais". 

Niekas jam nepasiūlė nei geležinkelio, nei tresto, o "apgau- 
dinėjimas" liudijo tik tai, kad Keyneso vaizduotė turi ir ne- 
šventąją pusę. Vietoje viso to kelią į sėkmę jis pasirinko per 
valstybės tarnybą. Valstybės tarnautojo egzaminus išlaikė taip 
šaltai ir abejingai, kad Strachey'o sesuo net paklausė, ar ta jo 
ramybė ne poza. Ne, jis viską apskaičiavęs iš anksto, todėl 
nebuvę ko nervintis, jis buvo tikras pakliūsiąs į pirmąjį de- 
šimtuką. Taip ir įvyko, jis buvo antras, o mažiausią pažymį 
gavo iš ekonomikos egzamino. “Mat apie ekonomiką aš žino- 
jau aiškiai daugiau negu mano egzaminatoriai", — vėliau pa- 
aiškino Keynesas; tokia pastaba būtų neleistinai arogantiška, 
jei, kaip šiuo atveju, nebūtų visiškai teisinga. 

Šitaip 1907 metais prasidėjo jo tarnyba Indijos žinyboje. 
Keynesas neapkentė jos. Daugiausia energijos jis skirdavo na- 
mie pradiniam vieno matematikos traktato variantui, patirda- 
mas, kad smulkaus tarnautojo vieta viešojoje tarnyboje — toli 
gražu ne vadovavimas geležinkeliui. Po dvejų metų jam pasi- 
darė gana. Visa tavo veikla, pareiškė Keynesas, — tai vieno 
veislinio buliaus nugabenimas į Bombay'ų, o viskas, ką patiri 

dirbdamas vyriausybės žinyboje, — suvokimas, kad dėl kokios 
nors ne taip suprastos pastabos gali pelnyti papeikimą. Jis 
atsistatydino ir grįžo į Cambridge'ą. Bet tie metai nebuvo pra- 
leisti beprasmiškai. Pasinaudodamas tuo, ką buvo sužinojęs 
apie Indijos reikalus, 1913 metais jis parašė knygą Indijos 
valiuta ir finansai (Indian Currency and Finance), kurią visi 
laikė mažu šedevru, o kai tais pačiais metais buvo sudaryta 
Karališkoji komisija Indijos valiutos problemai tirti, dvide- 
šimt devynerių metų Keynesą pakvietė jos nariu — išskirtinė 
garbė naujokui. 

Cambridge'as labiau atitiko jo polinkius. Jam iškart pra- 
dėjo sektis, ir pagarbos ženklan jį paskyrė Ekonomikos žur- 
nalo (Economic Journal) redaktorium — tai buvo įtakingiau- 
sias Didžiosios Britanijos ekonomikos leidinys; šį postą 
Keynesas išlaikė trisdešimt trejus metus. 

Dar mielesnis širdžiai už Cambridge'ą buvo Bloomsbury. 
Bloomsbury buvo kartu ir vietovė, ir dvasios būsena; maža 
intelektualų grupelė, kuriai Keynesas priklausė dar nuo stu- 
dijų laikų, dabar jau turėjo namą, filosofiją ir vardą. Šitas 
žavus ratelis, matyt, niekada neapėmė daugiau kaip dvide- 
šimties ar trisdešimties žmonių, tačiau jų nuomonė apie me- 
ną buvo matas visai Anglijai — šiaip ar taip toje kompanijoje 
buvo Leonardas ir Virginia Woolfai, E. M. Forsteris, Clive'as 
Bellas, Rogeris Fry, Lyttonas Strachey. Jei Bloomsbury nusi- 
šypso, poetui vardas garantuotas, jei suraukia antakius, — 
poetui galas. Buvo kalbama, kad Bloomsbury'o grupė žodį 
"tikrai" galėjo pavartoti begale įvairiausių intonacijų, ir toli 
gražu ne paskutinioji iš jų reiškė rafinuotą nuobodulį. Ši gru- 
pelė buvo kartu idealistiška ir ciniška, narsi ir gležna. Ir šiek 
tiek beprotė — garsus buvo vienas atsitikimas, žinomas kaip 
Drednoto* pokštas, kai Virginia Woolf (tuomet dar Virginia 


* Drednotas (dreadnought — angl.) — kovos laivo tipas, naudotas 
XX a. pradžioje. 


JOHNO MAYNARDO KEYNESO EREZIJOS 285 


Stephen) ir dar keletas suokalbininkų persirengė kaip Abisi- 
nijos imperatorius su palyda ir buvo iškilmingai palydėti į 
vieną iš labiausiai saugomų Jo Didenybės karo laivų. 

Visoje šioje veikloje Keynesas buvo centrinė figūra — pata- 
rėjas, konsultantas, arbitras. Apie bet ką jis galėjo kalbėti 
visiškai pasitikėdamas savimi: kompozitorius Williamas Wal- 
tonas, choreografas Frederickas Ashtonas ir daugelis kitų me- 
nininkų bei laisvų profesijų žmonių buvo pratę išgirsti Keyne- 
so “Ne, ne, čia jūs visiškai klystate..." Galima pridurti, kad jo 
pravardė buvo Pozzo — taip vadinosi vienas Korsikos diplo- 
matas, garsėjęs savo įvairiopais interesais ir sisteminančiu 
protu. 

Visa tai tegalėjo būti diletantiška pradžia žmogui, kuriam 
buvo lemta sukiršinti visą kapitalizmo pasaulį. 


Karo metai truputį sudrumstė Bloomsbury'o gyvenimą. 

Keynesas buvo pakviestas į Iždą* ir paskirtas rūpintis Di- 
džiosios Britanijos užsienio finansais. Ir čia jis pasirodė ne- 
pralenkiamas. Vėliau vienas senas bendradarbis prisiminė at- 
sitikimą: "Staigiai prireikė Ispanijos pesetų. Varganai sukrap- 
štėme nedidelę sumą. Keynesas, kaip ir derėjo, pranešė apie 
tai Iždo sekretoriui, kuris pastebėjo, girdi, kaip bebūtų, pese- 
tų bent trumpam laikui turėsime. 'O, ne! — atsakė Keynesas. 
"Ką! — sušuko persigandęs šefas. 'Aš visas jas pardaviau; aš 
ruošiuosi suardyti rinką". Jis taip ir padarė". 

Netrukus jis tapo pagrindine Iždo figūra. Jo pirmasis bio- 
grafas ir kolega ekonomistas Roy Harrodas pasakoja, kad bran- 
džiai mąstą žmonės teigė, jog Keynesas daugiau nei bet kuris 
kitas civilis žmogus prisidėjo prie pergalės kare. Kaip ten be- 
buvę, šis žmogus sugebėdavo rasti laiko ir kiliems dalykams. 
Kartą tarnybinėje išvykoje į Prancūziją jį apniko idėja, kad 
Prancūzija, parduodama keletą savo paveikslų britų Nacio- 


* Iždas ((he Treasury — angl.) — valstybės žinyba Didžiojoje Brita- 


nijoje, kurios funkcija — kontroliuoti valstybės pajamas. 

nalinei galerijai, padėtų sau subalansuoti sąskaitas su Angli- 
ja. Šitaip jis visai netikėtai įgijo britams šimtų tūkstančių do- 
lerių vertės Corot, Delacroix, Foraino, Gauguino, Ingres ir Ma- 
net darbus, o sau sugebėjo nusipirkti Cėzanne'o drobę; mat 
Storoji Bertha bombardavo Paryžių, ir kainos buvo smagiai 
kritusios. Grįžęs į Londoną, jis apsilankė baleto spektakly; 
Lydia Lopokova šoko gražuolės partiją "Gerai nusiteikusių da- 
mų" pastatyme, ji buvo visuotinio susižavėjimo objektas. Sit- 
wellų šeima pasikvietė ją į pobūvį, kur ji ir susitiko su Keyne- 
su. Galima įsivaizduoti Keynesą ir jo klasikinę anglų kalbą bei 
Lydią su jos klasikinėm bėdom, kalbant šia kalba — "Neįma- 
noma ištverti šioje šalyje rugpjūty, — sakė ji, — nes advokatai 
taip sugelia man kojas"*. 

Bet visa tai buvo antraeiliai dalykai, palyginus su pagrindi- 
ne veiklos sritimi — Europos būkle po karo. Dabar Keynesas 
jau buvo svarbus asmuo — vienas tų neįvardijamų žmonių, ku- 
riuos regime stovinčius už valstybės vadovo krėslo, pasiren- 
gusius šnibštelti patariamąjį žodį. Kaip valstybės finansų mi- 
nistro pavaduotojas jis vyko į Paryžių dalyvauti Aukščiausioje 
Europos taryboje su visais sprendimų įgaliojimais, o kaip val- 
stybės Iždo atstovas dalyvavo ir pačioje Taikos konferencijoje. 
Tačiau Keynesas tebuvo antrajame ešelone, tiesa, jo vieta bu- 
vo centrinėje tribūnoje, bet dalyvauti žaidime jis negalėjo. Rei- 
kia manyti, jis labai kentėjo dėl žlugusių vilčių ir savo bejėgiš- 
kumo, nes uždarose salėse stebėdavo, kaip Clemenceau 
pergudrauja Wilsoną, ir humaniško susitaikymo tikslus kei- 
čia keršto siekiai. 

“Jau praėjo kelios savaitės, kai aš kam nors berašiau, — 
skundėsi laiške motinai 1919 metais, — nes buvau be galo 
pervargęs, iš dalies dėl darbo, iš dalies — dėl slogios nuotai- 
kos, sukeltos to pragaro aplink mane. Niekada nebuvau toks 
nelaimingas, kaip pastarąsias dvi ar tris savaites; taika yra 


Angliškai: “I dislike being in the country in August, because my legs 
get so bitten by barristers". 

begėdiška, nepakenčiama ir negali atnešti nieko, kaip tik ne- 
laimes." 

Sirgdamas jis kėlėsi iš lovos protestuoti prieš tai, ką pats 
vadino “Vienos nužudymu", bet jūros juk neužtvenksi. Reika- 
lai krypo į Kartaginos tipo taiką, ir Vokietijai buvo numatyta 
užkrauti tokias milžiniškas reparacijas, kad šiai tarptautinėje 
prekyboje tektų imtis pačių kraštutiniausių priemonių, idant 
uždirbtų tuos reikiamus svarus, frankus ir dolerius. Žinoma, 
tokia nuomonė nebuvo populiari, tačiau Keynesas matė, jog 
Versalio sutartis, lyg ir neturėdama piktų kėslų, jau purena 
dirvą kur kas grėsmingesniam Vokietijos autarkijos ir milita- 
rizmo atgimimui. 

Netekęs vilties, Keynesas atsistatydino; likus trims dienoms 
iki sutarties pasirašymo jis pradėjo polemiką prieš ją. Savo 
kūrinį pavadino Ekonominės taikos pasekmės (The Economic 
Conseguences of the Peace); gruodžio mėnesį dienos šviesą 
išvydęs veikalas (Keynesas rašė labai skubėdamas ir įtūžęs) 
atnešė jam šlovę. 

Tai buvo meistriškai parašyta ir triuškinanti knyga. Keyne- 
sas savo akimis regėjo pagrindinius jos herojus ir aprašė juos, 
pasitelkdamas literato meistriškumą bei kritiškos analizės, 
būdingos Bloomsbury'o draugijai, įžvalgumą. Apie Clemenceau 
rašė: “jis tikėjo tik vienu dalyku — Prancūzija, ir nusivylęs 
buvo taip pat vienu — žmonija, neišskiriant nė jo paties ben- 
dražygių"; o apie Wilsoną — “...kaip ir Odisėjas jis atrodė pro- 
tingesnis, kai sėdėdavo". Portretai tiesiog žaižaravo taikliomis 
charakteristikomis, bet įspūdingiausia — tai žalos, padarytos 
taikos sutartimi, analizė. Keynesas suvokė, jog Taikos konfe- 
rencija buvo trumparegiškai pasinaudota išlieti politinę pa- 
giežą, visai nepaisant svarbiausios to meto problemos — Eu- 
ropą įsisąmoninti kaip vieningą ir veiksnią visumą: 


Keturių šalių taryba neskyrė jokio dėmesio šitiems klausi- 
mams, rūpindamasi visai kitais, — Clemenceau stengėsi 

sutriuškinti savo priešo ūkinį gyvenimą, Lloydas Geor- 
ge'as — sudaryti sandėrį ir parsivežti namo kažką, kas ten- 
kintų visus bent savaitę, JAV prezidentas — nedaryti nie- 
ko, kas būtų nepagrįsta ar neteisinga. Tiesiog neįtikėtina, 
kad pagrindinės problemos, kurios tvyrojo tiesiai prieš jų 
akis badaujančioje ir besiskaidančioje Europoje, buvo vie- 
nintelis dalykas, kuris didžiosios ketveriukės nepajėgė su- 
dominti. Ekonomikos srityje jiems labiausiai rūpėjo repa- 
racijos, ir šį klausimą jie sprendė kaip teologijos, politikos, 
rinkiminės kovos vingrybių problemas su visais tų proble- 
mų aspektais, išskyrus vieną — kaip tai atsilieps valsty- 
bių, kurių likimus jie lėmė, ekonominei ateičiai. 


Ir Keynesas tęsė mintį, iškilmingai perspėdamas: 


Todėl mums gresiantis pavojus yra spartus Europos tautų 
gyvenimo smukimas iki tokio lygio, kad kai kurios jų tie- 
siog badaus (taip jau yra Rusijoje ir beveik Austrijoje). Ne 
visada žmonės mirs klusniai. Badas veda į tam tikrą letar- 
go, desperacijos būseną, tačiau kai kurių charakterio tipų 
žmones jis pastūmėja ir į nervingą, isterišką blaškymąsi, į 
pamišėlišką neviltį. Tokie žmonės, patekę pragaištingon 
padėtin, gali sugriauti paskutinius organizuotumo likučius 
ir, žūtbūtinai stengdamiesi patenkinti visa užgožusias as- 
menines jų reikmes, nuskandinti pačią civilizaciją. Tai pa- 
vojus, prieš kurį turi būti sutelkti visi mūsų ištekliai, ryž- 
tas ir pasišventimas. 


Knyga patyrė milžinišką sėkmę. Kad sutartis netinkama, 
akivaizdu buvo beveik nuo jos pasirašymo momento, bet Key- 
nesas pirmasis tai pamatė, prabilo apie tai ir pasiūlė ją iš 
pagrindų keisti. Jis išgarsėjo kaip nepaprasto įžvalgumo eko- 
nomistas, ir kai 1924 metais Daweso planu ilgam buvo užsi- 
imta ieškoti išeities iš 1919 metų aklavietės, jo galia numatyti 
pasitvirtino. 


JOHNO MAYNARDO KEYNESO EREZIJOS 289 


Dabar jis buvo garsus, bet klausimas, ką veikti, liko. Jis 
pasirinko verslą, ko gero, rizikingiausią iš verslų ir, turėda- 
mas vos kelių tūkstančių svarų kapitalą, ėmė spekuliuoti tarp- 
tautinėse rinkose. Keynesas tik per plauką to turto neprara- 
do, paskutinį momentą gaudamas paskolą iš bankininko, kuris 
niekada jo net akyse nebuvo regėjęs, tačiau žinojo apie jo dar- 
bą karo metais; Keynesas atstatė savo finansus ir tęsė veiklą, 
galiausiai sukaupdamas 2 milijonų dolerių turtą. Visa tai jis 
padarė atsitiktiniausiu būdu. Keynesas visiškai nevertino vi- 
dinės informacijos — kartą jis iš tiesų pareiškė, kad Wall Stree- 
to perpirkliai susikrautų didžiulius turtus, jei nepaisytų savo 
"vidinės informacijos", — ir jo paties spėjimai buvo ne kas ki- 
ta, kaip kruopštus bendrų metinių balansų peržiūrėjimas, en- 
ciklopedinės finansų žinios, intuityvus nusimanymas apie as- 
menis ir tam tikra prekeivio nuojauta. Dar lovoje jis paprastai 
peržvelgdavo savo finansinės žvalgybos objektus, apsispręs- 
davo, telefonu perduodavo užsakymus ir tuo viskas baigdavo- 
si; diena būdavo laisva svarbesniems dalykams, pavyzdžiui, 
ekonomikos teorijai. Jis ėjo tuo pačiu keliu kaip garsusis Ri- 
cardo. 

Keynesas, beje, pinigus darė ne tik sau. Jis tapo King's 
koledžo iždininku ir 30 tūkstančių svarų sterlingų fondą pa- 
vertė 380 tūkstančių fondu. Jis taip pat vadovavo investicijų 
trestui ir tvarkė gyvybės draudimo bendrovės finansus. 

„Keynesas niekada neturėjo tik vieno užsiėmimo — tuo pat 
metu jis rašė laikraščiui Manchester Guardian, vesdavo nuo- 
latinius užsiėmimus Cambridge'e, kurių metu sausai teorijai 
"suteikdavo ypatingą dvelksmą, pasakodamas neoficialius da- 
lykus apie tarptautinių prekybos rinkų reikalus ir asmeny- 
bes, toliau pirko paveikslus, kaupė knygas ir po chaotiškų 
intymių santykių su Lyttonu Strachey'umi, Duncanu Grantu ir 
dar būreliu kitų vyriškių meilužių vedė Lydią Lopokovą. Bale- 
rina tapo Cambridge'o dėstytojo žmona ir savo naująjį vaid- 
menį, nemenkai Keyneso bičiulių nuostabai (ir pasitenkini- 


290 IX SKYRIUS 


mui), atliko tiesiog tobulai. Žinoma, ji atsisakė profesinės kar- 
jeros, tačiau vienas juos aplankęs draugas vėliau pasakojo 
viršutiniame aukšte girdėjęs keistus trinksėjimus ir bildesius: 
Lydia nebuvo metusi savojo meno. 

Ji buvo nuostabiai daili, jis — neabejotinai vertas jos ger- 
bėjas, nors ne gražuolis, tačiau aukštas ir iškilnus. Jo stam- 
bus, truputį nerangus korpusas tiko prie pailgo, trikampio, 
smalsaus veido: tiesia nosimi, pakirptais ūsais, auginamais 
nuo Etono laikų, pilnomis gyvomis lūpomis ir gal kiek nuvi- 
liančiu smakru. Iškalbiausios buvo jo akys, po lenktais anta- 
kiais jos galėjo būti rimtos, šaltos, spindinčios arba "švelnios 
kaip bičių pilveliai mėlynuose žieduose", kaip rašė vienas 
leidėjas, priklausomai, matyt, nuo to, ką jis tuo metu veikė: 
buvo vyriausybės įgaliotinis, biržos verteiva, Bloomsbury'o švie- 
suolis ar baletomanas. 

Jis turėjo vieną keistą įprotį — mėgdavo sėdėti kaip Kini- 
jos mandarino angliškasis antrininkas, rankas susikišęs į prie- 
šingas apsiausto rankoves. Tai buvo įsislaptinimo gestas, tuo 
keistesnis, kad jis be galo domėjosi kitų žmonių rankomis ir 
didžiavosi savosiomis. Tas domėjimasis iš tiesų buvo toks di- 
delis, kad jis net pasidarė savo bei žmonos rankų atspaudus 
ir kalbėdavo surinksiąs draugų rankų atspaudų kolekciją. Su- 
sipažinęs su žmogumi, jis pirmiausia atkreipdavo dėmesį į jo 
delnus, pirštus ir nagus — kokie jie. Jau vėliau, pirmąsyk su- 
sitikęs su Franklinu Rooseveltu, taip aprašė prezidentą: 


..„Bet pradžioje, žinoma, atidžiau į tai neįsižiūrėjau. Prie- 
žastis ta, kad dėmesį, savaime suprantama, sutelkiau į jo 
rankas. Tvirtos ir aiškiai stiprios, tačiau nedailios ir 
nedelikačios, pirštai su apvaliais, trumpokais, visai kaip 
verslo žmonių, nagais. Aš nesugebu jų tiksliai nusakyti, 
tačiau, mano akimis, jos nebuvo kuo nors išsiskiriančios, 
bet nebuvo ir įprastos. Vis dėlto keistai man pažįstamos. 
Kur aš jas galėjau matyti? Sugaišau mažiausiai dešimt mi- 

nučių, naršydamas atmintyje, kaip paprastai būna sten- 
giantis prisiminti vardą, vargiai besuvokdamas, ką kalbu 
apie sidabrą, subalansuotus biudžetus ir viešuosius dar- 
bus. Pagaliau prisiminiau. Seras Edwardas Grey. Dar soli- 
desnis ir amerikoniškesnis seras Edwardas Grey. 


Tenka suabejoti, ar Rooseveltas savo laiške Felixui Frank- 
furteriui būtų parašęs "Ilgai kalbėjausi su K., jis man nepa- 
prastai patiko", jei būtų žinojęs, kad pašnekovo akyse jis at- 
rodė kaip Anglijos užsienio reikalų ministro verslininkiškasis 
variantas. 


Atėjus 1935-iesiems, tapo aišku, kad Keynesas padarė įspū- 
dingą mokslinę karjerą. Knyga Indijos valiuta ir finansai jis 
pademonstravo intelekto galią, nors veikalas buvo ir nedide- 
lės apimties; Ekonominės taikos pasekmės susilaukė visuoti- 
nio pripažinimo; toks pat triumfališkas buvo Traktatas apie 
tikimybę (Treatise of Probability), nors ir daug specialesnis. 
Su pastarąja knyga būta linksmo nuotykio: Keynesas pietavo 
kartu su Maxu Plancku, genialiu matematiku, žymiausiu žmo- 
gumi, išplėtojusiu vieną sudėtingiausių žmogaus proto pasic- 
kimų — kvantinę mechaniką. Planckas kreipėsi į Keynesą ir 
pasakė, kad jis ir pats sykį galvojo pasukti ekonomikon. Bet 
atsisakęs tos minties — mat tai esąs per sudėtingas mokslas. 
Keynesas, grįžęs į Cambridge'ą, perpasakojo tai vienam drau- 
gui kaip kuriozą. "Na, čia kažkas ne taip, — pasakė jo drau- 
gas. — Bertrandas Russellas visai neseniai pasakė man, kad 
jis irgi manė pasirinkti ekonomiką. Bet nusprendęs, jog būtų 
per lengva". 

Bet matematika, kaip žinome, Keynesui nebuvo svarbiau- 
sias dalykas, 1923 metais išėjęs Traktatas apie pinigų refor- 
mą (Tract on Monetary Reform) vėl privertė nustebti pasaulį. 
Šįkart Keynesas aštriai pasisakė prieš aukso fetišizavimą, prieš 
neregėtą pasyvumą, kurį rodė žmonės, atsisakydami sąmo- 

ningai kontroliuoti pačių išleidžiamus pinigus ir atsakomybę 
suversdami bejausmiam tarptautiniam aukso standarto me- 
chanizmui. Tai, žinoma, buvo specialistams skirta knyga, bet, 
kaip ir visi Keyneso darbai, ji spindėjo įsimintinomis frazė- 
mis. Vienas tokių kalte nukaldintų posakių tikrai įėjo į angli- 
škų aforizmų lobyną: kalbėdamas apie vienos pripažintos eko- 
nominės aksiomos pasekmes "ilgu laikotarpiu", Keynesas 
sausai parašė: “Per ilgą laikotarpį nė vieno iš mūsų nebeliks". 

Baigdamas pradėtą tyrimą, 1930 metais jis išleido Studiją, 
apie pinigus (Treatise on Money) — ilgą, sudėtingą, nelygią; 
vietomis ji labai išmintinga, o vietomis bandymai apibūdinti 
visos ekonomikos elgseną kelia abejonių. Studija itin traukė 
dėmesį, kadangi pagrindinė jos sprendžiama problema buvo, 
kodėl ūkio veikimas toks netolygus — tai veržlus pakilimo me- 
tais, tai vangus nuosmukio laikotarpiu. 

Šis klausimas, žinoma, jau daug dešimtmečių traukė eko- 
nomistų dėmesį. Atsiriboję nuo didžiųjų spekuliacinių sumaiš- 
čių — tokių kaip 1929 metų "trombozė" ir analogiški anksčiau 
vykę ūkinės apytakos krachai (apie vieną tokį aštuonioliktojo 
šimtmečio Prancūzijoje, kai žlugo Mississippi bendrovė, jau 
kalbėjome), — pamatytume, jog normali ūkinės veiklos eiga 
primena vienas kitą keičiančių gamybos plėtimųsi ir trauki- 
mųsi bangavimą, tarsi ekonomika kvėpuotų. Pavyzdžiui, Ang- 
lijoje prasta verslo būklė buvo 1801 metais, gera — 1802 me- 
tais, bloga — 1808 metais, gera — 1810 metais, bloga — 1815 
metais ir taip toliau daugiau nei šimtą metų; tokia pat schema 
veikė Amerikoje, nors metai truputį skyrėsi. 

Kokia buvo šių pakilimų ir smukimų priežastis? Pradžioje 
manyta, kad verslo ciklai yra kažkas panašaus į masinį nervų 
sutrikimą. "Tie pasikartojantys jėgų išsekimai savo prigimti- 
mi yra psichiniai, juos sukelia liūdesio, optimizmo, susijaudi- 
nimo, nusivylimo ir panikos kaitaliojimasis", — rašė vienas 
publicistas 1867 metais. Nors tas dvasinės būklės Wall Stree- 
te ar Lombardo gatvėje, Lancasteryje ar Naujojoje Anglijoje 

aprašymas buvo neabejotinai vykęs, jis neatsakė į esminį klau- 
simą: kas sukelia tokius visuotinius nervų priepuolius? 

Kai kurie ankstesnieji aiškinimai atsakymų ieškojo už ūki- 
nių procesų ribų. W. Stanley Jevonsas, kurį esame sutikę jau 
kiek anksčiau, verslo ciklų nepabūgo aiškinti Saulės dėmė- 
mis — idėja buvo anaiptol ne tokia jau dirbtina, kaip galėjo 
iškart pasirodyti. Jevonsui stiprų įspūdį padarė faktas, kad 
verslo ciklai nuo 1721 iki 1878 metų vidutiniškai truko nuo 
vienos pakilimo fazės iki kitos 10,46 metų, o Saulės dėmių 
(kurias 1801 metais atrado seras Williamas Herschelis) pe- 
riodiškumas buvo 10,45 metų. Ryšys tarp tų dviejų reiškinių, 
giliu Jevonso įsitikinimu, buvo pernelyg glaudus, kad galėtų 
būti atsitiktinis. Jo manymu, Saulės dėmės sukeldavo orų cik- 
lus, šie — lietingų metų ciklus, šie — derlingumo ciklus, o pa- 
starieji lemdavo verslo cikliškumą. 

Tai nebuvo netikusi koncepcija — išskyrus vieną dalyką. 
Kruopščiau apskaičiavus paaiškėjo, kad Saulės dėmių cik- 
las — 11 metų, o dėl to glaudus ryšys tarp dangaus mechani- 
kos ir ūkinės veiklos įgeidžių suiro. Saulės dėmės liko astro- 
nomijai, o verslo ciklo veiksnių paieškos grįžo prie žemiš- 
kesnių motyvų. 

Paieškų sritį šimtmečiu anksčiau pirmasis intuityviai, nors 
dar labai neapibrėžtai nurodė Malthusas, atkreipdamas dė- 
mesį į taupymo sferą. Turbūt dar pamenate Malthuso dvejo- 
nes — jo blogą, neaiškią nuojautą, kad taupymas kažkokiu bū- 
du gali sukelti "visuotinį prisotinimą". Ricardo pasityčiojo iš 
tokios minties, Millis į ją žiūrėjo su panieka, dėl to ši idėja 
tapo viena iš gėdingų ir pavojingų nekonvencionaliosios eko- 
nomikos teorijos nesąmonių. Sakyti, jog taupymas gali būti 
sunkumų priežastis — tai juk reiškė neigti patį taupumą! O 
šitai jau beveik nedora: argi Smithas nerašė: "Tai, kas yra 
protinga kiekvienos atskiros šeimos elgesy, vargu ar gali išvir- 
sti į visos tautos kvailybę"? 

Bet, atsisakydami tyrinėti taupymą kaip ekonomikos rai- 
dos kliūtį, ankstyvieji ekonomistai anaiptol neveidmainiavo, 
jie tik registravo realaus pasaulio reiškinius. 

Mat devynioliktojo šimtmečio pradžioje didžioji dauguma 
tų, kurie taupė, patys tas santaupas ir naudojo. Vargingame 
Ricardo arba Millio pasaulyje iš esmės tik turtingi žemval- 
džiai ir kapitalistai galėjo taupyti, ir viskas, ką jie sutaupyda- 
vo, paprastai būdavo panaudojama vienos ar kitos rūšies ga- 
mybos investicijoms. Kaip tik todėl taupymą pagrįstai vadino 
“kapitalo kaupimu", nes jis buvo lyg toji dvipusė moneta; vie- 
na vertus, juo buvo sutelkiama tam tikra pinigų suma, kita 
vertus, toji suma tuoj pat būdavo išleidžiama pirkti įrankiams, 
pastatams arba žemei, idant būtų galima "daryti" dar daugiau 
pinigų. 

Bet, įpusėjus devynioliktajam šimtmečiui, ūkio struktūra 
ėmė keistis. Turto pasiskirstymas tapo kiek tolygesnis, o kar- 
tu su tuo vis daugiau ir daugiau visuomenės narių įgijo gali- 
mybių taupyti. Tuo pat metu įmonių mastai išaugo, ir verslo 
firmos vis labiau savarankiškėjo savininkų atžvilgiu; verslas 
vis labiau dairėsi naujo kapitalo, ieškodamas jo ne vien indi- 
vidualių firmų savininkų-valdytojų kišenėse, bet ir visos ša- 
lies bevardžių taupytojų piniginėse. Šitaip taupymas ir inves- 
tavimas atsiskyrė vienas nuo kito, virsdami savarankiškais 
procesais, kuriuos vykdė skirtingos žmonių grupės. 

Ir būtent tai sukūrė ekonomikai problemą. Pagaliau Mal- 
thusas tapo teisus, nors savo teisumo priežasčių niekada ir 
nežinojo. 


Toji problema tokia reikšminga ir esminė, aiškinantis kri- 
zes, kad turime stabtelti ir išdėstyti ją smulkiau. 

Pradėti turėtume išsiaiškinę, kuo matuojame šalies gero- 
vę. Juk ne aukso kiekiu — nuskurdusi Indija aukso turi labai 
daug. Ir ne fizinio kapitalo dydžiu — pastatai, kasyklos, fabri- 
kai ir miškai nebuvo išgaravę ir 1932 metais. Klestėjimas ar- 

ba krizė yra anaiptol ne pracilies šlovės dalykai, o dabarties 
pasiekimai, todėl gerovės lygį ir matuojame pajamomis, ku- 
rias gauname. Kai dauguma Iš mūsų individualiai (tuo pačiu 
visi kartu) gauname dideles pajamas, gerove džiaugiasi visa 
tauta; kai mūsų visuminės individualios (arba bendros) paja- 
mos mažėja, krizėn įžengiame visi. 

Tačiau pajamos — nacionalinės pajamos — nėra nekintan- 
čios. Iš tikrųjų pagrindinė ekonomikos ypatybė yra pajamų 
srautas iš rankų į rankas. Su kiekvienu pirkiniu dalį savo 
pajamų mes perkeliame į kažkieno kito kišenę. Lygiai taip pat 
kiekvienas centas mūsų pačių pajamų, ar tai būtų darbo už- 
mokestis, ar alga, ar gautas nuomos mokestis, pelnas ar palū- 
kanos, galiausiai yra iš tų pinigų, kuriuos kažkas išleido. Pa- 
sidomėkite bet kuria savo pajamų dalimi ir pamatysite, kad Ji 
atsiradusi iš kažkieno kito kišenės: kai tas kitas ar kita atsi- 
lygino už jūsų teikiamas paslaugas, eilinį kartą apsilankė jū- 
sų parduotuvėje arba pirko produkciją, pagamintą tos ben- 
drovės, kurios akcijų arba obligacijų jūs turite. 

Kaip tik šituo pinigų perleidimu iš rankų į rankas — kaip 
yra sakoma, ranka ranką plauna — nuolatos palaikoma eko- 
nomikos kraujo apytaka. 

Paprastai tas pajamų ėjimo iš rankų į rankas procesas vyk- 
sta gana natūraliai ir be kliūčių. Mes visi didžiumą pajamų 
išleidžiame savo reikmėms ir malonumui — vadinamosioms 
vartojimo prekėms, — ir kadangi jas perkame itin reguliariai, 
didelės dalies mūsų nacionalinių pajamų tekėjimas iš rankų į 
rankas taip pat garantuotas. Faktas, kad turime valgyti bei 
rengtis ir kad geidžiame pramogų, užtikrina tolygias ir nuola- 
tines kiekvieno mūsų išlaidas šiems tikslams. 

Visa tai yra gana paprasta ir akivaizdu. Bet yra viena mūsų 
pajamų dalis, kuri neina tiesiogiai ten, kur vyksta sandoriai 
ir kur mūsų išlaidos virsta kitų žmonių pajamomis: tai mūsų 
sutaupomi pinigai. Jei suslėpėme santaupas į čiužinius arba 

tiesiog susikrovėme didžiulius pluoštus grynųjų pinigų, tai 
tuo mes neišvengiamai perkirtome pajamų apytakos ratą. Juk 
tokiu atveju visuomenei mes grąžinsime mažiau, nei iš jos 
gavome. Jei toks pajamų įšaldymo procesas plačiai paplis ir 
nesibaigs, netrukus kiekvieno piniginės pajamos ims vis ma- 
Žėti, nes sulig kiekvienu apytakos ratu pinigų joje rasis vis 
mažiau ir mažiau. Netruksime pajusti krizės požymius. 

Normaliomis sąlygomis šitoks pavojingas pertrūkis paja- 
mų sraute nesusidaro, nes mes neįšaldome savo pajamų. Mes 
įdedame jas į akcijas, obligacijas ar dedame į bankus, ir šito- 
kiu būdu jos vėl gali būti naudojamos. Antai pirkdami akci- 
jas, savo santaupas perleidžiame tiesiai verslui; jei padedame 
pinigus į banką, jie galės būti panaudoti kaip paskola versli- 
ninkui, kuriam reikia kapitalo. Ar padedame santaupas į ban- 
ką, ar naudojame jas vertybiniams popieriams arba draudimo 
polisams pirkti, — jos jau turi kelią grįžti pajamų cirkuliaci- 
jon per verslo firmų veiklą. Juk kai mūsų santaupomis ima 
naudotis verslininkai, jos vėl tampa kažkurio darbininko dar- 
bo užmokesčiu, tarnautojo alga ar kažkieno pelnu. 

Bet — pabrėžkime lemtingą faktą! — ši taupymo-investavi- 
mo grandis neveikia automatiškai. Kasdienėje veikloje verslo 
firmoms nereikia santaupų, jos padengia savo išlaidas įplau- 
komis už realizuotą produkciją. Verslo firmai santaupų pri- 
reikia tik tada, kai ji plečia savo veiklą, mat tuomet įprastų 
pajamų dažniausiai jau nepakanka, kad būtų galima pastatyti 
naują įmonę arba gerokai pagausinti įrengimų. 

Kaip tik tada ir iškyla problema. Pasiturinti visuomenė da- 
lį pajamų visada stengsis sutaupyti. Tuo tarpu verslas toli gražu 
ne visada siekia plėsti savo veiklą. Kai konkrečios rinkos už- 
verčiamos prekėmis, kai pablogėja tarptautinė padėtis, kai ver- 
slininkas nerimauja dėl galimos infliacijos ar dėl kurios kitos 
priežasties, ūkio plėtojimo perspektyvos esti menkos, motyvai 
investuoti silpsta. Kodėl verslininkai turėtų plėsti veiklą, jei į 
ateitį žiūri su baime? 

Čia ir glūdi krizės galimybė. Jei mūsų santaupų verslas 
nenaudoja plėsti gamybai, tai mūsų pajamos būtinai mažės. 
Mes neišvengiamai atsidursime tokioje pat siaurėjančioje pa- 
jamų apytakos spiralėje, kaip būtų, jei savo santaupas įšaldy- 
tume, kaupdami namie. 

Kiek reali tokia galimybė? Tuojau pamatysime. Tuo tarpu 
pažymėkime, kad tai — keistas, beaistris galynėjimasis. Nes 
čia nėra nei godžių žemės savininkų, nei šykštuolių kapitalis- 
tų. Čia veikia tik tobulai dori piliečiai, protingai besistengią 
taupyti dalį savo pajamų, ir tokie pat idealiai dorybingi versli- 
ninkai, taip pat apdairiai svarstą, ar padėtis ekonomikoje pa- 
teisina riziką pirkti naujus įrengimus bei statyti naują gamyk- 
lą. Ir vis dėlto ekonomikos likimas visiškai priklauso nuo to, 
kiek vienas kitą atitinka tiedu protingi veiksmai. Jei tik spren- 
dimai nesuderinti — jei, tarkime, verslininkai investuoja ma- 
žiau, negu visuomenė siekia sutaupyti, — ūkis turės prisitai- 
kyti gamybos mažėjimu. Gyvybinis klausimas — kils gamyba 
ar smuks — pirmiausia ir daugiausiai priklauso būtent nuo tų 
dviejų sprendimų dermės. 

Mūsų ūkinės lemties silpnoji vieta — taupymo ir investici- 
jų sąveika — tam tikra prasme yra kaina, kurią mokame už 
ūkininkavimo laisvę. Šitokios problemos nėra Sovietų Rusijo- 
je, nebuvo jos ir faraonų laikų Egipte. Įsakais tvarkomoje eko- 
nomikoje ir taupymas, ir investicijos nustatomi "iš viršaus", 
totalinė viso ūkinio gyvenimo kontrolė užtikrina, kad visuo- 
menės santaupos bus panaudotos finansuoti piramidžių ar 
jėgainių statyboms. Nieko panašaus nėra kapitalistiniame pa- 
saulyje. Tiek sprendimas taupyti, tiek pasiryžimas investuoti 
čia palikti laisvai ekonominių subjektų nuožiūrai. Ir kadangi 
abu sprendimai daromi laisvai, jie gali neatitikti viens kito. 
Investicijų gali būti daroma mažiau, negu yra santaupų, arba 
santaupų gali rastis mažiau, negu užsibrėžta investuoti. Ūki- 
ninkavimo laisvė yra labai vertintina būsena — bet turime bū- 

ti pasirengę galimoms pasekmėms, kai gamybos lygis krenta 
arba, priešingai, ekonomika ima "perkaisti". 


Jau beveik išleidome iš akių Keynesą ir jo Studiją apie 
pinigus. Bet ne visiškai. Mat Studija nuostabiai ryškiai apra- 
šė tą taupymo ir investicijų tarpusavio sąveiką. Keynesas ne- 
buvo pačios idėjos atradėjas, gana daug įžymių ekonomistų 
iki jo jau buvo rašę apie tų dviejų veiksnių lemtingą vaidmenį 
verslo cikluose. Bet kaip ir viskas, prie ko prisiliesdavo Key- 
nesas, išgrynintos ekonomikos teorijos abstrakcijos jo dar- 
buose nušvisdavo nauja šviesa. Štai pavyzdys: 


Apie sukauptą pasaulyje turtą įprasta galvoti kaip apie da- 
lyką, kuris atsiranda, kai individai skausmingai, bet sava- 
noriškai susilaiko tuoj pat naudoti gautas pajamas — tai 
vadiname Taupumu. Bet turėtų būti savaime suprantama, 
jog vien susilaikyti nuo vartojimo, idant būtų pastatyti mies- 
tai arba nusausintos pelkės, — negana... Visa tai, kas yra 
pasaulio turtas, stato ir tobulina Verslumas... Jei Verslu- 
mas gyvas, turtas kaupiasi, kad ir kas darytųsi Taupumui; 
bet jei Verslumas miega, tai turtas nyks, kad ir kaip besi- 
elgtų Taupumas. 


Ir vis dėlto, nepaisant meistriškos analizės, nespėjo Key- 
nesas padėti taško savo Studijoje, kai, metaforiškai kalbant, 
pats suplėšė ją į skutelius. Priežastis buvo ta, kad koncepcijai 
apie taupymo ir investicijų sūpuokles stigo esminio dalyko: ji 
neaiškino, kaip ūkis gali likti ilgos depresijos būklėje. Juk 
jau pati analogija su sūpuoklėmis; sako, kad jei santaupų per- 
teklius ūkį nutempė žemyn, tai "Tuojau pat jis turėtų atsitiesti 
ir imti kilti. 

Juk santaupos ir investicijos — Taupumas ir Verslumas — 
nėra visiškai nesusieti ūkiniai procesai. Priešingai, juos sieja 
rinka — pinigų rinka, — nes joje verslo žmonės "perka" ar bent 

jau skolinasi santaupas. Šios, kaip bet kuri kita prekė, turi 
savo kainą: palūkanų normą. Todėl (bent taip atrodė) pačia- 
me nuosmukio dugne, Kai saftaupų perteklius tiesiog neaprė- 
piamas, jų kaina turi kristi — visai taip, kaip esant batų per- 
tekliui kristų batų kaina. O atpigus santaupoms, kai sumažėja 
palūkanų norma, paskatos investuoti, kaip atrodė, turi labai 
sustiprėti: sakykim, per brangu statyti naują įmonę, kai jai 
reikalingi pinigai kainuoja 10 procentų, o už skolinamus pini- 
gus mokant tik 5 procentus, mintis apie naują įmonę gali at- 
rodyti daug pagrįstesnė. 

Dėl to sūpuoklių koncepcija, rodės, teigia, jog pačiame ver- 
slo cikle įmontuotas automatinis apsaugos reguliatorius, — 
kai tik santaupų atsiranda per daug, jų skolinimasis atpinga, 
ir verslo žmonėms atsiranda palankesnės sąlygos investuoti. 
Ši koncepcija pripažino, kad ekonomika gali smukti, bet tei- 
gė, jog ji greitai pati atsitiesia. 

Tačiau kaip tik šitai ir neįvyko Didžiosios krizės metais. 
Palūkanų norma sumažėjo, bet niekas nepasikeitė. Buvo iš- 
traukti seni vaistai nuo visų ligų — žiupsnis vietinės pagalbos 
bei didelė dozė viltingo laukimo, tačiau pacientui nepagerėjo. 
Kad ir kokia stipri buvo logika, kažko aiškiai stokojo neprie- 
kaištingas dėstymas, esą palūkanų norma visada sklando virš 
taupymo ir investicijų sūpuoklių, palaikydama jų pusiausvy- 
rą. Kažkas dar įsitvėręs laikė ūkį ir neleido jam pakilti iš 
nuosmukio. 


Jau kuris laikas brendo pagrindinis Keyneso veikalas. “Jei 
norite suprasti mano galvoseną, — rašė jis George'ui Bernar- 
dui Shaw 1935 metais, ką tik darsyk perskaitęs, kaip reko- 
mendavo Shaw, Marxą ir Engelsą, kurie menkai teatitiko jo 
interesus, — turite žinoti, jog aš tikiu rašąs ekonomikos teori- 
jos knygą, padarysiančią. rimtą perversmą Į požiūry į ūkio T pra: 
blemas, — manau, ne iškart, bet per artimiausią dešimtmetį. 
Nesitikiu, jogjūs ar kas nors kitas patikėtų tuo jau dabar. Bet 

aš pats dėl to, ką kalbu, turiu ne tik vilčių — esu tuo absoliu- 
čiai tikras." 

Kaip paprastai — Keynesas visiškai teisus. Knygai buvo lem- 
ta tapti artilerijos sviediniu. Tik labai abejotina, ar Shaw būtų 
pripažinęs ją kaip tokią, jei būtų ėmęsis studijuoti. Jos atgra- 
sus pavadinimas Bendroji užimtumo, palūkanų ir pinigų teo- 
rija (The General Theory of Employment, Interest and Mo- 
ney), bet dar labiau gąsdinantis turinys: pakaktų tik įsivaizduoti 
Shaw, spoksantį į 25 puslapį, kur rašoma: “Tarkime, kad Z 
yra produkcijos visuminės pasiūlos kaina, kai produkciją ga- 
mina N žmonių; tada santykį tarp Z ir N užrašome kaip Z = 
F(N), kurį galima vadinti Visuminės pasiūlos funkcija". Ir jei 
dar šito nepakaktų atbaidyti nuo skaitymo vos ne kiekvieną, 
tai tą padarytų trūkumas įprastos visuomeninių procesų pa- 
noramos, kurios tikėtųsi nespecialistas, jei anksčiau buvo var- 
tęs Smitho, Millio ar Marxo veikalus. Šen bei ten galima buvo 
užtikti nuostabių pasažų, tarp jų ir garsųjį akcijų pasirinkimo 
palyginimą su gražuolių konkursu, tačiau jie tebuvo oazės al- 
gebros ir abstrakčios analizės dykrose. 

2 Ir Vis dėlto knyga buvo revoliucinė — joks kitas žodis čia 
netiktų. Ji apvertė ekonomikos teoriją aukštyn kojom, beveik 
Taip kaip Tautų turtas ir Kapitalas. 

“Esmė ta, kad Bendroji teorija padarė stulbinančią ir bau- 
ginančią išvadą — neegzistuoja joks automatinis saugos me- 
chanizmas! Ekonomika veikiau primena ne sūpuokles, kurios 
pačios visada pasiekia pusiausvyrą, o liftą, šis gali nuolat kilti 
ir leistis, bet gali ir nejudėdamas stovėti. Ir stovėti jis gali tiek 
apačioje, pirmajame aukšte, tiek ir šachtos viršuje. Kitaip ta- 
riant, visai nebūtinai krizė turi pati save įveikti, ekonomika 
gali taip ir likti apimta stagnacijos, neaišku kuriam laikui, lyg 
burlaivis nurimus vėjui. 

Bet kaipgi taip gali būti? Ar santaupų srautas krizės dugne 
nesumažina palūkanų normos, 0 ši tada ar nepaskatina verslo 
pasinaudoti pigiais pinigais ir išplėsti įmonių? 


JOHNO MAYNARDO KEYNESO EREZIJOS 301 


Keyneso pastebėtas šitokio įrodinėjimo trūkumas buvo pa- 
prasčiausias ir akivaizdžiausias (po to, kai į jį buvo parodyta) 
ekonominio gyvenimo faktas: krizės dugne jokio santaupų srau- 
to nėra. Nes kai ekonomika įsisuka į gamybos mažėjimo spi- 
ralę, pajamos joje mažėja, o pajamoms mažėjant santaupos 
nyksta. Kaip galima tikėtis, kad, kiekvienam ėmus stokoti pi- 
nigų, visuomenė taupys tiek, kiek gerais laikais? — klausė 
Keynesas. Visiškai aišku, kad taip būti negali. Krizės pasek- 
mė —ne santaupų perteklius, o jų sunykimas, ne santaupų 
srautas, 0 vos gyva srovelė. = 

Būtent taip ir buvo. 1929 metais Amerikos piliečiai iš savo 
pajamų atidėjo 3,7 milijardų dolerių: 1932 ir 1933 metais jie 
nesutaupė nieko — faktiškai net išėmė dalį ankstesniųjų metų 
santaupų. Panašiai buvo ir su bendrovėmis: verslo ciklo paki- 
limo metu jos, jau sumokėjusios mokesčius bei išmokėjusios 
dividendus, sau pasiliko 2,6 milijardų dolerių, o po trejų me- 
tų patyrė beveik 6 milijardų dolerių nuostolius. Keynesas ne- 
abejotinai sakė tiesą: taupymas — prabanga, tampanti Tieįkan- 
dama sunkiais Taikais. p 

Sunykę taupymo mastai griovė ne tik finansinį žmonių sau- 
gumą, dar skaudesnė pasekmė — viso ūkio paralyžius kaip 
tik tada, kai jis turėjo būti ypač dinamiškas. Juk jei nėra 
santaupų perviršio, tai tuo pačiu nėra ir palūkanų normos 
spaudimo, kuris paakintų verslininkus daugiau skolintis. O 
jei nėra lėšų skolintis investicijoms, tai nėra ir akstino plėsti 
gamybą. Ūkis nepasislinko nė per sprindį, jis ir liko “pusiau- 
svyros" būklėje, nors pulkai vyrų ir moterų neturėjo darbo, o 
fabrikai ir įrengimai stovėjo nenaudojami. Iš 

Tai paradoksas — perteklius palaiko skurdą, o bedarbiai 
žmonės stoviniuoja šalia išjungtų įrengimų. Smarkiai smukus 
gamybos lygiui, susidaro negailestingas prieštaravimas tarp 
vis labiau nepatenkinamų reikmių bei nepakankamo gamybos 
masto. Bet tai moralinio pobūdžio prieštaravimas. Pati ekono- 
mika juk neužsiima žmonių poreikių tenkinimu — poreikiai 


— 

visada tokie pat beribiai, kaip ir svajonės. Ekonomika gamina 
prekes, tenkindama paklausą, o paklausa yra tokia, kokios 
yra žmonių piniginės. Tad neturintys darbo žmonės ekonomi- 
kai tėra tuščia vieta, pagal jų poveikį ūkiui jie lygiai taip pat 
sėkmingai galėtų būriuotis ir Mėnulyje. 

Be abejo, jei investicijos sumenksta ir gamybos apimtis 
pasidaro gerokai mažesnė, visuomenėje atsiranda skurdas. Bet, 
kaip pabrėžia Keynesas, ne veiksmingasis socialinis skurdas: 
mat visuomenės savimonė čia nesti veiksmingas reikiamų in- 
vesticijų substitutas. Yra kitaip: kadangi santaupos mažėja 
kartu su investicijomis, tai ūkinė apytaka nesutrinka, jos visi- 
škai neveikia faktas, jog dabar ji mažesnės nei įprasta apim- 
ties. 

Taigi iš tiesų ypatingas atvejis: tragedija be piktadarių. Nie- 
kas negali peikti visuomenės už tai, kad ji taupo, nes taupu- 
mas yra neabejotinai individuali ypatybė. Lygiai taip pat ne- 
įmanoma užsipulti verslininkų už tai, kad jie neinvestuoja, 
nes juk nėra Žmonių labiau už juos suinteresuotų tai daryti, 
žinoma, kai jie regi sėkmės šansą. Čia jau ne moralinė proble- 
ma, ne teisingumo arba išnaudojimo ir net ne žmogiškojo kvai- 
lumo klausimas. Tai techninė problema, vos ne mechaniškas 
sutrikimas. Ir vis dėlto jo kaina labai didelė. Tai — nedarbas. 

Šunkiausia buvo suvokti, kad pasiryžimas investuoti nega- 
li likti amžinai toks pat. Anksčiau ar vėliau investavimas turi 
ir sumažėti. 

Pirmiausia dėl to, kad bet kokiu atveju pramonės gamybą 
riboja rinka, kuriai ji teikia produkciją. Imkime pavyzdį su 
XIX a. 7-ojo dešimtmečio geležinkeliais — tai buvo didžiulių 
investicijų tiesti naujoms linijoms metas. Ankstyvųjų geležin- 
kelių magnatai tų kelių netiesė XX a. 7-ojo dešimtmečio rin- 
kai; juk jei jie būtų ėmęsi geležinkelių tinklo, reikalingo po 
šimto metų, linijas būtų turėję tiesti negyvenamose teritorijo- 
se į nesančius miestus. Jie tiesė tuos ruožus, kurie iškart 
taps naudojami, ir tuo savo investicinę veiklą baigė. Panašiai 

buvo ir su automobilių gamyba. Net jei Henry Fordas būtų 
sugebėjęs rasti užtektinai kapitalo 1910 metais pastatyti Ri- 
ver Rouge gamyklą tokią, kokia ji tapo 1950 metais, jis būtų 
kaipmat bankrutavęs — tokiam kiekiui automobilių papras- 
čiausiai nebuvo nei kelių, nei degalinių, nei paklausos. O jei 
norime dar šviežesnių pavyzdžių, prisiminkime, kad 1985 me- 
tais Amerikos verslo firmos išleido daugiau kaip 300 milijar- 
dų dolerių ilgalaikiams įrengimams pirkti. Bet ne 500 milijar- 
dų dolerių, nors kada nors vėliau jos paklos ir tokią sumą, o 
300, mat 1985 metais tiek įrengimų joms dar nereikėjo. Vadi- 
nasi, investavimas turi savą schemą: iš pradžių kyla įkarštis 
pasinaudoti naujomis galimybėmis; po to atsargumo stoko- 
jantis entuziazmas atveda prie gamybinių pajėgumų perviršio, 
vėliau aktyvumas visai sumažėja — kada tam tikram laikotar- 
piui rinka tampa užganėdinta. 

Gamyba nesmuktų niekada, jei, iki galo realizavus vieną 
investicinį projektą, reikėtų imtis kito. Bet nebūtinai taip esti. 
Pats faktas, kad žmonių reikmės beribės, dar nereiškia, kad 
bet kurios investicijos atsipirks; ekonomikoje pilna verslų, 
kurie žlugo dėl to, kad gamyba buvo plečiama neapgalvotai ir 
beprotiškai rizikuojant. Didžiajai daugumai investicijų vien 
optimistinių lūkesčių nepakanka, joms reikia konkretesnių 
stimulų, kokių nors naujų išradimų, naujų gamybos būdų, 
naujo į save žmonių dėmesį atkreipiančio produkto. Bet kuris 
verslininkas pasakys jums, kad tokios progos pasitaiko toli 
gražu ne visada. 

Taigi, kai vienas investicinis projektas jau įgyvendintas, 
gali būti, jog naujo tinkamo projekto nėra. Jei jis vis dėlto 
yra, t.y. jei naujoji investicija tokio pat dydžio, nors ir kito- 
kios sudėties, — ekonomika be kliūčių stumsis pirmyn. Bet 
jei kiekvieną užbaigtą investiciją nėra kuo pakeisti, ūkio veik- 
la neišvengiamai siaurės. 

Žvelgdamas į šią vidinę ūkio sistemos silpnąją vietą, Key- 
nesas rašė: 

Senovės Egiptas buvo dvigubai laimingas ir garsėjo savo 
pasakiškais turtais dėl to, kad jame klestėjo dvi veiklos 
rūšys — piramidžių statyba ir brangiųjų metalų paieškos; 
tos veiklos vaisių žmonės nenaudojo savo poreikiams pa- 
tenkinti, todėl, nors ir gausūs, jie nebuvo nuvalkioti. Vidu- 
ramžiai statė katedras ir giedojo giesmes mirusiesiems. 
Dvi piramidės, dvejos mišios mirusiajam yra dukart geriau 
nei viena, bet anaiptol nėra dukart geriau dvi geležinkelio 
linijos iš Londono į Yorką. 


Ir iš čia niūrioji Bendrosios teorijos diagnozė: 

Pirma, įžengusi krizėn, ekonomika gali joje ir likti. Jos 
veikimo mechanizme nėra nieko, kas ją iš krizės ištrauktų. 
"Pusiausvyra" gali puikiausiai laikytis ir kai yra nedarbas, 
net masinis nedarbas. ; 

Antra, klestėjimas priklauso nuo investicijų. Jei verslo iš- 
laidos kapitalinėms investicijoms mažėja, gamyba atsiduria 
apimties mažėjimo spiralėj. Gamybos plėtojimosi spiralė ims 
veikti tik tada, kai verslo investicijos didės. 

Ir trečia, investicijos yra autonomiška varomoji ašis ūkio 
mechanizme. Pati kapitalizmo šerdis — ne garantija, o netik- 
rumas. Net kai verslo žmonės nedaro jokių klaidų, kapitaliz- 
mui nuolatos gresia persotinimas, o persotinimas ir yra eko- 
nomikos smukimas. 


Iš tiesų tai buvo gluminanti perspektyva. Bet Keynesui bū- 
tų buvę labai jau ne "keinsiška" nustatyti niūrią diagnozę ir 
tuo viską baigti. Pranašaudama grėsmę, Bendroji teorija buvo 
ne vien pasmerkimo knyga. Priešingai, ji reiškė viltį ir siūlė 
išeitį. 

"Tiesą sakant, gydymas prasidėjo dar prieš išrašant recep- 
tą; gydytojai dar iki galo nenusprendė, ko reikėtų imtis, o 
vaistai jau buvo sugirdyti ligoniui. Naujojo kurso (New Deal) 
šimtadienis atvėrė kelią socialiniams įstatymams, kurių leidi- 

mą jau dvidešimt metų stabdė vyriausybės abejingumo užtva- 
ra. Tie Įstatymai turėjo pagerinti sunerimusios visuomenės 
savijautą, pakelti ūpą. Bet ne jie turėjo pastatyti pacientą ant 
kojų. Gyvybingasis vaistas buvo kas kita: apgalvoti vyriausy- 
bės veiksmai, didinantys išlaidas ir šitaip stimuliuojantys ūkį. 

Naujoji ūkio politika prasidėjo kaip laikinos priemonės dar- 
bo rinkoje. Nedarbas pasiekė tokį lygį, kad buvo būtina imtis 
kokių nors veiksmų grynai dėl politinių motyvų — jokia pa- 
slaptis, kad jau būta riaušių Dearborne ir įtūžusios eisenos 
Washingtone, kad šilumos ieškančios šeimos spraudėsi į mies- 
tų šiukšlių deginimo stotis ir net naršė šiukšliavežėse, ieško- 
damos maisto likučių. Pagalba žmonėms buvo žūtbūtinai rei- 
kalinga ir ją pradėjo dar Hooveris; vėliau, jau esant Rooseveltui, 
skubi ir vienkartinė pagalba virto viešaisiais darbais, o šie — 
rimtų ūkio projektų realizavimu. Vyriausybė netikėtai tapo 
stambiu ūkio investuotoju: vienas po kito buvo pradėti reali- 
zuoti kelių, užtvankų, salių, aerouostų, prieplaukų, gyvena- 
mųjų namų statybos projektai. 

Keynesas atvyko į Washingtoną 1934 metais — tada, beje, 
jis ir įsidėmėjo prezidento Roosevelto rankas — ir paakino dar 
labiau plėtoti programą. Statistiniai duomenys rodė, jog pri- 
vatus investavimas visiškai sumenko, verslo plėtojimas, 1929 
metais išsiveržęs 15 milijardų dolerių atlyginimais, algomis ir 
pelnais, 1932 metais krito iki bauginančios 886 milijonų do- 
lerių sumos, t.y. sumažėjo 94 procentais. Kažkas turėjo vėl 
paleisti investicijų variklį, kuris ekonomikos vežimą išvilktų 
iš duobės, ir Keynesas vylėsi, kad toks variklis galėtų būti 
vyriausybės išlaidos, kurios sustiprintų visuomenės perkamąją 
galią — "užpildytų siurblį", kaip tada buvo sakoma. " 

Štai kodėl 1936 metais, kai Bendroji teorija išvydo šviesą, 
jos rekomendacijos buvo ne tiek nauja ir radikali programa, 
kiek jau pradėto vykdyti kurso užtarimas. Užtarimas ir paaiš- 
kinimas. Bendroji teorija teigė, kad katastrofa, ėmusi grėsti 
Amerikai, o ir visam Vakarų pasauliui, buvo tik verslo investi- 

cijų stygiaus pasekmė. Todėl siūlomas vaistas visai logiškas: 
jei verslo firmos neįstengia plėsti gamybos, naštos turi imtis 
vyriausybė. 

"Keynesas tik iš dalies juokavo rašydamas: 


Jei valstybės iždas prikimštų panaudotus butelius bankno- 
tų, užkastų juos pakankamai giliai anglies šachtose, ku- 
rios po to iki pat žemės paviršiaus būtų užverstos miestų 
šiukšlėmis, ir leistų privačioms įmonėms, besivadovaujan- 
čioms senais gerais laissez-faire principais, iškasti tuos 
banknotus..., nebeliktų nedarbo, o visuomenės pajamos, 
veikiant multiplikatoriui, taptų, matyt, gerokai didesnės 
nei buvusios. Žinoma, protingiau būtų statyti namus ar 
daryti dar ką nors panašaus, bet jei imtis namų statybos 
trukdytų kokie nors praktiniai sunkumai, aukščiau apra- 
šytasai būdas būtų geriau negu nieko nedaryti. 


Kai kam, aišku, atrodė, kad daugelis neortodoksinių vy- 
riausybės projektų pamatuoti ne ką daugiau nei Keyneso keis- 
tenybės4Bet dabar bent buvo logiškai išaiškinta: jei privačios 
verslo įmonės neįstengia imtis pakankamai plačios investavi- 
mo programos, spragą, kaip begali, turi užpildyti pati vyriau- 
sybė — mat reikalas skatinti nors kokį gamybos plėtojimąsi 
jau toks neatidėliotinas, kad beveik bet kokia priemonė yra 
geriau nei nieko neveikti. | 

O jeigu tiesiogiai paskatinti investicijų nepasisektų, kodėl 
čia nepasitelkus vartojimo. Investicijos yra itin kaprizingas 
ūkio sistemos elementas, užtat vartojimas ūkiniam aktyvumui 
suteikia tvirtą pamatą; todėl ir buvo manoma, kad viešieji dar- 
bai padės įveikti problemą it dviašmenis kardas: jais tiesio- 
giai bus didinama antraip be darbo vegetuosiančių žmonių 
perkamoji galia, kartu bus atvertas kelias privataus verslo pa- 
gyvėjimui. 

Pats Keynesas 1934 metų laiške The New York Times rašė: 
“Mano akimis žiūrint, suaktyvinimo problemą dabar reikėtų 

formuluoti taip: kaip greitai normalios verslo firmos ateis pa- 
galbon? Ir kokio masto, kokiomis formomis bei kaip ilgai tuo 
laikotarpiu turėtų būti daromos ypatingos vyriausybės išlai- 
dos?" J 

Atkreipkite dėmesį į žodį "ypatingos". Vyriausybės progra- 
mos Keynesas nelaikė priemone, kuria ji nuolatos turėtų kiš- 
tis į ūkio eigą. Tokią programą jis suvokė kaip ištiestą pagal- 
bos ranką sistemai, kuri paslydo ir dabar stengiasi atgauti 
pusiausvyrą. 

Keyneso siūloma programa atrodė kaip sveiko proto gry- 
nuolis, faktiškai ji ir buvo sveiko proto grynuolis. Ir vis dėlto 
ši siurblio užpildymo programa niekada nedavė tokių rezulta- 
tų, kokių tikėjosi jos sudarytojai. Visuminės vyriausybės iš- 
laidos, kurios 1929—1933 metų laikotarpiu svyravo maždaug 
ties 10 milijardų dolerių, padidėjo iki 12 milijardų, 13 mili- 
jardų, galiausiai — 1936 metais — iki 15 milijardų dolerių. 
Kilstelėjo ir privačios investicijos, atgaudamos du trečdalius 
prarastos apimties: 1936 metais privačios firmos jau investa- 
vo 10 milijardų dolerių. Nacionalinės pajamos ir visuminis 
vartojimas po trejų metų vyriausybės finansų injekcijų padi- 
dėjo 50 procentų. Bet nedarbas ir toliau tūpčiojo vietoje, tie- 
sa, dabar jau sutramdomas, bet už vartų tebestoviniavo 9 mi- 
lijonai žmonių, —o to niekaip negalėjai pavadinti naujos 
ekonominės epochos ženklu. 

Dvi priežastys sutrukdė išrašytiems vaistams veikti geriau. 
Pirmoji J- vyriausybės išlaidų programa taip ir liko neišplėto- 
ta iki būtino masto, kad ekonomika vėl grįžtų prie visiško 
užimtumo būklės. Vėliau, Antrojo pasaulinio karo metais, vy- 
riausybės išlaidos pašoko iki tam laikotarpiui neregėto 103 
milijardų dolerių dydžio: tai sąlygojo ne tik visišką užimtumą, 
bet ir įžiebė infliaciją. Tačiau šio amžiaus 4-0jo dešimtmečio 
taikios ekonomikos sąlygomis toks milžiniškas išlaidų padi- 
dinimas buvo neįmanomas, tiesą sakant, net kukli vyriausy- 
bės išlaidų programa netrukus sukėlė niurnėjimą, esą federa- 

linė valdžia peržengianti tradicines ribas. Padėtį dar pablogi- 
no tai, kad Federalinių Rezervų Taryba infliacijos bijojo (pa- 
čiame krizės dugne!) labiau negu nedarbo, todėl ji laikėsi po- 
litikos, apsunkinančios bankų paskolų gavimą. 

Antroji priežastis glaudžiai siejosi su pirmąja. Nei Keyne- 
sas, nei vyriausybės išlaidų programų kūrėjai neatsižvelgė į 
tai, kad tie, kuriems naujieji vaistai turėjo padėti, bijoti jų 
gali labiau nei pačios ligos. Vyriausybės išlaidos buvo suma- 
nytos kaip pagalba verslui. O verslas jas suvokė kaip grasini- 
mą... 

Stebėtis nereikia. Naujasis kursas pasirodė tuo metu, kai 
sukilo priešiškumo verslui banga; neliečiamomis tapusias ver- 
tybes ir normas staiga imta peržiūrėti ir kritikuoti. Visa “ver- 
slo teisių", "nuosavybės teisių" ir “vyriausybės vaidmens" ide- 
ologija grėsmingai susvyravo; vos per kelerių metų laikotarpį 
iš verslo buvo pareikalauta pamiršti neabejotino savo prana- 
šumo tradicijas ir prisitaikyti prie naujos bendradarbiavimo 
su profsąjungomis filosofijos, pripažinti naujas taisykles bei 
reglamentavimą, peržiūrėti daugelį jam įprastų metodų. Todėl 
nenuostabu, kad verslo sluoksniai vyriausybę Washingtone lai- 
kė priešiška, šališka ir perdėm radikalia. Nenuostabu ir tai, 
kad tokioje atmosferoje verslo sluoksnių ūpą didelio masto 
investicijoms atvėsino nerimas, kilęs atsidūrus neįprastoje ap- 
LeBe 
2 "Dėl tokių aplinkybių kiekvienas vyriausybės žingsnis iman- 
tis įgyvendinti reikiamo masto programą įveikti nedarbui — 
toji programa, ko gero, turėjo būti dvigubai didesnė nei fakti- 
škai pavyko realizuoti — buvo puolamas kaip dar vienas 
socialistinių užmačių įrodymas. Tuo pat metu pusinių prie- 
monių, kurias vyriausybė įstengdavo įgyvendinti, pakakdavo 
verslą tik atbauginti nuo pasiryžimo imtis reikiamos iniciaty- 
vos. Susiklostė situacija, kokia kartais būna gydant ligonį: 
vaistai, gydantys pacientą nuo vienos ligos, silpnina jo atspa- 
rumą kitoms. Vyriausybės išlaidos taip niekada ir nepagydė 

ekonomikos — ne todėl, kad jos.buvo ekonomiškai nepagrįs- 
tos, bet todėl, kad jos buvo ideologiškai gąsdinančios. 

Vyriausybės priemonės nebuvo sumanytos ideologiškai gąs— 
dinti, jos veikiau atsirado iš nevilties, o ne kaip sąmoningas 
planas. Jei vyriausybė nebūtų atidariusi visuomeninių išlaidų" 
sklendės, privatus verslas, tikėtina, galiausiai ir pats būtų įvei-: 
kęs problemą: praeityje jis visada su ja susidorodavo ir, nors. 
Didžioji krizė buvo žiauri, po kiek laiko jis ir dabar būtų ra- 
dęs naujų perspektyvų rizika paremtai veiklai. Tačiau laukti. 
buvo nebeįmanoma. Žmonės Amerikoje laukė jau ilgus ketve- 
rius metus, ir jų kantrybė baigė išsekti. Ekonomistai ėmė kal- 
bėti apie stagnaciją kaip chronišką kapitalizmo būseną. Mar- 
xo teiginiai skambėjo garsiau nei bet kada, daugelis pirštu 
baksnojo į nedarbą kaip pakankamą įrodymą, jog Marxo būta 
teisaus. Staiga tapo madingi technokratai, kurie kvietė remtis 
ne proletariatu, bet inžinieriais, ir jų chore galėjai išskirti 
Vebleno murmėjimą. Buvo tame gaudesy ir dar grėsmingesnis 
balsas, nenuilstamai kartojąs, jog Hitleris ir Mussolinis žino- 
ję. ką daryti su savo bedarbiais. Kai šitaip chaotiškai buvo 
siūlomos priemonės bei ginami desperatiški veiksmai, Ben- 
drosios teorijos teiginiai ir argumentai, civilizuotas Keyneso 
balsas tikrai švelnino įtampą ir ramino. 

Nors Keynesas palaikė valdomo kapitalizmo politiką, ne- 
buvo ir privačios verslininkystės priešininkas. “Geriau jau te- 
gu žmogus elgiasi kaip tinkamas su savo sąskaita banke nei 
su savo bendrapiliečiais", — rašė jis Bendrojoje teorijoje ir, 
tęsdamas mintį, pabrėžė, kad jei vyriausybė rūpintųsi vien 
visai šaliai reikalingomis investicijomis, — kita didžioji ūkio 
dalis galėtų ir turėtų likti privačiai iniciatyvai. Kai dar kartą 
skaitai Bendrąją teoriją, matai, jog ji nesiūlė radikalių spren- 
dimų, veikalas greičiau siekė paaiškinti, kodėl turi pagelbėti 
tokioje būklėje neišvengiamos priemonės. Jei depresijos ap- 
imtas ūkis nerodo jokių pagyvėjimo ženklų, vyriausybės ne- 

veiklumas yra kur kas grėsmingesnis negu pasekmės, kurias 
gali sukelti įžūlus ortodoksinių principų nepaisymas. 

Tikroji problema buvo ne ekonominė, o moralinė. Antrojo 
pasaulinio karo metais profesorius Hayekas parašė knygą Ke- 
lias į vergovę*, kurioje, nors ir buvo perlenkimų, išdėstyti 
giliai suvokti ir nenuginčijami kaltinimai perdėtai planuoja- 
mai ekonomikai. Keynesui patiko knyga, jis pritarė jos min- 
tims. Bet, pagirdamas ją, Hayekui rašė: 


Aš vis dėlto... padaryčiau kitokias išvadas. Aš sakyčiau, 
jog tai, ko mes norime, yra ne atmesti planavimą ar pla- 
nuoti mažiau, bet kitaip — sakyčiau, kad mes beveik nea- 
bejotinai norime jo daugiau. Tačiau planuojama turi būti 
tokioje visuomenėje, kurioje kaip įmanoma daugiau žmo- 
nių, lyderių ir jų pasekėjų laikosi visiškai tokių pat mora- 
lės nuostatų kaip jūsų. Nuosaikus planavimas veiks gana 
patikimai, jei tie, kurie jį vykdys, protu ir širdimi laikysis 
tvirtų moralės principų. Kai kurie iš jų tokie ir yra. Bet 
nelaimė ta, jog egzistuoja ir įtakinga grupė žmonių, apie 
kuriuos tiktų pasakyti: planavimo jiems reikia ne dėl jo 
rezultatų, o todėl, jog moralės požiūriu jie laikosi visiškai 
priešingų jūsiškėms idėjų ir siekia tarnauti ne Dievui, bet 
velniui. 


Ar, manote, tai naivi viltis? Ar galima valdyti kapitalizmą 
taip: vyriausybės planuotojai panorėję atsuka arba užsuka iš- 
laidų kranelį, naudodami jį privačioms investicijoms papildy- 
ti, bet niekada visiškai jų nepakeičia. Šis klausimas vis dar 
tvyro ore, į jį neatsakyta. 

Bet nediskutuokime, polemiką atidėkime kitam skyriui. Da- 
bar kalbame apie Keynesą — žmogų bei jo įsitikinimus, kokie 
klaidingi jie mums beatrodytų. Būtų grubi klaida priskirti šį 


* Lietuvių kalba ją 1991 metais išleido leidykla "Mintis". 

žmogų, siekusį išgelbėti kapitalizmą, jį skandinusiųjų stovyk- 
lai. "Taip, jis ragino “socializuoti" investicijas, nors niekada 
labai aiškiai neapibūdino, ką tai reikštų, bet jei, sakykim, jis 
ir aukojo dalį, tai vien todėl, kad išgelbėtų visumą. 

Giliai širdyje Keynesas buvo konservatorius — ilgai žavėjo- 
si Edmundu Burke'u ir ribotos valdžios tradicija, už kurią 
pasisakė Burke'as. "Kaip aš galiu priimti (komunistinę) dokt- 
riną, — rašė jis 1931 metais, kai toks požiūris dar toli gražu 
nebuvo paplitęs, — kuri sava biblija, neliečiama jokios kriti- 
kos, išsirinko pasenusį vadovėlį, kurį žinau esant ne tik moks- 
liškai klaidingą, bet ir visai bevertį bei nepritaikomą šiandie- 
niniame pasauly? Kaip aš galiu priimti tikėjimą, kuriam reikia 
drumzlių, o ne žuvų, ir netašytą proletariatą iškeliantį aukš- 
čiau buržuazijos ir inteligentijos, kai būtent šie, nepaisant 
visų jų trūkumų, kuria gyvenimo kokybę ir diegia visų žmoni- 
jos pasiekimų daigus?" 

Galima įvairiai traktuoti Keyneso teorijas, jo diagnozes ir 
siūlomas priemones, nors, tiesą sakant, derėtų pažymėti, kad 
Jokios EMEsHES teorijos, Jaidės“ Ežamnesncs AnalzĖS ir jokių 
ncsas buvęs tik žalos pridaręs išsišokėlis, Šdtikdės gana ge- 
rai veikusią sistemą. Bet niekas ir negalės nuneigti, kad šio 
žmogaus tikslas buvo: sukurti tokią kapitalistinę ekonomiką, 
kurioje nedarbas — didžiausias ir nuožmiausias jos egzistavi- 
mo pavojus — žymiu mastu būtų likviduotas. 


Jis buvo iš tų žmonių, kurie nepajėgė vienu metu dirbti tik 
vieną darbą. Mintimis jau kurdamas Bendrąją teoriją, jis taip 
pat savo lėšomis organizavo teatrą Cambridge'e. Tai buvo ti- 
piškai “"keinsiškas" sumanymas. Pradėjęs su nuostoliais, teat- 
ras atsigavo per dvejus metus, ir jo meninė sėkmė buvo di- 
džiulė. Keynesą tuo metu rasdavai visur: jis ir finansinis 
rėmėjas, ir bilietų kontrolierius (vienu atveju, kai neatvyko 
tarnautojas), ir pagrindinės aktorės vyras (Lydia vaidino 

Shakespeare'o dramoje, susilaukdama nepaprastai gerų verti- 
nimų), ir net koncesionierius. Prie teatro jis įkūrė restoraną 
ir rūpestingai stebėdavo įplaukas, diagramomis aiškindama- 
sis jų ryšį su įvairaus pobūdžio spektakliais bei siekdamas 
nustatyti, koks ryšys tarp patiekalų užsakymų ir žiūrovų nuo- 
taikų. Ten pat buvo ir baras, kuriame šampaną pardavinėjo 
su geroka nuolaida, — kad jo paragautų daugiau žmonių. Ma- 
lonumų kupiname jo gyvenime šis laikotarpis, ko gero, buvo 
pats maloniausias. 

Tačiau tai tęsėsi neilgai. 1937 metais jo sėkmių grandinė 
trūko: jį ištiko širdies smūgis, ir teko priverstinai ilsėtis. Ilsė- 
tis, žinoma, sąlygiškai. Kcynesas ir toliau aktyviai prekiavo 
vertybiniais popieriais, redagavo Ekonomikos žurnalą, parašė 
kelis puikius straipsnius, ginančius Bendrąją teoriją. Kartą, 
tai knygai išėjus, vienas mokslininkas pasakė: "Einsteinas iš 
tiesų padarė fizikoje tai, ką Keynesas mano padaręs ekonomi- 
kos teorijoje"; Keynesas buvo ne iš tų, kuris leistų kam nors 
šitaip pareikšti. Panorėjęs galėjo rašyti itin aštria plunksna, 
ir dabar jis ėmė metodiškai triuškinti savo kritikus, po vieną 
ir krūvoj; kartais su sarkazmu, retsykiais labai inteligentiš- 
kai, o neretai ir irzliai: "Ponas X atsisako suprasti mane", ir 
šitai daugelyje jo trumpų pasisakymų būdavo panašu į nevil- 
ties atodūsį. 

Artėjo karas, po Miuncheno viskas dar pablogėjo. Keyne- 
sas piktindamasis skaitydavo silpnadvasius kai kurių kairio- 
jo sparno veikėjų laiškus, atsiunčiamus New Statesman and 
Nation žurnalui, kurio taryboje jis taip pat rasdavo laiko po- 
sėdžiauti. Žurnale jis rašė: "Dievaži, neįmanoma patikėti, 
kad iš tikrųjų gali būti toks asmuo, kaip "socialistas"! Aš 
netikiu, kad toks egzistuoja", — ir toliau: “Kai buvo galima 
atidengti visas kortas, turėjo praeiti keturios brangios savai- 
tės, kol jie prisiminė esą pacifistai ir ėmė rašyti kapituliaci- 
nius laiškus į šias skiltis, laisvės ir civilizacijos gynimą pa- 

likdami pulkininkui Blimpui ir seniems veteranams, ku- 
riems "triskart-valio"". 

Kai prasidėjo karas, Keynesas jau buvo per daug pasiligo- 
jęs, kad galėtų tapti nuolatiniu vyriausybės nariu. Vyriausybė 
paskyrė jam kambarį Iždo rūmuose ir naudojosi jo protu. Jis 
jau buvo parašęs kitą knygą Kaip apmokėti karą (How to Pay 
Jor the War), išdėstydamas drąsų planą, kuriuo primygtinai 
siūlė "nukeltas santaupas" kaip pagrindinį būdą finansuoti 
"karą. Pats planas buvo paprastas kiekvieno atlyginimą gau- 
nančiojo asmens uždarbio dalis automatiškai skiriama pirkti 
vyriausybės obligacijoms, kurios nebūtų išperkamos iki pasi- 
baigs karas. O po to, kai vėl prireiks vartotojiškos paklausos, 
nukeltų santaupų pažymėjimai būtų paversti grynais pinigais. 

Privalomas taupymas — koks pasikeitimas, palyginus su 
jo ankstesniais bandymais diegti privalomas investicijas! Bet 
pasikeitė laikai, o ne Keyneso mąstymas. Ankstesnjoji.proble- 
ma buvo per menka investicijų apimtis, jos Ros — RECBEŲ 


valaiinii apsiginklavimo“ pasekmė, o jos išraiška — infliacija. 
Tačiau Bendrosios teorijos idėjų sistema, stengiantis suvokti 
infliaciją, buvo naudinga tiek pat, kiek buvo 6 naudinga, + Suvo- 
kiant infliacijos priešybę — nedarbą. Tik-dabar ši sistema ap- 
virto žemyn galva. Dabar su kiekvienu verslo rato apsisukimu 
pajamų žmonių rankose ne mažėjo, o vis daugėjo ir daugėjo. 
Atitinkamai ir vaistai turėjo būti visai kitokie, nei tie, kurie 
tonizavo depresinį ūkį. Anuomet Keynesas ragino visais įma- 
nomais būdais skatinti investicijas, dabar visaip propagavo 
būtinybę plėtoti taupymą. 

Tai pabrėžti yra svarbu, kadangi daugelis Keynesą klaidin- 
gai laikė infliaciją užtarusiu ekonomistu. O iš tiesų jis, buvo 
"refliacijos" (sąmoningo pajamų, o ne kainų didinimo) šali- 
ninkas, , kai ekonomika atsiduria duobėje. Manyti, kad jis pri- 
tarė infliacijai vardan pačios infliacijos būtų galima tik nepai- 

sant to, ką jis rašė knygoje Ekonominės taikos pasekmės (The 
Economic Conseguences of the Peace): 


“/ Kalbama, Leninas skelbęs, kad geriausias būdas sunaikin- 
ti kapitalizmo sistemą yra sukelti valiutos pakrikimą. Kai 
yra nepaliaujama infliacija, vyriausybės slaptai ir nepaste- 
bimai gali atiminėti nemažą piliečių turto dalį. Ir šitokiu 
būdu jos ne tik konfiskuoja, — jos konfiskuoja vienašališ- 
kai... Čia Leninas tikrai teisus. Nėra gudresnio ir patiki- 
mesnio būdo sugriauti esamą visuomenės pagrindą kaip 
priversti degraduoti jos valiutą. Valiutos nuvertėjimas nu- 
kreipia ardomojon veiklon visą nematomą ekonomikos dės- 
nių galią ir atlieka tai taip, kad nė vienas iš milijono žmo- 
nių negalėtų nustatyti, kas čia iš tikrųjų dedasi. 


Keyneso planas nesusilaukė didelio pritarimo, nors jo su- 
manymas buvo logiškas ir įtaigus — mokslininkas akcentavo 
faktą, kad jo prisiimtų santaupų planas padėtų išplėsti turto 
pasiskirstymą visuomenėje, nes kiekvienas taptų vyriausybės 
obligacijų savininku. Bet tas planas buvo pernelyg naujas, se- 
nieji metodai — apmokestinimas, būtiniausių prekių norma- 
vimas bei laisva valia daromos santaupos — jau išbandyti ir 
patikimi karo finansavimo įrankiai. Nukeltų santaupų projek- 
tas buvo priimtas — kaip antraeilė dekoratyvi įmantrybė, bet 
niekada netapo pagrindiniu įrankiu, kaip to tikėjosi Keyne- 
sas. 

Tačiau nebuvo kada verkauti, kad pasiūlymas sutiktas šal- 
tai, — Keynesas dabar buvo visiškai pasinėręs į Britanijos ka- 
ro veiksmus. 1941 metais per Lisaboną jis nuskrido į Jungti- 
nes Valstijas. Tai buvo pirmoji iš šešių tokių kelionių; Lydia 
vyko kartu kaip jo slaugytoja ir sergėtoja. Iškart po pirmojo 
infarkto savo nepailstančiam vyrui ji ėmėsi sudarinėti dieno- 
tvarkę, ir daugybė žymių asmenų būdavo mandagiai, bet ryž- 
tingai išprašyti, kai Lydios skirtas pokalbio laikas pasibaig- 

davo. “Laikas, džentelmenai", — pasakydavo Lydia, ir pokal- 
bis iš tiesų turėdavo baigtis. 

Jo kelionių į Jungtines Valstijas tikslas — aptarti sudėtin- 
gą ir pavojingą Britanijos karo finansavimo situaciją bei svar- 
styti kylantį klausimą, kaip elgtis be galo sunkiu pokario lai- 
kotarpiu. Tai rūpėjo ne tik Anglijai, Jungtinės Valstijos taip 
pat stengėsi, kad būtų padėti pamatai laisvai tarptautinei pre- 
kybai, šitaip išvengiant pražūtingų finansinių konfliktų, kurie 
Jau per dažnai nuvesdavo iki tikro karo. Buvo sumanyta įkurti 
Tarptautinį banką ir Tarptautinį valiutų fondą, kurie garan- 
tuotų netrikdomus tarptautinius piniginius atsiskaitymus; vie- 
toje senojo principo “paisyk tik savo interesų", kai kiekviena 
valstybė stengiasi finansiškai žlugdyti kitą, reikėjo pereiti prie 
naujų sutelktų pastangų padėti valstybei, kuriai iškilo valiu- 
tos problemų. 

Baigiamoji konferencija įvyko Bretton Woodse, New Hamp- 
shire'o valstijoje. Nors ir sirgdamas, ir išvargęs, Keynesas aiš- 
kiai joje dominavo, net ne dėl to, kad galiausiai laimėjo visi jo 
siūlymai — priimtas planas buvo artimesnis amerikiečių, o ne 
anglų projektui, — bet dėl asmenybės svarumo. Vienas dele- 
galų savo dienorašty paliko mums tokį šio žmogaus portretą: 


Vakare dalyvavau ypač recherchė* šventėje. Šiandien suka- 
ko 500 metų, kai buvo pasirašytas susitarimas tarp Cam- 
bridge'o King's koledžo ir Oxfordo New koledžo; sukakčiai 
paminėti Keynesas suruošė nedidelį pobūvį savo kambary- 
je... Keynesas, jau kelias savaites nekantriai lyg mokinu- 
kas laukęs šio įvykio, buvo tiesiog kerintis. Jis pasakė įspū- 
dingą kalbą... Buvo gera proga stebėti, kokia keistai 
sudėtinga šio nepaprasto žmogaus natūra. Taip radikaliai 
vertinantis grynai intelekto dalykus, kultūros reikaluose 
jis yra tikras Burke'o tipo konservatorius. Viskas vyko 1a- 


Recherchė (pranc.) — rafinuotas, subtilus, įmantrus. 

bai pianissimo, kaip ir dera tokiai progai, bet jo jaudulys, 
kai jis kalbėjo apie mūsų skolą praeičiai, tikrai stvėrė kiek- 
vieną. 


Kai Keynesas, uždarant konferenciją, pasakė baigiamąją 
kalbą, — "Jei mes lygiai taip, kaip pradėjome nuo šio konkre- 
taus uždavinio, imsimės ir didesnio darbo, — pasaulis atgaus 
viltį", — delegatai atsistoję jam plojo. 

Kaip visada jo didieji darbai nekliudė imtis ir mažesnių. Jį 
paskyrė Anglijos banko direktoriumi ("niekada negali žinoti, 
kad gali tekti vesti moterį, su kuria kažkada permiegojai", — 
pareiškė jis) ir naujo vyriausybės komiteto, kuruojančio mu- 
zikos ir meno reikalus, pirmininku. Šitaip, prisiėmęs sau pa- 
reigą reikšti Anglijos nuomonę tarptautinėse ekonomikos 
organizacijose, kartu jis buvo paniręs į gausų susirašinėjimą 
dėl muzikų gastrolių, Vic-Wells baleto trupės, poezijos vakarų 
bei knygų parodų. Žinoma, jis ir toliau kolekcionavo, aplenkė 
Folgerio biblioteką, įsigydamas retą Spenserio tomą, ir, jaus- 
damas nedidelę kaltę, prisipažino bibliotekos direktoriui, kad 
pasinaudojo užsienio reikalų ministerijos diplomatiniu paš- 
tu, parsisiųsdindamas sau katalogą. 

Pasipylė pripažinimo ženklai. Jis buvo pakeltas į perus: 
dabar vadinosi lordas Keynesas, Tiltono baronas — pagal ne- 
didelį dvarą, kurį įsigijo jau vidutinio amžiaus, kartu nelauk- 
tai sužinodamas ir nudžiugdamas, jog kažkada tos žemės pri- 
klausė vienai iš Keyneso giminės atšakų. Garbės mokslo vardai 
jam suteikti Edinburghe, Sorbėnoje bei jo paties universitete. 
Jį paskyrė Nacionalinės galerijos globėjų tarybos nariu. Ir vis 
dar rikiavosi darbai: reikėjo pradėti derybas dėl pirmosios 
paskolos Didžiajai Britanijai ir, suprantama, šalies interesams 
atstovauti buvo pavesta Keynesui. Kai jis grįžo iš šitos kelio- 
nės ir vienas žurnalistas paklausė, ar tiesa, kad Anglija dabar 
tapsianti keturiasdešimtąja JAV valstija, atsakymas buvo trum- 
pas: "Ne, taip gerai nebus". 

1946 metais įtempti darbai baigėsi. Keynesas grįžo į Sus- 
sexą skaityti, ilsėtis ir ruoštis vėl dėstyti Cambridge'e. Vieną 
rytą jį ištiko kosulio priepuolis, Lydia nulėkė į jo kambarį, 
Keynesas buvo miręs. 

Laidotuvių ceremonija vyko Westminsterio abatijoje. Jo 93 
metų tėvas Johnas Neville'is Keynesas ir motina Florence at- 
ėjo į navą. Visa šalis gedėjo netekusi garsaus lyderio, paliku- 
sio ją kaip tik tuo metu, kai jo įžvalgumas ir išmintis buvo 
labiausiai reikalingi; kaip rašė Times išsamiame nekrologe 
balandžio 22-ąją, "mirtis atėmė iš mūsų didį anglą". 

Jis jokiu būdu nebuvo angelas. Ryškiausias iš visų didžių- 
jų ekonomistų buvo tik žmogus, nors ir įžymus, su visomis 
bet kuriam individui būdingomis ydomis ir silpnybėmis. Jis 
galėjo bridžo partijoje su dviem grafienėm ir hercogu laimėti 
dvidešimt du svarus ir laimingas dėl to džiūgauti; galėjo taip 
pat duoti mažiau nei dera arbatpinigių batų valytojui Alžyre ir 
atsisakyti ištaisyti klaidą, sakydamas esąs "ne iš tų, kurie ne- 
vertina pinigų". Jis galėjo būti netikėtai malonus lėtai mąs- 
tančiam studentui (ekonomistai, sakydavo jis, turi būti romūs 
kaip dantistai) ir įžeidžiamai kandus verslininkui ar aukštam 
pareigūnui, kuriems dėl kažko intuityviai pajuto priešiškumą. 
Seras Harry Goschenas, National Provincial banko pirminin- 
kas, kartą suerzino Keynesą, pasiūlydamas “palikti reikalus 
klostytis natūraliai". Keynesas atsakė: "Nežinau, kas geriau — 
juoktis ar pykti dėl tokio vargano požiūrio? Geriausia, matyt, 
paprasčiausiai leisti serui Harry'ui keliauti jo nuosava natū- 
ralia kryptimi". 

Keynesas pats davė raktą įminti jo genialumo prigimtį, nors 
nėra apie save rašęs. Diskutuodamas su senuoju mokytoju 
Marshallu (kurį jis ir mylėjo, ir kartu, gal veikiau geraširdiš- 
kai, pajuokdavo kaip "absurdišką senį"), Keyncsas apibrėžė, 
koks turi būti ekonomistas: 


Neatrodytų, kad ekonomikos mokslo studijos reikalautų 
kokio specifinio ir itin išvystyto talento. Ar tai nėra, jei 

matuotume intelekto poreikiais, labai lengva mokslo sri- 
tis, palyginus su aukštesnėmis filosofijos sritimis arba tiks- 
liaisiais mokslais? Lengva sritis, kurioje tačiau vos vienas 
kitas pasižymi! Šitą paradoksą paaiškina galbūt šiai kas: 
tikras ekonomistas privalo turėti retai pasitaikantį gabu- 
mų derinį. Tam tikra prasme jis turi būti matematikas, 
istorikas, politikas, filosofas. Jis turi suprasti simbolius 
ir kalbėti žodžiais. Jis turi suvokti detales visuotinumo 
požiūriu bei vienu minties šuoliu aprėpti ir abstraktumą, 
ir konkretumą drauge. Jis privalo tyrinėti šiandieną praei- 
ties šviesoje vardan ateities tikslų. Jis neturi paleisti iš 
dėmesio lauko nė vienos kurios žmogaus prigimties ar jo 
sukurtų institucijų pusės. Vienu ir tuo pat metu jis privalo 
būti ir suvokiąs tikslą, ir bešališkas, laisvas ir nepaperka- 
mas kaip menininkas, bet dažnai toks žemiškas, koks esti 
tik politikas. 


Marshallas, — kaip sakė Keynesas, — tik priartėjo prie šio 


idealo, nes tokiam kaip jis, karalienės Viktorijos epochos at- 
stovui, stigo būtino nepaklusnumo šventenybėms, kad ekono- 
mikos mokymas taptų socialiai gilesnis ir skvarbesnis. Keyne- 
sas prie tokio idealo priartėjo labiau: Bloomsbury'o nuostata 
“nėra nieko šventa" prasiveržė ir į pašlovintas ekonominės 
ortodoksijos erdves. Dar sykį pasaulį ėmė tyrinėti žmogus, 
kuris nebuvo toks aklas, kad nematytų jo negalių, ir toks emo- 
cionaliai bei intelektualiai bevalis, kad nenorėtų jų išgydyti. 
Gal ekonomikoje jis buvo perdėm sudėtingas, užtat politikoje 
nuoširdus, ir jo didybė glūdi būtent šioje neįprastoje išradin- 
go proto bei viltingos širdies dermėje. 

JOSEPHO SCHUMPETERIO 
PRIEŠTARINGUMAI 


1930 metais, kai dauguma žmonių buvo slegiami vis stiprė- 
jančios ūkio krizės, Keynesas narpliojo visai kitokio pobūdžio 
idėją. Paneigdamas savo paties pareiškimą, kad ilgu laikotar- 
piu mes visi nebegyvensime šioje Žemėje, jis kaip tik ėmėsi 
žvilgtelti ateitin — tolimon ateitin — ir paskelbė pranašys- 
tę, kuri labai prieštaravo tuometiniam stagnacijos kuitimuisi. 
Tai, ką jis išvydo priešaky, atsiribodamas nuo tokių katastro- 
fų, kaip nekontroliuojamas gyventojų skaičiaus augimas ar 
totališkai naikinantis karas, buvo ne tebesitęsianti skurdo ir 
netikrumo būklė, bet šviesi perspektyva, tokia šviesi, kad ne- 
įtikėtina, — niekuo nesiskirianti nuo Smitho pranašautos vi- 
suotinės gerovės šalies. 

Savo nedidelę iškylą į ateitį Keynesas pavadino Mūsų vai- 
kaičių ekonominės galimybės (The Economic Possibilities for 
Our Grandchildren) — vaikaičių, tektų pridurti, jis neturėjo 
nė vieno. Kokios gi tos galimybės? Vengdamas nusakyti jas 
pernelyg lyriškai, jis tik užsiminė būsiant lyg ir savotišką kuklų 
aukso amžių: maždaug 2030 metais, manė Keynesas, ekono- 
mikos problema bus išspręsta — ne dabartinės krizės gniauž- 
lai, bet apskritai pati ekonomikos problema, šimtametė "vi- 

siems užtekti negali" byla. Pirmą kartą istorijoje žmonija — ar 
bent jau britų "žmonija" — galės pakilti iš grumtynių dėl po- 
reikių patenkinimo į naują aplinką, kurioje visai nesunkiai 
kiekvienam bus suteikta dosni dalis prie bendro visuomenės 
stalo. 

Tai buvo Keynesui būdingas šuolis netikėta kryptimi. Kai 
pasibaigė Pirmasis pasaulinis karas ir pasaulis džiūgavo, svei- 
kindamas save su pergale, būtent Keynesas, kaip anglai sako, 
pajudino skeletą sandėliuke, ir štai dabar, ketvirtajame de- 
šimtmetyje, kai pasauliui savęs pagailo, vėl tas pats Keynesas 
ėmė drąsiai kalbėti apie artėjančią sunkaus žmonijos triūso 
pabaigą. Bet jis ne šiaip sau drąsinosi tuo niūriu metu. Prie- 
šingai, jis susidomėjo ekonomikos teorijos dalimi, kuri pa- 
traukdavo visus didžiuosius praeities prognozuotojus — kapi- 
talizmo plėtotės tendencija. 

Krizių laikais ši tendencija beveik visada išnykdavo iš aki- 
račio. Bet, žvelgdamas atgalios, į dviejų šimtų metų kapitaliz- 
mo raidą, galėjai regėti ne vien beprasmį džiugių pakilimų ir 
slogių nuosmukių kaitaliojimąsi, būdingą tai sistemai, bet ir 
nuolatinį, tegu ir nepastovų, kopimą aukštyn. Keturios dešim- 
tys milijonų anglų Keyneso laikais tikriausiai nelaikė savęs 
dosniosios apvaizdos numylėtiniais, bet, kad ir kokie sunkūs 
buvo tie laikai, jų vietos prie gamtos aprūpinamo stalo buvo 
kur kas malonesnės nei dešimties milijonų, gyvenusių Mal- 
thuso laikais. 

Gamta netapo dosnesnė. Priešingai, kaip aiškino garsusis 
mažėjančio rezultatyvumo dėsnis, kuo labiau gamta buvo iš- 
naudojama, tuo nenoriau ji atiduodavo savo turtą. Ekonomi- 
nio augimo paslaptis buvo ta, kad kiekviena karta su gamta 
grūmėsi naudodama ne tik savo jėgas ir išteklius, bet ir visą iš 
pirmtakų paveldėtą mašineriją. Tas paveldas vis didėjo, kiek- 
vienai kartai įdedant į jį savąją žinių, fabrikų, įrankių ir veik- 
los būdų dalį, ir žmonių darbo našumas kilo stulbinančiu grei- 
čiu. XX a. 7-ajame dešimtmety gamyklų darbininkas Jungtinėse 

Valstijose per darbo valandą sukurdavo penkiskart daugiau 
prekių nei darbininkas pilietinio karo metais — ne todėl, kad 
jis dirbo sunkiau ar buvo sumanesnis, bet todėl, kad dabar jis 
valdė tokią technologiją, kuri darė iš jo supermeną, jei lygin- 
tume su pirmtaku pilietinio karo dienomis. 

Pakaktų šiam pastovaus našumo augimo procesui tęstis 
dar vieną šimtmetį, t.y. vos tris kartas, ir kapitalizmas sukur- 
tų stebuklą. Nes kaupiant turtą dar šimtą metų taip pat spar- 
čiai kaip praėjusį šimtmetį, Anglijos realusis gamybos turtas, 
kaip apskaičiavo Keynesas, padidėtų septynis su puse karto. 
2030 metais kiekvienas darbininkas po ranka turėtų tiek įren- 
gimų, kad savo senelio, gyvenusio 1930 metais, atžvilgiu jis 
būtų tikras antžmogis. 

Šitoks milžiniškas darbo našumo padidėjimas ir būtų visų 
pokyčių priežastis. Jis ištremtų ekonomikos teoriją, kaip moks- 
lą apie išteklių retumą, į istorijos knygas. Naujoji visuomenės 
problema būtų ne kaip ištekti bent kiek laisvalaikio, o kaip 
susidoroti su neregėtais jo mastais. Ne be šypsenėlės Keyne- 
sas pacitavo tradicinį užrašą ant senos padienės darbininkės 
antkapio: 


Neraudokite, bičiuliai, dėl manęs jūs negedėkit, 

Dausose nereiks man dirbti nuo dabar jau niekad niekad. 
Giesmių muzika saldžioji danguje neliaus skambėti, 
Tiktai aš į bendrą chorą nepajėgsiu įsilieti. 


Žinoma, tai buvo grynai teorinis ekskursas į ateitį, ir niekas 
per daug rimtai jo nevertino. 1930 metais fabrikų įrengimai 
žvangėjo pernelyg kraupiai, kad tokią ateitį būtų galima laikyti 
kuo nors daugiau kaip vien malonia fantazija, todėl ir pats 
Keyncsas netrukus tą idėją paliko nuošaly, pasinerdamas į 
neatidėliotiną nedarbo, paralyžiavusio pasaulį, problemą. 

Bet Keyneso nubrėžta ateities perspektyva, kokia ji bebū- 
tų — sufantazuota ar blaiviai apskaičiuota, — mums yra svar- 

bi. Mūsų vaikaičių ekonominės galimybės pirmąsyk pastatė 
mus prieš mūsų pačių ateitį. Viskas, ką iki šiol nagrinėjome, 
yra pagaliau tik istorija. Smitho aprašytoji sunormuoto ir įvai- 
riausiomis teisėmis bei privilegijomis apipinto septyniolikto- 
jo šimtmečio pasaulio evoliucija į atomistinį rinkos kapitaliz- 
mą; Ricardo numatytas sunkus to kapitalizmo gelbėjimasis iš 
žemės savininkų valdomos ekonomikos arba dėl gyventojų per- 
tekliaus kilęs visuomenės vegetavimas, kuriuo baugino Mal- 
thusas; to pasaulio numanomas susisprogdinimas, pranašau- 
tas Marxo; Keyneso atskleista kapitalizmo nuolatinio sąstingio 
tendencija — visiems šiems kapitalizmo nuotykiams ir nesėk- 
mėms, kokie jie bebūtų įdomūs, stigo tam tikros nežinios do- 
zės. Mums iš anksto būdavo aišku, kuo baigsis kiekvienas 
istorijos posūkis. Šįkart atsidūrėme kur kas nepatogesnėje 
padėtyje. Kreipdamiesi į šiuolaikinius ekonomistus, jau nebe- 
galime svarstyti idėjų, prisidėjusių kuriant mūsų praeitį: da- 
bar ant svarstyklių — mūsų pačių visuomenės, mūsų pačių 
likimas, mūsų palikimas vaikams. 

Taigi, tyrinėję praeitį, dabar turime imtis vertinti ateitį. 
Kur šiandien nužengęs kapitalizmas? Kokie kelrodžiai regėti 
prieš akis? Tai didieji šių dienų pasaulio klausimai, į kuriuos 
ir sutelksime „dėmesį. 


Kreipsimės į mąstytoją, kuris galbūt net labiau nei Keyne- 
sas byloja mums tikrai šiuolaikiškai. Tas balsas priklauso 
žemo ūgio, tamsaus gymio aristokratiškam vyriškiui, turin- 
čiam silpnybę pranašaujančiai prozai ir teatrališkiems ges- 
tams. Tai — Josephas Schumpeteris. Pačiame Didžiosios kri- 
zės viduryje, skaitydamas ekonomikos paskaitas Harvarde, jis 
paprastai įžengdavo auditorijon ir. nusimetęs europietišką ap- 
siaustą, būdingu Vienos akcentu kreipdavosi į sujudusius klau- 
sytojus: “Čentelmenai, krizė jums kelia rūpestį. Be reikalo. 
Kiekviena krizė kapitalizmui yra geras šaltas douche*". Kaip 


*  Douche (pranc.) — dušas. 


JOSEPHO SCHUMPETERIO PRIEŠTARINGUMAI 323 


buvęs vienas tų dėmesingų klausytojų galiu paliudyti, kad di- 
džioji dauguma net nežinojo, jog douche reiškia dušą, bet mes 
suvokėme, jog tai, ką jis sako, yra labai keistos ir tikrai ne- 
keinsiškos mintys. 

Pats Schumpeteris pirmasis pabrėžė, kad jo požiūris į ūkio 
gyvenimą nesutampa su Keyneso požiūriu. Daugeliu atveju jų- 
dviejų visuomeninės nuostatos buvo vienodos — pirmiausia abu 
labai vertino jiems įprastą buržuazinę gyvenseną ir tikėjo vi- 
suotinėmis kapitalizmo vertybėmis, — bet ateitį jie matė iš es- 
mės skirtingai. Keynesas, kaip jau žinome, buvo įsitikinęs, 
jog kapitalizmui gresia prigimtinė stagnacijos galimybė; opti- 
mistinė mūsų palikuonių perspektyva visiškai priklauso nuo 
to, kokių būtinų priemonių imsis vyriausybė. O Schumpeterio 
akimis, kapitalizmas savo prigimtimi yra dinamiškas ir sie- 
kiąs plėtotis; jis nematė jokio reikalo paleisti į darbą vyriau- 
sybės išlaidų kaip nuolat veikiančio pagalbinio variklio, nors 
ir pripažino, kad tokių išlaidų, kurios krizės atveju palen- 
gvintų visuomenės nepriteklius, gali prireikti. 

Tačiau Schumpeterio požiūris į ilgalaikę perspektyvą, ne- 
paisant jo tikėjimo kapitalizmo gyvybingumu, buvo priešingas 
Keyneso vizijai. Sau įprastu, tiesiog erzinančiai kaprizingu bū- 
dujis pradžioje tvirtino, kad "trumpulaikotarpiu" kapitalizmas 
iš tiesų brėžia ilgą aukštyn kylančią trajektoriją, dar pridurda- 
mas, jog "tokiuose dalykuose šimtmetis yra "trumpas laikotar- 
pis"". O paskui skelbė visa suardantį galutinį sprendimą: “Ar 
gali kapitalizmas išlikti? Ne. Aš nemanau, kad jis sugebės 
išlikti". Pasižiūrėkime iš arčiau į šį keistai prieštaringą žmogų. 


Josephas Aloisas Schumpeteris gimė Austrijoje 1883-iai- 
siais — tais pat metais, kada gimė Keynesas — solidžioje, bet 
niekuo nepasižymėjusioje šeimoje. Jo tėvas mirė, kai jam te- 
buvo ketveri; dar po septynerių metų jo motina ištekėjo už 
žymaus generolo, ir jaunasis Schumpeteris buvo išsiųstas į 
Theresianumą — privilegijuotą mokyklą aristokratų sūnums. 
Berniuko perkėlimas į visiškai kitokį visuomenės sluoksnį ap- 

skritai turėjo lemiamos reikšmės formuojantis jo pasaulėžiū- 
rai. Schumpeteris greitai perėmė savo bendraklasių manieras 
ir skonį, aristokratiškos laikysenos išmokdamas visam gyve- 
nimui. Ne viename universitete jis piktindavo kolegas, dėsty- 
tojų susirinkimuose pasirodydamas jojiko apdaru, ir mėgda- 
vo tvirtinti visada turėjęs tris troškimus — būti didžiu meilužiu, 
didžiu raiteliu ir didžiu ekonomistu —ir kad, deja, likimas 
leidęs išsipildyti tik dviem iš jų. Nepaisant visų jo aristokra- 
tiškų išmonių, pamatysime, kad galiausiai Schumpeteris isto- 
rijos laurus paskyrė kitai visuomenės grupei. Bet šito pasako- 
jimo vingio turėsime palaukti iki skyriaus pabaigos. 

Schumpeteris įstojo į Vienos universitetą, tuo metu stam- 
bų ekonomikos mokslų centrą, ir iškart tapo pasižyminčių 
studentu (garsaus ekonomisto Arthuro Spiethofo nuomone, jis 
“niekada nebuvo naujokas"), bet taip pat iškart tapo ir enfant 
terrible. rizikuojančiu savo likimu, kai atvirai nesutikdavo su 
savo dar garsesniu už Spiethofą mokytoju Eugenu von Bohm- 
Bauwerku. Po Vienos buvo laikinas apsistojimas Anglijoje, ku- 
rio padarinys — trumpos ir nelaimingos vedybos, o paskui pel- 
ninga Egipto princesės finansų patarėjo vieta. Čia Schumpeteris 
padarė stebuklą, perpus sumažindamas princesės nekilnoja- 
mo turto nuomos mokesčius ir padvigubindamas jos pajamas 
paprasčiausiu būdu, — tiesiog neimdamas asmeniškai pinigų 
daugiau, negu turėjo tam teisę. Bet svarbiau tai, kad, būda- 
mas Egipte, jis išleido savo pirmają knygą apie ekonomikos 
teorijos pobūdį, toji knyga pelnė jam profesoriaus vietą Aus- 
trijoje. Praslinkus trejiems metams, kai Schumpeteriui tebu- 
vo dvidešimt septyneri, jis išleido Ekonomikos raidos teoriją 
(The Theory of Economic Development), iškart pripažintą ma- 
žu šedevru. 


Ekonomikos raidos teorija skamba taip, lyg čia būtų dėsto- 
ma analizė, kurią paprastai taikome besivystančioms šalims. 
Bet 1912 metais ypatinga "trečiojo pasaulio" šalių padėtis ir 

problemos dar neegzistavo — tebesitęsė begėdiško kolonializ- 
mo amžius. Schumpeterio knyga dėstė apie kitokios rūšies 
raidą — apie būdus, kuriais kapitalizmas išrutuliojo savo po- 
linkį vystytis. Moksliška tonu ir varginanti stiliumi (nors ne 
sykį lyg žaibas švystelinti ryškia mintimi ar formuluote) knyga 
eiliniam skaitytojui negalėjo padaryti įspūdžio kaip didelės 
politinės reikšmės darbas. Tačiau šiam akademiniam veikalui 
buvo lemta tapti pagrindu vienam pačių įtakingiausių visoje 
mokslo istorijoje kapitalizmo aiškinimų. 

Veikalas pradedamas Schumpeteriui įprasta prieštaringa 
maniera. Tai knyga apie kapitalizmo kilimą ir dinamiškumą, 
bet ji prasideda kapitalistinės ekonomikos, kurioje nėra jokio 
kilimo, aprašymu. Knygos pradžioje Schumpeteris piešia ka- 
pitalizmą, funkcionuojantį be svarbaus elemento, sukeldavu- 
sio kilimą Smitho, Millio, Marxo ir Keyneso pasauliuose — 
kapitalo kaupimo. Schumpeteris aprašo kapitalizmą be 
kaupimo — kapitalizmą, kuriame produkcijos srautas yra vi- 
siškai statiškas ir nekintantis, atsinaujinantis "uždara apy- 
kaita", niekad nekeičiančia ir neplečiančia turto kūrimo pro- 
ceso. 

Tas modelis panašus į nekintančią būseną, numatytą Ri- 
cardo ir Millio, skirtumas tik tas, kad ankstesniems autoriams 
nekintanti būsena bylojo kapitalizmo galą, o Schumpeteriui 
tai — kapitalizmo raidos pradžia. Dėl šios priežasties uždaros 
apytakos savybes mums teks panagrinėti kiek nuodugniau. 
Kadangi sistema neturi varomosios jėgos, tai jos ūkinio gyve- 
nimo dėsnis yra inercija: “Kartą įgytos žinios ir patirtis, — 
rašė Schumpeteris, — įsitvirtina mumyse it geležinkelio sanka- 
sa žemėje". Per klaidas ir bandymus suradę sau naudingiausią 
ūkinio gyvenimo būdą, mes kartojame jį jau veikiami įpročio. 
Ekonominis gyvenimas galėjo rastis kaip atsakas grėsmei; il- 
gainiui jis tampa įpročiu. 

Dar svarbiau yra tai, kad šioje nekintančioje tėkmėje kon- 
kurencija eliminuoja visas pajamas, kurios viršija kieno nors 

įnašą į produkto vertę. Tai reiškia, kad darbdavių konkuren- 
cija verčia juos samdomiesiems darbininkams mokėti tokį at- 
lyginimą, kokią vertę jie savo darbu sukuria; lygiai taip pat ir 
žemės bei kitų gamtos turtų savininkai nuomos pavidalu gaus 
tą vertės dalį, kurią įneš jų ištekliai. Taigi uždaroje apytakoje 
darbininkai ir žemės savininkai gauna savo įneštąją dalį. O 
kapitalistai? Ir čia staigmena. Kapitalistai negaus nieko, iš- 
skyrus atlyginimą už vadovavimą. Taip yra todėl, kad bet koks 
kapitalistų nuosavų kapitalinių gėrybių indėlis pagamintos pro- 
dukcijos vertėn pereina į darbo, gaminusio tas darbo priemo- 
nes, vertę bei į toms. priemonėms sunaudotų išteklių vertę. 
Turime kaip tik tai, ką numatė Ricardo ir Millis — statiškoje 
ekonomikoje pelnui vietos nėra! 


Kodėl Schumpeteris pateikė mums tokį keistą — jei nesa- 
kytum išgalvotą — sistemos įvaizdį? Ko gero, galime nuspėti, 
kam jam buvo reikalingas toks metodas: statiško kapitalizmo 
modelis yra bandymas išsiaiškinti, iš kur atsiranda pelnas. 

Pelno šaltinio klausimą gana atsargiai svarstė daugelis eko- 
nomistų. Smithas svyravo, negalėdamas apsispręsti — ar pel- 
nas yra darbu sukurtos vertės atskaityta dalis, ar tai nepri- 
klausoma pajamų rūšis, kildintina tiesiogiai iš kapitalo. 
Tarkim, pelnas yra atskaityta vertės dalis, tada išeitų, kad 
darbas gauna ne visą jam priklausančią dalį, o jei pelnas yra 
kapitalo indėlio ekvivalentas, tada tektų paaiškinti, kodėl pel- 
nas atitenka mašinos savininkui, o ne jos išradėjui arba nau- 
dotojui. Millis teigė, kad pelnas yra atlyginimas kapitalistams 
už "susilaikymą", bet jis nepaaiškino, kodėl kapitalistai turi 
teisę į atlyginimą už veiksmą, kurį jie atlieka savo pačių labui. 
Dar kiti ekonomistai pelną apibūdino kaip "kapitalo" uždarbį, 
teigdami, kad ir kastuvui priklauso tam tikras apmokėjimas 
už jo indėlį į pagamintą produkciją. Marxas, žinoma, patvirti- 
no, jog teisiausias yra Smithas, nors pats to ir nežinojo, — 
kad pelnas yra darbo žmonių sukurtos vertės atimtoji dalis. 


JOSEPHO SCHUMPETERIO PRIEŠTARINGUMAI 327 


Bet šis teiginys — dalis darbinės vertės teorijos, kuri, kaip 
kiekvienam yra žinoma, buvo nepagrįsta ir todėl pelno anali- 
zei netinkama. 

Ir štai dabar pasirodė Schumpeteris su nuostabiu atsaky- 
mu į šį jaudinantį klausimą. Nei darbo išnaudojimas, nei ka- 
pitalo "uždarbis" nėra pelno šaltinis, teigė jis. Pelną gimdo 
visai kitokie procesai. Statiškoje ekonomikoje pelnas atsiran- 
da tada, kai uždara apytaka nustoja kartojusi savo kelią. 

Štai dabar ir pamatysime, kaip puikiai išeities padėtį nu- 
sakyti tinka toji pašėlusiai nerealistinė uždara apytaka. Iš vi- 
sų jėgų, sukeliančių sąmyšį toje nusistovėjusioje apytakoje, 
viena itin išsiskiria. Tai technologinių arba organizacinių ino- 
vacijų diegimas uždaron apytakon — kai sukuriami nauji ar 
pigesni daiktų gamybos būdai arba apskritai naujų daiktų ga- 
myba. Tų inovacijų rezultatas — pajamų srautas, kurio ne- 
įmanoma laikyti nei darbo indėliu, nei išteklių savininkų in- 
dėliu. Diegdamas naują procesą, inovaciją darąs kapitalistas 
gamins tokias pačias prekes kaip ir jo konkurentai, tačiau 
mažesniais kaštais, visai kaip patogesnėje padėtyje esąs že- 
mės sklypas leidžia jo savininkui pagaminti grūdus pigiau, 
negu tai gali daryti prastesnėse vietose išsidėsčiusių sklypų 
savininkai. Išeitų, kad lygiai kaip tas laimingasis sklypo savi- 
ninkas, inovaciją padaręs kapitalistas dabar gaus "rentą" — 
kaštų skirtumą savo naudai. Tačiau ši renta atsiranda ne dėl 
Dievo duotos žemės sklypo geresnės padėties rinkos atžvilgiu 
ar didesnio derlingumo. Ji gimsta dėl inovatoriaus valios ir 
sumanumo, ir kai tiktai kiti kapitalistai perpras pirmeivio nau- 
joves, tos rentos kaipmat nebeliks. Vadinasi, šis naujasis pa- 
jamų srautas nėra daugiau ar mažiau pastovi renta. Šis paja- 
mų srautas yra perdėm trumpalaikis pelnas. 


Inovacijoms būtinas inovatorius — asmuo, kuris imasi at- 
sakomybės gamybos veiksnius pertvarkyti kitokiomis propor- 
cijomis. Tas asmuo, žinoma, nėra "normalus" verslininkas, 

besilaikąs nusistovėjusių taisyklių. Individas, įnešantis kaitą 
ūkiniame gyvenime, atstovauja kitai klasei arba, teisingiau pa- 
sakius, kitai grupei, kadangi inovatoriai nebūtinai kyla iš ku- 
rios nors vienos visuomenės klasės. Schumpeteris paėmė se- 
ną žodį iš ekonomikos leksikos ir pavartojo jį tiems gamybos 
revoliucionieriams apibūdinti. Jis pavadino juos entrepre- 
neurs*. Kapitalizmo sistemoje gaunamo pelno šaltinis yra įmo- 
nininkai ir jų inovacinė veikla. 


Ekonomikos raidos teorija yra daug daugiau nei vien him- 
nas įmonininkams. Iš Schumpeterio analizės, tiriančios ino- 
vacijų poveikį uždarai apytakai, kyla ne tik pelno kilmės teo- 
rija, bet ir palūkanų bei kredito teorija, o paskui jas ir verslo 
ciklų aiškinimas. Paprastai inovacijos yra pionierių darbas, 
sako Schumpeteris, bet lyderio vaidmuo yra ypatingas ir sun- 
kus, o pasekėjų — lengvas. Inovatoriui įkandin seka spiečius — 
tai irgi Schumpeterio pasakymas — imitatorių. Šitaip naujas 
patobulinimas išplinta visoje šakoje, o šoktelėjusi paklausa 
bankų kreditams ir investicijos duoda pradžią bendram paki- 
limui. Bet kai tik inovacijos paplinta, dingsta jų teikiamas 
pranašumas. Dėl konkurencijos kainos nusileidžia iki naujų 
gamybos kaštų; inovacijai virtus norma, pelnas išnyksta. Ma- 
žėjant pelnui, mažėja ir investicijos. Dar daugiau, gamyba gali 
netgi sumažėti, kai dalis to imitatorių spiečiaus susizgrimba 
investicijas padarę nelaiku arba prastai. 

Mes dar grįšime prie Schumpeterio pateikto ciklo aiškini- 
mo. o dabar svarbu atkreipti dėmesį į akcentą, kurį jis sutei- 
kė įmonininko funkcijoms. Pažymėtina, kad pats įmoninin- 
kas-inovatorius nebūtinai gauna pelną, nors būtent jis yra pelno 
kūrėjas. Pelnas atitenka įmonės savininkui, lygiai kaip renta 
eina žemės savininkui. Schumpeterio įmonininką, daugiau net 
nei Ricardo kapitalistą, šalin nuo jo pajamų dalics stumia pati 
proceso, kurį jis paleido veikti, dinamika. 


* Entrepreneur (pranc.) — įmonininkas. verslininkas. 

Be to, įmonininkas nėra profesija arba padėtis, kurią viena 
karta galėtų perduoti kitai. Tai labai savotiška lyderystė — ne 
ta patrauklioji, kuri generolams ar valstybės vyrams suteikia 
titulus, bet daug mažiau visuomenės pripažįstamas talentas 
pastebėti ir panaudoti verslo pranašumus. 


Todėl turime suvokti (rašo Schumpeteris), kad čia (įmoni- 
ninko atveju) nepamatysime atsirandant visų tų efektingų 
bruožų, kurie atneša šlovę kitoms visuomeninės lyderystės 
atmainoms. Pridėkime dar tiek pavienio įmonininko, tiek 
visos šios grupės padėties nestabilumą bei faktą, kad kai 
ekonominė sėkmė jį iškelia visuomenėje, jis lieka be kul- 
tūrinės tradicijos ar nuostatų, kuriomis galėtų remtis, ir 
klajoja visuomenėje kaip išsišokėlis, kurio veiksmai atsai- 
niai pajuokiami, ir tada suprasime, kodėl šitas žmonių ti- 
pas niekada nebuvo populiarus... 


Tad kodėl įmonininkas imasi tokių rizikingų, dažnai ir ne- 
dėkingų uždavinių? “Pirma, — sako Schumpeteris, — jis turi 
svajonę ir troškimą sukurti savo karalystę ir — nors nebūti- 
nai — savo dinastiją... Yra taip pat noras užkariauti: impulsas 
kovoti, įrodyti kitiems savo pranašumą, patirti sėkmę ne taip 
dėl jos vaisių, kaip vardan jos pačios... Galiausiai savo vaid- 
menį suvaidina ir kūrybos džiaugsmas, naujovės atradimas 
arba paprasčiausiai malonumas pasitelkti energiją bei vaiz- 
duotę." 

Tai keistokas portretas, kažkoks įgimtos meistrystės, auk- 
štintos Vebleno, ir to paties Vebleno niekinto grobuoniškumo 
derinys. Tame portrete tikrai nerasime nė lašelio troškimo 
pelnyti visuomenės pripažinimą, kuris yra pagrindinis Smitho 
kaupiančiojo kapitalisto akstinas, ir nė šešėlio komplikuotų 
jėgų, verčiančių Marxo kapitalo magnatus didinti savo turtą. 
Schumpeterio įmonininkas artimesnis romantiškajai figūrai, 
jis kiek panašus į kapitalistinės sistemos klajojantį riterį. Ne- 

būtinai pats būdamas buržuazijos atstovas įmonininkas siekia. 
juo būti ir, stengdamasis įgyvendinti savo troškimus, įkvepia 
gyvybę visuomenei, kuri antraip būtų tokia nuobodi, kaip tie 
dievobaimingi pirkliai Thomaso Manno Budenbrokuose. Dar 
daugiau, kaip pamatysime vėliau, įmonininko vaidmuo sukelia 
net didesnes pasekmes už tas, kurias apibūdino pats Schum- 
peteris. Bet ir šitai paaiškės kiek vėliau, kada imsimės iki galo 
išdėstyti Schumpeterio koncepciją. 


Po Ekonomikos raidos teorijos prasidėjo Schumpeterio aka- 
deminė karjera, kurią trumpam pertraukė įsijungimas į vy- 
riausybės ir verslo sferas tuoj po Pirmojo pasaulinio karo. 
1919 metais jis sutiko dalyvauti Vokietijos naujosios sociali- 
stų vyriausybės įkurtoje pramonės nacionalizavimo komisijo- 
Je. Vienas jaunas ekonomistas paklausė jo, kaip galėjo žmo- 
gus, taip garbinęs verslumą, dalyvauti komisijoje, kurios 
tikslas — nacionalizuoti įmones. "Jei kas nors nori nusižudy- 
ti, — atsakė Schumpeteris, — bus geriau, jei gydytojas stovės 
šalia." Tais pat metais jam buvo pasiūlyta tapti finansų minis- 
tru naujojoje Austrijos centristų ir socialistų vyriausybėje. Jis 
sukūrė ambicingą planą stabilizuoti Austrijos valiutą, tačiau 
konfliktai ir nesutarimai privertė jį atsistatydinti dar prieš to 
plano svarstymą. Planas tikriausiai ir taip nebūtų priimtas — 
mat stigo jėgos, įstengiančios sustabdyti tuo metu įsibėgėjantį 
infliacijos vežimą. Po to buvo trumpai trukusios privataus Bie- 
dermanno banko Vienoje prezidento pareigos, kurių jis nete- 
ko dėl bankroto (ir dėl kelių partnerių nesąžiningumo). Kai 
bankas žlugo, gana daug liko įsiskolinęs ir asmeniškai jo nau- 
jasis prezidentas. Kaip tikras aristokratas jis nesislapstė už 
bankroto įstatymų ir be jokių išlygų ėmėsi grąžinti skolas kre- 
ditoriams, nors dėl to neteko savo kapitalo, o iš gaunamų 
pajamų skolas mokėjo dar dešimt metų. Ši asmeninė drama 
nebuvo didžiausia: netrukus jis vedė žavingą dvidešimt viene- 
rių metų merginą, jo motinos daugiabučio namo valdytojo duk- 

terį — jiedu mylėjo vienas kitą jau penkerius metus, jis buvo 
pasiuntęs ją į mokyklas Paryžiuje ir Šveicarijoje, ruošdamas 
būti savęs verta žmona —ir po metų ji mirė gimdydama; ši 
nelaimė dar labiau aptemdė ir taip niūrią Schumpeterio as- 
menybę. 

Ir tada jis pradėjo tikrąją savo karjerą, iš pradžių tapda- 
mas vizituojančiu profesoriumi Japonijoje, vėliau Vokietijoje, 
o netrukus po to — Harvarde, kur jo manieros ir apsiaustas 
labai greitai padarė jį žinoma figūra universiteto miestelyje. 
Ten jis vedė Elizabeth Boody, taip pat ekonomistę, ir būtent 
ten jis paskelbė, kad krizė yra geras šaltas dušas kapitaliz- 
mui —toji pastaba bent jau vieno jauno studento atmintyje 
išliko visam laikui. 

Kalbant iš esmės, krizė ir turėjo patikrinti Schumpeterio 
idėjas. Jei kapitalizmas semia energiją iš įmonininkų inovaci- 
jų, tai kodėl niūrių XX a. 4-ąjį dešimtmetį nebuvo jokių tų 
įmonininkų impulsų? Keynesas buvo pareiškęs, kad krizės 
atspindi verslininkų lūkesčius, bet jo paties teorija nereikala- 
vo kelti klausimo, kodėl verslo žmonių "gyvybinė energija" bu- 
vusi tokia silpna. Schumpeterio uždavinys kur kas sudėtin- 
gesnis, kadangi pakilimus ir nuosmukius jis aiškino inovacijų 
susitelkimu bei verslininkų spietimusi. Nesibaigianti krizė šau- 
kėsi paaiškinimo, kodėl dabar, kada taip reikia, nepasirodo 
naujos inovacijos. 

Schumpeteris dviejų tomų tūkstančio puslapių knygoje Ver- 
slo ciklai (Business Cycles), išleistoje 1939-aisiais, pasitelkė 
dvi interpretacijas. Viena vertus, krizės aštrumą jis aiškino 
faktu, kad verslo ciklai yra ne vienos, o trijų skirtingų rūšių: 
vienas visiškai trumpas, antrasis — nuo septynerių iki vienuo- 
likos metų trukmės, ir trečiasis — su plačiu penkiasdešimties 
metų pulsu, kuris sietinas su tokiais epochos atradimais kaip 
garo lokomotyvas ar automobilis; dabartinės krizės aštrumą 
sukėlė tai, kad visi trys ciklai dugną pasiekė tuo pat metu. 
Antroji priežastis buvo neigiami išorės veiksniai, pradedant 

Rusijos revoliucija ir baigiant nevykusia vyriausybės politika. 
Šie veiksniai buvo už verslo ciklų teorijai įveikiamų ribų, bet 
jie taip pat prisidėjo, apsunkindami padėtį. 

Tai jokiu būdu nebuvo mėgėjiškas krizės Įvertinimas, nors 
pats spietimosi reiškinys, kaip verslo ciklų priežastis, taip ir 
liko kaip reikiant nepagrįstas. Tačiau Schumpeterio knyga do- 
mina mus visai dėl kitos priežasties. Joje įrodinėjama, jog 
kapitalizmas, kaip ir bet kuri kita visuomenės sistema, nėra 
vien duona gyvas. Jam būtinas tikėjimas — šiuo atveju tikėji- 
mas tomis civilizacijos vertybėmis ir dorybėmis, kurias suku- 
ria kapitalizmas ir kurios savo ruožtu kapitalizmą reprodu- 
kuoja. Ir, nepaisant sistemos ekonominės sėkmės, šis tikėjimas 
ėmė prarasti mobilizuojančią savo galią. 

Šitaip knyga — eilinį kartą! — baigiama prieštaringai. Spren- 
džiant vien pagal ekonominę bazę, kapitalizmas dar ilgai gali 
riedėti pirmyn; faktiškai, kaip sako Schumpeteris priešpasku- 
tiniu knygos sakiniu, jei jo išvada apie tris sąveikaujančius 
verslo ciklus yra teisinga, ateinantys trys dešimtmečiai turėtų 
būti kur kas sėkmingesni negu du paskutinieji. O toliau diso- 
nansu suskamba paskutinysis sakinys: “Tačiau nėra pagrindo 
tikėtis, kad pasikeis sociologinė raidos tendencija". 


Tokio įrodinėjimo užuominos buvo jau Kapitalizmo raidos 
teorijoje ir daugiau nei užuominos — Verslo cikluose. Tačiau 
išbaigtas kapitalizmo ateities vaizdas dar turėjo lukterti iki 
1942 metų, kai Schumpeteris paskelbė darbą, pavadintą Ka- 
pitalizmas, socializmas ir demokratija (Capitalism; Socialism 
and Democracy) — knygą. kuri pakeitė mūsų supratimą apie 
kapitalizmo sistemą. 

Knyga pradedama Marxu. Kiek keista, kad, būdamas į save 
įsigilinusi asmenybė, intelektualinį savo gyvenimą Schumpe- 
teris formavo orientuodamasis labiau į kitus. Jo tiesioginis 
bėte noire* buvo Keynesas, nes Schumpeteris ne tik filosofine 


* bėle noire (pranc.) — nekenčiamas žmogus. 

prasme buvo Keyneso pažiūrų oponentas, — jį ir asmeniškai 
erzino, kad Keynesas žavėjo ir traukė viso pasaulio dėmesį, 
kai tuo tarpu pats Schumpeteris turėjo tenkintis tik akademi- 
nių įžymybių pripažinimu. Jis taip ir nesugebėjo prisiversti 
pripažinti Keynesui jo užtarnautų nuopelnų, o tai jam tikrai 
buvo nebūdinga; kai pasirodė Bendroji teorija, Schumpeteris 
atsiliepė apie ją su reveransais ir pameilikavimais didžiajam 
meistrui (“tai vienas pačių šviesiausių protų, kurie kada nors 
skyrė savo jėgas ekonominėms problemoms"), bet kartu nede- 
ramai bei, kas dar blogiau, nepagrįstai knygą atmetė (“kuo 
mažiau [apie ją] bus kalbama, tuo geriau"). 

Tačiau tikrasis Schumpeterio intelektualiojo gyvenimo an- 
tagonistas buvo ne Keynesas, o Marxas. Schumpeteris Marxo 
darbus studijavo mokydamasis universitete, tada jis dalyvavo 
ir seminaruose drauge su tokiais mokslininkais, kaip Rudol- 
phas Hilferdingas ir Otto Baueris — dviem įžymiausiais to me- 
to jaunaisiais marksistais. Daugiau už bet kurį kitą Vakarų 
ekonomistą jis buvo susipažinęs su Marxo kūrybos palikimu, 
kiek tada šis buvo prieinamas, — derėtų priminti, kad dauge- 
lis Marxo darbų anglų-amerikicčių pasaulyje tepasirodė XX a. 
6-ajame dešimtmetyje. Dėstydamas Harvarde, Schumpeteris 
visada būdavo pasirengęs diskutuoti apie Marxą su savo jau- 
naisiais kolegomis; jis tikrai buvo tolerantiškesnis Marxui nei 
Keynesui! Tad nėra ko stebėtis, kad Kapitalizmas, socializ- 
mas ir demokratija pradedamas Marxu kaip vieninteliu jo 
plunksnos tikrai vertu oponentu. Marxas pranašas, Marxas 
sociologas, Marxas-ekonomistas, Marxas Mokytojas: tokie yra 
keturi pradiniai knygos skyriai. Turbūt jau aišku, kur šie du 
vyrai sutars ir kur jų nuomonės skirsis. Marxui kapitalizmo 
esmė yra jo dialektinis kitimas bei paties sukeliamas nepasto- 
vumas. Visa tai — grūdai Schumpeterio malūnui, mat Marxo 
idėja apie nuolatinį kapitalizmo vystymąsi yra neabejotinai 
Schumpeterio koncepcijos šaltinis. Tačiau Marxas to vysty- 

mosi priežastimi laiko darbininkų ir savininkų klasių kovą; 
tos kovos metu nuolat mažėja pridedamoji vertė ir dėl to visi 
kapitalistai (ne tik inovatoriai) turi gelbėti savo pelnus, dieg- 
dami darbą taupančius išradimus. 

Čia Schumpeteris ir atsiskiria nuo Marxo. Jis pasiūlo ki- 
taip traktuoti sistemą — pabrėžti "buržuazinę" kapitalizmo pu- 
sę, o ne jo nepasotinamumo bei grobuoniškumo aspektus. Ta- 
sai buržuaziškumas Schumpeteriui buvo racionalaus ir 
hedonistiško verslo žmogaus kultūrinė išraiška, jei į verslo 
žmogų žiūrėtume kaip į visišką nutrūktgalvio ir šlovės sie- 
kiančio kario priešybę. "Buržuazinės gyvensenos evoliucija, — 
rašė Schumpeteris, — lengviausiai ir galbūt įspūdingiausiai gali 
būti nusakyta pasakojimu apie vyriško kostiumo atsiradi- 
mą", — tai Vebleno verta frazė. Taigi, Schumpeterio požiūriu, 
kapitalizmui didįjį veržlumą suteikia ne pagrindinė figūra, bur- 
žua-kapitalistas, bet pašalietis, įsiveržėlis — išsišokėlis įmo- 
nininkas. Marxas arba Veblenas suabejotų, ar didelis čia skir- 
tumas, bet Schumpeterio sistemos suvokimui tasai skirtumas 
lemiantis. 

Nebenarpliokim kitų Schumpeterio ir Marxo skirtumų. Gali 
būti, kad Schumpeteris kiek apsiriko, vertindamas savo opo- 
nentą, bet visiškai aišku, jog jis išskyrė itin didžiulį jo intele- 
ktą, su kuriuo privalo susigrumti ir nugalėti jo paties kovos 
lauke. Būtent to Schumpeteris ir imasi. Atsivertę vieną pusla- 
pi po skyriaus apie Marxą kaip Mokytoją, perskaitysime: “Ar 
gali kapitalizmas išlikti?" Dabar atsakymas šokiruoja dar la- 
biau nei tada: “Ne. Aš nemanau, kad jis gali išlikti". 

Bet jei kapitalizmas pasmerktas, tai jis išnyks ne dėl Mar- 
xo nurodytų priežasčių. Ir čia mums teks imtis tour de force* 
ir aprašyti tai, ką Schumpeteris vadina "tikėtinu kapitalizmu". 
Kas yra tikėtinas kapitalizmas? Tai labai panašu į rūpestingai 
pagrįstą scenarijų perspektyvos, kurią mums jau išdėstė Key- 
nesas — scenarijų apie šimtmetį truksiančio kilimo galimy- 


* Tour de force (pranc.) — miklus pokštas. 

bes. Čia Schumpeteris pademonstruoja visą savo jėgą. Stag- 
nacijos trubadūrų baimė dėl nykstančių galimybių investuoti 
nuvejama lengva ranka: oro užkariavimas, sako Schumpete- 
ris, bus ne mažiau reikšmingas kaip Indijos užkariavimas. 
Kitų ekonomistų nerimas dėl plintančio monopolizavimo ke- 
liamos sklerozės taip pat nerūpestingai atmetamas pasakoji- 
mu apie kapitalistų inovacijas kaip “amžiną kūrybinės destruk- 
cijos žaismą", kuriame pačios monopolijos bus inovacinių 
naujovių agentai. Šitaip paruošiama scena visiškai nuvaini- 
kuoti Marxą. Tikėtinas kapitalizmas yra apgalvotas modelis 
tokios ekonominės sistemos, kuri jau nebegali išsigelbėti iš 
nepaliaujamo atsinaujinančio kilimo. 

Ir tada vėl iškyla tipiškas šumpeteriškas prieštaravimas: 
kapitalizmas laimi ekonomiškai, bet nelaimi sociologiškai. Taip 
yra todėl, kad, kaip jau kalbėjome, kapitalizmo ekonominė 
bazė kuria savo ideologinį antstatą — daugiau racionalų nei 
romantinį, daugiau kritišką nei heroišką, skirtą žmonėms su 
kostiumais, bet ne su riterių šarvais. Ir galiausiai būtent šito- 
kia kapitalistinės mąstysenos struktūra, toks kapitalistinis 
mentalitetas suardo sistemą: 


Kapitalizmas sukuria tokią mąstymo struktūrą, kuri, suar- 
džiusi daugybės kitų institutų moralinį autoritetą, galop 
pasikėsina ir prieš savąjį: nustebusi buržuazija pamato, 
kad racionalistinė nuostata nesustoja ties karalių ir popie- 
žių įgaliojimais, bet žengia tolyn, jau atakuodama ir priva- 
tinę nuosavybę bei visą buržuazijos vertybių sąrangą. 


Taip didysis įmonininkystės žygis artėja prie finalo, ne to- 
dėl, kad sukilo darbininkų klasė ar kad sistema galiausiai 
ėmė nebesuvaldyti viena po kitos gilėjančių krizių sekos, bet 
paprasčiausiai dėl to, jog pasikeitė visa terpė. Asmenybė ir 
charakteris nustumti į pašalę, priekin išeina biurokratinis val- 
dymas. Pats inovacijų diegimas darosi tvarkingai organizuo- 

tas ir virsta rutina. Buržuazinę šeimą, tą didįjį kapitalizmo 
vertybių perdavimo laidą, užkrečia racionalizmo infekcija. Bur- 
žuazija netenka pasitikėjimo savimi. Ir jei kol kas išoriškai 
viskas ir gerai klojasi, "giliai viduje iš lėto bręsta tendencija 
kitai civilizacijai atsirasti". 

Atsiverskime dar vieną puslapį: "Ar gali funkcionuoti so- 
cializmas? Žinoma, gali". 

Tas socializmas labai šumpeteriškas, tai lygi, biurokratiš- 
ka, planinga ekonomika. Trumpai dar šnektelsime apic ją Vė- 
liau. Bet pažymėkime vieną įdomų Schumpeterio argumentų 
dalyką. Jis sumušė Marxą jo paties tėvonijoje. Jis nusileidžia 
Marxui dėl to, kas, atrodytų, sudaro pačią esmę — ar gali ka- 
pitalizmas išlikti. Bet įveikia Marxą įrodydamas — ar bent jau 
teigdamas, — kad kapitalizmas užleis vietą socializmui dėl prie- 
žasčių, kurias nurodo jis, Schumpeteris, o ne Marxas! Taigi 
Marxas pripažįstamas, bet nugali vis dėlto Schumpeteris. 


Ar tikrai nugali? Klausimas nepaprastai svarbus, ne vien 
dėl to, kad, atsakydami į jį. įvertinsime patį Schumpeterį, bet 
ir todėl, kad prognozė liečia mus pačius, gyvenančius siste- 
moje, apie kurią Schumpeteris rašo. 

Jį narplioti mes pradedame ir bc galo žavėdamiesi, ir drauge 
erzindamiesi. Schumpeteris nepajėgia išvengti pozos, nesvar- 
bu, kieno nosis jis žnaibytų — romiųjų buržuazijos konserva- 
torių ar marksistų fanatikų. Knygoje jis pasinaudoja proga 
skelbti savo mylimas idėjas: Marxas yra didysis konscrvato- 
rius, monopolijos "išplečia labiau išvysčiusio intelekto įtakos 
sferą ir siaurina žemesnio intelekto reiškimąsi"; kuo visuome- 
nė "labiau kapitalistinė", tuo mažiau ji linkusi būti agresyvi — 
pastarasis teiginys itin sudomintų devynioliktojo šimtmečio 
britų imperializmo ir dvidešimtojo amžiaus Amerikos užsie- 
nio politikos tyrinėtojus. 

Bet į tokias Schumpeteriui būdingas "vingrybes" turėtume 
žiūrėti iš perspektyvos, aprėpdami įrodinėjimų visumą. Argi 

jo argumentai bereikšmiai? Argi mūsų nešiurpina pranašiškai 
numatyta ateitis, jog kažkur stūkso milžiniška neištirta tech- 
nologinė riba, jog palengva slystama į verslo bei vyriausybės 
biurokratizavimą, jog nyksta buržuazijos etika ir silpsta jos 
vitališkumas? Prisiminkime, beje, kad knyga išleista 1942 me- 
tais. Kaip pranašautojas Schumpeteris savo metui buvo nepri- 
lygstamas, nes nedvejodamas išjuokė svaigius to meto kairių- 
jų lūkesčius, kai manyta, jog kapitalizmas baigia sukriošti, 
pašiepė naivias to laikotarpio nuosaikiųjų viltis, kai tikėta, 
jog saikingas vyriausybės kišimasis išlaidomis pataisys reika- 
lus kartą ir visiems laikams, taip pat niūrias dešiniųjų nuo- 
jautas, kad visuomenė pasukusi vergijos keliu. 

Ir vis dėlto Schumpeterio prognozės labai nelygiavertės, 
patyrinėjus atidžiau, jos nėra tokios įspūdingos, kaip rodosi 
iš pirmo žvilgsnio. Be abejonės, jis buvo teisus, numatydamas 
plačias ateities technologijos galimybes, bet neįžvelgė, kad tos 
technologijos kokybė, pradedant atominiais ginklais, bei ener- 
gija ir baigiant kompiuterizavimu, gali ne tik suteikti erdvę 
investicijoms, bet ir grėsti pačiam kapitalizmui. Neįmanoma 
nuneigti jo prognozės, kai jis kalba apie gresiantį biurokrati- 
jos įsigalėjimą didžiosiose bendrovėse, bet anaiptol neteisin- 
ga manyti, kad tų gremėzdiškų gigantų iškilimas mažina jų 
elgsenos agresyvumą: didžiųjų tarptautinių bendrovių, kurios 
grumiasi dėl dalies pasaulio rinkose, reginys toli gražu nepa- 
tvirtina Schumpeterio išvados apie nykstančias kapitalistų pa- 
stangas plėstis. 

Ir ar apskritai galima kalbėti, kad kapitalistinį pasaulį ap- 
ninka kokia nors melancholija, silpsta jo pasitikėjimas savi- 
mi? Jei šią knygą būtume rašę mūsų šimtmečio 7-ajamc de- 
šimtmety, tai toji prognozė iš tiesų galėjo atrodyti toliaregiška, 
nes tada aiškiai matėsi, jog Vakarų kapitalizmas juda link 
tam tikro planingo ūkio. Bet dvidešimčia metų vėliau progno- 
zė jau nebe tokia įtikinanti. Ne tik Jungtinėse Valstijose, bet 
ir visoje Europoje regime, kaip atgyja tikėjimas kapitalizmu, 

kada evoliucija į planingesnę sistemą iš pradžių sąlygojo kili- 
mą, po to — infliaciją ir galiausiai apskritai nebeliko tikėjimo 
pačiu planavimo procesu. Šiandien nuotaika visai kitokia nei 
tada, kai Schumpeteris aprašė nuolankų susitaikymą su artė- 
jančiu socializmu. 

Žinoma, Schumpeteris rašė apie ilgą laikotarpį, o mes jį 
kritikuojame trumpo laikotarpio sąlygomis. Toji atgijimo dva- 
sia gali pasirodyti trumpaamžė, ir gali vėl rastis slinktis į kaž- 
kokį švelniai socialistinį kapitalizmą. Matyt, slydimas į biuro- 
kratizaciją galiausiai įveiks verslumo pastangas dominuoti, o 
didžiosios tarptautinės bendrovės susitars, įkurdamos kokį 
nors gigantišką kartelį, dalijantį pasaulį į privačias ekonomi- 
nes karalystes, kaip kad prieš šimtą metų buvo padaręs impe- 
rializmas. 

Kol kas tai tik spėliojimai. Tačiau ir Schumpeterio vizija 
taip pat tėra išprotavimas — nuspėjama viena iš tikėtinų kapi- 
talizmo atmainų, bet ji ne vienintelė. Jo pateiktas scenarijus 
gali būti itin daug ką paaiškinantis, bet jis neišplaukia iš ank- 
stesnės raidos taip logiškai kaip Ricardo, Smitho arba Marxo 
darbuose. Taip yra todėl, kad Schumpeterio prognozė, jei kal- 
bėtume apibendrintai, apskritai yra neekonominė. Tai vei- 
kiau rinkinys įžvalgių tvirtinimų apie socialinius bei politi- 
nius reikalus, kurių neįmanoma numatyti taip įsitikinus savimi, 
kaip Smithas arba Marxas rentė savo kompleksiškas teorijas. 
Nepatenkintas intelektualas, kuris vaidina itin svarbų vaid- 
menį Schumpeterio irstančiame kapitalizme, paklūsta kitiems 
imperatyvams labiau negu tie, kurie valdo kapitalą didinantį 
kapitalistą arba su konkurentais besivaržantį komersantą; jei 
verslo žmogus nusprendžia, kad lošimas nevertas pastangų, 
jis tai daro nusileisdamas kultūriniam, bet ne ekonominiam 
spaudimui. Iš tiesų, ar galutinė iškilminga Schumpeterio iš- 
vada neskelbia, jog vien ekonominių procesų, lemiant siste- 
mos likimą, nepakanka? 

Taigi Schumpeterio vizijos negalime vertinti tokiais pat 
kriterijais, kokius pasitelkdavome kitiems didiesiems ekono- 
mistams. Jo prognozė yra ne taip ekonominė, kaip istorinė, 
tai išvada, nurodanti kryptį, kuria pučia kultūros pokyčių vė- 
jai. Dėka savo aristokratiškų įpročių, nepriklausomos moks- 
linės orientacijos, kartaus patyrimo realios politikos ir verslo 
srityse Schumpeteris buvo geriau pasiruošęs vertinti procesų 
tendencijas negu Keynesas, kuris pasaulinę šlovę pelnė per- 
nelyg lengvai, arba Marxas, kuris tokios šlovės apskritai ne- 
susilaukė. Tačiau savo įžvalgos aštrumą Schumpeteris įgijo 
aukodamas griežtą ekonomikos logiką, kuri suteikdavo itin 
didelę galią klasikų teiginiams. 


Schumpeterio tezės prasmė kelia nerimą — ne tik kapitali- 
zmui, bet ir ekonomikos teorijai. Argi didžiųjų pasaulio eko- 
nomistų gebėjimas parodyti visuomenės raidos kryptį nebuvo 
didis laimėjimas? Argi visa ekonomikos teorija gyvuoja ne dėl 
to, kad geba numatyti — jei ne pavienius procesus, tai visu- 
mos slinktis? Ir ar Schumpeterio scenarijus nereiškia, kad 
viskas, kas padaryta, lieka pracityje, vadinasi, kokia bebūtų 
ekonomikos teorijos prognozavimo galia, ji jau nebetekusi 
reikšmės? Prie šių esminių klausimų grįšime paskutiniame 
skyriuje. O kol kas nebaigėme kalbėti apie paties Schumpete- 
rio donkichotiškąją figūrą. Liko paskutinysis jo gyvenimo vin- 
gis. Pamatysime, kad tai ne šiaip sau posūkis Schumpeterio 
biografijoje. 

Tuo tikslu vėl grįžkime price pagrindinio prieštaravimo 
Schumpeterio kapitalizmo paveiksle. Jį rasime sugretinime, 
kurį Schumpeteris daro knygoje Ekonomikos raidos teorija — 
kapitalizmas vaizduojamas kaip statiška, inertiška, nekintanti 
"uždara apytaka" ir kartu kaip sistema, kurią užklupo poky- 
čių dinamika, vėliau pavadinta kūrybinės destrukcijos dina- 
mika. Kaip Schumpeteris galėjo leisti sau sistemą interpre- 
tuoti tokiomis viena kitai prieštaraujančiomis kategorijomis? 

Kokia prasmė kalbėti apie nesikeičiančią uždarą apytaką kaip 
apie sistemos esmės išraišką, kai toji sistema čia pat apibūdi- 
nama kaip nuolatinis iš vidaus inspiruojamų pokyčių proce- 
sas? 

Schumpeterio aiškinimą žinome: uždara apytaka leidžia 
įvertinti įmonininkystės vaidmenį — parodyti ją ne tik kaip 
vidinę kapitalizmo varomąją jėgą, bet ir kaip unikalų pelno 
įplaukų šaltinį. Tačiau keistą Schumpeterio sugretinimą gali- 
ma suprasti ir kitaip. Prisiminkime, kad Schumpeterio įmo- 
nininkai kilę ne iš kokios nors vienos klasės — jie papras- 
čiausiai turi inovatorių talentą. Kitaip tariant, kapitalizmo 
"vystymasis" nėra būdingas pačiam kapitalizmui. Dinamišką 
visuomenės plėtotę lemia nekapitalistinis elitas! 

Nėra abejonių, kad pats Schumpeteris tikėjo "elito" — ma- 
žumos nepaprastai talentingų individualybių — reikšme isto- 
rijoje. Perskaitykime, ką jis rašė apie juos Ekonomikos raidos 
teorijoje, kur pateikiamas muzikos gabumų pavyzdys: 


Galime manyti, kad kiekvienas sveikas žmogus, jei tik no- 
ri, sugeba dainuoti. Galbūt pusė individų etniškai vienaly- 
tėje grupėje turi vidutinio lygio gabumus muzikai, ketvirta- 
dalis yra su menkesniais už vidutinius ir vis menkėjančiais 
gabumais ir, sakykime, ketvirtadalio gabumai didesni už 
vidutinius; pastarajame ketvirtadalyje vis didesnius gabu- 
mus dainavimui turi vis mažiau žmonių, kol galiausiai be- 
rastume tik kelis Caruso. 


Lygiai kaip su dainavimo, taip ir su lyderystės gabumais, 
įskaitant ir ekonominę lyderystę. Maždaug ketvirtadalis šalies 
žmonių, sako Schumpeteris, taip stokoja šios savybės, kad 
jiems tegali būti patikėta šabloniškiausia ūkinio gyvenimo pu- 
sė — tai valstybės tarnautojai ir vykdytojai verslo firmose. Po 
to yra pusė visų gyventojų — jie apdovanoti normaliu inovaci- 
nių sugebėjimų kiekiu: čia sutiksime "praktiškai visus verslo 

žmones", kurie daugiausia remiasi patirtimi, įgyta patogiu, 
įprastu būdu, bet sugeba adaptuotis kilus tipiškiems kasdie- 
niniams pokyčiams. O likusi dalis yra tikrasis elitas — "žmo- 
nių tipas, kuriam būdingos aukštesnių už vidutinį lygį intele- 
kto ir valios savybės". 

Iš čia išeitų, kad istorija — tai yra, "istorija" kaip pokyčių 
ir raidos seka — yra pasakojimas apie elito poveikį inertiš- 
koms visuomenės masėms. Skirtingoje visuomenės aplinkoje 
savybės, reikalingos daryti tokį poveikį, esti skirtingos — fe0- 
dalinėje visuomenėje esminę reikšmę turi karvedžio talentas, 
rinkos visuomenėje svarbus ūkio lyderio talentas, tačiau visa- 
da egzistuoja vienokio ar kitokio elito varomoji jėga. Taigi ly- 
derių kohorta sudaro atskirą grupę. Ir ji užima deramą jai 
vietą visuomenės viršūnėje. Gali keistis lyderiai, bet ne pats 
lyderiavimas. “Aukštutinysis visuomenės sluoksnis, — rašo 
Schumpeteris, — yra tarsi viešbutis, kuriame visada pilna žmo- 
nių, bet tie žmonės nuolatos keičiasi". 

Tai, ką čia išsiaiškinome, yra dar vienas smūgis Marxui — 
šįkart nutaikytas į Marxo idėją apie revoliucinį proletariato 
vaidmenį. Klaidingiau ir būti negali, teigia Schumpeteris. Pro- 
letariatas negali būti pokyčius sukelianti jėga, kadangi jau vien 
dėl savo skaitlingumo jis tepriklauso vidutiniajai visuomenės 
daliai. Atskiri proletarai iš tiesų gali turėti lyderio talentą, 
tačiau apskritai lyderystė būdinga tik menkai visuomenės ma- 
žumai. 

Matyt, būtent dėl to Schumpeteris taip filosofiškai žvelgia 
į socializmo atėjimą. Kas vadovaus valdytojų ekonomikai, ku- 
rią jis mato atsirandant, kai baigs irti kapitalizmas? Vadovaus 
tie, kas sugeba, tai yra, žinoma, buržuazija. “Yra viena kla- 
sė, — rašo jis, — kuri, būdama atrankos procesų rezultatas, 
saugo ir telkia ypatingos kokybės žmogiškąją medžiagą, ir to- 
dėl ji yra nacionalinis turtas, kuriuo protinga naudotis bet 
kokiai visuomenės sistemai." Taigi valdytojų klasei nėra jo- 
kios priežasties baimintis socializmo. Sugebėjimai, reikalingi 

valdyti socialistinę sistemą, yra taip panašūs į tuos, kurių rei- 
kia, norint vairuoti kapitalistinę sistemą, jog buržuazinis eli- 
tas neišvengiamai užims jam įprastą padėtį viršūnėje. 


Ar visa tai yra ekonomikos teorija? Ne, šiai pažiūrų siste- 
mai netinka joks įprastas tokios teorijos apibrėžimas. Visa tai 
geriau vadinti istorinės raidos teorija. Ekonomikos teorija ap- 
rašo tik tos raidos būdus, naudojamus visuomenėje, kuri su- 
gebėjimus ir meistriškumą įvertina prekyvietėje, o ne mūšio 
lauke arba prie atverstų gaidų. 

Šitaip Schumpeteris panaudoja ekonominį modelį, kad ga- 
lėtų įkūnyti platesnę "viziją". Pastarąjį žodį vartojo pats Schum- 
peteris. Fundamentalioje ekonominės minties apžvalgoje, prie 
kurios jis dirbo iki pat mirties 1950 metais, "vizija" yra visų 
dalykų centre. Atliktoji analizė gali būti laikoma didžiuliu eko- 
nomikos teorijos laimėjimu, tačiau, priešingai negu Minerva, 
atsiradusi iš Jupiterio galvos, ji nėra vien ekonomisto proto 
vaisius. Joje yra “preanalitinis" pocesas, kuris prasideda pir- 
miau nci mums pažįstami loginiai scenarijai; tai procesas, ku- 
rio negalime išvengti ir kurį nuspalvina giliausios mūsų verty- 
bės bei preferencijos. "Analitinė veikla, — rašo Schumpeteris, — 
...-pasireiškia daiktų vaizdavimu tokiais, kokius mes juos matome, 
ir kur tik yra koks įmanomas motyvas regėti juos būtent šiuo, 
o ne kuriuo kitu rakursu, visada bus sunku atskirti daiktus, 
kokius matome, nuo daiktų, kokius norime matyti". 

Jei taip, tai ekonomikos teorija yra vizijų mokslas, tai yra — 
pasaulių, kuriuos norime regėti arba neįstengiame susilaikyti 
neregėję, analizė, o ne bešališkas ir objektyvus nedviprasmiš- 
kai "tenai" egzistuojančio pasaulio tyrinėjimas? Kitame skyre- 
lyje grįšime prie šio klausimo, kada imsimės kaip visumą įver- 
tinti didžiųjų ekonomistų ir pačios ekonomikos teorijos 
nuveiktą darbą. 

Liko užmegzti paskutinį mazgelį. Prisiminkime, kaip jau- 
nasis Schumpeteris pakliuvo į aristokratiškos mokyklos Vic- 

noje aplinką, kur įgijo vertybes, tapusias tokiomis svarbiomis 
jo gyvenime. Ar klystume manydami, kad tas vertybes jis per- 
kėlė į savąją istorijos viziją, kurioje elitas yra pagrindinė va- 
romoji jėga? Neabejotina, kad tas elitas yra aristokratija, įkū- 
nijanti esminį visiems aristokratiškiems istorijos vertinimams 
tikėjimą, jog nedidelei grupei išrinktųjų pačios gamtos duota 
dominuoti. Bet pastebėkime, kad tie Schumpeterio išrinktieji 
išskiriami ne pagal kilmę, o pagal "intelektą ir valią". Vadina- 
si, kalbama apie talentų aristokratiją. Būtent jai priklauso ir 
pats Schumpeteris. Šitokiu būdu istorijos drama, Schumpe- 
terio akimis žiūrint, pateisina nie tik kapitalizmą, bet ir patį 
Schumpeterį kaip narį tos grupės, kurios istorinė vieta remia- 
si į kažką daug ilgaamžiškesnį ir vertingesnį nei vien vardas ir 
kilmė. Šitaip galiausiai viena kitą atitinka asmeninė patirtis ir 
istorinė vizija, išspręsdamos daugybę prieštaringumų. 

Su tokiu įvertinimu Schumpeteris galbūt ir nesutiktų. Bet 
tikriausiai nestimtų ir neigti. Jis troško būti didis ekonomis- 
tas, sunku pasakyti, ar šį jo norą gyvenimas atmetė. Įdomu 
tai, kad Schumpeteris niekada neskaitė paskaitų apie savo 
paties teoriją, kiek studentai ir kolegos jo beprašydavę; vie- 
nas mokslininkas bandė tai paaiškinti, girdi, Schumpeteris 
jautęs, jog galutinė analizė parodė nepakankamą jo apiben- 
drinimų pagrįstumą. Mes nežinome, ar jis norėjo būti didysis 
pranašautojas, — bet tikrai buvo. Kiekvienas analitikas bei pro- 
gnozuotojas, nagrinėjantis ekonomikos teoriją, privalo susi- 
remti su juo, ir ne vien dėl to, ką Schumpeteris yra nuveikęs 
šiame moksle, bet ir todėl, kad savo neabejotinais laimėji- 
mais parodė to mokslo ribas. 

Atėjome prie mūsų knygos pabaigos, ir laikas apmąstyti kelio- 
nę. Dabar mūsų dėmesys nuo atskirų didžiųjų ekonomistų 
pasiekimų krypsta prie bendro jų įdirbio — prie visos pa- 
saulio ekonominės minties įveikto kelio. Ką galėtume pasaky- 
ti, peržvelgę saujelės įžymiųjų vyrų darbus, apie jų sumany- 
mą? Kaip jiems pavyko, jei pakartotume įvado žodžius, 
atskleisti socialinės istorijos Tvarką ir Prasmę? Kokiu mastu 
ekonomikos teorija padeda mums pamatyti sistemą kasdienio 
gyvenimo sumaištyje, įžvelgti dramą įvykių sūkuriuose? 

Šis klausimas verčia mus vėl pamąstyti apie du ekonomi- 
kos teorijos aspektus, kuriuos įvardijome ankstesniame sky- 
riuje. Pradėkime nuo prognozių. Ar tikrai didieji ekonomistai 
tikėjo, galį numatyti įvykių tėkmę? Ir taip, ir ne. Visi jie aiški- 
nosi tikėtiną įvykių raidą ir tendencijas, vedančias ateitin. Ar- 
čiausiai ekonominio agnosticizmo buvo Johnas Stuartas Mil- 
lis, kuris savo skaitytojams pateikė ištisą kelių į statišką 
valstybę katalogą, siedamas su tuo, ar, pavyzdžiui, gyventojų 
skaičius didės sparčiau nei kapitalo kaupimas, ar priešingai. 
Bet net Millis nurodė "labiausiai tikėtiną" kryptį tarp išvar- 
dintųjų alternatyvų, o dauguma didžiųjų ekonomistų, kaip jau 
matėme, skaitytojams pateikdavo tik vieną galimą kelią. 

Žinoma, nė vienas tų ekonomistų nebuvo toks neišmintin- 
gas, kad galvotų, jog visuomenė rieda bėgiais klotu keliu. Ko 

gero, kategoriškiausias toks "geležinis" numatymas buvo Mal- 
thuso nepermaldaujamoje Gyventojų skaičiaus apybraižoje. 
Bet prisiminkime, kad keleri metai po jos išėjo kur kas atsar- 
gesnė ir apdairesnė Antroji apybraiža. Net Marxo, nuolatos 
charakterizuojamo kaip Didžiojo Prognozuotojo ir iš tiesų kal- 
bėjusio apie sistemos raidos dėsnius, teiginiai buvo nepapra- 
stai atsargūs. Marksistai, pavyzdžiui, iki šiol ginčijasi, ar šuo- 
lį iš kapitalizmo į socializmą jis suvokė kaip "neišvengiamą" 
reiškinį. 

Nesunku rasti priežastį, dėl kurios neaptinkame vienareikš- 
mių, kategoriškų teiginių apie būsimą įvykių raidą. Progno- 
zuoti ganėtinai sunku visuose moksluose, išskyrus gal keletą, 
pavyzdžiui, astronomiją ar fiziką, kur procesai vystosi ne- 
drumsčiamoje kosmoso erdvėje arba analogiškomis žmonių 
sukurtomis sąlygomis. Socialiniame pasaulyje nerasime ap- 
linkos, kurioje reiškiniai sąveikautų neįtakojami pašalinių jė- 
gų. Visuomenė, kuri socialinių mokslų atstovui tolygi Visatai, 
yra nuolat sukrečiama ir sutrikdoma — kartais pačios gamtos 
įsikišimo, bet dar dažniau todėl, kad jos planetos ir atomai, 
t.y. visuomenės institucijos ir individai, turi bjaurų įprotį imti 
reikalus į savo rankas ir elgtis taip, kaip niekada “nesielgia" 
tikrosios planetos ir atomai. 

Todėl didieji ekonomistai apie būsimus įvykius nerašo taip, 
kaip yra rašoma prognozė akcijų kurso fondų biržoje, jie tik 
stengiasi aptikti ilgalaikes giluminių tendencijų pasekmes. “Vi- 
suomenės gedulas, — rašė Smithas, — padidina juodo audeklo 
kainą." Mes šypsodamiesi pritariame tokiam teiginiui. Bet ar 
tai jau prognozė? Nevisiškai. Galimas dalykas, kitas visuome- 
nės gedulas nepabrangins juodo audeklo, jeigu, pavyzdžiui, 
atsitiks taip, kad audeklo prekiauiojams bus likę medžiagos 
iš ankstesniojo gedulo. Bet ne tai, žinoma, turėjo galvoje Smi- 
thas. Jis kalbėjo, kad apskritai ir darant prielaidą, jog jei 
nėra kokių nors ypatingų aplinkybių, išaugus! prekės paklau- 
sa padidins jos kainą, bent jau trumpu laikotarpiu. Ir jei rin- 


346 XI SKYRIUS 


koje bus elgiamasi pagal tuos principus, kuriais Smithas api- 
būdino prekinio ūkio visuomenę, tai taip ir atsitiks. 

Tas pat pasakytina ir apie Ricardo tvirtinimą, kad gyvento- 
jų skaičiaus didėjimas didina rentą. Tai taip pat nėra, tiksliai 
kalbant, prognozė, kadangi kitas gyventojų pagausėjimas gali 
ir nepadidinti rentos, jei, pavyzdžiui, dėl puikių orų sąlygų 
bus susilaukta neįprastai didelio derliaus. Ricardo neprogno- 
zuoja, kad, kiekvieną kartą padidėjus valgytojų skaičiui, turi 
pakilti renta, jis tik pateikia mums apibendrinimą, abstra- 
huotą nuo orų išdaigų bei kitų įtakojančių veiksnių. 

Todėl galime sakyti, jog didieji ekonomistai veikiau pro- 
gnozuodavo visumą, o ne konkrečiai numatydavo. Darydami 
šį skirtumą, turime galvoje, kad jie buvo tikri galį įžvelgti ten- 
dencijas visuomenės veikloje, nes joje esama elgsenos regu- 
liarumų, kuriais visuomenės tyrinėtojai gali remtis. Smitho 
prognozė apie juodo audeklo kainą rėmėsi įsitikinimu, kad 
kai prekės paklausa didėja, jos kaina kyla. Jam ši priklauso- 
mybė buvo tokia akivaizdi ir sveikam protui suprantama, kad 
jis net nestabtelėjo jos paminėti, bet būtent ant tokių visuoti- 
nų tiesų pamato Smithas ir visi jo įpėdiniai rentė savuosius 
samprotavimus apie ateitį. 

Apibendrinimai, arba "dėsniai", nėra tiesiogiai taikytini re- 
aliame gyvenime. Priešingai, jie teigia, kad numatomas reiški- 
nys gali kilti kuriuo nors neapibrėžtu laiko tarpsniu, jei nepa- 
sikeis pradinės sąlygos — pavyzdžiui, pirkėjų arba pardavėjų 
įgeidžiai. Todėl jei koks nors reiškinys neatitiko lūkesčių, tai 
dar nereiškia, jog bendroji, dėsniais nusakyta prognozė jau 
nepasitvirtino. Tik ištisa reiškinių seka, pakankama apibū- 
dinti kitokią, nei tikėtasi, tendenciją, gali paneigti numatytą 
raidą. 

Kas gali lemti tokį nukrypimą nuo sukurtoje teorijoje nu- 
manomo kelio? Netrukus pamatysime. Tačiau turi būti aišku, 
kad ekonomikos teorija savo prognozavimo galią gali pade- 
monstruoti tik esant dviem sąlygoms: 

Pirma, visuomenės narių veiksmai turi paklusti elgsenos 
dėsningumams. Be jų nėra jokių dėsnių ir todėl jokių prielai- 
dų vienaip ar kitaip "moksliškai" pagrįstu būdu numatyti atei- 
tį. Ar egzistuoja tokie dėsningumai? Didieji ekonomistai buvo 
tikri, jog egzistuoja. Prisiminkime Smitho darbininkus ir ka- 
pitalistus, abejus trokštančius “pagerinti savo sąlygas". Kitas 
dėsningumas, taip pat plačiai pripažintas kaip teisingas, yra 
Malthuso refleksas: didesni atlyginimai neabejotinai skatina 
gyventojų gausėjimą. Marxas teigė esant niekad nepaliaujan- 
čias kapitalistų pastangas plėtotis. Keynesas atskleidė tvirtą 
mūsų "polinkį" taupyti dalį pajamų prieaugio. 

Jau iš šių pavyzdžių matyti, kad ne visi ekonomistai savo 
teorijas grindė tais pačiais dėsningumais arba visiškai vieno- 
dai juos interpretavo. Bet visi jie rėmėsi vienu ar kitu pasikar- 
tojančiu ir todėl numatomu ekonomikos veiksmu ar ūkiniu 
atoveiksmiu. Matyt, pats paprasčiausias ir vis dėlto pats fun- 
damentaliausias dėsningumas yra šis: pirkėjai linkę ieškoti 
pigiausios rinkos, o pardavėjai — brangiausios. 

Antra, prognozavimas remiasi įsitikinimu, kad ekonomi- 
nės elgsenos pasekmės daro lemiamą poveikį visuomenės evo- 
liucijai. Visi žymiausieji pasaulio ekonomistai pripažino poli- 
tikos, kultūros, įpročių ir panašių dalykų svarbą, ir daugelis 
jų šias socialines sferas vertino kur kas labiau už nerafinuotą 
visuomenės ūkinį erzelį. Nė kiek ne mažiau tuo pat metu jie 
buvo tikri, kad tos grubios veiklos pasekmės vaidina lemiamą 
vaidmenį, klostantis ateities įvykiams. Apskritai optimistišką 
savo požiūrį į visuomenę Smithas, be abejo, grindė tikėjimu, 
jog ilgu laikotarpiu ekonomika neišvengiamai auga; Marxo vi- 
zija apie kapitalizmo žūtį radosi grynai iš jo supratimo — ko- 
kie dėsniai lemia sistemos ekonominę raidą: Keyneso viltys 
apie vaikaičių gerovę rėmėsi įsitikinimu, kad kapitalizmo rai- 
dos nestabilumas gali būti ištaisytas. 

Apibrėžę šias dvi ekonomikos prognozavimui būtinas sąly- 
gas, galime geriau išsiaiškinti, kodėl Schumpeteris pasirenka 

visai naują intonaciją: juk abiem atžvilgiais nukrypsta nuo pa- 
grindo, į kurį, vertindami ateitį, rėmėsi jo pirmtakai. Pirma, 
sistemos funkcionavimo mechanizmą Schumpeteris atsisakė 
laikyti savo esme nekintantį. Priešingai, esminė jo pažiūrų 
tezė yra — pagrindinių mechanizmo veikėjų elgsena keičiasi: 
Smitho ir Marxo kapitalistai taip ir lieka kapitalo kaupėjais, o 
Schumpeterio kapitalistai virsta biurokratais. 

Antra, jis pirmasis iš įžymiųjų ekonomistų surašė logišką 
ekonomikos scenarijų, 0 po to paskelbė, kad tai nėra sociali- 
nės revoliucijos pamatas. Kaip jau matėme, ekonomika jo kon- 
cepcijoje subordinuojama politiniams ir socialiniams proce- 
sams. 

Taigi vėl grįžome prie prognozavimo problemos, bet jau 
kitaip suvokdami jos svarbą. Tam tikro specifinio pobūdžio 
prognozė iš tikrųjų yra neatskiriama ekonominės schemos da- 
lis. Jos dėsniai nebūtinai leis mums numatyti labai toli prie- 
kin arba numatyti labai. aiškiai, tačiau, prieš imdamiesi api- 
būdinti jų galimybių ribas, turime pažymėti, kaip svarbu, kad 
jie apskritai egzistuoja. Juk visai nėra politinės, kultūrinės 
arba socialinės veiklos dėsnių, kurie bent jau pretenduotų 
prilygti rinkos dėsniams. Gali atrodyti per menka teigti, jog 
pirkėjai orientuojasi į mažas kainas, o pardavėjai preferuoja 
dideles, tačiau išvados, daromos remiantis tokiais paprastais 
apibendrinimais, stebėtinai sudėtingos. Nieko panašaus į pa- 
prastus, skaičiavimams prieinamus aiškinimo principus ne- 
sutiksime, ėmęsi numatyti karalių, parlamento narių ar rin- 
kėjų veiksmus arba vaikų, tėvų, mokytojų ar studentų elgesį, 
arba generolų taktiką ar kareivių drausmę, arba mokslininkų 
tyrinėjimus, arba nusikalstamumo eigą. Ekonomikos teorija, 
matyt, nė iš tolo negalės prilygti astronomijos ar chemijos ap- 
skaičiavimų galiai, bet, nepaisant to, šiuo požiūriu ji aiškiai 
skiriasi nuo broliškų socialinių mokslų, kadangi tam tikrą 
galią numatyti ji vis dėlto turi. 


ANAPUS EKONOMINĖS FILOSOFIJOS 349 
Ir dabar turėtume paklausti: kaip didelė toji galia? 


Vieną prognozavimo galios suvaržymą pastebime iškart. Di- 
džiųjų ekonomistų scenarijai yra riboti laiko požiūriu. Smitho 
vizija, kuri buvo išties erdvi, neperžengė ribos į ateinantį šimt- 
metį, nes Tautų turte nėra nė menkiausios užuominos apie 
pramoninį kapitalizmą, kuris segtukų manufaktūrą pakeitė 
plieno lydymo gamykla. Išraiškingasis Ricardo modelis, vaiz- 
davęs besiplėtojantį ūkį, atsidūrusį priešais žemės derlingu- 
mo barjerus, nesugebėjo numatyti Marshallo laikų Anglijos po 
penkiasdešimties metų, kada žemės renta bebuvo jau tik ant- 
racilis ekonomikos elementas. 1870 metais, kai mirė Millis, 
jau buvo visiškai aišku, kad jo įsivaizduota statiškoji valstybė 
tėra fikcija. Marxo prognozė ją neigiantiems tolesnių įvykių 
argumentams priešinosi stipriau, bet penkiasdešimt metų po 
jo mirties, prasidėjus Didžiajai krizei, kai radosi pirmieji val- 
stybės palaikomos ekonomikos eksperimentai, — jo scenari- 
jus ir pasitvirtino, ir kartu buvo paneigtas. Keynesas beveik 
sulaukė laikų, kai paaiškėjo, kad ramstomas kapitalizmas dar 
labiau pagilina savo negalias ir pirmiausia — infliaciją. Paga- 
liau matėme, kad ir Schumpeterio apibendrintos prognozės, 
nors dar tebėra tinkamos, jau rodo ir pirmuosius nukaršimo 
požymius. 

Kas lemia tokį prognozių ribotumą? 

Pagrindinė priežastis, ypač ankstyvųjų ekonomistų darbuo- 
se, buvo mąstytojų nesugebėjimas numatyti būsimų technolo- 
gijos pokyčių ir jų pasekmių. Smithas neįžvelgė ateinančio 
pramoninio kapitalizmo, nes masinės gamybos būdai pasiro- 
dys tik po penkiasdešimties metų. Ricardo nesuvokė, jog stra- 
teginis ekonomikos sektorius iš žemės ūkio persikels į fabri- 
ką, nes jis negalėjo pastebėti artėjančių ir pasklisiančių garo 
mašinų bei metalinių darbo priemonių. Tikrai, iki Marxo nie- 
kas kaip reikiant neįvertino kapitalizmo galios kurti technolo- 
gijas ir iki galo nesuvokė pasekmių, kurias ekonominiuose 
procesuose lems technologija. 

Vienas tokio technologinio aklumo pavyzdžių buvo anksty- 
vųjų ekonomistų nesugebėjimas suvokti, kad mašinos gali pa- 
keisti darbo jėgą, šitaip sudarydamos pačių žmonių sukurtą 
atsvarą gyventojų skaičiaus augimui. Smithas manė, kad ma- 
šinų diegimas tiesiog praplėstų dirbtuvių šeimininkų galimy- 
bes įdarbinti žmones, ir taip, matyt, buvo tada, kai mašinos 
mažai kuo skyrėsi nuo sudėtingesnių įnagių. Ricardo, kaip 
pamename, pirmasis pastebėjo, jog mašinos faktiškai gali pa- 
keisti gyvąjį darbą, bet, jo akimis, tai tebuvo vien tam tikra 
galimybė, šiaip įdomus faktas. Iki Marxo niekas į funkcionuo- 
jančią kapitalizmo sistemą nebuvo "įmontavęs" gyvojo darbo 
keitimo mašinomis, ir Marxo tyrimas vis dar tebėra diskusijų 
objektas. 

Antroji priežastis, ribojanti ekonomistų prognostines gali- 
mybes, kildintina iš to, kad jiems tenka turėti reikalą daugiau 
su socialiniais nei technologiniais pokyčiais. Pavyzdžiui, de- 
vynioliktame amžiuje darbininkų klasė palaipsniui darėsi vis 
karingesnė, o ne — kaip tikėjosi Smithas — vis labiau bedva- 
sė. Smitho harmoningasis scenarijus buvo grindžiamas anaiptol 
ne klasių kovos įvaizdžiu, o tvirtu įsitikinimu apie visuome- 
nės sąrangos stabilumą. Kitas pavyzdys gali būti įtampa, susi- 
daranti tarp demokratijos idėjos su jos gilumine orientacija į 
lygybę — vienas asmuo, vienas balsas — ir kapitalizmo idėjos 
su atviru ekonominės nelygybės pripažinimu. Marxas laukė — 
ar bent jau vylėsi — socialinės revoliucijos, kadangi tikėjo, jog 
minėtas konfliktas kapitalistinės visuomenės sąlygomis 
negali būti išspręstas taikiai, ir pagrindinė priežastis, dėl ku- 
rios jo skelbiami vystymosi dėsniai, bent iki šiol, nepasitvir- 
tino, yra tų jo lūkesčių nepagrįstumas. Trečias pavyzdys — 
dabartinės vyriausybės tapo tokiu, galios centru, jog savo 
sprendimais geba įsikišti į ūkio sistemą. Tokia mintis didžia- 
jai daugumai devynioliktojo šimtmečio ekonomistų buvo sve- 
tima taip, kaip daugeliui dvidešimtojo amžiaus ekonomistų 
yra nesuvokiamas valstybės vairuojamas Japonijos tipo ka- 
pitalizmas. 

Taigi net pačių įžymiausių ekonomistų įžvalgumas buvo 
ribotas, nes jie nesugebėjo dirstelti, kas yra istorijoje "už kam- 
po", ir pastebėti pokyčių institucijų bei technikos struktūro- 
se, kurių terpėje visi ekonomikos dalyviai atliko savo vaidme- 
nis. Kaip istorinė epocha kapitalizmas padarė tris ar keturis 
tokius posūkius, rutuliodamasis nuo merkantilinės pradžios 
į ikipramoninio kapitalizmo laikotarpį, apytikriai pradedant 
Smithu ir baigiant Ricardo; po to atėjo industrinio kapitaliz- 
mo metas, apimantis laikotarpį nuo Millio ir Marxo iki Veble- 
no; dar vėliau — vairuojamo arba palaikomo kapitalizmo sta- 
dija, prasidedanti Keyneso laikais ir nusitęsusi iki mūsų dienų: 
o dabar, regis, prasidėjo naujas — globalinių rinkų ir sudė- 
tingos technologijos — etapas. Kiekviename tų etapų atitinka- 
mo meto mąstytojų idėjos ir vizijos nutiesdavo logišką projek- 
ciją ateitin, tačiau kiekviena vizija siekdavo tik tiek, kiek jai 
leisdavo vyraujanti institucinė bei technologinė struktūra. Pa- 
siekus posūkio vietą, kai kelias suka "už kampo", prognozė 
nebeveikdavo. Pirkėjų ir pardavėjų veiksmai rinkoje galėjo likti 
tokie patys, tačiau pakitusioje terpėje jų pasekmės tapdavo 
visai kitokios: vienas dalykas yra disproporcija rinkoje, kai 
jos agentai — segtukų manufaktūros, ir visai kitas dalykas, 
kai tie agentai — metalurgijos gamyklos. 

Taip samprotaudami aptiksime trečią ir, matyt, stipriau- 
sią priežastį, dėl kurios ekonominės prognozės yra ribotos, — 
toji priežastis, beje, ypač aktuali mūsų laikais. Jos turinys 
toks: patys dėsningumai jau nebe tokie dėsningi kaip seniau — 
bent jau ne tokie dėsningi, kad būtų įmanoma iš anksto api- 
būdinti pasekmes, kuo ir grindžia savo egzistavimą ekonomi- 
kos mokslas. 

Šioje vietoje pasirodo Adolphas Lowe, kurio vardas jau 
šmėstelėjo skaitytojo akyse, atvertus mūsų įvado puslapius. 
Kaip dauguma ekonomistų Lowe ilgus metus buvo įnikęs į 
visuomenės tvarkos problemą — tą nuostabų faktą, kad žmo- 
nės, laisvai veikdami, bendradarbiaudami ir susidurdami vie- 

nas su kitu, kiekvienam siekiant savų ekonominių tikslų, su- 
geba sklandžiai išspręsti problemą, kurios jie niekada sau net 
nekėlė — aprūpinti visuomenę visu kuo reikalingu. Tačiau skir- 
tingai nuo daugelio ekonomistų, Lowe niekada šito sugebėji- 
mo neaiškino kaip natūralios rinkos sistemos pasekmės. Jis 
kėlė klausimą: kokia turi būti elgsena, kad būtų pasiektas 
toks įspūdingas rezultatas? Ir dar vieną klausimą: kokia turi 
būti socialinė aplinka, kad tokia elgsena atsirastų? Ir pasku- 
tinį klausimą: kas atsitiks, jei socialinė aplinka bus kitokia, 
nei reikia? 

Atsakymas į pirmąjį klausimą ekonomistams gerai žino- 
mas: rinkai būdinga elgsena gyvybingoje ūkinėje visuomenėje 
pasireiškia tik tada, kai kiekvienas individas elgiasi daugmaž 
taip, kaip elgėsi Smitho aprašytieji personažai. Tai reiškia, 
kad ekonominė tvarka priklauso nuo visuomenės, kurioje ir 
pirkėjai, ir pardavėjai nuolatos verčiami "maksimizuoti" — tai 
yra siekti tiesioginės ir greitos piniginės naudos. Mes galime 
patikėti rinkos mechanizmui atlikti visą socialinę alchemiją 
su sąlyga, kad visi individai elgiasi tokiu būdu. Lowe tik pažy- 
mėjo, jog būtent šitokia vienareikšmė savinimosi elgsena ap- 
tinkama ikipramoninio ir ankstyvojo pramoninio kapitalizmo 
sąlygomis, kada masinis skurdas, konkurencinė visuomenės 
sąranga bei aktyvus ekonominės naudos siekimas pagimdo 
kaip tik tokią elgseną, kokia ekonominei tvarkai yra būtina. 

Ir čia kyla problema. Naudą maksimizuojančios elgsenos 
sąlygos, vystantis kapitalizmui, vis labiau nyksta. Vietoje skur- 
do turime didėjančią masinę gerovę — iki tokio lygio, kad jau 
būtina Vebleno vertybėmis besiremianti reklama, inspiruojanti 
paklausą, kuri kažkada egzistavo paprasčiausiai kaip būtinų 
reikmių išraiška. Vietoje grumtynių dėl kuo greitesnio pelno 
turime kur kas lėtesnių tempų žaidimą "vienas — be vietos", 
kai didelių mastų įmonės diegia ilgalaikes strategijas, kurios 
absoliučiai neįmanomos mažoms firmoms, kovojančioms vien 
dėl plūduriavimo aršios konkurencijos jūroje. Ir ten, kur ka- 


ANAPUS EKONOMINĖS FILOSOFIJOS 353 


daise daugumą visuomenės pokyčių lėmė vien rinkos mecha- 
nizmas, dabar veikia virš rinkos iškilusi (ir atsisukusi prieš 
ją) vyriausybė. 

Visa tai rinkos sistemą turinčių valstybių piliečiams gali 
būti labai priimtina — niekas nenori grįžti atgalios į Dickenso 
laikų kapitalizmą. Bet ši pažanga pareikalavo žiaurios kainos. 
Mat elgsenos tipas, būtinas užtikrinti deramą ekonomikos funk- 
cionavimą, vis mažiau ir mažiau bepanašus į tą, kuris randasi 
besikeičiančios visuomenės sąlygomis. Kapitalizmas kuria vis 
didesnį gausumą, tačiau dėl to jis vis mažiau geba pats regu- 
liuotis. Vis labiau šios ūkio sistemos tvarką ir stabilumą už- 
tikrina ne vidaus, 0 išorės veiksniai. 

Šitaip priartėjome prie reikšmingiausio Lowe tvirtinimo. 
Jei modernusis, "organizuotasis" kapitalizmas daugiau nebe- 
gali pasikliauti vien spontaniškomis rinkos jėgomis, stengda- 
masis užtikrinti normalų jos funkcionavimą, tai tuo pačiu ir 
ekonomikos teorija keičia savo santykį su visuomene. Kol sis- 
temos procesuose galima buvo išskirti veikiančius elgsenos 
dėsnius, ekonomikos teorija galėjo būti pasyvus užsiėmimas, 
visuomenės raidos kontempliacija per atstumą. Žinoma, pa- 
tys stebėtojai galėjo ir tada būti karštais vienokių ar kitokių 
veiksmų šalininkais — visi didieji ekonomistai giliai tikėjo, jų 
manymu, vyriausybės ūkio politika, — bet visos jų rekomen- 
dacijos buvo grindžiamos tvirta prielaida, kad jei sistemą pa- 
liktume ramybėje, ji rutuliotųsi ta kryptimi, kuria ją veda žmo- 
nių elgsenos dėsningumai. 

Tuo tarpu moderniojo kapitalizmo socialinė aplinka visa 
tai suardo. Jei ekonomikos teorija nori turėti kokį nors atgar- 
sį visuomenėje, ji dabar priversta būti aktyvaus kišimosi į 
ūkio procesus įrankiu. Ji nebeteko savo numatymo arba pro- 
gnozavimo funkcijos, nes tai tapo nebeįmanoma. Naujoji eko- 
nomikos teorijos funkcija — ir tai vienintelė jai liekanti funk- 
cija, didėjant elgsenos neapibrėžtumui — yra kontroliuoti 
ekonomiką. Kontroliavimas Lowe nėra autoritarinis centrali- 

zuotas planavimas. Ekonomikos kontrolę jis greičiau suvokia 
kaip sistemos vairavimą link visuomeniškai geidžiamų tikslų 
atitinkamos rinkos subjektų elgsenos pagalba. Tą atitinkamą 
pobūdį rinkos subjektų elgsenai galima suteikti labai švelnio- 
mis priemonėmis, tokiomis kaip mokesčių lengvatos, bet gali- 
ma pareguliuoti ir drąsesnėmis vyriausybės akcijomis, kurios 
tiesiogiai veiktų pasiūlą ir paklausą. Nesvarbu kokios, švel- 
nios ar griežtos, priemonės būtų naudojamos, visais atvejais 
ekonomikos teorijos paskirtis nebegali būti tokia pati, kokia 
buvo. Senoji ekonomikos teorija buvo, jei galima taip apibū- 
dinti, filosofinė ekonomikos teorija. Naujoji ekonomikos teo- 
rija turės būti politinė ekonomikos teorija — tai yra tokia dis- 
ciplina, kuri privalo atrasti ekonomines priemones, reikalingas 
įgyvendinti politiškai parinktiems tikslams. 

Ar Lowe diagnozė pagrįsta? Ar tikrai ekonomikos sistema 
vis mažiau besusitvarko pati, vis labiau priklausoma, kalbant 
apie deramą jos funkcionavimą, nuo išorinių rinkos atžvilgiu 
jėgų? Tokia tezė tikėtina. Jei taip, tai ar ekonomikos teorija 
neišvengiamai netaps mažiau kontempliatyvi ir aktyvesnė? Ši- 
tokia tezė būtų labiau ginčytina. Kaip matėme paskutiniame 
skyriuje, nusivylimas planavimo idėja šiandien visuotinis. Ki- 
ta to paties medalio pusė yra žavėjimasis — kone dievinimas — 
rinka kaip mechanizmu, kuriam turime visiškai patikėti savo 
likimą. Ekonomikos laivui reikia naujo vairo — "politinės eko- 
nomikos teorijos". Tačiau, žinoma, jis dar gali kelti ir seną- 
sias savo bures, vildamasis pagauti pažįstamus prekių mainų 
vėjus. 

Tokia išeitis sietina su vienu pasaulio raidos filosofijos 
aspektu, kurį mes jau ne kartą minėjome, bet iki šiol tiesio- 
giai neapibūdinome. Tai jos vizionistinis aspektas, “preanali- 
tinis", jei vartotume Schumpeterio terminą, suvokimas, kuris 
iš galingiausių varomųjų jėgų atrenka kurį nors jų motyvą ar 
idėją, turinčius didžiausią išliekamąją istorinę reikšmę. 
Schumpeterio idėja apie elito svarbą — viena iš tokių preana- 

litinių vizijų, bet tikrai ne vienintelė. Visa Smitho pasaulio 
vizija rėmėsi jo požiūriu į žmonijos istoriją kaip į stadijų se- 
ką, kurioje visuomenė iš vieno materialinės ir kultūrinės pa- 
žangos lygio kyla į kitą, kol galiausiai susikuria sąlygas, būti- 
nas visuomenės prigimtinei laisvei įgyti. Smitho vizijai artima 
Marxo vizija — tiek, kiek Žmonijos išsilaisvinimas tikrai yra 
didžioji Smitho problema, tačiau skiriasi nuo jos tuo, kad 
Marxas mato Smitho “prigimtinės laisvės" visuomenę tebesant 
klasine visuomene, tolima nuo beklasės visuomenės, iki ku- 
rios žmonija dar turės skausmingai keliauti. Taip pat ir Millis 
piešė žmogaus tobulėjimo viziją kaip pagrindinį istorijos tiks- 
1ą: jo koncepcija apie absoliučiai laisvai save realizuojančių 
individų visuomenę buvo radikalesnė už Smitho koncepciją ir 
konservatyvesnė už Marxo. Keynesas kūrė savo sistemą, vado- 
vaudamasis vizija, sudaryta iš liberalaus filosofo G. E. Moo- 
re'o ir didžiojo politikos konservatoriaus Edmundo Burke'o 
idėjų. 

Ką galėtume pasakyti apie tokius įvairius vaizduotės pasi- 
reiškimus? Visuose juose, be abejonės, buvo asmeninės gyve- 
nimo patirties elementų, tai ryškiai matėme vienu atveju, kai 
jaunas studentas likimo valia pakliuvo į aristokratų kilmės 
bendramokslių būrį. Tokiais vaizduotės išrutuliojimais vyks- 
ta tasai interesų ir polinkių racionalizavimas, ką Schumpete- 
ris vadina ideologija. Bet būtų mirtina klaida nepastebėti inte- 
lektualinės galios ir emocijų drąsos, taip būdingų visoms toms 
įspūdingoms vizijoms. Marxas sakė, kad būti radikaliam reiš- 
kia stengtis suvokti daiktų esmę, o toji esmė — pats žmogus. 
Šia prasme visos tos vizijos yra radikalios pastangos apibū- 
dinti žmogų ir jo paties sau susikurtą kolektyvinį gyvenimą. 

Po visų šių bendrų pastabų galima suformuluoti tik vieną 
griežtesnę išvadą. Vizijų svarba, didiesiems ekonomistams brė- 
žiant ir detalizuojant žmonijos scenarijus, teigia mintį, kad 
negalima tvirtinti, esą patys scenarijai grindžiami įtikinamais 
ir nepaneigiamais faktais. Kitaip tariant, platus tuos scenari- 

Jus palaikančių vizijų spektras byloja, kad pati ekonomikos 
teorija nėra galutinis ir jau nekeistinas visuomenės pažinimo 
lygis. Ekonomikos teorija tiria kompleksines socialinių pro- 
cesų pasekmes, tarp jų mainų aktų, kapitalo plėtojimo impul- 
sų ir dar daugybę kitų elgsenos, kurią vadiname "ekonomine", 
formų. Tačiau visos tos elgsenos formos yra jų istorinės — 
arba žmogiškosios — aplinkos atspindys. Mainų arba kapita- 
lo kaupimo aktai tėra statybiniai blokai, iš kurių renčiama 
ekonomikos teorija, bet patys tie blokai sudaryti iš bendra- 
darbiavimo ir dominavimo santykių, glūdinčių visuomenės gy- 
venimo viduje arba jos bazėje. Visų dalykų pagrindą sudaro 
žmogus, bet ne kaip "ekonominė" būtybė, o kaip psichologinė 
ir socialinė būtybė, kurią mes suprantame dar labai netobu- 
lai. Ekonominė savivoka yra nuostabus skyrius žmonijos isto- 
rijoje, bet jis ne pirmas ir ne paskutinis. 

Ar šiandien dar yra didžiųjų pasaulio ekonomistų? Apskri- 
tai ekonomistų yra labai daug — vien Jungtinėse Valstijose jų 
virš dvidešimties tūkstančių. Dar niekada ši profesija nebuvo 
tokia matoma ir taip paplitusi. Turime Ekonomikos patarėjų 
tarybą (Council of Economic Advisors) (penas apmąstymui — 
nėra Politikos patarėjų tarybos). Yra Nobelio ekonomikos pre- 
mija. Kiekviename banke ir kiekvienoje bendrovėje yra ekono- 
mistai; yra ekonomistų skiltys dienraščiuose rytais ir ekono- 
mistų valandėlės televizijoje vakarais. Jei kriterijus yra 
profesijos iškilumas, tai dabar tikrai yra ekonomistų amžius. 

Tačiau ar jie mąstytojai? Ne, jei šiuo žodžiu vadinsime di- 
džiuosius prognozuotojus bei vizionierius. Be kelių išimčių, 
Nobelio premijos laureatai nesidomi didžiųjų ekonominės rai- 
dos modelių konstravimu. Paulas Samuelsonas, pirmasis JAV 
nobelistas, garsus savo pionieriškais darbais matematinėje eko- 
nomikoje. Kiti laureatai buvo pagerbti už galingų, tačiau, iš 
esmės žiūrint, neutralių metodų tobulinimą, už ekonometri- 
jos būdus, naudojamus tikrinti ekonominių ryšių hipotezes, 

arba už sąnaudų — išeigos analizę, tiriančią visą sistemą jun- 
giančius ryšius. Dar kiti nobelistai pasižymėjo grynosios teo- 
rijos srityje, atskleisdami, pavyzdžiui, galimybes arba patiks- 
lindami sąlygas, kuriomis pasiekiama visuotinė sistemos 
pusiausvyra. 

Taigi apskritai ekonomikos teorija dabar nuolatos yra vi- 
suomenės akiratyje, užtat žymiausių ekonomistų darbai nu- 
krypo nuo praeities tradicijos. Vos keletas žmonių yra plačiai 
žinomi kaip savitos ekonominės filosofijos autoriai — iš jų pa- 
minėtume nobelistą Miltoną Friedmaną, įtaigiai propaguojan- 
tį laisvosios rinkos vertybes (bet Nobelio premija jam buvo 
suteikta ne už tai), arba Johną Kennethą Galbraithą, kuris 
lygiai taip pat energingai teigia, jog laisvoji rinka nukaršusi. 
Tačiau jei imtume visumą, ekonomikos teorija tapo technine, 
neretai slėpininga profesija, kuri jau nebeturi ambicijų vaiz- 
duotės pagalba prasiskverbti ateitin. Verta pastebėti, kad net 
Friedmanas ir Galbraithas labiau linkę kritikuoti dabarties 
klaidas, nei kurti Smitho, Marxo ar Schumpeterio mastų mo- 
delius. S 

Kodėl ekonomikos teorija liovėsi domėjusis pasaulio rai- 
dos filosofijos problemomis? Tikrai ne todėl, kad stokotų di- 
delių ekonomikos problemų arba sudėtingų ūkio perspekty- 
vų. Nereikia būti ekonomistu, kad suvoktum, jog priešaky mūsų 
laukia milžiniškos ūkio problemos. Mūsų tyko krizių ir inflia- 
cijos grėsmė, tai yra vis dar neišspręsta sistemos ekonominio 
stabilumo problema. Iššūkį meta naujas procesas — rinkos 
globalizacija, taip akivaizdžiai keičianti gamybos geografiją, 
kad šitai jau ima grasinti patiems senųjų industrinių valsty- 
bių pamatams. Lyg negyjanti žaizda likusi neturtingųjų šalių 
priklausomybė nuo turtingųjų valstybių ir analogiškas turtin- 
gųjų priklausomumas nuo vargingųjų. Turime ir dviprasmiš- 
ką technologijos funkciją, kuri užtikrina mums materialinę 
gerovę ir kelia ekologinę grėsmę, sąlygoja ckonomikos kilimą 
ir darbo vietų mažėjimą, palaiko gyvybę ir atneša mirtį. 

Problema ta, kad visų tų uždavinių, turinčių fundamenta- 
lią reikšmę kapitalizmo ateičiai, vien ekonomikos jėgos neiš- 
spręs. Dar iki ekonomika suvaidins savo vaidmenį turi būti 
nuspręsta, kokios svarbos bus tas vaidmuo. Gamybos smuki- 
mas ir infliacija, tarptautinė gamyba ir finansai, pasaulinės 
skolos ir technologinės dilemos — visa tai ekonomikos proble- 
mos, kurių eigą ir pasekmes pirmiausia lemia mūsų pačių 
nusistatymas, kam patikėsime jas spręsti — rinkai ar vyriau- 
sybei. Galima diskutuoti su Lowe, kada jis teigia, jog ekono- 
mistai privalo pakeisti savo įsivaizdavimą apie tai, kuo turi 
užsiimti ekonomikos teorija, tačiau neginčijama, kad sceną 
ekonomikai parengs politikos sprendimai. Jei tie sprendimai 
linksta rinkos laisvės pusėn, turėsime vienokį ateities scena- 
rijų. Jei politinė švytuoklė krypsta ten, kur pirmenybė atiduo- 
dama valstybei, suteikiant jai atsakomybę už bendrą ekono- 
minės raidos reguliavimą, — scenarijus bus kitoks. Nė vieno 
tų dviejų scenarijų negalima parašyti iš anksto — ekonominės 
ir politinės jėgos pernelyg sudėtingos. Viskas, ką galima iš 
anksto numatyti, — kad kiekvienas scenarijus turės skirtingą 
aplinką, kurioje ir spręsis didieji klausimai. Pirmenybę sutei- 
kę laisvam ekonominių jėgų žaidimui, lemtinguosius sprendi- 
mus paliksime individualizmui ir rinkos visuomenės energi- 
jai — kartu su jų nestabilumu ir moraliniu aklumu. Pasirinkę 
planavimą, tuos sprendimus perduosime politinės valdžios cen- 
trams — kartu su jų biurokratinėmis tendencijomis ir neefek- 
tyvumu. Būtent iš šių dviejų alternatyvių variantų privalome 
pasirinkti kurį nors vieną, kad po to galėtume imtis kurti mū- 
sų laikų istorinės raidos logiką. 

Žinoma, bet kuriuo atveju ekonomikos teorija išliks — kaip 
rinkos ūkio teorija arba kaip politinė ekonomikos teorija. Bet 
abejotina, kad ir ateityje turėtume ekonomistų, kurie svarsty- 
tų pasaulio raidos filosofines problemas. Moderniojo gyveni- 
mo sąranga nepritaikyta tokioms prognozėms, kokias dėstė 
didieji ekonomistai. Galime ir ateityje turėti žymių futurolo- 

gų. garsių sistemų kūrėjų, bet vargu ar tos vizijos bei siste- 
mos pasižymės tuo ypatingu paprastumu, kokiu garsėjo di- 
džiųjų ekonomikos mąstytojų teorijos. Jų darbai gimė tada, 
kai visuomenės ūkinė veikla atsidūrė istorinės raidos centre, 
ko tikriausiai niekada jau daugiau nebebus, net jei pirmenybę 
suteiktume rinkai, o ne planui. Todėl visi žemės ir dangaus 
ženklai byloja, jog pasakojimą apie didžiuosius pasaulio eko- 
nomistus ir mąstytojus turime užbaigti žodžiu "pabaiga". Dau- 
giau nebeturėsime socialinių dramaturgų, kurie, remdamiesi 
tokiu ribotu motyvų rinkiniu, išdrįso piešti tokių didelių mastų 
scenas. 

Bet neperkelkime didžiųjų ekonomistų į idėjų muziejų. Gal 
detalūs jų scenarijai ir nebetinka pasauliui, kuriame ekono- 
mikos teorija niekada nebebus taip iškilusi virš kitų visuome- 
nės mokslų kaip anksčiau, tačiau tikrai dar bus bandymų kurti 
scenarijus, kuriuose ekonomikos teorijos logiką sustiprintų 
politikos ir psichologijos logika, o gal ir priešingai — būtų pa- 
sitelkta joms paremti. Ar tikrai tokie, gilesni ir platesni, isto- 
rinės raidos projektai bus sukurti, — nespėliosime. Bet vienu 
dalyku, matyt, netenka abejoti. Kaip ir nedaugelis kitų sričių 
mąstytojų, didieji pasaulio ekonomistai mokė mus visuome- 
nės raida matyti kaip dramą, kurios prasmę žmonės pajėgtų 
suvokti, ir tada jie nebesijaustų negailestingai blaškomi visa- 
galių ir nepaaiškinamų jėgų. Didžiųjų ekonomistų pastangų 
galutinis tikslas buvo suprasti visuomenę. Turime neužmiršti 
šios ypatingos žmogaus išlaisvinimo pamokos. 

Gana paplitusi nuomonė, kad ekonominė literatūra yra tikra 
nykiausios prozos dykuma. Atvirai kalbant, geroka jos dalis 
tokia ir yra. Ekonomikos tekstų skaitytojas turi būti pasiruo- 
šęs ilgoms kelionėms be jokio gaivinančio sakinio; reikia tu- 
rėti kupranugario ištvermę ir apaštalo kantrybę, kad įveiktum 
kai kuriuos didžiuosius rašinius. 

Bet ne visos ekonomikos knygos priskirtinos tokiai kate- 
gorijai. Nemažai jų yra gyvos. polemiškos, uždegančios net 
naujoką; o dar daugiau — įdomių, pagaunančių ir svarbių, dėl 
kurių verta ir labiau pavargti. Šitokias knygas aš dabar ir re- 
komenduosiu. Jos, žinia, neišaiškina visų ekonomikos moks- 
lų — trumpas knygų sąrašas šito nepajėgtų. Jos tėra geras iš- 
citics taškas, iš kurio galima apžvelgti vieną viso lauko zoną. 
Tame sąraše bus ir sudėtingo teksto knygų, bet tai nėra ne- 
įkandami tekstai, ir jų perskaitymas tikrai atlygins pastangas. 
Dėl vienos ar kitos priežasties aš turėjau malonumo arba nau- 
dos skaitydamas jas. Beje, daugelis žemiau paminėtų knygų 
yra išleistos ir minkštais viršeliais, t.y. pigiais ir masiniais 
tiražais.* 


Populiarūs, minkštais viršeliais leidiniai pasirodo taip dažnai, kad 
sunku net sekti juos. Kiekvieną pavadinimą knygos, kurią žinau esant 
išleistą ir minkštais viršeliais. pažymėjau žvaigždute. 

Pirmiausia skaitytojas galbūt norėtų susipažinti su tokiu 
ekonomikos vadovėliu, kuris papasakotų, “apie ką" yra eko- 
nomikos teorija. Pabandyti tikrai verta, su sąlyga, kad skaity- 
tojas pasirengęs skirti tam savo laisvalaikį ir nori ne prasi- 
blaškyti, o lavintis. Iš tuzino gerų darbų aš rekomenduočiau 
Paulo A. Samuelsono Economics (McGraw-Hill, New York), ne- 
abejotinai populiariausią mūsų laikų vadovėlį. Samuelsono 
knyga aiški, daugiaplanė ir reikli — ją reikia studijuoti, ne šiaip 
sau skaityti. Jei skaitytojas susipažinimui norėtų paprastes- 
nio teksto, drįsčiau siūlyti Lesterio Thurow ir mano Econo- 
mics Explained (Touchstone Books, leidėjai — Simon 6 Schus- 
ter, Inc., New York, 1987). 

Paprasčiau rekomenduoti darbus, supažindinančius su eko- 
nominių teorijų istorija — šiuo atveju tenka siūlyti knygas, ku- 
rios aiškina tuos pačius dalykus, kaip ir ši, bet detaliau ir 
aprėpdamos visas kažkada formuluotas ekonomikos idėjas. 
Viską apsvarsčius, geriausias pasirinkimas nespecialistui, ma- 
tyt, būtų Erico Rollo A History of Economic Thought (Prentice- 
Hall, Englewood Cliffs, N.J.). Puiki yra Marko Blaugo Econo- 
mic Theory in Retrospect (Cambridge University Press, 1978), 
bet jos skaitytojas turi būti neblogai susipažinęs su ekonomi- 
kos teorija. Augustus Kelley yra išleidęs garsiąsias Wesley'o 
Mitchello Lecture Notes, duodamas joms kitą pavadinimą — 
Types of Economic Theory. Tai nuostabus darbas, tačiau, de- 
ja, labai brangus; malonumą iš dalies menkina dar ir tai, kad 
redaktoriai, nieko neatsisakydami, sugrūdo visus vėlesnius 
teksto variantus, todėl begaliniai pasikartojimai tiesiog temdo 
nepaprastos Mitchello erudicijos įspūdį. Ir galiausiai po auto- 
riaus mirties išėjusi Josepho Schumpeterio History of Econo- 
mic Analysis (Oxford University Press, New York, 1954) yra 
šios srities šedevras, tikrai enciklopedinė ekonominių tyrimų 
apžvalga, tokia pat išmintinga ir kategoriška kaip ir jos auto- 
rius. Neprofesionalui ji turėtų būti gana sunkiai įkandama; 
įtariu, kad ir dauguma universitetų ekonomistų nėra jos iki 
galo perskaitę. 

Kapitalizmo formavimosi tema nuostabiai atskleista Karlo 
Polanyi'o knygoje The Great Transformation* (Farrar ė Rine- 
hart, New York, 1944). Polanyi'o darbas iš esmės yra tyrimas 
apie tai, kaip sunku buvo rinkos idėjai aštuonioliktame am- 
žiuje įsitvirtinti pasaulyje, susitvarkiusiame visai ne pagal rin- 
kos principus, bet kartu jame apžvelgiami ir šiuolaikiniai šios 
problemos aspektai. Nuo knygos tiesiog sunku atsitraukti. Iš 
esmės tą pačią kapitalizmo atsiradimo temą, tiktai jau kitu 
aspektu, gvildena R. H. Tawney'o Religion and the Rise of 
Capitalism* (New York, 1937, neseniai iš naujo išleista Har- 
court, Brace leidyklos) — taip pat neprilygstamas kūrinys, iš- 
sami studija, parašyta nepralenkiamu įžymiojo istoriko stiliu- 
mi. Dar vienas šios srities klasikas yra Maxas Weberis su savo 
The Protestant Ethic and the Spirit of Capitalism* (G. Allen ė: 
Unwin, London, 1930), bet jo skaitytojams reikia šiokio tokio 
pasiruošimo. Jei kas nori ne taip detaliai tyrinėjamos kapita- 
lizmo raidos istorijos, gali atskleisti manąjį The Making of 
Economic Society* (Prentice-Hall, Englewood Cliffs, N.J., 
1985). 

Kas norėtų susipažinti su platesne ūkio raidos istorine pa- 
norama, galėtų atsiversti H. Pirenne'o Economic and Social 
History of Medieval Europe* (Harcourt, Brace, New York, 
1937). Tam tinka ir dvitomė Cambridge Economic History of 
Europe, kurioje rasite nepaprastai įdomių, įvairių ūkio istori- 
jos specialistų parašytų apybraižų (Cambridge University Press, 
London, 1952). Labai maloniam pasiskaitymui siūlyčiau Da- 
vido Landeso The Unbound Prometheus* (Cambridge Univer- 
sity Press, Cambridge, 1969) arba Paulo Mantoux The Indus- 
trial Revoliution in the Eighteenth Century* (Harcourt, Brace, 
New York, 1928) — tai dvi iš man žinomų pačių geriausių knygų 
apie to laikotarpio ūkio istoriją. 

Visai nemenką ir atrakcingą pasirinkimą turi norintys su- 
sipažinti su ekonomine kūryba iki Smitho. Vien vardan malo- 
numo galima skaityti Bernardo Mandeville'o The Fable of the 

Bees (Penguin Classics, New York, 1970). Susistemintą eko- 
nomikos mokslo atsiradimo apžvalgą rasite Williamo Letwino 
veikale The Origins of Scientific Economics (Doubleday, New 
York, 1964) ir Ronaldo Meeko puikioje (nors gana specialioje) 
knygoje The Economics of Physiocracy (Harvard University 
Press, 1963). Greta jų man dar norėtųsi paminėti C. B. Mac- 
Phersono The Political Theory of Possessive Individualism* 
(Oxford University Press, New York, 1962). Kaip rodo jau pats 
jos pavadinimas, tai nėra "Ekonomikos teorija", tačiau skaity- 
tojas netruks pamatyti, jog ji nepaprastai gerai atskleidžia eko- 
nomikos dalykus. 

Dėl Adamo Smitho jau problema. Glasgow universitetas 
minėjo jo veikalo The Wealth of Nations išleidimo dviejų šim- 
tų metų sukaktį, išleisdamas labai plačius, išsamius ir pašė- 
lusiai brangius Rinktinius raštus (Collected Works). Norintis 
būti Smitho žinovas, būtinai turėtų perskaityti jo Essays (ed. 
A. Skinner and E. Wilson, Clarendon Press, Oxford, 1975). 
Kaip alternatyvą galėčiau rekomenduoti Modern Library seri- 
joje išleistą Wealth arba, jei kas norėtų paskaityti tik Tautų 
turto didesnes ištraukas, be to, "geriausius gabalus" iš The 
Theory of Moral Sentiments bei dar kai kurių kitų Smitho 
raštų, aš pats esu juos visus sudėjęs į The Essential Adam 
Smith (W. W. Norton, New York, 1985). 

Panašiai kaip dėl Smitho yra ir dėl Malthuso bei Ricardo. 
Neprofesionaliam skaitytojui ne toks jau didelis pasirinkimas. 
Keynesas yra paskelbęs puikų trumpą rašinį apie Malthusą 
savo knygoje Essays in Biography (Horizon Press, New York, 
1951), tikrai neatstums skaitytojo ir Mitchello darbas apie 
Ricardo jau minėtose jo Lecture Notes. Plačiajai publikai da- 
bar prieinama visa Ricardo kūryba, surinkta daugiatomiame 
leidinyje, kurį skrupulingai redagavo Piero Sraffa — Works of 
David Ricardo (Cambridge University Press, London, 1951); 
paskutiniame to leidinio tome rasite daugokai ne itin įdomios 
biografinės medžiagos. Tačiau nepatarčiau skaitytojui iškart 


364 KĄ DAR SKAITYTI APIE EKONOMIKĄ 


pulti prie Ricardo, kol jo dar nėra užgrūdinę intelektualinės 
"mėlynės": įrodinėjimai ten labai abstraktūs ir nelengva per 
juos kapanotis. Jei vis dėlto nenumaldėte savojo smalsumo, 
pabandykite skaityti antrąjį Sraffa redaguoto rinkinio tomą, 
kuriame perspausdinami Malthuso Principles su ties kiekvie- 
nu paragrafu surašytais triuškinančiais Ricardo komentarais. 
Šiame tome du bičiuliai oponentai pristatyti tikrai išsamiau- 
siai. O apie patį Malthusą ir gyventojų skaičiaus dilemą skai- 
tykite leidinyje On Population (Modern Library, New York, 
1960), kuriam istorikė Gertrude Himmelfarb parašė nepapra- 
stai įdomų įvadą. Dar geriau būtų paimti kurią nors iš dauge- 
lio šiuolaikinių knygų apie gyventojų skaičiaus problemą. 

Tikrai neverta bandyti skaityti utopistų. Geriau jau atsi- 
verskite Franko Manuelio The Prophets of Paris (Harvard Uni- 
versity Press, 1962) arba Alexanderio Gray'o The Socialist Tra- 
dition (Longmans, Green, London, 1946), kuriais aš gerokai 
rėmiausi, rašydamas apie Saint-Simoną ir Fourier. Gray'aus 
stilius mažumėlę sunkokas, bet stipresnė individualybė įstengs 
ji įveikti, gi pati knyga rodo ryškias ir neslepiamas simpatijas 
utopiniam socializmui, atskirdama jį nuo "mokslinio". Jei pa- 
jusite tokios literatūros skonį, bibliotekoje visada rasite origi- 
nalų leidimus — bet čia turiu įspėti: jie visi nepakenčiamai 
žodingi. Yra išleista puiki senamadė biografija Robert Owen, 
parašyta F. Podmore'o (Appleton, New York, 1907) bei kita, 
G. D. H. Cole'o (E. Benn, London, 1925), — turtingesnė fakti- 
nės medžiagos, bet ne tokia patraukli. Tačiau to nepaprasto 
Žmogaus vertų biografinių leidinių vis dar nėra; jo paties pa- 
rašyta knyga The Life of Robert Owen (Knopf, New York, 1920), 
matyt, tebėra geriausia literatūra apie jį. 

Toliau, suprantama, bus Johnas Stuartas Millis. Jo paties 
Autobiography (Columbia University Press, New York, 1944) 
yra klasikinis — ir nuobodokas — veikalas, bet greta turime 
Michaelio Packe'o puikiai parašytą biografiją (Macmillan, New 
York, 1954). Jei ką Millis domina labiau, siūlytume Friedri- 


KĄ DAR SKAITYTI APIE EKONOMIKĄ 365 


cho A. Hayeko išleistą Millio susirašinėjimą su Harrieta Tay- 
lor — John Stuart Mill and Harriet Taylor (University of Chi- 
cago Press, Chicago, 1951), kuri atskleidžia dar vieną to žmo- 
gaus pusę. Kitokį ir labai turiningą požiūrį į Millį ir jo santykius 
su rūsčiąja Harrieta išdėsto Gertrude Himmelfarb knygoje On 
Liberty and Liberalism (Knopf, New York, 1974). Jei kam 
rūpi vien ekonomikos teorija, Millis tam atlygins: jo Princi- 
ples of Political Economy (University of Toronto Press, Toron- 
to, 1965) parašyti puikiu stiliumi, su laisvais ekskursais; ši 
knyga yra įdomi ir šiandieniniam skaitytojui. Bantamo leidyk- 
los populiarioje serijoje išleistuose The Essential Works of 
John Stuart Mill yra įdėta Autobiography ir pelnytai garsi Es- 
say on Liberty“. 

Literatūra apie Marxą labai gausi. Skaitytojas čia susidurs 
su visa kupeta puikiai parašytų ir neseniai išėjusių biografijų: 
mano galva, geriausia iš jų yra Davido McLellano Karl Marx 
(Harper « Row, New York, 1973) ir to paties autoriaus labai 
vykusi mažesnės apimties knyga apie Marxą Šiuolaikinių įžy- 
mybių serijoje, išleistoje Vikingo leidyklos (New York, 1975). 
Bet man norėtųsi įpiršti ir vieną senesnę knygą, Edmundo 
Wilsono To the Finland Station* (Harcourt, Brace, New York, 
1940). Greta kitų dalykų ten yra Marxo ir Engelso biografijos, 
jų darbų apžvalga, bendras kritiškas jų istorinių koncepcijų 
įvertinimas, ir tą puikų autoriaus darbą dar sustiprina pasi- 
gėrėtinas stilius. Knygą skaitai kaip romaną. 

Manau, geriausiai su Marxu supažindinti gali pats Marxas, 
ypač jo Capital, I tomas. Random House leidyklos naujasis jo 
leidimas (Vintage, New York, 1977)* tikrai nuostabus. Jei "už- 
kibote", antras žingsnis turėtų būti trumpasis (ne ilgasis) 
Grundrisse (ed. David McLellan, Harper Torchbook, New York, 
1971)* variantas. Po jos galima būtų imti Roberto Tuckerio 
sudarytą chrestomatiją (Norton, New York, 1978). Toliau — 
Paulo M. Sweezy The Theory of Capitalist Development (Month- 

ly Review Press)*; ir nuo čia prasidėtų didžiulis išsidriekęs 
įvairios literatūros laukas, kurio trumpai aptarti nebeįmano- 
ma. Atsiprašydamas, kad vėl rekomenduoju save, drįsiu pri- 
minti ir savąją Marxism, For and Against (W. W. Norton, New 
York, 1983). 

Nėra kokio nors atskiro leidinio apie karalienės Viktorijos 
epochos didžiuosius ekonomistus. Skaitytojas galėtų nesibai- 
minti atskleisti Alfredo Marshallo Principles of Economics (Mac- 
millan, New York, 1948). Knyga gremėzdiška, bet nesunki; 
kliūtis tebūtų kantrybės, bet ne žinių stoka. Beje, Kcynesas 
yra parašęs labai vykusį biografinį darbelį apie Marshallą ir 
Edgeworthą, tą rašinį rasite jau minėtose jo Essays in Bio- 
graphy. 

Apie nekonvencionaliąją ekonomikos teoriją parašyta pa- 
trauklesnių darbų. Henry George'as jau nuėjęs nuo scenos, 
bet jo Progress and Poverty (Doubleday, New York, 1926) te- 
bėra emociškai pagavi, ji parašyta sodriu — kartais pernelyg 
sodriu —žurnalistiniu stiliumi. Hobsonas yra rimtesnis ir rei- 
kalauja didesnio atidumo; jo Imperialism (G. Allen ė: Unwin, 
London, 1938) vis dar aktualus ir nepaprastai įdomus, aiš- 
kiai pralenkiąs garsiąją Lenino to paties pavadinimo knygelę. 

Vebleno atveju įspūdinga lektūra yra jo paties darbai — jei 
tik pavyks priprasti prie jo stiliaus. Ne kiekvienam tai lemta, 
tačiau afficionados* nuolatos cituoja jo perlus. Plačiausiai ži- 
noma Vebleno knyga yra The Theory of the Leisure Class* 
(Modern Library, New York, 1934), tačiau aš rekomenduočiau 
leidinį The Portable Veblen (Viking Press, New York, 1950) su 
puikiu Maxo Lernerio įvadu, kuriame labai išraiškingai api- 
būdinti ir kūrėjas, ir jo pagrindinės idėjos. Pati knyga aprėpia 
daugelį Vebleno kūrinių. Apie pačias Vebleno idėjas siūlyčiau 
pasiskaityti išsamią Jacko Digginso studiją The Bard of Sava- 
gery (Seabury Press, New York, 1978). Tas laikotarpis drauge 


* Afficionado —- entuziastingas pasekėjas. 

ir kandžiai, ir žaismingai pavaizduotas įspūdingoje Matthew 
Josephsono knygoje The Robber Barons* (Harcourt, Brace, 
New York, 1934). 

Keynesui yra skirtos dvi stambios biografijos: išsami, bet 
truputėlį pompastiška Roy'aus Harrodo Life of John Maynard 
Keynes (Harcourt, Brace, New York, 1951) ir nuostabi John 
Maynard Keynes, parašyta Roberto Skidelsky'o (Viking, New 
York, 1986), kurios kol kas išėjęs tik pirmasis tomas (iš dvie- 
jų, o gal trijų tomų). Arba galima "kreiptis" į patį Keynesą, 
imtis jo žaižaruojančios ir skaidrios prozos — šiuo atveju pui- 
kiai tiks Economic Conseguences of the Peace (Harcourt, 
Brace, New York, 1920) ir Essays in Persuasion (Harcourt, 
Brace, New York, 1951). Keyneso darbų esmė atskleidžiama 
daugelyje populiarių atpasakojimų — geriausias iš jų yra Ro- 
berto Lekachmano The Age of Keynes (Random House, New 
York, 1966). 

Na, o kai imamės klausimo, kur rieda kapitalizmas ir kur 
link rutuliojasi ekonomikos teorija? Ilgame sąraše viena iš 
pirmųjų vis dėlto tebelaikyčiau Josepho Schumpeterio Capi- 
talism, Socialism and Democracy (Harper, New York, 1947). 
Daugiau besidominčiam skaitytojui galėčiau siūlyti ir savo pa- 
ties darbą Nature and Logic of Capitalism* (W. W. Norton, 
New York, 1985), kuriame remiamasi Schumpeterio koncep- 
cija. Galiausiai rekomenduočiau ir Adolpho Lowe On Econo- 
mic Knowledge (M. E. Sharpe, White Plains, N.Y., 1977) —tai 
gilus, bet prieinamas kūrinys, kuris tikrai atlygins jį skaitan- 
čiojo pastangas. 

Amerikiečių profesoriaus R. L. Hetlbronterlo (g. 1919) knyga "Didieji ekono- 
mistai" yra vienas populiariausių ir patraukliausių ekonominės minties istorijos 
leidinių, susilaukęs daugelio vertimų į kitas pasaulio kalbas. A. Smith, T. Malthus, 
D. Ricardo, K. Marx, T. Veblen. J. M. Keynes, J. Schumpeter —jų asmenybės ir 
gyvenimai, didžiųjų mąstytojų ekonomistų idėjos, ekonominės minties evoliucija — 
Išsamiai atskleidžiami šioje žaismingai parašytoje knygoje. 

